
Părinților mei, care mi-au oferit totul, 
fără să ceară nimic în schimb. 

Surorii mele, prima şi cea mai înfocată 
cititoare a mea, încă de la început. 


Soției mele; iubirea, încurajările şi 
observațiile ei m-au invitat să ridic 
ochii de pe tastatură din când în când, 
făcând ca această carte să fie mult 
mai mult decât am sperat. 

Grăjdarul-şef Alf Miller 

Oaspeţii sunt rugaţi să se abţină de la discuţii despre 
homas Hardcastle şi Charlie Carver, deoarece familia 
este încă profund îndurerată de evenimentele tragice 
survenite. 

Uit totul în timp ce păşesc. 

— Anna! strig şi rămân apoi cu gura căscată, de uimire. 

Am mintea goală. Habar nu am cine este Anna sau de ce 
îi strig numele. Nici măcar nu ştiu cum am ajuns aici. Mă 
aflu într-o pădure şi îmi feresc ochii de scuipatul ploii. 
Inima îmi bubuie, miros a transpiraţie, iar picioarele îmi 
tremură. Cred că am fugit, dar nu îmi amintesc de ce. 

— Cum am... 

Tac atunci când îmi zăresc mâinile. 

Sunt osoase, urâte. Îmi sunt străine. Nu mi le recunosc 
defel. 

Simţind cum mă cuprinde panica, încerc să îmi amintesc 
altceva despre mine: un membru al familiei, adresa la care 
locuiesc, vârsta, orice, însă în zadar. Nici măcar nu îmi 
amintesc cum mă cheamă. Toate amintirile pe care le-am 
avut acum câteva secunde s-au şters. 

Simt un nod în gât, respiraţia îmi este zgomotoasă şi 
accelerată. Pădurea se învârte şi puncte negre îmi 
umbresc privirea. 

Linişteşte-te. 

— Nu pot respira, spun eu gâfâind, simțind o presiune în 
urechi atunci când mă las jos şi îmi înfig degetele în 
pământ. 

Ba poți respira, doar că trebuie să te linişteşti. 

Această voce interioară, autoritară şi rece este 
reconfortantă. 

Închide ochii, ascultă pădurea. Adună-te. 

Dau ascultare vocii şi îmi închid ochii strâns, însă nu aud 
nimic în afară de respiraţia mea şuierătoare şi accelerată. 
Aceasta acoperă orice alt sunet pentru mult timp şi, încetul 
cu încetul, îmi înving teama şi încep să percep şi alte 
sunete. Picăturile de ploaie cad pe frunze, ramurile foşnesc 

deasupra capului. Există un pârâu undeva departe, în 
dreapta mea, şi ciori în copaci, care bat din aripi atunci 
când îşi iau zborul. Aud un foşnet în tufişuri, atingerile 
scoase de lăbuţele unui iepure care trece atât de aproape, 
încât îl pot atinge. Strâng una câte una aceste noi amintiri 
până când am un trecut de cinci minute de care să mă 
agăţ. Este suficient să alung sentimentul de panică, cel 
puţin pentru moment. 

Mă ridic cu stângăcie în picioare, surprins de cât sunt de 
înalt, cât de departe sunt de sol. Legănându-mă puţin, îmi 
îndepărtez frunzele ude de pe pantaloni şi observ pentru 
prima oară că sunt îmbrăcat în smoching, iar cămaşa îmi 
este mânjită cu noroi şi vin roşu. Cred că am fost la o 
petrecere. Buzunarele îmi sunt goale şi nu am haina pe 
mine, ceea ce înseamnă că nu m-am îndepărtat prea mult. 
Acest gând mă linişteşte. 

Dacă judec după lumină, este dimineaţă. Probabil că am 
stat aici toată noaptea. Nimeni nu se îmbracă elegant doar 
ca să îşi petreacă seara singur, ceea ce înseamnă că a fost 
cineva care şi-a dat deja seama că lipsesc. Cu siguranţă, 
dincolo de copacii aceştia, cei din casă se vor trezi 
alarmaţi şi vor organiza grupuri de căutare care vor veni 
după mine. Cercetez copacii cu privirea, aşteptându-mă 
oarecum să îmi văd prietenii ieşind din frunziş, bătându- 
mă prieteneşte pe spate şi făcând glume pe seama mea în 
timp ce mă însoțesc înapoi acasă, însă reveriile nu mă vor 
scoate din această pădure, iar eu nu pot lenevi aici, 
aşteptând să fiu salvat. Tremur, iar dinţii îmi clănţănesc. 
Trebuie să mă pun în mişcare, fie doar pentru a mă încălzi, 
însă nu văd nimic în afară de copaci. Nu îmi pot da seama 
dacă mă voi îndrepta spre ajutor sau dacă mă voi 
îndepărta de el. 

Mă simt dezorientat şi revin la ultima îngrijorare a celui 
care am fost. 

— Anna! 

Indiferent cine o fi această femeie, ea este motivul 
evident pentru care mă aflu aici, însă nu pot să mi-o 
imaginez. Poate că este soţia mea sau fiica mea? Niciuna 

din variante nu mi se pare plauzibilă, însă numele acesta 
are ceva. Simt că încearcă să mă facă să mă gândesc la 
ceva. 

— Anna! strig eu, mai mult disperat decât însufleţit de 
speranţă. 

— Ajută-mă! strigă o femeie. 

Mă întorc repede, încercând să reperez vocea, şi simt că 
ameţesc, apoi o zăresc în depărtare, printre copaci. E o 
femeie îmbrăcată într-o rochie neagră, care fuge mâncând 
pământul. Câteva secunde mai târziu, îl zăresc pe cel care 
o urmăreşte, ieşind din frunziş. 

— Tu de colo, stai pe loc! strig eu, însă vocea îmi este 
stinsă şi obosită; ei nu mă aud. 

Nu mă pot mişca din cauza şocului, iar cei doi aproape 
că dispar din raza mea vizuală până când pornesc după ei, 
ţâşnind din loc cu o grabă de care nu mă credeam în stare, 
având în vedere că mă durea tot corpul. Chiar şi aşa, oricât 
de tare aş fi fugit, ei păstrau o oarecare distanţă în faţa 
mea. 

Broboanele de transpiraţie îmi inundă fruntea şi îmi simt 
picioarele, deja slăbite, din ce în ce mai grele, până când 
acestea cedează, iar eu aterizez în noroi. Chinuindu-mă 
printre frunze, mă ridic în picioare tocmai în momentul în 
care ea ţipă din nou. Ţipătul ei răsună plin de teamă în 
toată pădurea, apoi este întrerupt de o împuşcătură. 

— Anna! strig eu, disperat. Anna! 

Nu se aude decât ecoul detunăturii pistolului. 

Treizeci de secunde. Atât de mult timp am ezitat de când 
am zărit-o şi atât de departe mă aflam în momentul în care 
a fost ucisă. Treizeci de secunde de nehotărâre, treizeci de 
secunde în care să abandonezi complet pe cineva. 

Văd o ramură groasă lângă piciorul meu. O ridic şi o 
încerc legănându-o în aer şi sunt mulţumit de greutatea şi 
de textura aspră a scoarţei. Nu îmi va fi de folos împotriva 
unui pistol, însă este mai bine decât să cercetez pădurea 
cu mâinile goale. Încă mai gâfâi, încă îmi mai tremură 
picioarele după atâta alergat, însă vina mă împinge în 
direcţia de unde a venit ţipătul Annei. Atent să nu fac prea 

mult zgomot, dau la o parte ramurile joase, căutând ceva 
ce nu vreau să văd de fapt. 

Aud trosnet de surcele în stânga mea. 

Imi ţin respiraţia şi ascult încordat. 

Sunetul se aude din nou, paşi care zdrobesc frunzele şi 
surcelele, şi care răsună peste tot în jurul meu. 

Simt un fior şi încremenesc locului. Nu îndrăznesc să 
privesc peste umăr. 

Trosnetul surcelelor se aude mai aproape şi cineva 
respiră superficial la mică distanţă, în spatele meu. 
Picioarele mi se înmoaie şi scap ramura din mână. 

Aş spune o rugăciune, dar nu îmi amintesc cuvintele. 

O respiraţie caldă îmi mângâie gâtul. Simt miros de 
alcool, şi de ţigări, şi duhoare de trup nespălat. 

— Est, îmi spune un bărbat cu o voce răguşită şi îmi 
strecoară ceva greu în buzunar. 

Bărbatul se retrage, paşii lui pierzându-se în pădure în 
timp ce eu mă detensionez, lipindu-mi fruntea de sol şi 
inspirând mirosul de frunze ude şi putregai. Lacrimile mi 
se rostogolesc pe obraji. 

Sentimentul de uşurare mă face să mă simt vrednic de 
milă, iar laşitatea de care dau dovadă mă face să mă simt 
jalnic. Nici măcar nu am putut să îl privesc în ochi pe 
atacatorul meu. Ce fel de om sunt? 

Trec câteva minute până când scap de teamă, suficient 
cât să mă pot mişca, dar chiar şi atunci mă văd nevoit să 
mă reazem de un copac ca să mă odihnesc. Cadoul primit 
de la criminal îmi zornăie în buzunar şi, cu teama de ce aş 
putea descoperi, îmi vâr mâna înăuntru şi scot la iveală o 
busolă din argint. 

— O! exclam eu, surprins. 

Sticla este crăpată şi metalul este zgâriat, iar dedesubt 
sunt gravate inițialele „SB”. Nu ştiu ce înseamnă, însă 
instrucţiunile criminalului au fost clare. Trebuie să 
folosesc busola ca să o iau înspre est. 

Privesc pădurea cu vinovăţie. Trupul Annei trebuie să fie 
prin apropiere, însă mă înspăimântă reacţia pe care ar 
putea-o avea criminalul dacă l-aş descoperi. Poate de 

aceea mă aflu în viaţă, pentru că nu m-am apropiat mai 
mult. Oare chiar vreau să văd cât poate fi de îndurător? 

Presupunând că despre asta este vorba. 

Privesc îndelung acul tremurător al busolei. Nu mai sunt 
sigur de multe lucruri în acest moment, însă ştiu că 
criminalii nu arată deloc milă. Indiferent ce joc o fi jucând, 
nu pot avea încredere în sfatul lui şi nu ar trebui să i-l 
urmez, dar dacă nu o voi face... Cercetez din nou pădurea 
din priviri. Oriunde mă uit, văd aceeaşi privelişte - copaci 
care se întind la nesfârşit sub un cer posomorât. 

Cât de pierdut trebuie să fii ca să îl laşi pe diavol să te 
conducă spre casă? A 

Atât de pierdut, hotărăsc eu. Într-atât de pierdut. 

Mă desprind de copac şi aşez busola în palmă. Aceasta 
caută nordul, aşa că eu mă poziţionez spre est, împotriva 
vântului şi a frigului, împotriva lumii. 

Mi-am pierdut speranţa. 

Sunt ca un om din purgatoriu, orb în faţa păcatelor care 
m-au izgonit aici. 

Vântul suflă cu putere, ploaia s-a întețit, iar picăturile de 
ploaie lovesc printre copaci şi sar de la pământ până la 
glezne în timp ce eu urmez direcţia pe care mi-o indică 
busola. 

Zăresc un crâmpei de culoare prin beznă şi mă îndrept 
într-acolo. Descopăr că este o batistă roşie prinsă în cui de 
un copac - relicva unui joc de copii de mult uitată, 
bănuiesc. O caut din priviri pe următoarea şi o găsesc la 
câţiva metri mai încolo, apoi o alta şi tot aşa. Împleticindu- 
mă printre ele, îmi croiesc drum prin noroi până când 
ajung la marginea pădurii, unde copacii au permis un 
spaţiu pe care era trântit un conac în stil georgian cu 
faţada din cărămidă roşie îngropată de iederă. Din câte îmi 
dau eu seama, acesta este abandonat. Aleea lungă şi 
acoperită cu pietriş ce duce până la uşa de la intrare este 
plină de buruieni, peluzele dreptunghiulare de o parte şi 
de cealaltă ale casei s-au transformat în mlaștini, iar florile 
erau pe punctul de a se veşteji. 

Caut un semn de viaţă, plimbându-mi privirea peste 
ferestrele întunecate până când zăresc o lumină slabă la 
primul etaj. Ar trebui să mă simt uşurat, însă ezit. Am 
impresia că am dat peste ceva care doarme, acea lumină 
nesigură fiind bătaia inimii unei creaturi uriaşe, 
periculoase şi nemişcate. Ce motiv ar avea un criminal să 
îmi ofere o busolă dacă nu să mă conducă în ghearele unui 
rău şi mai mare? 

Gândul la Anna mă conduce până la prima treaptă. Ea şi- 
a pierdut viaţa din cauza celor treizeci de secunde de 
nehotărâre, iar acum ezit din nou. Încercând să-mi fac 
curaj, îmi şterg ploaia din ochi, traversez peluza şi urc 
treptele dărăpănate până la uşa de la intrare. Lovesc în ea 
cu furia unui copil, risipindu-mi în lemn ultima fărâmă de 
forţă. Ceva îngrozitor s-a întâmplat în pădurea aceea, ceva 
ce încă mai poate fi pedepsit dacă i-aş putea trezi pe cei 
care locuiesc în casă. 

Din nefericire, nu reuşesc. 

În ciuda faptului că bat în uşă până rămân fără vlagă, nu 
vine nimeni să îmi deschidă. 

Îmi fac mâinile căuş şi îmi lipesc nasul de ferestrele 
înalte de o parte şi de cealaltă, însă vitraliile sunt atât de 
murdare, încât nu reuşesc să văd nimic înăuntru în afară 
de o mizerie gălbuie. L.ovesc sticla cu palmele, apoi mă dau 
în spate încercând să găsesc o altă cale de acces. Atunci 
observ clopoţelul al cărui lanţ ruginit s-a încâlcit în iederă. 
Eliberându-l, trag tare de el şi nu mă opresc până când 
ceva se mişcă în spatele ferestrelor. 

Un individ somnoros îmi deschide uşa. Are o înfăţişare 
atât de extraordinară, încât, preţ de câteva clipe, rămânem 
amândoi nemişcaţi şi ne holbăm unul la celălalt. Este 
scund şi gârbovit, iar jumătate din faţă îi este stafidită de 
focul care i-a ars carnea. Pijamaua supradimensională stă 
pe el ca pe umeraş şi un halat maro şi zdrenţuit îi atârnă 
pe umerii asimetrici. Abia aduce cu o fiinţă umană, o 
reminiscență a unei specii anterioare care s-a pierdut pe 
parcursul evoluţiei noastre. 

— O, Slavă cerului! Am nevoie de ajutorul tău, zic eu, 
venindu-mi în fire. 

El mă priveşte cu gura căscată. 

— Ai telefon? încerc eu din nou. Trebuie să anunţăm 
autorităţile. 

Nimic. 

— Ce stai aşa, diavole? strig eu, zgâlţâindu-l de umeri, 
înainte să trec pe lângă el şi să pătrund în vestibul. 

Rămân mut de uimire în timp ce îmi plimb privirea prin 
încăpere. Fiecare suprafaţă luceşte, iar pe pardoseala din 
marmură cadrilată se reflectă un candelabru din cristal, 
împodobit cu zeci de lumânări. Oglinzi înrămate sunt 
înşirate pe pereţi, o scară largă cu balustradă ornată urcă 
spre o galerie şi un covor roşu şi îngust curge pe trepte ca 
sângele unui animal sacrificat. 

În fundul încăperii se trânteşte o uşă şi vreo şase 
servitori îşi fac apariţia de undeva din casă, cu braţele 
încărcate de flori roz şi mov al căror parfum acoperă 

mirosul de ceară fierbinte. Toate conversațiile încetează 
atunci când ei observă coşmarul care gâfâie la uşă. Rând 
pe rând, ei se întorc spre mine, ţinându-şi răsuflarea. Nu 
după mult timp, singurul sunet care se aude sunt picăturile 
de apă care se scurg din haine mele şi aterizează pe 
pardoseala curată. 

Pic. 

Pic. 

Pic. 

— Sebastian? 

Un individ chipeş, cu părul blond, îmbrăcat într-un 
pulover croşetat şi pantaloni din pânză coboară treptele 
două câte două. Pare să aibă puţin peste cincizeci de ani, 
deşi vârsta îi conferă mai degrabă un aer decadent decât 
unul obosit şi uzat. Fără să îşi scoată mâinile din buzunare, 
el traversează podeaua spre mine, trasând o linie dreaptă 
printre servitorii tăcuţi care se dau la o parte. 

— Dragul meu, ce Dumnezeu ai păţit? mă întreabă el, 
încruntându-se îngrijorat. Ultima oară când te-am văzut... 

— Trebuie să anunţăm poliţia, zic eu, apucându-l de 
antebraţ. Anna a fost ucisă. 

În jurul nostru încep şuşoteli uimite. 

El se uită la mine încruntat, apoi le aruncă o privire 
servitorilor, care au făcut cu toţii un pas mai aproape. 

— Anna? întreabă el în şoaptă. 

— Da, Anna a fost vânată. 

— De cine? 

— De cineva în negru. Trebuie să anunţăm poliţia! 

— Imediat, imediat! Hai să te ducem în camera ta mai 
întâi! zice el cu blândeţe, conducându-mă spre scări. 

Nu ştiu dacă este din cauza căldurii din casă sau a 
sentimentului de uşurare pentru că am dat peste o 
persoană binevoitoare, însă încep să mă simt slăbit. Mă 
ajut de balustradă ca să nu mă împiedic în timp ce urcăm 
scările. 

Un ceas cu pendul ne întâmpină în capul scărilor, cu 
mecanismul uzat şi secundele de pe pendul pierdute în 
negura timpului. Este mai târziu decât am crezut, este 

aproape 10:30 dimineaţa. 

Coridoarele care se află de o parte şi de cealaltă a 
noastră duc în aripi opuse ale casei. Însă cel care duce 
înspre aripa de est este blocat de o draperie de catifea 
bătută neglijent în cuie de tavan. De material este prins un 
bilet pe care stă scris „în renovare”. 

Nerăbdător să mă descarc de povara dramei la care am 
fost martor în acea dimineaţă, încerc din nou să pomenesc 
de Anna, însă bunul meu samaritean mă reduce la tăcere, 
clătinând conspirativ din cap. 

— Servitorii aceştia afurisiţi vor răspândi vestea în toată 
casa în mai puţin de un minut, zice el, aproape vorbind în 
barbă. E mai bine să discutăm între patru ochi. 

Se îndepărtează de mine grăbit. Eu abia pot păşi, 
darămite să mai ţin pasul cu el. 

— Dragul meu, arăţi îngrozitor, zice el, observând că am 
rămas în urmă. 

Mă ia de braţ şi mă conduce de-a lungul coridorului, cu 
mâna pe spatele meu, apăsându-mi şira spinării cu 
degetele. Deşi este un gest simplu, eu simt că este 
nerăbdător în timp ce mă conduce de-a lungul coridorului 
întunecat, cu dormitoare de o parte şi de cealaltă, unde 
servitoarele fac curat. Pereţii trebuie să fi fost zugrăviți 
din nou de curând, deoarece vaporii de vopsea mă fac să 
lăcrimez - încă o dovadă a lucrărilor de renovare grăbite 
de care îmi dau seama în timp ce străbatem coridorul. Pete 
inegale ce murdăresc pardoseala din lemn sunt acoperite 
de covoarele care încearcă să înăbuşe  scârţâitul 
scândurilor. Fotoliile au fost aranjate astfel încât să 
ascundă crăpăturile din pereţi, în vreme ce tablourile şi 
vazele din porțelan încearcă să atragă privirea de la 
cornişele care încep să se surpe. Având în vedere starea 
avansată de degradare, această disimulare pare a fi un 
gest inutil. Ei încearcă să acopere o ruină. 

— Aceasta este camera ta, nu-i aşa? zice însoţitorul meu, 
deschizând o uşă de la capătul coridorului. 

Aerul rece mă loveşte în faţă, revigorându-mă puţin. 
Bărbatul o ia înainte şi închide fereastra prin care 

pătrunde aerul rece. Eu îl urmez şi pătrund într-o cameră 
plăcută, cu un pat cu baldachin aşezat în mijlocul acesteia. 
Ţinuta sa regală este ştirbită doar puţin de acoperişul lăsat 
şi de draperiile ponosite, ale căror păsări brodate îşi iau 
zborul în dreptul cusăturilor. În partea stângă a camerei se 
află un paravan pliabil, iar printre spaţiile dintre panouri 
se zăreşte o cadă din fier. În rest, există puţine articole de 
mobilier - doar o noptieră şi şifonierul încăpător de lângă 
fereastră, ambele descleiate şi decolorate. Singurul obiect 
personal pe care îl văd este Biblia regelui Iacob de pe 
noptieră, care are copertele uzate şi paginile îndoite la 
colţuri. 

În timp ce bunul meu samaritean se luptă să închidă 
fereastra blocată, eu mă apropii de el. Priveliştea mă face 
să uit momentan de tot. Suntem înconjurați de o pădure 
deasă. Nu se văd niciun sat şi niciun drum. Nu aş fi găsit 
niciodată locul acesta fără busolă, fără bunăvoința 
criminalului. Cu toate acestea, nu reuşesc să alung 
sentimentul că am fost ademenit într-o capcană. La urma 
urmei, de ce ar fi ucis-o pe Anna şi m-ar fi cruțat pe mine 
dacă nu ar fi existat un plan ascuns? Ce vrea diavolul 
acesta de la mine şi nu a putut lua în pădure? 

Închizând fereastra cu zgomot, însoţitorul meu îmi face 
semn să mă aşez în fotoliul de lângă focul care stă să se 
stingă şi, după ce îmi dă un prosop aspru şi alb pe care l-a 
scos din dulap, se aşază pe marginea patului, picior peste 
picior. 

— Începe cu începutul, dragule, zice el. 

— Nu este timp, răspund eu, apucând strâns cu mâna 
braţul fotoliului. Îţi voi răspunde la toate întrebările la 
momentul potrivit, însă mai întâi trebuie să anunţăm 
poliţia şi să căutăm în pădure! Un nebun umblă liber. 

Ochii lui scapără în jurul meu, de parcă dovada s-ar afla 
între pliurile hainelor mele murdare. 

— Mă tem că nu putem anunţa pe nimeni, nu există 
telefon aici, zice el, frecându-şi gâtul. Însă putem căuta în 
pădure şi trimite un servitor în sat dacă vom descoperi 
ceva. De cât timp ai nevoie să te schimbi? Trebuie să ne 

arăţi locul unde s-a întâmplat nenorocirea. 

— Păi... este greu, eram dezorientat, am spus sucind 
prosopul în mâini. 

— Atunci, fă-mi o descriere, zice el, ridicându-şi un crac 
al pantalonilor şi lăsând la vedere şoseta gri care îi ajunge 
până la gleznă. Cum arăta criminalul? 

— Nu i-am văzut faţa, dar purta o haină neagră şi 
groasă? 

— Şi fata asta, Anna? 

— Şi ea era îmbrăcată în negru, răspund eu, simțind 
cum îmi ard obrajii când îmi dau seama că acestea sunt 
toate informaţiile pe care le deţin. Eu... nu îi ştiu decât 
numele. 

— lartă-mă, Sebastian, dar am crezut că îţi este 
prietenă. 

— Nu... îngân eu. Adică... poate. Nu sunt sigur. 

Lăsându-şi mâinile să îi atârne printre genunchi, bunul 
meu samaritean se apleacă în faţă, afişând un zâmbet 
nedumerit. 

— Cred că îmi scapă ceva. Cum poţi să-ţi aminteşti 
numele ei, dar nu eşti sigur... 

— Mi-am pierdut memoria, fir-ar să fie! îl întrerup eu, 
această mărturisire rostogolindu-se ca un bolovan pe 
pardoseala dintre noi. Nu-mi amintesc cum mă cheamă pe 
mine, darămite pe prietenii mei. 

Ochii lui devin sceptici. Nu îl învinuiesc; chiar şi mie mi 
se pare absurd când mă aud. 

— Nu îmi amintesc la ce am fost martor, insist eu, 
înfundându-mă în credibilitatea mea zdrenţuită. Am văzut 
o femeie care era urmărită, a ţipat, apoi a fost redusă la 
tăcere de o împuşcătură. Trebuie să căutăm în pădure! 

— Înţeleg, zice el, făcând o pauză ca să culeagă o scamă 
de pe cracul pantalonilor. 

Următoarele lui cuvinte seamănă cu o sugestie. El le 
alege cu grijă şi mi le expune cu o şi mai mare grijă: 

— Crezi că sunt iubiţi cei doi oameni pe care i-ai văzut? 
Poate se jucau prin pădure? Sunetul pe care l-ai auzit ar 
putea fi pârâitul vreunei ramuri sau chiar un pistol cu 


e 19 œ» 


gloanţe oarbe. 

— Nu, nu, ea a strigat după ajutor, îi era teamă, răspund 
eu, sărind agitat din fotoliu şi aruncând prosopul murdar 
pe jos. 

— Desigur, desigur, zice el, pe un ton liniştitor, privindu- 
mă cu seninătate. Te cred, dragul meu, însă cei din poliţie 
vor detalii exacte şi se bucură atunci când reuşesc să îi 
pună pe superiorii lor într-o lumină proastă. 

Eu îl privesc neajutorat, simțind cum mă cufund într-o 
mare de banalităţi. 

— Ucigaşul ei mi-a dat asta, zic eu, amintindu-mi brusc 
de busolă, pe care o scot din buzunar. Este mânjită cu 
noroi şi o curăţ cu mâneca. Are nişte litere inscripţionate 
pe spate, spun, arătând cu un deget tremurător spre ele. 

El se uită la busolă cu ochii mijiţi, întorcând-o cu un stil 
metodic. 

— „SB”, spune el încet, ridicându-şi privirea la mine. 

— Da! 

— Sebastian Bell. El tace, cântărindu-mi nedumerirea. 
Este numele tău, Sebastian. Acestea sunt inițialele tale. 
Aceasta este busola ta. 

Eu deschid gura, apoi mi-o închid, fără să scot un sunet. 

— Cred că am pierdut-o, zic eu, într-un final. Poate că a 
găsit-o ucigaşul. 

— Poate, zice el, încuviinţând. 

Amabilitatea lui mă dă pe spate. Crede că sunt pe 
jumătate nebun, un beţivan care şi-a petrecut noaptea în 
pădure şi s-a întors cuprins de delir. Cu toate acestea, în 
loc să fie furios, mă compătimeşte. Aceasta este partea cea 
mai nasoală. Furia este palpabilă, are greutate. Poţi să o 
loveşti cu pumnii. Compătimirea e ca o ceaţă în care te 
pierzi. 

Mă trântesc în fotoliu şi îmi legăn capul în mâini. Un 
criminal umblă liber, iar eu nu am cum să îl conving pe 
acest bărbat că există un pericol. 

Un criminal care ţi-a arătat drumul spre casă? 

— Ştiu ce am văzut, spun eu. 

Nici măcar nu ştii cine eşti. 

— Sunt convins de asta, răspunde însoţitorul meu, 
înțelegând greşit natura protestului meu. 

Eu privesc în gol, gândindu-mă doar la femeia numită 
Anna, care zace moartă în pădure. 

— Uite, tu stai aici şi odihneşte-te! zice el, ridicându-se 
în picioare. Eu îi voi întreba pe cei din casă, ca să văd dacă 
lipseşte cineva. Poate va ieşi ceva la suprafaţă. 

Tonul lui este împăciuitor, însă realist. Oricât de amabil 
ar fi cu mine, nu pot să am încredere că va rezolva ceva 
din cauză că se îndoieşte. Odată ce uşa se va închide în 
urma lui, el va pune câteva întrebări cu jumătate de gură 
personalului, în vreme ce Anna zace abandonată. 

— Am văzut cum o femeie a fost ucisă, zic eu, ridicându- 
mă cu anevoie în picioare. O femeie pe care ar fi trebuit să 
o ajut. Dacă va trebui să scotocesc fiecare centimetru din 
această pădure ca să dovedesc acest lucru, o voi face. 

Mă priveşte în ochi o secundă, scepticismul lui cedând în 
faţa siguranţei mele. 

— De unde vei începe? mă întreabă el. Pădurea se 
întinde pe mii de hectare şi, în ciuda intentiilor tale bune, 
abia ai reuşit să urci scările. Indiferent cine este această 
Anna, ea este deja moartă, iar ucigaşul ei a dispărut. Lasă- 
mi o oră la dispoziţie să strâng o echipă de căutare şi să 
pun nişte întrebări. Cineva din casa asta trebuie să ştie 
cine este ea şi unde s-a dus. O vom găsi, îţi promit, dar 
trebuie să procedăm corect. 

Îmi strânge umărul. 

— Poţi să faci ce te-am rugat? O oră, te rog. 

Protestele mi se opresc în gât, însă are dreptate. Trebuie 
să mă odihnesc, să-mi recapăt forţele şi, oricât de vinovat 
m-aş simţi pentru moartea Annei, nu vreau să rătăcesc 
prin pădure de unul singur. Abia am ieşit de acolo prima 
oară. 

Mă supun, încuviinţând umil. 

— Mulţumesc, Sebastian, zice el. Ţi-a fost pregătită 
cada. Ce-ar fi să te speli? Voi trimite după doctor şi îl voi 
ruga pe valetul meu să îţi aducă nişte haine curate. 
Odihneşte-te puţin, apoi ne vom întâlni în salon, la prânz. 

Ar trebui să îl întreb despre locul acesta înainte să 
plece, despre scopul meu aici, dar sunt nerăbdător ca el să 
înceapă să pună întrebări, astfel încât să putem începe 
căutarea. O singură întrebare mi se pare importantă în 
acest moment, însă până să îmi găsesc eu cuvintele, el a 
deschis deja uşa. 

— Am familie în casa aceasta? îl întreb eu. Cineva care 
să îşi facă griji în privinţa mea? 

Îmi aruncă o privire peste umăr, plin de compasiune. 

— Eşti burlac, bătrâne. Nu ai pe nimeni în afară de o 
mătuşă ţicnită pe undeva, care îţi controlează cheltuielile. 
Ai prieteni, desigur, eu sunt unul dintre ei, dar indiferent 
cine este această Anna, nu mi-ai pomenit niciodată de ea. 
Adevărul este că, până azi, nici măcar nu te-am auzit 
rostind acest nume. 

El se întoarce stânjenit, lăsându-mă dezamăgit, şi iese 
pe coridorul rece. Focul pâlpâie nesigur când uşa se 
închide în urma lui. 

Mă ridic din fotoliu înainte ca focul să se stingă de tot şi 
deschid sertarele noptierei, căutând o dovadă printre 
lucrurile mele care să ateste existenţa Annei. Ceva care să 
dovedească faptul că ea nu este produsul minţii mele 
şovăitoare. Din nefericire, dormitorul se arată foarte tăcut. 
În afară de un portofel cu câteva lire în el, singurul obiect 
personal pe care îl găsesc este o invitaţie imprimată cu 
litere aurite, care conţine o listă a invitaţilor pe faţă şi un 
mesaj în negru pe verso, redat printr-un îngrijit scris de 
mână. 


Lordul şi lady Hardcastle au plăcerea de a vă invita la 
un bal mascat organizat în cinstea fiicei lor, Evelyn, care 
s-a întors de la Paris. Petrecerea va avea loc la conacul 
Blackheath, în al doilea weekend din luna septembrie. 
Datorită locului izolat în care se află Blackheath, 
transportul la conac va fi asigurat pentru toţi oaspeţii din 
satul învecinat Abberly. 


Invitaţia este adresată doctorului Sebastian Bell şi am 
nevoie de câteva clipe ca să îmi dau seama că este numele 
meu. Bunul meu samaritean l-a pomenit adineauri, însă, 
văzându-l scris, alături de profesia mea, mă simt şi mai 
neliniştit. Nu simt că mi se potriveşte numele de 
Sebastian, darămite titulatura de doctor. 

Un zâmbet crispat îmi apare pe buze. 

Mă întreb câţi dintre pacienţii mei îmi vor rămâne loiali 
atunci când mă voi apropia de ei ţinând stetoscopul invers. 

Arunc invitaţia la loc în sertar şi îmi îndrept atenţia spre 
Biblia de pe noptieră, frunzărindu-i paginile citite şi 
răscitite. Unele paragrafe sunt subliniate şi cuvinte 
aleatorii sunt încercuite cu roşu, deşi nu îmi dau seama 
nici în ruptul capului ce semnificaţie au. Speram să găsesc 
vreo notiţă sau vreo scrisoare ascunsă acolo, însă Biblia 
este lipsită de înţelepciune. Ţinând-o strâns cu ambele 
mâini, încerc cu stângăcie să rostesc o rugăciune, sperând 

să reaprind credinţa pe care am avut-o cândva, însă 
întregul demers mi se pare o prostie. Mi-am abandonat 
credinţa odată cu restul. 

În continuare, îmi îndrept atenţia spre şifonier şi, deşi 
nu găsesc nimic în buzunarele hainelor mele, dau peste un 
cufăr îngropat sub o grămadă de pături. Este un obiect 
frumos şi vechi, pielea uzată este înfăşurată în benzi din 
fier tern, iar încuietoarea grea ascunde conţinutul de ochii 
iscoditori. O adresă din Londra - adresa mea, probabil - 
este scrisă pe etichetă, deşi nu îmi stârneşte nicio 
amintire. 

Îmi dau jos haina şi scot cufărul din şifonier, lăsându-l 
pe pardoseala din lemn. Conţinutul scoate un clinchet la 
fiecare mişcare. Un murmur de încântare îmi scapă atunci 
când apăs pe butonul încuietorii, dar se transformă într-un 
geamăt când descopăr că afurisenia asta este încuiată. 
Trag de capac, o dată, de două ori, însă este de neclintit. 
Scotocesc din nou prin sertarele deschise şi prin şifonier, 
ba chiar mă întind pe burtă ca să verific sub pat, însă nu 
văd nimic în afară de câţiva grăunţi de otravă pentru 
şoareci şi de praf. 

Nu găsesc cheia pe nicăieri. 

Singurul loc unde nu am căutat este cel din jurul căzii. 
Ocolesc paravanul ca un om posedat, fiind cât pe ce să-mi 
sară inima din piept când descopăr o creatură cu privire 
rătăcită care pândeşte în partea cealaltă. 

Este o oglindă. 

Creatura cu privire rătăcită pare la fel de ruşinată ca 
mine de această descoperire. 

Fac un pas şovăitor înainte şi mă privesc cu atenţie 
pentru prima oară, simțind cum mă cuprinde un sentiment 
de dezamăgire faţă de mine. Abia acum, când mă holbez la 
acest individ înfrigurat şi speriat, realizez că am avut 
aşteptări de la mine: mai înalt, mai scund, mai slab, mai 
gras, habar nu am, dar nu această înfăţişare fadă din 
oglindă. Cu păr castaniu, ochi căprui şi fără bărbie 
proeminentă, sunt doar o faţă care se pierde în mulţime; 
aşa ştie Domnul să umple golurile. 

Săturându-mă repede de reflexia mea, continui să caut 
cheia cufărului, însă, în afară de câteva obiecte de toaletă 
şi de o cană de apă, nu găsesc nimic. Indiferent cine oi fi, 
se pare că am făcut ordine înainte să dispar. Sunt pe 
punctul să urlu de frustrare când sunt întrerupt de o bătaie 
în uşă, o întreagă personalitate materializându-se în cinci 
lovituri hotărâte. 

— Sebastian, eşti acolo? zice o voce ursuză. Numele meu 
este Richard Acker, sunt doctor. Mi s-a cerut să te consult. 

Când deschid uşa, zăresc de partea cealaltă o mustață 
stufoasă şi căruntă. Aceasta oferă o privelişte remarcabilă, 
căci are vârfurile răsucite şi depărtate de obrajii de care ar 
trebui să fie lipite. Purtătorul ei are în jur de şaizeci de ani, 
o chelie perfectă, nas borcănat şi ochi injectaţi. Miroase a 
coniac şi este vesel, de parcă fiecare picătură i-ar fi 
alunecat pe gât zâmbind. 

— Doamne, arăţi îngrozitor! zice el. Şi asta-i părerea 
mea profesională. 

Profitând de nedumerirea mea, el trece pe lângă mine, 
îşi pune trusa medicală neagră pe pat şi îşi aruncă o 
privire cuprinzătoare prin cameră, atenţia fiindu-i atrasă 
de cufăr. 

— Am avut şi eu unul ca acesta, zice el, mângâind cu 
afecţiune capacul. E Lavolaille, nu-i aşa? A rezistat până în 
Orient şi înapoi când am făcut armata. Se spune să nu ai 
încredere în francezi, însă eu nu m-aş fi descurcat fără 
geamantanele lor. 

Îl loveşte cu piciorul ca să îl încerce şi se strâmbă atunci 
când laba piciorului îi ricoşează din pielea tare. 

— Cred că ai cărămizi înăuntru, zice el, înclinându-şi 
capul într-o parte şi privindu-mă întrebător, de parcă ar fi 
existat vreun răspuns chibzuit la o astfel de afirmaţie. 

— E încuiat, îngân eu. 

— Nu găseşti cheia, hm? 

— Eu... nu. Domnule doctor Acker, eu... 

— Spune-mi Dickie, aşa-mi zice toată lumea, rosteşte el 
brusc, apropiindu-se de fereastră ca să privească afară. Ca 
să fiu sincer, nu mi-a plăcut niciodată numele ăsta, dar nu 

pot scăpa de el. Daniel mi-a spus că ai trecut printr-o 
nenorocire. 

— Daniel? întreb eu, încercând să urmăresc firul 
discuţiei. 

— Coleridge. Tipul care te-a găsit în dimineaţa aceasta. 

— Ah, da. 

Doctorul Dickie se înveseleşte când mă vede atât de 
derutat. 

— Ţi-ai pierdut memoria, nu-i aşa? Ei bine, nu-ţi face 
griji. Am văzut câteva astfel de cazuri în timpul războiului 
şi totul a revenit la normal după o zi sau două, fie că 
pacientul a vrut, fie că nu acest lucru. 

Mă îndrumă spre cufăr şi mă face să mă aşez pe el. 
Aplecându-mi capul în faţă, el îmi analizează ţeasta cu 
delicateţea unui măcelar şi chicoteşte când mă vede că 
tresar. 

— O, da, ai un cucui de toată frumuseţea. Apoi tace, 
căzut pe gânduri. Probabil că te-ai lovit la cap cândva, 
noaptea trecută. Cred că atunci te-ai rătăcit, ca să zicem 
aşa. Mai ai şi alte simptome, durere de cap, greață, de- 
astea? 

— Aud o voce, zic eu, simţindu-mă puţin ruşinat să 
recunosc. 

— O voce? 

— În cap. Cred că este vocea mea, doar că este foarte 
sigură despre anumite lucruri. 

— Înţeleg, zice el, îngândurat. Şi vocea asta, ce-ţi spune? 

— Îmi dă sfaturi, uneori face comentarii referitoare la 
faptele mele. 

Dickie se plimbă de colo colo în spatele meu, răsucindu- 
şi mustaţa. 

— Sfaturile acestea sunt, cum să mă exprim, cinstite? 
Nimic violent, nimic pervers. 

— Categoric da, răspund eu, iritat de această concluzie. 

— O auzi şi acum? 

— Nu. 

— E din cauza traumei, zice el brusc, ridicându-şi un 
deget în aer. Asta trebuie să fie, ceva extrem de obişnuit, 

de fapt. Când te loveşti la cap, încep să se petreacă tot 
felul de lucruri ciudate. Vezi mirosuri, simţi gustul 
sunetelor, auzi voci. Întotdeauna trece într-o zi sau două, 
într-o lună cel mult. 

— O lună! exclam eu, întorcându-mă pe cufăr ca să mă 
uit la el. Cum voi rezista o lună în halul acesta? Poate-ar fi 
mai bine să merg la spital? 

— Dumnezeule, nu! Spitalele sunt oribile, zice el, 
îngrozit. Suferinţa şi moartea se furişează prin cotloane, 
boala se ghemuieşte în paturile bolnavilor. Ascultă-mi 
sfatul şi fă o plimbare, scotoceşte-ţi prin lucruri, vorbeşte 
cu prietenii. V-am văzut pe tine şi pe Michael Hardcastle 
împărțind o sticlă cu băutură la dineul de ieri. Mai multe 
sticle, de fapt. A fost o seară pe cinste, după câte se pare. 
El ar putea să te ajute şi, ascultă-mă pe mine, odată ce îţi 
vei recăpăta memoria, voce aceea va dispărea. 

Tace, apoi ţâţâie. 

— Pe mine mă îngrijorează mai mult braţul tău. 

Suntem întrerupţi de o bătaie în uşă. Dickie o deschide 
înainte ca eu să mă împotrivesc. Este valetul lui Daniel, 
care îmi aduce hainele călcate pe care acesta mi le-a 
promis. Simţindu-mă că şovăi, Dickie ia hainele, îi spune 
valetului să plece şi le aşază pe pat ca să le îmbrac. 

— Aşa, unde rămăsesem? zice el. Ah, da, la braţul tău. 

Îi urmăresc privirea şi observ că sângele desenează 
modele pe mâneca de la cămaşa mea. Fără preambul, o 
suflecă, lăsând la vedere nişte tăieturi urâte şi carnea 
sfâşiată adânc. Par să se fi cicatrizat, însă eforturile mele 
recente cred că au redeschis rănile. 

După ce îmi flexez rând pe rând degetele înţepenite, el 
pescuieşte o sticluţă maro şi nişte bandaje din trusa lui şi 
îmi curăţă rănile înainte să le tamponeze cu iod. 

— Acestea sunt răni de cuţit, Sebastian, zice el, cu o 
voce îngrijorată, dispărându-i buna dispoziţie. Şi sunt 
recente. Se pare că ţi-ai ridicat braţul ca să te aperi, aşa 
pare. 

El face demonstraţia cu o pipetă de sticlă din trusa lui, 
cu care îşi loveşte violent braţul pe care şi l-a ridicat în 

dreptul feţei. Reconstituirea lui este de ajuns ca să mi se 
facă pielea de găină. 

— Îţi aminteşti ceva de aseară? mă întreabă el, 
strângându-mi bandajul atât de tare în jurul braţului, încât 
mă face să şuier de durere. Orice? 

Încerc să îmi duc gândurile la orele în care am lipsit. 
Când m-am dezmeticit, am presupus că am pierdut totul, 
însă acum îmi dau seama că nu este cazul. Simt că 
amintirile mele sunt acolo, undeva. Au greutate şi formă, 
asemenea articolelor de mobilier acoperite cu cearşafuri 
într-o încăpere întunecată. Doar că eu încă nu le văd. 

Clatin din cap cu un oftat. ` 

— Niciuna nu este clară, zic eu. Insă în dimineaţa 
aceasta am văzut o... 

— O femeie ucisă, mă întrerupe doctorul. Da, mi-a spus 
Daniel. 

Simt îndoiala din cuvintele lui, însă el îmi leagă bandajul 
fără să dea glas vreunei obiecţii. 

— Oricum, trebuie să alertezi poliția de îndată, zice el. 
Indiferent cine o fi făptaşul, acesta a încercat să îţi facă 
mult rău. 

Ridicându-şi trusa de pe pat, el îmi strânge mâna cu 
stângăcie. 

— Retragere strategică, băiete, de asta este nevoie aici, 
îmi zice. Vorbeşte cu grăjdarul-şef, el ar putea să-ți 
aranjeze transportul până în sat şi de acolo poţi să anunţi 
poliţia. Între timp, probabil că ar fi bine să fii cu ochii în 
patru. Douăzeci de persoane stau la Blackheath în 
weekendul acesta şi vor mai veni alte treizeci pentru balul 
din seara aceasta. Mulţi dintre invitaţi nu înţeleg astfel de 
lucruri şi dacă îi ofensezi... ei bine - clatină din cap -, fii cu 
băgare de seamă, asta te sfătuiesc eu. 

După ce iese, scot în grabă cheia din comodă ca să încui 
uşa în urma lui. Ratez gaura de câteva ori deoarece 
mâinile îmi tremură incontrolabil. 

Acum o oră, credeam că sunt jucăria ucigaşului, chinuit, 
dar în afară de orice ameninţare fizică. Înconjurat de 
oameni, m-am simţit suficient de în siguranţă ca să insist 

să recuperăm trupul Annei din pădure, încurajând astfel 
căutarea ucigaşului ei. Acum, nu mai este cazul. Cineva a 
încercat deja să-mi ia viaţa, iar eu nu intenţionez să 
zăbovesc prea mult ca să-i dau ocazia să încerce din nou. 
Morţii nu mai aşteaptă plata datoriilor de la cei vii. 
Indiferent ce îi datorez Annei va trebui să îi plătesc de la 
depărtare. După ce mă voi întâlni cu bunul meu 
samaritean în salon, voi urma sfatul lui Dickie şi mă voi 
ocupa de transportul spre sat. 
A sosit vremea să plec acasă. 

Apa se revarsă peste marginile căzii în timp ce îmi 
îndepărtez în grabă a doua piele formată din noroiul şi 
frunzele care mă acoperă. Îmi inspectez trupul care s-a 
înroşit de la atâta frecat, căutând semne din naştere sau 
cicatrice, orice care ar putea să îmi declanşeze o amintire. 
Trebuie să cobor în douăzeci de minute, iar eu nu am aflat 
mai multe despre Anna decât am ştiut prima oară, când am 
urcat împleticit scările conacului Blackheath. A fost 
suficient de frustrant să mă lovesc constant de vălul de 
ceaţă care îmi acoperea mintea atunci când am crezut că 
voi putea da o mână de ajutor la căutarea Annei, însă acum 
ignoranţa mea ar putea zădărnici întreaga strădanie. 

Până termin eu cu spălatul, apa din cadă este la fel de 
întunecată ca şi starea mea de spirit. Mă şterg cu 
prosopul, simţindu-mă descurajat, şi inspectez hainele 
împachetate pe care valetul mi le-a lăsat adineauri. Ținuta 
aleasă de el mi se pare cam pretențioasă, însă, căutând 
alte variante în dulap, îi înţeleg pe dată dilema. Garderoba 
lui Bell - încă nu reuşesc să mă împac cu ideea că suntem 
una şi aceeaşi persoană - constă din câteva costume 
identice, două sacouri elegante, o duzină de cămăşi şi 
câteva veste. Acestea sunt în nuanţe de gri şi negru - 
uniforma anostă a unui om care duce o viaţă anonimă, 
ieşită din comun. Gândul că acest bărbat ar fi putut 
provoca pe cineva la violenţă este partea cea mai ciudată a 
evenimentelor petrecute în această dimineaţă. 

Mă îmbrac în grabă, însă nervii îmi sunt atât de 
încordaţi, încât trebuie să inspir adânc şi să-mi zic câteva 
vorbe dure de încurajare ca să mă pot îndrepta spre uşă. 
Instinctul îmi spune că ar trebui să îmi umplu buzunarele 
înainte să plec şi îmi arunc mâna spre comodă, însă rămân 
cu ea în aer. Încerc să strâng nişte lucruri ce nu sunt acolo 
şi de care nu îmi amintesc. Acesta trebuie să fi fost vechiul 
obicei al lui Bell - umbra vieţii mele anterioare care mă 
mai bântuie încă. Impulsul este atât de puternic, încât mă 

simt al naibii de ciudat când rămân cu mâna goală. Din 
nefericire, singurul lucru pe care am reuşit să îl aduc cu 
mine din pădure a fost afurisita aia de busolă, însă nu o 
mai găsesc. Trebuie să o fi luat-o bunul meu samaritean - 
bărbatul pe care doctorul Dickie l-a numit Daniel 
Coleridge. 

Simt cum mă cuprinde agitația când ies pe coridor. 

Am amintiri doar din dimineaţa aceasta şi nici pe 
acestea nu reuşesc să le păstrez. 

Un servitor în trecere mă îndrumă spre salon, aflat la 
capătul îndepărtat al sălii de mese, la câteva uşi depărtare 
de vestibulul cu pardoseală de marmură unde am intrat în 
această dimineaţă. Este un loc neplăcut, lemnul de culoare 
închisă şi draperiile stacojii mă duc cu gândul la un sicriu. 
Cărbunii aprinşi răspândesc în aer un fum uleios. O duzină 
de oameni sunt strânşi acolo şi, deşi pe masă sunt aşezate 
platouri cu mâncare rece, majoritatea oaspeţilor stau 
tolăniţi în fotolii din piele sau în picioare, lângă ferestrele 
cu vitralii, privind trişti la vremea înspăimântătoare, în 
timp ce o servitoare, cu şorţul pătat de dulceaţă, se 
furişează discret printre ei, strângând farfuriile murdare şi 
paharele goale pe o tavă uriaşă din argint, pe care abia o 
ţine în mâini. Un individ dolofan, care poartă o haină de 
vânătoare verde, s-a aşezat la pianul din colţ şi cântă o 
melodie trivială care este ofensatoare prin simplul fapt că 
este cântată. Nimeni nu îi acordă atenţie, deşi el se 
străduieşte din răsputeri să corecteze acest lucru. 

Este aproape amiază, însă cum Daniel nu a apărut încă, 
îmi ocup timpul inspectând multitudinea de carafe din 
bufet, fără să am habar ce fel de băutură conţin sau care 
este preferata mea. Într-un final, îmi torn o băutură 
maronie şi mă întorc ca să-i privesc pe ceilalţi oaspeţi, 
sperând să recunosc pe cineva. Dacă unul dintre aceşti 
oameni mi-a provocat rănile de pe braţ, iritarea lui când va 
vedea că sunt viu şi nevătămat ar trebui să fie evidentă. 
Sigur, mintea mea nu va alege să îi păstreze identitatea 
secretă dacă persoana respectivă va alege să se demaşte? 
Presupunând, fireşte, că mintea mea va găsi o cale prin 

care să îi deosebească. Toţi bărbaţii seamănă cu nişte 
bătăuşi  întărâtaţi şi  zgomotoşi, purtând haine de 
vânătoare, în vreme ce femeile sunt îmbrăcate sobru, în 
fuste, cămăşi din pânză şi jerseuri. Spre deosebire de soţii 
lor ţanţoşi, ele vorbesc în şoaptă şi mă privesc cu coada 
ochiului. Am impresia că sunt observat pe ascuns, ca o 
pasăre rară. Este un sentiment îngrozitor de tulburător, 
deşi de înţeles, bănuiesc. Daniel nu ar fi putut să pună 
întrebări fără să nu dezvăluie starea în care mă aflu. Acum 
fac parte din spectacol, fie că îmi place, fie că nu. 

În timp ce îmi savurez băutura, încerc să îmi distrag 
atenţia trăgând cu urechea la conversațiile celor din jurul 
meu, o senzaţie asemănătoare cu cea pe care aş avea-o 
dacă mi-aş vâri capul într-o tufă de trandafiri. Jumătate din 
ei se plâng, iar cealaltă jumătate îi compătimeşte. Nu le 
sunt pe plac cazarea, mâncarea, indolenţa servitorilor, 
locul izolat sau faptul că nu au putut veni cu propriile 
mijloace de transport (deşi numai Dumnezeu ştie cum ar fi 
reuşit să găsească locul acesta). Insă majoritatea sunt 
mânioşi pentru că nu au fost întâmpinați de lady 
Hardcastle, care nu şi-a făcut simțită prezenţa, în ciuda 
faptului că mulţi dintre ei sosiseră la Blackheath cu o seară 
în urmă - un lucru pe care se pare că l-au luat ca pe o 
insultă personală. 

— Scuză-mă, Ted! zice servitoarea, încercând să se 
strecoare pe lângă un bărbat în vârstă de cincizeci de ani. 

Bărbatul are pieptul lat, pielea arsă de soare şi părul 
roşcat şi rar. Haina de vânătoare îi stă strâns pe trupul 
mătăhălos cu tendinţă de îngrăşare, iar faţa îi este 
luminată de ochii albaştri. 

— Ted? zice el furios, apucând-o de încheietura mâinii şi 
strângând-o suficient de tare, încât să o facă să se 
schimonosească de durere. Cu cine naiba crezi că vorbeşti, 
Lucy? Sunt domnul Stanwin pentru tine şi nu mai stau la 
subsol cu şobolanii. 

Încuviinţează, şocată, uitându-se la noi şi cerând ajutor 
din priviri. Nimeni nu se clinteşte, până şi pianistul îşi 
muşcă limba. Bărbatul acesta îi înspăimântă pe toti, 

realizez eu. Spre ruşinea mea, eu mă simt puţin mai bine. 
Stau încremenit locului şi urmăresc toată scena pe furiş, 
cu ochii plecaţi, sperând cu disperare să nu devin ţinta 
cuvintelor lui vulgare. 

— Dă-i drumul, Ted! zice Daniel Coleridge din prag. 

Vocea lui este fermă, rece, amenințătoare. 

Stanwin respiră pe nas şi îl priveşte fix pe Daniel, cu 
ochii mijiţi. Nu ar trebui să fie un concurs. Stanwin este 
îndesat, solid şi scuipă venin. Cu toate acestea, ceva din 
atitudinea lui Daniel, care stă nemişcat, cu mâinile în 
buzunare şi capul înclinat într-o parte, îl pune pe gânduri 
pe Stanwin. Probabil că s-a săturat să mai fie lovit de 
trenul pe care Daniel pare să îl aştepte. 

Un ceas îşi face curaj şi ticăie. 

Cu un mormăit, Stanwin îi dă drumul servitoarei şi se 
freacă uşor de Daniel când iese din încăpere, bombănind 
ceva ce nu înţeleg. 

Cei din încăpere răsuflă uşuraţi, pianistul reîncepe să 
cânte, iar ceasul curajos continuă să marcheze timpul ca şi 
când nu s-ar fi întâmplat nimic. 

Daniel ne măsoară pe rând din priviri. 

Nefiind în stare să îi înfrunt privirea scrutătoare, mă uit 
la reflexia mea din fereastră. Se citeşte dezgustul pe faţa 
mea, repulsie faţă de defectele nesfârşite ale caracterului 
meu. Mai întâi crima din pădure, iar acum asta. La câte 
nedreptăţi voi mai asista până când îmi voi lua inima în 
dinţi să intervin? 

Daniel se apropie de mine. Seamănă cu o stafie văzută 
printr-un geam. 

— Bell, zice el cu blândeţe, aşezându-şi mâna pe umărul 
meu. Ai un minut? 

Cocoşat de ruşine, îl urmez în biroul de alături şi simt 
cum toate perechile de ochi sunt aţintite asupra mea. 
Inăuntru atmosfera este şi mai apăsătoare. ledera acoperă 
în voie fereastra cu vitraliu, iar tablourile în uleiuri de 
nuanţe întunecate absorb puţina lumină care reuşeşte să 
se strecoare prin geam. Masa de scris a fost amplasată cu 
vedere spre peluză şi pare să fi fost folosită recent, 

deoarece cerneala din stilou curge pe o bucată de 
sugativă, iar alături se află un cuţit pentru tăiat hârtia. Nu 
poţi decât să îţi imaginezi misivele scrise în această 
atmosferă apăsătoare. 

In colţul opus, lângă o a doua uşă ce dă în încăpere, un 
tânăr nedumerit, în haină de vânătoare, priveşte în 
interiorul pâlniei unui patefon, întrebându-se evident de ce 
discul care se învârte nu umple încăperea de acorduri 
muzicale. 

— După un singur semestru la Cambridge se crede deja 
Isambard Kingdom Brunel!, zice Daniel, făcându-l pe tânăr 
să îşi ridice privirea de la obiectul necunoscut. 

Acesta nu are mai mult de douăzeci şi patru de ani, e 
brunet, iar faţa lui lată şi plată îţi dă impresia că şi-a lipit-o 
de geam. Când mă vede, îmi zâmbegşte larg, iar bărbatul cu 
faţă de băiat şi-a făcut apariţia de parcă ar fi trecut prin 
fereastră. 

— Belly, sărman idiot, aici erai! zice el, strângându-mi 
mâna şi bătându-mă pe spate în acelaşi timp. 

Este ca şi când aş fi prins în îmbrăţişarea afectuoasă a 
unei menghine. 

Îmi cercetează chipul întrebător, mijindu-şi ochii verzi 
când vede că nu îl recunosc. 

— Aşadar, este adevărat, nu-ţi aminteşti nimic, zice el, 
aruncându-i o privire lui Daniel. Împieliţat norocos ce eşti! 
Hai să mergem la bar ca să-ţi fac cunoştinţă cu o 
mahmureală. 

— Veştile circulă repede la Blackheath, spun eu. 

— Mai alungăm şi noi plictiseala, zice el. Eu sunt 
Michael Hardcastle. Suntem prieteni vechi, deşi acum cred 
că putem spune că suntem cunoştinţe noi. 

Nu există nici urmă de dezamăgire în afirmaţia lui. De 
fapt, el pare amuzat. Este evident că pe Michael 
Hardcastle îl amuză multe lucruri încă de la prima 


1 Om de ştiinţă englez şi inginer specializat în inginerie civilă şi navală. 
Este cunoscut îndeosebi pentru construirea liniilor de tren Great 
Western, care, prin realizarea a numeroase tuneluri şi poduri metalice, 
a revoluţionat transporturile publice şi ingineria modernă (n.red.). 

întâlnire. 

— Michael a stat lângă tine la dineul de aseară, îmi 
explică Daniel, care a preluat de la Michael inspectia 
gramofonului. Dacă mă gândesc mai bine, cred că acesta 
este motivul pentru care ai ieşit din casă şi te-ai lovit la 
cap. 

— Fă-i jocul, Belly! Sperăm ca într-o bună zi să spună şi 
el din întâmplare ceva amuzant, spune Michael. 

Se aşterne un moment natural de tăcere în aşteptarea 
replicii mele, inerția momentului prăbuşindu-se sub 
greutatea lipsei acestei replici. Pentru prima oară de când 
m-am trezit azi-dimineaţă, tânjesc după vechea mea viaţă. 
Mi-e dor să îi cunosc pe aceşti bărbaţi. Mi-e dor de această 
prietenie strânsă. Tristeţea mea se oglindeşte pe feţele 
tovarăşilor mei, tăcerea stânjenitoare săpând tranşee între 
noi. Sperând să recuperez măcar o parte din încrederea pe 
care ar fi trebuit să o împărtăşim, îmi suflec mânecile şi le 
arăt bandajul care îmi acoperă braţul şi în care sângele a 
început deja să se îmbibe. 

— Mai bine mă loveam la cap, zic eu. Doctorul Dickie 
crede că m-a atacat azi-noapte cineva. 

— Săracul de tine! spune Daniel, cu răsuflarea 
întretăiată. 

— Este din cauza afurisitului ăluia de bileţel, nu-i aşa? 
Zice Michael, măsurându-mi rănile din priviri. 

— Despre ce vorbeşti, Hardcastle? îl întreabă Daniel, 
ridicându-şi sprâncenele. Vrei să spui că ştii ceva despre 
asta? De ce n-ai spus nimic mai devreme? 

— Nu este mare lucru de spus, răspunde Michael cu 
timiditate în glas, afundându-şi vârful pantofului în covorul 
gros. O servitoare a adus un bileţel la masă când am ajuns 
la a cincea butelie de vin. Apoi îl văd pe Belly că se scuză 
şi încearcă să îşi amintească cum funcţionează uşile. Mă 
priveşte ruşinat. Am vrut să te însoțesc, însă te-ai 
încăpățânat să mergi singur. M-am gândit că te vei întâlni 
cu vreo femeie, aşa că nu am mai forţat nota. Atunci a fost 
ultima oară când te-am văzut, până acum. 

— Ce scria pe bileţel? îl întreb. 

— Habar n-am, amice, nu l-am văzut. 

— Îţi aminteşti cum arăta servitoarea care l-a adus sau 
dacă Bell a pomenit de o femeie cu numele de Anna? îl 
întreabă Daniel. 

Michael ridică din umeri, încercând din răsputeri să îşi 
aducă aminte. 

— Anna? Mă tem că nu-mi spune nimic numele acesta. 
Cât despre servitoare, ei bine... El îşi umflă obrajii şi lasă 
să-i scape aerul din gură. Rochie neagră, şorţ alb. O, la 
naiba, Coleridge, fii rezonabil! Sunt cu zecile, cum ar 
putea cineva să le memoreze feţele? 

El ne aruncă câte o privire neajutorată, iar Daniel îi 
răspunde scuturând dezgustat din cap. 

— Nu-ti face griji, bătrâne! O să-i dăm noi de capăt, îmi 
spune el, strângându-mă de umăr. Şi ştiu cum. 

El arată înspre harta înrămată a domeniului, care atârnă 
pe perete. Este un desen arhitectural, pătat de stropii de 
ploaie şi îngălbenit pe la margini, însă redă foarte frumos 
conacul şi perimetrul acestuia. Din câte se pare, 
Blackheath este o moşie imensă, cu cimitirul familiei la 
vest şi grajdul la est, şi o cărăruie şerpuitoare ce duce la 
un lac pe al cărui mal se află un debarcader. În afară de 
alee, care este, de fapt, un drum drept ce duce spre sat, 
vezi numai pădure. După cum sugerează şi priveliştea de 
la fereastra superioară, suntem singuri în pădure. 

Simt cum mă străbate un fior rece. 

Şi eu trebuia să dispar în acea mare de copaci, aşa cum 
s-a întâmplat cu Anna în dimineaţa aceasta. Imi caut 
mormântul. 

Simţindu-mi îngrijorarea, Daniel îmi aruncă o privire. 

—E un loc cam izolat, nu-i aşa? murmură el, 
compactând o ţigară afânată în tabachera din argint. 

Ţigara îi atârnă de buza de jos în timp ce scotoceşte prin 
buzunare după brichetă. 

— Tata ne-a adus aici atunci când cariera lui politică se 
afla în declin, zice Michael, aprinzându-i ţigara lui Daniel 
şi servindu-se şi el cu una. Bătrânul se credea moşier. 
Lucrurile nu au mers aşa cum a sperat el, desigur. 

Eu ridic întrebător o sprânceană. 

— Fratele meu a fost ucis de un individ pe care îl 
cheamă Charlie Carver, unul dintre grădinarii noştri, îmi 
explică Michael pe un ton calm, de parcă ar fi anunţat 
rezultatele unei întreceri. 

Ingrozit că am uitat ceva atât de îngrozitor, îngân o 
scuză: 

— Îmi... îmi pare rău, trebuie să fi fost... 

— O veşnicie de-atunci, mă întrerupe Michael, cu o urmă 
de nerăbdare în glas. Nouăsprezece ani, mai exact. Eu 
aveam cinci ani când s-a întâmplat şi, sincer să fiu, abia 
îmi amintesc. 

— Spre deosebire de presă care a săpat, adaugă Daniel. 
Carver şi încă un individ au băut până când şi-au pierdut 
minţile şi l-au înhăţat pe Thomas lângă lac. Aproape că l-au 
înecat, apoi au terminat treaba cu un cuţit. Avea şapte ani 
şi ceva. Ted Stanwin a venit în fugă şi i-a alungat trăgând 
cu arma, însă Thomas era deja mort. 

— Stanwin? întreb eu, străduindu-mă să nu par şocat. 
Bădăranul de la prânz? 

— O, eu n-aş rosti cuvintele astea cu voce tare, zice 
Daniel. 

— Bătrânul Stanwin e văzut cu ochi buni de părinţii mei, 
spune Michael. Era un paznic de vânătoare modest când a 
încercat să îl salveze pe Thomas, însă tata i-a oferit una 
dintre plantațiile noastre africane în semn de mulţumire, 
iar individul s-a îmbogăţit. 

— Ce s-a întâmplat cu criminalii? întreb eu. 

— Carver a fost prins, explică Daniel, aruncând scrumul 
pe covor. Poliţia a găsit cuțitul pe care l-a folosit sub 
podeaua din lemn a cabanei lui, alături de câteva sticle cu 
rachiu de contrabandă. Complicele lui nu a fost prins 
niciodată. Stanwin susţine că l-a nimerit când a tras cu 
puşca, însă niciun rănit nu şi-a făcut apariţia la spitalul 
local, iar Carver a refuzat să îl toarne. Lordul şi lady 
Hardcastle găzduiau o petrecere în weekendul acela, prin 
urmare ar fi putut fi unul dintre invitaţi, însă familia a 
insistat că niciunul nu îl cunoştea pe Carver. 

— Ciudată întâmplare, zice Michael cu o voce stinsă şi 
cu o expresie la fel de întunecată ca norii care se adunau 
dincolo de ferestre. 

— Aşadar, complicele se află în libertate? întreb eu, 
simțind un fior pe şira spinării. 

Un criminal în urmă cu nouăsprezece ani şi un criminal 
acum. Cu siguranţă, nu poate fi o coincidenţă. 

— Te face să te întrebi de ce mai există poliţie, nu-i aşa? 

Zice Daniel, apoi tace. 
__ Ochii mei îl găsesc pe Michael, care se zgâieşte în salon. 
Incăperea se goleşte în timp ce musafirii se îndreaptă spre 
vestibul, ducându-şi conversațiile cu ei. Chiar şi de aici aud 
insultele usturătoare referitoare la starea deplorabilă a 
conacului, la beţiile lordului Hardcastle şi la atitudinea 
neprietenoasă a lui Evelyn Hardcastle. Bietul Michael, nici 
nu-mi pot imagina cum trebuie să te simţi când familia îţi 
este ridiculizată pe faţă, cu atât mai mult în propria casă. 

— Uite ce e, n-am venit aici ca să te plictisim cu poveşti 
de demult, zice Daniel, întrerupând tăcerea. Am întrebat în 
stânga şi-n dreapta despre Anna. Mă tem că nu am veşti 
bune. 

— Nu o cunoaşte nimeni? 

— Nu există nimeni cu acest nume printre invitaţi sau 
angajaţi, zice Michael. Mai exact, nu lipseşte nimeni de la 
Blackheath. 

Deschid gura ca să protestez, însă Michael îşi ridică 
mâna, reducându-mă la tăcere. 

— Nu mă laşi niciodată să termin, Belly. Nu pot strânge 
un grup de căutare, însă bărbaţii vor pleca la vânătoare 
peste vreo zece minute. Dacă îmi vei indica locul unde te-ai 
trezit în dimineaţa aceasta, mă voi asigura că o vom lua 
într-acolo şi vom fi cu ochii în patru. Suntem cincisprezece 
care mergem la vânătoare, deci există şanse mari să 
descoperim ceva. 

Simt cum mă cuprinde un sentiment de recunoştinţă. 

— Mulţumesc, Michael. 

El îmi zâmbeşte din spatele unui nor de fum de ţigară. 

— Nu te ştiu să spui gogoşi, Belly, aşa că nu cred că faci 

asta acum. 

Eu mă holbez la hartă, nerăbdător să contribui, însă 
habar nu am unde am zărit-o pe Anna. Criminalul mi-a 
spus s-o iau spre est şi am ieşit din pădure în faţa 
conacului Blackheath, însă nu pot decât să ghicesc cât 
timp am mers pe jos sau de unde am pornit. Inspirând 
adânc şi încrezându-mă în providenţă, împung geamul cu 
vârful degetului în timp ce Daniel şi Michael privesc peste 
umărul meu. 

Michael încuviinţează, frecându-şi bărbia. 

— Le voi spune băieţilor. Mă măsoară din priviri. Ar fi 
bine să-ţi schimbi hainele. Vom pleca în curând. 

— Nu vin cu voi, zic eu, cu vocea sugrumată de ruşine. 
Trebuie să... Pur şi simplu nu pot... 

Tânărul se foieşte stânjenit. 

— Ei, haide... 

— Foloseşte-ţi capul, Michael, îl întrerupe Daniel, 
lăsându-şi o mână pe umărul meu. Uită-te ce-a păţit! Bietul 
Bell abia a reuşit să iasă din pădure, de ce-ar vrea să se 
întoarcă acolo? 

Tonul lui devine mai blând. 

— Nu-ţi face griji, Bell! O vom găsi pe fata ta dispărută 
şi pe cel care a ucis-o. Ne vom ocupa noi de asta. Tu 
încearcă să te detaşezi cât poţi de mult de treaba asta. 

Stau la fereastra cu vitraliu, ascuns pe jumătate după 
draperia din catifea. Afară, pe alee, Michael se amestecă 
printre ceilalţi bărbaţi. Aceştia respiră greu sub hainele 
groase, îşi ţin puştile în îndoitura cotului, râd şi 
sporovăiesc, iar din gură le ies aburi. Aşa cum stau în faţa 
casei, abia aşteptând să plece la vânătoare, ei par aproape 
umani. 

Cuvintele lui Daniel au fost reconfortante, însă nu mă 
pot scuti. Ar trebui să fiu acolo, cu ei, căutând trupul unei 
femei pe care o dezamăgisem. În schimb, eu aleg să fug. 
Indur ruşinea de a-i privi cum pornesc din loc fără mine. 
Măcar atât pot face. 

Câinii trec pe lângă fereastră, trăgând de lesele pe care 
stăpânii lor se chinuiesc să le ţină. Cele două grupuri se 
unesc şi traversează pajiştea spre pădure, exact în direcţia 
pe care i-am arătat-o lui Daniel, deşi pe prietenul meu nu îl 
văd printre ei. Probabil că se va alătura grupului mai 
târziu. 

Aştept ca ultimii dintre ei să se facă nevăzuţi printre 
copaci, apoi mă întorc la harta de pe perete. Dacă aceasta 
este exactă, grajdurile nu se află prea departe de casă. Cu 
siguranţă îl voi găsi acolo pe grăjdarul-şef. El îmi va 
pregăti o trăsură care să mă ducă în sat şi de acolo voi lua 
trenul spre casă. 

Dau să mă duc în salon, însă, când mă întorc, văd în 
prag o cioară uriaşă. 

Inima îmi tresare, la fel şi eu, şi mă izbesc de comodă, 
făcând să cadă pe jos fotografii de familie şi alte obiecte 
decorative. 

— Nu te teme! zice creatura, făcând un mic pas şi ieşind 
din umbră. 

Nu este o pasăre. Este un bărbat îmbrăcat ca un doctor 
al ciumei?: paltonul negru pe care îl poartă seamănă cu 


2 Medici din Evul Mediu care s-au confruntat cu una dintre cele mai 
violente pandemii din istoria lumii, o ciumă provenită din Asia. În acea 

nişte aripi, iar ciocul aparţine unei măşti din porțelan care 
luceşte în lumina unei lămpi din apropiere. Probabil că 
acesta este costumul pe care îl va îmbrăca diseară la bal, 
deşi acest lucru nu explică de ce poartă aceste veşminte 
sinistre în miezul zilei. 

— M-ai speriat, zic, ducându-mi mâna la piept şi râzând 
stânjenit în timp ce încerc să îmi revin. 

Bărbatul îşi înclină capul într-o parte şi mă cercetează 
din priviri, de parcă aş fi vreun animal rătăcit pe care l-a 
găsit stând pe covor. 

— Ce-ai adus cu tine? mă întreabă el. 

— Poftim? 

— Te-ai trezit cu un cuvânt pe buze, care-a fost acela? 

— Ne cunoaştem? îl întreb, privind prin uşa deschisă în 
salon şi sperând să văd un alt musafir. 

Din nefericire, suntem singuri. Aproape sigur aceasta a 
fost intenţia lui încă de la bun început. Imi dau seama de 
asta şi simt cum mă cuprinde panica. 

— Eu te cunosc, răspunde el. Este de-ajuns pentru 
moment. Care era cuvântul, te rog? 

— Ce-ar fi să-ţi scoţi masca, să vorbim faţă în faţă, zic 
eu. 

— Masca mea este ultima ta problemă, domnule doctor 
Bell, spune el. Răspunde la întrebare! 

Deşi el nu a rostit niciun cuvânt ameninţător, masca din 
porțelan îi înăbuşă vocea, adăugând un mârâit slab de 
animal fiecărei propoziţii. 

— Anna, răspund, strângându-mi coapsa cu mâna ca să- 
mi opresc piciorul din tremurat. 

Bărbatul oftează. 

— Păcat! 

— O cunoşti? îl întreb eu, plin de speranţă. Nimeni din 


perioadă au murit între o treime şi o jumătate din populaţia Europei. 
Deşi nu existau leacuri împotriva bolii numite şi „Moartea Neagră”, 
doctorii purtau un costum ciudat compus dintr-o pălărie, o mască cu 
formă de cioc de pasăre, o pelerină neagră şi un baston pe care-l 
foloseau la atingerea bolnavul sau a cadavrului. Ciocul măştii era 
umplut cu mirodenii şi diverse substanţe chimice despre care se 
credea că îi apără de bacteriile ucigaşe (n.red.). 

casă nu ştie cine este. 

— M-ar mira dacă ar şti, răspunde el, respingându-mi 
întrebarea cu un gest al mâini pe care se afla o mănuşă. Îşi 
bagă mâna în haină şi scoate un ceas de buzunar auriu, 
care ticăia. În curând vom avea ceva treabă de făcut, însă 
nu azi şi nu atâta vreme cât te afli în starea asta. Vom 
vorbi din nou în curând, când situaţia se va mai limpezi 
niţel. Între timp, te sfătuiesc să te familiarizezi cu 
Blackheath şi cu ceilalţi musafiri. Distrează-te cât poţi, 
domnule doctor, lacheul va veni la tine în curând. 

— Lacheul? zic eu, acest cuvânt declanşând un semnal 
de alarmă undeva în străfundul meu. El a ucis-o pe Anna şi 
mi-a făcut rănile de pe braţ? 

— Mă îndoiesc, răspunde doctorul ciumei. Lacheul nu se 
va opri doar la braţul tău. 

Aud o bufnitură groaznică în spatele meu şi mă rotesc în 
direcţia zgomotului. O pată mică de sânge mânjeşte 
fereastra, o pasăre muribundă se zbate, dându-şi ultima 
suflare printre buruienile şi florile veştejite de jos. Biata 
creatură trebuie să fi zburat în geam. Sunt surprins de 
sentimentul de milă care mă încearcă. O lacrimă îmi apare 
în ochi pentru această viaţă irosită. Hotărând să îngrop 
pasărea înainte să fac orice altceva, mă întorc, cu intenţia 
să îmi cer scuze de la interlocutorul meu misterios, însă 
acesta plecase deja. 

Îmi privesc mâinile. Îmi ţin pumnii atât de strânşi, încât 
unghiile mi s-au înfipt în palme. 

— Lacheul, repet eu încet. 

Numele nu-mi spune nimic, însă sentimentul pe care mi-l 
stârneşte este inconfundabil. Dintr-un anume motiv, 
persoana aceasta mă înspăimântă. 

Frica mă împinge spre masa de scris, unde se află 
cuțitul pentru tăiat hârtie pe care l-am văzut adineauri. 
Este mic, însă suficient de ascuţit ca să îmi împung vârful 
degetului mare cu el. După ce îmi sug sângele, ascund 
arma în buzunar. Nu e mare lucru, dar este suficient ca să 
mă împiedice să nu mă baricadez în încăperea aceasta. 

Simţindu-mă puţin mai încrezător, mă îndrept spre 

camera mea. Fără oaspeţii care să distragă atenţia de la 
decor, Blackheath este într-adevăr un loc melancolic. În 
afară de vestibulul magnific, celelalte încăperi prin care 
trec sunt prăfuite, miros a mucegai şi sunt într-o stare 
avansată de deteriorare. Grămezi de granule de otravă 
pentru şobolani sunt strânse în colţuri, iar praful acoperă 
toate suprafeţele prea înalte ca servitoarele să poată 
ajunge la ele doar întinzându-şi braţul. Covoarele sunt 
zdrenţuite, mobila este zgâriată, vesela din argint pătată 
este aranjată în spatele sticlei murdare a vitrinelor. Oricât 
de enervanţi ar părea ceilalţi musafiri, îmi lipseşte 
zumzetul conversaţiilor lor. Ei însufleţesc acest loc, 
umplând spaţiile care, altminteri, ar fi cufundate în această 
tăcere de mormânt. Conacul Blackheath prinde viaţă atât 
timp cât există oameni în el. Fără ei, nu este decât o ruină 
deprimantă, care aşteaptă îndurarea unui buldozer. 

Imi iau haina şi umbrela din cameră şi ies afară, unde 
ploaia cade pe pământ, iar aerul este înăbuşitor din cauza 
mirosului de frunze putrede. Neştiind de care fereastră s-a 
izbit pasărea, fac un ocol până când îi găsesc trupul şi, 
folosind cuțitul de scrisori ca lopată improvizată, îl îngrop 
într-un mormânt puţin adânc, udându-mi mănuşile în tot 
acest timp. 

Tremurând deja, îmi stabilesc traseul. Drumul pietruit 
care duce spre grajduri ocoleşte partea de jos a pajiştii. Aş 
putea-o lua prin iarbă, însă pantofii pe care îi port nu par 
potriviţi pentru o asemenea aventură. Aleg varianta mai 
sigură şi o iau pe aleea pietruită până când văd drumul în 
stânga mea. Deloc surprinzător, acesta se află într-o stare 
deplorabilă. Rădăcinile copacilor au răsturnat pietrele, iar 
ramurile neîngrijite atârnă ca nişte degete răsfirate. 
Simţindu-mă în continuare tulburat de întâlnirea mea cu 
acel bărbat ciudat în costum de doctor al ciumei, strâng în 
mână cuțitul pentru tăiat hârtia şi mă mişc încet, având 
grijă să nu îmi pierd echilibrul şi temându-mă de ce ar 
putea să mă atace din pădure, dacă o voi păţi. Nu ştiu care 
este jocul său, deghizat astfel, însă nu reuşesc să uit 
avertismentul lui. 

Cineva a ucis-o pe Anna şi mi-a dat o busolă. Mă 
îndoiesc că aceeaşi persoană m-a atacat noaptea trecută 
doar ca să îmi cruţe viaţa în dimineaţa aceasta, iar acum 
trebuie să mă confrunt cu lacheul. Cine am fost, de am 
duşmani? 

La capătul drumului se află o arcadă înaltă din cărămidă 
roşie, cu un ceas în mijloc, a cărui sticlă este spartă, iar 
dincolo de aceasta, se află o curte mărginită de grajduri şi 
de alte acareturi. leslele sunt pline cu ovăz, iar trăsurile 
sunt aşezate una lângă cealaltă, acoperite cu prelate verzi 
ca să nu fie atinse de vreme. 

Doar caii lipsesc. 

Toate grajdurile sunt goale. 

— E cineva? strig şovăitor, iar vocea răsună în curte fără 
a primi un răspuns. 

O dâră de fum negru iese din hornul unei colibe şi, 
descoperind că uşa este descuiată, intru şi salut din nou. 
Nu e nimeni acasă, ceea ce este ciudat, din moment ce 
focul arde în vatră, iar pe masă se află terci de ovăz şi 
pâine prăjită. Imi scot mănuşile ude şi le aşez pe bara de 
care stă agăţat un ceainic deasupra focului, sperând la 
puţin confort atunci când voi face cale-ntoarsă. 

Ating mâncarea cu vârful degetului şi îmi dau seama că 
este călduţă. Aşadar, n-a fost abandonată demult. O şa 
zace aruncată lângă o bucată de piele, sugerând o 
reparaţie întreruptă. Bănuiesc că persoana care locuieşte 
aici a plecat în grabă ca să rezolve o problemă urgentă, 
prin urmare mă gândesc să aştept să se întoarcă. Nu este 
un adăpost neplăcut, deşi miroase puternic a cărbuni 
aprinşi şi a lac şi păr de cal. Cel mai mult mă îngrijorează 
locul izolat în care se află căsuţa. Până când voi afla cine 
m-a atacat noaptea trecută, trebuie să fiu precaut faţă de 
toţi cei de la Blackheath, inclusiv faţă de grăjdarul-şef. Nu 
mă voi întâlni singur cu el, dacă îmi va sta în putinţă. 

Un tabel de lucru stă agăţat în cui lângă uşă, iar alături, 
un creion atârnă de o bucată de sfoară. Îl iau şi întorc 
pagina cu intenţia de a lăsa un mesaj prin care să cero 
trăsură până în sat şi văd deja un alt mesaj. 

Nu pleca de la Blackheath. Nu numai a ta, ci mai 
multe vieţi depind de tine. Haide să ne întâlnim lângă 
mausoleul din cimitirul familiei diseară, la ora 10:20, şi 
îţi voi explica totul. Ah, şi nu-ţi uita mănuşile, au luat foc. 

Cu drag, Anna 


Fumul îmi umple nările, iar când mă întorc îmi văd 
mănuşile mocnind deasupra focului. Le înşfac şi le scutur 
de cenuşă, cu ochii mari de uimire şi inima bubuindu-mi în 
piept, în timp ce îmi plimb privirea prin colibă, căutând un 
indiciu prin care să-mi dau seama cum a fost posibil acest 
truc. 

De ce n-o întrebi pe Anna când te vei întâlni cu ea în 
seara aceasta? 

— Pentru că am văzut-o murind, mârâi eu în încăperea 
goală, cuprins de ruşine. 

Recăpătându-mi stăpânirea de sine, citesc din nou 
mesajul, nevenindu-mi a crede. Dacă Anna a supravieţuit, 
înseamnă că este o fiinţă nemiloasă dacă joacă astfel de 
jocuri cu mine. Cel mai probabil, după ce s-a răspândit 
vestea despre evenimentul nefericit petrecut în această 
dimineaţă, cineva a hotărât să îmi joace o festă. Altminteri, 
de ce ar alege un loc atât de sinistru şi o oră atât de 
ciudată ca să ne întâlnim? 

O fi această persoană vreo prezicătoare? 

— A fost o zi cumplită, oricine ar fi putut prezice că îmi 
voi pune mănuşile la uscat odată ce voi fi ajuns aici. 

Căsuţa ascultă politicoasă, însă acest raţionament mi se 
pare disperat până şi mie. Aproape la fel de disperat ca şi 
dorinţa de a nu da crezare acestui mesaj. Am un caracter 
atât de defectuos, încât aş renunţa bucuros la speranţa ca 
Anna să mai fie în viaţă doar ca să pot pleca din acest loc 
cu conştiinţa împăcată. 

Îmi trag mănuşile pârlite pe mâini, simţindu-mă extrem 
de nefericit. Trebuie să reflectez, iar o plimbare mi se pare 
bine-venită. 

Ocolind grajdurile, dau peste un ţarc neîngrijit, unde 

iarba ajunge până la talie şi al cărui gard este atât de 
ruginit, încât stă să cadă. În partea cealaltă, două siluete 
stau înghesuite sub o umbrelă. Cred că urmează o potecă 
ascunsă în timp ce merg cu lejeritate, braţ la braţ. 
Dumnezeu ştie cum m-au zărit, însă una din ele îşi ridică 
mâna, salutându-mă. Eu le răspund prin acelaşi gest, 
simțind pentru un scurt moment o oarecare apropiere, 
înainte ca siluetele să dispară în întunericul pădurii. 

Îmi las mâna jos şi iau o hotărâre. 

Mi-am zis că o femeie moartă nu mă poate acuza de 
nimic şi de aceea eram liber să plec de la Blackheath. Era 
gândirea unui laş, dar măcar avea un grăunte de adevăr în 
ea. 

Dacă Anna trăieşte, atunci nu mai este cazul. 

Am dezamăgit-o în dimineaţa aceasta şi doar la asta mă 
gândesc de atunci. Acum că mi se oferă o a doua şansă, nu 
pot întoarce spatele. Ea este în pericol şi eu o pot ajuta, 
prin urmare trebuie s-o fac. Dacă acest lucru nu este de- 
ajuns pentru a mă împiedica să plec de la Blackheath, 
atunci nu merit viaţa pe care mă tem atât de mult să nu o 
pierd. Fie ce-o fi, trebuie să fiu în cimitir diseară, la ora 
10:20. 

— Cineva îmi doreşte moartea. 

Mi se pare ciudat să rostesc aceste cuvinte cu voce tare, 
de parcă mi-aş invoca destinul, însă dacă vreau să 
supraviețuiesc până diseară, trebuie să-mi înving teama. 
Refuz să mai petrec o secundă ascuns ca un laş în camera 
mea. Nu atât timp cât există atât de multe întrebări la care 
nu am un răspuns. 

O iau înapoi spre casă, cercetând din priviri copacii în 
căutarea vreunei primejdii, în timp ce derulez în gând 
evenimentele petrecute în această dimineaţă. Mă gândesc 
neîncetat la tăieturile de pe braţul meu, la bărbatul 
deghizat în costum de doctor al ciumei, la lacheu şi la 
misterioasa Anna, care acum pare să fie vie şi nevătămată 
şi îmi lasă mesaje misterioase pe care să le găsesc. 

Cum a supravieţuit în pădure? 

Poate o fi scris mesajul dimineaţa devreme, înainte să fie 
atacată, dar atunci cum a ştiut că voi fi în căsuţa aceea şi 
îmi voi pune mănuşile la uscat deasupra focului? Nu am 
spus nimănui despre planurile mele. Oare am vorbit cu 
voce tare? Oare ea m-a urmărit? 

Scuturând din cap, îmi iau gândul de la această situaţie 
ciudată. 

Privesc prea departe în viitor, când ar trebui să privesc 
în urmă. Michael mi-a spus că o servitoare a adus un 
bileţel la masă aseară, în timpul cinei, şi că atunci a fost 
ultima oară când m-a văzut. 

Totul a început din acel moment. 

Trebuie să o găseşti pe servitoarea care a adus bileţelul. 

Abia intru pe uşa conacului, când nişte voci mă 
ademenesc spre salon, unde nu este nimeni în afară de 
două servitoare tinere care strâng resturile de la masa de 
prânz pe două tăvi uriaşe. Ele muncesc umăr lângă umăr, 
cu capetele plecate şi cufundate în conversaţie, fără să 
observe că eu stau în prag. 

— ...Henrietta a spus despre ea că şi-a pierdut minţile, 

zice una din fete, ai cărei cârlionţi castanii îi ies de sub 
boneta albă. 

— Nu este bine să vorbeşti aşa despre lady Helena, 
Beth, o ceartă fata mai în vârstă. Intotdeauna a fost bună 
cu noi şi s-a comportat frumos, nu? 

Beth cântăreşte greutatea acestor cuvinte faţă de cea a 
bârfelor sale. 

— Henrietta mi-a spus că ea a înnebunit de furie, 
continuă fata. A ţipat la lordul Peter. Probabil din cauză că 
s-a întors la Blackheath după toate cele întâmplate cu 
conaşul Thomas. O fi afectat-o, a zis ea. 

— Henrietta spune vrute şi nevrute, eu nu le-aş prea 
băga în seamă. Nu e ca şi când nu i-am auzit certându-se şi 
altădată, nu? Şi-apoi, dacă ar fi ceva grav, lady Helena i-ar 
spune doamnei Drudge, nu? Aşa face mereu. 

— Doamna Drudge nu o găseşte nicăieri, zice Beth pe un 
ton triumfător, considerând dovedit cazul împotriva lui 
lady Helena. N-a văzut-o toată dimineaţa, dar... 

Intrarea mea le face pe servitoare să îşi înghită cuvintele 
şi, luate prin surprindere, fac o reverență stângace, într-un 
amestec de braţe, picioare şi obraji înroşiţi. Alungându-le 
nedumerirea, eu le întreb despre servitoarele care au 
ajutat aseară la cină, primind drept răspuns doar priviri 
fixe şi scuze bolborosite. Sunt pe punctul de a renunţa, 
când Beth îmi spune că Evelyn Hardcastle le ţine companie 
doamnelor pe veranda care se află în spatele casei şi, cu 
siguranţă, ea ştie mai multe. 

După ce schimbă câteva priviri, una din ele mă conduce 
printr-o uşă care dă în camera de studiu, unde m-am 
întâlnit în dimineaţa aceasta cu Daniel şi cu Michael. 
Dincolo de acesta se află biblioteca, pe care o străbatem în 
grabă şi ieşim din încăpere într-un coridor întunecat. Ceva 
se mişcă în întuneric şi o pisică neagră iese confuză de sub 
o măsuţă de telefon, ştergând cu coada podeaua din lemn 
prăfuită. Ea înaintează fără să facă zgomot şi se strecoară 
printr-o uşă  întredeschisă de la capătul celălalt al 
coridorului. O lumină portocalie se furişează prin 
crăpătură, iar de dincolo răzbat voci şi acorduri muzicale. 


e 48 +» 


— Domnişoara Evelyn se află acolo, domnule, îmi spune 
servitoarea. 

Tonul ei descrie succint atât încăperea, cât şi pe Evelyn 
Hardcastle, părând a nu nutri un respect deosebit faţă de 
niciuna. 

Îi ignor privirea dispreţuitoare, deschid uşa, iar căldura 
din încăpere mă izbeşte drept în faţă. Aerul este înăbuşitor 
şi dulceag, tulburat doar de nişte acorduri muzicale 
disonante care par să ţâşnească în aer, să alunece şi să se 
izbească de pereţi. Ferestrele mari cu vitralii dau înspre 
grădina din spatele casei, unde norii cenușii se adună sub 
o cupolă. În jurul focului se află fotolii şi divane, în care 
femei tinere stau tolănite ca nişte orhidee ofilite, trăgând 
din ţigări şi ţinând în mâini pahare cu băutură. Atmosfera 
din încăpere pare să fie mai degrabă una de nelinişte, şi nu 
una de sărbătoare. Singura urmă de viaţă vine de la 
tabloul în ulei atârnat pe peretele din spate, care 
înfăţişează o femeie în vârstă, cu ochii negri ca tăciunii şi 
atitudine de judecător, expresia de pe chipul ei trădând 
disprețul faţă de acea adunare. 

— Este bunica mea, Heather Hardcastle, zice o femeie în 
spatele meu. Nu este o imagine măgulitoare, dar nici ea nu 
a fost o femeie prea frumoasă. 

Mă întorc ca să văd cine vorbeşte şi simt cum îmi ard 
obrajii când o duzină de feţe se trezesc din plictiseală ca să 
mă cerceteze cu privirea. Numele meu parcă face tumbe 
prin încăpere şi un murmur entuziasmat îl urmează ca un 
roi de albine. 

De o parte şi de cealaltă a mesei de şah stau o femeie, 
care cred că este Evelyn Hardcastle, şi un bărbat mai în 
vârstă, exagerat de gras, care poartă un costum ce îi este 
mai mic cu o mărime. Cei doi formează un cuplu ciudat. 
Evelyn are până în treizeci de ani şi semăna cu un ciob de 
sticlă, datorită trupului ei subţire şi ascuţit şi a pomeţilor 
proeminenţi. Părul blond îi este prins sus, lăsându-i faţa la 
vedere. Este îmbrăcată într-o rochie verde, croită la modă, 
cu o cingătoare în jurul taliei. Ţinuta pe care o poartă 
oglindeşte expresia severă de pe faţa ei. 

Cât despre bărbatul cel gras, nu poate avea mai puţin de 
şaizeci şi cinci de ani. Nu pot decât să îmi imaginez cât 
trebuie să se fi chinuit ca să îşi îndese trupul mătăhălos la 
măsuţă. Scaunul pe care stă este prea mic pentru el, prea 
ţeapăn. Zici că ar fi un martir. Broboane de sudoare îi 
strălucesc pe frunte, iar batista udă din mână stă mărturie 
îndelungatei sale suferinţe. El mă priveşte într-un mod 
ciudat, cu o expresie care trădează curiozitatea şi 
recunoştinţa. 

— Îmi cer iertare, zic eu. Eram... 

Evelyn mută un pion, fără să-şi ridice privirea de la tabla 
de şah. Grăsanul îşi îndreaptă din nou atenţia la joc, 
mutându-şi nebunul cu vârful cărnos al degetului. 

Geamătul pe care îl scot când îi văd greşeala mă ia prin 
surprindere. 

— Ştiţi să jucaţi şah? mă întreabă Evelyn, cu ochii 
pironiţi în continuare la tablă. 

— Aşa se pare, răspund eu. 

— Atunci poate vreţi să jucaţi după lordul Ravencourt? 

Fără să ia seama la avertismentul meu, nebunul lui 
Ravencourt cade în capcana întinsă de Evelyn, pentru a fi 
eliminat de turnul care îl pândeşte. Bărbatul începe să 
mute în grabă, în timp ce Evelyn avansează cu pionii ei, 
făcându-l să se precipite, în loc să fie răbdător. Jocul ia 
sfârşit din patru mutări. 

— Mulţumesc pentru companie, lord Ravencourt, zice 
Evelyn, răsturnându-i regele. Şi-acum, cred că aveţi treabă 
în altă parte. 

Este o concediere fără preambul şi, după o plecăciune 
stingheră, Ravencourt se ridică cu greu de la masă şi iese 
şchiopătând din încăpere, abia salutându-mă din cap când 
trece pe lângă mine. 

Expresia dezgustătoare de pe faţa lui Evelyn îl însoţeşte 
până la uşă, însă aceasta dispare când ea face un semn cu 
mâna spre scaunul din faţa ei. 

— Vă rog, spune ea. 

— Mă tem că nu pot, zic eu. O caut pe servitoarea care 
mi-a adus un bileţel aseară la cină, însă nu ştiu mai multe 

despre ea. Speram să mă ajutaţi dumneavoastră. 

— Poate vă ajută majordomul nostru, zice ea, aranjându- 
şi armata de pioni împrăştiaţi în prima linie. 

Fiecare pion este aşezat exact în mijlocul pătratului, cu 
faţa la inamic. Cu siguranţă laşii nu au ce căuta în acest 
joc. 

— Domnul Collins ştie orice mişcare pe care o face 
fiecare servitor din casa aceasta, sau cel puţin aşa vrea să 
lase impresia, zice ea. Din nefericire, a fost victima unui 
atac în dimineaţa aceasta. Doctorul Dickie a cerut ca 
acesta să fie mutat în casa de oaspeţi ca să se poată odihni 
mai bine. De fapt, voiam să îi fac o vizită să văd cum se 
simte. V-aş putea însoţi. 

Ezit pe moment, cântărind pericolul. Nu pot decât să 
presupun că, dacă Evelyn Hardcastle ar intenţiona să îmi 
facă vreun rău, nu şi-ar anunţa intenţia de a merge 
împreună în faţa unei încăperi pline de martori. 

— Mi-ar face plăcere, răspund eu, schiţând un zâmbet. 

Evelyn se ridică în picioare, fără să observe sau 
prefăcându-se că nu observă privirile curioase aţintite 
asupra noastră. Glasvandurile dau în grădină, însă 
renunţăm la ele, îndreptându-ne, în schimb, spre vestibul, 
astfel încât să ne putem lua mai întâi hainele şi pălăriile 
din camerele noastre. Evelyn îşi îndeasă pălăria pe cap în 
timp ce ieşim din Blackheath în aerul tăios de rece al după- 
amiezii. 

— Pot să întreb ce a păţit domnul Collins? zic eu, 
întrebându-mă dacă atacul asupra lui nu are cumva 
legătură cu cel asupra mea de azi-noapte. 

— Se pare că a fost atacat de unul dintre invitaţii noştri, 
un artist pe care îl cheamă Gregory Gold, îmi explică ea, 
înnodându-şi fularul gros. A fost un atac neprovocat după 
câte se pare, iar Gold a reuşit să îl scuture destul de bine 
înainte să intervină cineva. Domnule doctor, trebuie să te 
avertizez că domnul Collins a fost sedat puternic, prin 
urmare, nu ştiu dacă îţi va putea fi de mare ajutor. 

Străbatem aleea pietruită ce duce spre sat şi din nou 
sunt şocat de situaţia aparte în care mă aflu. La un 

moment dat, zilele trecute, trebuie să fi sosit şi eu pe 
acelaşi drum, fericit şi încântat sau, poate, enervat din 
cauza distanţei şi a pustietăţii. Oare mi-am dat seama de la 
început că eram în pericol sau am realizat acest lucru pe 
parcurs? Mă simt atât de incomplet, amintirile rătăcindu- 
mi asemenea frunzelor pe pământ, dar, cu toate acestea, 
iată-mă aici, refăcut. Mă întreb dacă Sebastian Bell ar fi 
încântat de cel care am devenit. Oare ne-am înţelege 
măcar? 

Fără să rostească un cuvânt, Evelyn mă ia de braţ, un 
zâmbet cald luminându-i faţa. Este ca şi când un foc s-ar fi 
aprins înlăuntrul ei. Ochii îi sunt plini de viaţă, alungând 
femeia învăluită în mister de mai devreme. 

— Ce bine e să ieşi din casă! exclamă ea, ridicându-şi 
faţa ca să simtă ploaia. Slavă cerului că aţi venit la 
momentul potrivit, domnule doctor! Sinceră să fiu, dacă aţi 
mai fi întârziat un minut, m-aţi fi găsit moartă de 
plictiseală. 

— Noroc că am trecut pe-acolo, spun eu, oarecum mirat 
de starea ei de spirit schimbătoare. 

Evelyn îmi simte nedumerirea şi râde încet. 

— O, nu mă băgaţi în seamă, îmi spune ea. Detest să 
cunosc oameni noi, însă atunci când întâlnesc pe cineva de 
care îmi place, presupun că suntem deja prieteni. Astfel, 
nu mai irosim timpul. 

— Observ şi eu. Pot să întreb ce am făcut ca să obţin 
această impresie favorabilă? 

— Doar dacă îmi veţi permite să vă dau un răspuns 
sincer. 

— Acum nu sunteţi sinceră? 

— Încercam să fiu politicoasă, dar aveţi dreptate, 
adeseori par indecisă, zice ea, prefăcându-se că regretă. Ei 
bine, ca să fiu sinceră, îmi place caracterul dumneavoastră 
contemplativ, domnule doctor. Păreţi a fi genul de bărbat 
care ar prefera să se afle în altă parte, un sentiment pe 
care îl înţeleg perfect. 

— Să înţeleg că nu vă bucurati că v-aţi întors acasă? 

— O, aceasta nu mai este de mult casa mea, zice ea, 

sărind peste o băltoacă. Locuiesc în Paris de nouăsprezece 
ani, de când a fost ucis fratele meu. 

— Şi femeile cu care v-am văzut pe verandă nu sunt 
prietenele dumneavoastră? 

— Au sosit în dimineaţa aceasta şi, sincer să fiu, nu o 
recunosc pe niciuna dintre ele. Copiii pe care i-am ştiut 
cândva s-au schimbat şi şi-au croit drumul în societate. Şi 
eu sunt la fel de străină de locul acesta ca dumneavoastră. 

— Măcar nu sunteţi străină de propria persoană, 
domnişoară Hardcastle. Cu siguranţă, acest lucru vă aduce 
o oarecare consolare. 

— Dimpotrivă, zice ea, privindu-mă. Cred că ar fi 
minunat dacă m-aş putea dedubla pentru o vreme. Vă 
invidiez. 

— Mă invidiaţi? 

— De ce nu? zice ea, ştergându-şi stropii de ploaie de pe 
faţă. Aveţi un suflet curat, domnule doctor. Fără regrete, 
fără răni, fără minciunile pe care ni le spunem ca să ne 
putem privi în oglindă în fiecare dimineaţă. Sunteţi - îşi 
muşcă buza, căutând cuvântul potrivit - sincer. 

— Un alt cuvânt adecvat ar fi „vulnerabil”, spun eu. 

— Să înţeleg că nici dumneavoastră nu vă bucuraţi că v- 
aţi întors? 

Zâmbeşte strâmb, strângând uşor din buze, ceea ce ar fi 
putut trece cu uşurinţă drept condamnabil, însă, cumva, 
pare conspirativ. 

— Nu sunt bărbatul care am sperat să fiu, zic eu încet, 
surprins de propria-mi sinceritate. 

Femeia aceasta are ceva ce mă linişteşte, deşi nici în 
ruptul capului nu îmi dau seama ce anume. 

— Cum aşa? mă întreabă ea. 

— Sunt un laş, domnişoară Hardcastle, răspund eu, 
oftând. Patruzeci de ani de amintiri s-au şters cu buretele 
şi asta am găsit ascuns în spatele lor. Asta a rămas din 
mine. 

— Spuneţi-mi Evie, astfel vă pot spune şi eu Sebastian. 
Să nu te necăjeşti în privinţa defectelor tale. Cu toţii le 
avem. Dacă aş fi un nou-născut, tot aş fi cu băgare de 

seamă, zice ea, strângându-mi braţul. 

— Eşti foarte amabilă, însă este vorba despre ceva mai 
profund, instinctiv. 

— Şi ce dacă eşti aşa? mă întreabă ea. Se poate şi mai 
rău. Măcar nu eşti răutăcios sau nemilos. Plus că acum 
poţi alege, nu? În loc să te pricopseşti cu părţi rele, ca noi, 
restul - te trezeşti într-o bună zi şi nu te mai recunoşti -, tu 
poţi privi lumea şi oamenii din jurul tău şi poţi alege 
trăsăturile care să te caracterizeze. Poţi spune: „Voi fi 
cinstit precum bărbatul acela şi optimist precum femeia 
aceea”, ca şi când ai cumpăra un costum de pe Saville 
Row. 

— Mi-ai transformat situaţia într-un dar, zic eu, simțind 
că mă însufleţesc. 

— Păi, la ce foloseşte a doua şansă? mă întreabă ea. Nu 
îţi place cum ai fost înainte, foarte bine, fii altcineva. Nu te 
mai poate opri nimic. După cum spuneam, te invidiez. Noi, 
restul, am rămas cu greşelile pe care le-am făcut. 

Nu am un răspuns la toate acestea, deşi nu este nevoie 
să dau unul imediat. Am ajuns în dreptul unui gard cu doi 
stâlpi, în vârful cărora îngerii ciobiţi suflă din trâmbiţele 
lor tăcute. Casa de oaspeţi se află mai departe, printre 
copaci, în stânga noastră. Crâmpeie din acoperişul cu ţigle 
roşii se zăresc prin coronamentul des. O cărăruie duce la 
uşa verde şi scorojită, umflată de vreme şi brăzdată de 
crăpături. Ignorând-o, Evelyn mă trage de degete spre 
spatele casei, dând la o parte ramurile atât de joase, încât 
ating zidăria care stă să cadă. 

Uşa din spate este încuiată doar cu un zăvor simplu. Ea 
îl deschide şi pătrundem într-o bucătărie întunecată. Un 
strat de praf acoperă blaturile mobilei, iar pe plită se află 
nişte tigăi din cupru. Odată ce intrăm, ea se opreşte în loc 
şi ciuleşte urechile. 

— Evelyn? zic eu. 

Imi face semn să tac şi păşeşte spre coridor. Neliniştit 
din cauza acestui avertisment subit, eu îmi încordez toţi 
muşchii, însă ea rupe vraja când începe să râdă. 

— Îmi cer scuze, Sebastian, încercam să-mi dau seama 

dacă tata e aici. 

— Tatăl tău? întreb eu, nedumerit. 

— Locuieşte aici, răspunde ea. Ar trebui să fie la 
vânătoare, însă n-am vrut să risc să mă întâlnesc cu el în 
caz că a întârziat cumva. Mă tem că nu ne îndrăgim unul 
pe celălalt prea mult. 

Inainte să apuc să pun alte întrebări, ea îmi face semn 
să o urmez într-un hol cu gresie, apoi sus, pe o scară 
îngustă, ale cărei trepte din lemn scârţâie sub paşii noştri. 
Eu mă ţin aproape de ea, aruncând din când în când câte o 
privire peste umăr. Casa de oaspeţi este strâmtă şi 
strâmbă. Uşile sunt fixate în pereţi în unghiuri ciudate, 
asemenea unor dinţi care au crescut strâmb în gură. 
Vântul pătrunde prin ferestre, aducând cu el miros de 
ploaie. Toată casa pare să se zguduie din temelii. Totul la 
casa aceasta pare menit să te neliniştească. 

— De ce l-au adus pe majordom tocmai aici? o întreb pe 
Evelyn, care încearcă să se decidă ce uşă să deschidă. 
Trebuie să fi existat un loc mai confortabil. 

— Toate camerele din conac sunt ocupate, iar doctorul 
Dickie a recomandat linişte, pace şi un foc zdravăn. Crezi 
sau nu crezi, acesta ar putea fi cel mai potrivit loc pentru 
el. Haide să încercăm aici, zice ea, bătând încet în uşa din 
stânga noastră şi deschizând-o când nu primeşte niciun 
răspuns. 

Un individ înalt, cu cămaşa mânjită de cărbuni, este 
legat de încheieturile mâinilor şi atârnă de un cârlig prins 
în tavan. Abia atinge podeaua cu picioarele. Este 
inconştient, capul cu cârlionţi negri îi este căzut pe piept, 
iar faţa îi este mânjită de sânge. 

— Nu, trebuie să fie pe partea cealaltă, spune Evelyn, cu 
o voce deloc îngrijorată. 

— Ce naiba? zic eu, făcând un pas în spate alarmat. Cine 
este bărbatul acesta, Evelyn? 

— Este Gregory Gold, individul care l-a atacat pe 
majordomul nostru, îmi explică Evelyn, privindu-l ca pe un 
fluture prins într-un insectar. Majordomul a fost ordonanța 
tatălui meu în timpul războiului. Se pare că tata a luat 

atacul destul de personal. 

— Personal? Evie, l-a atârnat ca pe un porc! 

— Tata nu a fost niciodată un bărbat fin sau prea isteţ, 
zice ea, ridicând din umeri. Bănuiesc că astea două merg 
mână în mână. 

Pentru prima oară de când m-am trezit, simt cum îmi 
fierbe sângele în vene. Indiferent cu ce a greşit bărbatul 
acesta, nu poţi să faci dreptate atârnându-l de o frânghie şi 
închizându-l într-o încăpere. 

— Nu-l putem lăsa aşa, protestez. Este inuman. 

— Fapta lui este inumană, zice Evelyn, răceala din vocea 
ei atingându-mă pentru prima oară. Mama l-a angajat pe 
Gold ca să facă portretele de familie, şi-atât. Nici măcar nu 
îl cunoştea pe majordom. Cu toate acestea, în dimineaţa 
aceasta l-a atacat cu un vătrai şi l-a bătut până când l-a 
lăsat pe jumătate mort. Crede-mă, Sebastian, merită o 
pedeapsă mai aspră decât ce a păţit aici. 

— Ce se va întâmpla cu el? o întreb. 

— Va veni un poliţist din sat, răspunde Evelyn, 
îndemnându-mă să ies din camera mică şi închizând uşa în 
urma noastră, înveselindu-se brusc. Între timp, tata vrea să 
îi arate lui Gold cât este de nemulţumit, atâta tot. Ah, cred 
că aceasta este uşa pe care o căutăm. 

Deschide o altă uşă, aflată de partea cealaltă a holului, şi 
intrăm într-o încăpere mică, cu pereţi văruiţi şi o singură 
fereastră acoperită de praf. Spre deosebire de restul casei, 
aici nu se simte curentul, iar în şemineu arde un foc 
zdravăn. Alături se află suficienţi buşteni care să îl 
întreţină. În colţ este un pat din fier, unde zace 
majordomul sub o pătură cenuşie. Îl recunosc. Este 
bărbatul care mi-a deschis uşa conacului azi-dimineaţă. 

Evelyn are dreptate, a avut parte de un tratament 
nemilos. Are faţa hâdă şi lividă din cauza vânătăilor şi a 
tăieturilor. Pe faţa de pernă sunt pete de sânge uscat. Aş fi 
crezut că este mort dacă nu ar fi bolborosit întruna, 
suferinţa tulburându-i somnul. 

O servitoare îl veghează, stând pe un scaun din lemn cu 
o carte mare deschisă în poală. Nu poate avea mai mult de 

douăzeci şi trei de ani. Este atât de mărunţică, încât ar 
putea încăpea într-un buzunar, iar părul bălai i se revarsă 
de sub bonetă. Ea îşi ridică ochii când intrăm, închide 
cartea cu zgomot şi sare în picioare când îşi dă seama cine 
suntem, netezindu-şi în grabă şorţul. 

— Domnişoară Evelyn, se bâlbâie servitoarea, cu ochii în 
pământ. N-am ştiut că veţi veni în vizită. 

— Prietenul meu a vrut să îl vadă pe domnul Collins, zice 
Evelyn. 

Servitoarea îşi ridică ochii căprui ca să mă privească o 
clipă, apoi şi-i fixează din nou în pământ. 

— Îmi pare rău, domnişoară, dar nu s-a mişcat toată 
dimineaţa, zice servitoarea. Doctorul i-a dat nişte pastile 
ca să-l ajute să doarmă. 

— Şi nu poate fi trezit? 

— N-am încercat, domnişoară, însă aţi făcut gălăgie 
când aţi urcat scările, iar el nici măcar nu şi-a deschis 
ochii. Dacă asta nu l-a trezit, nu ştiu ce l-ar trezi. Parc-ar fi 
mort. 

Servitoarea îşi ridică privirea asupra mea, suficient de 
mult cât să îmi sugereze o oarecare familiaritate, ca apoi 
să îşi continue aparenta contemplare a pământului. 

— Scuze, dar ne cunoaştem? o întreb eu. 

— Nu, domnule, nu chiar, doar că... V-am servit aseară 
la cină. 

— Mi-ai adus un bileţel? o întreb eu, entuziasmat. 

— Nu eu, domnule, ci Madeline. 

— Madeline? 

— Slujnica mea, intervine Evelyn. Nu erau suficienți 
servitori în casă, aşa că am trimis-o la bucătărie ca să dea 
o mână de ajutor. Ei bine, avem noroc - ea îşi controlează 
ceasul de pe mână -, le-a dus nişte băuturi răcoritoare 
vânătorilor, dar trebuie să se întoarcă pe la ora 3 după- 
amiaza. li vom putea pune întrebări împreună când se va 
întoarce. 

Eu îmi întorc atenţia spre servitoare. 

— Mai ştii şi altceva despre bileţel? o întreb eu. Ce 
conţinea, poate? 

Servitoarea dă negativ din cap, frângându-şi mâinile. 
Biata creatură pare tulburată şi, făcându-mi-se milă de ea, 
îi mulţumesc şi plec. 

Ne aflăm pe drumul ce duce spre sat şi simt cum copacii 
se apropie de noi cu fiecare pas. Nu este aşa cum mă 
aşteptam. Harta din camera de studiu descria imaginea 
unei capodopere, un bulevard cioplit în pădure. In 
realitate, nu este decât un drum de pământ puţin mai lat, 
plin de gropi şi de ramuri căzute. Pădurea sălbatică a fost 
dată la schimb, familia Hardcastle câştigând cea mai mare 
parte din concesiune de la vecinul lor. 

Habar nu am unde ne ducem, însă Evelyn crede că ne- 
am putea întâlni cu Madeline pe drum, când aceasta se va 
întoarce de la vânătoare. Eu cred în sinea mea că ea doar 
caută un motiv ca să nu se întoarcă acasă. Nu că ar fi 
nevoie de vreun subterfugiu. De o oră de când mă aflu în 
compania lui Evelyn simt pentru prima oară, de când m-am 
trezit, că sunt mai degrabă un om întreg decât un rest. 
Sunt mai fericit cum nu am fost toată ziua aici, în bătaia 
vântului şi a ploii, şi în compania unui prieten. 

— Ce crezi că îţi va putea spune Madeline? mă întreabă 
Evelyn, ridicând o ramură de pe drum şi azvârlind-o în 
pădure. 

— Bileţelul pe care mi l-a adus aseară m-a atras în 
pădure, iar cineva m-a atacat, răspund eu. 

— Te-a atacat?! mă întrerupe Evelyn, şocată. Aici? De 
ce? 

— Habar n-am, dar sper ca Madeline să-mi spună cine a 
trimis bileţelul. Poate chiar a tras cu ochiul la mesaj. 

— Nu există niciun „poate”, zice Evelyn. Madeline a fost 
în Paris cu mine. Este loială şi mă face să râd, dar este o 
servitoare jalnică. Probabil că crede că a trage cu ochiul la 
mesajele altora face parte din fişa postului. 

— Eşti foarte îngăduitoare, zic eu. 

— Trebuie, nu o pot plăti prea bine, spune ea. Ce se va 
întâmpla după ce îţi va dezvălui conţinutul mesajului? 

— Voi anunţa poliţia, răspund eu. Sper ca lucrurile să se 
lămurească. 

Făcând stânga când ajungem în dreptul unui indicator 
strâmb, străbatem o cărăruie îngustă ce pătrunde în 
pădure. Nişte urme de noroi se întrepătrund, pierzându-se 
în depărtare. 

— Ştii unde mergem? o întreb agitat, dând la o parte din 
calea mea o ramură joasă. 

Ultima oară când am intrat în această pădure, mi-am 
pierdut memoria. 

— Luăm urma lor, răspunde ea, trăgând de o bucată de 
material galben bătut în cui de un copac. 

Seamănă cu bucata de material roşu pe care am 
descoperit-o în calea mea atunci când am ajuns la 
Blackheath azi-dimineaţă. Această amintire nu face decât 
să mă neliniştească şi mai mult. 

— Sunt repere, îmi explică ea. Îngrijitorii noştri le 
folosesc ca să nu se rătăcească în pădure. Nu-ţi face griji, 
n-am să te duc prea departe. 

Abia rosteşte aceste cuvinte când ieşim într-un luminiş 
în mijlocul căruia se află o fântână din piatră. Acoperişul 
din lemn se prăbuşise, iar roata din fier, care odinioară 
ridica găleata, zace acum ruginită în noroi, îngropată pe 
jumătate sub frunze. Evelyn bate încântată din palme, 
aşezându-şi cu afecţiune mâna pe piatra acoperită de 
muşchi. Ea speră ca eu să nu fi observat bileţelul dintre 
crăpături sau că încearcă să îl acopere cu degetele. 
Sentimentul de prietenie mă obligă să îi fac jocul, iar eu 
privesc repede în altă parte atunci când ea se uită în 
direcţia mea. Cred că are un admirator în casă, iar mie mi- 
e ruşine să recunosc că sunt gelos pe această 
corespondenţă secretă şi pe cel care i-o trimite. 

— Aici este locul, zice ea, făcând un gest teatral cu 
braţul. Madeline va trece prin acest luminiş când va face 
cale-ntoarsă. N-ar trebui să întârzie prea mult. Trebuie să 
se întoarcă la conac la ora trei ca să ajute la amenajarea 
sălii de bal. 

— Unde suntem? o întreb, privind în jur. 

— E o fântână a dorințelor, îmi explică ea, aplecându-se 
peste margine ca să privească în beznă. Michael şi cu mine 

obişnuiam să venim aici când eram copii. Ne puneam 
dorinţe aruncând câte o pietricică. 

— Şi ce îşi dorea micuța Evelyn Hardcastle? întreb eu. 

Ea se încruntă, uimită de această întrebare. 

— Nu-mi amintesc nici în ruptul capului, răspunde ea. 
Ce şi-ar putea dori un copil care are de toate? 

Mai mult, la fel ca toată lumea. 

— Mă îndoiesc că ţi-aş fi putut spune şi dacă nu mi-aş fi 
pierdut memoria, răspund eu, zâmbind. 

Evelyn îşi şterge murdăria de pe palme şi mă priveşte 
nedumerită. Văd cum arde de curiozitate, văd bucuria de a 
întâlni ceva necunoscut şi neaşteptat într-un loc care îi 
este atât de familiar. Mă aflu aici pentru că o fascinez, 
realizez eu oarecum dezamăgit. 

— Te-ai gândit ce vei face dacă nu îţi vei recăpăta 
memoria? mă întreabă ea, îndulcind întrebarea cu tonul ei 
blând. 

Acum este rândul meu să fiu uimit. 

De când m-am mai dezmeticit, am încercat să nu mă mai 
gândesc la situaţia mea. Faptul că mi-am pierdut memoria 
s-a dovedit a fi mai degrabă frustrant decât tragic, 
incapacitatea mea de a-mi aminti de Anna reprezentând 
unul dintre acele momente când totul părea a fi nimic mai 
mult decât o neplăcere. Încercând să îl descopăr pe 
Sebastian Bell, m-am pricopsit cu doi prieteni, o Biblie 
adnotată şi un cufăr încuiat. O răsplată mică pentru cei 
patruzeci de ani petrecuţi pe pământ. Nu am o soţie care 
să plângă după timpul pe care nu îl vom mai petrece 
împreună sau un copil care să îşi facă griji că tatăl pe care 
îl iubeşte atât de mult s-ar putea să nu se mai întoarcă. Din 
această perspectivă, viaţa lui Sebastian Bell pare una uşor 
de pierdut şi greu de jelit. 

Undeva, în pădure, se aude o ramură trosnind. 

— Lachei, anunţă Evelyn. 

Eu simt imediat un fior rece pe şira spinării amintindu- 
mi de avertismentul doctorului ciumei. 

— Ce-ai spus? o întreb, cercetând din priviri pădurea, 
disperat. 

— Zgomotul acela l-a făcut vreun lacheu, zice ea. Ei 
strâng lemne. Ruşinos, nu-i aşa? Nu avem suficienţi 
servitori ca să aprovizioneze cu lemne toate şemineurile, 
prin urmare musafirii noştri sunt nevoiţi să îşi trimită 
lacheii să facă asta. 

— Ei? Câţi sunt? 

— Unul pentru fiecare familie invitată, şi vor mai veni, 
mă înştiinţează ea. Cred că sunt deja şapte sau opt în casă. 

— Opt? repet cu o voce sugrumată. 

— Dragul meu Sebastian, te simţi bine? mă întreabă 
Evelyn, prinzându-mă de braţ. 

În alte circumstanţe, m-ar fi măgulit această dovadă de 
îngrijorare, de afecţiune, însă aici şi acum, privirea ei 
scrutătoare mă face să mă simt stânjenit. Cum să îi explic 
că un individ deghizat în costum de doctor al ciumei m-a 
avertizat să fiu cu ochii în patru la lacheu - un cuvânt care 
nu înseamnă nimic pentru mine şi care totuşi mă umple de 
o frică paralizantă de fiecare dată când îl aud? 

— Îmi cer scuze, Evie, spun eu, scuturând tare din cap. 
Trebuie să îţi spun mai multe lucruri, însă nu aici şi nu 
acum. 

Nefiind în stare să mă uit în ochii ei întrebători, îmi 
plimb privirea prin luminiş, căutând ceva care să îmi 
distragă atenţia. Trei cărări se intersectează înainte să 
pătrundă în pădure, una dintre ele ducând direct spre apă, 
printre copaci. 

— Acela este... 

— Un lac, declară Evelyn, privind dincolo de mine. 
Lacul, aş zice eu. Acolo l-a ucis Charlie Carver pe fratele 
meu. 

Între noi se aşterne un moment de tăcere. 

— Îmi pare rău, Evie, spun eu într-un final, stânjenit de 
lipsa de sentimente. 

— Vei crede că sunt o persoană îngrozitoare, însă s-a 
întâmplat atât de demult, încât nici nu mai pare real, zice 
ea. Nici măcar nu îmi mai amintesc chipul lui Thomas. 

— Şi Michael simte la fel, declar eu. 

— Nu este de mirare, el era cu cinci ani mai mic decât 

mine atunci când s-a întâmplat. Ea se cuprinde cu braţele 
şi continuă pe un ton distant: Trebuia să am grijă de 
Thomas în dimineaţa aceea, însă eu voiam să călăresc şi, 
cum el se ţinea mereu scai după mine, a trebuit să 
organizez o vânătoare de comori pentru copii şi am plecat, 
lăsându-l singur. Dacă nu aş fi fost atât de egoistă, el nu s- 
ar fi dus din capul locului la lac, iar Carver nu l-ar fi atins 
cu mâinile lui jegoase. Nu îţi poţi imagina ce poate face 
acest gând unui copil. Nu puteam să dorm, abia mâncam. 
Nu simţeam nimic în afară de furie şi vină. Mă comportam 
ca un monstru cu oricine încerca să mă consoleze. 

— Ce s-a schimbat? 

— Michael - ea zâmbeşte melancolic -, eram răutăcioasă 
cu el, absolut oribilă, însă el a rămas alături de mine, 
indiferent ce făceam. Vedea că eram tristă şi voia să mă 
facă să mă simt mai bine. Nici măcar nu cred că ştia ce se 
întâmpla cu adevărat. Era doar afectuos, însă m-a 
împiedicat să mă rătăcesc de tot. 

— De aceea ai plecat la Paris? Ca să scapi de toate 
astea? 

— Nu eu am ales să plec. Părinţii mei m-au trimis la 
câteva săptămâni după cele întâmplate, a răspuns ea, 
muşcându-şi buza. Nu m-au putut ierta, iar eu nu m-aş fi 
putut ierta dacă aş fi rămas. Ştiu că ar fi trebuit să fie o 
pedeapsă, dar exilul a fost o binecuvântare, cred. 

— Şi, cu toate acestea, te-ai întors? 

— Rosteşti aceste cuvinte de parcă ar fi fost o alegere, 
spune ea cu amărăciune, strângându-şi şi mai tare fularul 
când vântul începu să biciuiască copacii. Părinţii mei mi-au 
cerut să mă întorc, ba chiar m-au ameninţat că mă vor 
scoate din testament dacă voi refuza. Când au văzut că nu 
le dau ascultare, m-au ameninţat că îl vor scoate pe 
Michael din testament. Prin urmare, iată-mă. 

— Nu înţeleg. De ce se comportă atât de condamnabil, 
apoi organizează o petrecere în cinstea ta? 

— O petrecere? zice ea, scuturând din cap. Vai, dragul 
meu, habar nu ai ce se întâmplă aici, nu-i aşa? 

— Poate dacă mi-ai... 

— Mâine se vor împlini nouăsprezece ani de când a fost 
ucis fratele meu, Sebastian. Nu ştiu de ce, dar părinţii mei 
au hotărât să marcheze acest eveniment redeschizând casa 
unde s-a întâmplat totul şi invitând aceleaşi persoane care 
s-au aflat aici în ziua respectivă. 

În vocea ei se simte furia, o durere surdă pe care aş da 
orice să o pot alunga. Stă cu faţa întoarsă spre lac, iar 
ochii albaştri îi sticlesc. 

— Ei ascund o ceremonie comemorativă în spatele unei 
petreceri, unde eu sunt oaspete de onoare, ceea ce nu 
poate însemna decât că mi se va întâmpla ceva îngrozitor, 
continuă ea. Aceasta nu este o celebrare, ci o pedeapsă la 
care vor fi martore cincizeci de persoane îmbrăcate 
elegant. 

— Părinţii tăi sunt chiar atât de ranchiunoşi? o întreb, 
şocat. 

Simt ceea ce am simţit când pasărea s-a izbit de 
fereastră în dimineaţa aceasta, un puternic sentiment de 
compătimire amestecat cu un sentiment de nedreptate faţă 
de cruzimile neaşteptate ale vieţii. 

— Mama mi-a trimis un mesaj azi-dimineaţă, rugându- 
mă să ne întâlnim lângă lac, zice ea. N-a venit şi nici nu 
cred că a avut vreodată această intenţie. A vrut doar să 
stau acolo, în locul unde s-a întâmplat totul, ca să-mi aduc 
aminte. E un răspuns bun la întrebarea ta? 

— Evelyn... nu... nu ştiu ce să zic. 

— Nu este nimic de zis, Sebastian. Bogăția îţi otrăveşte 
sufletul, iar părinţii mei sunt bogaţi de mult timp - aşa cum 
sunt mulţi invitaţi care vor fi prezenţi la petrecere, spune 
Evelyn. Toți afişează o mască. Ar fi bine să ţii minte treaba 
asta. 

Ea zâmbeşte când îmi vede expresia îndurerată şi mă ia 
de mână. Degetele îi sunt reci, iar privirea caldă. Are 
curajul şovăielnic al unui prizonier care face ultimii paşi 
spre eşafod. 

— O, nu te întrista, suflet drag! zice ea. M-am perpelit 
eu destul. Nu are rost să te mai agiţi şi tu. Dacă vrei, poţi 
să exprimi o dorinţă pentru mine la fântâna dorințelor, 

deşi voi înţelege dacă ai lucruri mai importante de făcut. 

Ea scoate din buzunar o monedă mică. 

— Poftim, zice ea, întinzându-mi-o. Nu cred că 
pietricelele pe care le-am aruncat noi au fost de folos. 

Moneda cade mult timp, lovindu-se mai degrabă de 
piatră decât de apă, când ajunge pe fundul fântânii. În 
ciuda sfatului lui Evelyn, eu nu sper nimic pentru mine. In 
schimb, mă rog ca ea să scape din acest loc şi să ducă o 
viaţă fericită şi liberă, departe de uneltirile părinţilor ei. 
Imi închid ochii ca un copil, sperând că, atunci când mi-i 
voi deschide din nou, ordinea naturală va fi restabilită, iar 
imposibilul va deveni posibil doar prin puterea dorinţei. 

— Te-ai schimbat atât de mult, îngână Evelyn, şi un val 
de emoție îi tulbură trăsăturile feţei. 

Pare uşor stânjenită atunci când îşi dă seama ce a spus. 

— Mă cunoşti de dinainte? o întreb, mirat. 

Nici nu m-am gândit că Evelyn şi cu mine am fi avut vreo 
relaţie de orice natură înainte de aceasta. 

— N-ar fi trebuit să spun nimic, zice ea, îndepărtându-se 
de mine. 

— Evie, mă aflu în compania ta de mai bine de un ceas, 
iar asta te face cea mai bună prietenă a mea, zic eu. Fii 
sinceră cu mine, te rog! Cine sunt eu? 

Ea mă priveşte îndelung. 

— Nu sunt în măsură să-ţi spun, protestează ea. Ne-am 
întâlnit acum două zile, dar doar pentru câteva minute. 
Ceea ce ştiu eu sunt doar insinuări şi zvonuri. 

— Stau la o masă goală, accept orice firimituri mi se 
aruncă. 

Evelyn strânge din buze. Trage stânjenită de mâneci în 
jos. Dacă ar fi avut o lopată la îndemână, ar fi săpat un 
tunel ca să scape. Faptele oamenilor buni nu sunt relatate 
fără tragere de inimă, iar eu încep deja să mă tem de ceea 
ce urmează să îmi spună. Chiar şi aşa, nu pot renunţa. 

— Te rog, o implor. Mi-ai spus adineauri că pot alege să 
fiu cine vreau, dar nu pot face asta dacă nu ştiu cine am 
fost. 

Incăpăţânarea ei pare să cedeze şi mă priveşte pe sub 

gene. 

— Eşti sigur că vrei să ştii? mă întreabă ea. Adevărul nu 
este întotdeauna plăcut. 

— Plăcut sau nu, trebuie să înţeleg ce am pierdut. 

— Nu mare lucru, după părerea mea, zice ea, oftând şi 
strângându-mi mâna într-ale ei. Ai fost traficant de 
droguri, Sebastian. Îţi câştigai traiul scăpându-i de 
plictiseală pe cei bogaţi şi leneşi. Trebuie să fi dus un trai 
bun dacă aveai cabinetul pe strada Harley. 

— Sunt... 

— Traficant de droguri, repetă ea. Cred că la modă este 
laudanumul, deşi, din câte am înţeles, aveai câte ceva pe 
gustul fiecăruia. 

Simt că îmi fuge pământul de sub picioare. Nu am crezut 
niciodată că trecutul meu mi-ar putea face atât de mult 
rău, însă simt un gol înlăuntrul meu în urma dezvăluirii 
îndeletnicirii mele precedente. În ciuda nenumăratelor 
mele eşecuri, întotdeauna am simţit o oarecare mândrie 
ştiind că sunt doctor. Exista un sentiment de nobleţe, de 
onoare. Însă nu, Sebastian Bell a profitat de acest titlu ca 
să-şi îndeplinească scopurile egoiste, pervertindu-l, şi 
alungând tot ce a mai rămas bun în el. 

Evelyn a avut dreptate, adevărul nu este întotdeauna 
plăcut, însă nimeni nu ar trebui să se redescopere astfel, 
ca o casă abandonată cufundată în întuneric. 

— Eu nu mi-aş face prea multe griji, zice Evelyn, 
înclinându-şi capul într-o parte ca să-mi vadă ochii care o 
evitau. Văd puţin din acea fiinţă odioasă în bărbatul care 
stă dinaintea mea. 

— De aceea am fost invitat la această petrecere? o 
întreb eu încet. Ca să-mi vând marfa? 

Ea îmi zâmbeşte compătimitor. 

— Bănuiesc că da. 

Mă simt amorţit şi mă mişc în reluare. Acum îmi explic 
fiecare privire ciudată îndreptată spre mine, fiecare şoaptă 
şi mişcare surprinsă atunci când intram într-o încăpere în 
timpul zilei. Eu credeam că lumea îşi face griji pentru 
mine, însă ei se întrebau când îmi voi relua activitatea. 

Mă simt ca un idiot. 

— Trebuie să... 

Mă pun în mişcare înainte să înţeleg cum se va termina 
fraza, picioarele ducându-mă prin pădure într-un ritm din 
ce în ce mai alert. Până când ajung la drum, aproape că 
fug. Evelyn e chiar în spatele meu, străduindu-se să ţină 
pasul. Ea încearcă să mă oprească prin cuvinte, amintindu- 
mi că îmi doresc să mă întâlnesc cu Madeline, însă eu nu 
mă las înduplecat, fiind mistuit de ura faţă de bărbatul 
care am fost. l-aş putea accepta defectele, poate chiar le- 
aş putea trece cu vederea, însă este vorba despre trădare. 
El a făcut greşeli şi a fugit, lăsându-mă pe mine să adun 
cioburile vieţii lui sparte. 

Uşa conacului Blackheath este larg deschisă, iar eu urc 
scările şi intru în camera mea atât de repede, încât mai 
simt încă mirosul de pământ reavăn când stau aplecat şi 
gâfâi deasupra cufărului. El este motivul pentru care m-am 
dus în pădure noaptea trecută? El este motivul pentru care 
am vărsat sânge? Ei bine, am de gând să îl distrug şi, 
odată cu el, orice legătură cu bărbatul care am fost. 

Evelyn soseşte chiar în momentul în care eu scotocesc 
prin cameră în căutarea unui obiect suficient de greu cu 
care să sparg încuietoarea. Intuind ce căutam, ea iese pe 
coridor şi revine cu bustul unui împărat roman. 

— Eşti o comoară, îi spun eu, folosindu-l ca pe un ciocan 
ca să deschid încuietoarea. 

Azi-dimineaţă, când am scos cufărul din dulap, a fost 
atât de greu, încât abia l-am ridicat, însă acum alunecă în 
spate la fiecare lovitură. Incă o dată, Evelyn îmi vine în 
ajutor, aşezându-se pe cufăr ca să-l pironească locului şi, 
după trei lovituri zdravene, încuietoarea cade cu un 
zăngănit pe podea. 

Azvârlind bustul pe pat, ridic capacul greu. 

Cufărul este gol. 

Sau aproape gol. 

Intr-un colţ întunecat se află un singur pion de şah, pe al 
cărui suport stă gravat numele Annei. 

— Cred că a sosit timpul să îmi spui şi restul poveştii, 

zice Evelyn. 

Întunericul se aşterne dincolo de fereastra camerei 
mele, iar răsuflarea lui rece lasă flori de gheaţă pe geam. 
Focul şuieră drept răspuns şi flăcările pâlpâitoare sunt 
singura sursă de lumină din încăpere. Dincolo de uşa mea 
închisă, aud paşi grăbiţi şi voci pe coridor care se 
îndreaptă spre sala de bal. Undeva, în depărtare, aud 
acordurile unei viori care se trezeşte la viaţă. 

Îmi întind picioarele spre foc şi aştept să se facă linişte. 
Evelyn m-a rugat să iau parte atât la cină, cât şi la 
petrecere, însă eu nu pot socializa cu aceşti oameni, ştiind 
cine sunt şi ce vor aceştia cu adevărat de la mine. M-am 
săturat de casa aceasta şi de jocurile lor. Mă voi întâlni cu 
Anna în cimitir la 10:20 p.m., apoi îl voi ruga pe grăjdarul- 
şef să ne ducă în sat, departe de toată această nebunie. 

Privirea mea se întoarce la pionul găsit în cufăr. Îl ridic 
la lumină, sperând că îmi va stârni şi alte amintiri 
pierdute. Până acum, tace şi nu îmi spune prea multe ca să 
mă lumineze memoria. Este un episcop, sculptat manual şi 
stropit cu vopsea albă, făcând un contrast izbitor cu 
seturile de fildeş scumpe pe care le-am văzut prin casă. Cu 
toate acestea, pionul înseamnă ceva pentru mine. În ciuda 
lipsei oricărei amintiri, acesta îmi stârneşte un sentiment, 
unul aproape reconfortant. Mă simt curajos când îl ţin în 
mână. 

Când aud o bătaie în uşă, tresar în scaun şi strâng 
pionul în mână. Pe măsură ce se apropie momentul 
întâlnirii din cimitir, mă simt tot mai încordat, încât îmi 
vine să sar pe fereastră de fiecare dată când focul 
trosneşte în şemineu. 

— Belly, eşti înăuntru? întreabă Michael Hardcastle. 

Bate din nou la uşă. Insistă. E ca un berbec politicos. 

Aşez piesa de şah pe poliţa de deasupra şemineului, apoi 
deschid uşa. Coridorul este plin de oameni deghizați. 
Michael poartă un costum portocaliu aprins şi întinde 
curelele unei măşti în formă de soare. 

— Aici erai! exclamă el, privindu-mă încruntat. De ce nu 
eşti îmbrăcat? 

Arăt cu mâna înspre cap, însă el nu înţelege limbajul 
semnelor. 

— Te simţi slăbit? mă întreabă el. Să-l chem pe Dickie? 
Tocmai l-am văzut... 

Mă văd nevoit să îl apuc de braţ pe Michael ca să-l 
opresc să n-o ia la fugă pe coridor în căutarea doctorului. 

— Pur şi simplu nu mă simt în stare, zic eu. 

— Eşti sigur? Vor fi artificii şi sunt sigur că părinţii mei 
au pregătit o surpriză. Ar fi păcat să... 

— Sincer, prefer să nu vin. 

— Tu ştii mai bine, zice el fără tragere de inimă, cu o 
voce la fel de plouată ca şi faţa. Imi pare rău că ai avut o zi 
atât de proastă, Belly. Să sperăm că mâine va fi mai bine. 
Cel puţin nu vor exista atâtea neînţelegeri. 

— Neînţelegeri? zic eu. 

— Fata ucisă? zâmbeşte încurcat. Daniel mi-a spus că a 
fost o mare greşeală. M-am simţit ca un idiot când am 
amânat căutarea la jumătate. Insă nu s-a întâmplat nimic 
Tău. 

Daniel? De unde ştie el că Anna trăieşte? 

— A fost o greşeală, nu-i aşa? mă întreabă el, citind 
nedumerirea pe faţa mea. 

— Desigur, zic eu, înveselit. Da... o greşeală teribilă. Îmi 
cer scuze că ţi-am pricinuit neplăceri din cauza asta. 

— Nu-ţi face griji! zice el, uşor neîncrezător. Nu-ţi mai 
bate capul cu asta. 

Cuvintele lui nu par prea convingătoare. Îi simt îndoiala, 
nu doar în ceea ce priveşte povestea, ci şi faţă de bărbatul 
din faţa lui. 

La urma urmei, nu mai sunt persoana pe care o cunoştea 
el şi cred că a început să îşi dea seama că nici nu îmi mai 
doresc acest lucru. În dimineaţa aceasta aş fi dat aproape 
orice să devenim una şi aceeaşi persoană din nou, însă 
Sebastian Bell era un traficant de droguri, un laş şi un 
răufăcător. Michael era prieten cu bărbatul acela, prin 
urmare cum ar putea să-mi fie prieten acum? 

— Ar fi bine să plec, zice el, dregându-şi glasul. Să te 
faci bine, bătrâne! 

Pleacă lovind tocul uşii cu articulațiile degetelor şi se 
alătură valului de oaspeţi care se îndreaptă spre petrecere. 

Îl urmăresc cu privirea, în timp ce diger vestea. Aproape 
că uitasem de fuga Annei prin pădure din dimineaţa 
aceasta; iminenta noastră întâlnire din cimitir estompa 
mare parte din oroarea primei mele amintiri. Cu toate 
acestea, este limpede că s-a întâmplat ceva important, 
chiar dacă Daniel le spune oamenilor că nu este adevărat. 
Sunt sigur de scena la care am fost martor, de 
împuşcătura pe care am auzit-o şi de teama pe care am 
simţit-o. Anna a fost vânată de o siluetă în negru, care 
presupun că era lacheul. Ea a reuşit cumva să 
supravieţuiască, aşa cum am supravieţuit şi eu după atacul 
din noaptea trecută. Oare despre asta vrea să-mi 
vorbească ea? Despre duşmanul nostru comun şi despre 
motivul pentru care acesta vrea să ne vadă morţi? Poate că 
el vrea drogurile? Este evident că acestea sunt valoroase. 
Poate că Anna este partenera mea şi le-a luat din cufăr ca 
el să nu pună mâna pe ele? Aşa s-ar explica, cel puţin, 
prezenţa pionului de şah. O fi un soi de carte de vizită? 

După ce îmi iau haina din dulap, îmi înfăşor un fular 
lung în jurul gâtului şi îmi vâr mâinile în nişte mănuşi 
groase. Înainte să ies din cameră, îmi bag în buzunar 
cuțitul pentru tăiat hârtia şi pionul. Mă întâmpină noaptea 
rece şi înţepătoare. În timp ce ochii mi se obişnuiesc cu 
bezna, inspir aerul proaspăt, încă umed din cauza furtunii, 
şi o iau pe aleea pietruită care înconjoară casa şi duce spre 
cimitir. 

Umerii îmi sunt încordaţi şi simt un nod în stomac. 

Mă înspăimântă această pădure, însă întâlnirea mă 
înspăimântă şi mai mult. 

Când m-am trezit, nu mi-am dorit nimic mai mult decât 
să mă redescopăr, însă aventura din noaptea trecută pare 
acum o binecuvântare. Rănile mi-au oferit şansa să o iau 
de la început, dar dacă în urma întâlnirii cu Anna mă vor 
năpădi vechile amintiri? Va putea rezista această nouă 

personalitate şubredă a mea, care a început să prindă 
contur în timpul zilei, împotriva acestui potop sau va 
dispărea pentru totdeauna? 

Oare eu voi dispărea pentru totdeauna? 

Acest gând aproape că mă determină să fac cale- 
ntoarsă, însă nu pot să îl înfrunt pe cel care am fost 
odinioară dacă voi fugi de viaţa pe care a avut-o el. Mai 
bine să rămân ferm pe poziţie, acum, când ştiu cine vreau 
să fiu. 

Strâng din dinţi şi străbat cărăruia printre copaci, 
ajungând la coliba unui grădinar, ale cărei ferestre sunt 
întunecate. Evelyn stă rezemată de un perete şi trage 
dintr-o ţigară, iar la picioarele ei este aprins un lampadar. 
Poartă o haină lungă, de culoare bej, şi cizme de cauciuc; o 
ţinută care se află oarecum în contradicţie cu rochia 
albastră de seară de dedesubt şi cu coroniţa bătută în 
diamante ce îi străluceşte în păr. Este chiar frumoasă, deşi 
îşi afişează frumuseţea cu stângăcie. 

Işi dă seama că i-am observat ţinuta. 

— Nu am avut timp să mă schimb după cină, zice ea pe 
un ton defensiv, aruncând ţigara pe jos. 

— Ce cauţi aici, Evie? o întreb. Ar trebui să fii la 
petrecere. 

— M-am furişat afară. Doar nu credeai că voi rata toată 
distracţia? zice ea, strivind ţigara cu tocul. 

— Este periculos. 

— Atunci ar fi o nebunie să mergi singur. Şi-apoi, am 
adus ajutoare. 

Scoate un revolver negru din săculeţ. 

— De unde îl ai? o întreb, simţindu-mă şocat şi puţin 
vinovat. 

Gândul că problema mea a făcut-o pe Evelyn să pună 
mâna pe o armă mi se pare cumva o trădare. Ea ar trebui 
să fie în conac, la căldură şi în siguranţă, nu aici, în calea 
pericolului. 

— Este al mamei, aşa că întrebarea corectă ar fi: unde l- 
a găsit ea? 

— Evie, nu poţi... 

— Sebastian, eşti singurul meu prieten în acest loc 
îngrozitor şi n-am de gând să te las să te plimbi singur într- 
un cimitir, fără să ştii ce te aşteaptă. Cineva a încercat 
deja să te omoare. N-am de gând să îl las să încerce din 
nou. 

Simt un val de recunoştinţă şi mi se pune un nod în gât. 

— Mulţumesc. 

— Nu fi prostuţ, am de ales: să fiu aici sau să fiu într-o 
casă unde toţi ochii sunt aţintiţi asupra mea, zice ea, 
ridicând felinarul în aer. Eu ar trebui să-ţi mulţumesc. 
Aşadar, plecăm? Se va dezlănţui iadul dacă nu mă voi 
întoarce la timp pentru discursuri. 

Bezna atârnă greu peste cimitir, gardul din fier este 
îndoit, iar copacii stau aplecaţi peste pietrele funerare 
înclinate. Mormane de frunze moarte acoperă pământul, 
iar mormintele sunt crăpate şi cât pe ce să se surpe, luând 
cu ele numele celor morţi. 

— Am vorbit cu Madeline despre bileţelul pe care l-ai 
primit aseară, zice Evelyn. Împinge poarta care scârţâie şi 
intră în cimitir. Sper că nu te superi. 

— Fireşte că nu mă supăr, zic eu, privind agitat în jurul 
meu. Am şi uitat, sincer să fiu. Şi ce-a spus? 

— Mi-a spus doar că doamna Drudge, bucătăreasa, i-a 
dat bileţelul. Am vorbit şi cu ea şi mi-a spus că l-a găsit în 
bucătărie, dar nu ştie cine l-a lăsat acolo. Era un du-te-vino 
de nedescris. 

— Madeline l-a citit? o întreb eu. 

— Desigur, răspunde Evelyn, pe un ton vesel. Nici măcar 
n-a roşit la faţă când a recunoscut. Mesajul era foarte 
scurt. Ți se cerea să te duci de îndată la locul obişnuit. 

— Doar atât? Fără semnătură? 

— Mă tem că nu. Îmi pare rău, Sebastian, speram să-ți 
dau veşti mai bune. 

Am ajuns la mausoleul din capătul celălalt al cimitirului, 
care seamănă cu o cutie mare din marmură, vegheată de 
doi îngeri sparţi. Unul din ei ţine într-o mână un felinar 
care ne atrage şi, deşi flacăra pâlpâie în întuneric, nu 
luminează nimic interesant. Cimitirul este pustiu. 

— Poate că Anna întârzie puţin, zice Evelyn. 

— Atunci cine a lăsat felinarul aprins? întreb eu. 

Inima îmi bate cu putere, iar umezeala mi se strecoară 
prin pantaloni când păşesc prin frunzele care îmi ajung 
până la glezne. Ceasul lui Evelyn ne indică ora corectă, 
însă Anna nu se vede nicăieri. Nu vedem decât blestematul 
acela de felinar care scârţâie când se leagănă în bătaia 
vântului. Timp de cincisprezece minute sau mai mult, stăm 
sub el, iar lumina acestuia cade ca o mantie pe umerii 
noştri. O căutăm din priviri pe Anna şi o descoperim peste 
tot: în umbrele schimbătoare şi în frunzele care se mişcă 
pe ramurile joase, clătinate de adierea vântului. Nu o dată, 
unul din noi îl bate pe umăr pe celălalt, atrăgându-i atenţia 
asupra unui sunet neaşteptat sau asupra vreunui animal 
speriat, care ţâşneşte din tufişuri. 

Pe măsură ce orele înaintează, ne este din ce în ce mai 
greu să ne oprim gândurile să zboare spre locuri mai 
înspăimântătoare. Doctorul Dickie crede că rănile de pe 
braţul meu sunt de natură defensivă, ca şi când aş fi 
încercat să parez un atac cu cuțitul. Dacă Anna nu îmi este 
aliat, ci duşman? Poate că acesta este motivul pentru care 
numele ei mi-a stăruit în minte? Din câte ştiu eu, ea ar fi 
putut scrie mesajul pe care l-am primit în timpul cinei, iar 
acum m-a ademenit aici ca să termine ceea ce a început 
seara trecută. 

Aceste gânduri se răspândesc ca nişte fisuri, 
zdruncinându-mi curajul şi aşa şubred, iar teama îşi face 
loc încetul cu încetul. Doar prezenţa lui Evelyn mă mai ţine 
în picioare, curajul ei împiedicându-mă să n-o iau din loc. 

— Nu cred că va veni, zice Evelyn. 

— Nici eu nu cred, spun eu, vorbind încet ca să-mi 
ascund uşurarea. Cred că ar trebui să facem cale-ntoarsă. 

— Cred că da, zice ea. Îmi pare rău, suflet drag. 

Cu o mână tremurândă, iau felinarul din mâna îngerului 
şi o urmez pe Evelyn înspre poartă. Abia facem câţiva paşi 
când Evelyn mă prinde de braţ, coborând lampa spre 
pământ. Lumina acesteia se răsfrânge peste frunze, lăsând 
la vedere picăturile de sânge de pe suprafaţa acestora. Eu 


e 74» 


mă las în genunchi şi frec substanţa lipicioasă între 
degetul mare şi arătător. 

— Aici, zice Evelyn încet. 

Ea a luat urma picăturilor până la o piatră funerară din 
apropiere, unde străluceşte ceva sub frunze. Le dau la o 
parte şi găsesc busola cu ajutorul căreia am ieşit din 
pădure în dimineaţa aceasta. Este mânjită de sânge şi 
zdrobită, însă indică nordul cu încăpățânare. 

— Aceasta este busola pe care ţi-a dat-o ucigaşul? mă 
întreabă Evelyn, cu o voce şoptită. 

— Da, răspund eu, cântărind-o în palmă. Daniel 
Coleridge mi-a luat-o azi-dimineaţă. 

— Şi se pare că a luat-o cineva de la el. 

Indiferent de pericolul despre care Anna intenţiona să 
mă avertizeze, se pare că ea a căzut prima victimă, iar 
Daniel Coleridge a fost cumva implicat. 

Evelyn îşi aşază o mână pe umărul meu în timp ce 
priveşte  chiorâş în întuneric, dincolo de lumina 
lampadarului. 

— Cred că ar fi mai bine să pleci de la Blackheath, 
declară ea. Du-te în camera ta, iar eu voi trimite o trăsură 
după tine. 

— Trebuie să-l găsesc pe Daniel, protestez eu, fără prea 
multă convingere. Şi pe Anna. 

— Ceva îngrozitor se întâmplă aici, zice ea printre dinţi. 
Tăieturile de pe braţul tău, drogurile, Anna, iar acum 
busola. Sunt fragmente dintr-un joc pe care niciunul din 
noi nu îl cunoaşte. Trebuie să pleci, pentru mine, 
Sebastian. Lasă totul în seama poliţiei. 

Încuviinţez. Nu am nicio voinţă să lupt. Anna a fost 
singurul motiv pentru care am rămas din capul locului, iar 
fărâma de curaj pe care am avut-o m-a convins că exista o 
oarecare onoare în ascultarea cerinţei care mi-a fost 
adresată într-un mod atât de misterios. Fără această 
obligaţie, nu mai am niciun motiv să rămân în acest loc. 

Ne întoarcem la Blackheath în tăcere. Evelyn merge 
înainte, amenințând întunericul cu revolverul. Eu o urmez 
în tăcere, ca un câine, şi, înainte să mă dezmeticesc, îmi 

iau rămas-bun de la prietena mea şi deschid uşa camerei 
mele. 

Nimic nu este aşa cum am crezut. 

Găsesc pe pat o cutie înfăşurată în panglică roşie, care 
se desface dintr-o singură smucitură. Când dau capacul la 
o parte, simt cum mi se strânge stomacul şi mi se face 
greață. Înăuntru se află un iepure mort, cu un cuţit de 
sculptat înfipt în trup. Sângele s-a coagulat pe fundul 
cutiei, mânjindu-i blana şi făcând aproape lizibil bileţelul 
prins cu un ac de urechea acestuia. 


De la prietenul tău, 
Lacheul. 


Simt cum mi se aşază o pâclă neagră peste ochi. 
Apoi îmi pierd cunoştinţă. 

5 4 Ziua a doua d zi 


Un zăngănit puternic mă face să mă trezesc brusc şi îmi 
astup urechile cu mâinile. Făcând o grimasă, privesc în 
jurul meu ca să-mi dau seama de unde vine sunetul şi 
descopăr că am fost mutat în timpul nopţii. În locul 
camerei aerisite, cu cadă şi foc primitor, mă aflu într-o 
cameră îngustă, cu pereţi văruiţi şi un singur pat din fier. 
O rază de lumină pătrunde înăuntru printr-o ferestruică. 
Pe peretele opus se află un dulap cu sertare, lângă un 
halat maro şi zdrenţuit, care atârnă într-un cui bătut în 
uşă. 

Când îmi cobor picioarele din pat, ating cu tălpile piatra 
rece şi simt cum mă străbate un fior pe şira spinării. După 
episodul cu iepurele mort, îl suspectez imediat pe lacheu 
că pune la cale o nouă mârşăvie, însă acel sunet neîncetat 
mă împiedică să mă concentrez. 

Imbrac halatul, aproape mă înec din cauza mirosului de 
parfum ieftin, şi îmi scot capul pe coridor. Gresia fisurată 
acoperă pardoseala, iar varul de pe pereţi s-a umflat din 
cauza umezelii. Nu există ferestre - doar felinare care 
acoperă totul cu o lumină de un galben murdar, ce pâlpâie 
întruna. Zăngănitul este mai puternic aici şi, acoperindu- 
mi urechile, mă îndrept spre sursa sunetului până când 
ajung la baza unei scări din lemn uzat, care duce sus, în 
casă. Zeci de clopoței de tinichea sunt prinşi de scândura 
de pe perete, iar sub fiecare se află o plăcuţă care 
denumeşte o secţiune a casei. Clopoţelul pentru uşa de la 
intrare se scutură atât de tare, încât mi-e teamă să nu 
zdruncine temeliile casei. 

Mă zgâiesc la clopoțel cu mâinile lipite de urechi, însă, 
în afară de a-l smulge de pe perete, nu văd altă cale de a 
întrerupe gălăgia până când cineva va merge să răspundă 
la uşă. Strângând şi mai tare cordonul halatului, urc 

scările în grabă şi ies în spatele vestibulului. Aici este mult 
mai linişte. Servitorii se deplasează într-o procesiune 
calmă, cu braţele pline de flori şi de alte ornamente. 
Bănuiesc că sunt prea ocupați să facă ordine şi curăţenie 
după petrecerea de aseară ca să audă zgomotul. 

Scuturând iritat din cap, deschid uşa şi mă trezesc faţă 
în faţă cu doctorul Sebastian Bell. 

Are o privire sălbatică, este ud leoarcă şi tremură de 
frig. 

— Am nevoie de ajutorul tău, zice el, cuprins de panică. 

Simt că îmi fuge pământul de sub picioare. 

— Ai telefon? continuă el, disperarea citindu-i-se în ochi. 
Trebuie să anunţăm autorităţile. 

Este imposibil. 

— Ce stai aşa, diavole?! strigă el, zgâlţâindu-mă de 
umeri. 

Îi simt mâinile reci prin pijama. 

Fără să aştepte un răspuns, el trece pe lângă mine şi 
pătrunde în vestibul, căutând ajutor. 

Incerc să înţeleg ceea ce văd. 

Sunt eu. 

Sunt eu, ieri. 

Cineva îmi vorbeşte, trăgându-mă de mânecă, însă eu nu 
reuşesc să mă concentrez la nimic altceva decât la intrusul 
din ale cărui haine se scurge apa de ploaie pe pardoseală. 

Daniel Coleridge şi-a făcut apariţia în capul scărilor. 

— Sebastian? zice el şi coboară scările, ţinându-se cu o 
mână de balustradă. 

Eu îl urmăresc cu privirea, căutând să descopăr vreun 
truc, vreo urmă de repetiţie, de glumă, însă el coboară 
scările la fel ca ieri, cu aceeaşi lejeritate în mers, aceeaşi 
încredere şi admiraţie. 

Cineva mă trage din nou de mânecă, iar în raza mea 
vizuală apare o servitoare. Mă priveşte îngrijorată şi îşi 
mişcă buzele. 

Clipind ca să mă dezmeticesc, îmi concentrez atenţia 
asupra ei şi aud în cele din urmă ce-mi spune. 

— ...domnule Collins, vă simtiti bine, domnule Collins? 

Faţa ei îmi este cunoscută, deşi nu ştiu de unde s-o iau. 

Privesc peste capul ei spre scări, unde Daniel îl 
îndeamnă deja pe Bell să urce în camera lui. Totul se 
derulează întocmai ca ieri. 

Îndepărtându-mă de servitoare, mă apropii cu paşi 
repezi de oglinda de pe perete. Abia mă pot uita în ea. Am 
arsuri grave pe faţă, iar pielea îmi este pătată şi aspră la 
atingere ca un fruct care a fost lăsat prea mult timp sub 
soarele torid. Îl cunosc pe bărbatul acesta. Nu ştiu cum, 
dar m-am trezit în trupul majordomului. 

Inima îmi bubuie în piept şi mă întorc la servitoare. 

— Ce mi se întâmplă? îngân eu, ducându-mi mâna la gât, 
surprins de vocea răguşită care iese din el. 

— Domnule? 

— Cum am... 

Însă nu întreb pe cine trebuie. Persoana care îmi poate 
da răspunsuri este acoperită de noroi şi urcă scările spre 
camera lui Daniel, târşâindu-şi picioarele. 

Ridicându-mi marginile halatului, urc în grabă în urma 
lor, luând urma frunzelor şi a stropilor de ploaie murdari. 
Servitoarea îmi rosteşte numele. Când ajung la jumătatea 
scării, ea ţâşneşte pe lângă mine şi îmi taie calea, 
proptindu-şi palmele în pieptul meu. 

— Nu puteţi merge acolo, domnule Collins, îmi spune ea. 
Se va dezlănţui iadul dacă lady Helena vă va prinde 
umblând prin casă în pijama. 

Încerc să o ocolesc, însă ea face un pas în lateral, 
blocându-mi din nou calea. 

— Lasă-mă să trec, fetiţo! îi poruncesc eu, regretând 
imediat. 

Nu îmi stă în fire să vorbesc astfel, pe un ton tăios şi 
poruncitor. 

— Aveţi o criză, domnule Collins, atâta tot, zice ea. 
Haideţi jos, în bucătărie, am să vă fac un ceai. 

Are ochii albaştri şi sinceri. Priveşte scurt peste umărul 
meu, intenţionat, iar când mă uit şi eu în spate, văd câţiva 
servitori strânşi la baza scărilor. Ne privesc cu braţele 
pline de flori. 

— O criză? o întreb eu, simțind cum mă cuprinde 
îndoiala. 

— Din cauza arsurilor, domnule Collins, răspunde ea 
repede. Uneori spuneţi sau vedeţi lucruri nepotrivite. După 
o ceaşcă de ceai şi câteva minute de linişte veţi fi ca nou. 

Bunătatea ei este copleşitoare, plăcută şi apăsătoare. 
Îmi amintesc de rugăminţile lui Daniel de ieri, de modul 
său delicat de a vorbi, ca şi când m-aş fi spart dacă mi-ar fi 
vorbit pe un ton mai aspru. Credea că am înnebunit, aşa 
cum crede acum această servitoare. Având în vedere ce mi 
se întâmplă, ce cred că mi se întâmplă, nu pot fi sigur că 
nu au dreptate. 

Eu o privesc neajutorat, iar ea mă ia de braţ şi mă 
conduce pe scări în jos. Servitorii se dau la o parte ca să 
ne lase să trecem. 

— O ceaşcă cu ceai, domnule Collins, îmi zice ea ca să 
mă liniştească. Doar de atât aveţi nevoie. 

Mă conduce ca pe un copil rătăcit, iar atingerea blândă 
a mâinii ei aspre de muncă este la fel de liniştitoare ca 
vocea ei. leşim împreună din vestibul şi coborâm scara 
servitorilor, apoi străbatem coridorul întunecat spre 
bucătărie. 

Simt cum mi se strâng broboane de transpiraţie pe 
frunte din cauza căldurii emanate de cuptoarele, de plitele 
şi de oalele care bolborosesc pe foc. Simt miros de sos, de 
carne prăjită şi de prăjitură, de zahăr şi de dulceaţă. Prea 
mulţi oaspeţi şi prea puţine cuptoare, aceasta este 
problema. Sunt nevoiţi să înceapă pregătirile pentru cină 
acum, astfel încât totul să decurgă bine mai târziu. 

Aceste cunoştinţe mă uimesc. 

Sunt adevărate, sunt convins de asta, dar cum aş putea 
şti toate acestea dacă nu aş fi, de fapt, majordomul? 

Servitoarele ies în grabă din bucătărie, ducând micul 
dejun, omletă şi scrumbii, pe nişte farfurii din argint. O 
femeie mai în vârstă, lată în şolduri şi rumenă în obraji, stă 
lângă aragaz dând directive pe un ton răspicat. Şorţul îi 
este plin de făină. Niciun general, cu pieptul plin de 
medalii, nu ar da ordine cu atâta convingere. Reuşeşte să 

ne zărească în toată agitația aceea, aţintindu-şi mai întâi 
privirea tăioasă asupra servitoarei, apoi asupra mea. 

Ştergându-şi mâinile de şorţ, ea se apropie cu paşi 
hotărâți de noi. 

— Sunt sigură că ai treabă undeva, nu-i aşa, Lucy? zice 
ea, aruncându-i o privire severă. 

Servitoarea ezită, gândindu-se dacă este înţelept să 
obiecteze. 

— Da, doamnă Drudge. 

Când îşi ia mâna de pe mine, rămân cu o senzaţie de gol 
în locul unde mi-a atins braţul. Imi adresează un zâmbet 
compătimitor, apoi se face nevăzută în acel du-te-vino. 

— Ia loc, Roger! zice doamna Drudge, străduindu-se să 
vorbească pe un ton mai blând. 

Are o buză despicată şi o vânătaie în dreptul gurii, care 
începe să devină vizibilă. Cineva trebuie să o fi lovit, iar ea 
face o grimasă de fiecare dată când vorbeşte. 

În mijlocul bucătăriei se află o masă de lemn, a cărei 
suprafaţă este acoperită cu farfurii pline de limbi, pui fripţi 
şi şuncă. Mai sunt oale cu supă şi tocăniţă şi tăvi cu 
legume, la care sunt adăugate încontinuu alte feluri de 
mâncare de către ajutoarele hărţuite de la bucătărie. 
Majoritatea dintre ele arată de parcă s-ar fi rumenit ele 
însele în cuptor timp de o oră. 

Îmi trag un scaun şi mă aşez. 

Doamna Drudge scoate o tavă cu cornuri din cuptor şi 
pune unul pe o farfurie, alături de puţin unt. Se apropie de 
mine, îmi pune farfuria în faţă şi îmi atinge mâna. Pielea ei 
este aspră ca pielea veche înăsprită. 

Privirea ei, a cărei bunătate înţeapă ca un ciulin, 
zăboveşte puţin asupra mea, apoi femeia se îndepărtează, 
dând ordine în stânga şi-n dreapta. 

Cornul este delicios, untul topit prelingându-se pe 
marginile lui. Abia apuc să îmbuc o dată când o văd din 
nou pe Lucy şi îmi amintesc în sfârşit de ce faţa ei îmi este 
atât de cunoscută. Aceasta este servitoarea care se va afla 
în salon la ora prânzului - cea care va fi abuzată de Ted 
Stanwin şi salvată de Daniel Coleridge. Este mai frumoasă 

decât îmi amintesc, are pistrui pe faţă şi ochii mari şi 
albaştri, iar buclele roşcate îi ies neascultătoare de sub 
bonetă. Ea încearcă să deschidă un borcan cu dulceaţă, 
schimonosindu-se din cauza efortului. 

Avea pete de dulceaţă pe şorţ. 

Totul se întâmplă cu încetinitorul. Ea scapă borcanul din 
mâini, acesta se izbeşte de pardoseală, cioburile de sticlă 
se împrăştie în toată bucătăria, iar şorţul i se pătează cu 
stropi de dulceaţă. 

— O, fir-ar să fie, Lucy Harper! strigă cineva, pe un ton 
dispreţuitor. 

Scaunul meu cade pe jos cu o bufnitură în momentul în 
care ţâşnesc afară din bucătărie. Străbat în fugă coridorul 
şi urc scările. Sunt atât de grăbit, încât atunci când trec de 
un colţ şi pătrund în coridorul oaspeţilor mă izbesc de un 
individ vânjos, cu fruntea acoperită de cârlionţi negri şi 
cămaşa albă mânjită cu pete negre de cărbune. Cerându- 
mi scuze, îmi ridic ochii la faţa lui Gregory Gold. Furia îi 
vine mănuşă, iar ochii îi sunt lipsiţi de orice raționament. 
Este palid la faţă şi atât de mânios, încât tremură din tot 
corpul. Îmi amintesc prea târziu ce urmează să se 
întâmple, cum a arătat majordomul după ce monstrul 
acesta şi-a terminat treaba. 

Încerc să mă dau în spate, însă el mă apucă de halat cu 
degetele-i lungi. 

— Nu este nevoie... 

Privirea mi se înceţoşează şi totul se reduce la o pată de 
culoare şi la o durere acută când mă izbesc de perete, apoi 
cad pe podea. 

Sângele îmi şiroieşte din cap. El se apleacă deasupra 
mea, ţinând în mână un vătrai de fier. 

— Vă rog, zic eu, încercând să dau în spate, târându-mă, 
ca să mă feresc de el. Nu sunt... 

El îmi trage un şut în coaste, lăsându-mi plămânii fără 
aer. Îmi întind o mână, încercând să vorbesc, să implor, 
însă acest lucru pare să îl înfurie şi mai tare. Mă loveşte cu 
piciorul din ce în ce mai repede, iar eu nu pot face nimic 
decât să mă ghemuiesc în timp ce el îşi varsă mânia asupra 

mea. 
Abia mai respir, abia mai văd. Incep să gem, copleşit de 
durere. Din fericire, leşin. 

= 4 Ziua a treia 9 i 


Este întuneric, plasa de la fereastră fâlfâie în adierea 
vântului unei nopţi fără lună. Aşternuturile sunt fine, iar 
patul confortabil este prevăzut cu baldachin. 

Strâng în pumni plapuma cu puf şi zâmbesc. 

N-a fost decât un coşmar. 

Încetul cu încetul, inima începe să-mi bată normal, iar 
gustul de sânge dispare odată cu visul. Am nevoie de 
câteva secunde ca să îmi amintesc unde mă aflu şi de alte 
câteva să observ silueta unui bărbat masiv care stă într-un 
colț al încăperii. 

Simt că rămân fără suflare. 

Imi mişc braţul pe sub plapumă spre noptieră şi întind 
mâna după chibrituri, însă acestea par să-mi alunece 
printre degetele curioase. 

— Cine eşti? întreb întunericul, neputând să-mi alung 
tremurul din voce. 

— Un prieten. 

Este o voce de bărbat, înăbuşită şi groasă. 

— Prietenii nu pândesc în întuneric, spun eu. 

— N-am spus că sunt prietenul dumitale, domnule 
Davies. 

În timp ce bâjbâi prin întuneric, e cât pe ce să răstorn 
lampa cu petrol de pe noptieră. Când încerc să o 
echilibrez, dau cu degetele peste cutia cu chibrituri de 
lângă ea. 

— Nu-ţi face griji în privinţa luminii! zice întunericul. 
Nu-ţi va fi de prea mare ajutor. 

Aprind chibritul cu mâna tremurândă şi îl apropii de 
lampă. Flacăra prinde viaţă în spatele sticlei, alungând 
umbrele mai adânc în colţuri şi luminându-l pe vizitatorul 
meu. Este bărbatul deghizat în doctor al ciumei pe care l- 
am întâlnit mai devreme, iar lumina scoate la iveală detalii 

pe care nu le observasem în semiîntunericul din camera de 
studiu. Paltonul pe care îl poartă este scămoşat şi 
zdrenţuit pe margini, iar jobenul şi masca din porțelan cu 
cioc îi acoperă toată faţa, în afară de ochi. Işi sprijină 
mâinile protejate de mănuşi de un baston negru, care are 
pe lateral o inscripţie în argintiu strălucitor, deşi literele 
sunt prea mici ca să le pot citi de la depărtare. 

— Eşti atent, prea bine, observă doctorul ciumei. 

Undeva, în casă, se aud paşi, iar eu mă întreb dacă am 
suficientă imaginaţie ca să conturez detaliile lumeşti ale 
unui vis atât de extraordinar. 

— Ce naiba cauţi în camera mea? îl întreb, surprins eu 
însumi de această răbufnire. 

Ochii din spatele măştii cu cioc încetează să cerceteze 
încăperea şi se fixează din nou asupra mea. 

— Avem treabă, zice el. Am un puzzle care trebuie 
rezolvat. 

— Cred că ai încurcat persoanele, îi spun eu, furios. Eu 
sunt doctor. 

— Ai fost doctor, mă corectează el. Apoi majordom, azi 
eşti crai, iar mâine vei fi bancher. Niciunul dintre ei nu are 
chipul tău adevărat sau personalitatea ta reală. Ai rămas 
fără ele în momentul în care ai venit la Blackheath şi le vei 
primi înapoi doar atunci când vei pleca. 

Vârându-şi mâna în buzunar, el scoate o oglinjoară şi o 
azvârle pe pat. 

— Convinge-te singur! 

Oglinda îmi tremură în mână, reflectând chipul unui 
tânăr cu ochi izbitor de albaştri, în care se citeşte 
înţelepciunea. Chipul din oglindă nu este cel al lui 
Sebastian Bell şi nici cel ars al majordomului. 

— Îl cheamă Donald Davies, îmi explică doctorul ciumei. 
Are o soră pe care o cheamă Grace, un prieten foarte bun 
pe care îl cheamă Jim şi nu îi plac arahidele. Davies va fi 
gazda ta azi, iar când te vei trezi mâine, vei avea o alta. 
Aşa funcţionează lucrurile. 

Nu era un vis la urma urmei, ci se întâmpla aievea. 
Trăiam aceeaşi zi de două ori, în trupurile a două persoane 

diferite. Eu vorbeam cu mine însumi, mă dojeneam şi mă 
analizam prin ochii altcuiva. 

— Am început să-mi pierd minţile, nu-i aşa? îl întreb eu, 
privindu-l peste oglindă. 

Aud cum îmi cedează vocea. 

— Fireşte că nu, răspunde doctorul ciumei. Nebunia ar fi 
o evadare şi nu există decât un singur mod de a evada din 
Blackheath. Tocmai de aceea mă aflu aici, pentru că am o 
propunere pentru tine. 

— De ce mi-ai făcut asta? îl întreb. 

— Mă simt flatat, dar nu eu sunt de vină pentru situaţia 
neplăcută în care te afli, nici măcar Blackheath, că veni 
vorba. 

— Atunci cine este de vină? 

— Nu ai vrea să ştii şi nici nu este nevoie, răspunde el, 
respingând întrebarea printr-un gest al mâinii. Dar să 
revenim la propunerea mea... 

— Trebuie să vorbesc cu ea, zic eu. 

— Cu cine să vorbeşti? 

— Cu persoana care m-a adus aici, cu cea care mă poate 
elibera, zic eu scâncind printre dinţi şi încercând să mă 
stăpânesc. 

— Ei bine, prima a plecat demult, iar a doua stă în faţa 
ta, zice el, bătându-se în piept cu ambele mâini. 

Poate o fi din cauza costumului, însă acest gest pare 
oarecum teatral, ca şi când ar fi fost repetat. Brusc, am 
senzaţia că joc într-o piesă de teatru în care toţi îşi cunosc 
replicile, în afară de mine. 

— Doar eu ştiu cum poţi scăpa de la Blackheath, declară 
el. 

— Are legătură cu propunerea ta? îl întreb eu, bănuitor. 

— Exact, deşi o ghicitoare ar fi mai aproape de adevăr, 
zice el, ridicându-şi ceasul de buzunar şi verificând ora. 
Cineva va fi ucis la petrecerea din seara aceasta. Nu va 
semăna cu o crimă, prin urmare criminalul nu va fi prins. 
Corectează această nedreptate şi îţi voi arăta cum să scapi 
de aici. 

Eu încremenesc şi strâng aşternuturile în pumni. 

— Dacă îţi stă în putere să mă eliberezi, de ce n-o faci 
pur şi simplu, luate-ar naiba! zic eu. De ce faci jocul 
acesta? 

— Pentru că veşnicia este plictisitoare, răspunde el. Sau 
poate că jocul este o parte importantă. Te las pe tine să 
interpretezi. Însă nu tărăgăna prea mult, domnule Davies. 
Ziua aceasta se va repeta de opt ori şi o vei vedea prin 
ochii a opt invitaţi diferiţi. Bell a fost primul, majordomul 
al doilea, iar domnul Davies al treilea. Asta înseamnă că îţi 
mai rămân doar cinci invitaţi în care să te descoperi. Dacă 
aş fi în locul tău, eu m-aş mişca repede. Când vei avea un 
răspuns, adu-l la lac, împreună cu dovada, la 11 p.m. Te 
voi aştepta acolo. 

— N-am să intru în jocul acesta ca să te distrezi tu, 
răbufnesc eu, aplecându-mă spre el. 

— Atunci, n-ai decât să dai greş din încăpățânare, dar fii 
atent aici: dacă nu vei rezolva problema aceasta până la 
miezul nopţii, când te vei afla în corpul ultimului invitat, îţi 
vom lua amintirile şi vei reveni în trupul doctorului Bell şi 
o vei lua de la capăt. 

El se uită la ceas, apoi şi-l vâri în buzunar, scoțând un 
şuierat iritat. 

— Timpul ne scapă printre degete. Dacă vei coopera, îţi 
voi răspunde la alte întrebări data viitoare când ne vom 
revedea. 

Briza pătrunde prin fereastră, stinge flacăra lămpii, iar 
noi rămânem în întuneric. Până găsesc din nou chibriturile 
şi aprind lampa, doctorul ciumei a dispărut deja. 

Zăpăcit şi speriat, sar din pat ca ars, deschid larg uşa 
camerei şi ies pe coridorul rece. Acesta este cufundat în 
întuneric. Doctorul s-ar putea afla la trei metri de mine şi 
tot nu l-aş vedea. 

După ce închid uşa, mă apropii în grabă de dulap şi mă 
îmbrac cu ce-mi pică la mână. Oricine ar fi cel care mă 
găzduieşte, este subţirel şi scund şi are înclinaţie spre tot 
ce este ţipător. Când termin cu îmbrăcatul, observ că port 
o pereche de pantaloni mov, o cămaşă portocalie şi o vestă 
galbenă. In fundul dulapului găsesc o haină şi o eşarfă şi 

mi le pun înainte să ies pe uşă. Crimă dimineaţa şi costume 
noaptea, bileţele misterioase şi majordomi arşi; indiferent 
ce s-o fi petrecând aici, nu am de gând să mă las manipulat 
ca o marionetă. 

Trebuie să evadez din casa aceasta. 

Braţele obosite ale ceasului cu pendul din capul scărilor 
indică ora 3:17 a.m., ticăitul lui însoţindu-mă în timp ce eu 
merg cu paşi repezi. Deşi nu îmi place să îl trezesc pe 
grăjdarul-şef la această oră îngrozitoare, nu văd altă 
alternativă dacă vreau să scap de nebunia aceasta. Drept 
urmare, cobor treptele două câte două, fiind cât pe ce să 
mă împiedic în picioarele ridicol de mici ale acestui păun. 

Nu este la fel ca în cazul lui Bell sau al majordomului. 
Simt că stau înghesuit în trupul acesta. Sunt stângaci şi 
mă împleticesc ca un betiv. 

Frunzele zboară înăuntru când deschid uşa de la intrare. 
Afară, vântul suflă cu putere, stropii de ploaie se învârt în 
aer, iar copacii din pădure trosnesc şi se leagănă. Este o 
noapte mizerabilă, de parcă ar fi aruncat cineva funingine 
în aer. Voi avea nevoie de mai multă lumină dacă vreau să- 
mi croiesc drum fără să cad şi să-mi rup gâtul. 

Intru din nou în casă şi cobor scara servitorilor din 
spatele vestibulului. Balustrada din lemn este aspră la 
atingere, iar treptele, şubrede. Din fericire, lămpile mai 
aruncă încă o lumină slabă, deşi flăcările sunt mici şi 
tăcute, pâlpâind indignate. Coridorul este mai lung decât 
mi-l amintesc eu, pereţii văruiţi asudă din cauza 
condensului, iar mirosul de pământ pătrunde prin 
tencuială. Totul este atins de umezeală şi de putregai. Am 
văzut aproape toate laturile murdare ale conacului 
Blackheath, însă niciuna lăsată intenţionat să se 
deterioreze. Mă miră că acest loc are personal, având în 
vedere cât de puţin par să fie respectaţi servitorii de către 
stăpânii lor. 

Intru în bucătărie şi mă plimb printre rafturile pline cu 
tot felul de ustensile până când găsesc un felinar de vânt şi 
o cutie cu chibrituri. Îl aprind din două încercări, apoi urc 
în fugă scările şi ies în furtună pe uşa de la intrare. 

Lumina felinarului străpunge întunericul, iar ploaia îmi 
intră în ochi. 

Străbat aleea până la drumul pietruit care duce la 
grajduri în timp ce copacii din pădure se leagănă în jurul 
meu. Alunecând pe pietrele inegale, îmi forţez ochii, 
încercând să descopăr coliba grăjdarului-şef, însă lumina 
felinarului este prea puternică, ascunzând mare parte din 
ce ar trebui să dezvăluie. Mă trezesc sub arcadă înainte să 
o zăresc şi alunec pe bălegar de cal. Ca înainte, curtea 
este plină de trăsuri, fiecare acoperită de o prelată. Spre 
deosebire de data trecută, caii se află în grajduri, fornăind 
în somn. 

Scuturându-mi bălegarul de pe picior, mă las la mila 
colibei şi încep să lovesc cu ciocănaşul în uşă. Lumina se 
aprinde după câteva minute, iar când uşa se întredeschide, 
zăresc faţa buhăită de somn a unui bătrân în izmene. 

— Trebuie să plec, îl anunţ eu. 

— La ora asta, domnule? zice el neîncrezător, frecându- 
se la ochi şi ridicându-şi-i spre cerul negru ca smoala. O să 
răciţi bocnă. 

— Este o urgenţă. 

El oftează, aruncând o privire afară, apoi îmi face semn 
să intru, deschizând uşa larg. Işi trage o pereche de 
pantaloni pe el şi îşi petrece bretelele peste umeri cu 
mişcările lente ale cuiva care tocmai a fost trezit din somn 
în toiul nopţii. După ce îşi ia haina din cui, el iese afară 
târşâindu-şi picioarele şi făcându-mi semn să rămân 
înăuntru. _ 

Recunosc că mă conformez bucuros. În colibă este cald 
şi bine, iar mirosul de piele şi de săpun este o prezenţă 
palpabilă şi reconfortantă. Sunt tentat să verific tabelul de 
lângă uşă ca să văd dacă Anna nu mi-a lăsat deja un mesaj 
acolo, însă nici nu apuc să-mi întind mâna când aud un 
zgomot îngrozitor şi văd o lumină puternică pătrunzând 
prin fereastră. Mă orbeşte. les în ploaie şi îl văd pe 
bătrânul grăjdar-şef într-un automobil verde, o chestie 
care huruie şi se scutură de parcă ar fi cuprinsă de o boală 
teribilă. 

— Uitaţi aici, domnule! zice el, ieşind din automobil. L- 
am pornit pentru dumneavoastră. 

— Dar... 

Rămân fără cuvinte şi privesc cu gura căscată 
drăcovenia din faţa mea. 

— Nu există trăsuri? întreb eu. 

— Ba da, dar caii se sperie de tunete, domnule, îmi 
explică el, vârându-şi mâna pe sub cămaşă ca să se 
scarpine la subsuoară. Cu tot respectul, dar nu veţi putea 
să-i struniţi. 

— Nu pot struni nici drăcovenia asta, zic eu cu vocea 
sugrumată de groază, holbându-mă la acel monstru 
mecanic înfricoşător. 

Ploaia cade şiroaie pe metal, transformând parbrizul 
într-un lac. 

— E floare la ureche, zice el. Ţineţi de volan şi îl învârtiţi 
în direcţia în care vreţi să mergeţi, apoi apăsaţi pedala 
până în podea. O să vă prindeţi cum se face cât aţi bate din 
palme. 

Increderea pe care mi-o insuflă mă împinge să urc în 
automobil cu fermitatea unei mâini, iar portiera se închide 
cu un clic uşor. 

— Mergeţi pe drumul acesta pietruit până la capăt, apoi 
viraţi la stânga pe drumul de pământ, îmi explică el, 
arătând în întuneric. Acela vă duce până în sat. Este lung 
şi drept, însă puţin cam denivelat, aşa că aveţi grijă. 
Durează undeva între patruzeci de minute şi o oră, în 
funcţie de grija cu care conduceţi, dar n-aveţi cum să-l 
rataţi, domnule. Dacă nu vă deranjează, lăsaţi automobilul 
undeva la vedere. Voi trimite un băiat să îl recupereze la 
prima oră a dimineţii. 

Zicând acestea, pleacă şi intră în colibă, trântind uşa în 
urma lui. 

Apucând volanul cu mâinile, mă holbez la manete şi la 
cadrane, încercând să înţeleg cum funcţionează. Apăs pe 
pedală ca să o încerc, iar  drăcovenia aceea 
înspăimântătoare ţâşneşte în faţă. Apăsând şi mai tare pe 
pedală, conduc automobilul pe sub arcadă şi de-a lungul 

drumului pietruit şi denivelat până când ajung să virez la 
stânga, aşa cum m-a instruit grăjdarul-şefi. 

Ploaia cade ca o pătură pe parbriz, obligându-mă să mă 
aplec pe geam ca să văd încotro mă îndrept. Farurile 
luminează drumul de pământ acoperit cu frunze şi ramuri 
căzute şi pe suprafaţa căruia se revărsă apă. În ciuda 
pericolului, ţin pedala de acceleraţie lipită de podea, 
sentimentul de nesiguranţă fiind înlocuit de euforie. După 
toate cele întâmplate, în sfârşit evadez de la Blackheath, 
îndepărtându-mă de această nebunie cu fiecare kilometru 
de drum accidentat pe care îl parcurg. 

Zorile se ivesc ca o dâră, ca o penumbră cenuşie care 
mai degrabă ascunde decât dezvăluie, dar măcar ploaia se 
opreşte. După cum mi s-a promis, drumul traversează în 
linie dreaptă pădurea nesfârşită. Undeva, printre copacii 
aceştia, o fată este ucisă, iar Bell îşi vine în simţiri şi 
devine martor. Ucigaşul îi va cruța viaţa şi îi va da o busolă 
din argint care îi va indica un loc absurd şi, ca un nătâng, 
el va crede că s-a salvat. Dar cum se poate să mă aflu în 
pădurea aceasta şi în maşină - şi să fiu şi majordom între 
timp? Strâng de volan. Dacă am putut să vorbesc cu 
majordomul când eram Sebastian Bell, atunci cel care voi 
fi mâine se presupune că se plimbă deja prin Blackheath. 
Poate l-am cunoscut deja. Şi nu este vorba doar despre 
ziua de mâine, ci şi despre persoana care voi fi poimâine şi 
răspoimâine. Dacă aşa stau lucrurile, cine sunt eu? Sau ei? 
Suntem frânturi ale aceluiaşi suflet, vinovaţi pentru 
păcatele fiecăruia în parte, sau suntem persoane complet 
diferite, copii fade ale unui original de mult uitat? 

Indicatorul de combustibil devine roşu în timp ce ceața 
se rostogoleşte ca nişte valuri, ieşind din pădure şi 
formând o pâclă densă deasupra solului. Sentimentul de 
triumf pe care l-am avut adineauri începe să se risipească. 
Ar fi trebuit să sosesc demult în sat, însă nu văd în 
depărtare fumul ridicându-se din hornuri, iar pădurea pare 
să nu aibă sfârşit. 

În cele din urmă, maşina se scutură şi rămâne 
nemişcată, dându-şi ultima suflare printr-un scârţâit 

înainte să se oprească la câţiva metri de doctorul ciumei, 
al cărui palton negru face un contrast izbitor cu ceața albă 
din care iese. Îmi simt picioarele înţepenite şi mă doare 
spatele, însă furia mă împinge afară din maşină. 

— Nu vrei să renunţi la nebunia asta? mă întreabă 
doctorul ciumei, sprijinindu-şi ambele mâini de toiag. Ai fi 
putut înfăptui atât de multe cu gazda aceasta; însă tu ai 
preferat să îi iroseşti timpul pe drum, fără să realizezi 
nimic. Blackheath nu te va lăsa să pleci şi, în timp ce tu 
pierzi vremea, rivalii tăi îşi continuă investigaţiile. 

— Acum am şi rivali, zic eu cu dispreţ. Mă ţii dintr-un 
şiretlic într-altul, nu-i aşa? Mai întâi îmi spui că sunt blocat 
aici, iar acum totul este o întrecere pentru a evada. 

Mărşăluiesc spre el, cu intenţia vădită de a-l înfrunta. 

— N-ai înţeles încă? zic eu. Nu-mi pasă de regulile tale, 
pentru că n-am de gând să mă joc. Fie mă laşi să plec, fie 
vei regreta că am rămas. 

Sunt la doi paşi de el, când doctorul ciumei îşi îndreaptă 
toiagul spre mine. Deşi acesta se află la doar un 
centimetru de pieptul meu, niciun tun nu a fost vreodată 
mai ameninţător. Literele argintii de pe partea laterală a 
acestuia pulsează şi o sclipire slabă se ridică din pădure, 
arzând ceața. li simt căldura prin haine. Sunt convins că, 
dacă ar vrea, mi-ar putea face o gaură în piept cu acel 
toiag care pare inofensiv. 

— Donald Davies este cea mai copilăroasă dintre gazdele 
tale, zice el, scoțând un şuierat şi privindu-mă cum fac un 
pas în spate, agitat. Însă nu ai timp să te bucuri de el. Mai 
există alte două persoane blocate în această casă, care 
sunt musafiri în trupurile invitaţilor şi ale servitorilor, la fel 
ca tine. Doar unul dintre voi poate pleca, iar acela va fi cel 
care îmi va aduce primul răspunsul. Acum înţelegi? 
Salvarea nu se află la capătul acestui drum de pământ, ci 
prin mine. Aşa că fugi dacă vrei. Fugi până nu mai poţi, iar 
când te vei trezi mereu la Blackheath, să ştii că nimic nu 
este arbitrar, nimic nu este omis în acest loc. Vei rămâne 
aici până când îmi voi schimba eu decizia. 

Lăsând toiagul jos, el îşi scoate ceasul de buzunar. 

— Vom vorbi din nou în curând, după ce te vei fi liniştit 
puţin, zice el, vârându-şi ceasul la loc în buzunar. Încearcă 
să te foloseşti de gazdele tale mai înţelept de acum înainte. 
Rivalii tăi sunt mai vicleni decât îţi imaginezi şi te asigur 
că nu irosesc timpul în van. 

Imi vine să-l atac, să îl lovesc cu pumnii, însă, acum când 
ceața roşie s-a risipit, îmi dau seama că este o idee 
stupidă. Chiar şi fără acel costum, el este un individ 
vânjos, mai mult decât capabil să îmi ţină piept. Aleg să îl 
ocolesc, când doctorul ciumei se întoarce la Blackheath şi 
pătrund în ceața din faţa mea. Poate că drumul acesta n- 
are capăt, poate că nu există niciun sat, însă nu pot să 
renunţ până nu mă voi asigura de asta. 

Nu voi face de bunăvoie jocul unui smintit. 

7 4 Ziua a patra ` > 


Mă trezesc gâfâind, strivit sub greutatea stomacului noii 
mele gazde. Ultimul lucru pe care mi-l amintesc este că m- 
am prăbuşit epuizat pe drum după ce am mers pe jos ore 
în şir, căutând cu disperare un sat la care nu puteam 
ajunge. Doctorul ciumei a spus adevărul. Nu există scăpare 
din Blackheath. 

Ceasul deşteptător de lângă pat indică ora 10:30 a.m. 
Dau să mă ridic, când un bărbat înalt intră printr-o uşă 
comună, ducând în mâini o tavă argintie, pe care o aşază 
pe bufet. Cred că are în jur de treizeci şi ceva de ani. Este 
brunet, proaspăt ras şi este atrăgător fără a fi memorabil 
în vreun fel sau altul. Ochelarii i-au alunecat pe nasul mic 
şi se apropie de draperii, fără să-şi ia privirea de la ele. 
Fără să scoată un cuvânt, le trage şi deschide ferestrele, 
lăsând la vedere grădina şi pădurea. 

Eu îl privesc fascinat. 

Bărbatul acesta are ceva ciudat de precis. Mişcările lui 
sunt mărunte şi rapide, fără să depună efort. Este ca şi 
când şi-ar păstra energia pentru o muncă mai grea care îl 
aşteaptă. 

Rămâne la fereastră un minut sau mai mult, cu spatele 
la mine, lăsând aerul rece să pătrundă în încăpere. Am 
impresia că aşteaptă ceva de la mine; că această pauză 
există spre binele meu, însă nu pot ghici nici în ruptul 
capului ce ar trebui să fac. Văzând că ezit, el se 
îndepărtează de fereastră, îşi vâră mâinile pe sub 
subsuorile mele şi mă ridică în şezut. 

Mă simt ruşinat că trebuie să mă ajute. 

Pijamaua de mătase îmi era udă de transpiraţie, iar 
mirosul pe care îl emană trupul meu este atât de înţepător, 
încât îmi lăcrimează ochii. Fără să ia în seamă stânjeneala 
mea, însoţitorul meu ia tava argintie de pe bufet şi mi-o 

aşază în poală, ridicând capacul în formă de dom. Pe 
platou se află ouă şi şuncă, o porţie de cotlet de porc, o 
cană cu ceai şi una cu lapte. Această masă copioasă ar 
trebui să mă descurajeze, însă eu sunt lihnit de foame şi 
mă năpustesc asupra ei ca un animal, în timp ce bărbatul 
cel înalt - care bănuiesc că este valetul meu - dispare după 
un paravan oriental. La scurt timp, aud apa curgând. 

Oprindu-mă ca să-mi trag sufletul, profit de ocazie ca să 
privesc în jurul meu. Spre deosebire de camera modestă a 
lui Bell, locul acesta este scăldat în lux. Draperiile de 
catifea roşie curg la ferestre, adunându-se pe covorul 
albastru şi gros. Lucrări de artă atârnă pe pereţi, iar 
mobila de mahon lăcuită este lustruită. Indiferent cine este 
gazda mea, pare extrem de apreciată de familia 
Hardcastle. 

Când revine, valetul mă găseşte ştergându-mi cu un 
şervet unsoarea de pe gură şi gâfâind din cauza efortului 
pe care l-am depus pentru a mânca. Trebuie să fie 
dezgustat. Eu sunt dezgustat. Mă simt ca un porc care 
tocmai a mâncat din troacă. Chiar şi aşa, nicio urmă de 
emoție nu i se citeşte pe faţă când ia tava şi îmi petrece 
braţul peste umerii lui ca să mă ajute să mă ridic din pat. 
Numai Dumnezeu ştie de câte ori a trecut prin ritualul 
acesta, sau ce are de plătit ca să îl facă, însă mie mi-e 
suficient o singură dată. Ca un soldat rănit, el ba păşeşte, 
ba mă târăşte până în spatele paravanului, unde a fost 
pregătită o baie fierbinte. 

Atunci începe să mă dezbrace. 

Nu mă îndoiesc că asta face parte din rutină, însă eu nu 
pot îndura ruşinea. Deşi acesta nu este trupul meu, mă 
simt umilit şi îngrozit de straturile de grăsime care îmi 
atârnă peste şolduri, de felul în care mi se freacă 
picioarele atunci când păşesc. 

Il alung pe însoţitorul meu, dar este inutil. 

— Milord, nu puteţi... El tace, încercând să îşi aleagă 
cuvintele cu grijă. Nu veţi putea intra şi ieşi singur din 
cadă. 

Imi vine să-i spun să se ducă naibii, să mă lase în pace, 

însă el are dreptate, desigur. 

Închizându-mi ochii strâns, eu încuviinţez, supus. 

Cu mişcări precise, el îmi desface nasturii de la bluza de 
pijama şi îmi trage jos pantalonii, ridicându-mi pe rând 
picioarele astfel încât să nu mă încurc în ei. Peste câteva 
secunde sunt gol puşcă, iar însoţitorul meu stă la o 
distanţă respectabilă. 

Când îmi deschid ochii, îmi văd în oglinda de pe perete 
reflexia în mărime naturală. Parcă aş fi caricatura grotescă 
a unui corp uman - pielea îmi este galbenă şi umflată, iar 
dintr-un smoc de păr pubian neîngrijit răsare un penis 
flasc. 

Oftez, simţindu-mă copleşit de dezgust şi de umilinţă. 

Surprinderea îi luminează faţa valetului, iar apoi, doar 
pentru o clipă, încântarea. Este o manifestare a emoţiei 
neprefăcute, care dispare la fel de repede cum a apărut. 

Venind în grabă spre mine, el mă ajută să intru în cadă. 

Îmi amintesc euforia care m-a cuprins atunci când m-am 
scufundat în apa fierbinte în trupul lui Bell, însă acum nu 
mai am aceeaşi senzaţie. Bucuria de a băga într-o cadă cu 
apă caldă greutatea mea uriaşă este eclipsată de un 
oarecare sentiment de umilinţă pentru că trebuie să ies din 
ea la un moment dat. 

— Doriţi rapoartele din dimineaţa aceasta, lord 
Ravencourt? mă întreabă însoţitorul meu. 

Stând ţeapăn în cadă, eu clatin din cap, sperând că el va 
ieşi din cameră. 

— Gazdele au pregătit câteva activităţi pentru astăzi: 
vânătoare, plimbări prin pădure, au întrebat... 

Eu clatin din nou din cap, cu ochii pironiţi la apă. Cât 
mai trebuie să îndur? 

— Prea bine, atunci rămân doar întâlnirile. 

— Anulează-le, îi spun eu încet. Anulează-le pe toate. 

— Chiar şi cea cu lady Hardcastle, milord? 

Îi văd ochii verzi pentru prima oară. Doctorul ciumei a 
pretins că trebuie să rezolv o crimă ca să pot pleca din 
casă şi cine m-ar putea ajuta mai bine să-i descopăr 
secretele dacă nu chiar stăpâna casei. 

— Nu, pe aceea nu, răspund eu. Unde trebuie să ne 
întâlnim? 

— În salonul dumneavoastră, milord. Asta dacă nu doriţi 
să schimb locul întâlnirii? 

— Nu, este bine aşa. 

— Prea bine, milord. 

Ultimul aspect din agenda noastră fiind lămurit, el 
pleacă încuviinţând şi mă lasă să mă bălăcesc în pace, 
singur cu nefericirea mea. 

Închid ochii şi îmi reazem capul de marginea căzii, 
încercând să înţeleg situaţia în care mă aflu. Când sufletul 
ţi se desprinde de trup sugerează moarte, însă eu ştiu în 
străfundul meu că aceasta nu este viaţa de apoi. Iadul ar 
avea mai puţini slujitori şi mobilier mai bun. A scăpa pe 
cineva de păcate este un mod jalnic de a-l judeca. 

Nu, eu sunt viu, deşi nu într-o stare pe care să o 
recunosc. Aceasta este peste moarte, ceva mai diabolic, şi 
nu sunt singur. Doctorul ciumei susţine că suntem trei 
care ne întrecem să scăpăm de la Blackheath. Oare lacheul 
care mi-a lăsat iepurele mort o fi şi el prins în această 
capcană ca mine? Aşa s-ar explica de ce încearcă să mă 
sperie. La urma urmei, este greu să câştigi o întrecere 
dacă te temi să ajungi la linia de sosire. Poate că asta 
consideră distracţie doctorul ciumei: să ne asmuţă unul 
împotriva celuilalt ca pe nişte câini înfometați. 

Poate ar trebui să ai încredere în el. 

— Gata cu drama, îi răspund eu vocii, bombănind. Am 
crezut că te-am lăsat în Bell. 

Ştiu că este o minciună chiar în momentul în care 
rostesc aceste cuvinte. Sunt legat de această voce în 
acelaşi mod în care sunt legat de doctorul ciumei şi de 
lacheu. Simt greutatea istoriei noastre chiar dacă nu mi-o 
amintesc. Ei fac parte din tot ceea ce mi se întâmplă, sunt 
piese din acest puzzle pe care mă chinuiesc să îl rezolv. Nu 
sunt sigur dacă sunt prieteni sau duşmani, însă oricare ar 
fi adevărata natură a vocii, aceasta nu m-a condus pe căi 
greşite până acum. 

Chiar şi aşa, a avea încredere în răpitorul meu mi se 

pare naivitate, în cel mai fericit caz. Mi se pare absurdă 
ideea că toate acestea vor lua sfârşit odată ce voi fi 
rezolvat crima. Indiferent care este intenţia doctorului 
ciumei, el şi-a făcut apariţia în spatele unei măşti, în miez 
de noapte. Se teme să nu fie văzut, ceea ce înseamnă că, 
dacă i-aş smulge masca de pe faţă, aş avea un avantaj. 

Arunc o privire la ceas, cântărind toate opţiunile 
posibile. 

Ştiu că el se va afla în camera de studiu şi va vorbi cu 
Sebastian Bell - un eu precedent, încă nu m-am obişnuit cu 
acest gând! - după ce bărbaţii vor pleca la vânătoare, ceea 
ce mi se pare a fi momentul potrivit să îl iau prin 
surprindere. Dacă doreşte să rezolv o crimă, asta voi face, 
însă nu va fi singura misiune de azi. Dacă vreau să îmi 
asigur libertatea, trebuie să aflu identitatea bărbatului 
care a furat-o pe a mea, iar pentru asta am nevoie de 
ajutor. 

După socoteala doctorului ciumei, am irosit deja trei zile 
din cele opt pe care le voi petrece în casa aceasta, cele 
aparţinând lui Sebastian Bell, majordomului şi lui Donald 
Davies. Incluzându-mă pe mine, asta înseamnă că mi-au 
mai rămas cinci gazde, iar dacă ar fi să mă iau după 
întâlnirea lui Bell cu majordomul, acestea se plimbă prin 
Blackheath, la fel ca mine. 

Sunt ca o armată în aşteptare. 

Trebuie doar să aflu pe cine găzduiesc. 

Apa s-a răcit de mult, iar eu sunt vineţiu şi tremur de 
frig. Oricât de demn de laudă ar fi, nu suport gândul ca 
valetul lui Ravencourt să mă ridice din cada aceasta ca pe 
un sac de cartofi îmbibat cu apă. 

Bătaia politicoasă în uşa camerei mă scapă de această 
decizie. 

— Lord Ravencourt, sunteţi bine? strigă el, intrând în 
cameră. 

— Foarte bine, insist eu, simţindu-mi mâinile amorţite. 

El îşi iţeşte capul de după paravan, iscodind locul cu 
privirea. O clipă mai târziu, el se apropie fără să-l chem şi 
îşi suflecă mânecile ca să mă scoată din apă, cu o forţă 
care nu este în concordanţă cu trupul lui subţire. 

De data aceasta nu mă împotrivesc. Imi înghit şi puţina 
mândrie care mi-a mai rămas. 

În timp ce mă ajută să ies din cadă, eu zăresc un 
fragment din tatuajul care îi iese de sub cămaşă. Este de 
un verde mânjit, iar detaliile s-au şters de mult. Observând 
că acesta mi-a atras atenţia, el îşi trage mâneca în grabă. 

— O nebunie a tinereţii, milord, zice el. 

Zece minute stau nemişcat, umilit până în măduva 
oaselor, în timp ce el mă şterge cu prosopul şi mă îmbracă 
în costum; un picior, apoi celălalt, un braţ, apoi celălalt. 
Hainele sunt din mătase şi au o croială frumoasă, însă mă 
simt inconfortabil în ele, ca într-o încăpere plină de mătuşi 
mai în vârstă. Sunt cu o mărime mai mică, mulându-se mai 
degrabă pe vanitatea lui Ravencourt decât pe trupul lui. 
După ce mă îmbracă, valetul îmi piaptănă părul şi îmi unge 
faţa fleşcăită cu ulei de cocos înainte să-mi înmâneze o 
oglindă ca să văd rezultatul. Chipul care se reflectă în ea 
are aproape şaizeci de ani, un păr suspect de negru şi ochi 
căprui, de culoarea ceaiului slab. Încerc să mă regăsesc în 
ei, să văd bărbatul ascuns care trage sforile lui 
Ravencourt, însă în zadar. Pentru prima oară mă întreb 
cine eram înainte să vin aici şi să mă gândesc la seria de 

evenimente care m-au făcut să cad în această capcană. 

O asemenea gândire ar fi fascinantă dacă n-ar fi atât de 
frustrantă. 

Ca şi în cazul lui Bell, mi se face pielea de găină când îl 
văd pe Ravencourt în oglindă. O parte din mine îşi 
aminteşte cum arată adevăratul meu chip şi este 
consternată când vede acea reflexie străină. 

Îi întind oglinda valetului. 

— Trebuie să mergem în bibliotecă, îi spun eu. 

— Ştiu unde este, milord, răspunde el. Să vă aduc o 
carte? 

— Te voi însoţi. 

Valetul tace şi se încruntă. El vorbeşte şovăitor, 
alegându-şi cuvintele cu mare grijă, de parcă ar fi păşit pe 
un teren minat. 

— E destul de departe, milord, zice el. Mă tem să nu 
vă... obosiţi. 

— Mă voi descurca, şi-apoi mi-ar prinde bine puţină 
mişcare. 

Renunţând la alte argumente, el îmi aduce bastonul şi 
servieta şi mă conduce pe un coridor întunecat, pe ai cărui 
pereţi lămpile cu petrol aruncă o lumină caldă. 

Păşim încet, iar valetul mă avertizează să fiu atent la 
picioare, însă eu sunt concentrat la acest trup greoi pe 
care trebuie să îl trag după mine. Este ca şi când un 
demon ar fi refăcut casa aceasta peste noapte, lărgind 
camerele şi făcând aerul mai sufocant. Când pătrundem în 
vestibulul luminos, sunt surprins să descopăr cât de 
abruptă mi se pare scara. În dimineaţa aceasta simt că voi 
avea nevoie de echipament de alpinism ca să urc treptele 
pe care le-am coborât cu atâta lejeritate în trupul lui 
Donald Davies. Nu e de mirare că lordul şi lady Hardcastle 
i-au oferit o cameră la parter lui Ravencourt. Ar fi nevoie 
de un scripete şi de doi bărbaţi vânjoşi plătiţi cu ziua ca să 
mă urce în camera lui Bell. 

Măcar pauzele frecvente de odihnă îmi îngăduie să îi 
observ pe ceilalţi invitaţi când se plimbă prin casă şi îmi 
dau seama imediat că nu este o adunare fericită. Certuri 

şoptite se aud prin cotloane şi voci ridicate urcă în grabă 
scările doar pentru a fi întrerupte de uşi trântite. Soții şi 
soțiile se aţâţă unul pe celălalt, strâng paharele cu băutură 
în mâini şi sunt roşii la faţă de furie. Există o împunsătură 
în fiecare privire, iar atmosfera este tensionată şi 
periculoasă. Poate o fi din cauza nervilor încordaţi sau a 
unei previziuni, însă Blackheath pare a fi un loc prielnic 
pentru tragedii. 

Când ajungem în bibliotecă, picioarele îmi tremură deja, 
iar spatele mă doare din cauza efortului de a sta în poziţie 
verticală. Din nefericire, încăperea oferă o recompensă 
prea mică pentru o asemenea suferinţă. Rafturi prăfuite şi 
burduşite cu cărţi sunt înşirate de-a lungul pereţilor, iar pe 
jos stă întins un covor roşu, mucegăit. În şemineu se află 
rămăşiţele unui foc care s-a stins de mult. In faţa acestuia 
sunt aranjate o măsuţă de lectură şi un scaun de lemn 
incomod. 

Însoţitorul meu îşi exprimă sentimentele printr-un 
singur şuierat. 

— Aşteptaţi o clipă, milord, vă voi aduce un scaun mai 
confortabil din salon, zice el. 

Va fi bine-venit. În palma stângă mi-au ieşit băşici din 
cauza mânerului bastonului, iar picioarele îmi tremură sub 
greutatea corpului. Cămaşa îmi este udă de transpiraţie şi 
simt cum mă mănâncă pielea. A fost un adevărat chin să 
străbat toată casa, iar dacă voi vrea să ajung la lac în seara 
aceasta înaintea rivalilor mei, atunci voi avea nevoie de o 
gazdă nouă, preferabil una care să fie în stare să coboare 
scările. 

Valetul lui Ravencourt se întoarce cu un fotoliu şi îl 
pune, în faţa mea. Luându-mă de braţ, el mă ajută să mă 
aşez pe perna verde. 

— Pot să întreb ce căutăm aici, milord? 

— Ne vom întâlni cu nişte prieteni dacă vom avea noroc, 
îi răspund, ştergându-mi faţa cu batista. Ai o bucată de 
hârtie la îndemână? 

— Desigur. 

El scoate o coală de hârtie şi un stilou din servietă şi 

aşteaptă să îi dictez. Deschid gura să îl concediez, însă, 
când mă uit la mâna mea transpirată şi plină de băşici, mă 
descurajez. În această situaţie, orgoliul nu face casă bună 
cu lizibilitatea. 

După ce mă gândesc un minut cum să formulez textul, 
încep să vorbesc cu voce tare. 

— Este logic să cred că mulţi dintre voi sunteţi aici de 
mai mult timp decât mine şi deţineţi cunoştinţe despre 
casa aceasta, despre scopul nostru aici şi despre răpitorul 
nostru, doctorul ciumei, pe care eu nu le deţin. 

Tac, ascultând scârţâitul peniţei pe hârtie. 

— Nu m-aţi căutat, iar eu bănuiesc că aveţi un motiv 
întemeiat, însă vă rog acum să ne întâlnim în bibliotecă la 
prânz ca să mă ajutaţi să îl prind pe răpitorul nostru. Dacă 
nu veţi putea, vă rog să lăsaţi în scris pe această coală de 
hârtie ceea ce aţi aflat deja. Orice informaţie, oricât de 
nesemnificativă, ne-ar putea ajuta să scăpăm de aici. Se 
spune că unde-s doi puterea creşte, însă eu cred că, în 
cazul nostru combinat, unul singur este de ajuns. 

Aştept să termine de scris, apoi îmi ridic ochii ca să îl 
privesc pe însoţitorul meu. Pare intrigat, dar şi uşor 
amuzat. Este un individ ciudat, deloc scorţos cum ar putea 
părea la o primă vedere. 

— Să o pun la poştă, milord? mă întreabă el. 

— Nu este nevoie, răspund eu, arătând cu degetul spre 
rafturi. Vâr-o între paginile primului volum al Enciclopediei 
Britannica, vor şti unde s-o caute. 

El se uită la mine, apoi la foaia de hârtie, înainte să se 
conformeze şi să vâre coala de hârtie între pagini. Pare a fi 
un loc potrivit. 

— Şi pe când ar trebui să aşteptăm un răspuns, milord? 

— Peste câteva minute sau ore, nu ştiu. Va trebui să 
verificăm. 

— Şi până atunci? întreabă el, ştergându-şi praful de pe 
mâini cu o batistă de buzunar. 

— Vorbeşte cu servitorii, trebuie să aflu dacă vreunul 
dintre invitaţi are în garderobă un costum de doctor al 
ciumei. 

— Milord? 

— Mască din porțelan, palton negru, chestii de-astea, 
răspund eu. Între timp, eu voi trage un pui de somn. 

— Aici, milord? 

— Exact. 

El mă priveşte încruntat, încercând să pună cap la cap 
informaţiile pe care le-a aflat. 

— Să aprind focul? mă întreabă. 

— Nu este nevoie, mă simt destul de confortabil, 
răspund eu. 

— Prea bine, zice el, zăbovind. 

Nu ştiu ce aşteaptă pentru că nu îmi spune, însă, într-un 
final, el iese din încăpere în tăcere, afişând o expresie 
nedumerită. 

Imi aşez mâinile pe pântec şi închid ochii. De fiecare 
dată când am adormit, m-am trezit într-un alt trup şi, deşi 
este riscant să sacrific astfel o gazdă, nu văd ce aş mai 
putea obţine în trupul lui Ravencourt. Cu puţin noroc, când 
mă voi trezi, celelalte euri ale mele mă vor fi contactat prin 
intermediul enciclopediei, iar eu mă voi număra printre 
ele. 

a f Ziua a doua (continuare) ) = 


Agonie. 

Încep să ţip şi simt gust de sânge. 

— Ştiu, ştiu, îmi pare rău, zice o voce de femeie. 

Simt o înţepătură, un ac îmi este înfipt în gât. Căldura 
alungă durerea. 

Respir greu şi nu mă pot mişca. Nu îmi pot deschide 
ochii. Aud huruit de roţi, copite pe pavaj, o prezenţă lângă 
mine. 

— Eu... încep să tuşesc. 

— Şşşt! Nu vorbi! Eşti din nou în trupul majordomului, 
şopteşte femeia, aşezându-şi o mână pe braţul meu. A 
trecut un sfert de oră de când te-a atacat Gold şi eşti dus 
cu trăsura la casa de oaspeţi ca să te odihneşti. 

— Cine...? rostesc eu, cu vocea răguşită. 

— O prietenă, nu are importanţă încă. Ascultă, ştiu că 
eşti confuz şi obosit, însă este important. Există nişte 
reguli pentru toate astea. Este inutil să încerci să îţi 
abandonezi gazdele aşa cum ai făcut tu. Vei petrece o zi 
întreagă în corpul lor, fie că vrei, fie că nu. Adică, din 
momentul în care acestea se trezesc şi până la miezul 
nopţii. Ai înţeles? 

Eu moţăi, chinuindu-mă să rămân treaz. 

— De aceea te-ai întors aici, continuă ea. Dacă una 
dintre gazdele tale va adormi înainte de miezul nopţii, vei 
sări din nou în trupul majordomului şi vei continua să 
trăieşti ziua aceasta. Atunci când majordomul va adormi, 
tu vei reveni în trupul gazdei. Dacă aceasta adoarme după 
miezul nopţii sau dacă moare, vei sări într-un trup nou. 

Aud o altă voce, mai aspră, care vine din partea din faţă 
a trăsurii. 

— Ajungem la casa de oaspeţi. 

Ea îmi atinge fruntea cu mâna. 

— Îţi urez succes. 
Prea obosit ca să mai rezist, mă cufund din nou în 
întuneric. 

= 4 Ziua a patra (continuare) ` j 


O mână îmi zgâlţâie umărul. 

Deschid ochii, clipesc şi îmi dau seama că sunt în 
bibliotecă, în trupul lui Ravencourt. Mă inundă un val de 
uşurare. Credeam că nimic nu poate fi mai rău decât 
matahala asta, dar mă înşel. Trupul majordomului mi s-a 
părut ca un sac plin cu cioburi. Aş trăi pentru tot restul 
vieţii ca Ravencourt decât să mă întorc la acea tortură, 
deşi se pare că nu am de ales. Dacă femeia din trăsură a 
spus adevărul, atunci îmi stă scris să mă întorc acolo din 
nou. 

Daniel Coleridge mă priveşte printr-un nor de fum 
galben. O ţigară îi atârnă de buză, iar în mână ţine un 
pahar cu băutură. Este îmbrăcat în aceleaşi haine de 
vânătoare uzate pe care le-a purtat când a vorbit cu 
Sebastian Bell în camera de studiu. Eu îmi arunc ochii la 
ceas; mai sunt douăzeci de minute până la prânz. El 
trebuie să fie în drum spre întâlnirea aceea acum. 

Daniel îmi întinde paharul cu băutură şi se aşază pe 
marginea măsuţei din faţă, cu enciclopedia deschisă în faţa 
lui. 

— Cred că mă căutaţi, zice Daniel, suflând fumul cu 
colţul gurii. 

Vocea lui sună diferit în urechile lui Ravencourt, nu mai 
are aceeaşi blândeţe. Inainte să apuc să îi răspund, el 
începe să citească din enciclopedie: 

„Este logic să cred că mulţi dintre voi sunteţi aici de mai 
mult timp decât mine şi deţineţi cunoştinţe despre casa 
aceasta, despre scopul nostru aici şi despre răpitorul 
nostru, doctorul ciumei, pe care eu nu le deţin.” 

El închide cartea. 

— Ai lansat chemarea, iar eu am răspuns. 

Privesc cu atenţie în ochii ageri aţintiţi asupra mea. 


< 106 œ» 


— Eşti ca mine, zic eu. 

— Eu sunt tu, dar peste patru zile, îmi explică el, tăcând 
ca să mă lase să îi înţeleg cuvintele. Daniel Coleridge este 
ultima ta gazdă. Sufletul nostru, trupul lui, dacă înţelegi 
ideea. Din nefericire, este şi mintea lui - el îşi loveşte 
fruntea cu arătătorul -, ceea ce înseamnă că tu şi cu mine 
gândim diferit. 

El ridică enciclopedia. 

— Să luăm cartea asta, de pildă, zice el, lăsând-o să cadă 
pe măsuţă. Lui Coleridge nu i-ar fi trecut niciodată prin 
cap să le scrie celorlalte gazde ale noastre ca să le ceară 
ajutorul. A fost o idee inteligentă, extrem de logică, 
specifică lui Ravencourt. 

Ţigara lui străluceşte în întuneric, luminând rânjetul din 
spatele ei. Acesta nu este Daniel cel de ieri. Privirea lui 
este mai rece, mai aspră şi încearcă să mă forţeze să mă 
deschid ca să arunce o privire înlăuntrul meu. Nu ştiu cum 
de nu mi-am dat seama de asta când eram Bell. Ted 
Stanwin a văzut însă, atunci când s-a retras în salon. 
Bădăranul este mai inteligent decât credeam eu. 

— Aşadar, tu ai fost deja eu... acest eu, Ravencourt, 
adică? întreb. 

— Şi cei care i-au urmat, răspunde el. Sunt o adunătură 
dificilă, ar trebui să te bucuri de Ravencourt cât mai poţi. 

— De aceea te afli aici, ca să mă avertizezi în privinţa 
celorlalte gazde? 

Aceste cuvinte par să îl amuze, deoarece pe buze îi 
apare un zâmbet înainte ca acesta să dispară învăluit în 
fumul de ţigară. 

— Nu, am venit pentru că îmi amintesc cum am stat şi 
eu unde stai tu acum şi am ascultat ceea ce urmează să-ţi 
spun. 

— Şi anume? 

În partea cealaltă a măsuţei se află o scrumieră, iar el se 
întinde ca să o tragă spre el. 

— Doctorul ciumei ţi-a cerut să rezolvi o crimă, însă nu a 
pomenit cine este victima. Este Evelyn Hardcastle, ea va 
muri la petrecerea din seara aceasta, zice el, lăsând 

scrumul să cadă în scrumieră. 

— Evelyn? zic eu, chinuindu-mă să stau drept şi 
vărsându-mi pe picior băutura de care uitasem. 

Simt cum mă cuprinde panica, teama că prietena mea va 
păţi ceva rău, o femeie care a depus toate eforturile ca să 
fie amabilă cu mine, deşi în casa părinţilor ei domnea 
cruzimea. 

— Trebuie să o avertizăm! exclam eu. 

— La ce ar servi? întreabă Daniel, alungându-mi agitația 
cu calmul lui. Nu putem rezolva o crimă, dacă nu moare 
nimeni, iar fără acest răspuns, nu putem scăpa de aici. 

— Vrei s-o laşi să moară? zic eu, şocat de nepăsarea lui. 

— Am trăit ziua asta de opt ori, iar ea a murit în fiecare 
seară, indiferent de acţiunile mele, îmi explică el, 
trecându-şi degetul de-a lungul marginii mesei. Indiferent 
ce s-a întâmplat ieri, se va întâmpla mâine şi poimâine. [ţi 
făgăduiesc că oricum vei încerca să intervii, ai încercat 
deja şi ai eşuat. 

— Este prietena mea, Daniel, zic eu, surprins de 
profunzimea sentimentelor mele. 

— Şi a mea, spune el, aplecându-se mai în faţă. Însă de 
fiecare dată când am încercat să schimb evenimentele de 
azi, am sfârşit prin a fi responsabil pentru nenorocirea pe 
care încercam să o împiedic să se întâmple. A încerca să o 
salvezi pe Evelyn este o pierdere de timp, crede-mă. 
Contexte independente de mine m-au adus aici şi foarte 
curând, mai curând decât îţi poţi imagina tu, te vei trezi 
stând aici, unde stau eu, explicând totul aşa cum fac eu şi 
dorindu-ţi să îţi permiţi luxul de a putea spera ca 
Ravencourt. Viitorul nu este un avertisment, prietene, este 
o promisiune, iar noi nu o putem încălca. Aceasta este 
natura capcanei în care suntem prinşi. 

Ridicându-se de la masă, se luptă cu mânerul ruginit al 
unei ferestre, apoi o deschide larg. Priveşte undeva, în 
depărtare, un gest pe care îl voi face şi eu peste patru zile. 
Pe el nu îl interesează persoana mea, temerile sau 
speranţele mele. Eu doar fac parte dintr-o poveste veche 
pe care s-a săturat să o spună. 

— Nu are nicio logică, zic eu, sperând să-i reamintesc 
calităţile lui Evelyn, motivele pentru care merită salvată. 
Evelyn este amabilă, blândă şi este plecată de 
nouăsprezece ani. Cine îi doreşte răul acum? 

Chiar în timp ce rostesc aceste cuvinte, o bănuială îmi 
încolţeşte în minte. Ieri, în pădure, Evelyn a pomenit că 
părinţii ei nu au iertat-o niciodată pentru că l-a lăsat pe 
Thomas de capul lui. Ea se învinuia pentru că el a murit de 
mâinile lui Carver, dar şi mai rău, la fel şi părinţii ei. 
Mânia lor era atât de grozavă, încât ea credea că îi 
pregăteau o surpriză îngrozitoare la petrecere. Oare asta 
să fie? Oare îşi urăsc într-atât de mult fiica încât să o 
ucidă? Dacă este aşa, atunci întâlnirea mea cu Helena 
Hardcastle s-ar putea dovedi a fi într-adevăr fortuită. 

— Nu ştiu, răspunde Daniel, cu o uşoară iritare în voce. 
Casa aceasta ascunde atât de multe secrete, încât este 
dificil să îl alegi pe cel potrivit. Insă dacă vei lua aminte la 
sfatul meu, vei începe s-o cauţi imediat pe Anna. Opt gazde 
ar putea părea mult, însă treaba asta necesită de două ori 
acest număr. Vei avea nevoie de orice ajutor. 

— Anna! exclam eu, amintindu-mi de femeia din trăsură, 
care stătea alături de majordom. Credeam că este o 
cunoştinţă a lui Bell. 

_ El trage cu nesaţ, din ţigară, privindu-mă cu ochii mijiţi. 
Imi dau seama că scotoceşte viitorul şi se gândeşte cât de 
mult să-mi dezvăluie. 

— Şi ea este blocată aici ca noi, zice el, într-un final. 
Este o prietenă, atâta cât poate fi cineva în situaţia în care 
ne aflăm noi. Ar trebui să o găseşti repede, înainte s-o facă 
lacheul. El ne vânează pe amândoi. 

— A lăsat un iepure mort în camera mea aseară - în 
camera lui Bell, adică. 

— Acesta este doar începutul, zice el. El vrea să ne 
omoare, însă nu înainte să se distreze puţin. 

Imi îngheaţă sângele în vene şi am o senzaţie de greață 
în stomac. Bănuiam asta, dar să aud confirmarea pe şleau 
este cu totul altceva. Inchid ochii şi expir prelung pe nas, 
eliberându-mă totodată de teamă. Este un obicei al lui 

Ravencourt, felul lui de a-şi limpezi mintea, deşi n-aş putea 
spune de unde ştiu asta. 

Când îmi deschid ochii din nou, sunt liniştit. 

— El cine este? întreb eu, impresionat de vocea mea 
stăpânită. 

— Habar n-am, răspunde el, suflând fumul în bătaia 
vântului. Aş spune că este diavolul dacă aş considera locul 
acesta ceva la fel de sordid ca iadul. Ne elimină rând pe 
rând şi se asigură că nu va mai exista niciun rival care să-i 
spună răspunsul doctorului ciumei în seara aceasta. 

— Intră şi el în alte trupuri, în alte gazde, ca noi? 

— Aici este ciudăţenia, zice el. Nu cred că intră, dar nici 
nu pare să aibă nevoie de ele. Cunoaşte feţele tuturor 
gazdelor noastre şi atacă atunci când suntem cel mai 
vulnerabili. De fiecare dată când am făcut o greşeală, el 
doar a aşteptat. 

— Cum putem opri un bărbat care ştie înaintea noastră 
fiecare pas pe care îl vom face? 

— Dacă aş fi ştiut asta, nu am mai fi avut această 
conversaţie, zice el, iritat. Fii cu băgare de seamă! Bântuie 
prin casa asta ca o fantomă afurisită, iar dacă te surprinde 
singur... ei bine, să nu-l laşi să te surprindă singur. 

Tonul lui Daniel este trist, iar expresia de pe faţa lui, 
îngândurată. Indiferent cine este acest lacheu, el a pus 
stăpânire pe următorul meu eu într-un mod mult mai 
tulburător decât toate avertismentele pe care le-am auzit. 
Motivul nu este greu de înţeles. Doctorul ciumei mi-a pus 
la dispoziţie opt zile să rezolv uciderea lui Evelyn şi opt 
gazde să fac acest lucru. Deoarece Sebastian Bell a 
adormit după miezul nopţii, l-am pierdut. 

Înseamnă că au mai rămas şapte zile şi şapte gazde. 

A doua şi a treia gazdă a mea au fost majordomul şi 
Donald Davies. Femeia din trăsură n-a pomenit nimic de 
Davies, o omisiune ciudată, dar presupun că aceleaşi 
reguli se aplică şi în cazul lui ca în cel al majordomului. 
Amândoi mai au suficiente ore până la miezul nopţii, doar 
că unul din ei este grav rănit, iar celălalt doarme pe drum, 
la kilometri depărtare de Blackheath. Sunt inutili, practic. 

S-au dus zilele a doua şi a treia. 

Mă aflu deja în ziua a patra, iar Ravencourt se dovedeşte 
a fi mai degrabă o povară decât o binecuvântare. Nu ştiu la 
ce să mă aştept de la cele patru gazde care mi-au mai 
rămas - deşi Daniel pare a fi suficient de capabil -, însă am 
impresia că doctorul ciumei aranjează cărţile în defavoarea 
mea. Dacă lacheul îmi cunoaşte slăbiciunile, atunci să mă 
ajute Dumnezeu, pentru că am multe. 

— Spune-mi tot ce ai aflat până acum despre moartea lui 
Evelyn, zic eu. Dacă vom colabora, am putea rezolva crima 
înainte ca lacheul să apuce să ne facă vreun rău. 

— Singurul lucru pe care ţi-l pot spune este că ea moare 
la ora 11 fix, în fiecare seară. 

— Cu siguranţă, ştii mai mult de-atât? 

— Mult mai multe, însă nu vreau să risc împărtăşind 
aceste informaţii, răspunde el, aruncându-mi o privire. 
Toate planurile pe care mi le-am făcut se bazează pe ceea 
ce urmează să faci tu. Dacă îţi voi spune ceva care te va 
împiedica să faci acele lucruri, nu mai pot fi sigur că vor 
decurge la fel. Ai putea strica o întâmplare care îmi este 
favorabilă sau te-ai putea afla altundeva când ar trebui să-i 
distragi atenţia individului în camera căruia urmează să 
mă furişez eu. Un singur cuvânt greşit şi toate planurile 
mele se vor nărui. Ziua aceasta trebuie să decurgă în mod 
obişnuit, atât pentru binele tău, cât şi pentru al meu. El îşi 
freacă fruntea, iar în gestul lui se citeşte toată oboseala 
acumulată. Îmi pare rău, Ravencourt, cel mai indicat este 
să îţi continui investigația fără intervenţia mea sau a 
celorlalţi. 

— Prea bine, zic eu, sperând că nu îmi observă 
dezamăgirea. Este un gând prostesc, desigur. El este eu. 
Îmi aminteşte acest sentiment de dezamăgire. Faptul că 
mă sfătuieşti să rezolv această crimă sugerează că ai 
încredere în doctorul ciumei, continui eu. Ai aflat cine 
este? 

— Încă nu, răspunde el. Iar „încredere” este un cuvânt 
prea puternic. El are propriul scop în casa aceasta, sunt 
convins de asta, însă, pentru moment, nu văd altă variantă 

decât să facem ceea ce ne cere el. 

— "Ţi-a spus de ce ni se întâmplă nouă astea? întreb eu. 

Suntem întrerupţi de mişcarea de la uşă. Ne întoarcem 
capetele spre valetul lui Ravencourt, care şi-a scos pe 
jumătate haina, iar acum se luptă să se descotorosească de 
un fular lung, violet. Părul îi este ciufulit de vânt şi abia 
mai respiră, iar obrajii îi sunt umflaţi din cauza frigului. 

— Am primit un mesaj că aveţi nevoie urgentă de mine, 
milord, zice el, trăgând în continuare de fular. 

— Eu l-am chemat, amice, zice Daniel, reluându-şi rolul 
cu abilitate. Ne aşteaptă o zi agitată, iar Cunningham, aici 
de faţă, ti-ar putea fi de folos. Că veni vorba de zile agitate, 
trebuie să plec şi eu. Am o întâlnire la prânz cu Sebastian 
Bell. 

— Nu vreau s-o las pe Evelyn în voia sorții, Daniel, îi 
spun eu. 

— Nici eu n-am vrut, zice el, aruncând mucul peste 
pervaz şi închizând fereastra. Însă soarta a găsit-o oricum. 
Ar trebui să te pregăteşti pentru asta. 

Dispare din câţiva paşi. Biblioteca este inundată de 
bolboroseli şi zăngănit puternic de tacâmuri când el 
deschide uşa camerei de studiu şi o traversează în drum 
spre salon. Oaspeţii se strâng pentru masa de prânz, ceea 
ce înseamnă că Stanwin o va ameninţa în curând pe 
servitoarea Lucy Harper, în timp ce Sebastian Bell va privi 
de la fereastră, simțindu-se nefolositor. Va începe 
vânătoarea, Evelyn va găsi un bileţel la fântână, iar în 
cimitir va fi vărsat sânge în timp ce doi prieteni vor aştepta 
o femeie care nu va mai veni. Dacă Daniel are dreptate, nu 
pot face prea multe ca să schimb cursul zilei, deşi al naibii 
să fiu dacă nu voi încerca. O fi puzzle-ul doctorului ciumei 
biletul meu spre libertate, însă nu voi călca pe cadavrul lui 
Evelyn ca să evadez din casa aceasta. Vreau să o salvez cu 
orice preţ. 

— Cu ce vă pot ajuta, milord? 

— Dă-mi o foaie de hârtie, un stilou şi cerneală, te rog. 
Vreau să notez ceva. 

— Desigur, zice el, scoțând obiectele din servieta lui. 

Sunt prea stângaci ca să scriu frumos, însă printre pete 
de cerneală şi mâzgăleli, mesajul meu este suficient de 
lizibil. 

Mă uit la ceas. Este 11:56 a.m. A sosit timpul. 

După ce scutur foaia ca să se usuce cerneala, o 
împăturesc cu grijă şi apăs cutele, apoi i-o întind lui 
Cunningham. 

— Ia asta, zic eu, observând urmele unsuroase de 
mizerie de pe mâinile lui când se întinde după scrisoare. 

Pielea îi este trandafirie de la atâta frecat, însă mizeria 
s-a fixat între şanţurile fine din vârfurile degetelor. 
Observând că mă uit la ele, el ia scrisoarea şi îşi duce 
mâinile la spate. 

— Vreau să te duci în salon, unde se serveşte masa de 
prânz, zic eu. Rămâi acolo şi observă evenimentele care se 
desfăşoară, apoi citeşte scrisoarea aceasta şi întoarce-te la 
mine. 

Pe faţa lui se citeşte nedumerirea. 

— Milord? 

— Va fi o zi extrem de ciudată, Cunningham, şi voi avea 
nevoie de încrederea ta absolută. 

Îi înăbuş protestele printr-un gest al mâinii, apoi îi fac 
semn să mă ajute să mă ridic din fotoliu. 

— Fă cum ţi-am spus, îi zic, scoțând un geamăt când mă 
ridic în picioare. Apoi întoarce-te aici şi aşteaptă-mă! 

În timp ce Cunningham se îndreaptă spre salon, eu îmi 
iau bastonul şi îmi croiesc drum spre verandă, sperând să 
o găsesc pe Evelyn. Deoarece este devreme, încăperea 
este plină doar pe jumătate. Doamnele îşi toarnă băutură 
de la bar şi lâncezesc în fotolii şi pe divane. Totul pare să 
fie un mare efort pentru ele, de parcă anii tinereţii ar fi o 
povară care le-a lăsat fără vlagă. Ele şuşotesc despre 
Evelyn, un val de râsete răutăcioase îndreptându-se spre 
masa de şah din colţ, unde ea stă în faţa pionilor aşezaţi pe 
tablă. Deoarece nu are adversar, atenţia îi este 
concentrată asupra unui joc simulat. Indiferent cât de mult 
încearcă ele să o facă să se simtă prost, ea nu pare să 
observe. 

— Evie, am putea vorbi? zic eu, apropiindu-mă şontâc- 
şontâc de ea. 

Ea îşi ridică încet capul şi are nevoie de o clipă ca să-şi 
dea seama cine sunt. La fel ca ieri, părul blond îi este legat 
în coadă de cal, conferind trăsăturilor ei un aer sever. Spre 
deosebire de ieri, expresia de pe faţa ei nu devine mai 
blândă. 

— Nu, nu prea cred, lord Ravencourt, răspunde ea, 
îndreptându-şi atenţia spre tabla de şah. Trebuie să fac 
suficiente lucruri neplăcute azi, nu mai e nevoie de altele 
în plus. 

Râsetele înăbuşite mă fac să mă simt stânjenit şi 
descurajat. 

— Te rog, Evie, este... 

— Domnişoară Hardcastle, lord Ravencourt, zice ea cu 
subînţeles. Manierele îl caracterizează pe om, nu contul 
din bancă. 

Simt un gol în stomac din cauza umilinţei. Acesta este 
coşmarul lui Ravencourt. Cum stau aşa, în mijlocul 
încăperii, cu zeci de perechi de ochi aţintite asupra mea, 
mă simt ca un creştin care aşteaptă să fie aruncată prima 
piatră. 

Evelyn mă evaluează, în timp ce eu asud şi tremur. Ea îşi 
mijeşte ochii scânteietori. 

— Uitaţi cum facem, hai să jucăm, zice ea, bătând cu 
degetul pe masa de şah. Dacă veţi câştiga, vom purta o 
discuţie; dacă voi câştiga eu, mă veţi lăsa în pace restul 
zilei. Ce ziceţi? 

Ştiind că este o capcană, însă nefiind în măsură să 
comentez, îmi şterg sudoarea de pe frunte şi mă îndes pe 
scaunul mic din faţa ei, spre încântarea celorlalte femei. 
Dacă ea m-ar fi obligat să îmi pun capul sub ghilotină, m-aş 
fi simţit mai confortabil. Şuncile mi se revarsă peste 
marginile scaunului, iar spătarul jos îmi oferă puţin sprijin, 
dar tremur din cauza efortului pe care îl depun ca să stau 
drept. 

Impasibilă la suferinţa mea, Evelyn îşi aşază braţele pe 
masă şi împinge un pion pe tablă. Eu mut turnul, 

aducându-mi aminte de şablonul jocului de mijloc. Deşi 
suntem pe picior de egalitate, disconfortul mă împiedică să 
mă concentrez, tactica mea dovedindu-se a fi prea şubredă 
pentru a o putea învinge pe Evelyn. Tot ceea ce pot face 
este să prelungesc jocul, însă după o jumătate de oră de 
contre şi fente, îmi pierd răbdarea. 

— Viaţa ta este în pericol, bolborosesc eu. 

Degetele i se odihnesc pe pion, iar tremurul aproape 
insesizabil al mâinii ei răsună puternic ca un clopot. Ea se 
uită la mine, apoi la doamnele din spatele nostru, căutând 
să vadă dacă a auzit cineva ceva. Ochii ei sunt neliniştiţi, 
încercând din greu să şteargă acest moment din istorie. 

Știe deja. 

— Credeam că avem o înţelegere, lord Ravencourt, mă 
întrerupe ea, expresia ei devenind mai severă. 

— Dar... 

— Aţi prefera să plec? zice ea cu privirea fioroasă, 
anulând orice încercare de a face conversaţie. 

Continuăm să mutăm pionii, însă eu sunt atât de şocat 
de răspunsul ei, încât nu sunt atent la strategie. Indiferent 
ce urmează să se întâmple în seara aceasta, Evelyn pare să 
fie în cunoştinţă de cauză şi totuşi cea mai mare teamă a ei 
pare să fie aceea că ar putea afla cineva. Nu îmi pot 
imagina nici în ruptul capului de ce şi este evident că ea 
nu are de gând să îşi deschidă sufletul în faţa lui 
Ravencourt. Dispreţul ei faţă de acest bărbat este absolut, 
ceea ce înseamnă că, dacă vreau să îi salvez viaţa, fie va 
trebui să fac cumva să-i devin simpatic, fie să merg în 
continuare fără ajutorul ei. Este o răsturnare de situaţie 
supărătoare, iar eu încerc cu disperare să găsesc o cale 
prin care să îmi formulez argumentul, când Sebastian Bell 
îşi face apariţia la uşă, stârnind cele mai ciudate reacţii. 
Din toate privinţele, eu sunt acest bărbat, însă privindu-l 
cum se strecoară în încăpere ca un şoarece de-a lungul 
plintei, îmi vine greu să cred. Îşi ţine spatele adunat, ochii 
plecaţi şi braţele ţepene pe lângă corp. La fiecare pas 
aruncă pe furiş câte o privire, de parcă s-ar teme de ceva. 

— Este bunica mea, Heather Hardcastle, zice Evelyn, 

când îl vede privind cu atenţie tabloul de pe perete. Nu 
este o imagine măgulitoare, dar nici ea nu a fost o femeie 
prea frumoasă. 

— Îmi cer iertare, zice Bell. Eram... 

Conversaţia lor decurge întocmai ca ieri, interesul ei 
pentru această creatură plăpândă stârnindu-mi gelozia, 
deşi nu aceasta este marea mea îngrijorare. Bell repetă 
întocmai ziua pe care am avut-o şi eu, deşi crede că ţine de 
liberul lui arbitru, aşa cum am crezut şi eu. Este foarte 
posibil să urmez orbeşte traseul plănuit de Daniel, ceea ce 
mă face să fiu, ce... un ecou, o amintire sau doar o bucată 
de lemn purtată de curenţi? 

Răstoarnă masa de şah, schimbă acest moment. 
Dovedeşte că eşti unic. 

Eu îmi întind mâna, însă gândul la reacţia pe care o va 
avea Evelyn, la disprețul ei, la râsetele femeilor din 
încăpere, este prea mult pentru mine. Simt cum mă 
cuprinde ruşinea şi îmi retrag mâna. Vor exista şi alte 
ocazii, trebuie doar să fiu atent la ele. 

Extrem de demoralizat şi ştiind că voi fi învins, fac în 
grabă ultimele mutări, aşezând regele în calea sabiei 
înainte, apoi să ies din încăpere clătinându-mă. Vocea lui 
Sebastian Bell se estompează în urma mea. 

Cunningham mă aşteaptă în bibliotecă, după cum i-am 
poruncit. Stă pe marginea scaunului şi are în mâna lui 
tremurând uşor scrisoarea desfăcută pe care i-am dat-o. El 
se ridică în picioare când intru, însă, din dorinţa de a uita 
de cele petrecute pe verandă, m-am deplasat prea repede. 
Imi aud respiraţia şuierătoare care ţâşneşte în reprize din 
plămânii suprasolicitaţi. 

El nu vine să mă ajute. 

— De unde ştiaţi ce se va întâmpla în salon? mă întreabă 
el. 

Eu încerc să răspund, însă nu pot să vorbesc şi să respir 
în acelaşi timp. Aleg a doua variantă, bucurându-mă de aer 
cu aceeaşi poftă pentru orice altceva din viaţa lui 
Ravencourt, în vreme ce arunc o privire în camera de 
studiu. Sperasem să îl surprind pe doctorul ciumei în timp 
ce vorbeşte cu Bell, însă, în încercarea mea zadarnică de a 
o avertiza pe Evelyn, pierdusem mai mult timp decât mă 
aşteptasem. 

Poate că n-ar trebui să mă mire. 

După cum s-a dovedit şi pe drumul spre sat, doctorul 
ciumei pare să ştie unde voi fi şi când, sincronizându-şi cu 
precizie apariţiile, astfel încât să nu îl pot lua prin 
surprindere. 

— S-a întâmplat întocmai cum aţi descris 
dumneavoastră, continuă Cunningham, zgâindu-se uluit la 
foaia de hârtie. Ted Stanwin a insultat-o pe servitoare, iar 
Daniel Coleridge a intervenit. Ba chiar şi-au spus vorbele 
pe care le-aţi notat dumneavoastră. Le-au rostit întocmai. 

I-aş putea explica, însă nu a ajuns încă la partea care îl 
va tulbura. În schimb, mă apropii şontâc-şontâc de fotoliu 
şi mă aşez cu mare dificultate pe el. Picioarele îmi 
zvâcnesc cu o recunoştinţă demnă de milă. 

— A fost un vicleşug? mă întreabă el. 

— Niciun vicleşug, răspund eu. 

— Şi... ultimul rând, unde ziceţi... 

— Da. 

— ...că nu sunteţi lordul Ravencourt. 

— Nu sunt lordul Ravencourt, întăresc eu. 

— Nu sunteţi? 

— Nu sunt. Bea ceva, eşti puţin cam palid la faţă. 

El îmi dă ascultare, supunerea părând a fi singura 
trăsătură a lui care nu se revoltă. El se întoarce cu un 
pahar cu băutură şi se aşază pe scaun, sorbind din ea, fără 
să îşi ia ochii de la mine. Îşi ţine picioarele lipite şi umerii 
coborâţi. 

Eu îi povestesc totul, începând cu crima din pădure şi 
prima mea zi în trupul lui Bell şi terminând cu drumul 
nesfârşit şi discuţia avută recent cu Daniel. Pe faţa lui se 
citeşte îndoiala şi, de fiecare dată când caută un punct de 
sprijin, aruncă o privire la scrisoare. Aproape că îmi pare 
rău pentru el. 

— Mai vrei să bei ceva? îl întreb, arătând cu capul spre 
paharul lui pe jumătate gol. 

— Dacă nu sunteţi lordul Ravencourt, atunci el unde 
este? 

— Nu ştiu. 

— Trăieşte? 

Abia se poate uita la mine. 

— Ai prefera să nu trăiască? îl întreb. 

— Lordul Ravencourt a fost bun cu mine, răspunde el, 
înfuriindu-se. 

Acesta nu este un răspuns la întrebare. 

Mă uit din nou la Cunningham. Ochi plecaţi şi mâini 
murdare, un tatuaj şters din vremuri tulburi. Intuiţia îmi 
spune că se teme, însă nu de ce i-am spus eu. Se teme de 
ce ar putea şti cineva care a văzut deja cum se va 
desfăşura ziua aceasta. Ascunde ceva, sunt sigur de asta. 

— Am nevoie de ajutorul tău, Cunningham, îi spun. Sunt 
multe de făcut. Eu sunt blocat în trupul lui Ravencourt şi 
nu îmi pot folosi picioarele ca să fac ceva. 

El îşi goleşte paharul şi se ridică în picioare. Băutura i-a 
adus roşeaţa în obraji şi i-a dezlegat limba, dându-i curaj. 

— Voi pleca acum şi îmi voi relua serviciul mâine, când 

lordul Ravencourt se va... - tace, căutând cuvântul potrivit 
- întoarce. 

Face o plecăciune ţeapănă, înainte să se îndrepte spre 
uşă. 

— Crezi că te va primi înapoi când îţi va afla secretul? îl 
întreb brusc, venindu-mi o idee. 

Dacă am dreptate şi Cunningham ascunde ceva, ar 
putea fi un lucru suficient de ruşinos ca să îl folosesc în 
avantajul meu. 

El se opreşte brusc lângă fotoliul meu, cu pumnii strânşi. 

— Ce vreţi să spuneţi? zice el, privind drept în faţă. 

— Uită-te sub perna scaunului tău, zic eu, încercând să 
ascund încordarea din vocea mea. 

Încercarea mea pare logică, însă acest lucru nu 
înseamnă că va da roade. 

El se uită la scaun, apoi la mine. Fără să scoată un 
cuvânt, el face ce i-am spus şi descoperă un plic mic şi alb. 
Sentimentul de triumf îmi smulge un zâmbet când el rupe 
plicul, cu umerii coborâţi. 

— De unde aţi ştiut? mă întreabă el, cu o voce 
tremurândă. 

— Nu ştiu nimic, dar când mă voi trezi în următoarea 
gazdă, voi face tot posibilul să îţi aflu secretul. Apoi voi 
reveni în încăperea aceasta şi voi ascunde plicul ca să îl 
găseşti tu. Dacă această conversaţie nu va decurge cum 
vreau eu, voi pune plicul într-un loc unde îl vor găsi ceilalţi 
invitaţi. 

El pufneşte plin de dispreţ. 

— Nu sunteţi Ravencourt, dar vorbiţi exact ca el. 

Această idee este atât de surprinzătoare, încât, pentru o 
secundă, nu-mi găsesc cuvintele. Până acum, bănuisem că 
personalitatea mea - indiferent care o fi aceea - se întrupa 
în fiecare gazdă nouă, umplând-o aşa cum se umple 
buzunarul de monede, dar dacă m-am înşelat? 

Niciuna dintre gazdele mele precedente nu s-a gândit să 
îl şantajeze pe Cunningham, darămite să îndrăznească să îl 
amenințe. De fapt, dacă mă gândesc în retrospectivă la 
Sebastian Bell, la Roger Collins, la Donald Davies, iar 

acum la Ravencourt, văd puţine lucruri comune în 
comportamentul lor care să sugereze că ar avea aceeaşi 
personalitate. Oare este posibil să ascult de voinţa lor în 
loc să fie invers? Dacă este aşa, atunci trebuie să fiu 
precaut. Una e să fiu prins în trupurile acestor oameni şi 
cu totul altceva să mă supun întru totul voinţei lor. 

Şirul gândurilor îmi este întrerupt de Cunningham, care 
aprinde un colţ al scrisorii cu bricheta din buzunar. 

— Ce vreţi de la mine? mă întreabă pe un ton aspru, 
lăsând să cadă foaia aprinsă în şemineu. 

— Patru lucruri, iniţial, răspund eu, numărându-le cu 
degetele cărnoase. În primul rând, vreau să găseşti o 
fântână veche pe drumul care duce în sat. Vei descoperi un 
bileţel între crăpăturile din piatră. Citeşte-l, pune-l la loc şi 
vino şi spune-mi mesajul! Grăbeşte-te! Bileţelul va 
dispărea într-o oră. În al doilea rând, trebuie să găseşti 
costumul de doctor al ciumei despre care ţi-am spus 
adineauri. În al treilea rând, vreau să răspândeşti în 
Blackheath numele Annei ca pe nişte confetti. Să se ştie că 
lordul Ravencourt o caută. În al patrulea rând, vreau să 
faci cunoştinţă cu Sebastian Bell. 

— Cu Sebastian Bell, doctorul? 

— Exact. 

— De ce? 

— Pentru că îmi amintesc că am fost Sebastian Bell, dar 
nu îmi amintesc să te fi cunoscut, îi explic. Dacă vom 
schimba acest lucru, atunci înseamnă că mi-am dovedit că 
pot schimba şi altceva azi. 

— Moartea lui Evelyn Hardcastle? 

— Întocmai. 

Expirând prelung, Cunningham se întoarce cu faţa la 
mine. Pare epuizat, de parcă discuţia noastră ar fi fost un 
deşert pe care l-ar fi traversat timp de o săptămână. 

— Dacă voi face toate acestea, pot să mă aştept ca 
mesajul scrisorii să rămână între noi? mă întreabă el, pe 
faţa lui citindu-se mai mult speranţa decât aşteptarea. 

— Va rămâne între noi, ai cuvântul meu. 

Îmi întind mâna transpirată. 

— Atunci se pare că nu am de ales, zice el, strângându- 
mi-o ferm şi schiţând doar o urmă de dezgust pe faţa lui. 

El pleacă în grabă, probabil temându-se să nu fie 
împovărat cu alte sarcini dacă ar mai rămâne. În absenţa 
lui, aerul rece pare să mă împresoare, pătrunzându-mi în 
oase prin haine. Deoarece biblioteca mi se pare prea 
deprimantă ca să mai rămân acolo, mă clintesc cu greu din 
fotoliu, ajutându-mă de baston ca să mă ridic în picioare. 

Trec prin camera de studiu în drum spre salonul din 
apartamentul lui Ravencourt, unde mă voi pregăti pentru 
întâlnirea cu Helena Hardcastle. Dacă ea unelteşte să o 
omoare pe Evelyn în seara aceasta, atunci martor mi-e 
Dumnezeu că voi încerca să o împiedic. 

În casă domneşte liniştea, bărbaţii sunt plecaţi la 
vânătoare, iar femeile beau pe verandă. Până şi servitorii 
au dispărut, făcându-se nevăzuţi sub scări ca să se 
pregătească pentru petrecere. În urma lor s-a aşternut o 
tăcere de mormânt, iar singura care îmi ţine companie 
este ploaia ce bate în geamuri, cerând să fie lăsată 
înăuntru. Bell nu a auzit zgomotul, însă Ravencourt, atent 
la răutatea celorlalţi, consideră reconfortantă această 
linişte. Este ca şi când ai aerisi o cameră mucegăită. 

Paşi grei mă trezesc din reverie, fiecare calculat şi încet, 
de parcă ar vrea să îmi atragă atenţia. Am reuşit să ajung 
până în sala de mese, unde o masă lungă de stejar este 
supravegheată de capetele unor animale demult ucise 
agăţate pe pereţi, a căror blană este ştearsă şi acoperită 
cu un strat gros de praf. Încăperea este pustie, cu toate 
acestea zgomotul paşilor pare să răsune de peste tot, 
imitându-mi mersul şchiopătat. 

Încremenesc şi mă opresc în loc, iar fruntea mi se umple 
de broboane de transpiraţie. 

Zgomotul paşilor încetează. 

Tamponându-mi fruntea, privesc agitat în jurul meu, 
dorindu-mi să fi avut la îndemână cuțitul pentru tăiat 
hârtia al lui Bell. Îngropat în corpul leneş al lui 
Ravencourt, mă simt de parcă aş trage o ancoră după 
mine. Nu pot nici să fug, nici să lupt şi chiar dacă aş putea, 

m-aş lupta cu aerul. Sunt singur-singurel. 

După o scurtă ezitare, mă pun din nou în mişcare, iar 
acei paşi fantomatici mă urmează. Mă opresc brusc, iar ei 
se opresc odată cu mine şi un chicotit sinistru răsună din 
pereţi. Inima îmi bubuie în piept, părul mi se ridică pe 
braţe şi spaima mă împinge spre siguranţa vestibulului, 
care se zăreşte prin uşa deschisă a salonului. Paşii nu se 
mai obosesc acum să mă imite, ci dansează, iar chicotul 
pare să răsune din toate direcţiile. 

Gâfâi când ajung la uşă, orbit de transpiraţie şi 
mişcându-mă atât de repede, încât risc să mă împiedic de 
baston. Când pătrund în vestibul, râsetul se opreşte brusc 
şi mă însoţeşte o şoaptă. 

— Ne vom întâlni în curând, iepuraşi. 

Zece minute mai târziu, deşi şoapta a dispărut demult, 
groaza pe care a provocat-o mai stăruie încă. Nu au fost 
cuvintele în sine, ci veselia pe care au transmis-o. Acel 
avertisment era ca un avans pentru sângele şi durerea 
care vor urma, şi numai un idiot nu l-ar recunoaşte pe 
lacheu în spatele lui. 

Îmi ridic mâna ca să văd cât de tare îmi tremură şi, după 
ce decid că mi-am revenit cât de cât, îmi urmez drumul 
spre camera mea. Apuc să fac un pas sau doi, când nişte 
suspine îmi atrag atenţia spre o intrare întunecată din 
spatele vestibulului. Preţ de un minut mă ţin aproape de 
margine, încercând să privesc în întuneric, temându-mă să 
nu fie vreo capcană. S-ar putea ca lacheul să nu încerce 
ceva atât de curând sau să nu provoace aceste sughiţuri 
vrednice de milă pe care le aud acum. 

Empatia mă împinge să înaintez cu precauţie şi mă 
trezesc într-o galerie îngustă, împodobită cu portrete ale 
familiei Hardcastle. Generaţiile mai vechi se veştejesc pe 
pereţi, portretele actualilor proprietari ai conacului 
Blackheath atârnând mai aproape de uşă. Lady Helena 
Hardcastle şade ca o regină alături de soţul ei care stă în 
picioare, amândoi au părul şi ochii negri, afişând un aer de 
superioritate. Lângă ei se află portretele copiilor, Evelyn la 
o fereastră, ţinând cu degetele marginea draperiei pe când 
urmăreşte sosirea cuiva, în timp ce Michael şade într-un 
fotoliu, cu un picior aruncat peste braţul acestuia şi cu o 
carte uitată pe duşumea. Pare plictisit, înăbuşindu-şi 
energia debordantă. În colţul fiecărui portret se vede o 
semnătură mâzgălită; aceea a lui Gregory Gold, dacă nu 
mă înşel. Amintirea majordomului bătut de artist este încă 
proaspătă şi mă trezesc că strâng în mână bastonul, 
simțind încă o dată gustul de sânge în gură. Evelyn mi-a 
spus că Gold fusese invitat la Blackheath ca să retuşeze 
portretele, iar eu înţeleg de ce. O fi el nebun, dar este 
talentat. 

Într-un colţ al încăperii se aude un alt suspin. 

Galeria nu are ferestre, ci doar lămpi cu petrol care ard, 
iar lumina este atât de slabă, încât trebuie să strâng din 
ochi ca să o găsesc pe servitoarea care stă ghemuită în 
umbră şi plânge într-o batistă deja udă. Bunele maniere ar 
cere să mă apropii încet, însă trupul nu îi îngăduie lui 
Ravencourt să se furişeze. Bastonul meu loveşte 
pardoseala, iar sunetul respirației mele o ia înainte, 
anunţându-mi prezenţa. Când mă vede, servitoarea sare în 
picioare, boneta i se desface, iar cârlionţii roşcaţi îi cad 
liberi. 

O recunosc pe loc. Este Lucy Harper, servitoarea pe 
care Ted Stanwin a abuzat-o la prânz şi femeia care m-a 
ajutat să ajung în bucătărie când m-am trezit în trupul 
majordomului. Amintirea acelei bunătăţi îşi găseşte ecoul 
înlăuntrul meu, iar compătimirea pe care o simt mă ajută 
să formulez cuvintele. 

— Îmi cer scuze, Lucy, nu am vrut să te sperii, îi spun. 

— Nu, domnule, nu este... N-ar trebui... 

Ea priveşte în jur, încercând să găsească o cale de 
scăpare, ploconindu-se şi mai mult. 

— Te-am auzit plângând, zic eu, încercând să afişez un 
zâmbet înduioşat. 

Este dificil să faci asta cu gura altcuiva, mai ales când 
acest gest implică multă carne. 

— O, domnule, nu artrebui... a fost vina mea. Am făcut o 
greşeală la prânz, îmi explică ea, ştergându-şi ultimele 
lacrimi. 

— Ted Stanwin s-a comportat ca un mojic cu tine, îi 
spun, surprins de expresia alarmată de pe faţa ei. 

— Nu, domnule, nu ar trebui să spuneţi asta, 
protestează ea, cu o voce piţigăiată. Ted, domnul Stanwin, 
adică, a fost bun cu noi, servitorii. Întotdeauna a fost drept 
cu noi, zău. Doar că... acum este gentilom, nu poate fi 
văzut... 

E din nou pe punctul de a izbucni în plâns. 

— Înţeleg, zic eu în grabă. Nu vrea ca invitaţii să îl 
trateze ca pe un servitor. 

Un zâmbet îi umflă faţa. 

— Aşa este, domnule, exact aşa. Nu l-ar fi prins 
niciodată pe Charlie Carver dacă nu ar fi fost Ted, însă 
ceilalţi domni îl privesc în continuare ca şi când ar fi unul 
de-ai noştri. Nu şi lordul Hardcastle, care îi spune domnule 
Stanwin şi tot tacâmul. 

— Ei bine, atâta vreme cât eşti bine, zic eu, uimit de 
mândria pe care o simt în vocea ei. 

— Sunt, domnule, chiar sunt, răspunde ea cu sinceritate, 
făcându-şi suficient curaj cât să-şi ridice boneta de pe jos. 
Ar trebui să mă întorc, se vor întreba unde am dispărut. 

Ea face un pas spre uşă, însă prea încet ca să mă 
împiedice să îi pun o întrebare. 

— Lucy, ştii pe cineva cu numele de Anna? o întreb. Mă 
gândeam că ar putea fi o servitoare. 

— Anna? Ea tace, căzând pe gânduri. Nu, domnule, nu 
cred că ştiu. 

— Este vreo servitoare care se comportă ciudat? 

— Nu ştiu dacă mă credeţi, domnule, dar sunteţi a treia 
persoană care mă întreabă asta azi, zice ea, răsucindu-şi 
un cârlionţ în jurul degetului. 

— A treia? 

— Da, domnule, doamna Derby a coborât în bucătărie 
acum o oră, întrebând acelaşi lucru. Ne-a tras o spaimă pe 
cinste. N-am mai pomenit până acum ca o domniţă de viţă 
nobilă ca ea să hoinărească prin subsoluri. 

Strâng bastonul în mână. Indiferent cine ar fi această 
doamnă Derby, se comportă ciudat şi pune aceleaşi 
întrebări ca mine. Poate mi-am mai descoperit un rival. 

Sau o altă gazdă. 

Această sugestie mă face să  roşesc, deoarece 
familiaritatea lui Ravencourt faţă de femei se rezumă doar 
la conştientizarea existenţei acestora în lume. Gândul că ar 
putea deveni una este un lucru la fel de neînțeles pentru el 
ca o zi petrecută respirând apă. 

— Ce-mi poţi spune despre doamna Derby? o întreb. 

— Nu prea multe, domnule, răspunde Lucy. E o doamnă 
mai în vârstă, cu o limbă ascuţită. Mi-a plăcut de ea. Nu 

ştiu dacă ajută la ceva, dar a apărut şi un lacheu. A intrat 
la câteva minute după ce doamna Derby a pus aceeaşi 
întrebare: dacă vreo servitoare se comportă ciudat? 

Strâng mânerul bastonului şi mai tare şi trebuie să-mi 
muşc limba ca să nu înjur. 

— Un lacheu? repet eu. Cum arăta? 

— Păr blond, înalt, dar... vocea îi tărăgănează, iar ea 
pare tulburată. Nu ştiu, mulţumit de el. Probabil că se află 
în slujba vreunui gentilom, domnule, atunci îşi dau aşa 
aere. Avea nasul rupt, negru şi vineţiu, de parcă tocmai i s- 
ar fi întâmplat ceva. Cred că i-a venit cineva de hac. 

— Ce i-ai spus? 

— Eu nu i-am spus nimic, domnule, ci doamna Drudge, 
bucătăreasa. I-a spus acelaşi lucru ca doamnei Derby, că 
servitorii sunt normali, musafirii sunt cei scrântiţi - ea se 
înroşeşte -, o, vă cer iertare, domnule, n-am vrut... 

— Nu-ţi face griji, Lucy. Şi mie mi se par ciudaţi oamenii 
din casa asta, la fel ca ţie. Dar ce-au făcut? 

Rânjeşte şi aruncă o privire vinovată spre uşă. Când 
vorbeşte din nou, vocea ei poate fi acoperită doar de 
scârţâitul podelelor. 

— Ei bine, azi-dimineaţă, domnişoara Hardcastle a 
plecat în pădure cu slujnica ei. E franţuzoaică, ar trebui să 
o auziţi, quelle încolo, quelle încoace. Le-a atacat cineva 
lângă coliba lui Charlie Carver. Unul dintre oaspeţi, pare- 
se, dar n-au spus care. 

— Atacate, eşti sigură? zic eu, amintindu-mi de 
dimineaţa în care m-am trezit în trupul lui Bell şi de femeia 
pe care am văzut-o fugind prin pădure. 

Am presupus că era Anna, dar dacă m-am înşelat? N-ar 
fi prima mea presupunere înşelătoare referitoare la 
Blackheath. 

— Aşa au spus, domnule, zice ea, devenind timidă în faţa 
insistenţei mele. 

— Cred c-ar trebui să stau de vorbă cu servitoarea 
franceză, cum o cheamă? 

— Madeline Aubert, domnule, dar aş prefera să nu-i 
spuneţi de unde ştiţi. Nu vor să vorbească despre asta. 

Madeline Aubert. Este servitoarea care i-a dat bileţelul 
lui Bell aseară, în timpul cinei. Din cauza confuziei 
provocate de evenimentele recente, aproape că uitasem de 
tăieturile de pe braţul lui. 

— Buzele îmi sunt pecetluite, Lucy, mulţumesc, zic eu, 
mimând gestul. Chiar şi aşa, trebuie să vorbesc cu ea. I-ai 
putea spune că o caut? Nu trebuie să-i spui de ce, însă îmi 
veţi face un bine amândouă dacă ea va veni în 
apartamentul meu. 

Ea mă priveşte neîncrezătoare, dar cade de acord 
suficient de repede, ţâşnind din loc înainte să apuc să îi fac 
şi alte promisiuni. 

Dacă Ravencourt ar putea, eu aş grăbi pasul când ies din 
galerie. Indiferent de apatia pe care Evelyn o simte faţă de 
Ravencourt, ea este prietena mea şi îmi doresc în 
continuare să o salvez. Dacă a ameninţat-o cineva în 
pădure în dimineaţa aceasta, nu este exagerat să presupun 
că aceeaşi persoană va avea legătură cu moartea ei din 
această seară. Trebuie să fac tot ce îmi stă în putere ca să 
o împiedic şi sper că această Madeline Aubert mă va putea 
ajuta. Poate că mâine pe vremea asta voi ştii numele 
criminalului, cine ştie? Dacă doctorul ciumei va da curs 
ofertei sale, poate voi scăpa din casa aceasta fără să mai 
am nevoie de celelalte gazde. 

Bucuria aceasta mă însufleţeşte până la capătul 
coridorului, respiraţia mea şuierătoare accentuându-se cu 
fiecare pas cu care mă îndepărtez de vestibulul luminos. 
Prezenţa  lacheului a schimbat conacul Blackheath, 
umbrele mişcătoare şi  cotloanele lui întunecate 
împânzindu-mi imaginația cu sute de morți orbile cauzate 
de el. La auzul celui mai mic sunet, inima mea, şi aşa 
împovărată, îmi bubuie în piept. Până când ajung în 
salonul din apartamentul meu, sunt ud leoarcă din cauza 
transpiraţiei şi simt o apăsare în piept. 

După ce închid uşa, las să-mi scape o răsuflare de 
uşurare prelungă şi şuierătoare. În ritmul acesta, lacheul 
nu va mai fi nevoit să mă ucidă, căci îmi va veni de hac 
sănătatea precară. 

Salonul este o încăpere frumoasă, iar un divan şi un 
fotoliu se află sub un candelabru care reflectă flăcările 
focului ce arde în şemineu. Pe bufet se află băuturi 
spirtoase şi mixere, fructe feliate, absint şi o frapieră în 
care gheaţa s-a topit pe jumătate. Alături, se află o 
grămadă dezechilibrată de sandviciuri cu carne de vită, din 
care se prelinge muştarul. Stomacul îmi spune să mănânc, 
dar simt că trupul îmi cedează. 

Trebuie să mă odihnesc. 

Fotoliul îmi acceptă trupul cu încăpățânare şi picioarele 
lui se arcuiesc din cauza greutăţii. Ploaia bate în geam, iar 
cerul este vineţiu. Oare or fi aceiaşi stropi de ploaie care 
au căzut ieri, aceiaşi nori? Oare iepurii îşi sapă aceleaşi 
vizuini, deranjând aceleaşi insecte? Oare aceleaşi păsări 
zboară în aceleaşi direcţii, izbindu-se de aceleaşi ferestre? 
Dacă aceasta este vreo capcană, ce fel de pradă este 
demnă de ea? 

— Mi-ar prinde bine ceva de băut, bombăn eu, frecându- 
mi tâmplele care îmi zvâcnesc. 

— Poftim! se aude o voce de femeie în spatele meu. 

O mână micuță, cu degetele osoase şi bătătorite, îmi 
întinde paharul peste umăr. 

Eu dau să mă întorc, însă Ravencourt este prea 
mătăhălos, iar fotoliul prea strâmt. 

Femeia scutură nerăbdătoare paharul, iar cuburile de 
gheaţă zornăie. 

— Ar trebui să bei înainte să se topească toate cuburile 
de gheaţă, zice ea. 

— Să-mi fie cu iertare dacă sunt suspicios în a accepta o 
băutură din mâna unei femei pe care nu o cunosc, spun eu. 

Ea îşi apropie buzele de urechea mea şi îi simt respiraţia 
caldă pe gât. 

— Dar mă cunoşti, îmi şopteşte ea. Eram în trăsură cu 
majordomul. Mă cheamă Anna. 

— Anna! exclam eu, încercând să mă ridic din fotoliu. 

Îi simt mâna ca o nicovală pe umăr când mă împinge, 
afundându-mă în fotoliu. 

— Nu te obosi, până când te vei ridica tu în picioare, eu 

voi fi dispărut deja, îmi spune ea. Ne vom reîntâlni în 
curând, dar vreau să încetezi să mă mai cauţi. 

— Să încetez să te mai caut, de ce? 

— Pentru că nu eşti singurul care mă caută, răspunde 
ea, retrăgându-se puţin. Şi lacheul mă vânează şi ştie că 
noi doi colaborăm. Dacă vei continua să mă cauţi, îl vei 
conduce la mine. Amândoi suntem în siguranţă atât timp 
cât eu stau ascunsă, aşa că renunţă. 

Simt cum se îndepărtează, paşii purtând-o spre uşă. 

— Aşteaptă! strig eu. Ştii cine sunt eu sau de ce ne aflăm 
aici? Te rog, sunt sigur că poţi să-mi spui ceva. 

Ea tace, căzând pe gânduri. 

— Singura amintire pe care o am este că m-am trezit cu 
un nume pe buze, îmi spune ea. Cred că este al tău. 

Eu mă apuc cu mâinile de braţele fotoliului. 

— Care este? o întreb. 

— Aiden Bishop, răspunde ea. Am făcut ce mi-ai cerut, 
acum fă şi tu la fel. Încetează să mă mai cauţi. 

— Aiden Bishop, repet eu, accentuând vocalele. Aiden... 
Bishop. Aiden, Aiden, Aiden. 

De o jumătate de oră încerc combinaţii, intonaţii şi 
pronunţii diferite ale propriului nume, sperând să extrag 
câteva amintiri din mintea mea recalcitrantă. Până în 
prezent, nu am reuşit decât să am o senzaţie de uscăciune 
în gură. Este un mod frustrant de a-ţi petrece timpul, însă 
am câteva alternative. Ora 1:30 a venit, apoi a trecut, dar 
nu am primit nicio veste de la Helena Hardcastle prin care 
să îşi explice absenţa. Am chemat o servitoare şi i-am cerut 
să o aducă, însă am fost informat că nimeni nu o mai 
văzuse pe stăpână casei de azi-dimineaţă. Afurisita 
dispăruse. 

Colac peste pupăză, nici Cunningham şi nici Madeline 
Aubert nu au venit să mă viziteze. Şi, deşi nu mă aşteptam 
ca servitoarea lui Evelyn să dea curs invitaţiei mele, 
Cunningham lipseşte de câteva ore bune. Nu ştiu ce îl 
reţine, dar încep să îmi pierd răbdarea. Avem atâtea de 
făcut şi atât de puţin timp la dispoziţie. 

— Hei, Cecil! zice o voce răguşită. Helena este aici? Am 
auzit că urmează să te întâlneşti cu ea. 

În pragul uşii stă o femeie mai în vârstă, îngropată într-o 
haină roşie supradimensională, o pălărie şi nişte cizme de 
cauciuc mânjite cu noroi, care aproape că îi ajung până la 
genunchi. Obrajii îi sunt roşii de la frig şi are o 
încruntătură îngheţată pe faţă. N 

— Mă tem că n-am văzut-o, răspund eu. Încă o mai 
aştept. 

— Şi tu, nu-i aşa? Trebuia să mă întâlnesc cu afurisita 
asta de femeie în grădină în dimineața aceasta, dar a 
preferat să mă lase să îngheţ de frig pe o bancă timp de o 
oră, zice ea, mergând cu paşi mari şi grei către foc. 

Poartă atât de multe straturi de haine, încât o scânteie 
ar face-o să ardă ca rug funerar viking. 

— Mă întreb unde s-o fi dus? zice ea, scoţându-şi 
mănuşile şi azvârlindu-le pe scaunul de lângă mine. Nu e 
ca şi când ai avea o mulţime de lucruri de făcut la 

Blackheath. Ai chef de o băutură? 

— Mă lupt cu asta încă, răspund eu, fluturându-mi 
paharul în direcţia ei. 

— Mi-a venit o idee minunată. M-am gândit să fac o 
plimbare, dar când m-am întors, nu a venit nimeni să-mi 
deschidă uşa. Am bătut în geamuri o jumătate de oră, dar 
n-a apărut niciun servitor. E o chestie specific americană. 

Carafele sunt ridicate de la locul lor, paharele sunt 
aşezate pe masa din lemn cu zgomot. Cuburile de gheaţă 
scot un clinchet când se lovesc de pereţii de sticlă şi se 
aude un pârâit atunci când alcoolul este turnat peste ele. 
Se aud un sfârâit şi un pleoscăit satisfăcător, urmate de o 
sorbitură şi o privire încântată din partea doamnei în 
vârstă. 

— Aşa mai merge, zice ea, iar următorul clinchet de 
pahar sugerează că primul a fost doar încălzirea. I-am spus 
Helenei că petrecerea aceasta este o idee proastă, însă ea 
nici nu a vrut s-audă, şi-acum iată: Peter se ascunde în 
casa de oaspeţi, Michael are grijă cu greu de invitaţi, iar 
Evelyn se joacă de-a deghizatul. Va fi un fiasco, ascultă-mă 
pe mine. 

Femeia în vârstă se postează din nou în faţa focului, cu 
paharul cu băutură în mână. S-a micşorat de-a binelea de 
când a mai scăpat de câteva straturi de haine. Obrajii şi 
mâinile mici au o culoare trandafirie, iar părul cărunt îi stă 
în toate direcţiile. 

— Ce-i asta? zice ea, ridicând cartonaşul alb de pe poliţa 
şemineului. Aveai de gând să-mi scrii, Cecil? 

— Poftim? 

Ea îmi întinde cartonaşul, pe care este scris un mesaj 
simplu. 


Întâlnire cu Millicent Derby 
A. 


E mâna Annei, fără îndoială. 
Mai întâi mănuşile care ard, iar acum prezentările. 
Oricât de ciudat ar fi faptul că îmi lasă cineva indicii în 

timpul zilei, este plăcut să ştiu că am un prieten în acest 
loc, chiar dacă acest lucru îmi anulează teoria că doamna 
Derby mi-ar fi rivală sau chiar o altă gazdă. Doamna în 
vârstă este mult prea originală ca să fie altcineva. 

Atunci de ce a adulmecat prin bucătărie şi a pus 
întrebări despre servitoare? 

— L-am rugat pe Cunningham să te invite la un pahar, 
zic eu cu blândeţe, sorbind din whisky. Cred că i-a fost 
distrasă atenţia în timp ce nota mesajul. 

— Aşa se întâmplă când le  încredinţezi sarcini 
importante celor din clasa de jos, zice Millicent pufnind şi 
trântindu-se într-un fotoliu din apropiere. Ascultă-mă pe 
mine, Cecil! Într-o bună zi vei descoperi că ţi-a golit 
conturile şi a fugit cu una dintre servitoarele tale. Uită-te 
la afurisitul ăla de Ted Stanwin! Înainte, când era 
îngrijitor, se furişa pe-aici ca adierea vântului, iar acum 
zici că e proprietarul locului. Cât tupeu! 

— Stanwin este un individ supărător, sunt de acord, dar 
am o slăbiciune pentru servitorii casei, zic eu. Au fost 
extrem de atenţi cu mine. Şi-apoi, am auzit că ai coborât în 
bucătărie mai devreme, aşadar nu cred că îi consideri pe 
toţi nişte nevrednici. 

Îşi flutură paharul în direcţia mea, vărsând băutura. 

— O, asta, da... zice ea cu o voce tărăgănată, sorbind din 
băutură ca să tragă de timp. Cred că una dintre servitoare 
mi-a furat ceva din cameră, atâta tot. După cum ziceam, nu 
se ştie niciodată ce ascunde omul. Ţi-l aminteşti pe soţul 
meu? 

— Vag, răspund eu, admirând eleganța cu care a 
schimbat subiectul. 

Indiferent ce-o fi făcut în bucătărie, mă îndoiesc că avea 
legătură cu vreun furt. 

— Acelaşi lucru, zice ea, pufnind. Deşi provenea din 
clasa inferioară, a construit patruzeci de mori de bumbac 
ciudate, dar tot un netrebnic a rămas. În cincizeci de ani 
de căsnicie nu am zâmbit până în ziua în care l-am 
îngropat, iar de atunci sunt toată un zâmbet. 

Este întreruptă de un trosnet care se aude pe coridor, 

urmat de scârţâitul balamalelor. 

— Poate e Helena, zice Millicent, ridicându-se din 
fotoliu. Camera ei e alături. 

— Credeam că soţii Hardcastle locuiesc în casa de 
oaspeţi. 

— Peter locuieşte acolo, zice ea, ridicând din 
sprânceană. Helena a insistat să locuiască aici. N-au avut 
de la început o căsnicie adevărată, iar acum aceasta se 
dezintegrează din ce în ce mai repede. Ascultă aici, Cecil! 
A meritat să vin numai pentru scandal. 

Femeia în vârstă scoate capul pe uşă, strigă numele 
Helenei pe coridor, apoi tace brusc. 

— Ce Dumnezeu...! mormăie ea, înainte să-şi vâre din 
nou capul în salonul meu. Ridică-te, Cecil! îmi spune ea, 
agitată. Se întâmplă ceva ciudat. 

Îngrijorarea mă face să mă ridic cu greu în picioare şi să 
ies pe coridor, unde uşa camerei Helenei se leagănă cu un 
scârţâit. Închizătoarea a fost distrusă şi aşchiile de lemn 
scrâşnesc sub tălpile noastre. 

— Cineva a forţat uşa, zice Millicent printre dinţi din 
spatele meu. 

Împing uşa cu bastonul. Se deschide încet, permiţându- 
ne să aruncăm o privire înăuntru. 

Nu este nimeni înăuntru şi nu a mai fost de ceva vreme 
după câte se vede. Draperiile sunt trase, iar singura sursă 
de lumină intră de la lămpile aliniate pe pereţii coridorului. 
Patul cu baldachin este făcut, iar măsuţa de toaletă este 
plină cu creme de faţă, pudre şi produse cosmetice de tot 
soiul. 

Mulțumită că nu există niciun pericol, Millicent apare 
din spatele meu, aruncându-mi o uitătură ce ar putea fi 
descrisă cel mai bine ca fiind o scuză ostilă. Apoi ocoleşte 
patul şi trage draperiile grele, alungând întunericul. 

Singurul lucru deranjat este un scrin din lemn de castan 
cu rulou deasupra, ale cărui sertare stau deschise. Printre 
călimările, plicurile şi panglicile împrăştiate pe suprafaţa 
lui, se află şi o cutie mare lăcuită, în a cărei căptuşeală se 
zăresc două forme de revolver. Armele au dispărut, deşi 

bănuiesc că Evelyn a venit cu unul din ele în cimitir. Doar 
mi-a spus că era al mamei ei. 

— Ei bine, măcar ştim ce căutau, zice Millicent, lovind 
cutia cu degetul. Totuşi, n-are nicio noimă. Dacă ar fi vrut 
cineva să facă rost de o armă, ar fi putut-o fura cu uşurinţă 
din grajd. Acolo sunt cu zecile. N-ar fi bătut cuiva la ochi. 

Când împinge cutia, Millicent descoperă o agendă şi 
începe să îi frunzărească paginile, trecându-şi degetul 
peste întâlnirile şi evenimentele, mementourile şi 
însemnările mâzgălite acolo. Conţinutul agendei ar fi 
sugerat o viaţă plină - deşi cam plictisitoare, dacă nu ne-ar 
fi atras atenția ultima pagină, care era ruptă. 

— Ciudat! Întâlnirile de azi lipsesc, zice ea, iritarea ei 
lăsând locul bănuielii. De ce-ar rupe Helena pagina asta? 

— Crezi că ea a făcut-o? o întreb. 

— Ce motiv ar avea altcineva s-o facă? zice Millicent. 
Helena se gândeşte la o nebunie şi nu vrea să afle cineva, 
ascultă-mă pe mine! Scuză-mă, Cecil, dar trebuie să plec în 
căutarea ei şi să încerc s-o fac să se răzgândească. Asta se 
întâmplă de obicei. 

Azvârlind agenda pe pat, iese cu paşi hotărâți din 
dormitor şi o ia de-a lungul coridorului. Eu abia observ 
când pleacă. Pe mine mă îngrijorează mai mult amprentele 
negre care pătează paginile. Valetul meu a fost aici şi, din 
câte se pare, şi el o caută pe Helena Hardcastle. 

Lumea de dincolo de ferestre începe să se zgribulească, 
întunecându-se pe margini şi înnegrindu-se în centru. 
Vânătorii încep să iasă din pădure, traversează pajiştea şi 
se clatină ca nişte păsări supradimensionale. Săturându- 
mă să îl mai aştept pe Cunningham în salonul meu, mă 
îndrept spre bibliotecă pentru a inspecta enciclopedia. 

Este o decizie pe care o regret deja. 

După ce am umblat o zi întreagă, am rămas fără puteri, 
iar acest trup mătăhălos devine din ce în ce mai greu cu 
fiecare secundă care trece. Şi mai rău, în casă este o 
agitaţie de nedescris pentru că servitoarele scutură 
pernele şi aranjează florile, ţâşnind încoace şi-ncolo ca 
nişte bancuri de peşti speriaţi. Vigoarea lor mă face să mă 
simt stingher, iar graţia lor mă intimidează. 

Până când ajung eu în vestibul, acesta este plin cu 
vânători care îşi scutură şepcile de ploaie, formând 
băltoace la picioarele lor. Sunt uzi până la piele şi vineţii 
de frig şi parcă au rămas fără vlagă. Cu siguranţă au avut 
o după-amiază îngrozitoare. 

Îmi croiesc drum nervos şi cu ochii plecaţi, întrebându- 
mă dacă vreuna dintre aceste feţe încruntate îi aparţine 
lacheului. Lucy Harper mi-a spus că acesta avea nasul rupt 
când a coborât în bucătărie, ceea ce îmi dă speranţe că 
gazdele mele ripostează, ca să nu mai pomenim că l-aş 
putea recunoaşte mai uşor. 

Deoarece nu zăresc nicio rană, îmi continui drumul mai 
încrezător. Vânătorii se dau la o parte şi îmi permit să trec 
printre ei, târşâindu-mi picioarele, în drum spre bibliotecă, 
unde draperiile sunt trase şi focul arde în şemineu. În aer 
pluteşte un miros slab de parfum. Lumânările groase de pe 
farfurii trimit pete de lumină caldă şi însemnează cu 
umbre, luminând trei femei care stau ghemuite în fotolii, 
captivate de cărţile pe care le ţin în poală. 

Mă apropii de raftul pe care ar trebui să se afle 
enciclopedia, însă, când pipăi prin întuneric, descopăr doar 

locul ei gol. Iau o lumânare de pe o masă din apropiere şi 
trec flacăra acesteia pe deasupra raftului, sperând ca 
enciclopedia să fi fost mutată. Însă aceasta lipseşte cu 
desăvârşire. Expir prelung, dezumflându-mă ca burduful 
unei drăcovenii îngrozitoare. Până acum nu mi-am dat 
seama câtă speranţă îmi pusesem în enciclopedie sau în 
gândul de a mă întâlni faţă în faţă cu viitoarea mea gazdă. 
Nu râvneam doar informaţiile pe care le deţinea, ci voiam 
să am ocazia să o studiez, aşa cum şi-ar studia cineva 
reflexiile distorsionate într-o încăpere plină cu oglinzi. Aş fi 
putut observa cu certitudine, în timpul acestui studiu, o 
calitate care se repetă, o frântură din mine, cel adevărat, 
transferată în fiecare persoană şi neatinsă de 
personalităţile celorlalte gazde? Dacă nu voi avea această 
ocazie, nu ştiu cum mi-aş putea identifica trăsăturile, 
deosebirile definitorii dintre personalitatea mea şi cea a 
gazdei mele. Din câte ştiu eu, singura diferenţă dintre 
mine şi lacheu este mintea pe care o împărtăşesc. 

Oboseala acumulată în timpul zilei îmi apasă pe umeri, 
obligându-mă să mă aşez în fotoliul din faţa şemineului. 
Buştenii trosnesc şi pârâie, iar căldura se ridică şi se 
împrăştie în aer. 

Simt cum mi se opreşte respiraţia. 

Enciclopedia zace printre flăcări. A fost făcută scrum, 
deşi îşi mai păstrează forma, care s-ar putea destrăma 
dintr-o suflare. 

E mâna lacheului, fără îndoială. 

Mă simt de parcă aş fi fost lovit. Fără îndoială că aceasta 
a fost intenţia. Oriunde aş merge, el pare să fie cu un pas 
în faţa mea. Şi totuşi, nu îi place să câştige pur şi simplu. 
Vrea ca eu să ştiu. Vrea să-mi fie teamă. Dintr-un motiv 
sau altul, vrea să ştie că sufăr. 

Încercând să-mi revin în urma acestei dovezi de dispreţ, 
privesc pierdut flăcările, simțind cum mă copleşeşte 
îndoiala, când Cunningham mă strigă din pragul uşii. 

— Lord Ravencourt? 

— Pe unde naiba ai umblat? izbucnesc eu, pierzându-mi 
complet cumpătul. 

El ocoleşte cu paşi mari fotoliul în care stau şi se 
postează în faţa focului ca să-şi încălzească mâinile. Pare 
să fi fost prins de furtună şi, deşi şi-a schimbat hainele, 
părul este încă umed şi zburlit de la prosopul cu care l-a 
şters. 

— Mă bucur să observ că Ravencourt şi-a păstrat 
temperamentul, zice el, pe un ton liniştit. Cu siguranţă, nu 
m-aş simţi bine dacă nu mi-aş lua porţia zilnică de dojană. 

— Nu face pe victima cu mine, îi zic, ameninţându-l cu 
degetul. Ai lipsit mult timp. 

— Treaba bună necesită timp, zice el, azvârlindu-mi în 
poală un obiect. 

ll ridic la lumină şi privesc în ochii goi ai unei măşti din 
porțelan cu cioc. Simt cum furia mea se evaporă pe loc. 
Cunningham îşi coboară vocea şi îi aruncă o privire femeii 
care ne priveşte cu o curiozitate evidentă. 

— li aparţine unui tip pe care îl cheamă Philip Sutcliffe, 
îmi spune Cunningham. Unul dintre servitori a zărit-o în 
garderoba lui, aşa că m-am furişat în camera lui când a 
plecat la vânătoare. Am găsit şi jobenul, şi mantaua, 
împreună cu un bileţel în care promitea să se întâlnească 
la petrecere cu lordul Hardcastle. M-am gândit că l-am 
putea interpela. 

Lovindu-mi genunchiul cu palma, rânjesc la el ca un 
smintit. 

— Ai făcut o treabă bună, Cunningham, chiar o treabă 
excelentă! 

— M-am gândit eu că te vei bucura, zice el. Din păcate, 
aici se sfârşesc veştile bune. Bileţelul de la fântână, 
destinat domnişoarei Hardcastle, a fost... ciudat, ca să nu 
spun altfel. 

— Ciudat, cum aşa? zic eu, acoperindu-mi faţa cu masca 
prevăzută cu cioc. 

Porţelanul este rece şi îl simt lipicios pe piele, dar, în 
afară de asta, mi se potriveşte. 

— Ploaia a şters scrisul, dar îţi pot spune ce scria: „[ine- 
te departe de Millicent Derby”, iar dedesubt era schiţat un 
castel. Nu mai scria nimic altceva. 

— Este un avertisment ciudat, zic eu. 

— Avertisment? Mie mi-a s-a părut o ameninţare, spune 
Cunningham. 

— Crezi că Millicent Derby o va ataca pe Evelyn cu 
andrelele? zic eu, ridicând o sprânceană. 

— Nu o desconsidera doar pentru că este în vârstă, 
spune el, aţâţând focul cu vătraiul. A fost o vreme când 
avea la degetul ei mic jumătate din locuitorii acestei case. 
Nu exista secret murdar pe care ea să nu îl fi dezgropat 
sau vreun vicleşug la care ea să nu fi apelat. Ted Stanwin 
este mic copil pe lângă ea. 

— Ai avut de-a face cu ea? 

— Ravencourt are şi nu are încredere în ea, răspunde el. 
O fi el un ticălos, dar nu-i prost. 

— E bine de ştiut, zic eu. Te-ai întâlnit cu Sebastian 
Bell? 

— Încă nu, o voi face în seara aceasta. Nu am reuşit să 
aflu nimic nici despre misterioasa Anna. 

— O, nu e nevoie, m-a găsit ea adineauri, spun eu, 
trăgând de o bucată de piele desprinsă de pe braţul 
fotoliului. 

— Serios? Şi ce voia? 

— N-a spus. 

— De unde te cunoaşte? 

— N-am ajuns la subiectul acesta. 

— Este o prietenă? 

— S-ar putea. 

— A fost o întâlnire fructuoasă atunci? mă întreabă el cu 
timiditate, punând vătraiul înapoi în suport. Că veni vorba, 
ar trebui să faci o baie. Cina este la 8 p.m. Şi ai început să 
miroşi puţin a acru. Haide să nu le dăm oamenilor încă un 
motiv să te dispreţuiască mai mult decât de obicei. 

El dă să mă ajute să mă ridic, însă eu îi fac semn să 
rămână pe loc. 

— Nu, am nevoie să stai în umbra lui Evelyn în seara 
aceasta, îi spun eu, chinuindu-mă să mă ridic din fotoliu. 

Se pare că gravitația nu este de aceeaşi părere. 

— În ce scop? mă întreabă el, privindu-mă încruntat. 

— Cineva vrea să o omoare, răspund eu. 

— Da, pot fi chiar eu, n-ai de unde ştii, zice el, pe un ton 
plictisit, de parcă ar sugera că nimic nu este mai important 
decât dorinţa de varieteu. 

Această idee mă loveşte cu atâta forţă, încât cad din nou 
în fotoliul din care mă ridicasem deja pe jumătate, 
picioarele de lemn scârţâind sub greutatea mea. 
Ravencourt are încredere oarbă în Cunningham, o 
trăsătură pe care am adoptat-o fără nicio îndoială, deşi ştia 
că ascunde un secret teribil. Poate fi suspect la fel ca 
oricine altcineva. 

Cunningham se loveşte uşor cu degetul pe nas. 

— Ţi-am dat de gândit, zice el, petrecându-mi braţul pe 
după umerii lui. Îl voi găsi pe Bell cât timp vei face baie, 
însă, după părerea mea, ar fi mai bine să stai tu în umbra 
lui Evelyn atunci când vei putea. Între timp, voi rămâne 
alături de tine ca să nu mă mai consideri suspect. Viaţa 
mea este şi aşa complicată fără ca opt variante ale tale să 
mă urmărească prin casă şi să mă acuze de crimă. 

— Pari versat în astfel de chestii, observ eu, încercând 
să-i zăresc reacţia cu coada ochiului. 

— Păi, n-am fost mereu valet, zice el. 

— Ce-ai fost? 

— Nu cred că această informaţie face parte din 
înţelegerea noastră, răspunde el, făcând o grimasă când 
încearcă să mă ridice. 

— Atunci, ce-ar fi să-mi spui ce ai căutat în camera 
Helenei Hardcastle? îi sugerez eu. Ai lăsat urme de 
cerneală când i-ai răsfoit agenda. Am observat-o pe mâinile 
tale în dimineaţa aceasta. 

El fluieră uimit. 

— Chiar că ai fost ocupat, spune cu o voce mai aspră. 
Atunci, mi se pare ciudat că nu ai aflat despre relaţia mea 
scandaloasă cu familia Hardcastle. Dar n-aş vrea să stric 
această surpriză pentru tine! întreabă lumea - nu este 
tocmai un secret - şi sunt convins că va fi cineva încântat 
să îţi povestească. 

— Tu ai intrat în cameră, Cunningham? îl întreb. Au fost 

furate două revolvere şi o pagină din agendă a fost ruptă. 

— N-a fost nevoie să intru cu forţa pentru că am fost 
invitat, răspunde el. Nu ştiu nimic despre cele două 
revolvere, însă agenda era întreagă atunci când am plecat. 
Am văzut-o cu ochii mei. Bănuiesc că aş putea să-ţi explic 
ce făceam acolo şi de ce nu sunt cel pe care îl cauţi, dar, 
dacă ai fi înţelept, n-ai crede niciun cuvânt, aşa că ar fi mai 
bine să afli singur. Astfel vei putea fi sigur că este 
adevărat. 

Ne ridicăm uzi de transpiraţie, iar Cunningham îşi 
tamponează broboanele de sudoare de pe frunte, înainte să 
îmi dea bastonul. 

— Spune-mi, Cunningham. De ce se mulţumeşte un om 
ca tine cu o astfel de slujbă? 

Aceste cuvinte îl fac să se oprească brusc, iar faţa, de 
obicei blândă, i se întunecă. 

— Uneori, viaţa nu te lasă să alegi cum vrei să trăieşti, 
răspunde el, încruntându-se. Şi-acum, haide, trebuie să 
asistăm la o crimă. 

Masa de seară este luminată de lumânările din sfeşnice, 
iar sub strălucirea lor pâlpâitoare se întinde un cimitir de 
oase de pui şi de peşte, cruste de homari şi grăsime de 
porc. Draperiile nu au fost trase în ciuda întunericului de 
afară, oferind o privelişte spre pădurea biciuită de furtună. 

Mă aud mâncând, cum strivesc şi cum sparg, cum sorb 
şi cum înghit. Sosul îmi curge pe bărbie, iar grăsimea îmi 
mânjeşte buzele, oferindu-le un luciu scârbos. Am o poftă 
de lup şi gâfâi între îmbucături. Şervetul meu seamănă cu 
un câmp de bătălie. Ceilalţi comeseni privesc acest 
spectacol hidos cu coada ochiului, încercând să converseze 
în timp ce eu zdrobesc mâncarea cu dinţii. Cum poate fi 
cineva atât de înfometat? Ce gol încearcă să umple? 

Michael Hardcastle stă în stânga mea, deşi abia dacă am 
schimbat două vorbe de când am sosit. În cea mai mare 
parte a timpului, el a vorbit în şoaptă cu Evelyn, ţinându-şi 
capetele apropiate, cu o afecţiune impenetrabilă. Pentru o 
femeie care se ştie în pericol, ea pare uimitor de 
netulburată. 

Poate crede că este protejată. 

— Aţi călătorit vreodată în Orient, lord Ravencourt? 

Ce păcat că persoana care ocupă scaunul din dreapta 
mea nu este la fel de neatentă cu mine. Însă acesta este 
ocupat de comandantul Clifford Herrington, un fost ofiţer 
de marină. Are început de chelie şi este îmbrăcat într-o 
uniformă care sugerează curajul. După o oră petrecută în 
compania lui, mă chinuiesc să potrivesc omul cu faptele. 
Poate că este din cauza bărbiei mici şi a privirii care mă 
evită, ce dau senzaţia unei scuze iminente. Dar, cel mai 
probabil, este din cauza băuturii care îi fac ochii sticloşi. 

Herrington şi-a petrecut seara spunând poveşti 
plictisitoare fără să îi treacă prin minte că ar exagera, iar 
acum conversaţia noastră pare să fi ajuns pe malurile 
Asiei. Eu sorb din vin ca să-mi ascund starea de agitaţie şi 
mi se pare că este uşor acid. Grimasa pe care o fac îl 


e 141 œ 


determină pe Herrington să se aplece spre mine 
conspirativ. 

— Şi eu am avut aceeaşi reacţie, îmi zice el, lovindu-mă 
în faţă cu respiraţia lui caldă şi îmbibată în alcool. Am 
întrebat degeaba un servitor din ce an este. La fel de bine 
aş fi putut să-l întreb dacă paharul din care am băut este 
expirat. 

Sfeşnicele aruncă o lumină gălbuie, bolnăvicioasă, peste 
faţa lui, iar ochii lui de beţiv strălucesc într-un mod 
respingător. Pun paharul cu vin pe masă şi privesc în jurul 
meu, încercând să-mi distrag atenţia. Trebuie să fie în jur 
de cincisprezece persoane în jurul mesei, conversaţia 
plictisitoare fiind asezonată cu cuvinte în franceză, 
spaniolă şi germană. Bijuteriile scumpe scot un clinchet 
când ating paharele, iar tacâmurile zornăie atunci când 
servitorii adună farfuriile. Atmosfera din încăpere este 
sumbră, conversațiile răzlețe sunt rapide şi şoptite, rostite 
peste câteva zeci de scaune goale. Este o privelişte stranie, 
chiar funebră şi, chiar dacă absenţele sunt notabile, toată 
lumea pare a se preface că nu observă. Nu ştiu dacă este o 
chestiune de bun-simţ sau dacă există vreo explicaţie care 
mi-a scăpat. 

Caut o faţă cunoscută ca să întreb, însă Cunningham s-a 
dus să-l întâlnească pe Bell, iar pe Millicent Derby, pe 
doctorul Dickie sau pe respingătorul Ted Stanwin nu îi văd 
nicăieri. În afară de Evelyn şi de Michael, singura 
persoană pe care o recunosc este Daniel Coleridge, care 
stă lângă un individ slab, la celălalt capăt al mesei. Cei doi 
îi privesc pe ceilalţi musafiri prin paharele cu vin pe 
jumătate goale. Cineva se ocupase de faţa chipeşă a lui 
Daniel, „înfrumuseţând-o”cu o buză spartă şi un ochi 
vânăt. Va arăta îngrozitor mâine, asta presupunând că va 
veni vreodată ziua de mâine. Rana nu pare să îl supere 
foarte tare, deşi pe mine mă nelinişteşte. Până în acest 
moment, l-am considerat pe Daniel imun la uneltirile care 
se petrec în acest loc şi am presupus că informaţiile din 
viitor pe care le deţine îi permit să păcălească ghinionul. 
Văzându-l atât de umilit, e ca şi când un magician şi-ar fi 


e 142 œ» 


scăpat cărţile de joc din mânecă. 

Tovarăşul său loveşte masa când râde încântat la una 
dintre glumele lui Daniel, atrăgându-mi atenţia. Mi se pare 
că îl cunosc pe individul acesta, dar nu ştiu de unde să-l 
iau. 

Poate este o gazdă viitoare. 

Sper că nu. Este un tip urât, cu părul unsuros, faţa 
palidă şi ciupită de vărsat şi are atitudinea cuiva care îi 
consideră pe toţi cei din încăpere inferiori lui. Simt că este 
o persoană vicleană, ba chiar nemiloasă, deşi nu înţeleg de 
unde îmi vin aceste impresii. 

— Au nişte remedii atât de bizare, zice Clifford 
Herrington, ridicându-şi puţin vocea ca să-mi atragă din 
nou atenţia. 

Eu clipesc şi îl privesc nedumerit. 

— Orientalii, lord Ravencourt, zice el, zâmbindu-mi 
amiabil. 

— Desigur, îngân eu. Nu, mă tem că nu am fost acolo 
niciodată. 

— Este un loc incredibil, incredibil. Au aceste aşa-zise 
spitale... 

Eu îmi ridic mâna ca să chem un servitor. Dacă tot nu 
pot scăpa de conversaţie, măcar să îmi mai toarne nişte 
vin. Cui pe cui se scoate. 

— Vorbeam deunăzi cu doctorul Bell despre sortimentele 
lor de opiacee, continuă el. 

Dacă ar tăcea odată... 

— Vă place mâncarea, lord Ravencourt? mă întreabă 
Michael Hardcastle, întrerupând discret conversaţia. 

Eu mă uit la el, plin de recunoştinţă. 

El îşi ţine paharul cu vin ridicat, aproape de buze, 
citindu-se viclenia în ochii lui verzi. Face un contrast 
izbitor cu Evelyn, a cărei privire m-ar putea sfâşia. Ea 
poartă o rochie de seară albastră şi o coroniţă. Părul blond 
îi este prins sus, iar buclele lasă să se vadă un extravagant 
colier cu diamante prins în jurul gâtului. Are aceeaşi 
ţinută, cu excepţia pardesiului şi a cizmelor din cauciuc, pe 
care le va purta atunci când îl va însoţi mai târziu pe 

Sebastian Bell în cimitir, tot în seara aceasta. 

Imi tamponez buzele cu şervetul şi îmi înclin capul. 

— Este delicioasă, îmi pare rău că nu o savurează prea 
multe persoane, răspund eu, arătând cu mâna scaunele 
goale aşezate în jurul mesei. Aşteptam să îl văd mai ales pe 
domnul Sutcliffe. 

Şi costumul lui de doctor al ciumei, continui eu în gând. 

— Ei bine, aveţi noroc, intervine Clifford Herrington. 
Bătrânul Sutcliffe îmi este prieten bun. Dacă doriţi, vă voi 
face cunoştinţă cu el la petrecere. 

— Presupunând că va veni, zice Michael. El şi tatăl meu 
trebuie să fi dat deja iama în dulapul cu băuturi. Fără 
îndoială că mama încearcă să-i trezească chiar acum, în 
timp ce vorbim. 

— Lady Hardcastle va fi prezentă în seara aceasta? 
întreb eu. Am auzit că nu prea a fost văzută toată ziua. 

— l-a fost greu să revină la Blackheath, îmi explică 
Michael, coborându-şi vocea de parcă ar fi vrut să-mi 
împărtăşească o mărturisire. În mod cert şi-a petrecut ziua 
alungând câteva fantome înainte de petrecere. Dar, fiţi pe 
pace, va fi prezentă! 

Suntem întrerupţi de un servitor care se apleacă şi îi 
şopteşte ceva la ureche lui Michael. Tânărul se întunecă la 
faţă şi, în timp ce chelnerul se retrage, el îi transmite 
mesajul surorii lui, a cărei faţă se întunecă de asemenea. 
Ei se privesc o clipă, strângându-şi mâinile, înainte ca 
Michael să lovească uşor cu o furculiţă în paharul lui de 
vin şi să se ridice în picioare. Pare că se deşiră când se 
ridică, astfel încât acum lasă impresia că este incredibil de 
înalt, ajungând mai sus decât lumina slabă a sfeşnicelor şi 
fiind nevoit să vorbească din umbră. 

Cei prezenţi în încăpere tac şi îşi aţintesc privirile 
asupra lui. 

— Speram ca părinţii mei să îşi facă apariţia, astfel încât 
să nu fiu eu nevoit să ţin un toast, zice el. Este limpede că 
ei intenţionează să-şi facă o intrare într-adevăr grandioasă 
la petrecere. 

Râsetele înăbuşite sunt întâmpinate de un zâmbet timid. 

Eu îmi plimb în treacă privirea peste feţele celorlalţi 
invitaţi, apoi privesc drept în ochii amuzaţi ai lui Daniel. 
Tamponându-şi buzele cu şervetul, îi aruncă o privire 
scurtă lui Michael, sugerându-mi să fiu atent. 

Stie ce urmează. 

— Tatăl meu doreşte să vă mulţumească tuturor pentru 
că sunteţi aici în această seară şi sunt convins că va face 
mai târziu acest lucru personal, zice Michael. 

Se simte un tremur în vocea lui, un oarecare disconfort. 

— În numele lui, aş dori să vă mulţumesc tuturor pentru 
că aţi venit şi să îi urez bun venit surorii mele, Evelyn, care 
s-a întors acasă după o perioadă de timp petrecută în 
Paris. 

Pe chipul ei se oglindeşte aceeaşi afecţiune, iar cei doi 
împărtăşesc un zâmbet care nu are nicio legătură cu 
această încăpere sau cu cei prezenţi aici. Chiar şi aşa, 
invitaţii îşi ridică paharele, auzindu-se răspunsuri de 
mulţumire în jurul mesei. 

Michael aşteaptă să se facă din nou linişte, apoi 
continuă: 

— În curând, ea va porni într-o nouă aventură şi... Apoi 
tace, coborându-şi privirea. Ei bine, se va căsători cu lord 
Cecil Ravencourt. 

În încăpere se aşterne o tăcere de mormânt şi toţi îşi 
îndreaptă privirile în direcţia mea. Şocul se transformă în 
nedumerire, apoi în dezgust; feţele lor oglindesc perfect 
propriile mele trăiri. Trebuie să existe o diferenţă de 
treizeci de ani şi nenumărate mese între Ravencourt şi 
Evelyn, a cărei ostilitate din această dimineaţă se explică 
acum. Dacă lordul şi lady Hardcastle o învinuiesc cu 
adevărat pe fiica lor pentru moartea lui Thomas, atunci 
pedeapsa lor este deosebită. Ei plănuiesc să îi fure anii 
tinereţii aşa cum i-au fost furaţi şi lui Thomas. 

Mă uit la Evelyn, însă ea se joacă absentă cu un şervet şi 
îşi muşcă buza. Şi-a pierdut buna dispoziţie. O broboană de 
transpiraţie se prelinge pe fruntea lui Michael, iar vinul îi 
tremură în pahar. Nici măcar nu se poate uita la sora lui, 
iar ea nu poate privi în altă parte. Niciodată nu mi s-a 

părut mai captivantă o faţă de masă ca în acest moment. 

— Lordul Ravencourt este un prieten vechi al familiei 
noastre, zice Michael mecanic, înfruntând tăcerea. Nu 
cred că există cineva care să o îngrijească mai bine pe sora 
mea. 

În cele din urmă, el se uită la Evelyn, întâlnindu-i ochii 
strălucitori. 

— Evie, cred că voiai să spui ceva. 

Ea încuviinţează, strângând şervetul în mâini. 

Toate privirile sunt aţintite asupra ei. Nimeni nu se 
mişcă. Până şi servitorii se holbează, aliniaţi de-a lungul 
pereţilor, ţinând în mâini farfurii murdare şi sticle cu vin 
nedesfăcute. Într-un final, Evelyn îşi ridică ochii din poale, 
înfruntând feţele nedumerite de dinaintea ei. Are o privire 
sălbatică, de parcă ar fi fost un animal prins în capcană. 
Indiferent ce cuvinte ar fi vrut să rostească, acestea dispar 
pe loc, fiind înlocuite de un scâncet sfâşietor care o face să 
iasă din încăpere. Michael fuge după ea. 

Aud un foşnet de trupuri care se întorc în direcţia mea, 
iar eu îl caut pe cel al lui Daniel. Amuzamentul de 
adineauri din privirea lui a dispărut, iar acum se uită pe 
fereastră. Mă întreb de câte ori a văzut cum mă îmbujorez; 
dacă îşi aminteşte măcar cât de ruşinat mă simt. Oare de 
aceea nu mă poate privi în ochi acum? Oare eu mă voi 
descurca mai bine când îmi va veni vremea? 

Rămas singur la capătul mesei, instinctul îmi spune să 
fug cu Michael şi Evelyn, însă mai bine mi-aş dori ca luna 
să coboare de pe cer şi să mă smulgă din scaunul acesta. 
Tăcerea domneşte în continuare până când Clifford 
Herrington se ridică în picioare şi ridică paharul în lumina 
lumânărilor care se reflectă în medalii. 

— Mulţi ani fericiţi! îmi urează el, fără nici urmă de 
ironie. 

Invitaţii îşi ridică rând pe rând paharele, iar urarea se 
repetă ca o incantaţie şoptită. 

Daniel, care stă în capătul celălalt al mesei, îmi face cu 
ochiul. 

Invitaţii au plecat de multă vreme din sala de mese, iar 
servitorii au luat şi ultimele farfurii rămase, când 
Cunningham vine după mine. Stă afară de mai bine deo 
oră, deoarece, de fiecare dată când a încercat să intre, i- 
am făcut semn să aştepte. După umilinţa suferită în timpul 
cinei, m-aş fi simţit de-a dreptul lipsit de demnitate dacă l- 
ar fi văzut cineva pe valetul meu cum mă ajută să mă ridic 
de pe scaun. Când, în cele din urmă, intră în încăpere, are 
un rânjet pe buze. Zvonul că am fost umilit în public s-a 
răspândit în toată casa, fără îndoială: Ravencourt cel 
bătrân şi gras şi mireasa lui fugară. 

— De ce nu mi-ai spus despre căsătoria lui Ravencourt 
cu Evelyn? îl admonestez eu, făcându-l să se oprească în 
loc. 

— Ca să te umilesc, răspunde el. 

Eu înţepenesc şi simt cum îmi ard obrajii când îi 
întâlnesc privirea. 

Are ochii verzi, iar pupilele sunt inegale precum două 
pete de cerneală. Observ că este suficient de hotărât încât 
să adune oşti şi să dea foc bisericilor. Să-l ferească 
Dumnezeu pe Ravencourt dacă băiatul acesta va decide 
vreodată să nu mai fie valetul lui. 

— Ravencourt este un bărbat vanitos, care poate fi 
umilit cu uşurinţă, continuă Cunningham pe un ton 
indiferent. Am observat că ai moştenit trăsătura asta, aşa 
că am profitat. 

— De ce? îl întreb, şocat de sinceritatea lui. 

— M-ai şantajat, răspunde el, dând din umeri. Doar n-ai 
crezut că am trecut cu vederea, nu? 

Îl privesc şi clipesc câteva secunde, înainte să izbucnesc 
în râs. Râd cu toată fiinţa, iar straturile de grăsime se 
scutură ca şi când i-ar aprecia curajul. L-am umilit, iar el 
mi-a plătit-o cu aceeaşi monedă, folosindu-se doar de 
răbdare. Cine nu ar fi impresionat de o asemenea 
realizare? 

Cunningham mă priveşte încruntat, cu sprâncenele 
unite. 

— Nu te-ai supărat? mă întreabă el. 

— Nu cred că te-ar interesa dacă aş fi supărat, răspund 
eu, ştergându-mi o lacrimă din ochi. Oricum, eu am 
aruncat prima piatră. N-am de ce să mă plâng dacă mă 
păleşte înapoi ditamai bolovanul. 

Veselia mea este molipsitoare, aducând un zâmbet pe 
buzele însoţitorului meu. 

— Se pare că există totuşi unele diferenţe între tine şi 
lordul Ravencourt, zice el, măsurându-şi fiecare cuvânt. 

— Cel puţin numele, zic eu, întinzându-mi mâna. Al meu 
este Aiden Bishop. 

El mi-o strânge cu fermitate, zâmbind larg. 

— Mă bucur să te cunosc, Aiden, eu sunt Charles. 

— Ei bine, nu intenţionez să divulg cuiva secretul tău, 
Charles, şi îmi cer iertare că te-am ameninţat. Nu vreau 
decât să-i salvez viaţa lui Evelyn Hardcastle şi să scap din 
Blackheath, şi nu am mult timp la dispoziţie pentru 
niciuna. Voi avea nevoie de un prieten. 

— Probabil de mai mulţi, zice el, ştergându-şi ochelarii 
cu mâneca. Sincer să fiu, povestea asta este atât de 
stranie, încât nu sunt sigur că aş putea renunţa acum, 
chiar dacă aş vrea. 

— Atunci, să plecăm, propun eu. După socoteala lui 
Daniel, Evelyn va fi ucisă în timpul petrecerii, la ora 11 
p.m. Dacă vrem să o salvăm, trebuie să fim acolo. 

Sala de bal se află de cealaltă parte a vestibulului, iar 
Cunningham mă sprijină de cot în timp ce ne îndreptăm 
într-acolo. Trăsurile sosesc din sat, înşirându-se pe 
pietrişul de afară. Caii nechează, iar lacheii deschid uşile 
pentru invitații costumaţi, care se agită asemenea 
canarilor care au scăpat din colivii. 

— De ce este obligată Evelyn să se mărite cu 
Ravencourt? îl întreb în şoaptă pe Cunningham. 

— Pentru bani, răspunde el. Lordul Hardcastle are 
intuiţii neinspirate când investeşte şi nu este atât de 
deştept ca să înveţe din greşeli. Se zvoneşte că şi-a adus 

familia în pragul falimentului. În schimbul mâinii lui 
Evelyn, lordul şi lady Hardcastle vor primi o dotă 
generoasă şi promisiunea lui Ravencourt de a cumpăra 
peste câţiva ani conacul Blackheath, cu o sumă frumuşică. 

— Deci asta era, zic eu. Soții Hardcastle sunt lefteri şi îşi 
amanetează fiica de parcă ar fi o bijuterie veche. 

Gândul mă poartă la jocul de şah din dimineaţa aceasta 
şi la zâmbetul de pe faţa lui Evelyn, atunci când am părăsit 
anevoie veranda. Ravencourt nu îşi cumpără o mireasă, ci 
un izvor nesecat de dispreţ. Mă întreb dacă neghiobul 
înţelege în ce se bagă. 

— Dar Sebastian Bell? îl întreb eu, amintindu-mi de 
sarcina pe care i-am încredinţat-o. Ai vorbit cu el? 

— Mă tem că nu. Când am sosit în camera lui, bietul de 
el zăcea inconştient pe jos, răspunde el, simțindu-se 
compasiunea sinceră în vocea lui. Am văzut iepurele mort. 
Se pare că lacheul tău are un simţ al umorului ciudat. Am 
chemat doctorul şi i-am lăsat acolo. Experimentul tău va 
trebui să mai aştepte o altă zi. 

Dezamăgirea mea este acoperită de acordurile muzicale 
ce bubuie în uşile închise ale sălii de bal. Sunetul dă 
năvală în hol când un servitor le deschide ca să intrăm. 
Trebuie să fie cel puţin cincizeci de persoane înăuntru, 
învăluite în lumina slabă proiectată de lumânările 
candelabrului. O orchestră cântă cu avânt pe o estradă 
lipită de peretele îndepărtat, iar cea mai mare parte a sălii 
a fost transformată în ring de dans, unde arlechini în 
salopete curtează regine egiptene şi diavoli ce rânjesc. 
Bufonii ţopăie şi fac glume, ridică perucile pudrate şi dau 
la o parte măştile aurii cu mâner. Rochiile şi pelerinele cu 
glugă şterg pardoseala, iar multitudinea de trupuri pare 
ameţitoare. Doar Michael Hardcastle are suficient spaţiu 
în jurul lui, deoarece poartă o mască de soare, ale cărui 
raze se întind la o distanţă atât de mare de faţa lui, încât ai 
fi în pericol dacă te-ai aventura aproape de el. 

Privim scena de la mezanin, de pe o mică scară ce 
coboară spre ringul de dans. Bat cu degetele pe 
balustradă, ţinând ritmul muzicii. O parte din mine, cea 

care îi aparţine lui Ravencourt, ştie această melodie şi se 
bucură de ea. li vine să ia un instrument şi să cânte. 

— Ravencourt este muzician? îl întreb pe Cunningham. 

— A fost în tinereţe, răspunde el. A fost un violonist 
talentat. Şi-a rupt braţul la călărie şi de-atunci n-a mai 
putut cânta la fel de bine. Cred că îi este dor. 

— Aşa este, încuviinţez eu, dând glas dorinţei lui 
arzătoare. 

Lăsând deoparte această dorinţă, îmi îndrept atenţia la 
ceea ce se petrece în prezent, însă habar nu am cum îl vom 
depista pe Sutcliffe în mulţime. 

Sau pe lacheu. 

Mă simt descurajat. Nu luasem acest lucru în 
considerare. In mijlocul vacarmului şi a mulţimii de 
trupuri, cineva ar putea folosi nestingherit un cuţit, apoi să 
dispară fără să observe cineva. 

Probabil că un asemenea gând l-a făcut pe Bell să se 
refugieze în camera lui, însă Ravencourt este făcut din 
aluat mai straşnic. Dacă aici se va atenta la viaţa lui 
Evelyn, atunci aici trebuie să fiu, indiferent ce se va 
întâmpla. Cu ajutorul lui Charles, care îmi susţine braţul, 
coborâm scările şi înaintăm de-a lungul marginii 
întunecate a sălii de bal. 

Bufonii îmi trag palme peste spate, iar femeile se rotesc 
în faţa mea, ţinând în mâini măşti în formă de fluture. Eu 
nu îi iau în seamă şi îmi croiesc drum spre canapelele 
aşezate lângă glasvanduri, unde îmi pot odihni picioarele 
obosite. 

Până acum, am făcut cunoştinţă doar cu câţiva invitaţi 
pentru că ranchiuna lor s-a simţit în toată casa. Este cu 
totul altceva să fiu prins în mijlocul lor, aşa cum sunt 
acum. Cu cât mă afund mai tare în acel vacarm, cu atât 
mai mare pare să devină maliţiozitatea lor. Cei mai mulţi 
dintre bărbaţi par să fi consumat băutură toată după- 
amiaza, iar acum se împleticesc în loc să danseze. Rânjesc, 
se zgâiesc şi se comportă ca nişte sălbatici. Femeile tinere 
îşi lasă capetele pe spate, râd şi le curge machiajul; părul li 
se desface în timp ce trec de la un bărbat la altul, 

provocând un grup mic de neveste, care s-au grupat 
laolaltă pentru a supraveghea. Privesc îngrijorate aceste 
creaturi care gâfâie şi au priviri sălbatice. 

Doar o mască poate dezvălui adevărata fire a cuiva. 

Charles, care se află lângă mine, devine din ce în ce mai 
încordat cu fiecare pas, înfigându-şi mai adânc degetele în 
antebraţul meu. Totul pare nefiresc. Veselia este prea 
mare. Această petrecere seamănă cu cea înainte de 
căderea Gomorei. 

Când ajungem în dreptul unei canapele, Charles mă 
ajută să mă aşez pe perne. Chelneriţele se plimbă prin 
mulţime ducând tăvi cu băutură, însă este imposibil să le 
facem semn din locul în care ne aflăm noi, la marginea 
ringului de dans. Zgomotul este prea mare ca să vorbim, 
însă el îmi arată cu degetul masa cu pahare de şampanie, 
de care invitaţii se îndepărtează braţ la braţ, împleticindu- 
se. Eu încuviinţez, ştergându-mi fruntea de sudoare. Poate 
că un pahar cu băutură mă va ajuta să mă liniştesc. In timp 
ce el pleacă să aducă o sticlă, eu simt o adiere pe piele. 
Observ că a deschis cineva glasvandurile, probabil, pentru 
a intra aerul curat. Afară este întuneric beznă, însă 
lemnele din vetrele de fier au fost aprinse, iar flăcările 
pâlpâitoare luminează o piscină înconjurată de copaci. 

Întunericul se roteşte, prinde formă şi se materializează 
atunci când pătrunde înăuntru. Lumina lumânărilor cade 
pe o faţă palidă. 

Nu este o faţă, ci o mască. 

Este o mască din porțelan alb, cu cioc. 

Îl caut cu privirea pe Charles, sperând că se află 
suficient de aproape ca să îl înhaţe pe individ, însă 
mulţimea l-a luat cu ea. Când mă uit din nou în direcţia 
glasvandurilor, îl văd pe doctorul ciumei furişându-se pe 
lângă petrecăreţi. 

Apuc cu putere bastonul în mână şi mă ridic în picioare. 
Chiar şi epavele sunt ridicate cu mai puţin efort de pe 
fundul mării. Mă apropii cu mersul împiedicat de cascada 
costumelor care îmi ascunde prada. Deşi zăresc frânturi - 
strălucirea unei măşti, vârtejul unei pelerine el este 

precum ceața într-o pădure, imposibil de înhăţat. 

Dispare undeva, într-un cotlon îndepărtat, şi nu îl mai 
văd. 

Rotindu-mă pe loc, încerc să îl găsesc cu privirea, însă 
cineva se izbeşte de mine. Eu urlu furios şi mă trezesc că 
mă uit în doi ochi căprui, care privesc din spatele unei 
măşti din porțelan cu cioc. Văd cum masca se ridică uşor şi 
din spatele ei se descoperă faţa de copil, ciupită de vărsat. 
Inima îmi tresare de spaimă. Evident, şi eu la fel. 

— Doamne, îmi cer scuze, zice el. Nu... 

— Rochester, Rochester, aici! îl strigă cineva. 

Ne întoarcem în acelaşi timp şi vedem un alt individ 
deghizat în costum de doctor al ciumei, care se apropie de 
noi. Un altul îl urmează, iar în mulţime mai sunt alţi trei. 
Prada mea s-a multiplicat, însă niciunul dintre ei nu poate 
fi interlocutorul meu. Sunt fie prea robuşti şi scunzi, fie 
prea înalţi şi slabi; există prea multe copii imperfecte ale 
originalului. Ei încearcă să-l tragă după ei pe prietenul lor, 
însă eu apuc primul braţ din apropiere. Orice braţ. Toate 
sunt la fel. 

— De unde aveţi costumele acestea? întreb eu. 

Individul mă priveşte încruntat, cu nişte ochi cenuşii şi 
injectaţi. Le lipseşte strălucirea, expresivitatea. Sunt ca 
nişte ferestre pustii, care nu ascund niciun gând coerent. 
Scuturându-şi braţul ca să scape din strânsoarea mea, el 
mă împunge cu degetul în piept. 

— Întreabă-mă frumos, zice el, împleticindu-i-se limba în 
gură din cauza beţiei. 

Are chef de o bătaie, iar eu, folosind bastonul, îi 
astâmpăr acest chef. Lemnul greu îi nimereşte piciorul, iar 
el cade într-un genunchi, înjurând de mama focului. În 
încercarea de a-şi păstra echilibrul, el îşi aşază palma pe 
ringul de dans, iar eu îi înfig vârful bastonului în mână, 
ţintuindu-l locului. 

— Costumele! strig eu. Unde le-aţi găsit? 

— În pod, zice el, cu faţa la fel de palidă ca masca de 
care a scăpat. Mai sunt câteva atârnate într-un cuier. 

El încearcă să se elibereze, însă eu mă reazem în baston 

doar cu o mică parte din greutate. Când apăs mai tare, el 
se schimonoseşte din cauza durerii. 

— Cum aţi aflat de ele? îl întreb, scăzând un pic din 
presiunea de pe mâna lui. 

— Un servitor ne-a găsit aseară, îmi explică el, cu 
lacrimi în ochi. Purta deja unul, cu mască şi joben, tot 
tacâmul. Noi nu aveam costume, aşa că ne-a dus în pod ca 
să ne căutăm şi noi. Ne-a ajutat pe toţi. Cred că am fost 
vreo douăzeci şi ceva de persoane acolo sus. Jur! 

Se pare că doctorul ciumei nu vrea să fie găsit. 

Il privesc o secundă sau două cum se zvârcoleşte şi caut 
să descopăr pe faţa lui schimonosită de durere dacă 
povestea lui e adevărată. Mulţumit de ceea ce văd, ridic 
bastonul, lăsându-l să se îndepărteze. Pleacă împleticit în 
timp ce se ţine de mâna rănită. Imediat ce dispare din raza 
mea vizuală, Michael iese din mulţime. Mă fixează cu 
privirea de la depărtare şi vine drept spre mine. Este 
agitat şi are două pete roşii în obraji. Îşi mişcă buzele 
repede, însă cuvintele lui sunt acoperite de muzică şi de 
râsete. 

Eu îi fac semn că nu înţeleg, iar el vine mai aproape. 

— Aţi văzut-o pe sora mea? strigă el. 

Eu dau negativ din cap, cuprins brusc de teamă. Văd în 
ochii lui că nu este în regulă ceva, însă, înainte să apuc să-i 
pun vreo întrebare, îşi croieşte drum mai departe, printre 
dansatorii învolburaţi, înfierbântat, ameţit şi copleşit de un 
sentiment prevestitor, mă îndrept cu greu spre canapeaua 
meu. Îmi scot papionul şi îmi desfac gulerul. Siluetele 
mascate trec pe lângă mine, iar braţele lor goale 
strălucesc din cauza transpiraţiei. 

Simt că mi-e greață şi nu mă pot bucura de nimic din 
ceea ce văd. În timp ce mă gândesc să merg să o caut şi eu 
pe Evelyn, Cunningham se întoarce cu o sticlă de şampanie 
băgată într-o frapieră argintie ticsită cu gheaţă şi ţine sub 
braţ două pahare cu picior lung. Condensul face metalul să 
transpire. Transpiră şi Cunningham. A trecut atât de mult 
timp, încât aproape că am uitat unde s-a dus şi ţip în 
urechea lui. 

— Unde-ai fost? 

— Cred... văzut Sutcliffe, strigă şi el, jumătate din 
cuvintele lui fiind acoperite de muzică... costum. 

Cunningham a avut aceeaşi experienţă ca mine. 

După ce dau din cap că am înţeles, ne aşezăm şi bem în 
tăcere, fiind cu ochii în patru după Evelyn şi simțind cum 
devin din ce în ce mai frustrat. Trebuie să mă ridic în 
picioare, să caut prin casă şi să le pun întrebări invitaţilor, 
însă Ravencourt este incapabil de asemenea realizări. 
Incăperea aceasta este prea aglomerată, iar trupul lui prea 
obosit. Lui îi place să calculeze şi să observe. Nu este un 
om de acţiune. Dacă vreau să o ajut pe Evelyn, acestea 
sunt abilităţile de care am nevoie. Mâine voi alerga, însă 
astăzi trebuie să privesc. Trebuie să observ tot ceea ce se 
petrece în sala de bal şi să analizez fiecare detaliu pentru a 
fi cu un pas înaintea evenimentelor ce vor avea loc în 
această seară. 

Deşi şampania mă linişteşte, pun paharul jos, de teamă 
să nu-mi amorţească facultăţile mintale şi fizice. Atunci îl 
zăresc pe Michael urcând cele câteva trepte ce duc la 
mezanin, de unde se vede toată sala de bal. 

Orchestra se opreşte din cântat, iar râsetele şi 
sporovăielile încetează treptat, când toţi îşi întorc capetele 
spre gazda lor. 

— Îmi cer scuze că întrerup petrecerea, zice Michael, 
apucând balustrada cu mâinile. Mă simt prost că trebuie 
să întreb, dar ştie cineva unde este sora mea? 

Un val de murmure trece peste mulţime când invitaţii îşi 
întorc capetele, uitându-se unul la celălalt. Nu este nevoie 
decât de un minut ca să se afle că ea nu este în încăpere. 

Cunningham este cel care o zăreşte primul. 

Atingându-mi braţul, el arată cu degetul spre Evelyn, 
care merge legănat ca un beţiv, în timp ce păşeşte de-a 
lungul vetrelor cu foc ce duc la piscină. Se află deja la o 
oarecare distanţă şi apare alternativ în lumină şi în 
întuneric. În mâna ei luceşte un pistol mic şi argintiu. 

— Prinde-o, Michael! strig eu. 

În timp ce Cunningham îşi croieşte drum prin mulţime, 

eu mă ridic cu greu în picioare şi pândesc la fereastră. 
Nimeni nu a văzut-o, lumea începe din nou să se mişte, iar 
tam-tamul temporar al anunţului dispare treptat. 
Violonistul încearcă o notă, iar ceasul arată ora 11 p.m. 

Ajung în dreptul glasvandului în momentul în care 
Evelyn ajunge lângă piscină. 

Se leagănă şi tremură. 

Ascuns printre copaci, la doar câţiva metri distanţă, 
doctorul ciumei priveşte nepăsător, iar flăcările din vetre i 
se reflectă pe masca din porțelan. 

Pistolul argintiu luceşte când Evelyn îl ridică în dreptul 
abdomenului ei, iar sunetul împuşcăturii taie conversațiile 
şi acordurile muzicale. 

Cu toate acestea, totul pare normal pentru o clipă. 

Evelyn stă în continuare pe marginea apei, de parcă şi- 
ar admira oglindirea. Apoi picioarele îi cedează, scapă 
arma din mână şi cade cu faţa în piscină. Doctorul ciumei 
îşi înclină capul şi dispare în întunericul pădurii. 

Eu sunt doar vag conştient de ţipete şi de mulţimea din 
spatele meu, care dă năvală afară pe iarbă în momentul în 
care promisele artificii explodează în aer, scăldând piscina 
într-o lumină colorată. Îl privesc pe Michael care fuge prin 
întuneric spre o soră pe care nu o mai poate salva. În timp 
ce intră în apa întunecată ca să îi scoată trupul, îi strigă 
numele, însă tipetele îi sunt acoperite de zgomotul 
artificiilor. Alunecă şi se împleticeşte. Încearcă să o tragă 
afară din piscină, apoi se prăbuşeşte, legănând-o pe Evelyn 
în braţele lui. li sărută faţa şi o imploră să îşi deschidă 
ochii, însă în zadar. Moartea a aruncat zarurile, iar Evelyn 
şi-a plătit datoria. Tot ceea ce a fost de preţ a fost luat. 

Michael plânge în hohote, îngropându-şi faţa în părul ei 
umed. 

A uitat de mulţimea strânsă, însă nişte braţe puternice îl 
desprind de trupul neînsufleţit al surorii lui. Evelyn este 
scoasă pe iarbă, astfel încât doctorul Dickie să poată 
îngenunchea lângă ea şi să o examineze. Nu mai este 
nevoie de priceperea lui, deoarece gaura din pântecul ei şi 
pistolul argintiu care zace în iarbă sunt dovezi suficient de 

grăitoare. Cu toate acestea, el zăboveşte asupra ei şi îi 
apasă gâtul cu degetele pentru a verifica pulsul, înainte să 
îi şteargă cu blândeţe apa murdară de pe faţă. 

Doctorul rămâne în genunchi şi îi face semn lui Michael 
ca să se apropie, apoi, luându-i mâna bărbatului care 
plânge, îşi pleacă fruntea şi începe să rostească în şoaptă 
ceea ce pare a fi o rugăciune. 

Sunt recunoscător pentru evlavia lui. 

Câteva femei plâng pe umeri primitori, însă prestaţia lor 
pare teatrală. Este ca şi când petrecerea nu a luat cu 
adevărat sfârşit. Cu toţii continuă să danseze, doar că au 
schimbat paşii. Însă Evelyn merită ceva mai bun decât să 
fie distracţie pentru oamenii pe care i-a disprețuit. 
Doctorul pare să înţeleagă acest lucru, iar gesturile lui, 
oricât de mărunte ar fi, par să redea o mică parte din 
demnitatea ei. 

Rugăciunea durează doar un minut, iar după aceea, îi 
acoperă faţa lui Evelyn cu haina lui, ca şi când ochii ei goi 
ar fi fost o ofensă mai mare decât sângele care îi pătează 
rochia. 

O lacrimă i se rostogoleşte pe obraz când se ridică în 
picioare. Il cuprinde cu braţul pe Michael pentru a-l 
conduce de acolo pe fratele îndurerat al lui Evelyn. În ochii 
mei, ei par mai bătrâni, mai lenți şi mai gârboviţi. 
Impovăraţi de tristeţe. 

Abia intră în casă, când zvonurile încep să se 
răspândească prin mulţime: „Vine poliţia! S-a găsit un bilet 
de adio! Spiritul lui Charlie Carver a revendicat încă un 
copil Hardcastle!” Poveştile sunt trecute din gură în gură 
şi, până când ajung la urechile mele, acestea sunt bogate 
în detalii şi asociate unor exemple similare trecute. Sunt 
suficient de compacte pentru a putea să plece de aici şi să 
fie răspândite în societate. 

Mă uit după Cunningham, dar nu îl văd nicăieri. Nu îmi 
pot imagina ce ar putea face, însă are ochi ageri şi mâini 
disponibile. Fără îndoială că are un scop, spre deosebire 
de mine. Împuşcătura mi-a zdrobit nervii. 

Intru din nou în sala de bal pustie şi mă trântesc pe 

canapea. Tremur şi simt că o iau razna. 

Ştiu că prietena mea va fi vie mâine, însă acest lucru nu 
schimbă nici ce s-a întâmplat azi şi nici durerea pe care o 
simt din cauza scenei la care am fost martor. 

Evelyn şi-a luat viaţa şi mă simt răspunzător. Căsătoria 
ei cu Ravencourt a fost o pedeapsă, o umilinţă menită să o 
facă să cedeze şi, deşi nu mi-am dorit acest lucru, am fost 
şi eu implicat. Faţa mea a urât-o pe ea, iar existenţa mea a 
condus-o pe marginea apei, cu pistolul în mână. 

Şi care-i treaba cu doctorul ciumei? Mi-a oferit 
libertatea dacă voi rezolva o crimă care nu arată ca o 
crimă, căci am văzut-o pe Evelyn împuşcându-se, după ce a 
plecat disperată de la cină. Cum nu există nicio îndoială în 
ceea ce priveşte acţiunile sau motivaţia ei, îmi pun 
întrebări despre răpitorul meu. Oare oferta lui a fost doar 
un alt chin, o rază de speranţă ca să continui această 
vânătoare nebună? 

Cum rămâne cu cimitirul? Cu arma? 

Dacă Evelyn era într-adevăr atât de disperată, cum se 
făcea că era atât de binedispusă atunci când l-a însoţit pe 
Bell în cimitir cu mai puţin de două ore după terminarea 
cinei? Şi ce era cu arma pe care o ţinea în mână? Era un 
revolver mare şi negru, destul de mare pentru a intra în 
geanta ei plic. Arma pe care a folosit-o ca să îşi ia viaţa era 
un pistol argintiu. De ce ar fi schimbat armele? 

Nu ştiu de cât timp stau acolo, căzut pe gânduri, printre 
bocitoarele încântate, dar poliţia nu pare să mai vină. 

Mulțimea se răreşte, flăcările lumânărilor pâlpâie, iar 
petrecerea se reia. 

Ultimul lucru pe care îl văd înainte să adorm în fotoliu 
este imaginea lui Michael Hardcastle, care îngenunchează 
pe iarbă şi leagănă trupul neînsufleţit şi ud leoarcă al 
surorii lui. 

a f Ziua a doua (continuare) ) = 


Durerea mă face să mă mişc. Fiecare respiraţie mă 
apasă. Clipesc ca să mă dezmeticesc şi văd un perete alb, 
aşternuturi albe şi o pată de sânge închegat pe pernă. 
Obrazul mi se odihneşte în palmă, iar buza de sus îmi este 
lipită cu salivă de articulațiile degetelor. 

Cunosc momentul acesta, l-am văzut prin ochii lui Bell. 

Am revenit în trupul majordomului, după ce acesta a fost 
mutat în casa de oaspeţi. 

Cineva păşeşte lângă patul meu. Pare a fi o servitoare, 
judecând după rochia neagră şi şorţul alb. Ţine în mâini o 
carte mare deschisă, pe care o frunzăreşte furioasă. Imi 
simt capul prea greu ca să pot privi mai sus de talia ei, 
prin urmare scot un geamăt ca să o chem la mine. 

— A, perfect, te-ai trezit, zice ea, oprindu-se din păşit. 
Când va rămâne singur Ravencourt? N-ai notat asta, dar 
idiotul ăla afurisit şi-a trimis valetul să îşi bage nasul prin 
bucătărie... 

— Cine eşti... 

Gâtul mi-e înfundat de sânge şi flegmă. 

Pe bufet se află o carafă cu apă, iar servitoarea lasă 
cartea pe blat şi se grăbeşte să-mi toarne puţină apă. Apoi 
îmi lipeşte gura paharului de buze. Eu îmi mişc încet 
capul, în încercarea de a-i privi faţa, însă încăperea începe 
să se învârtă imediat cu mine. 

— N-ar trebui să vorbeşti, îmi zice ea, ştergându-mi cu 
şorţul ei câteva picături de apă de pe bărbie. 

Tace. 

— Adică poţi vorbi, dar numai atunci când eşti pregătit. 

Tace din nou. 

— De fapt, aş vrea să răspunzi la întrebarea mea despre 
Ravencourt înainte să mă omoare. 

— Cine eşti? o întreb eu, cu o voce răguşită. 

— Cât de tare te-a... stai... 

Ea îşi apropie faţa de a mea, iar ochii ei căprui şi 
iscoditori caută ceva. Are obraji dolofani şi tenul palid, iar 
de sub bonetă îi ies câteva fire încâlcite de păr blond. 
Tresărind, eu îmi dau seama că aceasta este servitoarea pe 
care au întâlnit-o Bell şi Evelyn, cea care îl supraveghea pe 
majordom. 

— Câte gazde ai avut? mă întreabă ea. 

— Eu nu... 

— Câte gazde? insistă ea, aşezându-se pe marginea 
patului. În câte trupuri te-ai încarnat? 

— Tu eşti Anna, zic eu, răsucindu-mi gâtul ca să mă uit 
mai bine la ea şi simțind o durere acută în tot corpul. 

Ea mă împinge cu blândeţe, făcându-mă să mă întind din 
nou pe pat. 

— Aşa este, sunt Anna, răspunde ea, răbdătoare. Câte 
gazde? 

În ochi îmi apar lacrimi de bucurie şi simt cum mă 
inundă un val de afecţiune precum o apă călduţă. Deşi nu 
mi-o pot aminti pe femeia aceasta, simt că ne leagă mulţi 
ani de prietenie, o încredere bazată pe instinct. Mai mult 
de-atât, mă simt copleşit de simpla bucurie a acestei 
reîntâlniri. Oricât de ciudat ar fi să spun asta despre o 
persoană pe care nu mi-o amintesc, îmi dau seama că mi-a 
fost dor de ea. 

Văzând emoția de pe faţa mea, ea lăcrimează, se apleacă 
şi mă îmbrăţişează cu blândeţe. 

— Şi mie mi-a fost dor de tine, zice ea, dând glas 
sentimentelor mele. 

Rămânem îmbrăţişaţi o vreme, înainte ca ea să îşi 
dreagă glasul şi să îşi şteargă lacrimile. 

— Gata cu astea, zice ea, trăgându-şi nasul. Nu ne va 
ajuta la nimic dacă plângem unul pe umărul celuilalt. 
Trebuie să îmi povesteşti despre gazdele tale, altminteri ne 
vom alege doar cu plânsul. 

— Eu... eu... Abia reuşesc să vorbesc din cauza nodului 
care mi s-a pus în gât. M-am trezit ca Bell, apoi ca 
majordom, apoi ca Donald Davies, ca majordom din nou, ca 

Ravencourt, iar acum... 

— Din nou ca majordom, zice ea, îngândurată. A treia 
oară e cu noroc, nu? 

Reaşază o şuviţă rebelă de păr de pe fruntea mea şi se 
apleacă mai aproape de mine. 

— Să înţeleg că nu am făcut încă prezentările sau, cel 
puţin, tu nu ai făcut cunoştinţă cu mine, zice ea. Numele 
meu este Anna, iar tu eşti Aiden Bishop. Am trecut de 
partea asta deja? Apari mereu în ordinea greşită şi nu ştiu 
niciodată ce pui la cale. 

— Le-ai cunoscut pe celelalte euri ale mele? 

— Ba apar, ba dispar, răspunde ea, aruncând o privire 
spre uşă în momentul în care se aud nişte voci prin casă. 
De obicei, apar ca să-mi ceară o favoare. 

— Dar gazdele tale sunt... 

— Eu nu am alte gazde, sunt doar eu, zice ea. Nu tu 
vizite de la doctorul ciumei, nu tu alte zile. Mâine nu-mi voi 
aminti nimic din toate astea, ceea ce mi se pare un noroc, 
având în vedere cum a decurs ziua de azi până acum. 

— Dar ştii ce se întâmplă, ştii despre sinuciderea lui 
Evelyn? 

— Este o crimă, şi m-am trezit ştiind acest lucru, 
răspunde ea, netezind aşternuturile. Nu îmi puteam aminti 
propriul nume, dar îl ştiam pe al tău şi ştiam că nu există 
scăpare până când nu vom duce numele criminalului şi 
dovada vinovăţiei sale la lac, la ora 11 p.m. Cred că sunt ca 
nişte reguli. Ca nişte cuvinte fixate în mintea mea, ca să nu 
uit. 

— Eu nu mi-am amintit nimic când m-am trezit, răspund, 
încercând să înţeleg de ce chinurile noastre ar fi diferite. 
În afară de propriul nume, doctorul ciumei a fost nevoit să- 
mi povestească totul. 

— Fireşte că a trebuit, eşti proiectul lui special, zice ea, 
aranjându-mi perna. Te doare în cot de ceea ce fac eu. N- 
am auzit nicio veste de la el toată ziua. Dar pe tine nu te 
lasă singur. Mă miră că nu aşteaptă sub pat. 

— Mi-a spus că doar unul dintre noi poate scăpa, îi 
explic eu. 

— Mda, şi este al naibii de evident că vrea ca tu să fii 
acela, zice ea în timp ce furia îi dispare din voce la fel de 
repede cum a apărut. Apoi clatină din cap. Imi cer iertare, 
nu ar trebui să mă răzbun pe tine, dar am senzaţia că pune 
ceva la cale şi nu-mi place. 

— Ştiu la ce te referi, zic eu. Dar dacă doar unul dintre 
noi poate scăpa... 

— De ce ne ajutăm reciproc? mă întrerupe ea. Pentru că 
tu ai un plan ca să ne scoţi pe amândoi de aici. 

— Serios? 

— Păi, ai spus că ai. 

Pentru prima oară, ea dă semne de lipsă de încredere şi 
se încruntă îngrijorată. Insă, înainte ca eu să apuc să insist 
asupra acestui aspect, duşumeaua trosneşte pe coridor şi 
se aude zgomot de paşi pe scări. Zici că toată casa se 
zguduie din cauza lor. 

— O clipă, zice ea, luându-şi cartea de pe blat. 

Abia atunci îmi dau seama că este, de fapt, un caiet de 
schiţe. Intre copertele din piele maro, legate neglijent cu o 
sfoară, se află un teanc de foi de hârtie. Se apleacă să 
ascundă cartea sub pat, iar când se ridică, ţine în mână o 
puşcă de vânătoare. Îşi lipeşte patul puştii de umăr şi se 
apropie încet de uşă, pe care o întredeschide ca să audă 
mai bine zgomotul de afară. 

— La naiba! exclamă Anna în timp ce închide uşa cu o 
lovitură de picior. Este doctorul care îţi aduce sedativul. 
Repede, când va rămâne singur Ravencourt? Trebuie să îi 
spun să înceteze să mă mai caute. 

— De ce? Cine... 

— Nu avem timp, Aiden, zice ea, ascunzând puşca de 
vânătoare sub pat. Îţi promit că voi fi aici data viitoare 
când te vei trezi şi vom sta de vorbă pe îndelete, dar acum 
spune-mi fiecare detaliu pe care ţi-l aminteşti despre 
Ravencourt. 

Ea se apleacă deasupra mea, strângându-mă de mână şi 
implorându-mă cu ochii. 

— Va fi în salonul lui la ora 1:15 p.m., îi spun eu. Îi dai 
un pahar cu băutură, schimbaţi două vorbe, apoi vine 

Millicent Derby. Îi laşi un bileţel pe care stă scris numele 
ei. 

Ea strânge din ochi şi încearcă să memoreze ora şi 
numele, repetându-le în şoaptă la nesfârşit. Abia acum, 
când observ concentrarea de pe faţa ei, îmi dau seama cât 
de tânără este. Aş zice că nu are mai mult de nouăsprezece 
ani, deşi pare mai în vârstă cu câţiva ani din cauza muncii 
grele. 

— Mai este ceva, zice ea printre dinţi, luându-mi capul 
între mâinile ei şi apropiindu-şi faţa de a mea, atât de 
aproape încât văd strălucirea de chihlimbar din ochii ei 
căprui. Dacă mă vei vedea prin apropiere, prefă-te că nu 
mă cunoşti. Abţine-te să te apropii de mine. Există un 
lacheu... lţi voi povesti despre el mai târziu. Sau mai 
devreme. Ideea e că este periculos pentru noi să fim văzuţi 
împreună. Dacă va fi nevoie să discutăm, o vom face aici. 

Mă sărută grăbită pe frunte şi aruncă o ultimă privire 
prin încăpere ca să se asigure că totul este în ordine. 

Paşii au ajuns pe coridor şi se aud două voci care se 
amestecă. O recunosc pe cea a lui Dickie, dar nu şi pe 
cealaltă. Este groasă, agitată şi totuşi nu prea înţeleg ce 
zice. 

— Cine-i cu Dickie? o întreb eu. 

— Lordul Hardcastle, cel mai probabil, răspunde Anna. 
A venit de mai multe ori în dimineaţa aceasta ca să vadă ce 
faci. 

Are logică. Evelyn mi-a spus că majordomul a fost 
ordonanța lordului Hardcastle în timpul războiului. Relaţia 
apropiată dintre ei este motivul pentru care Gregory Gold 
este legat în camera de vizavi. 

— Aşa decurg lucrurile întotdeauna? o întreb. 
Explicaţiile vin înaintea întrebărilor? 

— Nu ştiu, răspunde ea, ridicându-se în picioare şi 
netezindu-şi şorţul. De două ceasuri sunt aici şi am primit 
doar ordine. 

Doctorul Dickie deschide uşa, iar mustaţa lui mi se pare 
la fel de ciudată ca prima oară când am văzut-o. El îşi 
plimbă privirea de la Anna la mine, apoi din nou la ea, în 

timp ce încearcă să pună cap la cap ultimele cuvinte 
rostite când conversaţia noastră s-a întrerupt brusc. 
Pentru că nu primeşte niciun răspuns, îşi pune trusa 
medicală neagră pe bufet, se apropie şi se apleacă 
deasupra mea. 

— Văd că te-ai trezit, constată el, legănându-se înainte şi 
înapoi pe călcâie, cu degetele băgate în buzunarele vestei 
de stofă. Lasă-ne singuri, fetiţo! îi spune Annei, care îmi 
aruncă o privire şi face o reverență, înainte să iasă din 
cameră. Aşadar, cum te simţi? mă întreabă. Sper că nu te-a 
zdruncinat prea tare călătoria cu trăsura. 

— Nu foarte tare... încep eu, însă el dă la o parte pătura 
şi îmi ridică braţul ca să-mi verifice pulsul. 

Până şi acest gest blând îmi provoacă dureri. Restul 
cuvintelor mele se îmbină cu gemete. 

— Te doare, hm, afirmă el, lăsându-mi braţul jos. Nu 
este deloc surprinzător, având în vedere că ai încasat o 
bătaie pe cinste. Ştii de ce-ţi poartă pică individul acesta, 
Gregory Gold? 

— Nu. Probabil că m-a confundat cu altcineva, domnule. 

Cuvântul „domnule” nu îmi este specific, dar este un 
obicei vechi al majordomului. Sunt surprins cu câtă 
uşurinţă l-am rostit. 

Privirea pătrunzătoare a doctorului încearcă să-mi 
disece explicaţia, analizând-o pe toate părţile. Zâmbetul 
schiţat pe care mi-l oferă este unul al complicităţii. Unul 
care transmite deopotrivă siguranţă şi puţină ameninţare. 
Indiferent ce s-a întâmplat pe coridorul acela, aparent 
blajinul doctor Dickie ştie mai multe decât lasă să se vadă. 

Se aude un clic când îşi deschide trusa. Din ea scoate o 
sticluţă maro şi o seringă hipodermică. Fără să îşi ia ochii 
de la mine, el împlântă acul prin dopul sigilat cu ceară al 
sticluţei, umplând seringa cu un lichid transparent. 

Eu strâng aşternuturile în pumni. 

— Pe cuvântul meu că mă simt bine, domnule doctor, zic 
eu. 

— Da, tocmai de aceea sunt îngrijorat, spune el, 
împlântându-mi în gât acul, înainte să apuc să mă 

împotrivesc. 

Un lichid cald îmi curge prin vene, alungându-mi 
gândurile. Imaginea doctorului se estompează, iar culori 
apar şi dispar în întuneric. 

— Dormi, Roger, zice el. Mă voi ocupa eu de domnul 
Gold. 

Tuşesc atât de tare din cauza fumului de trabuc, de 
parcă vreau să-mi scuip plămânii. Deschid ochii şi realizez 
că sunt întins aproape complet îmbrăcat pe podeaua din 
lemn, cu o mână ce zace victorioasă pe patul nedesfăcuit. 
Pantalonii îmi sunt în vine şi ţin o sticlă de coniac lipită de 
stomac. Este evident că noua mea gazdă a încercat să se 
dezbrace aseară, însă o asemenea realizare pare să fi fost 
peste putinţă. Respirația lui pute ca un butoi de bere 
vechi. 

Scot un geamăt şi încerc să mă caţăr pe partea laterală 
a patului, însă, din cauza durerii cumplite de cap, aproape 
că mă prăbuşesc din nou pe jos. 

Mă aflu într-o cameră asemănătoare cu cea pe care a 
primit-o Bell, iar jăraticul rămas din focul de aseară îmi 
atrage atenţia din vatra şemineului. Draperiile sunt trase, 
iar cerul este scăldat în lumina dimineţii. 

Evelyn este în pădure, trebuie să o găseşti. 

Imi ridic pantalonii şi mă duc împleticit până la oglindă, 
ca să îl inspectez mai bine pe idiotul în care am intrat 
acum. 

Sunt cât pe ce să mă izbesc de ea. 

După ce am fost blocat în trupul lui Ravencourt atât de 
mult timp, acest individ pare imponderabil, ca o frunză 
purtată de adierea vântului. Nu mă prea surprinde când îl 
văd în oglindă. Bărbatul este scund şi slab, undeva la vreo 
treizeci de ani, cu păr castaniu şi destul de lung, cu ochi 
albaştri injectaţi şi o barbă îngrijită. Când zâmbesc, văd un 
şir de dinţi ciudat de albi. 

Este faţa unei canalii. 

Pe noptieră se găseşte o grămadă de lucruri, în vârful 
cărora se află o invitaţie adresată lui Jonathan Derby. 
Măcar ştiu pe cine să înjur din cauza acestei stări de 

mahmureală. Verific obiectele cu vârful degetului şi 
descopăr un cuţit pliabil de buzunar, o ploscă uzată, un 
ceas de mână care indică ora 8:43 a.m. şi trei fiole maro, 
cu dop şi fără etichete. Scot unul dintre dopuri şi miros 
lichidul din interior. Mi se întoarce stomacul pe dos din 
cauza duhorii dulcege pe care îl emană. 

Acesta trebuie să fie laudanumul pe care îl vinde Bell. 

Acum înţeleg de ce este atât de cerut. Nici nu l-am 
mirosit bine şi mă simt deja mai vesel. 

Intr-un colţ al încăperii se află o carafă cu apă şi o 
chiuvetă mică. Mă dezbrac în pielea goală, mă spăl de 
transpiraţie şi de murdărie şi scot la iveală persoana care 
se află sub ele. Beau apa rămasă în carafă până când îmi 
simt stomacul plin. Din nefericire, încercările mele de a 
scăpa de mahmureală nu fac decât să o atenueze şi simt o 
durere în oase şi în muşchi. 

Este o dimineaţă rece şi mă îmbrac cu cele mai groase 
haine pe care le găsesc: un costum de vânătoare şi o haină 
neagră şi grea, care mătură pardoseala când ies din 
cameră. 

În ciuda orei matinale, un cuplu beat se ceartă în capul 
scării. Poartă ţinutele de aseară şi ţin în mâini pahare cu 
băuturi, aruncându-şi unul celuilalt acuzaţii cu voci din ce 
în ce mai ridicate şi agitându-şi braţele. Eu mă feresc când 
trec pe lângă ei. Gâlceava lor mă determină să cobor în 
vestibul, care este într-o stare deplorabilă din cauza 
escapadelor de aseară. Papioane atârnă de candelabru, iar 
pardoseala de marmură este presărată cu frunze şi 
cioburile unei carafe sparte. Două servitoare fac curat, iar 
eu mă întreb cum o fi arătat vestibulul înainte să înceapă 
ele curăţenia. 

Incerc să le întreb unde se află coliba lui Charlie Carver, 
însă ele tac ca nişte mute. Îşi coboară privirile şi, drept 
răspuns la întrebarea mea, scutură din cap. 

Tăcerea lor mă înnebuneşte. 

Dacă bârfele lui Lucy Harper nu sunt prea departe de 
adevăr, Evelyn se va afla împreună cu slujnica ei aproape 
de colibă, atunci când va fi atacată. Dacă voi reuşi să 

descopăr cine o ameninţă, poate îi voi salva viaţa şi voi 
scăpa din casa aceasta, deşi habar nu am cum aş putea să 
o ajut şi pe Anna să se elibereze. Ea a renunţat la propriile 
strategii ca să mă ajute, crezând că am vreun plan măreț 
care ne va aduce amândurora libertatea. Pentru moment, 
totul este doar o promisiune deşartă şi, judecând după 
privirea ei încruntată şi îngrijorată din momentul în care 
am stat de vorbă în casa de oaspeţi, cred că începe să 
bănuiască şi ea acest lucru. 

Singura mea speranţă este aceea că viitoarele mele 
gazde vor fi mai isteţe decât cele anterioare. 

Următoarele întrebări pe care le adresez servitoarelor 
nu fac decât să le afunde în tăcere, iar eu privesc în jur în 
căutare de ajutor. In camerele de o parte şi de cealaltă a 
vestibulului domneşte o tăcere de mormânt, căci cei din 
casă nu par să se fi dezmeticit după petrecerea de aseară. 
Neavând de ales, mă îndrept spre bucătăria de la subsol, 
călcând cu grijă pe cioburile de sticlă. 

Coridorul ce duce spre bucătărie este mai întunecat 
decât mi-l amintesc, iar zornăitul veselei şi mirosul de 
carne prăjită îmi provoacă greață. Servitorii îmi aruncă 
priviri când trec pe lângă mine, dar îşi întorc capetele ori 
de câte ori îmi deschid gura ca să le pun o întrebare. Este 
evident că ei cred că eu nu ar trebui să fiu acolo şi este la 
fel de evident că nu ştiu cum să se descotorosească de 
mine. Acesta este teritoriul lor - un râu de conversații 
libere, bârfe şi chicoteli care curge nestingherit pe sub 
casă. lar eu îl mânjesc cu prezenţa mea. 

Simt cum încep să mă agit, iar sângele îmi bubuie în 
urechi. Mă simt obosit, iar aerul parcă ar fi un şmirghel. 

— Te pot ajuta cu ceva? zice o voce în spatele meu. 

Aceste cuvinte parcă se rostogolesc în spatele meu. 

Când mă întorc, o văd pe bucătăreasă, doamna Drudge, 
privindu-mă fix şi cu mâinile mari proptite pe şoldurile-i 
generoase. Prin aceşti ochi, ea seamănă cu o figurină din 
lut făcută de un copil: un cap mic pe un corp diform şi faţa 
turtită de nişte degete stângace. Are o privire severă şi nu 
seamănă deloc cu femeia care îi va da majordomului un 

corn cald peste câteva ore. 

—O caut pe Evelyn Hardcastle, răspund eu, 
înfruntându-i privirea aspră. A plecat într-o plimbare prin 
pădure, însoţită de slujnica ei, Madeline Aubert. 

— Şi ce treabă ai tu? 

Tonul ei este atât de sever, încât aproape că mă feresc. 
Strâng din pumni şi încerc să îmi stăpânesc furia. 
Servitorii îşi întind gâturile când trec în grabă pe lângă 
noi. Sunt nerăbdători de dramă, dar îngroziţi de actor. 

— Cineva vrea să-i facă rău, zic eu printre dinţi. Dacă 
îmi veţi spune unde se află coliba lui Charlie Carver, poate 
voi reuşi să o avertizez. 

— Asta făceai cu Madeline aseară? O avertizai? De aceea 
avea bluza sfâşiată? De aceea plângea? 

Vena de pe frunte i s-a umflat, iar indignarea clocoteşte 
în spatele fiecărui cuvânt. Ea face un pas în faţă şi mă 
împunge cu degetul în piept în timp ce-mi vorbeşte. 

— Ştiu ce... zice ea. 

Mă cuprinde o furie oarbă şi explodez. Fără să stau pe 
gânduri, îi trag o palmă peste faţă şi o îmbrâncesc, 
năpustindu-mă asupra ei ca un nebun. 

— Spune-mi unde s-a dus! ţip eu, cu stropi de salivă 
zburându-mi din gură. 

Doamna Drudge strânge din buzele însângerate şi se 
uită la mine cu duşmănie. 

Eu strâng pumnii. 

Pleacă. 

Pleacă, acum! 

Mă stăpânesc, îi întorc spatele doamnei Drudge şi 
străbat cu paşi mari coridorul cufundat în tăcere. Servitorii 
se dau la o parte când trec pe lângă ei, însă eu nu îi bag în 
seamă din cauza furiei. 

După ce trec de un colţ, mă reazem cu spatele de un 
perete şi expir prelung. Mâinile îmi tremură, iar mintea 
tulbure începe să mi se limpezească. Preţ de câteva clipe 
îngrozitoare, nu l-am putut controla pe Derby. Cuvintele 
lui otrăvitoare mi-au ieşit pe gură, iar furia lui mi-a curs 
prin vene. Încă o mai simt. Simt furnicături şi înţepături - 

o dorinţă arzătoare de a face ceva îngrozitor. Indiferent ce 
se va întâmpla azi, trebuie să îmi păstrez calmul, altminteri 
creatura aceasta se va dezlănţui din nou şi doar Dumnezeu 
ştie ce va face. 

Acest gând mă înspăimântă cu adevărat. 

Gazdele mele pot riposta. 

Mă afund cu cizmele în mocirlă în timp ce înaintez în 
grabă printre copacii întunecaţi, mânat de disperare. După 
eşecul meu în a afla informaţii la bucătărie, cutreier 
pădurea în speranţa că voi da peste Evelyn pe unul dintre 
traseele marcate. Nădăjduiesc că acest efort va reuşi acolo 
unde gândirea calculată a dat greş. Chiar dacă nu va fi o 
reuşită, trebuie să pun o oarecare distanţă între Derby şi 
tentaţiile de la Blackheath. 

Nu merg mult şi steagurile roşii mă conduc la un pârâu, 
unde apa îşi sapă albia în jurul unei stânci mari. O sticlă de 
vin spartă stă pe jumătate afundată în nămol, lângă o 
haină groasă şi neagră. Se pare că lui Bell i-a căzut busola 
de argint din buzunar. O culeg din noroi, o întorc în palmă 
întocmai cum am făcut în prima dimineaţă şi îmi trec 
degetele peste inițialele „SB”, inscripţionate pe partea 
inferioară a capacului. Sunt inițialele lui Sebastian Bell. 
Cât de prost m-am simţit atunci când Daniel mi-a subliniat 
acest lucru. Şase mucuri de ţigară sunt împrăştiate pe jos, 
semn că Bell a stat aici o vreme. Probabil că a aşteptat pe 
cineva. Aici trebuie să fi venit după ce a primit bileţelul în 
timpul cinei, deşi nu îmi pot imagina ce l-ar fi putut 
convinge să iasă în ploaie şi în frig, la o oră atât de târzie. 
Când scotocesc prin buzunarele hainei găsesc doar o cheie 
argintie, care este, probabil, de la cufăr. 

Având grijă să nu irosesc prea mult timp cu fosta mea 
gazdă, vâr cheia şi busola în buzunar, apoi pornesc în 
căutarea următorului steag roşu, fiind cu băgare de seamă 
să nu mă urmărească lacheul. Acesta ar fi locul perfect 
unde să mă atace. 

Numai Dumnezeu ştie cât am mers până când am dat, în 
cele din urmă, peste ruinele colibei lui Charlie Carver. 
Incendiul a distrus-o, mistuind mare parte din acoperiş. Nu 
au mai rămas decât cei patru pereţi înnegriţi. Molozul 
scrâşneşte sub tălpile mele când mă dau la o parte, speriat 
de nişte iepuri cu blana mânjită de cenuşă udă, care fug în 

pădure. Rămăşiţele scheletice ale unui pat stau grămadă 
într-un colţ, iar pe jos zace un singur picior de masă - sunt 
resturile unei vieţi curmate. Evelyn mi-a spus că în ziua în 
care poliţia l-a spânzurat pe Carver a luat foc coliba. 

Cel mai probabil, lordul şi lady Hardcastle şi-au lepădat 
amintirile pe un rug funerar şi i-au dat foc. 

Cine i-ar putea învinui? Carver i-a curmat viaţa fiului lor 
pe malul lacului. Pare un lucru potrivit ca ei să se 
descotorosească de el cu ajutorul focului. 

Grădina din spatele colibei este marcată de un gard 
putrezit, din care aproape toate şipcilor au căzut după ani 
mulţi de neglijare. Tufe mari de flori, violet şi galben, cresc 
în voie în toate direcţiile, iar coacăzele roşii atârnă pe 
tulpinile încolăcite pe stâlpii gardului. 

Când mă aplec să-mi leg şireturile, văd o servitoare care 
iese de printre copaci. 

Sper să nu mai văd niciodată o fiinţă atât de îngrozită. 

Ea se albeşte la faţă şi scapă coşul din mâini, iar 
ciupercile se împrăştie în toate direcţiile. 

— Tu eşti Madeline? o întreb, însă ea începe să se 
retragă şi să privească în jurul ei după ajutor. N-am venit 
să-ţi fac rău, doar încerc... 

Ea pleacă înainte să apuc să mai rostesc vreun cuvânt, 
făcându-se nevăzută în pădure. Dau să o urmăresc, însă 
picioarele mi se împleticesc în buruieni şi mă răsfrâng 
peste gard. 

Când mă ridic, o zăresc printre copaci - crâmpeie dintr-o 
rochie neagră care se mişcă mult mai repede decât aş fi 
crezut. O strig, însă vocea mea este ca o lovitură de bici pe 
spatele ei care o mână tot mai departe. Chiar şi aşa, eu 
sunt mai rapid şi mai puternic şi, deşi nu îmi doresc să o 
sperii pe fată, nu pot să o scap din ochi, de teamă că 
Evelyn ar putea păţi ceva. 

— Anna! strigă Bell de undeva din apropiere. 

— Ajutor! ţipă Madeline drept răspuns, intrând în panică 
şi plângând. N 

Ea este atât de aproape acum. Imi întind mâna, sperând 
să o apuc de spatele rochiei, însă degetele mele abia ating 

materialul negru şi mă dezechilibrez, pierzând teren. 

Se apleacă să evite o ramură şi se încurcă puţin. Eu o 
apuc de rochie, făcând-o să ţipe din nou, înainte ca un 
glonţ să treacă şuierând pe lângă ureche şi să nimerească 
în copacul din spatele meu. 

Luat pe nepregătite, îi dau drumul lui Madeline. Fuge 
împleticit spre Evelyn când iese din pădure. Ţine în mână 
revolverul negru pe care ea îl va aduce în cimitir, însă 
acesta nu este nici pe departe atât de înspăimântător 
precum furia care i se citeşte pe chip. Încă un pas greşit şi 
ea mă va împuşca. Sunt convins de asta. 

— Nu este ceea... Pot să explic, zic eu, gâfâind, cu 
mâinile pe genunchi. 

— Bărbaţii ca tine mereu au o explicaţie, zice Evelyn, 
trăgând-o pe fata înspăimântată în spatele ei. 

Madeline plânge în hohote şi tot trupul i se scutură 
violent. Să mă ferească Dumnezeu, dar Derby chiar se 
distrează. Teama îl stârneşte. A mai făcut treaba asta. 

— Toate astea... te rog... este o neînțelegere, zic eu, 
gâfâind şi făcând un pas în faţă, rugător. 

— Stai pe loc, Jonathan! zice Evelyn pe un ton 
ameninţător, apucând revolverul cu ambele mâini. Stai 
departe de fata asta, stai departe de noi toţi! 

— N-am vrut să... 

— Pentru că mama ta este o prietenă a familiei, te las să 
pleci, mă întrerupe Evelyn. Este singurul motiv! Dar, dacă 
te voi mai vedea apropiindu-te de o altă femeie, chiar dacă 
numai din auzite, jur c-am să te împuşc. 

Îşi scoate haina şi o aşază pe umerii tremurători ai lui 
Madeline, cu grijă să ţină arma îndreptată spre mine. 

— Vei sta lângă mine azi, îi spune ea în şoaptă femeii 
înspăimântate. Voi avea eu grijă să nu păţeşti nimic. 

Ele se îndepărtează, poticnindu-se printre copaci, şi mă 
lasă singur în pădure. Îmi ridic faţa spre cer şi inspir 
adânc, sperând că ploaia care îmi cade pe faţă îmi va 
alunga frustrarea. Am venit aici ca să opresc pe cineva să 
o atace pe Evelyn şi credeam că am descoperit un criminal 
în acţiune. În schimb, am provocat tocmai ceea ce am 

încercat să opresc. Mă învârt în jurul cozii, îngrozind o fată 
nevinovată în tot acest timp. Este posibil ca Daniel să fi 
avut dreptate: poate că viitorul nu este o promisiune pe 
care o putem încălca. 

— Iar pierzi vremea, zice doctorul ciumei în spatele meu. 

El se află în partea cealaltă a luminişului şi nu este mai 
mult decât o umbră. Pare să îşi fi ales poziţia perfectă, ca 
de obicei. Este suficient de departe ca să nu pot ajunge la 
el, dar suficient de aproape ca să putem vorbi cu o 
oarecare uşurinţă. 

— Credeam că ajut, îi răspund eu cu amărăciune în glas, 
afectat în continuare de cele întâmplate. 

— Încă mai poţi, zice el. Sebastian Bell s-a pierdut în 
pădure. 

Desigur! Nu mă aflu aici pentru Evelyn, ci pentru Bell. 
Mă aflu aici ca să mă asigur că saltul temporal se va relua. 
Soarta mă duce de nas. 

Scot busola din buzunar şi o ţin în palmă în timp ce îmi 
amintesc cât de nesigur m-am simţit când am urmat 
direcţia pe care mi-a indicat-o acul său tremurător, în 
prima dimineaţă. Fără ea, Bell ar fi rătăcit mai mult ca 
sigur drumul. 

O arunc în noroi, la picioarele doctorului ciumei. 

— Uite aşa schimb eu lucrurile, îi spun, îndepărtându- 
mă. N-ai decât să te duci tu după el. 

— Ai înţeles greşit scopul meu aici, îmi zice el cu o voce 
aspră ce mă face să mă opresc în loc. Dacă îl vei lăsa pe 
Sebastian Bell să cutreiere singur prin pădure, el nu o va 
cunoaşte niciodată pe Evelyn Hardcastle, iar între cei doi 
nu se va lega acea prietenie pe care tu o preţuieşti atât de 
mult. Dacă îl abandonezi, înseamnă că nu vrei să o salvezi. 

— Vrei să spui că o voi uita? îl întreb eu, alarmat. 

— Vreau să spun că ar trebui să fii atent ce noduri 
dezlegi, răspunde el. Dacă îl abandonezi pe Bell, o vei 
abandona şi pe Evelyn. Va fi un act de cruzime gratuit, şi 
nimic din ce am văzut la tine până acum nu îmi spune că ai 
fi un om nemilos. 

Poate că este doar în imaginaţia mea, însă, pentru prima 

oară, mi se pare că percep un dram de căldură în vocea 
lui. Este suficient cât să mă destabilizeze şi mă întorc din 
nou cu faţa la el. 

— Trebuie să schimb ziua aceasta, zic eu, auzindu-mi 
disperarea din voce. Trebuie să văd că se poate. 

— Îţi înţeleg frustrarea, dar ce rost are să rearanjezi 
mobila dacă, făcând acest lucru, vei da foc casei? 

Se apleacă şi ridică busola de jos, ştergând cu degetele 
noroiul de pe ea. Felul în care geme şi greutatea cu care se 
ridică sugerează faptul că sub costum se ascunde un 
bărbat mai în vârstă. Mulţumit de realizarea lui, el îmi 
azvârle busola. Fiind udă, afurisita este cât pe ce să-mi 
scape din mâini. 

— Ia asta şi află cine a ucis-o pe Evelyn. 

— S-a sinucis. Am văzut-o cu ochii mei. 

— Dacă tu crezi că este atât de simplu, înseamnă că ai 
rămas mult mai în urmă decât credeam eu. 

— Iar tu eşti mai nemilos decât credeam eu, mârâi. Dacă 
ştii ce se întâmplă aici, de ce nu-i pui capăt? De ce joci 
aceste jocuri? Spânzură-l pe criminal înainte să-i facă 
vreun rău. 

— Este o idee interesantă, doar că eu nu ştiu cine este 
criminalul. 

— Cum este posibil aşa ceva? zic eu cu îndoială. Ştii 
fiecare mişcare pe care urmează să o fac înainte ca eu să 
mă gândesc la ea. Cum este posibil să fii orb la cel mai 
important lucru din casa aceasta? 

— Pentru că nu este treaba mea să ştiu. Eu te 
supraveghez pe tine, iar tu o supraveghezi pe Evelyn 
Hardcastle. Fiecare îşi joacă rolul său. 

— Atunci, aş putea acuza pe oricine de crimă! strig eu, 
aruncându-mi braţele în aer. Helena Hardcastle este 
vinovata. Gata! Eliberează-mă! 

— Uiţi că am nevoie de o dovadă. Nu doar de cuvântul 
tău. 

— Şi dacă o voi salva, ce se va întâmpla? 

— Nu cred că se poate şi cred că îţi vei încurca ancheta 
încercând acest lucru. Însă oferta mea rămâne în picioare. 

Evelyn a fost ucisă noaptea trecută şi în fiecare noapte de 
dinainte. Chiar dacă ai reuşi să o salvezi în seara aceasta, 
asta nu schimbă nimic. Adu-mi numele persoanei care o va 
ucide sau are de gând să o ucidă pe Evelyn Hardcastle şi 
te voi elibera. 

Pentru a doua oară de când am sosit la Blackheath, mă 
trezesc ţinând în mână o busolă şi meditând la 
instrucţiunile primite de la cineva în care nu am încredere. 
Dacă fac ceea ce îmi cere doctorul ciumei, înseamnă să mă 
dedic unei zile în care Evelyn va fi ucisă. Se pare că nu pot 
schimba lucrurile fără să nu le înrăutăţesc. Presupunând 
că el spune adevărul, fie îmi voi salva gazda, fie o voi 
abandona pe Evelyn. 

— Te îndoieşti de intenţiile mele? mă întreabă el, 
observând că ezit. 

— Bineînţeles că mă îndoiesc de intenţiile tale, răspund 
eu. Porţi o mască şi vorbeşti în parabole. Nu cred nicio 
secundă că m-ai adus aici doar ca să rezolv o enigmă. 
Ascunzi ceva. 

— Şi crezi că, dacă îmi vei scoate masca, vei afla? zice 
el, pe un ton batjocoritor. Un chip este tot un fel de mască, 
iar tu ştii asta mai bine decât majoritatea; dar ai dreptate, 
ascund ceva. Dacă te face să te simţi mai bine, ţie nu îţi 
ascund nimic. Dacă ai reuşi cumva să-mi smulgi această 
mască, eu voi fi înlocuit, însă tu vei avea de îndeplinit în 
continuare aceeaşi sarcină. Te las pe tine să hotărăşti dacă 
merită osteneala. Cât despre prezenţa ta la Blackheath, 
poate ţi se vor domoli îndoielile dacă afli numele celui care 
te-a adus aici. 

— Care-ar fi acela? 

— Aiden Bishop, răspunde el. Spre deosebire de rivalii 
tăi, tu ai venit la Blackheath de bunăvoie. Tot ceea ce se 
întâmplă astăzi, ţi-ai făcut-o cu mâna ta. 

În vocea lui se simte regretul, însă masca albă şi 
inexpresivă face ca această afirmaţie să fie sinistră, 
precum o parodie a tristeţii. 

— Nu se poate, zic eu cu încăpățânare. De ce-aş veni aici 
de bunăvoie? De ce s-ar pune cineva singur într-o situaţie 

atât de neplăcută? 

— Nu mă priveşte viaţa ta de dinainte de Blackheath, 
domnule Bishop. Află cine a ucis-o pe Evelyn Hardcastle şi 
vei primi toate răspunsurile pe care le vrei, îmi zice el. 
Între timp, Bell are nevoie de ajutorul tău. El arată cu 
degetul în spatele meu. Îl vei găsi dacă mergi într-acolo. 

Zicând acestea, se retrage în pădure, iar umbrele îl 
înghit în totalitate. În minte îmi apar sute de întrebări, însă 
niciuna nu îmi va fi de folos în această pădure; prin 
urmare, le înlătur şi merg în căutarea lui Bell. Il găsesc 
stând îndoit şi tremurând din cauza efortului. 
Încremeneşte când aude trosnetul rămurelelor sub tălpile 
mele şi vede că mă apropii. 

Timiditatea lui mă revoltă. 

Oricât de mult s-a înşelat, măcar Madeline a fost 
inspirată să o ia la fugă. 

Eu vin pe ocolite prin spatele fostului meu eu, încercând 
să-mi ascund faţa. Aş putea încerca să îi explic ce se 
întâmplă aici, însă fricoşii nu sunt aliaţi buni, în special cei 
convinşi că eşti un criminal. 

Am nevoie doar ca Bell să supravieţuiască. 

Din doi paşi sunt în spatele lui şi mă aplec suficient de 
aproape cât să îi pot şopti la ureche. li transpiră corpul 
abundent, iar mirosul de zdreanţă jegoasă îmi umple 
nările. Abia reuşesc să vorbesc cu el fără să îmi fie greață. 

— Est, zic eu, vârându-i busola în buzunar. 

Mă retrag şi o iau printre copaci, spre coliba arsă a lui 
Carver. Bell va mai rătăci mai bine de un ceas, oferindu-mi 
suficient timp ca să iau urma steagurilor roşii care mă duc 
la colibă, fără să dau peste el. 

În ciuda eforturilor mele, totul se desfăşoară exact cum 
îmi amintesc. 

24 


Forma impunătoare a conacului Blackheath se zăreşte 
printre copaci. Am ieşit din pădure şi am ajuns în partea 
din spate a casei, care se află într-o stare de degradare şi 
mai mare decât partea din faţă. Câteva ferestre sunt 
crăpate, iar tencuiala a început să cadă. O balustradă din 
piatră a căzut de pe acoperiş, iar acum zace în iarbă, 
acoperită cu muşchi. Este limpede că familia Hardcastle a 
reparat doar porțiunile din casă pe care le văd invitaţii lor 
şi nu este de mirare acest lucru, având în vedere faptul că 
nu stau prea bine cu finanţele. 

Aşa cum am stat pe gânduri la marginea pădurii în acea 
primă dimineaţă, acum traversez grădina cu aceeaşi 
senzaţie. Dacă am venit aici de bunăvoie, înseamnă că am 
avut un motiv, însă nu reuşesc să mi-l amintesc, oricât de 
mult încerc. 

Mi-ar plăcea să cred că sunt un om bun, care a venit să 
dea o mână de ajutor, însă, dacă aşa stau lucrurile, am 
cam dat-o în bară. În seara aceasta, ca în fiecare seară, 
Evelyn se va sinucide, iar dacă ar fi să mă iau după 
evenimentele din această dimineaţă, încercările mele de a 
înlătura dezastrul nu fac decât să mă ducă în viteză spre 
el. Din câte ştiu eu, încercările mele bâjbâite de a o salva 
pe Evelyn ar putea fi, de fapt, motivul pentru care ea 
ajunge la piscină, cu un pistol argintiu în mână. 

Sunt atât de cufundat în gânduri, încât nu o observ pe 
Millicent decât atunci când sunt cât pe ce să mă lovesc de 
ea. Bătrâna doamnă tremură pe o bancă din fier care dă 
înspre grădină, cu mâinile încrucişate pe piept pentru a se 
proteja de vânt. Este acoperită complet cu trei haine largi 
şi priveşte peste un fular care îi este tras peste gură. Este 
vânătă din cauza frigului, iar pălăria îi este trasă pe ochi. 
Auzindu-mi paşii, se întoarce spre mine, cu faţa ei ridată 
ce trădează mirarea. 

— Pe legea mea, arăţi ca dracu’! exclamă ea, trăgându-şi 
fularul de pe gură. 

— Bună dimineaţa şi ţie, Millicent, îi zic eu, surprins de 
valul brusc de căldură care mă inundă când o văd. 

— Millicent? repetă ea, ţuguindu-şi buzele. Te-ai cam 
modernizat,  dragule. Prefer „mamă” dacă nu te 
deranjează. N-aş vrea să creadă lumea că te-am luat de pe 
stradă. Deşi uneori mă întreb dacă nu mi-ar fi fost mai bine 
fără tine. 

Eu rămân cu gura căscată. Nu făcusem legătura între 
Jonathan Derby şi Millicent Derby, poate pentru că este 
mai uşor să îţi imaginezi că a fost adus pe lume de o plagă 
biblică. 

— Ilartă-mă, mamă, zic eu, vârându-mi mâinile în 
buzunare şi aşezându-mă lângă ea. 

Millicent mă priveşte cu o sprânceană ridicată, iar în 
ochii ei cenuşii şi inteligenţi se citeşte amuzamentul. 

— O scuză şi o apariţie înainte de amiază! Te simţi bine? 
mă întreabă ea. 

— O fi de la aerul curat de ţară, răspund eu. Dar tu, ce 
cauţi afară în această dimineaţă îngrozitoare? 

Ea mormăie, cuprinzându-se şi mai tare cu braţele. 

— Trebuia să mă întâlnesc cu Helena ca să facem o 
plimbare, dar habar n-am pe unde umblă. Fără îndoială că 
iar a înţeles ora greşită, ca de obicei. Ştiu că se întâlneşte 
cu Cecil Ravencourt în după-amiaza aceasta, probabil s-a 
dus acolo. 

— Nu s-a dus, spun eu. 

Millicent îmi aruncă o privire întrebătoare. 

— Mi-a spus Cunningham, valetul lui Ravencourt, mint 
eu. 

— Îl cunoşti? 

— Doar puţin. 

— Ei bine, eu n-aş fi prea prietenoasă cu el, zice ea. Ştiu 
cât de mult îţi plac anturajele dubioase, însă, din câte mi-a 
spus Cecil, acesta este extrem de nepotrivit, chiar şi după 
standardele tale joase. 

Aceste cuvinte îmi stârnesc interesul. Ţin la valet, însă el 
a fost de acord să mă ajute abia după ce l-am şantajat cu 
secretul pe care îl ascunde. Până când nu voi afla ce 

ascunde, nu mă pot baza pe el, iar Millicent ar putea fi cea 
care mă va ajuta să îl descopăr. 

— Cum aşa? întreb eu într-o doară. 

— Nu ştiu, răspunde ea, fluturându-şi mâna spre mine. 
Ştii cum e Cecil, ascunde secrete în fiecare rid. Dacă ar fi 
să dăm crezare zvonurilor, el l-a angajat pe Cunningham 
doar pentru că l-a rugat Helena. Acum a descoperit ceva 
dezgustător despre băiat şi se gândeşte să îl concedieze. 

— Dezgustător? zic eu. 

— Aşa a spus Cecil. Eu nu am reuşit să-l trag de limbă 
să-mi spună totul. Afurisitul are o gură spurcată, dar ştii 
cât de mult urăşte scandalurile. Având în vedere obârşia 
lui Cunningham, trebuie să fie o chestiune al naibii de 
obscenă dacă este atât de îngrijorat. Aş vrea să ştiu despre 
ce este vorba. 

— Obârşia lui Cunningham? întreb eu. Cred că-mi scapă 
ceva. 

— Băiatul a crescut la Blackheath, îmi explică ea. E fiul 
bucătăresei, sau cel puţin aşa se zvoneşte. 

Bătrâna doamnă chicoteşte şi mă priveşte pe furiş. 

— Umblă vorba că onorabilul lord Hardcastle obişnuia 
să se distreze în Londra din când în când. Ei bine, la un 
moment dat, distracţia l-a urmat până la Blackheath cu un 
prunc în braţe, pretinzând că era al lui. Peter a vrut să 
trimită copilul la biserică, însă a intervenit Helena şi a 
cerut să îl păstreze. 

— De ce ar face asta? 

— Cunoscând-o pe Helena, probabil a vrut să îl insulte, 
zice Millicent, trăgându-şi nasul şi ferindu-şi faţa de vântul 
tăios. Nu l-a iubit niciodată pe soţul ei şi, primindu-l pe 
acest bastard în casa lor, i-ar fi gâdilat ei orgoliul. Bietul 
Peter, cred că de treizeci şi trei de ani încoace plânge până 
adoarme. În fine. I-au dat pruncul doamnei Drudge, 
bucătăreasa, ca să îl crească, iar Helena s-a asigurat că 
toată lumea ştie al cui este acest copil. 

— Cunningham ştie ceva din toate astea? 

— Nu văd de ce n-ar şti. Este unul dintre acele secrete 
cu care oamenii îşi scot ochii unul celuilalt, răspunde 

bătrâna doamnă, scoţându-şi batista din mâneca hainei ca 
să îşi şteargă nasul. Oricum, îl poţi întreba dacă tot sunteţi 
aşa buni prieteni. Facem o plimbare? Nu văd de ce am 
îngheţa pe banca asta, aşteptând o femeie care nu va veni. 

Ea se ridică înainte să apuc să răspund, bătând din 
picioare şi suflându-şi aer cald în mâinile protejate de 
mănuşi. Este într-adevăr o zi îngrozitoare; ploaia cade 
dintr-un cer cenuşiu ce prevesteşte o furtună. 

— De ce-ai ieşit afară? o întreb eu, în timp ce pietrişul de 
pe cărăruia care încercuieşte casa scrâşneşte sub tălpile 
noastre. Nu te puteai întâlni cu lady Hardcastle înăuntru? 

— Sunt prea mulţi oameni cu care nu vreau să mă 
întâlnesc, răspunde ea. 

De ce a coborât în bucătărie azi-dimineaţă? 

— Apropo de asta, am auzit că ai coborât în bucătărie 
azi-dimineaţă, zic eu. 

— Cine ţi-a spus? mă întreabă ea, încercând să se 
stăpânească. 

— Păi... 

— Nici nu m-am apropiat de bucătărie, continuă ea, fără 
să mai aştepte un răspuns. E un loc mizerabil. Nu mai 
scapi de miros câteva săptămâni. 

Ea pare sincer iritată de această sugestie, ceea ce 
înseamnă că probabil n-a făcut-o încă. O clipă mai târziu, 
ea mă înghionteşte în joacă, iar vocea ei devine brusc 
veselă. 

— Ai auzit despre Donald Davies? Se pare că a luat un 
automobil aseară şi a fugit înapoi la Londra. L-a văzut 
grăjdarul-şef. Zicea că a venit la el pe o ploaie torențială, 
îmbrăcat în toate culorile curcubeului. 

Aceste cuvinte mă pun pe gânduri. Ar fi trebuit să mă fi 
întors în trupul lui Donald Davies până acum, aşa cum s-a 
întâmplat în cazul majordomului. El a fost cea de-a treia 
gazdă a mea, iar Anna mi-a spus că sunt obligat să trăiesc 
o zi întreagă în fiecare gazdă, fie că vreau, fie că nu vreau. 
Nu cred că trecuse cu mult de mijlocul dimineţii când l-am 
lăsat dormind pe drum. Aşadar, de ce nu l-am revăzut? 

L-ai lăsat singur şi lipsit de apărare. 

Am simţit o umbră de vinovăţie. Poate că lacheul deja l-a 
găsit. 

— Ai auzit? zice Millicent, enervată. Ziceam că Donald 
Davies a plecat într-un automobil. Toţi din familia aia sunt 
scrântiţi. Este un aviz medical oficial! 

— Ai vorbit cu Dickie, zic eu absent, cu gândul la Davies. 

— Mai degrabă am ascultat, pufneşte ea. Treizeci de 
minute am încercat să nu mă zgâiesc la mustaţa lui. Mă 
mir că trece vreun sunet prin ea. 

Îmi vine să râd. 

— Ție îţi place cu adevărat de cineva de la Blackheath, 
mamă? 

— Nu prea, însă bănuiesc că motivul este invidia. 
Societatea este ca un dans, dragule, iar eu sunt prea 
bătrână pentru asta. Că veni vorba de dans, iată-l şi pe 
flaşnetar. 

Privesc în aceeaşi direcţie ca ea şi îl văd pe Daniel 
venind din partea opusă. În ciuda frigului, el poartă un 
pulover cu anchior şi pantaloni din pânză. Este aceeaşi 
ţinută pe care o va purta atunci când se va întâlni pentru 
prima oară cu Bell în vestibul. Mă uit la ceas. După ceas, 
întâlnirea aceea va avea loc în curând. 

— Domnule Coleridge! exclamă Millicent, cu o 
amabilitate prefăcută. 

— Doamnă Derby, zice el, alăturându-ni-se. Aţi frânt 
vreo inimă în dimineaţa aceasta? 

— Din păcate, în zilele noastre nici măcar nu mai 
tresaltă, domnule Coleridge. În tonul ei se simte precauţia, 
ca şi când ar traversa un pod care ar putea ceda. Ce 
treabă infamă v-a făcut să ieşiţi din casă pe o vreme atât 
de mizerabilă? 

— Vreau să-i cer o favoare fiului dumneavoastră, dar vă 
asigur că este ceva onest. 

— Ce dezamăgire! 

— Atât pentru mine, cât şi pentru dumneavoastră. El mă 
priveşte pentru prima oară. Ai un minut, Derby? 

Ne retragem, iar Millicent se străduieşte să pară 
neinteresată, deşi ne aruncă priviri curioase peste fular. 

— Ce s-a întâmplat? îl întreb eu. 

— Mă duc după lacheu, zice el, în timp ce pe faţa lui 
chipeşă se citesc atât teama, cât şi entuziasmul. 

— Cum? zic eu, atras pe loc de idee. 

— Ştim că se va afla în sala de mese şi că, în jurul orei 
unu, va băga spaima în Ravencourt, îmi explică el. Propun 
să îl prindem pe ticălos acolo. 

Este suficient să îmi aduc aminte de acei paşi 
fantomatici şi de acel râs malefic ca să mi se ridice părul 
pe ceafă, iar gândul că voi putea în sfârşit să îl înhaţ pe 
diavol mă face să mă înfierbânt. Sentimentul sălbatic pe 
care îl simt acum nu este prea departe de cel pe care l-a 
simţit Derby în pădure, atunci când am urmărit-o pe 
servitoare. Mă pune imediat în gardă. Nu îmi pot permite 
să o scap din lesă pe această gazdă. 

— Care-i planul tău? îl întreb,  stăpânindu-mi 
entuziasmul. Am fost singur în încăperea aceea şi nici 
măcar nu mi-am putut da seama unde se ascundea. 

— Nici eu, până aseară, când am stat de vorbă în timpul 
cinei cu un vechi prieten al familiei Hardcastle, zice el, 
ducându-mă puţin mai departe de Millicent, care trăgea cu 
urechea la conversaţia noastră. Se pare că există un 
labirint de tuneluri sub pardoseala de lemn. Acolo se 
ascunde lacheul şi acolo îi vom veni de hac. 

— Cum? 

— Noul meu prieten mi-a spus că există intrări în 
bibliotecă, în salon şi în galerie. Eu sugerez ca fiecare 
dintre noi să păzească o intrare şi să îl înhaţe atunci când 
va ieşi. 

— Perfect, zic eu, străduindu-mă să ţin în frâu 
entuziasmul crescând al lui Derby. Eu prefer biblioteca; tu 
ia salonul! Cine va sta în galerie? 

— Întreab-o pe Anna, îmi spune el. Însă niciunul dintre 
noi nu este suficient de puternic ca să îl înfrunte singur pe 
lacheu. Ce-ar fi ca voi doi să păziţi biblioteca, iar eu să mai 
strâng câteva gazde ale noastre ca să mă ajute în salon şi 
în galerie? 

— Minunat! exclam eu, entuziasmat. 

Dacă nu l-aş ţine în frâu pe Derby, acesta ar fugi deja 
spre tuneluri cu un lampadar şi un cuţit în mână. 

— Prea bine, zice el, oferindu-mi un zâmbet atât de 
afectuos, încât îmi este imposibil să îmi imaginez că vom 
da greş. Ocupă-ţi poziţia cu câteva minute înainte de ora 
unu. Cu puţin noroc, totul va lua sfârşit înainte de cină. 

Se întoarce să plece, dar eu îl apuc de braţ. 

— l-ai spus Annei că ai găsit o cale pentru a scăpa 
amândoi dacă ne va ajuta? îl întreb eu. 

El îmi aruncă o privire pătrunzătoare, iar eu îmi retrag 
repede mâna. 

— Da, răspunde el. 

— Este o minciună, nu-i aşa? zic eu. Doar unul dintre noi 
poate scăpa de la Blackheath. 

— Hai să-i spunem potenţială minciună, ce zici? Nu mi- 
am pierdut speranţa că ne vom ţine partea noastră de 
înţelegere. 

— Tu eşti ultima mea gazdă! Cât de mult speri? 

— Nu prea mult, răspunde el, cu o expresie blândă. Ştiu 
că ţii la ea. Crede-mă că nu am uitat sentimentul, dar avem 
nevoie ca ea să fie de partea noastră. Nu vom scăpa din 
casa aceasta dacă va trebui să fim toată ziua cu ochii în 
patru atât pe lacheu, cât şi pe Anna. 

— Trebuie să-i spun adevărul, zic eu, uluit de nepăsarea 
pe care o vădeşte faţă de prietena mea. 

El se încordează. 

— Dacă vei face asta, îţi va deveni duşman, îmi spune el 
printre dinţi, în timp ce priveşte în jurul lui ca să se 
asigure că nu ne aude nimeni. În acel moment, orice 
speranţă de a o ajuta cu adevărat se va spulbera. 

Umflându-şi obrajii, îşi ciufuleşte părul şi îmi zâmbeşte. 
Starea de agitaţie îl părăseşte aşa cum iese aerul dintr-un 
balon spart. 

— Fă ceea ce crezi că este bine! îmi spune el. Dar măcar 
aşteaptă până când îl vom prinde pe lacheu. El se uită la 
ceas. Îţi mai cer doar trei ore. 

Privirile noastre se întâlnesc. A mea este îndoielnică, iar 
a lui rugătoare. Nu am încotro şi mă conformez. 

— Prea bine, zic eu. 

— Nu vei regreta, îmi spune el. 

Mă strânge de umăr şi îi face vesel cu mâna lui 
Millicent, înainte să se îndrepte cu paşi hotărâți spre 
Blackheath, ca şi când ar avea un scop de îndeplinit. 

Când mă întorc, o văd pe Millicent privindu-mă 
îngândurată, cu buzele ţuguiate. 

— Ai nişte prieteni stricaţi, îmi spune ea. 

— Şi eu sunt un tip cam stricat, zic eu, privind-o în ochi. 

Intr-un final, ea clatină din cap şi îşi continuă plimbarea, 
suficient de încet încât să o ajung din urmă şi să păşesc 
alături de ea. Ajungem la o seră lungă. Multe dintre 
panourile din sticlă sunt crăpate, iar plantele dinăuntru 
sunt atât de năpădite de buruieni, încât se lipesc de geam. 
Millicent aruncă o privire înăuntru, însă frunzişul este prea 
des. Imi face semn să o urmez şi o luăm spre capătul 
celălalt, unde descoperim că uşile sunt ferecate cu un lanţ 
nou cu lacăt. 

— Păcat! zice ea, trăgând de el în zadar. Îmi plăcea să 
vin aici în tinereţe. 

— Ai mai fost la Blackheath? 

— Când eram mică, îmi petreceam vara aici, împreună 
cu ceilalţi: Cecil Ravencourt, gemenii Curtis, Peter 
Hardcastle şi Helena - aşa s-au cunoscut. După ce m-am 
măritat, i-am adus aici şi pe fratele, şi pe sora ta. Ei au 
crescut practic împreună cu Evelyn, Michael şi Thomas. 

Ea mă ia de braţ şi ne continuăm plimbarea. 

— O, cât îmi plăceau acele veri! zice ea. Helena era 
mereu îngrozitor de geloasă pe sora ta, pentru că Evelyn 
era atât de modestă. Nici Michael, cu faţa lui turtită, nu 
era mai sclipitor. Doar Thomas era mai arătos şi a sfârşit 
în lac. Zici că soarta a lovit-o pe biata femeie de două ori. 
Asta e! Niciunul dintre ei nu se putea compara cu tine, fiul 
meu cel chipeş, zice ea, luându-mi capul în mâinile ei. 

— Evelyn mi se pare în regulă, protestez eu. De fapt, are 
o frumuseţe izbitoare. 

— Serios? zice Millicent, pe un ton îndoielnic. Cred că a 
înflorit în Paris, dar nu m-a interesat. M-a evitat toată 

dimineaţa. Aşa mamă, aşa fiică, bănuiesc. Aşa se explică de 
ce Cecil îi dă târcoale. Este cel mai vanitos bărbat din câţi 
am cunoscut vreodată şi înseamnă mult, după cincizeci de 
ani petrecuţi împreună cu tatăl tău. 

— Soții Hardcastle o urăsc, ştii? La Evelyn mă refer. 

— Cine ţi-a umplut capul cu prostii? zice Millicent, în 
timp ce mă strânge de braţ şi îşi scutură piciorul, 
încercând să înlăture noroiul de pe gheată. Michael o 
adoră. Merge la Paris aproape în fiecare lună şi, din câte 
am înţeles, sunt prieteni la cataramă de când s-a întors ea. 
lar Peter nu o urăşte - este indiferent. Doar Helena. De 
când a murit Thomas, ea nu mai este ca înainte. Dar 
trebuie să ştii că tot continuă să vină aici. În fiecare an, la 
aniversarea morţii lui, ea face o plimbare în jurul lacului şi 
chiar vorbeşte cu el câteodată. Am auzit-o cu urechile 
mele. 

Cărăruia ne-a adus în dreptul piscinei care reflecta 
lumina. Aici este locul unde Evelyn îşi va lua viaţa în seara 
aceasta şi, la fel ca tot ce înseamnă Blackheath, piscina 
pare frumoasă doar de la depărtare. Văzută din sala de 
bal, piscina oferă o privelişte minunată, este ca o oglindă 
lungă care reflectă toată drama acestei case. Însă, de aici, 
nu este decât un heleşteu murdar, cu piatra crăpată, a 
cărui suprafaţă este acoperită de un strat gros de muşchi, 
ce seamănă cu un covor. 

De ce şi-ar lua viaţa aici? De ce nu în camera ei sau în 
vestibul? 

— Te simţi bine, dragule? mă întreabă Millicent. Eşti 
puţin cam palid la faţă. 

— Mă gândeam că este păcat că au lăsat acest loc în 
paragină, răspund eu, schiţând un zâmbet. 

— Ştiu, dar ce puteau face? zice ea, aranjându-şi fularul. 
După ce a fost comisă crima, nu au mai putut trăi aici şi 
nimeni nu vrea acest morman de pietre, mai ales când ştiu 
istoria conacului Blackheath. Ar fi trebuit să îl lase pădurii, 
dacă mă întrebi pe mine. 

Este un gând melancolic, însă cum nimic nu îi captează 
atenţia lui Jonathan Derby prea mult timp, eu sunt în 


< 185» 


curând distras de pregătirile pentru petrecerea din seara 
aceasta, pe care le văd prin ferestrele sălii de bal de lângă 
noi. Servitorii şi muncitorii freacă pardoseala şi zugrăvesc 
pereţii, în timp ce servitoarele îşi menţin echilibrul în 
vârfurile picioarelor, pe scări din lemn, ţinând în mâini 
pămătufuri cu cozi lungi. Muzicienii plictisiţi îşi acordează 
instrumentele lustruite în capătul celălalt al sălii, în timp 
ce Evelyn Hardcastle arată cu degetul şi gesticulează, 
aranjând lucrurile din mijlocul sălii. Ea trece în grabă de la 
un grup la altul. Atinge braţe şi răspândeşte bunătate, 
făcându-mă să  tânjesc după după-amiaza petrecută 


împreună. 
O caut din priviri pe Madeline Aubert şi o găsesc râzând 
împreună cu Lucy Harper - servitoarea abuzată de 


Stanwin şi care s-a împrietenit cu Ravencourt - şi aşezând 
un divan lângă estradă. Întâlnirea dintre cele două femei 
maltratate îmi aduce o oarecare linişte sufletească, deşi nu 
îmi alungă defel sentimentul de vină faţă de evenimentele 
petrecute în dimineaţa aceasta. 

— Ţi-am spus şi data trecută că nu îţi voi mai acoperi 
micile indiscreţii, îmi zice Millicent, pe un ton aspru, 
încordându-se. i 

Ea se uită la mine în timp ce le privesc pe servitoare. În 
privirea ei se amestecă sila şi dragostea, iar secretele lui 
Derby încep să iasă la suprafaţă. Ceea ce înţelesesem doar 
vag înainte, acum începe să prindă contur. Derby este un 
violator, şi nu a făcut-o doar o singură dată. Sunt toate 
acolo, cuprinse de privirea lui Millicent; fiecare femeie pe 
care el a atacat-o, fiecare viaţă pe care el a distrus-o. Pe 
umerii ei apasă toate. Indiferent ce latură întunecată zace 
în Jonathan Derby, Millicent încearcă să o ascundă în 
întunericul nopţii. 

— Ţie nu-ţi plac decât cele slabe, nu-i aşa? zice ea. 
Doar... 

Ea tace şi rămâne cu gura căscată, de parcă 
următoarele cuvinte i s-ar fi evaporat pur şi simplu de pe 
buze. 

— Trebuie să plec, zice ea brusc, strângându-mi mâna. 

Mi-a venit un gând foarte ciudat. Ne vedem la cină, 
dragule. 

Fără să mai rostească un cuvânt, Millicent face cale- 
ntoarsă şi dispare după colţul casei. Mă uit nedumerit din 
nou în sala de bal şi încerc să văd ce a văzut şi ea, însă 
toată lumea şi-a schimbat locul, în afară de formaţie. 
Atunci observ piesa de şah de pe pervazul ferestrei. Dacă 
nu mă înşel, este aceeaşi piesă sculptată de mână pe care 
am găsit-o în cufărul lui Bell. Este acoperită cu pete de 
vopsea albă şi mă priveşte cu ochi mici şi stângaci. 
Deasupra ei, stă scris un mesaj pe mizeria de pe geam. 

În spatele tău. 

Când mă întorc, o văd pe Anna făcându-mi cu mâna de la 
marginea pădurii. Trupul ei mărunt este învelit într-o haină 
cenuşie. Vâr piesa de şah în buzunar, în timp ce arunc o 
privire în stânga şi în dreapta pentru a mă asigura că 
suntem singuri, apoi o urmez în pădure, îndepărtându-mă 
de Blackheath. Ea pare să aştepte de ceva timp, iar acum 
ţopăie de pe un picior pe celălalt ca să se încălzească. 
Judecând după obrajii ei vineţii, metoda aceasta nu o ajută 
la nimic. Nu-i de mirare, având în vedere ţinuta pe care o 
poartă. Este îmbrăcată în nuanţe cenuşii, cu o haină 
jerpelită şi o căciulă croşetată, dar subţire precum 
borangicul. Sunt haine care au fost date de la unul la altul 
şi au fost peticite de atâtea ori, încât țesătura originală a 
dispărut demult. 

— N-ai vreun măr la tine sau altceva? îmi zice ea, fără 
nicio introducere. Mor de foame. 

— Am o sticluţă de buzunar, îi spun eu, întinzându-i-o. 

— Bănuiesc că va trebui să mă mulţumesc cu ea, 
răspunde ea, luându-mi-o din mână şi desfăcându-i dopul. 

— Credeam că este prea periculos pentru noi să ne 
întâlnim în afara casei de oaspeţi. 

— Cine ţi-a spus asta? mă întreabă ea, apoi se strâmbă 
când gustă conţinutul sticluţei. 

— Tu, răspund eu. 

— Iţi voi spune asta. 

— Poftim? 

— Îţi voi spune că nu este în siguranţă să ne întâlnim, 
dar nu ţi-am spus încă, îmi explică ea. N-aveam cum, sunt 
trează doar de câteva ore şi mi-am petrecut mare parte din 
timp împiedicându-l pe lacheu să nu le facă ferfeniţă pe 
gazdele tale viitoare. De aceea am şi ratat micul dejun. 

Eu o privesc clipind, chinuindu-mă să înțeleg 
evenimentele din acea zi pentru că se desfăşoară într-o 
ordine greşită. Nu este pentru prima oară când îmi doresc 
să am mintea ageră a lui Ravencourt. A lucra cu intelectul 
redus al lui Jonathan Derby este ca şi când aş amesteca 
crutoane într-o supă groasă. 

Observându-mi nedumerirea, ea se încruntă. 

— Ai aflat despre existenţa lacheului? Niciodată nu ştiu 
unde am rămas. 

Eu încep să îi povestesc repede despre iepurele mort din 
camera lui Bell şi despre paşii fantomatici care l-au 
urmărit pe Ravencourt în sala de mese, iar expresia de pe 
faţa ei se întunecă tot mai mult cu fiecare detaliu nou. 

— Ticălosul! izbucneşte ea când termin de povestit, apoi 
se plimbă de colo colo, cu pumnii strânşi şi umerii aplecaţi 
în faţă. Stai să pun mâna pe el! continuă ea, aruncând o 
privire ucigătoare înspre casă. 

— Nu va trebui să aştepţi prea mult, îi zic eu. Daniel 
crede că lacheul se ascunde în nişte tuneluri. Există mai 
multe intrări, dar noi doi o vom păzi pe cea din bibliotecă. 
Vrea să fim acolo înainte de ora unu. 

— Sau ne-am putea tăia singuri beregata şi să-l scutim 
pe lacheu să îşi mai dea osteneala să ne ucidă, zice ea, pe 
un ton sincer şi neimpresionat. 

Se uită la mine ca la un nebun. 

— Ce s-a întâmplat? 

— Lacheul nu este prost, zice ea. Dacă ştim unde se află, 
înseamnă că aşa trebuie. A fost cu un pas în faţa noastră 
încă de când a început toată povestea aceasta. Nu m-ar 
mira deloc dacă ar sta la pândă, sperând să ne împotmolim 
singuri. 

— Trebuie să facem ceva! protestez eu. 

— Vom face, dar ce rost are să facem ceva stupid când 

putem face un lucru inteligent, zice ea, pe un ton răbdător. 
Ascultă-mă, Aiden, ştiu că eşti disperat, dar noi doi avem o 
înţelegere. Eu te menţin în viaţă ca să îl poţi găsi pe 
ucigaşul lui Evelyn, apoi vom pleca amândoi de-aici. Eu îmi 
fac doar treaba mea. Şi-acum, promite-mi că nu vei merge 
după lacheu. 

Argumentul ei are logică, însă nu are nicio greutate în 
faţa fricii mele. Dacă există vreo şansă să îi vin de hac 
acestui nebun înainte să mă găsească el pe mine, atunci 
voi profita de ea, indiferent de riscuri. Prefer să înfrunt 
moartea decât să mă ascund într-un colţ ca un laş. 

— Promit, mint eu din nou. 

Din fericire, Annei îi este prea frig ca să observe 
ezitarea din vocea mea. În ciuda faptului că a băut din 
sticluţa cu tărie, ea tremură atât de tare, încât i-a dispărut 
orice urmă de culoare din obraji. În încercarea de a se 
apăra de vânt, ea se lipeşte de mine. Simt mirosul de 
săpun pe care îl emană pielea ei şi îmi impun să privesc în 
altă parte. Nu vreau ca ea să vadă cum mă lupt cu dorinţa 
de nestăpânit a lui Derby. 

Simţindu-mi disconfortul, ea îşi înclină capul ca să-mi 
întâlnească faţa plouată. 

— Îţi promit că restul gazdelor tale vor fi mai bune, îmi 
zice ea. Trebuie să încerci să te controlezi. Nu-i da lui 
satisfacţie. 

— Cum aş putea să fac asta când nu ştiu unde se 
termină gazdele şi unde încep eu? 

— Dacă tu nu ai fi fost aici, Derby m-ar fi pipăit deja, îmi 
zice ea. Aşa ştii cine eşti. Nu trebuie doar să nu uiţi asta - 
trebuie să o şi faci şi să continui mereu. 

Chiar şi aşa, ea face un pas în spate, contra vântului, şi 
mă eliberează de disconfort. 

— N-ar trebui să fii afară pe o vreme ca asta, îi spun eu, 
scoţându-mi fularul şi înfăşurându-i-l în jurul gâtului. Te 
vei îmbolnăvi. 

— Iar dacă tu vei continua să te comporti astfel, lumea l- 
ar putea confunda pe Jonathan Derby cu o fiinţă umană, 
zice ea, vârându-şi în haină capetele fularului. 

— Spune-i asta lui Evelyn Hardcastle, zic eu. A fost cât 
pe ce să mă împuşte în dimineaţa aceasta. 

— Ar fi trebuit să tragi şi tu în ea, declară ea, pe un ton 
serios. Am fi putut rezolva uciderea ei pe loc. 

— Nu-mi dau seama dacă glumeşti sau nu, zic eu. 

— Fireşte că glumesc, spune ea, suflând în mâinile 
îngheţate. Dacă ar fi fost atât de simplu, am fi plecat 
demult de-aici. Ascultă-mă, nu sunt sigură că a încerca să-i 
salvezi viaţa este un plan mult mai bun. 

— Crezi că ar trebui s-o las să moară? 

— Cred că irosim mult timp nefăcând ceea ce ni s-a 
cerut să facem. 

— Nu o putem proteja pe Evelyn dacă nu ştim cine vrea 
ca ea să moară, spun eu. Un lucru ne va conduce la 
celălalt. 

— Sper să ai dreptate, zice ea, pe un ton îndoielnic. 

Încerc să găsesc un argument încurajator, însă îndoielile 
ei mi s-au vârât pe sub piele şi încep să îmi provoace 
mâncărimi. I-am spus că, dacă îi vom salva viaţa lui Evelyn, 
acest lucru ne va conduce la ucigaşul ei, însă aceasta n-a 
fost decât o eschivare. Nu există niciun plan. Nici măcar 
nu mai ştiu dacă o pot salva pe Evelyn. Acţionez pe 
bâjbâite şi pierd teren în faţa lacheului în tot acest timp. 
Anna merită mai mult, însă eu habar nu am cum să îi ofer 
mai mult fără să nu o abandonez pe Evelyn - şi, dintr-un 
motiv sau altul, nu pot suporta acest gând. 

Există mişcare pe cărăruie, iar vocile sunt purtate de 
vânt printre copaci. Anna mă apucă de braţ şi mă trage 
mai adânc în pădure. 

— Oricât ar fi de plăcut să te revăd, am venit să-ţi cer o 
favoare. 

— Oricând! Cu ce te pot ajuta? 

— Cât este ceasul? întreabă ea, scoţându-şi din buzunar 
caietul de schiţe. 

Este acelaşi pe care l-am văzut în mâna ei în casa de 
oaspeţi. Are foile şifonate şi coperta plină de găuri. Ea îl 
tine sus ca eu să nu pot vedea ce conţine, dar, judecând 
după felul în care frunzăreşte paginile, pare să fie ceva 

important. 

Eu mă uit la ceas. 

— Este 10:08 a.m., răspund eu, murind de curiozitate. 
Ce conţine caietul? 

— Notite, informaţii; tot ceea ce am reuşit să aflu despre 
cele opt gazde ale tale şi cu ce se ocupă ele, zice ea 
absentă, trecându-şi degetul peste o foaie. Şi nu-mi cere să 
vezi, pentru că nu-ţi pot arăta. Nu ne putem asuma riscul 
să stricăm ziua asta cu ceea ce ştii tu. 

— Nici n-aveam de gând să-ţi cer asta, protestez eu, şi 
îmi îndrept repede privirea în altă direcţie. 

— Sigur. 10:08 a.m. Perfect. Peste un minut, voi pune un 
bolovan în iarbă. Vreau ca tu să stai lângă el atunci când 
se va sinucide Evelyn. Nu ai voie să te mişti, Aiden, nici 
măcar un milimetru, ai înţeles? 

— Ce înseamnă toate astea, Anna? 

— Hai să-i spunem plan de rezervă. Ea mă pupă pe 
obraz, atingându-mi carnea amorţită cu buzele ei reci, şi 
îşi vâră carnetul la loc în buzunar. 

Abia face un pas când pocneşte din degete şi se întoarce 
cu faţa spre mine, ţinând în palmă două pastile albe. 

— Ila-le pentru mai târziu, îmi zice ea. Le-am şterpelit 
din trusa doctorului Dickie când a venit să îl vadă pe 
majordom. 

— Ce-s astea? 

— Pastile pentru dureri de cap, ţi le dau în schimbul 
piesei de şah. 

— Vechitura asta urâtă? spun eu, dându-i nebunul 
sculptat de mână. De ce o vrei? 

Ea îmi zâmbeşte în timp ce mă priveşte cum împăturesc 
pastilele într-o batistă de buzunar albastră. 

— Pentru că tu mi-ai dat-o, răspunde ea, strângând-o 
protector în mână. A reprezentat prima promisiune pe care 
mi-ai făcut-o. Această vechitură urâtă este motivul pentru 
care am încetat să-mi mai fie teamă de locul acesta. Este 
motivul pentru care am încetat să mă mai tem de tine. 

— De mine? De ce te-ai teme de mine? zic eu, sincer 
rănit de gândul că ne-ar putea despărţi ceva. 

— Of, Aiden! zice ea, clătinând din cap. Dacă vom face 
treaba asta cum trebuie, toată lumea din această casă se 
va teme de tine. 

Se îndepărtează, purtată de aceste cuvinte, ca o adiere 
printre copaci şi prin iarba care înconjoară piscina. Poate o 
fi tinereţea ei, sau personalitatea, sau vreun amestec 
ciudat al tuturor aspectelor nefericite care ne înconjoară, 
însă nu văd niciun dram de îndoială în ea. Indiferent ce 
plan o fi având, ea pare extrem de încrezătoare în el. Poate 
chiar periculos de încrezătoare. 

Din locul unde mă aflu, la marginea pădurii, o privesc 
cum ia o piatră mare şi albă din rondul de flori şi cum face 
şase paşi înainte să o lase să cadă în iarbă. Işi întinde 
braţul pentru a măsura distanţa până la glasvandurile sălii 
de bal, apoi, părând mulţumită de ce a făcut, îşi şterge 
noroiul de pe mâini şi le bagă adânc în buzunare. Apoi se 
îndepărtează. 

Dintr-un oarecare motiv, această mică demonstraţie mă 
nelinişteşte. 

Eu am venit aici de bunăvoie, iar Anna, nu. Doctorul 
ciumei a adus-o la Blackheath pentru un motiv anume, iar 
eu habar nu am care ar putea fi acesta. 

Indiferent cine ar fi cu adevărat Anna, eu o voi urma 
orbeşte. 

Uşa dormitorului este încuiată, iar înăuntru nu se aude 
niciun zgomot. Sperasem să vorbesc cu Helena Hardcastle 
înainte să îşi înceapă ziua, dar se pare că stăpânei casei nu 
îi place să lenevească. Apăs din nou pe clanţă şi îmi lipesc 
urechea de uşa din lemn. În afară de câteva priviri 
curioase aruncate de invitaţii care trec pe acolo, eforturile 
mele sunt în zadar. Ea nu este înăuntru. 

Mă îndepărtez şi îmi vine un gând: dacă nu a pătruns 
încă nimeni în camera ei şi Ravencourt va găsi uşa spartă 
la primele ore ale după-amiezii, atunci acest lucru se va 
întâmpla în următoarele ore. 

Sunt curios să aflu cine este făptaşul şi de ce este atât 
de disperat să pătrundă înăuntru. O bănuisem iniţial pe 
Evelyn, deoarece avea la ea unul din cele două revolvere 
furate din biroul Helenei, însă a fost cât pe ce să mă 
omoare cu el în pădure în dimineaţa aceasta. Dacă îl are 
deja, înseamnă că nu mai este nevoită să spargă uşa. 

Asta dacă nu cumva caută altceva. 

Singurul lucru care mai lipsea era pagina cu întâlnirile 
din agenda Helenei. Millicent credea că Helena a rupt-o ca 
să ascundă o faptă suspectă, însă amprentele lui 
Cunningham mânjeau celelalte pagini. El a refuzat să dea 
explicaţii şi a negat că ar fi intrat prin efracţie în cameră, 
însă, dacă l-aş putea strânge cu uşa, nu ar avea de ales 
decât să mărturisească tot. 

lau o hotărâre şi mă ascund în umbrele din capătul 
îndepărtat al coridorului pentru a începe veghea. 

După cinci minute, Derby e plictisit de moarte. 

Eu mă foiesc, plimbându-mă încoace şi încolo. Nu 
reuşesc să îl liniştesc. 

Dezorientat, iau urma mirosului de mâncare spre salon, 
cu intenţia de a mă întoarce pe coridor cu o farfurie de 
mâncare şi un scaun. Sper ca astfel să reuşesc să o mai 
îmbunez pe gazda mea încă o jumătate de oră, după care 
va trebui să găsesc o altă cale să o distrez. 

Când intru în salon, aud conversații adormite. 
Majoritatea oaspeților abia s-au trezit şi put după 
petrecerea de aseară. Trupurile lor emană miros de 
transpiraţie şi tutun, iar respiraţiile lor duhnesc a băutură. 
Vorbesc în şoaptă şi se mişcă lent, de parcă ar fi nişte 
păpuşi din porțelan brăzdate de crăpături. 

Iau o farfurie de pe bufet şi încep să o umplu cu ouă şi 
fasole. Mă opresc ca să mănânc un cârnat de pe un platou 
şi-mi şterg unsoarea de pe gură cu mâneca. Sunt atât de 
preocupat, încât abia după un timp îmi dau seama că toată 
lumea tace. 

Un individ voinic stă lângă uşă şi îşi plimbă privirea de 
la un invitat la altul. Celor scanaţi deja cu privirea li se 
citeşte uşurarea pe faţă. Această stare de nelinişte este 
îndreptăţită. Individul are înfăţişarea unei brute: barbă 
roşcovană, obraji traşi şi nasul atât de mutilat, încât 
seamănă cu un ou care a fost spart în tigaie. Poartă un 
costum zdrenţuit, care-i vine prea strâmt pe trupul 
mătăhălos, iar stropii de ploaie îi strălucesc pe umerii laţi, 
care ar putea fi folosiţi cu uşurinţă drept blat de bufet. 

Privirea îi cade asupra mea şi o simt ca un bolovan în 
braţe. 

— Domnul Stanwin doreşte să te vadă, îmi zice el. 

Are vocea răguşită şi pronunţă consoanele apăsat. 

— De ce? întreb eu. 

— Bănuiesc că îţi va spune el. 

— Spune-i domnului Stanwin că-mi pare rău, dar am 
puţină treabă acum. 

— Fie vii de bunăvoie, fie te duc eu cu forţa, îmi zice el, 
mârâind. 

Derby abia reuşeşte să se stăpânească, însă nu are rost 
să se dea în spectacol. Nu îl pot învinge pe bărbatul 
acesta; singura mea speranţă este ca întâlnirea mea cu 
Stanwin să fie una scurtă ca să mă pot întoarce la ale 
mele. Şi-apoi, sunt curios să aflu de ce vrea să mă vadă. 


3 Elementele principale ale micului dejun englezesc. Ouăle se 


pregătesc sub diferite metode (ochiuri, omletă, fierte etc.) în timp ce 
fasolea se serveşte ca o mâncare cu sos de roşii (n.red.). 

Îmi pun farfuria pe bufet şi mă ridic ca să îl urmez pe 
bătăuşul lui Stanwin. Individul mă invită să o iau înainte, 
apoi îmi spune să urc scările şi să fac la dreapta când 
ajung sus, spre aripa de est, care este închisă. Când dau 
draperia la o parte, o briză umedă îmi mângâie obrazul şi 
văd un coridor lung care se întinde în faţa mea. Uşile 
atârnă în balamale, lăsând la vedere odăi acoperite de praf 
şi paturi cu baldachinele prăbuşite. Îmi simt gâtul iritat 
atunci când respir. 

— Ce-ar fi să aştepţi în camera de colo, ca un domn 
cumsecade, iar eu îi voi spune domnului Stanwin că ai 
venit, îmi zice escorta mea, arătându-mi cu bărbia o 
încăpere din stânga. 

Eu mă conformez şi intru într-o cameră de copii, al cărei 
tapet galben acum atârnă de pe pereţi. Pe jos sunt 
împrăştiate jocuri şi jucării din lemn, iar lângă uşă se află 
un cal de jucărie. Pe o tablă de şah, jocul este în curs de 
desfăşurare, piesele albe fiind nimicite de cele negre. 

Nici nu păşesc bine înăuntru şi o aud pe Evelyn ţipând în 
camera de alături. Pentru prima oară, Derby şi cu mine ne 
mişcăm cu precauţie. Ţâşnim după colţ, dar descoperim că 
uşa este blocată de bătăuşul roşcovan. 

— Domnul Stanwin este ocupat, amice, îmi zice el, 
legănându-se înainte şi înapoi ca să se încălzească. 

— O caut pe Evelyn Hardcastle, am auzit-o ţipând, îi zic 
eu, abia respirând. 

— Se prea poate, dar se pare că nu poţi face nimic în 
privinţa asta, nu? 

Arunc o privire în încăpere peste umărul lui, sperând s-o 
zăresc pe Evelyn. Aceasta seamănă cu o sală de aşteptare, 
însă este pustie. Mobilierul este acoperit cu cearşafuri 
îngălbenite şi cu tivurile înnegrite de mucegai. Ferestrele 
sunt acoperite cu ziare vechi, iar lambriurile de pe pereţi 
sunt aproape putrezite. Pe peretele celălalt se află o uşă, 
dar este închisă. Ei trebuie să fie dincolo de ea. 

Imi întorc privirea la bărbat, care îmi zâmbeşte, 
dezvelindu-şi dinţii strâmbi şi galbeni. 

— Mai doreşti ceva? mă întreabă el. 

— Vreau să mă asigur că ea n-a păţit nimic. 

Incerc să trec pe lângă el, însă este un gest necugetat. 
Are de trei ori greutatea mea şi este cu un cap mai înalt 
decât mine. Mai exact, ştie cum să îşi folosească forţa. Îşi 
pune palma pe stomacul meu şi mă împinge fără urmă de 
emoție pe faţă. 

— Nu te obosi, îmi zice el. Sunt plătit ca să stau aici şi să 
mă asigur că domnii amabili ca tine nu intră singuri în 
bucluc, aventurându-se în locuri unde nu ar trebui să se 
afle. 

Deşi sunt doar nişte cuvinte, zici că ar fi nişte cărbuni 
aprinşi în sobă. Sângele îmi clocoteşte. Încerc să ţâşnesc 
pe lângă el şi mă bucur ca un neghiob că am reuşit, până 
când mă trezeşte o îmbrâncitură şi sunt azvârlit înapoi pe 
coridor. 

Mă ridic în picioare, mârâind. 

El nu s-a clintit din loc. Nu gâfâie din cauza efortului. Nu 
îi pasă. 

— Părinţii ţi-au oferit totul în afară de bun-simţ, nu-i 
aşa? zice el, cu atâta blândeţe încât am impresia că mi s-a 
aruncat în faţă o găleată cu apă rece. Domnul Stanwin nu 
îi face niciun rău, dacă asta te îngrijorează. Aşteaptă 
câteva minute şi o vei putea întreba tu însuţi când va ieşi. 

Ne privim în ochi o clipă, înainte ca eu să mă retrag în 
camera copiilor. El are dreptate. Nu am cum să trec de el, 
însă nu pot aştepta până când va ieşi Evelyn. Ea nu îi va 
spune nimic lui Jonathan Derby după cele întâmplate în 
dimineaţa aceasta şi, indiferent ce se poate întâmpla, 
motivul pentru care ea îşi va lua viaţa în seara aceasta ar 
putea fi dincolo de uşa aceea. 

Mă apropii în grabă de perete şi îmi lipesc urechea de 
lambriu. Dacă nu mă înşel, Evelyn vorbeşte cu Stanwin în 
camera alăturată, ceea ce înseamnă că ne despart doar 
câteva bucăţi de lemn putrezit. În curând aud murmur de 
voci, însă acesta este prea slab ca eu să pot înţelege ceva. 
Folosindu-mă de cuțitul pliabil, rup tapetul de pe perete şi 
bag lama între şipcile desprinse pentru a le desface de tot. 
Sunt atât de umede, încât se desprind uşor, iar lemnul se 

sfărâmă în mâinile mele. 

— Spune-i c-ar fi bine să nu se joace cu mine, altminteri 
o s-o păţiţi amândouă, zice Stanwin cu o voce care răzbate 
prin peretele izolat. 

— Spune-i tu, nu sunt servitoarea ta, îi răspunde Evelyn, 
pe un ton rece. 

— Eşti ceea ce vreau eu, atât timp cât suport eu 
cheltuielile. 

— Nu-mi place tonul tău, domnule Stanwin, zice Evelyn. 

— lar mie nu-mi place să mă ia cineva peste picior, 
domnişoară Hardcastle, spune el, scuipându-i practic 
numele. Uiţi că am lucrat aici aproape cincisprezece ani. 
Cunosc fiecare cotlon, fiecare persoană de aici. Nu mă 
confunda cu unul dintre nenorociţii ăştia înguşti la minte, 
cu care te-ai înconjurat. 

Ura lui este vâscoasă, are consistenţă. Aş putea-o 
stoarce din aer şi s-o vâr într-o sticlă. 

— Şi scrisoarea? zice încet Evelyn, copleşită de 
indignare. 

— O voi păstra eu, ca să pricepi importanţa înţelegerii 
noastre. 

— Eşti o fiinţă josnică, ştii asta? 

Stanwin răspunde acestei insulte râzând copios. 

— Cel puţin sunt cinstit, zice el. Câţi din casa aceasta 
pot spune acelaşi lucru? Poţi pleca acum. Nu uita să 
transmiţi mai departe mesajul meu. 

Aud cum se deschide uşa camerei lui Stanwin, iar câteva 
clipe mai târziu, Evelyn trece în grabă pe lângă camera 
copiilor. Sunt tentat să o urmez, însă nu foloseşte la nimic 
o nouă înfruntare. Şi-apoi, Evelyn a pomenit ceva despre o 
scrisoare care se află acum în posesia lui Stanwin. Părea 
dornică să pună mâna pe ea, ceea ce înseamnă că trebuie 
să o citesc. Cine ştie, poate Stanwin şi Derby sunt prieteni. 

— Jonathan Derby vă aşteaptă în camera copiilor, îl aud 
pe bătăuş spunându-i lui Stanwin. 

— Bine, răspunde Stanwin, deschizând sertarele. Stai să 
mă schimb în hainele de vânătoare, apoi vom merge să 
schimbăm o vorbă cu canalia asta. 

Sau poate că nu. 

Stau cu picioarele pe masă, lângă tabla de şah. 
Proptindu-mi bărbia în mâini, privesc îndelung jocul, 
încercând să descifrez vreo strategie din aranjarea 
pieselor. Se dovedeşte a fi o misiune imposibilă. Derby este 
prea zvăpăiat pentru aşa ceva. Atenţia îi este mereu 
distrasă de fereastră, de firicele de praf din aer şi de 
zgomotele de pe coridor. Nu este niciodată liniştit. 

Daniel m-a avertizat că fiecare gazdă a noastră gândeşte 
diferit, însă abia acum înţeleg pe deplin înţelesul 
cuvintelor lui. Bell a fost laş, iar Ravencourt, nemilos, însă 
amândoi erau capabili să se concentreze. Nu este şi cazul 
lui Derby. Gândurile îi năpădesc mintea ca furnicile şi 
zăbovesc suficient de mult ca să îi distragă atenţia, însă 
niciodată ca să îi fie de folos. 

Un zgomot îmi atrage atenţia spre uşă. Ted Stanwin 
stinge un băț de chibrit şi mă priveşte cu atenţie pe 
deasupra pipei. Este mai mare decât îmi amintesc: un 
bărbat care se întinde în lăţime ca o felie de unt care se 
topeşte. 

— Nu ştiam că joci şah, Jonathan, zice el, în timp ce 
balansează căluţul de jucărie, iar acesta loveşte în 
pardoseală. 

— Sunt autodidact, răspund eu. 

— Mă bucur pentru tine. Oamenii ar trebui să caute să 
se perfecţioneze. 

Ochii lui mai zăbovesc o clipă asupra mea, înainte să 
privească spre fereastră. Deşi Stanwin nu a făcut şi nu a 
zis ceva ameninţător, Derby se teme de el. Pulsul îmi 
transmite acest mesaj prin codul Morse. 

Arunc o privire spre uşă. Sunt gata să ţâşnesc din loc, 
însă bătăuşul stă pe coridor, rezemat de perete şi cu 
braţele încrucişate pe piept. Mă salută scurt din cap, la fel 
de prietenos ca un coleg de celulă. 

— Mama ta a întârziat cu plăţile, zice Stanwin, cu 
fruntea lipită de fereastră. Sper că toate-s bune? 

— Destul de bune. 

— Mi-ar displăcea ca lucrurile să se schimbe. 

Eu mă foiesc pe scaun ca să-i atrag privirea. 

— Mă ameninţi, domnule Stanwin? 

El se întoarce de la fereastră, zâmbindu-i individului de 
pe coridor, apoi mie. 

— Fireşte că nu, Jonathan. O ameninţ pe mama ta. Doar 
nu crezi că am bătut atâta drum pentru un nătărău ca 
tine? 

Trăgând din pipă, el ridică de jos o păpuşă şi o azvârle 
nepăsător spre tabla de şah, împrăştiind piesele în toată 
camera. Furia mă face să sar în picioare şi să mă 
năpustesc asupra lui, însă el îmi imobilizează pumnul în 
aer şi mă întoarce în timp ce îmi striveşte gâtul cu unul din 
braţele lui vânjoase. 

Îi simt respiraţia pe obraz, care pute ca o bucată de 
carne stricată. 

— Vorbeşte cu mama ta, Jonathan, mârâie el, în timp ce 
îmi strânge traheea suficient de tare, încât să văd steluțe 
în faţa ochilor. Altminteri, s-ar putea să îi fac o vizită. 

Tace suficient cât să prind înţelesul cuvintelor lui, apoi 
îmi dă drumul. 

Eu cad în genunchi, ducându-mi mâinile la gât şi 
chinuindu-mă să respir. 

— N-o să ai decât de pierdut cu temperamentul ăsta, 
zice el, scuturându-şi pipa în direcţia mea. Eu l-aş ţine sub 
control dacă aş fi în locul tău. Dar nu-ţi face griji: prietenul 
meu îi ajută pe oameni să înveţe lucruri noi! 

Îi arunc o privire duşmănoasă de pe podea, însă el se 
află deja în drum, spre ieşire. Când iese pe coridor, el îi 
face un semn din cap amicului său, care intră în cameră. 
Acesta mă priveşte fără nicio emoție în timp ce îşi dă jos 
haina. 

— Ridică-te în picioare, amice! îmi zice el. Cu cât 
începem mai repede, cu atât vom termina mai repede. 

Pare mai mare decât atunci când a stat la uşă. Pieptul îi 
este ca un scut, iar cămaşa stă să-i pocnească pe braţele-i 
vânjoase. Simt cum mă cuprinde groaza când el se apropie 

de mine, iar eu bâjbâi cu degetele în căutarea unei arme. 
Dau de tabla grea de şah de pe masă. 

Fără să stau pe gânduri, o arunc spre el. 

Timpul parcă stă în loc cât tabla de şah se învârte în aer. 
Este un obiect imposibil care zboară, iar viaţa mea depinde 
de suprafaţa acestuia. Evident, soarta are o slăbiciune 
pentru mine, deoarece tabla îl loveşte în faţă cu un zgomot 
dezgustător, făcându-l să se izbească de perete şi să scoată 
un țipăt înăbuşit. 

Eu sar în picioare în timp ce sângele i se prelinge printre 
degete şi o iau la fugă de-a lungul coridorului, urmărit de 
vocea furioasă a lui Stanwin. Când arunc o privire peste 
umăr, îl văd pe Stanwin ieşit pe jumătate din sala de 
aşteptare. Este roşu la faţă de furie. Cobor în fugă scările 
şi mă iau după murmurul de voci din salon, ce acum este 
plin de invitaţi cu ochii injectaţi, care îşi înfulecă micul 
dejun. Doctorul Dickie râde zgomotos împreună cu 
Michael Hardcastle şi cu Clifford Herrington, ofiţerul de 
marină pe care l-am cunoscut la cină, în timp ce 
Cunningham pune de mâncare pe o tavă din argint, cu 
care îl va întâmpina pe Ravencourt atunci când acesta se 
va trezi. 

Când şuşotelile încetează brusc, îmi dau seama că 
Stanwin se apropie, iar eu mă furişez în camera de studiu 
şi mă ascund după uşă. Sunt aproape isteric, iar inima îmi 
bate atât de tare, încât e gata să-mi sară din piept. Imi vine 
să râd şi să plâng în acelaşi timp, să iau o armă şi să mă 
năpustesc asupra lui Stanwin, ţipând. Am nevoie de toată 
concentrarea ca să stau nemişcat - dacă nu o voi face, voi 
pierde această gazdă şi încă o zi prețioasă. 

Mă uit prin crăpătura dintre uşă şi toc şi văd cum 
Stanwin întoarce oamenii de umăr şi se uită la faţa lor. 
Bărbaţii se feresc din calea lui, iar cei puternici îngână 
scuze când el se apropie. Oricare ar fi influenţa lui asupra 
acestor oameni, aceasta este suficient de mare ca niciunul 
să nu se simtă ofensat de comportamentul lui faţă de ei. M- 
ar putea omori în bătaie în mijlocul încăperii şi nimeni n-ar 
sufla o vorbă despre asta. Nu aş avea niciun aliat aici. 

Ceva rece îmi atinge degetele şi, când îmi cobor 
privirea, văd că strâng în mână o tabacheră grea de pe un 
raft. 

Derby se înarmează. 

li spun să facă linişte, dau drumul tabacherei şi îmi 
îndrept atenţia spre salon şi mai că ţip din cauza şocului. 

Stanwin se află la câţiva paşi depărtare şi vine drept 
înspre camera de studiu. 

Caut o ascunzătoare, însă nu văd niciuna şi nu pot fugi 
în bibliotecă fără să nu trec prin uşa pe care urmează el să 
intre. Sunt blocat. 

lau tabachera în mână şi inspir adânc, pregătit să mă 
năpustesc asupra lui atunci când va intra în camera de 
studiu. 

Nu vine nimeni. 

Mă apropii de crăpătură şi arunc din nou o privire în 
salon. Nu îl văd nicăieri. 

Încep să tremur, cuprins de nesiguranţă. Derby nu este 
genul de om indecis, nu este înzestrat cu răbdare şi, 
înainte să îmi dau seama, ies de după uşă ca să privesc mai 
bine. 

Il văd imediat pe Stanwin. 

Stă cu spatele la mine şi vorbeşte cu doctorul Dickie. 
Sunt prea departe ca să le aud conversaţia, însă aceasta 
este suficientă ca să îl facă pe doctorul cel amabil să iasă 
din încăpere, probabil pentru a oferi îngrijiri bătăuşului lui 
Stanwin, care este rănit. 

Are sedative. 

Îmi vine o idee. 

Trebuie doar să plec de aici fără să fiu văzut. 

Cineva de lângă masă îl strigă pe Stanwin şi, în clipa în 
care acesta se face nevăzut, eu las din mână tabachera şi 
fug în galerie. O iau pe căi ocolite ca să ajung în vestibul 
fără să fiu văzut. 

Il surprind pe doctorul Dickie când iese din camera lui, 
legănându-şi în mână trusa medicală. El îmi zâmbeşte când 
mă vede, iar mustaţa lui caraghioasă se ridică puţin mai 
sus. 

— Ah, conaşul Jonathan! zice el vesel, când încep să 
păşesc alături de el. Toate-s bune? Pari puţin cam obosit. 

— Sunt bine, răspund eu, grăbindu-mă să ţin pasul cu el. 
Ei bine, nu prea. Am nevoie de o favoare. 

El îşi mijeşte ochii, iar tonul vesel îi dispare din glas. 

— Ce-ai făcut de data asta? 

— Vreau să îl sedaţi pe bărbatul pe care urmează să îl 
consultaţi. 

— Să-l sedez? De ce naiba l-aş seda? 

— Pentru că vrea să-i facă rău mamei mele. 

— Lui Millicent? 

El se opreşte în loc şi mă apucă de braţ cu o forţă 
surprinzător de mare. 

— Ce se întâmplă, Jonathan? 

— Îi datorează bani lui Stanwin. 

Doctorului îi pică faţa, iar strânsoarea lui slăbeşte. Fără 
jovialitatea care îl însufleţeşte, pare un bătrân obosit; 
ridurile de pe faţa lui par mai adânci, iar supărările mai 
puţin ascunse. Pentru o clipă, simt un oarecare sentiment 
de vinovăţie pentru ceea ce îi fac, însă toate îndoielile îmi 
dispar când îmi amintesc de privirea lui atunci când l-a 
sedat pe majordom. 

— Aşadar, o are la mână pe draga de Millicent, nu? zice 
el, oftând. N-ar trebui să mă mire; diavolul acesta ne are 
pe toţi la mână cu ceva. Totuşi, am crezut... 

El continuă să păşească, însă mai încet decât înainte. 
Am ajuns în capul scării ce dă în vestibul, unde domneşte 
frigul. Uşa de la intrare este deschisă. Un grup de bărbaţi 
în vârstă pleacă la plimbare, ducându-şi râsetele cu ei. 

Nu îl văd nicăieri pe Stanwin. 

— Deci individul acesta a ameninţat-o pe mama ta, iar tu 
l-ai atacat, nu-i aşa? zice Dickie, fiind evident că s-a 
răzgândit. El îmi zâmbeşte şi mă bate cu palma pe spate. 
Văd că ai totuşi ceva şi din tatăl tău. La ce îţi va folosi dacă 
îl voi seda pe golanul acesta? 

— Vreau să apuc să vorbesc cu mama înainte să ajungă 
el la ea. 

În ciuda defectelor lui, Derby este un mincinos 


e 203 >» 


desăvârşit, deoarece cuvintele înşelătoare îi ies din gură 
fără ca el să ezite. Doctorul Dickie tace şi întoarce 
povestea pe toate părţile în mintea lui, dându-i formă, în 
timp ce noi pătrundem în aripa de est, care este părăsită. 

— Am exact ce-mi trebuie ca să-l fac pe escroc să 
doarmă toată după-amiaza, zice el, pocnind din degete. 
Aşteaptă aici, îţi fac semn când s-a terminat. 

Indreptându-şi umerii şi umflându-şi pieptul, el se 
îndreaptă cu paşi mari spre camera lui Stanwin. Pare un 
soldat bătrân care mai are de dus o ultimă bătălie. 

Pentru că sunt prea expus pe coridor după ce Dickie se 
face nevăzut, intru în cea mai apropiată cameră şi sunt 
întâmpinat de imaginea mea reflectată într-o oglindă 
crăpată. Ieri nu îmi puteam imagina ceva mai rău decât a fi 
blocat în trupul lui Ravencourt, însă Derby este o povară 
complet diferită - este un împieliţat neastâmpărat şi 
răuvoitor, care se fereşte de tragediile provocate de 
propriile uneltiri. Abia aştept să scap de el. 

După zece minute, aud duşumeaua de pe coridor 
scârţâind. 

— Jonathan, zice doctorul Dickie în şoaptă. Jonathan, 
unde eşti? 

— Aici, răspund eu, scoţându-mi capul pe coridor. 

El a trecut deja de cameră şi tresare atunci când îmi 
aude vocea. 

— Uşurel, tinere! Să ştii că sunt slab de inimă, îmi zice 
el, ducându-şi mâna la piept. Cerberul a adormit şi va 
dormi aproape toată ziua. Şi-acum, mă duc să îi transmit 
diagnosticul domnului Stanwin. Îţi sugerez să te ascunzi 
undeva unde să nu te găsească. În Argentina, poate. Îţi 
urez succes! 

Ia poziţie de drepţi şi mă salută scurt. Eu îi răspund la 
fel, iar el mă bate pe umăr înainte să o ia de-a lungul 
coridorului, fluierând fals. 

Deşi cred că i-am făcut ziua mai plăcută, nu am nicio 
intenţie să mă ascund. Dickie îi va distrage atenţia lui 
Stanwin preţ de câteva minute, oferindu-mi astfel ocazia să 
caut scrisoarea lui Evelyn printre lucrurile lui. 

Străbat sala de aşteptare care fusese păzită înainte de 
bătăuşul lui Stanwin şi deschid uşa dormitorului 
şantajistului. Este un loc dezolant: pe duşumea este întins 
un covor jerpelit, iar lângă perete se află un pat de fier 
ruginit de care se agaţă cu încăpățânare fragmente de 
vopsea albă. Singurele lucruri plăcute sunt focul care arde 
mocnit şi scuipă cenuşă şi o noptieră mică, pe care se află 
două cărţi cu pagini îndoite la colţ. După cum mi s-a 
promis, omul lui Stanwin doarme în pat, semănând cu o 
marionetă monstruoasă ale cărei sfori au fost tăiate. Are 
faţa bandajată şi sforăie zgomotos, în timp ce îşi mişcă 
degetele de parcă ar avea un tic nervos. Nu pot decât să 
îmi imaginez că visează că mă strânge de gât. 

Imi ţin urechile ciulite ca nu cumva să se întoarcă 
Stanwin, deschid repede uşile dulapului şi scotocesc prin 
buzunarele hainelor şi pantalonilor lui, însă nu găsesc 
decât scame şi naftalină. Nici în cufărul lui nu găsesc 
obiecte personale. Parcă bărbatul acesta ar fi lipsit de 
orice sentiment. 

Mă uit la ceas, frustrat. 

Am zăbovit deja mai mult decât trebuie, însă Derby nu 
se lasă prea uşor înduplecat. Gazda mea ştie ce înseamnă 
înşelăciunea. li cunoaşte pe oamenii ca Stanwin şi 
secretele pe care le ascund aceştia. Şantajistul ar fi putut 
avea cea mai luxoasă cameră din casă dacă ar fi vrut, însă 
el a ales să se izoleze într-o aripă dărăpănată a clădirii. 
Este paranoic şi isteţ. Indiferent ce secrete ar avea, nu le 
poartă cu el, mai ales că este înconjurat de duşmani. 

Secretele lui se află aici. Sunt ascunse şi păzite. 

Imi îndrept privirea spre şemineu, unde focul abia mai 
arde. E ciudat, având în vedere cât de frig este în 
dormitor. Mă las în genunchi şi îmi vâr mâna în horn. Pipăi 
cu degetele şi dau peste un raft mic, unde descopăr o 
carte. Când o scot la iveală, observ că este un jurnal mic şi 
negru, cu copertele extrem de uzate. Stanwin a menţinut 
focul mic ca să nu i se pârlească premiul. 

Răsfoind paginile uzate, descopăr că este un soi de 
registru care conţine o listă cu datorii de acum 

nouăsprezece ani, alături de sume recuperate scrise cu 
simboluri ciudate. 

Trebuie să fie un fel de cod. 

Scrisoarea lui Evelyn este ascunsă între ultimele două 
pagini. 


Dragă Evelyn, 

Domnul Stanwin mi-a adus la cunoştinţă situaţia 
neplăcută în care te afli şi pot spune că îţi înţeleg 
îngrijorarea. Comportamentul mamei tale este cu 
siguranţă alarmant şi ai tot dreptul să fii cu băgare de 
seamă la orice uneltire pe care ar putea-o pune la cale. 
Sunt pregătită să-mi ofer ajutorul, dar mă tem că vorbele 
domnului Stanwin nu sunt de ajuns. Am nevoie de dovezi 
referitoare la aceste chestiuni. Te-am văzut adeseori în 
paginile revistelor mondene purtând un inel cu sigiliu, cu 
un mic castel gravat pe suprafaţa acestuia. Trimite-mi-l şi 
voi şti că intenţiile tale sunt serioase. 


Cele mai calde salutări, 
Felicity Maddox 


Se pare că Evelyn cea inteligentă nu şi-a acceptat soarta 
atât de uşor cum am crezut eu la început. A apelat la 
ajutorul unei oarecare Felicity Maddox, iar descrierea 
acelui mic castel îmi aminteşte de cel desenat pe bileţelul 
de la fântână. Ar putea servi drept semnătură, ceea ce 
sugerează faptul că mesajul „ţine-te departe de Millicent 
Derby” a fost de la Felicity. 

Bătăuşul sforăie. 

Deoarece nu mai reuşesc să descopăr alte informaţii din 
scrisoare, o vâr la loc în registru şi îl bag în buzunar. 

— Slavă cerului că există minţi diabolice! bombăn eu, 
ieşind pe uşă. 

— Tu ai spus-o, zice cineva în spatele meu. 

Simt o durere puternică în cap când mă izbesc de 
duşumea. 


e 206 » 


27 


5 f Ziua a doua (continuare) ) i 


Tuşesc cu sânge. Stropii roşii se împrăştie pe perna 
mea. Sunt din nou în trupul majordomului şi simt o durere 
în tot corpul atunci când îmi ridic brusc capul. Doctorul 
ciumei stă pe scaunul Annei, picior peste picior, cu jobenul 
în poală. Bate darabana cu degetele pe el, dar se opreşte 
atunci când observă că mă mişc. 

— Bine te-am regăsit, domnule Bishop, zice el, cu vocea 
înăbuşită de mască. 

Eu mă holbez la el absent, iar tusea îmi dispare când 
încep să pun cap la cap tiparul acelei zile. Prima oară când 
m-am trezit în acest trup era dimineaţă. l-am deschis uşa 
lui Bell şi am fost atacat de Gold după ce-am urcat în fugă 
scările în căutare de răspunsuri. 

A doua oară, s-a întâmplat cincisprezece minute mai 
târziu. Am fost transportat cu trăsura la casa de oaspeţi, 
împreună cu Anna. Trebuie să fi fost amiază când m-am 
trezit şi am făcut cunoştinţă, însă acum, judecând după 
lumina de afară, sunt primele ore ale după-amiezii. Are 
logică. Anna mi-a spus că vom petrece o zi întreagă în 
fiecare gazdă, însă nu m-am gândit niciodată că voi trăi 
una atât de fragmentată. 

Pare a fi o glumă deocheată. 

Mi s-au promis şi mi s-au dat opt gazde ca să rezolv 
misterul, doar că Bell a fost un laş, majordomul a fost 
snopit în bătaie, Donald Davies a fugit, Ravencourt abia se 
mişca, iar Derby nu este în stare să-şi păstreze o singură 
idee. 

Este ca şi când mi s-ar fi cerut să sap o groapă cu o 
lopată din paie. 

Doctorul ciumei se foieşte pe scaun şi se apleacă spre 
mine. Veşmintele lui miros a stătut, a pod vechi uitat şi 
neaerisit de multă vreme. 

— Ultima noastră conversaţie a fost cam scurtă, zice el. 
Aşadar, m-am gândit că ai putea să-mi dai detalii despre 
progresul pe care l-ai făcut. Ai descoperit... 

— De ce trebuie să fie acest trup? îl întrerup eu, făcând 
o grimasă când simt o durere ascuţită în partea laterală. 
De ce am fost prins în toate aceste trupuri? Ravencourt nu 
poate face doi paşi fără să obosească, majordomul este 
imobilizat la pat, iar Derby este un monstru. Dacă vrei cu 
adevărat să scap de la Blackheath, de ce întorci soarta 
împotriva mea? Trebuie să existe alternative mai bune. 

— Mai capabile, poate, însă toţi aceşti bărbaţi au 
legătură cu uciderea lui Evelyn, răspunde el. Ceea ce 
înseamnă că sunt cei mai potriviţi ca să te ajute să rezolvi 
crima. 

— Sunt suspecți? 

— Martori ar fi o descriere mai potrivită. 

Un căscat mă zdruncină şi simt cum îmi pierd deja toată 
energia. Doctorul Dickie trebuie să îmi fi dat încă un 
sedativ. Mă simt de parcă aş fi stors din acest trup prin 
picioare. 

— Şi cine hotărăşte ordinea? întreb eu. De ce m-am 
trezit mai întâi în trupul lui Bell, iar azi în cel al lui Derby? 
Există o cale prin care să-mi dau seama cine va fi 
următoarea gazdă? 

El se lasă pe spate, îşi uneşte degetele şi îşi înclină capul 
într-o parte. Se aşterne o tăcere îndelungată, într-un 
moment al cugetării şi al readaptării. Nu îmi dau seama 
dacă este mulţumit sau enervat de ceea ce descoperă. 

— De ce pui aceste întrebări? zice el în cele din urmă. 

— Din curiozitate, răspund eu, iar când văd că nu 
ripostează, adaug: şi sper să descopăr nişte avantaje în 
răspunsuri. 

Scoate un mormăit aprobator. 

— Mă bucur să văd că în sfârşit iei situaţia în serios, zice 
el. Prea bine. În circumstanţe normale, ar trebui să intri în 
gazdele tale în ordinea în care acestea se trezesc în timpul 
zilei. Din fericire pentru tine, am intervenit eu. 

— Ai intervenit? 

— Noi doi am mai jucat jocul acesta de atâtea ori încât 
nici nu îmi mai amintesc. Cu fiecare salt temporal, ţi-am 
dat sarcina de a rezolva uciderea lui Evelyn Hardcastle, 
însă tu ai eşuat mereu. La început, am crezut că vina este 
în totalitate a ta, însă mi-am dai seama apoi că succesiunea 
gazdelor joacă un rol important. De pildă, Donald Davies 
se trezeşte la ora 3:19 a.m., ceea ce ar trebui să îl facă 
prima ta gazdă. Acest lucru nu funcţionează, deoarece el 
duce o viaţă frumoasă. Are prieteni buni în casă, membri ai 
familiei. Sunt lucruri din acest salt temporal la care ai 
încercat mai degrabă să te întorci decât să fugi de ele. 
Acesta este motivul pentru care ţi-am schimbat prima 
gazdă şi l-am ales pe Sebastian Bell, care nu prea are 
rădăcini, îmi explică el, în timp ce îşi ridică cracul 
pantalonilor ca să îşi scarpine glezna. Spre deosebire de 
el, Ravencourt nu se trezeşte până la 10:30 a.m., ceea ce 
înseamnă că nu trebuia să îl vizitezi decât într-un salt 
temporal mai târziu, adică într-o perioadă în care 
importantă este graba, şi nu intelectul. 

Sesizez mândria din vocea lui, de parcă ar fi un 
ceasornicar care se lasă pe spate şi admiră mecanismul pe 
care l-a construit. 

— Am testat fiecare salt temporal nou, am luat decizii 
pentru fiecare dintre gazdele tale şi am ajuns la ordinea pe 
care o experimentezi tu acum, zice el, desfăcându-şi 
braţele cu mărinimie. După părerea mea, aceasta este 
succesiunea care îţi oferă cea mai bună şansă de a rezolva 
misterul. 

— Şi-atunci, de ce nu am revenit în trupul lui Donald 
Davies, aşa cum revin mereu în cel al majordomului? 

— Pentru că l-ai făcut să străbată pe jos timp de aproape 
opt ore drumul nesfârşit ce duce în sat, iar acum este 
epuizat, îmi explică doctorul ciumei, cu o urmă de dojană 
în glas. Acum doarme buştean şi o va face până la - el se 
uită la ceas - ora 9:38 p.m. Până atunci, vei continua să 
pendulezi între majordom şi celelalte gazde ale tale. 

Duşumeaua de pe coridor scârţâie. Mă gândesc să o 
strig pe Anna - un gând care probabil mi se citeşte pe faţă, 

deoarece doctorul ciumei se bâlbâie. 

— Ei, haide, cât de neîndemânatic mă crezi? zice el. 
Anna a plecat cu puţin timp în urmă ca să-l întâlnească pe 
lordul Ravencourt. Cunosc rutina acestei case la fel de 
bine cum un regizor o cunoaşte pe cea a actorilor care 
joacă în piesa lui. Crede-mă! Dacă aş fi avut vreun dubiu 
că am putea fi întrerupţi, nu m-aş afla aici. 

Am impresia că sunt o pacoste pentru el, precum un 
năzdrăvan care a fost chemat din nou în biroul directorului 
şi care abia dacă merită dojenit. 

Un căscat lung şi zgomotos mă zguduie. Simt cum mi se 
aşterne o ceaţă peste creier. 

— Mai avem la dispoziţie câteva minute ca să vorbim 
înainte să adormi din nou, zice doctorul ciumei, în timp ce 
pielea mănuşilor scârţâie când îşi împreunează mâinile. 
Dacă mai vrei să-mi pui alte întrebări, acum ar fi 
momentul. 

— De ce se află Anna la Blackheath? îl întreb eu repede. 
Ai spus că eu am ales să vin aici, în vreme ce rivalii mei, 
nu. Asta înseamnă că ea a fost adusă aici împotriva voinţei 
ei. De ce îi faci asta? 

— Alte întrebări în afară de asta, zice el. Venirea la 
Blackheath de bunăvoie aduce cu sine anumite avantaje. 
Există, de asemenea, şi dezavantaje, lucruri pe care rivalii 
tăi le înţeleg din instinct, iar tu, nu. Eu sunt aici ca să 
umplu aceste goluri. Atâta tot. Aşadar, cum decurge 
ancheta privind uciderea lui Evelyn Hardcastle? 

— Este o simplă fată, zic eu obosit, chinuindu-mă să îmi 
ţin ochii deschişi. Efectul medicamentelor mă învăluie ca o 
îmbrăţişare caldă. Moartea ei chiar merită toate astea? 

— Te-aş putea întreba şi eu acelaşi lucru, zice el. Îţi dai 
toată osteneala ca să o salvezi pe domnişoara Hardcastle, 
în ciuda tuturor dovezilor care sugerează că este imposibil. 
De ce? 

— Nu pot s-o văd cum moare şi să nu fac nimic în 
această privinţă, răspund eu. 

— Este un gest foarte nobil, zice el, înclinându-şi capul 
într-o parte. Atunci, dă-mi voie să-ţi răspund la fel. 

Uciderea domnişoarei Hardcastle nu a fost rezolvată 
niciodată şi nu cred că ar trebui permis acest lucru. 
Mulţumit? _ 

— Oamenii sunt ucişi în fiecare zi, spun eu. Indreptarea 
unei greşeli nu poate fi singurul motiv pentru toate 
acestea. 

— Excelent punct de vedere, spune el, bătând apreciativ 
din palme. Dar cine spune că nu există sute de persoane ca 
tine care caută să le facă dreptate acestor suflete? 

— Există? 

— Mă îndoiesc, dar este un gând minunat, nu-i aşa? 

Sunt conştient de efortul pe care îl fac ca să ascult, de 
cât de grele îmi simt pleoapele, de încăperea care începe 
să se estompeze în jurul meu. 

— Mă tem că nu avem prea mult timp la dispoziţie, îmi 
spune doctorul ciumei. Ar trebui... 

— Stai... trebuie să... de ce... abia reuşesc să rostesc 
cuvintele. M-ai întrebat... ai întrebat... memoria mea... 

Veşmintele îi foşnesc zgomotos când doctorul ciumei se 
ridică în picioare. la un pahar cu apă de pe bufet şi mi-l 
aruncă în faţă. Apa este rece ca gheaţa, iar trupul meu se 
zvârcoleşte ca un bici, făcându-mă să îmi revin. 

— Scuze! A fost un gest extrem de neobişnuit, zice el, 
holbându-se la paharul gol, vădit surprins de gestul său. În 
mod normal, te-aş lăsa să adormi în acest moment, dar... ei 
bine, sunt intrigat. Pune paharul jos încet. Ce voiai să mă 
întrebi? Te rog să îţi alegi cuvintele cu grijă, sunt 
importante. 

Apa îmi înţeapă ochii şi mi se prelinge pe buze, iar 
umezeala îmi pătrunde prin cămaşa de noapte din bumbac. 

— Când ne-am întâlnit prima oară, m-ai întrebat ce mi- 
am amintit când m-am trezit în trupul lui Bell, îi spun eu. 
De ce ar avea vreo importanţă? 

— De fiecare dată când dai greş, îţi ştergem amintirile şi 
saltul temporal reîncepe, însă tu găseşti mereu o cale să îţi 
aminteşti ceva important, un indiciu, dacă vrei, îmi explică 
el, ştergându-mi apa de pe frunte cu o batistă. De data 
aceasta a fost numele Annei. 

— Mi-ai spus că este păcat, zic eu. 

— Este păcat. 

— De ce? 

— În succesiunea gazdelor tale, lucrul pe care îl alegi să 
ti-l aminteşti are, de obicei, un impact semnificativ asupra 
felului în care se desfăşoară saltul temporal, zice el. Dacă 
ți l-ai fi amintit pe lacheu, ai fi început să îl urmăreşti pe el. 
Acest lucru ar fi fost măcar util. In schimb, te-ai legat de 
Anna, care este unul dintre rivalii tăi. 

— Este prietena mea, declar eu. 

— Nimeni nu are prieteni la Blackheath, domnule 
Bishop, şi dacă nu ţi-ai dat încă seama de asta, mă tem că 
nu mai există nicio speranţă pentru tine. 

— Putem... Sedativul îşi face din nou efectul. Putem 
scăpa amândoi? 

— Nu, răspunde el, împăturindu-şi batista umedă şi 
vârând-o în buzunar. Un răspuns în schimbul unei plecări, 
aşa funcţionează lucrurile. La ora 11:00 p.m., unul dintre 
voi va veni la lac şi îmi va spune numele criminalului, iar 
persoana respectivă va avea voie să plece. Va trebui să 
alegi cine va fi persoana aceea. 

Îşi scoate ceasul de aur din buzunarul de la piept ca să 
verifice ora. 

— Timpul trece, iar eu am un program de respectat, zice 
el, luându-şi bastonul de lângă uşă. De obicei, nu mă 
amestec în astfel de chestiuni, însă ar trebui să ştii ceva 
înainte să faci un gest nobil. Anna îşi aminteşte mai multe 
din saltul temporal anterior decât îţi spune. 

El îmi ridică bărbia cu mâna înmănuşată şi îşi apropie 
faţa atât de tare de a mea, încât îi aud respiraţia din 
spatele măştii. Are ochii albaştri. Nişte ochi albaştri, 
bătrâni şi trişti. 

— Te va trăda. 

Eu deschid gura ca să protestez, însă limba îmi este prea 
grea ca să se mişte şi ultimul lucru pe care îl văd este cum 
doctorul ciumei iese pe uşă, ca o umbră mare şi gheboşată 
ce târăşte după ea lumea întreagă. 

5 4 Ziua a cincea (continuare) ) j 


Simt cum încep să mă dezmeticesc. 

Clipesc o dată, de două ori, însă simt o durere când 
încerc să îmi țin ochii deschişi. Am o durere cumplită de 
cap. Un sunet îmi scapă din gâtlej. E undeva între geamăt 
şi scâncet, un sunet gutural pe care îl scoate o creatură 
prinsă în capcană. Când încerc să mă ridic, simt o durere 
ascuţită în tot capul. Nu am forţa necesară să mi-l ridic. 

Timpul se scurge; nu îmi dau seama cât de mult. Nu este 
acel gen de timp. Îmi privesc stomacul cum se ridică şi 
coboară, iar când am încredere că poate face asta fără 
ajutorul meu, mă ridic cu greu în şezut şi mă sprijin de 
peretele surpat. Spre groaza mea, sunt din nou în trupul 
lui Jonathan Derby şi zac întins pe jos în camera copiilor. 
Cioburile dintr-o vază spartă sunt împrăştiate peste tot, 
inclusiv în părul meu. Cineva trebuie să mă fi lovit din 
spate când am ieşit din camera lui Stanwin şi apoi m-a 
târât aici, ca să nu mă vadă nimeni. 

Scrisoarea, idiotule. 

Imi duc repede mâna la buzunar, scotocind după 
scrisoarea lui Felicity şi după registrul pe care le-am furat 
de la Stanwin, însă acestea au dispărut, împreună cu cheia 
de la cufărul lui Bell. Nu mi-au mai rămas decât cele două 
pastile pentru dureri de cap pe care mi le-a dat Anna. Sunt 
în continuare înfăşurate în batista albastră. 

Ea te va trăda. 

Oare ea să fi făcut asta? Avertismentul doctorului ciumei 
nici că putea fi mai clar, dar cu siguranţă un duşman nu ar 
fi dat naştere unor asemenea sentimente călduroase sau 
de prietenie. Poate că Anna îşi aminteşte într-adevăr mai 
multe din saltul nostru temporal anterior decât recunoaşte, 
însă, dacă informaţiile acelea sunt menite să ne facă 
duşmani, de ce mă trezesc cu numele ei pe buze dintr-o 

viaţă într-alta, ştiind că îl voi urmări în zadar? Nu, dacă 
este vorba despre trădare, atunci trebuie să fie rezultatul 
promisiunilor deşarte pe care le-am făcut, iar acest lucru 
se poate îndrepta. Trebuie să găsesc cea mai potrivită cale 
prin care să îi spun adevărul Annei. 

Înghit fără apă pastilele şi mă ridic în picioare 
sprijinindu-mă de perete, apoi mă întorc împleticindu-mă 
în camera lui Stanwin. 

Bătăuşul zace în continuare inconştient pe pat, iar 
lumina de afară începe să lase locul întunericului. Mă uit la 
ceas şi văd că este 6 p.m., ceea ce înseamnă că vânătorii, 
inclusiv Stanwin, sunt probabil în drum spre casă. Din câte 
ştiu eu, ar putea străbate pajiştea sau ar putea urca scările 
chiar acum. 

Trebuie să plec înainte să se întoarcă şantajistul. 

În ciuda pastilelor, mă simt în continuare ameţit. Simt 
cum îmi fuge pământul de sub picioare în timp ce străbat 
cu greu aripa de est. Dau la o parte draperia, ca să păşesc 
pe palierul de deasupra vestibulului. Fiecare pas este o 
luptă până când mă prăbuşesc prin uşa doctorului Dickie şi 
sunt cât pe ce să vomit pe duşumea. Camera lui semăna cu 
celelalte de pe acest coridor. Înăuntru se află un pat cu 
baldachin lipit de perete, o cadă de baie şi o chiuvetă pe 
peretele opus, în spatele unui paravan. Spre deosebire de 
Bell, Dickie se simte ca acasă. Prin încăpere sunt aşezate 
fotografii cu nepoţii lui, iar pe un perete atârnă un crucifix. 
Ba chiar a întins un covoraş pe jos, probabil ca să nu calce 
pe lemnul rece atunci când se dă dimineaţa jos din pat. 

Această intimitate este o minune pentru mine şi mă 
trezesc că privesc cu gura căscată obiectele lui Dickie, 
uitând pentru moment de rănile mele. Când iau în mână 
fotografia cu nepoţii lui, mă întreb pentru prima oară dacă 
am şi eu o familie care mă aşteaptă dincolo de Blackheath: 
părinţi sau copii, prieteni care îmi duc dorul? 

Tresar când aud paşi pe coridor şi scap fotografia de 
familie pe noptieră, crăpându-i fără să vreau sticla. Paşii 
trec mai departe fără niciun incident, însă eu devin 
conştient de pericol şi mă mişc mai repede. 

Trusa medicală a lui Dickie stă ascunsă sub pat. O ridic 
şi o trântesc pe pat, împrăştiind pe plapumă sticluţe, 
foarfeci, seringi şi bandaje. Ultimul obiect din ea este 
Biblia Regelui Iacob. Cade pe jos şi se deschide. La fel ca 
în cazul celei din camera lui Sebastian Bell, anumite 
cuvinte şi paragrafe sunt subliniate cu cerneală roşie. 

Este un cod. 

Un rânjet înfloreşte pe buzele lui Derby în momentul în 
care recunoaşte un alt escroc. Dacă ar fi să îmi dau cu 
presupusul, aş zice că Dickie este un partener tăcut în 
afacerea cu droguri a lui Bell. Nu e de mirare că era 
îngrijorat în privinţa stării bunului doctor. Îşi făcea griji 
despre ceea ce ar putea spune. 

Eu pufnesc. Acesta este încă unul dintre multele secrete 
ale acestei case, dar nu este cel pe care vreau să îl 
descopăr azi. 

Aleg bandajele şi sticluţele cu iod din grămada de pe pat 
şi mă duc cu ele la chiuvetă pentru a începe operaţia 
chirurgicală. 

Nu este o operaţie delicată. 

De fiecare dată când smulg un ciob, sângele ţâşneşte 
printre degete, mi se prelinge pe faţă şi îmi picură în 
chiuvetă de pe bărbie. Lacrimi de durere îmi înceţoşează 
vederea şi totul devine de nedesluşit pentru aproape o 
jumătate de oră, cât timp îmi desfac coroana de porțelan. 
Singura mea consolare este că această operaţie îl doare pe 
Jonathan Derby la fel de tare cum mă doare pe mine. 

Când sunt sigur că am scos toate cioburile, încep să îmi 
înfăşor bandajul în jurul capului. Il prind cu un ac de 
siguranţă şi îmi inspectez munca în oglindă. 

Bandajul pare să fie în regulă. Arăt îngrozitor. 

Sunt palid la faţă, iar ochii îmi sunt goi. Cămaşa îmi este 
pătată de sânge, lucru care mă obligă să mă dezbrac până 
la maiou. Sunt ca o haină neterminată, care începe să se 
desfacă pe la cusături. Simt cum încep să mă destram. 

— Ce naiba! exclamă doctorul Dickie din prag. 

Tocmai s-a întors de la vânătoare. E ud leoarcă, tremură 
şi e pământiu precum cenuşa din vatră. Până şi mustata îi 

este pleoştită. 

Îşi plimbă privirea uluită prin încăpere, iar eu fac la fel, 
văzând dezastrul prin ochii lui. Fotografia cu nepoţii lui 
este crăpată şi mânjită cu sânge, Biblia lui azvârlită cât 
colo, trusa medicală zace pe jos, iar conţinutul ei este 
împrăştiat pe tot patul. Apa înroşită de sânge umple 
chiuveta, iar cămaşa mea se află în cada lui. Sala lui de 
operaţie nu poate arăta mai rău nici după o amputare. 

Când mă vede îmbrăcat doar în maiou şi cu bandajul ce 
atârnă pe fruntea mea, expresia uluită de pe faţa lui se 
transformă în furie. 

— Ce-ai făcut, Jonathan? vrea el să ştie, cu o voce din ce 
în ce mai furioasă. 

— Îmi pare rău, dar n-am ştiut unde altundeva să mă 
duc, răspund eu, cuprins de panică. După ce ai plecat, am 
scotocit prin camera lui Stanwin, căutând ceva care să o 
ajute pe mama, şi am dat peste un registru. 

— Un registru? zice el, cu vocea sugrumată. Ai luat ceva 
ce-i aparţine? Trebuie să-l pui la loc. Acum, Jonathan! ţipă 
el, văzându-mă că ezit. 

— Nu pot, am fost atacat. Cineva m-a lovit în cap cu o 
vază şi l-a furat. Sângeram, iar bătăuşul urma să se 
trezească, aşa că am venit aici. 

Se aşterne o tăcere de mormânt în timp ce doctorul 
Dickie aşază fotografia cu nepoţii lui în poziţie verticală şi 
începe să pună încet ustensilele în trusa medicală. Apoi o 
bagă sub pat, la locul ei. 

Se mişcă de parcă ar fi încătuşat şi târăşte după el toate 
secretele mele. 

— Este vina mea, bombăne el. Ştiam că nu poţi fi de 
încredere, însă afecțiunea mea pentru mama ta... 

Clatină din cap şi trece pe lângă mine ca să-mi ridice 
cămaşa din cadă. Mişcările lui sunt atât de precise, încât 
mă înspăimântă. 

— N-am vrut să... încep eu. 

— M-ai folosit ca să furi de la Ted Stanwin, zice el încet, 
apucându-se cu mâinile de marginile blatului. Un om care 
mă poate distruge doar pocnind din degete. 

— Îmi pare rău, zic eu. 

Se întoarce brusc, cuprins de furie. 

— Cuvintele acestea n-au nicio valoare rostite de tine, 
Jonathan! Le-ai spus şi după ce am muşamalizat treaba din 
Enderleigh House, şi după Little Hampton. Îţi aminteşti? 
Acum încerci să mă faci să accept şi această scuză 
superficială. 

Imi lipeşte cămaşa de piept, cu obrajii roşii de furie. 
Ochii îi sunt înlăcrimaţi. 

— Câte femei ai siluit? Iţi aminteşti măcar? De câte ori 
ai plâns la pieptul mamei tale, implorând-o să repare 
lucrurile şi promițând că nu vei mai face niciodată, cu 
toate că ştiai prea bine că nu te vei ţine de cuvânt? Şi- 
acum, iată-te din nou, făcând acelaşi lucru cu mine, 
doctorul Dickie, cel afurisit şi prost. Ei bine, m-am săturat, 
nu mai suport. Ai fost o pacoste încă de când te-am adus 
pe lume. 

Fac un pas rugător spre el, însă el scoate un pistol 
argintiu din buzunar, lăsându-l să atârne pe lângă corp. 
Nici măcar nu se uită la mine. 

— leşi afară, Jonathan, altminteri jur pe Dumnezeu că 
am să te împuşc. 

Cu un ochi la pistol, mă retrag cu spatele din cameră şi 
închid uşa după ce ies pe coridor. 

Inima îmi bubuie în piept. 

Arma doctorului Dickie este la fel cu cea pe care Evelyn 
o va folosi să îşi ia viaţa în seara aceasta. Ţine în mână 
arma crimei. 

Nu ştiu de cât timp mă holbez la Jonathan Derby în 
oglinda din dormitorul meu. Il caut pe bărbatul din 
interior, un indiciu despre cum arată faţa mea adevărată. 

Vreau ca Derby să îl vadă pe călăul lui. 

Whisky-ul îmi încălzeşte gâtlejul, iar sticla pe care am 
şterpelit-o din salon este deja pe jumătate goală. Am 
nevoie de băutură ca să nu îmi mai tremure mâinile în timp 
ce încerc să îmi leg papionul. Mărturia doctorului Dickie a 
confirmat ceea ce eu ştiam deja; Derby este un monstru, 
nelegiuirile lui fiind uitate cu ajutorul banilor mamei lui. 
Acest bărbat nu va fi judecat, nu îl aşteaptă niciun proces 
şi nicio pedeapsă. Dacă va fi să plătească pentru ceea ce a 
făcut, îl voi trimite chiar eu la închisoare, şi chiar asta 
intenţionez să fac. 

Primul gând este că îi vom salva viaţa lui Evelyn 
Hardcastle. 

Privirea îmi este atrasă de pistolul argintiu al doctorului 
Dickie, care zace inofensiv pe un fotoliu, ca o muscă 
strivită din zbor. A fost simplu să i-l fur, la fel de simplu 
cum a fost să trimit un servitor cu o urgenţă inventată care 
să îl facă pe doctor să iasă din cameră pentru ca mai apoi 
eu să mă strecor şi să i-l iau de pe noptieră. Am îngăduit 
prea mult ca ziua aceasta să îmi dicteze termenii, dar s-a 
terminat. Dacă vrea cineva să o ucidă pe Evelyn cu pistolul 
acesta, va trebui să treacă mai întâi de mine. Fie 
blestemată enigma doctorului ciumei! Nu am încredere în 
el şi n-am să stau cu mâinile în sân în timp ce dinaintea 
ochilor mei se petrec orori. A sosit timpul ca Jonathan 
Derby să facă în sfârşit o faptă bună. 

Bag pistolul în buzunarul hainei, dau pe gât ultima gură 
de băutură şi ies pe coridor, apoi cobor scările împreună 
cu ceilalţi oaspeţi spre sala de mese. In contradicţie cu 
manierele, gusturile lor sunt impecabile. Rochiile de seară 
lasă la vedere spatele gol şi pielea palidă, ornată cu 
bijuterii sclipitoare. Apatia de adineauri a dispărut, iar 

şarmul lor este extravagant. Măcar odată cu lăsarea serii, 
ei prind viaţă. 

Ca de obicei, sunt cu ochii în patru după lacheu, care s- 
ar putea strecura printre aceste feţe trecătoare. Se lasă 
aşteptat şi, pe măsură ce trece ziua, sunt din ce în ce mai 
sigur că se va întâmpla ceva îngrozitor. Măcar va fi o luptă 
dreaptă. Derby are puţine calităţi lăudabile, însă furia lui îl 
face greu de stăpânit. Abia am reuşit să îl controlez eu; 
prin urmare, nu îmi pot imagina cum ar fi să îl văd plin de 
ură, năpustindu-se asupra altcuiva. 

Michael Hardcastle se află în vestibul şi îi întâmpină cu 
zâmbetul pe buze pe cei care coboară scările, de parcă s-ar 
bucura cu adevărat să îl vadă pe fiecare dintre aceşti 
mizerabili. Intenţionasem să îl întreb despre misterioasa 
Felicity Maddox şi despre bileţelul de la fântână, dar va 
trebui să o las pe mai târziu. Ne desparte un zid 
impenetrabil de tafta şi de papioane. 

Acordurile de pian mă ademenesc prin mulţime spre 
galeria lungă, unde oaspeţii socializează cu pahare de 
băutură în mâini, în timp ce servitorii pregătesc sala de 
mese în spatele uşilor închise. lau un pahar cu whisky de 
pe o tavă şi o caut din priviri pe Millicent. Sperasem să îi 
ofer ocazia lui Derby să îşi ia rămas-bun, însă nu o văd 
nicăieri. De fapt, singura persoană pe care o recunosc este 
Sebastian Bell, care străbate vestibulul în drum spre 
camera lui. 

Opresc o servitoare şi o întreb despre Helena 
Hardcastle, sperând că stăpâna casei se află prin 
apropiere. Însă aceasta nu a sosit încă. Acest lucru 
înseamnă că a lipsit toată ziua. Absenta s-a transformat în 
mod oficial în dispariţie. Nu poate fi o coincidenţă că lady 
Hardcastle este de negăsit în ziua morţii fiicei ei, deşi nu 
sunt sigur dacă este suspectă sau victimă. Voi afla eu, într- 
un fel sau altul. 

Paharul meu este gol şi mă simt ametit. Sunt înconjurat 
de râsete şi de conversații, de prieteni şi de amante. 
Veselia îi stârneşte amărăciunea lui Derby. li simt 
dezgustul, scârba. Îi detestă pe aceşti oameni, pe această 

lume. Se urăşte pe el însuşi. 

Servitorii se furişează pe lângă mine, ducând tăvi de 
argint. Ultima masă a lui Evelyn seamănă cu un cortegiu. 

De ce nu îi este teamă? 

O aud râzând de aici. Ea socializează cu oaspeţii de 
parcă ar avea toată ziua la dispoziţie. Insă, când 
Ravencourt a amintit de pericol în dimineaţa aceasta, a 
fost limpede că ea ştia că era în neregulă ceva. 

Descotorosindu-mă de pahar, traversez vestibulul şi 
intru pe coridorul ce duce spre dormitorul lui Evelyn. Dacă 
există vreun răspuns, probabil că îl voi găsi acolo. 

Flăcările lămpilor s-au micşorat. Domneşte liniştea, iar 
atmosfera este apăsătoare, de parcă m-aş fi aflat într-un 
capăt îndepărtat al lumii. Mă aflu pe la mijlocul 
coridorului, când observ o pată roşie ieşind din umbră. 

Este livreaua unui lacheu. 

Îmi blochează trecerea. 

Încremenesc. Arunc o privire peste umăr, încercând să 
îmi dau seama dacă pot ajunge în vestibul înainte ca el să 
se năpustească asupra mea. Şansele sunt slabe. Nici 
măcar nu sunt sigur că picioarele îmi vor da ascultare când 
le voi porunci să se mişte. 

— Iertare, domnule, zice o voce veselă. 

Lacheul se apropie cu un pas şi observ că este un băiat 
scund şi vânos, de până în treisprezece ani. Are pe faţă 
coşuri şi un zâmbet stingher. 

— Mă scuzaţi, adaugă el după o clipă, iar eu îmi dau 
seama că îi stau în cale. 

Bombănind o scuză, îl las să treacă şi răsuflu uşurat. 

Îmi este atât de teamă de lacheu, încât simpla sugestie 
că acesta există este suficientă ca să îl descumpănească 
până şi pe Derby, un bărbat care ar fi în stare să 
pocnească şi soarele pentru că l-a ars. Oare aceasta a fost 
intenţia lui? Motivul pentru care i-a tachinat pe Bell şi pe 
Ranvencourt, în loc să îi ucidă? Dacă joaca aceasta va 
continua, el va putea să îmi elimine gazdele fără ca 
acestea să se poată împotrivi. 

Sunt demn de porecla „iepuraş” pe care mi-a dat-o el. 

Înaintez cu precauţie spre dormitorul lui Evelyn, însă 
găsesc uşa încuiată. Deoarece nu primesc niciun răspuns 
atunci când bat la uşă şi nevrând să plec fără un rod al 
eforturilor mele, fac un pas în spate, cu intenţia de a o izbi 
cu umărul. Atunci observ că uşa camerei Helenei se află 
exact în acelaşi loc ca uşa salonului lui Ravencourt. Când 
îmi vâr capul în ambele odăi, descopăr că acestea au 
aceeaşi dimensiune. Acest lucru sugerează că actualul 
dormitor al lui Evelyn a fost cândva un salon. Dacă este 
aşa, atunci înseamnă că există o uşă comună cu camera 
Helenei. Este un lucru util, deoarece încuietoarea a rămas 
ruptă de azi-dimineaţă. 

Bănuiala mea se dovedeşte a fi corectă: uşa comună este 
ascunsă în spatele tapiseriei-ornament de pe perete. Din 
fericire, uşa este descuiată, astfel că eu mă pot strecura în 
camera lui Evelyn. 

Având în vedere relaţia defectuoasă pe care o are cu 
părinţii ei, aproape că mă aşteptam să o găsesc dormind în 
debara, însă, deşi modest, dormitorul este suficient de 
confortabil. În centru se află un pat cu baldachin, o cadă şi 
un lighean în spatele unui paravan. Este evident că 
servitoarei nu i s-a îngăduit să intre aici de ceva timp, 
deoarece cada e plină cu apă rece şi murdară, prosoapele 
umede zac grămadă pe jos, un colier este aruncat cu 
nepăsare pe masa de toaletă alături de o grămadă de 
şerveţele mototolite, toate mânjite cu machiaj. Draperiile 
sunt trase, iar focul din şemineu este menţinut de câţiva 
buşteni. În colţurile încăperii se află patru lămpi cu petrol, 
iar semiîntunericul este străpuns de lumina lor pâlpâitoare 
şi de cea a focului care arde în şemineu. 

Tremur de plăcere, iar încântarea lui Derby provocată 
de această intruziune îmi străbate tot corpul ca un val de 
căldură. Simt cum sufletul meu încearcă să se retragă din 
gazda mea, iar eu abia reuşesc să mă abţin când scotocesc 
prin lucrurile lui Evelyn, căutând orice ar putea să o mâne 
spre piscină în seara aceasta. Este o fată cam dezordonată; 
hainele îi sunt aruncate peste tot, iar bijuteriile îi sunt 
îndesate prin sertare, încâlcite printre eşarfe şi şaluri. Nu 

există niciun sistem, nicio ordine, niciun indiciu că ar 
permite vreunei servitoare să se apropie de lucrurile ei. 
Indiferent ce secrete ar avea, ea nu le ascunde doar de 
mine. 

Mă trezesc că mângâi o cămaşă din mătase şi mă 
încrunt când îmi văd mâna, deoarece îmi dau seama că nu 
eu îmi doresc asta, ci el. 

Derby. 

Scot un strigăt, îmi retrag mâna şi trântesc uşa 
dulapului. 

li simt dorinţa arzătoare. Ar vrea să mă las în genunchi 
şi să îi scotocesc prin lucruri, să îi adulmec mirosul. Este o 
bestie şi, pentru o clipă, a deţinut controlul. 

Ştergându-mi broboanele de dorinţă de pe frunte, inspir 
adânc ca să îmi revin, înainte să continui căutarea. 

Mă concentrez mai tare şi îmi ţin sub control gândurile, 
fără să îi permit să se strecoare în mintea mea. Chiar şi 
aşa, investigația mea se dovedeşte a fi în zadar. Singurul 
obiect interesant este un caiet de însemnări vechi care 
conţine momente din viaţa lui Evelyn: corespondenţă 
veche dintre ea şi Michael, fotografii din copilărie, 
fragmente de poezie şi gânduri din adolescenţa ei. Toate, 
combinate, oferă în prezent imaginea unei femei 
singuratice, care şi-a iubit fratele cu disperare şi care 
acum îi simte teribil de mult lipsa. 

Inchid caietul şi îl vâr la loc sub pat, unde l-am găsit, 
apoi ies din cameră în tăcere, tot aşa cum am intrat, 
trăgându-l după mine pe Derby, care se împotriveşte. 

Stau într-un fotoliu dintr-un colţ întunecat al 
vestibulului, într-o poziţie care îmi oferă o vedere 
neobstrucţionată asupra uşii camerei lui Evelyn. Dineul 
este în desfăşurare, însă Evelyn va fi moartă peste trei ore, 
iar eu intenţionez să o urmăresc până când va ajunge la 
piscină. 

În mod normal, gazda mea nu ar da dovadă de atâta 
răbdare, însă am descoperit că îi place să fumeze. Este un 
lucru bine-venit, deoarece pe mine mă face să mă simt 
ameţit şi mi-l alungă pe ticălosul de Derby din gânduri. 
Acest viciu are un beneficiu plăcut, deşi neaşteptat. 

— Vor fi pregătiţi când vei avea nevoie de ei, zice 
Cunningham, ieşind din ceaţă şi lăsându-se pe vine lângă 
fotoliul meu. Pe faţa lui apare un zâmbet plăcut din care eu 
nu înţeleg nimic. 

— Cine va fi pregătit? întreb eu, uitându-mă la el. 

Zâmbetul îi dispare şi este înlocuit de stânjeneală. Se 
ridică repede în picioare. 

— Îmi cer scuze, domnule Derby, am crezut că sunteţi 
altcineva, zice el în grabă. 

— Chiar sunt altcineva, Cunningham. Sunt eu, Aiden. 
Dar n-am nici cea mai vagă idee despre ce vorbeşti. 

— Mi-ai cerut să strâng laolaltă nişte oameni, zice el. 

— Ba nu ţi-am cerut. 

Probabil că nedumerirea ni se oglindeşte reciproc pe 
feţe, deoarece Cunningham pare la fel de confuz ca şi 
mine. 

— Îmi pare rău, dar el a spus că vei înţelege, zice 
Cunningham. 

— Cine a spus? 

Un sunet îmi atrage atenţia spre vestibul. Mă întorc în 
fotoliu şi o văd pe Evelyn străbătând camera în fugă şi 
plângând în pumni. 

— Ia asta, eu trebuie să plec, îmi spune Cunningham, 
îndesându-mi în palmă o bucată de hârtie, pe care stă 

scrisă o singură sintagmă: „cu toţii”. 

— Stai! Nu ştiu ce înseamnă asta, strig eu în urma lui, 
însă este prea târziu, căci el a plecat deja. 

L-aş urma, dar Michael fuge după Evelyn în vestibul. Din 
acest motiv mă aflu eu aici. Acestea sunt momentele lipsă 
care o transformă pe Evelyn din femeia curajoasă şi 
amabilă pe care am cunoscut-o când eram în trupul lui Bell 
în moştenitoarea sinucigaşă care îşi va lua viaţa lângă 
piscină. 

— Evie, Evie, nu pleca, spune-mi cu ce te pot ajuta! 
Strigă Michael, apucând-o de cot. 

Ea îşi scutură capul. Lacrimile îi sclipesc în lumina 
lumânărilor, oglindind diamantele care îi strălucesc în păr. 

— Eu doar... Are vocea sugrumată. Am nevoie să... 

Scuturând din cap, ea îşi eliberează braţul din 
strânsoarea lui şi trece în fugă pe lângă mine, spre camera 
ei. După ce introduce pe bâjbâite cheia în încuietoare, se 
furişează înăuntru, trântind uşa în urma ei. Michael o 
urmăreşte cu privirea neputincios şi se serveşte cu un 
pahar de vin de Porto de pe tava pe care Madeline o duce 
în sala de mese. 

Bea vinul dintr-o înghiţitură, iar obrajii i se înroşesc. 

li ia tava din mână şi îi face un semn cu mâna servitoarei 
spre dormitorul lui Evelyn. 

— Nu-ţi bate capul cu asta, ai grijă de stăpâna ta! îi 
porunceşte el. 

Este un gest măreț, însă urmat de nedumerire atunci 
când încearcă să găsească o destinaţie pentru cele treizeci 
de pahare cu care s-a pricopsit, umplute cu vin Sherry“, vin 
de Porto şi coniac. 

O urmăresc din fotoliul meu pe Madeline cum bate la 
uşa camerei lui Evelyn. Biata slujnică este din ce în ce mai 
agitată atunci când vede că nu îi deschide nimeni. În cele 
din urmă, ea se întoarce în vestibul, unde Michael priveşte 
în jurul lui, căutând un loc unde să aşeze tava. 


4 Vin produs aproape exclusiv din soiul de struguri Palomino Fino, 
produs în regiunea din sudul Spaniei denumită „triunghiul vinului de 
Xeres” (n. red.). 

— Mă tem că mademoiselle este... 

Madeline face un gest de disperare. 

— Este în regulă, Madeline, îi zice Michael, obosit. A fost 
o zi grea. Las-o în pace deocamdată! Sunt convins că te va 
chema atunci când va avea nevoie de tine. 

Madeline zăboveşte nesigură, aruncând o privire peste 
umăr spre camera lui Evelyn, însă, după o scurtă ezitare, 
ea face ce i s-a spus şi coboară scările ce duc jos, în 
bucătărie. 

În timp ce se uită în stânga şi în dreapta, căutând un loc 
unde să aşeze tava, Michael observă că îl privesc. 

— Cred că arăt ca un idiot, zice el, roşindu-se. 

— Mai degrabă ca un chelner nepriceput, îi răspund eu 
pe şleau, bănuiesc că masa de seară nu a decurs conform 
planurilor? 

— Este vorba despre treaba asta cu Ravencourt, 
răspunde el, echilibrând tava cu o oarecare stângăcie pe 
braţele căptuşite ale unui fotoliu din apropiere. Ai să-mi 
dai o ţigară? 

Eu îmi dau seama la ce se referă şi îi întind una, apoi i-o 
aprind în timp ce el o ţine între degete. 

— Chiar trebuie să se mărite cu el? 

— Suntem aproape faliţi, bătrâne, răspunde el, oftând şi 
trăgând cu nesaţ din ţigară. Tata cumpără toate minele 
părăsite şi toate plantațiile afectate din imperiu. Eu zic că 
într-un an sau doi vom rămâne cu vistieria goală. 

— Eu credeam că Evelyn şi părinţii tăi nu se înţeleg prea 
bine. De ce este de acord să facă pasul acesta? 

— O face pentru mine, răspunde el, clătinând din cap. 
Părinţii mei m-au ameninţat că mă vor dezmoşteni dacă ea 
nu le va da ascultare. Aş fi măgulit dacă nu m-aş simţi atât 
de al naibii de vinovat. 

— Trebuie să existe o altă cale. 

— Tata a stors şi ultimul bănuţ din cele câteva bănci 
care sunt în continuare impresionate de titlul lui. Dacă nu 
vom obţine aceşti bani, nu ştiu ce se va întâmpla, însă vom 
sfârşi săraci şi tare mă tem că nu vom şti cum să 
gestionăm situaţia. 

— Majoritatea oamenilor sunt săraci, zic eu. 

— Măcar ei sunt obişnuiţi cu sărăcia, spune el, aruncând 
scrumul pe pardoseala de marmură. De ce eşti bandajat la 
cap? 

Îl ating din instinct, deoarece uitasem de el. 

— L-am înfuriat pe Stanwin, răspund eu. L-am auzit 
certându-se cu Evelyn despre cineva cu numele de Felicity 
Maddox şi am încercat să intervin. 

— Felicity? repetă el, citindu-se familiaritatea pe faţa lui. 

— O cunoşti? 

El tace, trăgând îndelung din ţigară, înainte să elibereze 
încet fumul. 

— Este o prietenă veche a surorii mele, îmi explică el. 
Nu-mi pot imagina de ce s-ar certa din cauza ei. Evelyn nu 
a mai văzut-o de ani buni. 

— Este aici, la Blackheath, îl anunţ eu. I-a lăsat lui 
Evelyn un bileţel la fântână. 

— Eşti sigur? mă întreabă el, sceptic. Nu se află pe lista 
invitaţilor, iar Evelyn nu mi-a spus nimic. 

Suntem întrerupţi de zgomotul de la intrare. Doctorul 
Dickie vine în grabă spre mine. Îşi aşază o mână pe umărul 
meu şi se apleacă la urechea mea. 

— Este vorba despre mama ta, îmi şopteşte el. Trebui să 
vii cu mine. 

Orice s-ar fi întâmplat, trebuie să fie ceva îngrozitor din 
moment ce a lăsat deoparte antipatia pe care o nutreşte 
faţă de mine. 

Scuzându-mă în faţa lui Michael, îl urmez pe doctor. 
Devin din ce în ce mai speriat, până când, în cele din urmă, 
mă îndeamnă să intru în dormitorul ei. 

Fereastra este deschisă, iar vântul rece agită flăcările 
lumânărilor care luminează camera. Am nevoie de câteva 
clipe ca ochii mei să-şi revină în semiîntuneric, apoi o 
zăresc. Millicent stă întinsă în pat pe o parte, cu ochii 
închişi şi pieptul nemişcat, de parcă s-ar fi vârât sub 
aşternuturi ca să tragă un pui de somn. Începuse să se 
îmbrace pentru cină şi îşi pieptănase părul cărunt, care de 
obicei îi era rebel, prinzându-l sus, astfel încât să i se vadă 

faţa. 

— Îmi pare rău, Jonathan, ştiu cât eraţi de apropiaţi, zice 
el. 

Simt o durere sfâşietoare. Indiferent de câte ori mi-aş 
spune că femeia aceasta nu este mama mea, nu pot 
renunţa la acest gând. 

Lacrimile îmi apar în ochi brusc şi în tăcere. Tremurând, 
mă aşez pe scaunul din lemn de lângă patul ei şi îi iau 
mâna rămasă caldă într-a mea. 

— A făcut infarct, îmi explică doctorul Dickie, cu durere 
în glas. A survenit pe neaşteptate. 

El stă în partea cealaltă a patului, iar durerea întipărită 
pe faţa lui este la fel de sinceră ca a mea. Işi şterge o 
lacrimă şi închide fereastra, alungând briza rece. Flăcările 
lumânărilor se îndreaptă şi lumina din încăpere se 
transformă într-o strălucire aurie şi caldă. 

— O pot avertiza? întreb eu, gândindu-mă la lucrurile pe 
care le-aş putea îndrepta mâine. 

El pare nedumerit o clipă, însă cu siguranţă că pune 
această întrebare pe seama durerii, deoarece îmi răspunde 
cu o voce blândă. 

— Nu, zice el, clătinând din cap. Nu aveai cum să o 
avertizezi. 

— Dar dacă... 

— L-a sosit vremea, Jonathan, îmi spune el cu blândeţe. 

Eu dau din cap, căci nu sunt în stare de mai mult. El mai 
zăboveşte puţin, spunându-mi cuvinte pe care nici nu le 
aud, nici nu le simt. Durerea mea este fără margini. Tot 
ceea ce pot face este să mă las în voia sorții, sperând că 
voi ajunge la liman. Cu toate acestea, cu cât mă afund mai 
mult în trăiri, cu atât mai mult îmi dau seama că nu o 
plâng doar pe Millicent Derby. Simt ceva în străfundul 
sufletului meu, ceva mai profund decât durerea gazdei 
mele, ceva ce îi aparţine lui Aiden Bishop. Este ceva brut şi 
disperat, trist şi furios, care pulsează înlăuntrul meu. 
Durerea lui Derby a declanşat această trăire, însă oricât de 
mult m-aş strădui, nu pot să o scot la suprafaţă din 
întuneric. 

Nu o dezgropa. 

— Ce este? 

O bucată din tine, las-o în pace. 

O bătaie în uşă îmi distrage atenţia, iar când mă uit la 
ceas, îmi dau seama că a trecut o oră. Nu îl văd nicăieri pe 
doctor. Trebuie să fi plecat fără să îmi dau eu seama. 

Evelyn îşi bagă capul înăuntru. Este palidă la faţă, iar 
obrajii îi sunt roşii de la frig. Este îmbrăcată în rochia de 
seară albastră, deşi a ridicat-o cu câţiva centimetri de când 
am văzut-o eu ultima oară. Coroniţa i se iveşte din 
buzunarul hainei ei lungi şi bej, iar cizmele din cauciuc 
lasă urme de noroi şi frunze pe pardoseală. Cred că tocmai 
s-a întors din cimitir, unde a fost cu Bell. 

— Evelyn... 

Vreau să spun mai multe, însă cuvintele mi se opresc în 
gât din cauza durerii. 

Evelyn îşi aminteşte momentele petrecute împreună, 
oftează, apoi se duce direct la sticla cu whisky de pe bufet. 
Paharul abia dacă îmi atinge buzele când ea îl ridică de 
fund în sus, forţându-mă să îl golesc dintr-o înghiţitură. 

Eu mă înec şi împing paharul, iar băutura mi se prelinge 
pe bărbie. 

— De ce faci... 

— Păi, nu prea mă poţi ajuta în halul în care eşti acum, 
zice ea. 

— Să te ajut? 

Ea mă priveşte cu atenţie, întorcându-mă pe toate 
părţile în gândul ei. 

Imi întinde o batistă. 

— Şterge-ţi bărbia, arăţi groaznic, îmi spune ea. Mă tem 
că durerea nu se potriveşte deloc cu aroganţa de pe faţa 
ta. 

— Cum... 

— E o poveste foarte lungă, zice ea. Şi mă tem că ne 
cam presează timpul. 

Eu rămân ca un tâmp, încercând să înţeleg ce se 
petrece,  dorindu-mi să am gândirea limpede a lui 
Ravencourt. S-au întâmplat atât de multe şi atât de multe 

lucruri nu reuşesc să le potrivesc. Aveam impresia că 
priveam indiciile printr-o lupă murdară, iar acum Evelyn 
este aici şi trage un cearşaf peste faţa lui Millicent, care 
este liniştită ca o zi de vară. Oricât aş încerca, nu reuşesc 
să înţeleg. 

Este evident că mica scenă din timpul cinei, privind 
logodna ei, nu a fost decât o prefăcătorie, deoarece acum 
nu văd nici urmă de tristeţe pe faţa ei. Ochii îi sunt 
limpezi, iar tonul, contemplativ. 

— Aşadar, nu sunt singura care moare în seara aceasta, 
zice ea, mângâind părul doamnei bătrâne. Ce nefericire! 

Şocat, scap paharul din mână. 

— Ştii despre... 

— Piscină, da. Ce treabă ciudată, nu-i aşa? 

Tonul ei este visător, de parcă ar descrie ceva ce a auzit 
cândva, iar acum îşi aminteşte doar pe jumătate. Aş putea 
crede că şi-a pierdut minţile dacă nu ar avea cuvintele ei o 
anumită putere. 

— Se pare că primeşti vestea destul de bine, zic eu cu 
precauţie. 

— Ar fi trebuit să mă vezi în dimineaţa aceasta. Am fost 
atât de furioasă, încât am spart pereţii cu piciorul. 

Evelyn îşi trece degetul peste marginea măsuţei de 
toaletă, deschizând cutia cu bijuterii a lui Millicent şi 
atingând peria cu mâner sidefat. l-aş descrie gestul ca 
fiind unul de invidie, dacă nu ar exista o cantitate egală de 
respect. 

— Cine îţi doreşte moartea, Evelyn? o întreb eu, 
descurajat de acest comportament ciudat. 

— Nu ştiu, răspunde ea. Când m-am trezit, am găsit o 
scrisoare care mi-a fost strecurată pe sub uşă. 
Instrucţiunile erau destul de exacte. 

— Dar nu ştii cine ţi-a trimis-o? 

— Sergentul Rashton are o teorie, dar o ţine pentru el. 

— Rashton? 

— Prietenul tău? Mi-a spus că îl ajuţi să investigheze. 

Îndoiala şi dezgustul se simt în fiecare cuvânt, dar eu 
sunt prea curios ca să o iau personal. Oare acest Rashton 

ar putea fi o altă gazdă? Poate o fi acelaşi bărbat care i-a 
cerut lui Cunningham să transmită acel mesaj „cu toții” şi 
să strângă câţiva oameni laolaltă. Oricum, se pare că m-a 
inclus în planurile lui. Dacă am încredere în el, asta este cu 
totul altă poveste. 

— Unde te-a abordat Rashton? o întreb. 

— Domnule Derby, zice ea, pe un ton ferm. Mi-ar plăcea 
să pot zăbovi şi să îţi răspund la toate întrebările, însă nu 
prea avem timp. Sunt aşteptată la piscină în zece minute şi 
nu pot întârzia. De fapt, acesta este motivul pentru care 
mă aflu aici. Îmi trebuie pistolul argintiu pe care l-ai luat 
de la doctor. 

— Doar nu vrei să mergi până la capăt, zic eu, sărind ca 
ars de pe scaun. 

— Din câte am înţeles, prietenii tăi sunt pe punctul de a-l 
demasca pe ucigaşul meu. Au nevoie doar de puţin timp. 
Dacă nu mă voi duce, ucigaşul va şti că este în neregulă 
ceva, iar eu nu pot risca. 

Ajung lângă ea din doi paşi, iar inima îmi bubuie în 
piept. 

— Vrei să spui că ei ştiu cine este făptaşul? zic eu, 
entuziasmat. i-au dat vreun indiciu despre identitatea 
acestuia? 

Evelyn ridică la lumină una dintre bijuteriile cu camee 
ale lui Millicent Derby - un chip de fildeş pe o dantelă 
albastră. Îi tremură mâna. Pentru prima oară, ea lasă să se 
vadă că îi este teamă. 

— Nu, dar sper că vor afla în curând. Am încredere că 
prietenii tăi mă vor salva înainte să recurg la un gest... 
final. 

— Final? repet eu. 

— Mesajul din scrisoare a fost foarte clar, fie îmi iau 
viaţa lângă piscină la ora 11 p.m., fie cineva foarte drag 
mie va muri în locul meu. 

— Felicity, ştiu că ai găsit un bileţel de la ea la fântână şi 
că ai rugat-o să te ajute cu mama ta. Michael mi-a spus că 
este o prietenă veche de-a ta. Se află în pericol? O reţine 
cineva împotriva voinţei ei? o întreb eu. 

Aşa s-ar explica de ce nu am reuşit să o găsesc. 

Capacul cutiei cu bijuterii se închide cu zgomot. Evelyn 
se întoarce cu faţa la mine şi rămâne cu palmele lipite pe 
suprafaţa măsuţei de toaletă. 

— Nu vreau să par nerăbdătoare, dar n-ar trebui să te 
afli altundeva? mă întreabă ea. Am fost rugată să îţi 
reamintesc de o piatră ce trebuie supravegheată. Are vreo 
logică pentru tine? 

Eu încuviinţez amintindu-mi de favoarea pe care mi-a 
cerut-o Anna mai devreme, în după-amiaza aceasta. Va 
trebui să stau lângă ea atunci când Evelyn se va sinucide. 
Nu trebuia să mă clintesc de acolo. Nici măcar un 
milimetru, mi-a zis ea. 

— În cazul acesta, mi-am încheiat misiunea aici şi 
trebuie să plec, zice Evelyn. Unde este pistolul argintiu? 

În mâna ei mică, acest obiect pare nesemnificativ. Aduce 
mai degrabă cu un ornament decât cu o armă ce 
reprezintă un mod ruşinos de a pune capăt unei vieţi. Mă 
întreb dacă asta este şi ideea, dacă nu există cumva vreo 
mustrare tăcută în instrumentul morţii, aşa cum este în 
metodă. Evelyn nu este omorâtă, ci este făcută de ruşine, 
dominată. 

Nu mai are dreptul să facă nicio alegere. 

— Ce mod frumos de a muri! zice Evelyn, holbându-se la 
pistol. Te rog să nu întârzii, domnule Derby. Viaţa mea 
depinde de asta. 

După ce mai aruncă o privire la cutia cu bijuterii, ea 
pleacă. 

Mă cuprind cu braţele ca să mă apăr de frig. Stau lângă 
piatra aranjată cu grijă de Anna, îngrozit să nu fac nici 
măcar un mic pas spre stânga, unde m-aş putea încălzi la 
flacăra care arde în vatra de metal. Nu ştiu de ce mă aflu 
aici, dar dacă asta face parte dintr-un plan pentru a o salva 
pe Evelyn, voi rămâne în acest loc până când îmi va 
îngheţa sângele în vene. 

Când arunc o privire înspre copaci, îl zăresc pe doctorul 
ciumei stând în locul lui obişnuit, ascuns pe jumătate în 
umbră. Acesta nu se uită la piscină, aşa cum am crezut că 
o face când am asistat la această scenă prin ochii lui 
Ravencourt. Se uită în dreapta lui. Felul în care îşi ţine 
capul înclinat sugerează faptul că vorbeşte cu cineva, dar 
eu mă aflu prea departe ca să văd cine este. Oricum, este 
un semn încurajator. Evelyn a sugerat faptul că găsise 
aliaţi printre gazdele mele. Oare există cineva care 
aşteaptă în tufişurile acestea pentru a-i veni în ajutor? 

Evelyn soseşte la unsprezece fix, ţinând în mâna-i moale 
pistolul argintiu. leşind din umbră la lumină, ea înaintează 
de-a lungul vetrelor, trăgând pe iarbă după ea rochia de 
seară albastră. Îmi vine să îi smulg pistolul din mână, însă 
undeva, ascunsă ochilor mei, o mână invizibilă trage nişte 
sfori pe care eu nu le pot înţelege. Sunt convins că o să 
apară cineva dintr-o clipă într-alta. Una dintre gazdele 
mele viitoare va ieşi în fugă din întuneric, spunându-i lui 
Evelyn că totul a luat sfârşit şi că a fost prins criminalul. 
Ea va arunca pistolul din mână şi va plânge 
recunoscătoare, în vreme ce Daniel ne va spune Annei şi 
mie care este planul pentru a scăpa de aici. 

Pentru prima oară de când a început povestea aceasta, 
simt că fac parte dintr-un plan mai măreț. 

Încurajat de acest gând, mă fixez pe picioare şi nu mă 
mai clintesc de lângă piatra mea. 

Evelyn s-a oprit pe marginea apei, iar acum priveşte 
spre copaci. Pentru o clipă, cred că îl va zări pe doctorul 

ciumei, însă îşi ia ochii de la copaci înainte să ajungă la el. 
Pare nesigură pe picioare şi se leagănă încet, ca şi când s- 
ar mişca pe acorduri muzicale pe care doar ea le aude. 
Flăcările din vetre se reflectă în colierul ei cu diamante, de 
parcă ar fi un foc lichid ce i se prelinge pe gât, în jos. Ea 
tremură, iar pe faţă i se oglindeşte disperarea. 

Ceva nu este în regulă. 

Arunc o privire spre sala de bal şi îl văd pe Ravencourt 
lângă fereastră, privind-o cu jind pe prietena lui. Buzele lui 
rostesc cuvinte, însă este prea târziu ca acestea să fie de 
vreun folos. 

— Doamne, ajută-mă! şopteşte Evelyn în noapte. 

În timp ce lacrimile i se rostogolesc pe obraji, îşi 
îndreaptă arma spre stomac şi apasă pe trăgaci. 

Împuşcătura este atât de zgomotoasă, încât acoperă 
orice țipăt de durere. 

În sala de bal, petrecăreţii îşi ţin respiraţia. 

Invitaţii îşi întorc feţele mirate spre piscină, căutând-o 
din priviri pe Evelyn. Ea se ţine de stomac, iar sângele i se 
prelinge printre degete. Pare nedumerită, ca şi când i s-ar 
fi dat un obiect nepotrivit. Însă, înainte să înţeleagă ce se 
petrece, se apleacă şi cade cu faţa în apă. 

Artificiile explodează pe cerul nopţii în timp ce invitaţii 
ies afară prin glasvandurile deschise, arătând cu degetul şi 
exclamând cu respiraţia întretăiată. Cineva se apropie în 
fugă de mine, tropăind. Mă întorc chiar în momentul în 
care persoana se izbeşte de pieptul meu, doborându-mă la 
pământ. 

Încercând să se ridice în picioare, necunoscutul reuşeşte 
doar să mă zgârie pe faţă cu unghiile şi să îmi aplice o 
lovitură cu genunchiul în stomac. Temperamentul lui 
Derby, care deja începe să iasă la suprafaţă, pune 
stăpânire pe mine. Scoţând un țipăt de furie, încerc să îl 
nimeresc, în întuneric, cu pumnii pe necunoscut şi îl apuc 
de haine, iar acesta se zbate ca să se elibereze. 

Urlu de frustrare şi simt cum sunt ridicat de jos. 
Adversarul meu pare să păţească acelaşi lucru, amândoi 
fiind ţinuţi de servitori. Lumina felinarelor se revarsă 

asupra noastră şi pot să văd un Michael Hardcastle furios, 
care încearcă disperat să se elibereze din braţele 
puternice ale lui Cunningham, ce îl ţin departe de trupul 
neînsufleţit al lui Evelyn. 

Mă holbez la el, uluit. 

S-a schimbat. 

Această dezvăluire îmi taie pofta de luptă, iar trupul 
meu se înmoaie în braţele servitorului, în timp ce mă uit la 
piscină. 

Atunci când am privit această scenă prin ochii lui 
Ravencourt, Michael ţinea strâns în braţe trupul surorii lui, 
incapabil să o mişte. Acum, un individ înalt, îmbrăcat în 
pardesiu, o scoate afară din apă, acoperindu-i trupul plin 
de sânge cu haina lui Dickie. 

Servitorul îmi dă drumul, iar eu mă las în genunchi şi îl 
văd pe Cunningham conducându-l de acolo pe Michael 
Hardcastle, care plânge. Hotărât să înţeleg cât mai mult 
din cele întâmplate, îmi plimb privirea încoace şi-ncolo. 
Lângă fântână, doctorul Dickie se lasă în genunchi lângă 
trupul neînsufleţit al lui Evelyn şi vorbeşte ceva cu celălalt 
bărbat, care pare să se ocupe de acest incident. 
Ravencourt s-a retras pe o canapea în sala de bal şi stă 
sprijinit în baston, pierdut în gânduri. Membrii formaţiei 
sunt hărţuiţi de invitaţii beţi care, uitând oroarea care s-a 
petrecut afară, vor ca aceştia să continue să cânte. În 
această vreme, servitorii stau în aşteptare sau îşi fac cruce 
când se apropie de trupul acoperit de jachetă. 

Numai Dumnezeu ştie cât timp am stat acolo, în 
întuneric, urmărind cum se desfăşoară evenimentele. 
Suficient de mult timp ca oamenii să fie îndemnați să intre 
în casă de către bărbatul în pardesiu. Suficient de mult 
timp ca trupul neînsufleţit al lui Evelyn să fie dus de acolo. 
Suficient de mult timp ca acesta să se răcească şi să 
înţepenească. 

Suficient de mult timp ca să mă găsească lacheul. 

Acesta îşi face apariţia de după colţul îndepărtat al 
casei, cu un săculeţ legat în jurul taliei şi cu mâinile pline 
de sânge. Îşi scoate cuțitul şi începe să-i treacă înainte şi 

înapoi tăişul peste marginea vetrei de fier. Nu îmi dau 
seama dacă îl ascute sau dacă doar îl încălzeşte, dar cred 
că este irelevant. El vrea ca eu să văd asta, să aud. Acel 
sunet neliniştitor pe care îl scoate metalul când se freacă 
de alt metal. 

Mă priveşte, aşteptându-mi reacţia şi, uitându-mă la el 
acum, mă întreb cum de l-a putut confunda cineva cu un 
servitor. Deşi poartă livreaua roşu cu alb de lacheu, nu are 
nimic din slugărnicia obişnuită a acestuia. Este înalt şi 
slab, mişcările îi sunt leneşe, părul blond îi este murdar, 
iar pe faţa mică, ochii negri îi sunt aşezaţi deasupra unui 
zâmbet care ar putea fi fermecător dacă nu ar fi atât de 
rece. Şi-apoi, mai este şi nasul rupt. 

Acesta este vineţiu şi umflat, deformându-i trăsăturile. 
La lumina flăcărilor, el seamănă cu o creatură care a luat 
formă umană şi a cărei mască îi cade de pe faţă. 

Lacheul îşi ridică în aer cuțitul şi îl verifică cu atenţie. 
Mulţumit, taie cu el săculeţul din jurul taliei şi îl azvârle la 
picioarele mele. 

Acesta aterizează pe jos cu zgomot. Materialul este 
îmbibat în sânge şi este legat cu un şnur. El vrea ca eu să 
îl deschid, însă nu am nicio intenţie să îi fac pe plac. 

Mă ridic în picioare, îmi dau haina jos şi îmi masez gâtul 
ca să scap de încordare. 

În mintea mea, o aud pe Anna strigând la mine, cerându- 
mi să fug. Are dreptate, ar trebui să-mi fie teamă. Dacă m- 
aş afla într-o altă gazdă, chiar mi-ar fi teamă. Este o 
capcană, evident, însă m-am săturat să mă tem de acest 
bărbat. 

Este timpul să mă lupt, chiar şi numai ca să îmi 
dovedesc că pot 

Ne privim pentru o clipă, în timp ce ploaia cade, iar 
vântul suflă cu putere. Deloc surprinzător, lacheul este cel 
care preia iniţiativa, întorcându-se pe călcâie şi ţâşnind 
spre întunericul pădurii. 

Urlând ca un nebun, fug după el. 

Când intru în pădure, copacii mă împresoară, iar 
ramurile îmi zgârie faţa, pe măsură ce frunzişul devine din 

ce în ce mai des. 

Imi simt picioarele obosite, însă continui să fug până 
când îmi dau seama că nu îl mai aud. 

Mă opresc şi mă învârt pe loc, gâfâind. 

Cât ai clipi din ochi el se năpusteşte asupra mea şi îmi 
acoperă gura ca să îmi înăbuşe ţipetele în timp ce îmi 
înfige cuțitul în partea laterală, perforându-mi coastele. 
Simt gust de sânge în gât. Genunchii mi se înmoaie, însă 
braţele lui puternice nu mă lasă să cad. Respirația lui este 
superficială, înflăcărată. Acesta nu este un semn de 
oboseală, ci de încântare şi anticipare. 

Se aprinde un chibrit, iar flacăra lui mică îmi apare în 
faţă. 

El îngenunchează în faţa mea, iar ochii lui negri şi 
nemiloşi îi sfredelesc pe ai mei. 

— Ce iepuraş curajos! zice el, tăindu-mi gâtul. 

7 4 Ziua a şasea d : 


— Trezeşte-te! Trezeşte-te, Aiden! 

Cineva loveşte cu pumnii în uşa mea. 

— Trebuie să te trezeşti, Aiden! 

Alungându-mi oboseala, eu privesc în jurul meu, clipind 
nedumerit. Stau într-un fotoliu, cu pielea lipicioasă din 
cauza transpirației şi cu hainele lipite de corp. Este 
noapte, iar pe o masă din apropiere arde o lumânare. 
Picioarele îmi sunt acoperite cu o pătură din tartan, iar pe 
genunchi ţin o carte cu pagini îndoite la colțuri, peste care 
zăresc nişte mâini îmbătrânite. Venele umflate dintre 
încreţiturile pielii întretaie cerneala uscată şi aluniţele 
maronii de pe piele. Îmi îndoi degetele înţepenite din 
cauza vârstei. 

— Aiden, te rog! strigă vocea din coridor. 

Mă ridic din fotoliu şi mă îndrept spre uşă, stârnind 
dureri vechi în tot corpul, ca nişte roiuri de albine 
deranjate. Balamalele sunt slăbite, iar colţul de jos al uşii 
freacă pardoseala, lăsând la vedere silueta deşirată a lui 
Gregory Gold, care stă lipit de toc, de partea cealaltă a 
uşii. Arată la fel ca atunci când îl va ataca pe majordom, 
deşi sacoul îi este rupt şi pătat cu noroi şi abia mai respiră. 

Ţine strâns în pumn piesa de şah pe care mi-a dat-o 
Anna, iar asta, împreună cu faptul că mi-a rostit numele 
adevărat, este suficient ca să mă convingă că el este o altă 
gazdă a mea. În mod normal, m-aş bucura de o asemenea 
întâlnire, însă el se află într-un hal de nedescris. Este 
agitat şi buhăit, de parcă tocmai ar fi trecut prin iad. 

Când mă vede, mă apucă de umeri. Ochii negri îi sunt 
injectaţi şi neliniştiţi. 

— Să nu cobori din trăsură, îmi spune el, în timp ce 
scuipatul îi atârnă de buze. Indiferent ce s-ar întâmpla, să 
nu cobori din trăsură. 

Spaima lui e ca o boală care mă infestează şi pe mine. 

— Ce-ai păţit? îl întreb cu voce tremurândă. 

— EL... el nu se opreşte niciodată... 

— Din ce? îl întreb. 

Gold îşi scutură capul, lovindu-şi tâmplele. Lacrimile i se 
rostogolesc pe obraji, însă eu nu ştiu ce să îi spun ca să îl 
liniştesc. 

— Din ce, Gold? îl întreb eu din nou. 

— Din tăiat, răspunde el, ridicându-şi mâneca şi lăsând 
să se vadă tăieturile de dedesubt. 

Acestea seamănă leit cu tăieturile de cuţit cu care s-a 
trezit Bell în acea primă dimineaţă. 

— Nu vei vrea, te asigur, dar o vei trăda, vei mărturisi, 
le vei spune totul. Nu vei vrea, dar vei spune, bolboroseşte 
el. Sunt două persoane. Două. Arată identic, dar sunt două 
persoane. 

Îmi dau seama că are mintea rătăcită. Bărbatul nu mai 
are niciun dram de sănătate mintală. Eu îmi întind mâna, 
sperând să îl ademenesc în cameră, însă el se sperie şi se 
retrage până când se loveşte cu spatele de peretele opus. 
Doar vocea i-a mai rămas. 

— Să nu cobori din trăsură, îmi zice el printre dinţi, 
luând-o la fugă de-a lungul coridorului. 

Eu fac un pas după el, însă este prea întuneric ca să văd 
ceva şi, până când revin cu lumânarea, coridorul este 
pustiu. 

î f Ziua a doua (continuare) ) i 


Trupul  majordomului, durerea majordomului, este 
îmbuibat de sedative. Este ca o reîntoarcere acasă. 

Abia m-am trezit şi simt deja cum încep să adorm din 
nou. 

Se lasă înserarea. Un bărbat măsoară cu paşii încăperea 
mică, ţinând în mâini o puşcă de vânătoare. 

Nu este doctorul ciumei. Nu este Gold. 

El aude când mă mişc şi se întoarce. Stă în umbră, iar eu 
nu îi pot distinge faţa. 

Deschid gura, însă nu reuşesc să rostesc niciun cuvânt. 

Îmi închid ochii şi adorm din nou. 

á 4 Ziua a şasea (continuare) ) j 


— Tată! 

Tresar când văd faţa pistruiată a unui tânăr cu părul 
roşcat şi ochi albaştri la câţiva centimetri de a mea. Sunt 
din nou bătrân şi stau în fotoliu, cu pătura de tartan peste 
picioare. Băiatul stă aplecat la nouăzeci de grade, cu 
mâinile împreunate la spate, ca şi când nu ar avea 
încredere în ele. 

Privirea mea încruntată îl determină să facă un pas în 
spate. 

— Mi-ai spus să te trezesc la ora nouă şi un sfert, îmi 
zice el, scuzându-se. 

Miroase a alcool, a tutun şi a teamă. Acestea îl macină 
pe dinăuntru şi îi transformă albul ochilor în galben. 
Privirea îi este precaută şi temătoare, ca a unui animal 
care aşteaptă să fie împuşcat. 

Afară s-a făcut ziuă, lumânarea mea s-a stins demult, iar 
focul din şemineu s-a transformat în cenuşă. Amintirea 
vagă că m-am întors în trupul majordomului dovedeşte 
faptul că am aţipit după vizita lui Gold, însă eu nu îmi 
amintesc s-o fi făcut. Grozăviile pe care le-a îndurat Gold - 
ceea ce voi îndura şi eu în curând - m-au făcut să nu îmi 
găsesc liniştea în primele ore ale dimineţii. 

Să nu cobori din trăsură. 

Un avertisment şi o rugăminte. El vrea ca eu să schimb 
cursul evenimentelor din acea zi, însă, oricât de incitant ar 
fi, este şi tulburător. Ştiu că nu pot face acest lucru. M-am 
convins de asta, iar dacă eu sunt suficient de inteligent să 
schimb lucrurile, cu siguranţă şi lacheul este. Din câte ştiu 
eu, ne învârtim într-un cerc vicios, stricând ceea ce a făcut 
celălalt. Nu mai este vorba doar despre a descoperi 
răspunsul corect, ci despre a-l păstra suficient de mult 
timp pentru a i-l putea da doctorului ciumei. 

Trebuie să vorbesc cu artistul cu prima ocazie. 

Mă foiesc în fotoliu şi trag deoparte pătura din tartan, 
făcându-l pe băiat să tresară uşor. El înţepeneşte şi se uită 
pieziş la mine ca să vadă dacă am observat. Bietul copil; a 
fost deposedat de orice urmă de vitejie, iar acum este 
admonestat pentru că este laş. Sentimentul de 
compătimire pe care îl simt nu este pe placul gazdei mele, 
al cărei dezgust faţă de fiul lui este absolut. Îl înfurie 
smerenia acestui băiat, iar tăcerea lui i se pare un afront. 
Băiatul este un ratat, un ratat de neiertat. 

Singurul lui copil. 

Eu clatin din cap, încercând să mă eliberez de regretele 
acestui bărbat. Amintirile legate de Bell, de Ravencourt şi 
de Derby erau învăluite în ceaţă, însă în viaţa mea actuală 
văd cum dezordinea domneşte peste tot în jurul meu. Nu 
am cum să o ocolesc. 

În ciuda faptului că pătura ar lăsa impresia că sunt 
infirm, mă ridic cu o oarecare greutate, însă ajung la o 
înălţime respectabilă. Fiul meu s-a retras într-un colţ al 
încăperii, ascunzându-se în umbră. Deşi distanţa nu este 
mare, este prea departe pentru gazda mea, a cărei vedere 
este slăbită. Imi caut ochelarii, ştiind că este inutil. 
Bărbatul acesta consideră că bătrâneţea este o slăbiciune, 
rezultatul unei lipse de voințe. Nu are nevoie de ochelari, 
de baston, de niciun fel de ajutor. Indiferent ce poveri mă 
aşteaptă, va trebui să le îndur. Singur. 

Simt cum fiul meu încearcă să îşi dea seama în ce 
dispoziţie mă aflu, privindu-mi faţa aşa cum cineva 
priveşte norii aduşi de o furtună care se apropie. 

— Spune odată, zic eu, pe un ton ursuz şi agitat, cauzat 
de reticenţa lui. 

— Speram să fiu scuzat de la vânătoarea din după- 
amiaza aceasta, spune el. 

Cuvintele îmi cad la picioare, ca doi iepuri morţi care îi 
sunt serviţi unui lup înfometat. 

Până şi această simplă cerinţă mă calcă pe nervi. Ce 
tânăr nu vrea să vâneze? Ce tânăr se furişează şi se 
târăşte, călcând în vârful degetelor pe marginea lumii în 

loc să profite de ce îi oferă aceasta? Primul meu impuls 
este să refuz, să îl fac să sufere pentru îndrăzneala de a fi 
cine este, însă îmi înfrânez această dorinţă. Amândoi 
suntem mai fericiţi atunci când nu ne aflăm unul în 
compania celuilalt. 

— Prea bine, zic eu, făcându-i semn să plece. 

— Mulţumesc, tată, spune el, ieşind din cameră, înainte 
să apuc să mă răzgândesc. 

În lipsa lui, răsuflu uşurat şi îmi desfac pumnii. Furia mă 
părăseşte, eliberându-mă pentru a cerceta camera şi 
pentru a-mi da seama cine este ocupantul ei. 

Trei stive de cărţi groase zac pe noptieră, toate 
conţinând detaliile obscure ale legii. Invitaţia mea la bal 
este folosită pe post de semn de carte şi este adresată 
către Edward şi Rebeca Dance. Acest nume este de-ajuns 
ca să mă facă să mă cutremur. Imi amintesc de faţa 
Rebecăi, de mirosul ei, de ceea ce am simţit când am fost 
aproape de ea. Găsesc cu degetele medalionul din jurul 
gâtului, în interiorul căruia se află portretul ei. Suferinţa 
lui Dance este una surdă şi îl face să verse o lacrimă în 
fiecare zi. Este singurul lux pe care şi-l permite. 

Alungând durerea, bat cu degetul pe invitaţie. 

— Dance”, zic eu în şoaptă. 

Un nume ciudat pentru un om atât de ursuz. 

O bătaie în uşă întrerupe tăcerea. Cineva apasă pe 
mâner, iar uşa se deschide câteva clipe mai târziu. 
Individul care intră este masiv şi mocoşit. Se scarpină pe 
capul acoperit de păr alb, împrăştiind mătreaţa în toate 
direcţiile. Poartă un costum şifonat de culoare albastră, 
are perciuni albi şi ochi injectaţi. Ar arăta de-a dreptul 
înspăimântător dacă nu ar fi lejeritatea cu care îşi afişează 
această ţinută dezordonată. 

Se opreşte din scărpinat şi clipeşte, privindu-mă cu nişte 
ochi mirati. 

— Asta-i camera ta, Edward? mă întreabă străinul. 

— Păi, m-am trezit aici, zic eu, cu precauţie. 

— La naiba! Nu-mi mai amintesc ce cameră mi-au dat. 


5 Dans (în limba engleză) (n.tr.). 

— Unde-ai dormit noaptea trecută? 

— Pe verandă, răspunde el,  scărpinându-se la 
subsuoară. Herrington a pus pariu cu mine că nu pot 
termina o sticlă cu vin de Porto în mai puţin de 
cincisprezece minute şi acesta este ultimul lucru pe care 
mi-l amintesc, până când afurisitul ăla de Gold in-a trezit 
azi-dimineaţă, cu comportamentul lui de nebun. 

Numele lui Gold îmi aminteşte de avertismentul 
bolborosit de el noaptea trecută şi de cicatricele de pe 
braţul lui. „Să nu cobori din trăsură”, mi-a spus. Oare asta 
înseamnă că voi pleca la un moment dat? Sau voi face o 
călătorie? Ştiu deja că nu pot ajunge în sat, aşadar mi se 
pare puţin probabil. 

— A spus ceva Gold? îl întreb eu. Ştii unde a plecat sau 
ce planuri avea? 

— N-am stat la taclale cu el, Dance, îmi răspunde cu 
dispreţ. L-am cântărit din priviri şi i-am dat de înţeles că 
sunt cu ochii pe el. Apoi priveşte în jurul lui. N-am lăsat o 
sticlă aici? Am nevoie de ceva ca să liniştesc afurisita asta 
de durere de cap. 

Nici nu apuc să deschid gura că el începe să scotocească 
prin sertare, pe care le lasă deschise, apoi se îndreaptă 
spre dulap. După ce pipăie buzunarele costumului meu, se 
roteşte pentru a cerceta din priviri încăperea, de parcă 
tocmai a auzit un leu în tufişuri. 

Un alt ciocănit în uşă, un alt chip. Este comandantul 
Clifford Herrington, plictisitorul ofiţer de marină care a 
stat lângă Ravencourt în timpul cinei. 

— Haideţi odată! zice el, uitându-se la ceas. Bătrânul 
Hardcastle ne aşteaptă. 

Eliberat din efectele alcoolului, îşi ţine spatele drept şi 
afişează un aer autoritar. 

— Ai idee ce vrea de la noi? îl întreb eu. 

— Nu, dar bănuiesc că ne va spune când vom ajunge 
acolo, îmi răspunde el cu însufleţire. 

— Simt nevoia să beau ceva, zice însoţitorul meu. 

— Sunt sigur că vom găsi ceva de băut şi în casa de 
oaspeţi, Sutcliffe, zice Herrington, fără să îşi ascundă 

nerăbdarea. Şi-apoi, îl cunoşti pe Hardcastle; mai nou, e al 
naibii de serios şi probabil e mai bine să nu ne ducem la el 
chercheliţi. 

Atât de strânsă este legătura mea cu Dance, încât simpla 
pomenire a lordului Hardcastle mă face să mă enervez şi 
să mă încrunt. Prezenţa gazdei mele la Blackheath este o 
chestiune de obligaţie, o vizită scurtă care va dura doar 
atât cât să încheie afacerea cu familia. Dimpotrivă, eu sunt 
nerăbdător să îl întreb pe stăpânul casei despre dispariţia 
soţiei lui. Entuziasmul meu cu privire la această întâlnire 
este în conflict cu starea de agitaţie a lui Dance. 

Cumva, reuşesc să mă enervez. 

Pisălogit din nou de nerăbdătorul ofiţer de marină, 
Sutcliffe ridică o mână, implorând încă un minut, şi începe 
să scotocească disperat printre rafturi. Adulmecă aerul şi 
se apropie în fugă de pat, iar când ridică salteaua, găseşte 
pe arcuri o sticlă şterpelită de scotch. 

— Ila-o înainte, Herrington, bătrâne! zice el cu 
mărinimie, în timp ce desface capacul şi trage o duşcă 
sănătoasă. 

Clătinând din cap, Herrington ne face semn să ieşim pe 
coridor, unde Sutcliffe începe să spună o glumă cu voce 
tare, iar prietenul lui încearcă, deşi în zadar, să îl facă să 
tacă. Amândoi sunt nişte bufoni, iar veselia lor este atât de 
arogantă, încât mă face să scrâşnesc din dinţi. Gazda mea 
nu are timp de niciun fel de exces şi ar lua-o bucuros 
înainte, însă eu nu vreau să cutreier aceste coridoare de 
unul singur. Fac un compromis şi rămân doi paşi în urma 
lor, suficient de departe încât să nu fiu nevoit să fac 
conversaţie, dar suficient de aproape ca să îi tai elanul 
lacheului, în caz că acesta ar sta la pândă prin apropiere. 

Suntem întâmpinați la baza scărilor de cineva cu numele 
de Christopher Pettigrew, care se dovedeşte a fi individul 
unsuros cu care se sfătuia Daniel în timpul cinei. Este un 
bărbat slab, sarcastic, cu părul negru şi unsuros, pieptănat 
într-o parte. Este la fel de alunecos şi de viclean cum mi-l 
amintesc; privirea lui îmi cercetează buzunarele înainte să 
se oprească la faţa mea. Mă întrebam în urmă cu două 

nopţi dacă ar putea fi o viitoare gazdă. Dacă se va întâmpla 
acest lucru, voi fi nevoit să mă abandonez viciilor lui. [i 
place băutura, pentru că acceptă bucuros sticla pe care o 
împarte cu amicii lui. Nimeni nu mi-o oferă şi mie, ceea ce 
înseamnă că nu voi fi nevoit să refuz. Este evident că 
Edward Dance nu face parte din gaşca aceasta, iar eu mă 
bucur că este aşa. Aceştia formează o adunătură ciudată; 
fără îndoială că sunt prieteni, însă din disperare, ca trei 
bărbaţi care au naufragiat pe o insulă. Din fericire, buna 
lor dispoziţie dispare pe măsură ce ne îndepărtăm de casă. 
Râsetele lor sunt alungate de ploaie şi de vânt, iar o mână 
rece bagă sticla în buzunarul cald. 

— A lătrat la careva dintre voi potaia lui Ravencourt în 
dimineaţa aceasta? întreabă unsurosul Pettigrew, ai cărui 
ochi înşelători privesc pe deasupra fularului. Cum îl 
cheamă? 

Pocneşte din degete, încercând să îşi aducă aminte. 

— Charles Cunningham, răspund eu într-o doară, 
ascultând doar pe jumătate. 

Sunt sigur că am văzut pe cineva pe cărare, mai încolo, 
urmărindu-ne printre copaci. A fost doar un crâmpei 
suficient cât să-mi sădească îndoiala, deoarece urmăritorul 
nostru pare să poarte o livrea de lacheu. Îmi duc mâna la 
gât şi, pentru o secundă, simt din nou tăişul cuţitului lui. 

Mă cutremur şi privesc copacii cu ochii mijiţi, încercând 
să folosesc vederea slăbită a lui Dance, însă, dacă a fost 
duşmanul meu acolo, acesta a dispărut deja. 

— Ăsta-i!  Afurisitul de Charles Cunningham! zice 
Pettigrew. 

— A întrebat despre uciderea lui Thomas Hardcastle? 
Zice Herrington, înfruntând cu hotărâre vântul - fără 
îndoială, un obicei cu care s-a pricopsit pe mare. Am auzit 
că i-a făcut o vizită lui Stanwin în dimineaţa aceasta, pe 
care l-a încolţit imediat, adaugă el. 

— Al naibii de afurisit! zice Pettigrew. Dar ţie ţi-a dat 
târcoale, Dance? 

— Din câte ştiu, nu, răspund eu, fără să îmi iau ochii de 
la pădure. 

Trecem aproape de locul unde mi s-a părut că l-am zărit 
pe lacheu, însă acum îmi dau seama că pata de culoare 
este reperul roşu prins în cui de copac. Imaginaţia mea 
zugrăveşte monştri în pădure. 

— Ce voia Cunningham? întreb eu, îndreptându-mi 
şovăitor atenţia spre însoțitorii mei. 

— Nu el, răspunde Pettigrew. A pus întrebări în numele 
lui Ravencourt. Se pare că bancherul bătrân şi grăsan este 
interesat de uciderea lui Thomas Hardcastle. _ 

Aceste cuvinte mă fac să mă opresc în loc. Între sarcinile 
pe care i le-am încredinţat lui Cunningham când eram 
Ravencourt, nu s-a numărat aceea de a pune întrebări 
despre uciderea lui Thomas Hardcastle. Indiferent ce face 
Cunningham, se foloseşte de numele lui Ravencourt ca să 
intre în grațiile cuiva. Poate că acest lucru are legătură cu 
secretul pe care nu a vrut să mi-l dezvăluie, secretul care 
trebuie să ajungă într-un plic, sub scaunul din bibliotecă. 

— Ce fel de întrebări? zic eu, fiind interesat pentru 
prima oară. 

— Mă tot întreba despre al doilea ucigaş, cel despre 
care Stanwin zicea că l-a rănit cu puşca înainte ca acesta 
să scape, spune Herrington în timp ce îşi duce sticluţa de 
buzunar la gură. Voia să ştie dacă sunt zvonuri despre 
identitatea lui care circulă, dacă există vreo descriere. 

— Şi există? întreb eu. 

— N-am auzit niciodată nimic, răspunde Herrington. 
Nici nu i-aş fi spus dacă aş fi auzit. L-am pus cu botul pe 
labe. 

— Nu m-aş mira dacă Cunningham a fost pus să facă 
asta de către Cecil, adaugă Sutcliffe, scărpinându-şi 
perciunii. Este prieten la cataramă cu toate servitoarele şi 
grădinarii care au lucrat la Blackheath şi probabil că ştie 
mai multe despre locul acesta decât noi. 

— Cum aşa? întreb eu. 

— EL locuia aici când a avut loc crima, explică Sutcliffe, 
aruncându-mi o privire peste umăr. Din câte îmi aduc eu 
aminte, era doar un băieţandru pe vremea aceea, desigur, 
puţin mai mare decât Evelyn. Se zvonea că ar fi copilul din 

flori al lui Peter. Helena l-a dat bucătăresei ca să-l crească, 
sau ceva de genul acesta. Nu am înţeles niciodată pe cine 
a vrut ea să pedepsească. 

Vocea îi este îngândurată - un sunet oarecum ciudat, 
pentru că iese din această creatură neîngrijită şi diformă. 

— O creatură mică şi drăguță, bucătăreasa asta. Şi-a 
pierdut bărbatul în război, zice el pe un ton gânditor. Soții 
Hardcastle i-au plătit şcoala băiatului, ba chiar i-au găsit 
un post în biroul lui Ravencourt când a ajuns la vârsta 
potrivită. 

— De ce l-ar interesa pe Ravencourt o crimă de acum 
nouăsprezece ani? întreabă Pettigrew. 

— Din precauţie, zice Herrington pe şleau, ocolind o 
balegă de cal. Ravencourt cumpără o Hardcastle şi vrea să 
ştie ce bagaj aduce cu ea. 

Conversaţia lor degenerează treptat în trivialităţi, însă 
eu rămân cu gândul la Cunningham. Seara trecută, el i-a 
dat lui Derby un bileţel pe care scria „cu toţii” şi mi-a spus 
că aduna invitaţii în numele unei viitoare gazde. Asta ar 
sugera că pot avea încredere în el, deşi este evident că el 
îşi urmăreşte propriul scop la Blackheath. Ştiu că este fiul 
nelegitim şi că pune întrebări despre uciderea fratelui său 
vitreg. Undeva între aceste două aspecte se află un secret 
pe care îl ascunde cu disperare şi din cauza căruia a ajuns 
să fie şantajat. 

Scrâşnesc din dinţi. Ar fi nemaipomenit ca măcar o dată 
să găsesc pe cineva în locul acesta care să fie exact aşa 
cum pare a fi. 

După ce trecem de cărăruia pietruită ce duce spre 
grajduri, o luăm spre sud, de-a lungul drumului nesfârşit 
ce merge spre sat şi ajungem în cele din urmă la casa de 
oaspeţi. Intrăm rând pe rând pe coridor, ne agăţăm hainele 
în cuier şi ne scuturăm de stropii de ploaie, în timp ce ne 
plângem de vremea de afară. 

— Pe aici, amici! zice o voce din spatele unei uşi din 
dreapta. 

Noi urmăm glasul şi intrăm într-un salon întunecos, 
luminat de focul din şemineu, unde lordul Peter Hardcastle 

stă într-un fotoliu, lângă fereastră. Stă picior peste picior, 
ţinând pe genunchi o carte deschisă. Pare mai în vârstă 
decât este înfăţişat în tablou, deşi are acelaşi piept 
proeminent şi aceeaşi vigoare. Sprâncenele negre se unesc 
în formă de V, arătând spre un nas lung şi o gură 
posomorâtă, cu colţurile lăsate în jos. Se mai întrezăreşte o 
urmă de frumuseţe, deşi nu mai este la fel de chipeş ca 
odinioară. 

— De ce naiba ne întâlnim tocmai aici? îl întreabă 
Pettigrew pe un ton morocănos în timp ce se aşază pe un 
scaun. Nu era mai bine, spune el, arătând cu mâna în 
direcţia conacului Blackheath. Puțin mai încolo ai ceva ce 
doar seamănă cu o casă. 

— Casa aceea afurisită a fost ca un blestem asupra 
familiei încă de pe vremea când eram copil, zice Peter 
Hardcastle, turnând băutură în cinci pahare. Nu voi pune 
piciorul acolo decât dacă nu voi avea încotro. 

— Poate ar fi trebuit să te gândeşti la asta înainte să dai 
cea mai anostă petrecere din istorie, zice Pettigrew. Chiar 
ai de gând să anunţi logodna lui Evelyn în ziua aniversării 
morţii fiului tău? 

— Crezi că a fost ideea mea? întreabă Hardcastle, în 
momentul în care trânteşte sticla de masă şi priveşte cu 
asprime spre Pettigrew. Crezi că vreau să mă aflu aici? 

— Uşurel, Peter! îl linişteşte Sutcliffe, în timp ce se 
apropie legănat de el ca să îl bată stângaci pe umăr. 
Christopher e morocănos pentru că e Christopher. 

— Desigur, zice Hardcastle, ai cărui obraji roşii 
sugerează orice altceva, dar nu înţelegere. Doar că... 
Helena se comportă al naibii de ciudat, şi-apoi mai sunt şi 
toate astea. A fost destul de solicitant. 

El începe să toarne din nou băutură, iar peste noi se 
aşterne o tăcere stânjenitoare care acoperă totul în afară 
de ploaia care bate în ferestre. 

Eu, personal, mă bucur de tăcere şi de scaun. 

Tovarăşii mei au mers repede, iar pentru mine a fost un 
chin să ţin pasul cu ei. Trebuie să îmi trag suflarea, iar 
mândria îmi dictează că nimeni nu trebuie să mă vadă 

făcând asta. În loc să fac conversaţie, eu îmi plimb privirea 
prin încăpere, însă nu văd nimic interesant. Este lungă şi 
îngustă, iar mobilierul lipit de pereţi arată ca resturile unui 
vapor care a naufragiat pe malul unui râu. Covorul este 
uzat, iar tapetul înflorat este de prost gust. Senzaţia de 
vechi pluteşte în aer, de parcă ultimii proprietari au rămas 
aici până când s-au transformat în praf. Nu este nici pe 
departe atât de inconfortabil ca aripa de est, unde s-a 
izolat Stanwin, însă este ciudat să îl găseşti pe stăpânul 
casei într-un astfel de loc. 

Nu am avut niciun motiv să întreb ce rol joacă lordul 
Hardcastle în uciderea fiicei sale, însă faptul că acesta a 
ales să locuiască aici sugerează că vrea să stea ascuns. 
Întrebarea este: de ce vrea să rămână în anonimat? 

După ce aşază paharele cu băutură în faţa noastră, 
Hardcastle îşi reia locul. Işi roteşte paharul între palme, 
adunându-şi gândurile. Se simte o stângăcie duioasă în 
purtarea sa, care îmi aminteşte pe loc de Michael. 

În stânga mea, Sutcliffe - care şi-a golit deja pe jumătate 
paharul cu băutură - scoate un document din buzunarul 
hainei şi mi-l dă mie, spunându-mi să i-l dau mai departe 
lui Hardcastle. Este un contract de căsătorie întocmit de 
firma Dance, Pettigrew & Sutcliffe. Este evident că eu, 
lugubrul Philip Sutcliffe şi  unsurosul Christopher 
Pettigrew suntem parteneri de afaceri. Chiar şi aşa, sunt 
convins că Hardcastle nu ne-a chemat aici ca să vorbim 
despre nunta lui Evelyn. Este mult prea distras şi mult 
prea agitat pentru asta. Şi-apoi, de ce ar solicita prezenţa 
lui Herrington dacă ar avea nevoie doar de avocaţii lui? 

Confirmându-mi bănuiala, Hardcastle ia contractul din 
mâna mea şi aruncă o privire peste el, apoi îl lasă să cadă 
pe masă. 

— Dance şi cu mine l-am întocmit, zice Sutcliffe, 
ridicându-se ca să îşi mai toarne un pahar cu băutură. Fă-i 
pe Ravencourt şi pe Evelyn să semneze şi vei fi din nou un 
om bogat. Ravencourt va plăti o sumă forfetară la 
semnare, iar suma restantă va rămâne într-un fond până 
după ceremonie. În câţiva ani, te va scăpa şi de 

Blackheath. Nu-i deloc rău, dacă mă întrebi pe mine. 

— Unde-i bătrânul Ravencourt? întreabă Pettigrew, 
aruncând o privire spre uşă. N-ar trebui să fie şi el aici? 

— Helena se ocupă de el, răspunde Hardcastle, apoi ia o 
cutie de lemn de pe poliţa de deasupra şemineului şi o 
deschide pentru a le arăta câteva rânduri de trabucuri, 
care stârnesc exclamaţii de încântare din partea celor de 
faţă. 

Eu refuz şi îl privesc pe Hardcastle cum îi serveşte pe 
ceilalţi cu trabucuri. Zâmbetul lui ascunde o nerăbdare 
teribilă, însă această dovadă de încântare are la bază alte 
chestiuni. 

Urmăreşte ceva. 

— Cum se simte Helena? îl întreb eu, după care iau o 
gură de băutură. Este apă. Dance nici măcar nu îşi 
îngăduie să se bucure de alcool. Trebuie să fie greu pentru 
ea. 

— Asta şi sper! A fost ideea ei să ne întoarcem aici, 
pufneşte Hardcastle, în timp ce se serveşte şi el cu un 
trabuc şi închide cutia. Ştiu că trebuie să fac tot ce îmi stă 
în putinţă, să fiu înţelegător, dar la naiba, abia dacă am 
văzut-o de când am ajuns aici. Trebuie să îi scot cuvintele 
cu cleştele din gură. Dacă aş fi o persoană credincioasă, aş 
crede că este posedată. 

Cutia de chibrituri este trecută de la unul la celălalt şi 
fiecare bărbat desfăşoară propriul său ritual de aprindere 
a trabucului. Hardcastle şi-l aprinde pur şi simplu şi îmi 
aruncă o privire exasperată, ignorând mişcarea du-te-vino 
a lui Pettigrew, atingerile uşoare ale lui Herrington şi 
mişcările circulare şi teatrale ale lui Sutcliffe. 

O licărire de afecţiune se aprinde în mine; rămăşiţele 
unei trăiri puternice aproape stinse. 

Suflând o dâră lungă de fum, Hardcastle se lasă pe 
spătarul fotoliului. 

— Domnilor, v-am invitat pe toţi aici astăzi pentru că toţi 
avem ceva în comun. Discursul lui este articulat şi exersat. 
Suntem cu toţii şantajaţi de Ted Stanwin, însă eu am găsit 
o cale prin care să ne eliberăm, dacă veţi vrea să mă 

ascultați. 

El ne priveşte pe rând, aşteptând reacţiile noastre. 

Pettigrew şi Herrington tac, însă ursuzul Sutcliffe 
pufneşte, luând o gură sănătoasă de băutură. 

— Continuă, Peter, îi spune Pettigrew. 

— Îl am cu ceva la mână pe Stanwin, ceva pe care îl 
putem schimba cu libertatea noastră. 

În încăpere se aşterne tăcerea. Pettigrew stă pe 
marginea scaunului, cu trabucul în mâini. 

— Şi de ce nu te-ai folosit de asta până acum? îl întreabă 
el. 

— Pentru că suntem cu toţii implicaţi în treaba asta, 
răspunde Hardcastle. 

— Pentru că este foarte riscant, mai degrabă! exclamă 
Sutcliffe, roşu la faţă. Ştii ce se va întâmpla dacă unul 
dintre noi va face o mişcare împotriva lui Stanwin. Va 
spune ce ştie despre noi, aruncându-ne pe toţi în aceeaşi 
oală. Exact cum a păţit şleahta lui Myerson. 

— Ne stoarce pe toţi de bani, zice Hardcastle, 
aprinzându-se. 

— Pe tine te stoarce de bani, Peter, zice Sutcliffe, bătând 
în masă cu degetul lui gros. Urmează să câştigi o avere de 
pe urma lui Ravencourt şi nu vrei ca Stanwin să pună 
mâna pe ea. 

— Diavolul ăla îşi vâră mâna în buzunarul meu de 
aproape douăzeci de ani! exclamă Hardcastle, înroşindu-se 
puţin. Cât timp ar trebui să mai suport asta? 

El îşi întoarce privirea spre Pettigrew. 

— Hai, Christopher, cu siguranţă tu eşti pregătit să mă 
asculţi. Stânjeneala începe să se citească pe faţa lui 
întunecată. Stanwin este motivul... poate că Elspeth nu ar 
fi plecat dacă... 

Pettigrew soarbe din băutură, fără să ofere nici măcar 
un cuvânt de mustrare sau de încurajare. Eu sunt singurul 
care observă cum începe să se înfierbânte sau cum strânge 
paharul atât de tare, încât pielea de sub unghii i s-a albit. 

Hardcastle îşi îndreaptă repede atenţia spre mine. 

— Putem scăpa de Stanwin, dar trebuie să îl înfruntăm 

împreună, zice el, lovind cu pumnul în palmă. El va asculta 
doar dacă îi vom demonstra că suntem cu toţii pregătiţi să 
luptăm împotriva lui. 

Sutcliffe pufăie. 

— Asta-i... 

— Taci, Philip! îl întrerupe ofiterul de marină 
Herrington, în timp ce îl priveşte în ochi pe Hardcastle. Cu 
ce îl ai la mână pe Stanwin? 

Hardcastle aruncă o privire bănuitoare spre uşă, înainte 
să îşi coboare vocea. 

— Are o copilă ascunsă pe undeva, zice el. O ţine 
ascunsă de teamă ca ea să nu fie folosită împotriva lui, dar 
Daniel Coleridge susţine că ştie cum o cheamă. 

— Cartoforul? zice Pettigrew. Cum a ajuns el implicat în 
toate astea? 

— Nu mi s-a părut prudent să îl întreb, amice, răspunde 
Hardcastle, învârtindu-şi băutura în pahar. Unii oameni 
cutreieră locuri întunecate unde noi, restul, nu ar trebui să 
călcăm. 

— Circulă zvonul că el îi plăteşte pe jumătate din 
servitorii din Londra ca să primească informaţii despre 
stăpânii lor, spune Herrington, trăgându-se cu mâna de 
buză. Nu m-ar mira dacă s-ar întâmpla acelaşi lucru şi la 
Blackheath, iar Stanwin a lucrat aici suficient de mult timp 
ca să lase să îi scape un secret. S-ar putea să existe un 
grăunte de adevăr, să ştiţi. 

Auzindu-i cum vorbesc despre Daniel, simt un fior de 
entuziasm. Ştiu de ceva timp că el va fi ultima mea gazdă, 
însă el acţionează atât de departe în viitor, încât nu am 
simţit cu adevărat că există o legătură între noi. Când văd 
că investigaţiile noastre converg, este ca şi când aş zări la 
orizont ceva ce caut de mult. In sfârşit, între noi s-a creat 
un liant. 

Hardcastle stă în picioare şi îşi încălzeşte mâinile la 
focul care arde în şemineu. Când îi văd faţa luminată, îmi 
este limpede că anii au luat mai mult de la el decât i-au 
oferit. Este stăpânit de o nesiguranţă care subminează 
orice formă de tărie sau forţă. Bărbatul a fost dărâmat şi 

nu şi-a revenit întru totul, iar dacă ar trebui să ghicesc, aş 
zice că undeva, înlăuntrul lui, se ascunde un copil. 

— Ce vrea Coleridge de la noi? întreb eu. 

Hardcastle mă priveşte cu nişte ochi goi. 

— Poftim? zice el. 

— Ai spus că Daniel Coleridge îl are cu ceva la mână pe 
Stanwin, ceea ce înseamnă că vrea ceva în schimb de la 
noi. Bănuiesc că de aceea ne-ai chemat aici pe toţi. 

— Este adevărat, spune Hardcastle, jucându-se cu un 
nasture al hainei. Vrea o favoare. 

— Doar una? întreabă Pettigrew. 

— De la fiecare dintre noi, cu promisiunea să o onorăm 
atunci când ne-o va cere, indiferent despre ce ar fi vorba. 

Ne uităm unii la alţii, iar pe feţele noastre se citeşte 
îndoiala. Mă simt ca un spion în tabăra inamică. Nu ştiu ce 
pune la cale Daniel, însă este evident că trebuie să aduc 
acest argument în favoarea lui. În favoarea mea. Indiferent 
care va fi această favoare, sper că ne va ajuta pe mine şi 
pe Anna să scăpăm din acest loc îngrozitor. 

— Sunt pentru, zic eu, pe un ton hotărât. Trebuie să îl 
pedepsim pe Stanwin. 

— Sunt de acord, spune Pettigrew, alungând fumul de 
trabuc din faţa lui. Mă strâmtorează cu uşa de prea mult 
timp. Tu ce zici, Clifford? 

— Sunt de acord, încuviinţează bătrânul marinar. 

Toate capetele se întorc spre Sutcliffe, care îşi plimbă 
privirea prin încăpere. 

— Scăpăm de dracu' şi dăm de ta-su, zice într-un final 
avocatul cu părul dezordonat. 

— Se prea poate, Philip, dar l-am citit pe Dante, zice 
Hardcastle. Nu toate iadurile sunt la fel. Deci ce spui? 

El dă morocănos din cap, uitându-se la paharul pe care îl 
ţine în mână. 

— Bine, declară Hardcastle. Mă voi întâlni cu Coleridge 
şi îl vom înfrunta pe Stanwin înainte de cină. Dacă totul va 
decurge bine, afacerea asta se va încheia înainte să 
anunţăm nunta. 

— Şi iată cum vom cădea din lac în put, zice Pettigrew, 

terminându-şi băutura. Ce minunat este să fii gentilom! 

35 


Înțelegerea noastră fiind încheiată, Sutcliffe, Pettigrew 
şi Herrington ies din încăpere într-un nor de fum de 
trabuc, în timp ce Peter Hardcastle se duce la gramofonul 
aşezat pe bufet. După ce şterge praful de pe disc cu o 
batistă din bumbac, lasă acul şi apasă pe un buton. 
Acordurile lui Brahms răsună din pâlnia de bronz. 

Le fac semn celorlalţi să plece fără mine şi închid uşa ce 
dă spre coridor. Peter s-a aşezat lângă foc, căzut pe 
gânduri. Încă nu a observat că eu am rămas şi mi se pare 
că ne desparte o prăpastie adâncă, deşi, în realitate, el se 
află la doi sau trei paşi mai încolo. 

Reticenţa lui Dance este paralizantă. Fiind un om care 
dispreţuieşte întreruperile, el este la fel de precaut când 
vine vorba să îi deranjeze pe ceilalţi, iar natura personală a 
întrebărilor pe care trebuie să le adresez nu face decât să 
agraveze situaţia. Mă împotmolesc în manierele gazdei 
mele. În urmă cu două zile, acest lucru nu ar fi constituit 
un obstacol, dar fiecare gazdă este mai puternică decât 
cea precedentă; a mă împotrivi lui Dance este ca şi când aş 
încerca să înfrunt un vânt năprasnic. 

Bunul-simţ mă îndeamnă să tuşesc politicos, iar când 
Hardcastle se întoarce în fotoliu, mă vede lângă uşă. 

— Ah, Dance, bătrâne! zice el. Ai uitat ceva? 

— Speram să vorbim între patru ochi. 

— E vreo problemă cu contractul? mă întreabă el 
temător. Trebuie să recunosc că mi-am făcut griji că starea 
de ebrietate a lui Sutcliffe ar putea... 

— Nu este vorba despre Sutcliffe, ci despre Evelyn, spun 
eu. 

— Evelyn, repetă el, în timp ce teama lasă locul oboselii. 
Da, desigur. Haide, ia loc lângă foc! În casa asta afurisită 
curenţii de aer rece circulă nestingheriţi. 

Acordându-mi timp să mă aşez comod, el îşi aranjează 
un crac al pantalonilor, legănându-şi piciorul în faţa 
flăcărilor. Indiferent ce defecte o fi având, manierele sale 

sunt impecabile. 

— Aşadar, zice el după o clipă, considerând că a 
respectat eticheta. Ce vrei să-mi spui despre Evelyn? 
Bănuiesc că nu vrea să se mărite... 

Deoarece nu găsesc o modalitate mai uşoară de a 
prezenta situaţia, hotărăsc să îi vorbesc pe şleau. 

— Mi-e teamă că situaţia este mai gravă, zic eu. Cineva 
şi-a pus în gând să o omoare pe fiica ta. 

— Să o omoare? 

El se încruntă, schiţând un zâmbet şi aşteptând 
continuarea glumei. Dezarmat de sinceritatea mea, se 
apleacă în faţă, iar confuzia i se citeşte pe faţa 
îmbătrânită. 

— Vorbeşti serios? mă întreabă el, cu mâinile 
împreunate. 

— Da. 

— Ştii cine şi de ce? 

— Doar cum. E obligată să se sinucidă, altminteri o 
persoană dragă ei va fi ucisă. Această informaţie a fost 
dezvăluită într-o scrisoare. 

— Într-o scrisoare? Mie mi se pare al naibii de 
îndoielnic. Probabil nu este decât un joc. Ştii cum sunt 
fetele. 

— Nu este un joc, Peter, zic eu cu asprime în glas, 
alungându-i îndoiala de pe faţă. 

— Pot să te întreb cum ai intrat în posesia acestei 
informaţii? 

— Aşa cum am intrat în posesia tuturor informaţiilor pe 
care le deţin, ascultând. 

Oftează şi îşi strânge nasul cu degetele, cântărind 
informaţiile aflate şi pe cel care i le-a dezvăluit. 

— Crezi că încearcă să ne saboteze cineva înţelegerea 
cu Ravencourt? mă întreabă el. 

— Nu m-am gândit la asta, răspund eu, mirat de 
întrebarea lui. 

Mă aşteptam să îşi facă griji pentru fiica lui sau să facă 
planuri pentru a se asigura că ea nu va păţi nimic. Evelyn 
este neînsemnată. Singurul lucru de care se teme este să 

nu îşi piardă averea. 

— Ştii vreo persoană care ar avea de câştigat de pe 
urma morţii lui Evelyn? îl întreb eu, încercând să-mi 
ascund disprețul pe care îl simt brusc faţă de acest om. 

— Mai avem duşmani. Există vechi familii care s-ar 
bucura dacă am ajunge la sapă de lemn, însă niciuna nu ar 
recurge la aşa ceva. Ele preferă şuşotelile, bârfele la 
petreceri, comentariile răutăcioase din The Times. Ştii cum 
e! 

Loveşte frustrat cu degetele braţul fotoliului. 

— La naiba! Eşti sigur de asta, Dance? Mi se pare atât 
de ciudat. 

— Sunt sigur şi, ca să fiu sincer, eu bănuiesc pe cineva 
din casă, răspund eu. 

— Să fie vreun servitor? mă întreabă el, coborându-şi 
vocea şi aruncând o privire spre uşă. 

— Helena, zic eu. 

Rămâne ca lovit de trăsnet când aude numele soţiei lui. 

— Helena, cred că eşti... adică... dragul meu prieten... 

El se înroşeşte la faţă, iar cuvintele îi ies de-a valma pe 
gură. Simt cum îmi ard obrajii. Acest şir de întrebări este 
ca o otravă pentru Dance. 

— Evelyn a sugerat că relaţia nu este prea strânsă, zic 
eu repede, aşezând cuvintele ca nişte bolovani pe un teren 
mlăştinos. 

Hardcastle s-a dus la fereastră, iar acum stă cu spatele 
la mine. Este evident că eticheta nu permite confruntarea, 
dar eu văd cum tremură din tot corpul şi cum îşi strânge 
pumnii la spate. 

— Helena nu prea o are la inimă pe Evelyn, nu neg asta, 
dar fără ea, vom ajunge la sapă de lemn în câţiva ani, zice 
el, măsurându-şi fiecare cuvânt în timp ce încearcă să îşi 
stăpânească furia. Ea nu ne-ar pune viitorul în pericol. 

El nu a spus că Helena nu ar fi în stare de asta. 

— Dar... 

— Fir-ar să fie, Dance! Tu ce ai de câştigat din calomnia 
asta? ţipă el la reflexia mea din oglindă, ca să nu fie nevoit 
să ţipe la mine. 

Asta este. Dance îl cunoaşte pe Peter Hardcastle 
suficient de bine ca să ştie că acesta a ajuns la capătul 
răbdării. Răspunsul meu va hotări dacă el se va deschide 
sau dacă îmi va arăta uşa. Trebuie să îmi aleg cuvintele cu 
grijă, adică să insist asupra lucrului care îl interesează pe 
el cel mai mult. Fie îi spun că încerc să îi salvez viaţa fiicei 
lui, fie... 

— Îmi cer iertare, Peter, zic eu, pe un ton împăciuitor. 
Dacă încearcă să saboteze cineva înţelegerea cu 
Ravencourt, trebuie să îi vin de hac, atât în calitate de 
prieten al tău, cât şi de avocat. 

El se înmoaie. 

— Fireşte că trebuie, spune el, aruncându-mi o privire 
peste umăr. Îmi cer iertare, prietene, doar că... toată 
discuţia asta despre crimă... ei bine, mi-a trezit amintiri 
vechi... mă înţelegi. Dacă crezi că Evelyn este în pericol, 
fireşte că voi face tot ce îmi va sta în putinţă ca să te ajut, 
dar te înşeli crezând că Helena i-ar putea face vreun rău. 
Relaţia dintre ele o fi încordată, dar se iubesc una pe 
cealaltă. Sunt sigur de asta. 

Pot să răsuflu uşurat. Lupta cu Dance a fost epuizantă, 
dar, în cele din urmă, sunt pe punctul de a afla nişte 
răspunsuri. 

— Fiica ta a luat legătura cu o anume Felicity Maddox 
pentru că era îngrijorată de comportamentul Helenei, 
continui eu, silind-o pe gazda mea să aşeze evenimentele 
în ordinea corectă. Deşi nu se află pe lista de invitaţi, cred 
că Felicity a venit la conac ca să o ajute şi este posibil să 
fie vizată ca victimă colaterală dacă Evelyn va hotări să nu 
se sinucidă. Michael mi-a spus că este o prietenă din 
copilărie a fiicei tale, dar nu şi-a putut aminti mai multe 
despre ea. Ţi-o aminteşti pe fata aceasta? Poate ai văzut-o 
prin casă? Am motive să cred că s-a plimbat liberă în 
dimineaţa aceasta. 

Hardcastle pare uluit. 

— Nu îmi amintesc de ea, dar trebuie să mărturisesc că 
nu am prea vorbit cu Evelyn de când s-a întors. 
Circumstanţele venirii ei, căsătoria... au pus o barieră între 


e 258 » 


noi. Este ciudat însă că Michael nu a putut să-ţi spună mai 
multe. Au fost de nedespărţit de când Evelyn s-a întors aici 
şi ştiu că a vizitat-o şi şi-au scris des cât timp ea s-a aflat în 
Paris. M-aş fi aşteptat ca el să ştie cine este această 
Felicity. 

— Voi vorbi din nou cu el, însă conţinutul scrisorii este 
corect, nu-i aşa? Helena se comportă ciudat? 

Acul  gramofonului zgârie discul, iar acordurile 
tânguitoare de vioară se izbesc de pământ, asemenea unui 
zmeu în mâinile unui copil nerăbdător. 

Peter îi aruncă o privire încruntată, sperând ca discul să 
îşi revină doar pentru că el este nemulţumit. Învins, el se 
apropie de gramofon, ridică acul, suflă praful de pe disc şi 
îl analiză la lumină. 

— Este zgâriat, zice el, clătinând din cap. 

El pune alt disc şi acorduri noi încep să răsune. 

— Povesteşte-mi despre Helena! îl îndemn eu. A fost 
ideea ei să anunţe logodna în data aniversării morţii lui 
Thomas şi să organizeze o petrecere la Blackheath, nu-i 
aşa? 

— Nu a iertat-o niciodată pe Evelyn pentru că l-a lăsat 
singur pe Thomas în dimineaţa aceea, răspunde el, privind 
cum se învârte discul. Trebuie să mărturisesc că am crezut 
că, odată cu trecerea timpului, suferinţa ei se va estompa, 
dar... - îşi desface braţele - toate astea, este atât de... 
Inspiră adânc, încercând să se liniştească. Helena vrea să 
o facă de ruşine pe Evelyn, recunosc. Ea zice că mariajul 
este o pedeapsă, deşi este mai degrabă o partidă bună 
dacă ar fi să luăm în considerare detaliile. Ravencourt nici 
nu se va atinge de Evelyn. Mi-a spus chiar el: „Sunt prea 
bătrân pentru asta”. Aşa mi-a zis. Ea se va ocupa de casele 
lui, va avea o alocaţie frumuşică, va trăi cum va dori, cu 
condiţia să nu îl facă de ruşine. În schimb, el va obţine... ei 
bine, ştii zvonurile care circulă despre valeţii lui. Flăcăi 
chipeşi care vin şi pleacă la orice oră. Este extrem de 
scandalos, dar căsătoria va pune capăt zvonurilor. El tace, 
iar privirea lui este sfidătoare. Inţelegi, Dance? De ce ar 
aranja Helena toate astea dacă ar vrea să o ucidă pe 

Evelyn? Nu ar face-o, n-ar putea. În străfundul sufletului 
ei, ea o iubeşte pe Evelyn. Nu aşa cum ar trebui, recunosc, 
dar suficient. Trebuie să simtă că Evelyn a primit o 
pedeapsă aspră, iar apoi va începe să se revanşeze faţă de 
ea. Vei vedea. Helena îşi va reveni, iar Evelyn îşi va da 
seama că acest mariaj este o mană cerească. Ai greşit 
persoana, crede-mă! 

— Tot trebuie să vorbesc cu soţia ta, Peter. 

— Agenda mea este în sertar; acolo vei găsi notate 
întâlnirile ei, râde amarnic. Mai nou, căsătoria noastră 
face parte din multele îndatoriri notate în această agendă, 
care ar trebui să îţi spună unde o poţi găsi. 

Mă duc în grabă la sertar, fără a-mi putea ascunde 
încântarea. 

Cineva din casă, probabil chiar Helena, a rupt paginile 
cu aceste întâlniri din agenda ei pentru a-şi ascunde 
activităţile. Indiferent cine este făptaşul, acesta fie a uitat, 
fie nu a ştiut că soţul ei are şi el o copie, care acum se află 
în mâinile mele. Aş putea descoperi în sfârşit de ce atâta 
osteneală. Aici şi acum. 

Sertarul este înţepenit pentru că s-a umflat din cauza 
umezelii. Se deschide cu un scârţâit, lăsând la vedere un 
caiet cu coperte de moleschin, legat cu o sfoară. 
Frunzăresc paginile şi găsesc imediat întâlnirile Helenei, 
însă nu mă mai simt atât de exuberant. Ştiu deja despre 
multe dintre ele. Helena s-a întâlnit cu Cunningham la ora 
7:30 a.m., deşi nu apare notat de ce. După aceea, ea a 
stabilit să le întâlnească pe Evelyn la ora 8:15 a.m. şi pe 
Millicent Derby la ora 9 a.m., însă nu a apărut la niciuna 
din aceste întâlniri. Are o întâlnire cu grăjdarul-şef la ora 
11:30 a.m., adică peste o oră, apoi este aşteptată în salonul 
lui Ravencourt, la primele ore ale după-amiezii. 

Nu îşi va face apariţia. 

Îmi trec degetul peste program, căutând ceva suspicios. 
Ştiu despre Evelyn şi Ravencourt, iar Millicent a fost o 
veche prietenă, prin urmare este de înţeles, dar ce putea fi 
atât de urgent ca ea să se întâlnească, la prima oră a 
dimineţii, cu fiul nelegitim al soţului ei? 

Deşi a refuzat să îmi spună când l-am întrebat, el este 
singura persoană care a văzut-o pe Helena Hardcastle azi, 
ceea ce înseamnă că nu îi mai pot permite să se eschiveze. 

Trebuie să aflu adevărul de la el. 

Înainte să fac asta, trebuie să vizitez grajdurile. 

Pentru prima oară, ştiu unde se va afla stăpâna casei. 

— Ştii de ce s-a întâlnit Helena cu Charles Cunningham 
în dimineaţa aceasta? îl întreb eu pe Peter, aşezând 
agenda în sertar. 

— Probabil că Helena a vrut să îl salute, răspunde el, 
turnându-şi băutură în pahar. A fost mereu apropiată de 
băiatul acesta. 

— Charles Cunningham este motivul pentru care te 
şantajează Stanwin? îl întreb eu. Ştie că este fiul tău? 

— Ei, haide, Dance! exclamă el, aruncându-mi o privire 
aspră. 

Mă uit în ochii lui. La fel face şi gazda mea. Dance îmi 
pune scuze în gură, îndemnându-mă să părăsesc 
încăperea. Mă enervează la culme. De fiecare dată când 
deschid gura ca să vorbesc, trebuie să scap mai întâi de 
stânjeneala altei persoane. 

— Mă cunoşti, Peter! Ştii cât îmi este de greu să te 
întreb asta, zic eu! Trebuie să aflu toate detaliile acestei 
poveşti neplăcute. 

El cade pe gânduri şi se duce din nou la fereastră, cu 
paharul de băutură în mână. Nu că ar putea vedea ceva. 
Copacii au crescut atât de aproape de casă, încât ramurile 
sunt lipite practic de geam. Judecând după 
comportamentul lui, le-ar invita acum pe toate înăuntru 
dacă ar putea. 

— Descendenţa lui Charles Cunningham nu este motivul 
pentru care sunt şantajat, răspunde el. Acel sâmbure de 
scandal a apărut pe prima pagină a tuturor ziarelor 
mondene la un moment dat. Helena a avut grijă de asta. 
Nu a ieşit niciun ban din asta. 

— Atunci ce ştie Stanwin? 

— Vreau să-mi promiţi că nu vei spune nimănui, zice el. 

— Desigur, spun eu, simțind cum îmi creşte pulsul. 

— Ei bine - el ia o gură de băutură ca să prindă curaj -, 
înainte ca Thomas să fie ucis, Helena a avut o aventură cu 
Charlie Carver. 

— Bărbatul care l-a omorât pe Thomas?! exclam eu, 
îndreptându-mi spatele pe scaun. 

— Mi s-au pus coarne, nu aşa se zice? spune el, 
rămânând nemişcat lângă fereastră. În cazul meu, este o 
metaforă neadecvată. Mi-a luat propriul copil şi l-a lăsat pe 
al lui în ograda mea. 

— Copilul lui? 

— Cunningham nu este copilul meu nelegitim, Dance. 
Este al soţiei mele. Charlie Carver este tatăl lui. 

— Ticălosul! exclam eu, pierzând pentru moment 
controlul asupra lui Dance, a cărui izbucnire oglindeşte 
uluirea mea. Cum naiba s-a întâmplat asta? 

— Carver şi Helena se iubeau, răspunde el cu 
amărăciune în glas. Căsătoria noastră nu a fost niciodată... 
Eu aveam numele, iar familia Helenei avea bani. A fost 
convenabil, necesar, am putea spune, însă nu a existat 
niciodată afecţiune. Carver şi Helena au crescut împreună 
pentru că tatăl lui a fost paznicul de vânătoare al 
domeniului familiei ei. Ea mi-a ascuns relaţia lor, însă l-a 
adus pe Carver la Blackheath atunci când ne-am căsătorit. 
Îmi e greu să spun că escapadele mele au afectat-o, că 
mariajul nostru a eşuat sau că ea a căzut în braţele lui 
Carver peste un an şi ceva şi a rămas însărcinată la scurt 
timp după aceea. 

— Dar nu l-ai crescut pe Cunningham ca pe copilul tău? 

— Nu, ea m-a făcut să cred că era al meu cât timp a fost 
însărcinată, pentru că nici ea nu era sigură cine era 
adevăratul tată; iar eu am continuat să... ei bine, un bărbat 
are nevoi... înţelegi? 

— Cred că da, răspund eu pe un ton rece, amintindu-mi 
de iubirea şi respectul care au stat atât de mult timp la 
baza căsniciei lui Dance. 

— În fine, eu eram la vânătoare când s-a născut 
Cunningham, iar ea a pus-o pe moaşă să îl scoată pe 
ascuns din casă pentru a fi crescut în sat. Când m-am 

întors, mi s-a spus că pruncul a murit în timpul naşterii, 
dar şase luni mai târziu, după ce ea s-a asigurat că nu 
semăna prea mult cu Carver, m-am trezit cu pruncul la 
uşă, în braţele unei metrese cu care am avut ghinionul să- 
mi petrec timpul în Londra şi care a acceptat bucuroasă 
banii de la soţia mea, pretinzând că era copilul meu. 
Helena a făcut pe victima şi a insistat să îl acceptăm pe 
băiat, iar eu, spre ruşinea mea, am fost de acord. Am dat 
copilul bucătăresei, doamna Drudge, care l-a crescut ca pe 
al ei. Crezi sau nu, am reuşit să trăim împreună în linişte 
câţiva ani după aceea. Evelyn, Thomas şi Michael s-au 
născut la scurt timp unul după celălalt şi pentru o vreme 
am fost o familie fericită. 

Cât timp mi-a spus povestea, eu i-am privit faţa, căutând 
o urmă de emoție, însă nu a fost decât o înşiruire fadă a 
evenimentelor. Imaturitatea acestui bărbat mă uimeşte din 
nou. Acum o oră, am bănuit că moartea lui Thomas i-a 
amorţit sentimentele, însă acum mă întreb dacă le-a avut 
vreodată. Bărbatul acesta este gol pe dinăuntru. 

— Cum ai aflat adevărul? îl întreb eu. 

— Din întâmplare, răspunde el, lipindu-şi palmele de 
perete, de o parte şi de cealaltă a ferestrei. Am ieşit la 
plimbare şi am dat peste Carver şi Helena care discutau în 
contradictoriu despre viitorul băiatului. Ea a recunoscut 
tot. 

— De ce nu ai divorţat de ea? îl întreb eu. 

— Ca să afle toată lumea despre ruşinea mea? zice el, 
îngrozit. Bastarzii sunt ceva obişnuit în zilele noastre, dar 
imaginează-ţi ce bârfe s-ar isca dacă oamenii ar afla că 
lordului Peter Hardcastle i s-au pus coarne cu un grădinar 
de rând. Nu, Dance, n-ar fi prea bine. 

— Ce s-a întâmplat după ce ai aflat? 

— L-am lăsat pe Carver să plece. l-am dat o zi la 
dispoziţie să părăsească domeniul. 

— S-a întâmplat în aceeaşi zi în care l-a ucis pe Thomas? 

— Întocmai, înfruntarea dintre noi l-a înfuriat, iar el... 
el... 

Ochii îi sunt înceţoşaţi, injectaţi din cauza băuturii. A 

golit şi a umplut paharul toată dimineaţa. 

— După câteva luni, Stanwin a venit la Helena cu mâna 
întinsă, înţelegi, Dance, nu sunt şantajat direct. Helena 
este şantajată, iar odată cu ea, este şi reputaţia mea. Eu 
doar plătesc pentru asta. 

— Dar Michael, Evelyn şi Cunningham? îl întreb eu. Ei 
ştiu ceva despre asta? 

— Din câte ştiu eu, nu. Un secret este destul de greu de 
păstrat şi nu este nevoie să îl ştie copiii. 

— Dar Stanwin cum a aflat? 

— Îmi pun şi eu aceeaşi întrebare de nouăsprezece ani, 
dar n-am găsit răspunsul. Poate a fost prieten cu Carver; la 
urma urmei, servitorii vorbesc. Una peste alta, am sfeclit- 
o. Ştiu doar că, dacă se va afla, voi fi distrus. Lui 
Ravencourt nu îi plac scandalurile şi nu se va căsători într- 
o familie care ţine prima pagină a ziarelor. 

Îşi coboară vocea şi, deşi este băut şi apăsat, îşi 
îndreaptă degetul spre mine. 

— 'Ţine-o pe Evelyn în viaţă şi-ţi voi da tot ce-mi vei cere, 
m-ai auzit? N-am să-i îngădui nenorocitei să mă lase fără 
avere, Dance. N-am să-i îngădui. 

36 


Cuprins de beţie, Peter Hardcastle tace şi strânge în 
mână paharul de parcă i-ar fi teamă să nu i-l ia cineva. 
Considerând că nu îmi mai este de ajutor, iau un măr din 
fructieră şi mă strecor afară din încăpere. Bolborosesc o 
scuză şi închid uşa salonului, astfel încât să nu mă observe 
când urc scările. Trebuie să vorbesc cu Gold şi aş prefera 
să nu fiu nevoit să cern întrebările atunci când o voi face. 

Un curent de aer mă întâmpină în capul scărilor. Se 
răsuceşte şi se zvârcoleşte în aer, se furişează prin 
ferestrele crăpate şi pe sub uşi şi agită frunzele care zac 
pe pardoseală. Imi amintesc că am străbătut aceste 
coridoare în trupul lui Sebastian Bell, când îl căutam pe 
majordom împreună cu Evelyn. Este ciudat să mă gândesc 
la ei aici, dar şi mai ciudat este să îmi amintesc că Bell şi 
cu mine suntem aceeaşi persoană. Laşitatea de care a dat 
dovadă mă face să mă ascund, însă acum suntem destul de 
îndepărtați ca să nu mă mai afecteze. Il simt ca pe o 
poveste stânjenitoare auzită cândva, la o petrecere. 
Ruşinea altcuiva. 

Dance dispreţuieşte oamenii ca Bell, însă eu nu pot fi 
atât de critic. Habar nu am cine sunt eu dincolo de 
Blackheath sau cum gândesc atunci când nu mă aflu în 
mintea altcuiva. Din câte ştiu eu, aş putea fi exact ca Bell... 
şi asta ar fi, oare, chiar atât de rău? Il invidiez pentru 
compasiunea lui, aşa cum îi invidiez pe Ranvencourt 
pentru mintea lui ascuţită şi pe Dance pentru abilitatea lui 
de a observa detaliile. Dacă voi lua cu mine aceste calităţi 
când voi pleca de la Blackheath, voi fi bucuros să le 
păstrez. 

Asigurându-mă că sunt singur pe coridor, intru în 
camera unde Gregory Gold atârnă de tavan, prins de 
sfoara care îi leagă mâinile la încheieturi. Mormăie ceva, 
zvârcolindu-se din cauza durerii şi încercând să înfrunte 
un coşmar care nu mai ia sfârşit. Compasiunea mă împinge 
să îl dezleg, dar Anna nu l-ar fi lăsat să atârne astfel dacă 

nu ar fi existat un motiv întemeiat. i 

Chiar şi aşa, tot trebuie să vorbesc cu el. Îl scutur cu 
blândeţe, apoi mai hotărât. 

Nimic. 

li trag o palmă, apoi îi arunc apă pe faţă din urciorul de 
lângă noi, însă el nu se clinteşte. Este oribil. Sedativul 
doctorului Dickie este foarte puternic şi, indiferent cât de 
mult s-ar zvârcoli, Gold nu se poate dezmetici. Mi se 
întoarce stomacul pe dos şi simt cum mă străbate un fior 
rece. Până acum, ororile din viitorul meu au fost mereu 
vagi, fără conţinut, nişte umbre negre care pândesc în 
ceaţă. Însă acesta sunt eu, iar aceasta este soarta mea. 
Ridicându-mă pe vârful picioarelor, îi trag mânecile 
cămăşii şi îi văd tăieturile de pe braţe, pe care el mi le-a 
arătat seara trecută. 

— Să nu cobori din trăsură, şoptesc eu, aducându-mi 
aminte de avertismentul lui. 

— Pleacă de lângă el! zice Anna, din spatele meu. Şi 
întoarce-te încet. N-am să-ţi spun a doua oară. 

Eu mă conformez. 

Ea stă în prag, cu puşca de vânătoare îndreptată spre 
mine. Părul blond i se revarsă de sub bonetă, iar expresia 
de pe faţa ei este neînfricată. Ea ţinteşte bine, ţinându-şi 
degetul pe trăgaci. O singură mişcare greşită şi sunt 
convins că mă va omori ca să îl apere pe Gold. Deşi sorții 
sunt împotriva mea, faptul că ştiu că îi pasă cuiva atât de 
mult este suficient ca să înmoaie şi inima rece a lui Dance. 

— Sunt eu, Anna, spun eu. Aiden. 

— Aiden? 

Coboară puţin puşca atunci când se apropie de mine şi 
ajunge cu faţa la câţiva centimetri distanţă de a mea 
pentru a-mi inspecta noile trăsături îmbătrânite. 

— În carte se pomeneşte că vei ajunge bătrân, zice ea, 
ţinând arma într-o mână. Dar nu zicea că vei primi o faţă 
ca o piatră de mormânt. 

Ea arată cu capul spre Gold. 

— Admiri tăieturile, nu? zice ea. Doctorul crede că şi le-a 
făcut singur. Bietul de el, şi-a făcut braţele ferfeniţă. 

— De ce? întreb eu, îngrozit, încercând să mă gândesc la 
o situaţie în care m-aş tăia cu cuțitul. 

— Tu ar trebui să ştii mai bine decât mine, pufneşte ea. 
Hai să vorbim undeva unde este cald. 

O urmez în camera de vizavi, unde majordomul doarme 
liniştit sub cuverturile de bumbac alb. Lumina se revarsă 
printr-o fereastră înaltă şi un foc mic arde în şemineu. Pete 
de sânge uscat mânjesc perna, însă domneşte o atmosferă 
liniştită, afectuoasă şi intimă. 

— S-a trezit? întreb eu, arătând cu capul spre majordom. 

— Pentru scurt timp, în trăsură. Nu am sosit de mult. 
Bietul de el, abia mai respira. Dar Dance? El cum este? mă 
întreabă Anna, ascunzând puşca sub pat. 

— Este ursuz şi îşi detestă fiul; altminteri, este de 
treabă. Oricine e mai bun decât Jonathan Derby, răspund 
eu, turnându-mi un pahar cu apă din carafa de pe masă. 

— L-am cunoscut în dimineaţa aceasta, zice ea pe un ton 
neprietenos. Mă gândesc că nu este plăcut să fii blocat în 
mintea lui. 

— Nu este. 

Îi arunc mărul pe care l-am luat din salon, spunându-i: 

— l-ai spus că îţi este foame, aşa că ţi-am adus mărul 
acesta. Nu ştiam dacă ai avut timp să mănânci. 

— Nu am avut, zice ea, ştergându-l de şorţ. 

Merg la fereastră şi desenez un mic cerc cu mâneca, 
ştergând mizeria. Fereastra oferă o privelişte spre drum, 
unde sunt surprins să îl văd pe doctorul ciumei care arată 
spre casa de oaspeţi. Daniel stă lângă el, cei doi părând a 
se sfătui. 

Această privelişte mă  nelinişteşte. Până acum, 
interlocutorul meu a avut mare grijă să aşeze o barieră 
între noi. Apropierea pe care o văd acum mi se pare o 
colaborare, ca şi când mi-aş fi plecat capul în faţa 
conacului Blackheath, acceptând moartea lui Evelyn şi 
promisiunea doctorului ciumei cum că doar unul dintre noi 
poate pleca. Nimic nu este mai departe de adevăr. 
Conştiinţa că pot schimba această zi mi-a dat încrederea 
să lupt mai departe... aşadar, despre ce ar putea discuta ei 

acolo, jos? 

— Ce vezi? mă întreabă Anna. 

— Îl văd pe doctorul ciumei vorbind cu Daniel, răspund 
eu. 

— Pe el nu l-am cunoscut, zice ea, muşcând din măr. Şi 
ce naiba este un doctor al ciumei? 

Eu o privesc nedumerit. 

— Faptul că te întâlnesc într-o ordine greşită a devenit o 
problemă. 

— Măcar eu sunt doar una, zice ea. Povesteşte-mi 
despre doctorul ăsta al tău. 

Îi spun repede povestea mea cu doctorul ciumei, 
începând cu întâlnirea noastră din camera de studiu, pe 
când eram Sebastian Bell, şi continuând cu felul în care 
mi-a oprit maşina când am încercat să fug şi, mai recent, 
cum m-a dojenit când am fugărit-o pe Madeline Aubert 
prin pădure când eram Jonathan Derby. Mi se pare că a 
trecut deja o eternitate de atunci. 

— Se pare că ţi-ai făcut un prieten, zice ea, mestecând 
zgomotos. 

— Se foloseşte de mine, spun eu. Doar că nu ştiu în ce 
Scop. 

— Ar putea şti Daniel. Mi se pare că sunt destul de 
apropiaţi, zice ea, venind lângă mine, la fereastră. Ai habar 
despre ce vorbesc? Ai rezolvat crima lui Evelyn şi ai uitat 
să-mi spui? 

— Dacă vom proceda corect, nu vom avea de rezolvat o 
crimă, îi spun eu, atent la scena care se petrece jos. 

— Aşadar, încerci în continuare să o salvezi, chiar dacă 
doctorul ciumei ţi-a spus că este aproape imposibil? 

— De obicei, iau în seamă doar jumătate din ceea ce-mi 
spune, răspund eu pe un ton distant. Hai să-i spunem 
scepticism sănătos, având în vedere că aceste cuvinte de 
înţelepciune sunt rostite din spatele unei măşti. Şi-apoi, 
ştiu că ziua aceasta poate fi schimbată. Am văzut că se 
poate. 

— Pentru numele lui Dumnezeu, Aiden! exclamă ea, 
furioasă. 

— E ceva în neregulă? zic eu, tresărind. 

— Totul! spune ea, desfăcându-şi braţele disperată. Noi 
doi am avut o înţelegere. Eu voi sta în această odăiţă şi voi 
avea grijă de ăştia doi, iar tu te vei folosi de cele opt gazde 
ca să rezolvi crima. 

— Asta şi fac, răspund eu, neînţelegând de ce este 
furioasă. 

— Ba nu, zice ea. Te învârţi în cerc, încercând să salvezi 
o persoană a cărei moarte este cea mai bună şansă a 
noastră de a scăpa. 

— Este prietena mea, Anna. 

— Este prietena lui Bell, contraatacă Anna. L-a umilit pe 
Ravencourt şi a fost cât pe ce să îl omoare pe Derby. Din 
câte am văzut eu, există mai multă căldură într-o iarnă 
lungă decât în femeia asta. 

— A avut motivele ei. 

Este un răspuns slab, menit să alunge mai degrabă 
întrebarea decât să răspundă la ea. Anna are dreptate, 
Evelyn nu îmi mai este prietenă de mult şi, deşi amintirea 
bunătăţii ei mai există încă, nu acţionez din instinct. Este 
altceva, ceva mai profund, ceva care se zvârcoleşte. Ideea 
de a îngădui să fie ucisă îmi provoacă greață. Nu lui 
Dance, nu celorlalte gazde ale mele. Îmi provoacă greață 
mie, Aiden Bishop. 

Din nefericire, Anna se aprinde şi mai tare şi nu îmi dă 
ocazia să cuget asupra acestei descoperiri. 

— Nu-mi pasă de motivele ei, ci de ale tale, zice ea, 
arătând cu degetul spre mine. Poate că tu nu simţi, însă, în 
adâncul meu, eu ştiu de cât timp mă aflu în locul acesta. 
Au trecut decenii, Aiden, sunt sigură de asta. Trebuie să 
plec. Trebuie. Iar tu eşti cea mai bună şansă a mea. Tu ai 
opt vieţi, vei scăpa de aici în cele din urmă. Eu fac toate 
astea o dată, apoi uit. Fără tine, voi rămâne blocată aici. 
Ce se va întâmpla dacă următoarea dată te vei trezi în Bell 
şi nu îţi vei aminti de mine? 

— Nu te voi lăsa aici, Anna, insist eu, tulburat de 
disperarea din glasul ei. 

— Atunci rezolvă afurisita asta de crimă, aşa cum ţi-a 


e 269 » 


cerut doctorul ciumei şi dă-i crezare atunci când îţi spune 
că Evelyn nu poate fi salvată! 

— Nu pot avea încredere în el, declar eu, pierzându-mi 
cumpătul şi întorcându-mă cu spatele la ea. 

— De ce nu? S-a adeverit tot ce ţi-a spus. El este... 

— Mi-a spus că mă vei trăda! strig eu. 

— Poftim? 

— Mi-a spus că mă vei trăda, repet eu, zguduit de 
această recunoaştere. 

Până acum, nu am rostit cu voce tare această acuzaţie, 
preferând să o ascund printre gânduri. Acum, că i-am dat 
glas, aceasta a devenit o posibilitate, iar acest lucru mă 
îngrijorează. Anna are dreptate, tot ce a spus doctorul 
ciumei s-a adeverit şi, oricât de puternică ar fi legătura 
mea cu această femeie, nu pot fi absolut sigur că nu se va 
întoarce împotriva mea. 

Ea se dă în spate şocată, scuturând din cap. 

— Niciodată... Aiden, n-aş face niciodată asta, jur. 

— Mi-a spus că îţi aminteşti mai multe despre ultimul 
nostru salt temporal decât recunoşti, spun eu. Este 
adevărat? Îmi ascunzi ceva? 

Ea ezită. 

— Este adevărat, Anna? repet eu. _ 

— Nu, răspunde ea cu hotărâre. Încearcă să ne 
învrăjbească, Aiden. Nu ştiu de ce, dar nu trebuie să 
asculţi de el. 

— Tocmai asta-i ideea, mă răstesc eu. Dacă doctorul 
ciumei spune adevărul despre Evelyn, înseamnă că spune 
adevărul şi despre tine. Eu nu cred că spune adevărul. 
Cred că vrea ceva, despre care noi nu ştim, şi cred că se 
foloseşte de noi ca să îl obţină. 

— Chiar dacă ar fi adevărat, nu înţeleg de ce insişti atât 
de mult să o salvezi pe Evelyn, zice Anna, încercând în 
continuare să proceseze ce i-am spus. 

— Pentru că urmează să o ucidă cineva, zic eu pe un ton 
şovăitor. Şi nu o va face persoana respectivă, ci o 
zăpăceşte atât de mult, încât o va face ea singură. Şi asta 
în văzul tuturor. Este o cruzime şi făptaşul jubilează, iar eu 

nu pot... Nu are importanţă dacă ne place de ea sau dacă 
doctorul ciumei are dreptate; nu ucizi pe cineva şi faci un 
spectacol din asta. Ea este nevinovată, iar noi putem pune 
capăt acestei grozăvii. Şi ar trebui. 

Eu şovăi şi gâfâi, iar în minte îmi vine o amintire stârnită 
de întrebările Annei. Este ca şi când s-ar fi tras cortina, iar 
eu întrezăresc prin crăpătură bărbatul care am fost 
odinioară. Sunt sigur că vina şi întristarea sunt cheile. Ele 
m-au adus la Blackheath încă de la început. Ele m-au 
mânat să o salvez pe Evelyn, dar, de fapt, nu acesta este 
scopul pentru care mă aflu aici. 

— Mai există cineva, zic eu încet, agăţându-mă de 
această amintire. O femeie, cred. Ea este motivul pentru 
care am venit aici, însă nu am putut-o salva. 

— Cum o chema? mă întreabă Anna, luându-mi mâinile 
zbârcite într-ale ei şi privindu-mă în ochi. 

— Nu-mi amintesc, răspund eu, storcându-mi creierii. 

— Eu sunt aceea? 

— Nu ştiu, zic eu. 

Amintirea se estompează. Lacrimile mi se rostogolesc pe 
obraji şi simt o durere în piept. Am senzaţia că am pierdut 
pe cineva, însă habar nu am pe cine. Privesc în ochii mari 
şi căprui ai Annei. 

— A dispărut, zic eu cu glas stins. 

— Îmi pare rău, Aiden! 

— Să nu-ți pară, zic eu, simțind cum îmi recapăt forţa. 
Vom scăpa din Blackheath, îţi promit, dar voi proceda cum 
ştiu eu. Va funcţiona. Trebuie doar să ai încredere în mine, 
Anna. 

Mă aştept ca ea să se împotrivească, însă îmi oferă un 
zâmbet. 

— Atunci, de unde începem? mă întreabă ea. 

— Mă duc să o caut pe Helena Hardcastle, zic eu, 
ştergându-mi faţa cu batista. Ai aflat ceva despre lacheu? 
L-a ucis pe Derby noaptea trecută şi mă tem că Dance va 
avea aceeaşi soartă. 

— De fapt, am făcut un plan. 

Aruncă o privire sub pat şi scoate la iveală caietul cu 

schiţe, pe care îl deschide şi mi-l aşază în poală. Acest 
caiet a îndrumat-o toată ziua, însă nu găsesc nicăieri 
păienjenişul complicat al  cauzei-efect pe care îl 
anticipasem eu. 

Caietul conţine doar nişte cuvinte fără noimă, din câte 
îmi dau eu seama. 

— Credeam că nu am voie să văd caietul acesta? zic eu, 
înclinându-mi capul într-o parte ca să îi pot citi scrisul 
ciudat, cu capul în jos. Mă simt onorat. 

— Să nu fii, te las să vezi doar partea care te 
interesează, răspunde ea. 

Sunt notate cu un scris neîngrijit avertismente 
încercuite şi schiţe ale evenimentelor din acea zi, frânturi 
de conversații trântite pe pagină, fără un context care să le 
explice. Recunosc câteva episoade, inclusiv un desen 
schiţat al scenei în care majordomul este cotonogit de 
Gold, însă multe dintre ele nu au niciun sens. 

Doar după ce am fost asaltat de haos, încep să văd 
încercarea Annei de a restabili ordinea. Folosind un creion, 
ea şi-a făcut adnotări în dreptul înscrierilor. A făcut 
supoziţii, a notat datele şi conversațiile noastre, 
comparându-le cu cele din caiet, extrăgând din ele 
informaţiile utile. 

— Mă îndoiesc că ţi-ar fi de folos acest caiet, zice Anna, 
privindu-mă cum mă chinuiesc să înţeleg. Mi l-a dat una 
dintre gazdele tale. Parcă ar fi scris într-o altă limbă. 
Multe dintre notări nu au nicio logică, însă am făcut şi eu 
adăugări şi m-am folosit de el ca să ţin evidenţa sosirilor şi 
plecărilor tale. Acest caiet conţine tot ceea ce ştiu despre 
tine: fiecare gazdă şi tot ce au făcut ele. Este singura 
modalitate prin care pot ţine pasul, dar nu este caietul 
complet. Există lacune. Tocmai de aceea trebuie să îmi 
indici cel mai potrivit moment în care să îl abordez pe Bell. 

— Pe Bell, de ce? 

— Lacheul mă caută, aşadar, îi vom indica exact locul 
unde mă voi afla, răspunde ea, notând ceva pe o foaie 
volantă. Vom strânge laolaltă alte gazde ale tale şi îl vom 
aştepta atunci când îşi va scoate cuțitul. 


e 272 œ» 


— Şi cum îl vom prinde în capcană? o întreb eu. 

— Cu ăsta... ea îmi întinde bileţelul. Dacă îmi vei povesti 
despre ziua lui Bell, voi face în aşa fel încât să îl pun într- 
un loc unde să îl găsească. Odată ce voi pomeni despre 
asta în bucătărie, toată casa va vui. Cu siguranţă va auzi şi 
lacheul. 


Nu pleca de la Blackheath. Nu numai a ta, ci mai 
multe vieţi depind de tine. Haide să ne întâlnim lângă 
mausoleul din cimitirul familiei diseară, la ora 10:20, şi 
îţi voi explica totul. 

Cu drag, Anna 


Sunt transportat din nou în seara aceea, când Evelyn şi 
Bell s-au furişat în cimitirul cufundat în întuneric, cu 
revolverul în mână, şi au găsit doar umbre şi o busolă 
stricată, plină de sânge. 

Presentimentele nu sunt un lucru liniştitor şi nici 
definitiv. Este vorba despre un alt crâmpei din viitor care 
s-a desprins din întreg şi, până când voi ajunge acolo, nu 
voi şti ce înseamnă. 

Anna aşteaptă reacţia mea, însă starea mea de nelinişte 
nu este un motiv suficient ca să obiectez. 

— Tu ai văzut cum se termină toată povestea! Va 
funcţiona? mă întreabă ea, jucându-se agitată cu tivul 
mânecii. 

— Nu ştiu, dar este cel mai bun plan pe care îl avem, 
răspund eu. 

— Vom avea nevoie de ajutor şi nu avem prea multe 
gazde. 

— Nu-ţi face griji, voi găsi o soluţie. 

Scot un stilou din buzunar şi adaug încă un rând la 
mesaj, ceva care să îl scutească pe bietul Bell de frustrare: 

„Ah, şi nu-ţi uita mănuşile, au luat foc.” 

Aud caii înainte să îi văd. Sunt zeci de copite tropăind pe 
dalele din faţa mea. La scurt timp le simt mirosul: mucegai 
amestecat cu balegă. Un miros greoi pe care nici măcar 
vântul nu îl poate risipi. Abia după ce sunt asaltat de 
imaginaţie, văd, în sfârşit, animalele. Mai bine de treizeci 
de cai sunt scoşi din grajduri şi conduşi pe drumul 
principal spre sat, înhămaţi la trăsuri. 

Grăjdarii îi conduc, mergând pe jos. Uniformele lor 
alcătuite din bască, pantaloni largi şi cenuşii şi cămaşă 
albă îi fac să pară identici, aşa cum par şi animalele din 
grija lor. 

Privesc agitat caii. Dintr-odată, îmi amintesc că am fost 
azvârlit de pe cal în copilărie, iar animalul m-a lovit cu 
copitele în piept, rupându-mi oasele... 

Nu îl lăsa pe Dance să te controleze. 

Eu mă desprind de memoria din mintea gazdei mele şi 
îmi eliberez mâna să se ducă instinctual la cicatricea de pe 
piept. 

Situaţia se înrăutăţeşte. 

Personalitatea lui Bell ieşea rareori la suprafaţă, dar, 
între dorinţa arzătoare a lui Derby şi manierele asociate cu 
traumele din copilărie ale lui Dance, îmi este din ce în ce 
mai greu să îmi păstrez stăpânirea de sine. 

Câţiva cai din mijlocul hergheliei îi muşcă pe ceilalţi de 
lângă ei, stârnind un val de agitaţie în acea mare cafenie. 
Este suficient pentru mine ca să fac un pas greşit, să ies de 
pe drum şi să calc într-o balegă. 

Tocmai îmi curăţ balega de pe pantof, când unul dintre 
grăjdari se desprinde de grup. 

— Vă pot ajuta cu ceva, domnule Dance? mă întreabă el, 
ducându-şi mâna la bască. 

— Mă cunoşti? zic eu, surprins că sunt recunoscut. 

— Iertare, domnule, mă cheamă Oswald, am înşeuat 
armăsarul cu care aţi venit ieri. E un lucru minunat să vezi 
un gentilom călare pe cal, domnule. Nu mulţi mai ştiu să 

călărească. 

Grăjdarul  zâmbeşte,  dezvelindu-şi dinții rari şi 
îngălbeniţi de la tutun. 

— Desigur, desigur, spun eu. Caii care trec pe lângă noi 
îl înghiontesc în spate. De fapt, Oswald, o caut pe lady 
Hardcastle. Trebuia să se întâlnească aici cu Alf Miller, 
grăjdarul-şef. 

— Habar n-am unde este stăpâna, domnule, dar pe Alf 
doar ce l-aţi ratat. A plecat însoţit de cineva acum zece 
minute. Din câte mi-am dat eu seama, se îndreptau spre 
lac, căci au luat-o pe cărăruia de-a lungul padocului. Este 
în dreapta, cum treceţi pe sub arcadă, domnule. Poate îi 
veţi prinde din urmă dacă vă grăbiţi. 

— Mulţumesc, Oswald. 

— Desigur, domnule. 

Ducându-şi din nou mâna la bască, el se alătură cetei. 

Ţinând marginea drumului, o iau înspre grajduri, însă 
dalele desprinse îmi încetinesc considerabil mersul. Când 
mă aflam în celelalte gazde ale mele, săream pur şi simplu 
într-o parte atunci când simţeam că alunec pe ele. 
Picioarele bătrâne ale lui Dance nu sunt suficient de agile 
pentru asta şi, de fiecare dată când o dală se mişcă sub 
greutatea mea, îmi sucesc gleznele şi genunchii, riscând să 
cad. Sunt contrariat. 

Trec pe sub arcadă în curtea interioară şi peste tot 
găsesc ovăz, paie şi fructe zdrobite. Un băiat se 
străduieşte din răsputeri să măture mizeria într-un colţ. 
Probabil că ar avea mai multe şanse dacă nu ar fi atât de 
mărunţel. Mă priveşte timid când trec pe lângă el şi 
încearcă să îşi ridice basca, însă vântul i-o suflă de pe cap. 
Fuge după ea prin curte, de parcă toate visurile lui ar fi 
ascunse în ea. 

Cărăruia cuibărită de-a lungul padocului nu este decât 
un traseu noroios şi plin de bălți, iar pantalonii îmi sunt 
deja murdari când ajung la jumătatea ei. Surcelele 
trosnesc, iar stropii de ploaie cad de pe plante. Am 
impresia că sunt urmărit şi, deşi nu există nimic care să 
sugereze alt motiv decât că am nervii încordaţi, jur că simt 

o prezenţă printre copaci, o pereche de ochi care îmi 
urmăresc fiecare pas. Nu pot să sper decât că mă înşel, 
deoarece, dacă lacheul va sări pe cărăruie, sunt prea slăbit 
să mă lupt şi prea lent să o iau la fugă. Voi rămâne în viaţă 
exact atât timp cât va avea nevoie pentru a alege o metodă 
prin care să mă omoare. 

Pentru că nu îi văd nici pe grăjdarul-şef şi nici pe lady 
Hardcastle, renunţ la etichetă şi o iau îngrijorat la fugă, 
împroşcându-mi spatele cu noroi. 

În scurt timp, cărăruia se îndepărtează de padoc şi 
pătrunde în pădure, iar senzaţia că sunt urmărit se 
intensifică pe măsură ce mă îndepărtez de grajduri. 
Hainele mi se agaţă de mărăcini în timp ce îmi croiesc 
drum printre ei până când, într-un final, aud murmur de 
voci care se apropie şi clipocitul apei ce spală malul. Simt 
un sentiment de uşurare şi îmi dau seama că mi-am ţinut 
respiraţia în tot acest timp. Din câţiva paşi ajung faţă în 
faţă cu ei, însă nu este lady Hardcastle cea care îl 
însoţeşte pe grăjdarul-şef, ci Cunningham, valetul lui 
Ravencourt. Poartă o haină groasă şi un fular violet şi 
lung, pe care se va chinui să şi-l desfacă atunci când va 
întrerupe conversaţia dintre Ravencourt şi Daniel. 

Bancherul trebuie să fi adormit în bibliotecă. 
Îngrijorarea care li se citeşte pe feţe atunci când dau peste 
mine sugerează faptul că aceştia discutau lucruri mai 
importante decât simple bârfe. 

Cunningham este primul care îşi revine, zâmbind 
binevoitor. 

— Domnule Dance, ce surpriză plăcută! exclamă el. Cum 
de aţi ieşit afară în această dimineaţă urâtă? 

— O caut pe lady Hardcastle, îi spun eu, luându-mi ochii 
de la Cunningham şi aţintindu-i asupra grăjdarului-şef. 
Credeam că a ieşit la plimbare cu domnul Miller. 

— Nu, domnule, intervine Miller, frământându-şi basca 
în mâini. Urmează să ne întâlnim la coliba mea, domnule. 
Pornesc într-acolo chiar acum. 

— Înseamnă că toţi trei suntem în aceeaşi barcă, zice 
Cunningham. Speram să stau şi eu de vorbă cu ea. Am 

putea merge împreună. Ce am eu de discutat cu ea n-ar 
trebui să dureze prea mult timp, aşa că pot aştepta, dacă 
doriţi. 

— Şi ce ai de discutat cu ea? îl întreb eu, în timp ce ne 
întoarcem la grajduri. Din câte am înţeles eu, te-ai întâlnit 
cu lady Hardcastle înainte de micul dejun. 

Caracterul direct al întrebării mele îi tulbură momentan 
buna dispoziţie şi pe faţa lui trece o umbră de supărare. 

— Câteva chestiuni pentru lordul Hardcastle, răspunde 
el. Ştiţi şi dumneavoastră cum stau lucrurile. O 
încurcătură duce în scurt timp la o alta. 

— Dar te-ai întâlnit cu stăpâna casei azi? îl întreb eu. 

— Fireşte, dis-de-dimineaţă. 

— Cum ţi s-a părut? 

El dă din umeri, privindu-mă încruntat. 

— N-aş putea spune. Conversaţia noastră a fost scurtă. 
Pot întreba unde vreţi să ajungeţi cu aceste întrebări, 
domnule Dance? Am impresia că m-aş afla în instanţă. 

— Nimeni nu a mai văzut-o azi pe lady Hardcastle. Mi se 
pare ciudat. 

— Poate că nu vrea să fie cicălită cu întrebări, zice el, 
aprinzându-se. 

Ajungem la coliba grăjdarului-şef cu nervii întinşi, iar 
domnul Miller ne invită înăuntru, fâstâcindu-se. În colibă 
domnesc curăţenia şi ordinea ca data trecută, când am fost 
acolo, deşi este mult prea neîncăpătoare pentru trei 
bărbaţi şi secretele lor. 

Eu mă aşez pe scaunul de la masă, în timp ce 
Cunningham inspectează rafturile cu cărţi, iar grăjdarul- 
şef se agită, străduindu-se să facă ordine într-o colibă deja 
ordonată. 

Aşteptăm zece minute, dar lady Hardcastle nu îşi face 
apariţia. 

Cunningham este cel care întrerupe tăcerea. 

— Ei bine, se pare că doamna are alte planuri, zice el, 
uitându-se la ceas. Ar fi timpul să plec; sunt aşteptat în 
bibliotecă. Să aveţi o dimineaţă frumoasă, domnule Dance, 
domnule Miller! spune el, salutându-ne din cap, înainte să 

deschidă uşa şi să plece. 

Miller mă priveşte încurcat. 

— Dar dumneavoastră, domnule Dance? mă întreabă el. 
Mai doriţi să aşteptaţi? 

Eu îi ignor întrebarea şi mă alătur lui lângă şemineu. 

— Despre ce ai vorbit cu Cunningham? îl întreb eu. 

Se uită lung pe fereastră, de parcă răspunsul lui ar veni 
printr-un mesager. Pocnesc din degete în faţa lui, făcându- 
l să-şi întoarcă ochii apoşi spre mine. 

— În momentul acesta, sunt doar curios, domnule Miller, 
îi spun eu cu o voce şoptită şi destul de amenințătoare. 
Peste un minut sau două, mă voi enerva. Spune-mi despre 
ce aţi vorbit. 

— Voia pe cineva care să îi arate împrejurimile, 
răspunde grăjdarul-şef, întorcându-şi buza de jos şi lăsând 
să i se vadă carnea trandafirie din interior. A vrut să vadă 
lacul. 

Nu ştiu ce talente o fi având Miller, dar minciuna nu se 
numără printre ele. Faţa lui îmbătrânită este plină de 
riduri şi de piele care atârnă; mai mult decât suficient 
pentru a compune o scenă a emoţiilor. Fiecare încruntare 
este o tragedie, fiecare zâmbet este o farsă. O minciună, 
ascunsă undeva între cele două, este suficientă pentru ca 
întregul spectacol să eşueze. 

Aşezându-mi o mână pe umărul lui, îmi apropii faţa de a 
lui şi văd cum încearcă să îmi evite privirea. 

— Charles Cunningham a crescut aici, domnule Miller, 
după cum bine ştii. Nu are nevoie de ghid turistic. Aşadar, 
despre ce aţi vorbit? 

El scutură din cap. 

— Am promis... 

— Şi eu pot face promisiuni, Miller, dar nu vor fi pe 
placul tău. 

Îi apăs cu degetul clavicula, suficient de tare cât să îl fac 
să se schimonosească de durere. 

— M-a întrebat despre băiatul ucis, zice el pe un ton 
şovăitor. 

— Despre Thomas Hardcastle? 

— Nu, domnule, despre celălalt. 

— Care celălalt? 

— Despre Keith Parker, băiatul de la grajduri. 

— Care băiat de la grajduri? Despre ce vorbeşti, omule? 

— Nimeni nu îşi aminteşte de el, domnule. Nu-i suficient 
de important, răspunde el, scrâşnind din dinţi. A fost al 
meu. Un băiat minunat, cu vârsta în jur de paisprezece ani. 
A dispărut cu mai bine de o săptămână înainte să moară 
conaşul Thomas. Câţiva sticleţi au căutat prin pădure, dar 
nu i-au găsit trupul. Prin urmare, au spus că a fugit de- 
acasă. Dar vă spun eu, domnule, că n-a fugit. Şi-a iubit 
mama. Şi-a iubit meseria. N-ar fi fost în stare să facă asta. 
Am spus-o şi atunci, dar nimeni nu m-a ascultat. 

— L-au găsit până la urmă? 

— Nu, domnule. 

— Asta i-ai spus şi lui Cunningham? 

— Da, domnule. 

— Asta este tot ce i-ai spus? 

El îşi mişcă ochii la stânga şi la dreapta. 

— Mai e ceva, nu-i aşa? zic eu. 

— Nu, domnule. 

— Nu mă minţi, Miller! îi spun eu pe un ton rece, 
înfuriindu-mă. 

Dance detestă oamenii care încearcă să îl înşele, 
considerând că este o dovadă de naivitate sau de prostie. 
Ca să facă această încercare, mincinoşii trebuie să creadă 
că sunt mai deştepţi decât persoana pe care o mint, o 
presupunere pe care el o găseşte grotesc de insultătoare. 

— Nu mint, domnule, protestează bietul grăjdar-şef, în 
timp ce i se umflă o venă pe frunte. 

— Ba da! Spune-mi ce ştii! îi cer eu. 

— Nu pot. 

— O vei face! Dacă nu, te voi distruge, domnule Miller! îl 
ameninţ eu, dând frâu liber gazdei mele. Îţi voi lua tot ce 
ai, ultima zdreanţă şi ultimul bănuţ pe care l-ai pus 
deoparte. 

Cuvintele lui Dance îmi ies de-a valma pe gură şi fiecare 
este plin de venin. Aşa îşi desfăşoară el activitatea de 

avocat, ameninţându-i şi intimidându-i pe opozanți. În felul 
său, Dance ar putea fi la fel de josnic ca Derby. 

— Voi scormoni şi ultimul... 

— Povestea este o minciună! izbucneşte Miller. 

E palid la faţă, iar privirea îi este pierdută. 

— Ce înseamnă asta? Vorbeşte! strig eu. 

— Se spune că Charlie Carver l-a omorât pe conaşul 
Thomas, domnule. 

— Şi ce dacă? 

— Ei bine, n-avea cum s-o facă, domnule. Eu şi Charlie 
eram prieteni. Charlie s-a certat cu lordul Hardcastle în 
dimineaţa aceea şi a fost concediat pentru asta, aşa că ela 
hotărât să obţină o compensare. 

— O compensare? 

— Câteva sticle de coniac direct din biroul lordului 
Hardcastle, domnule. A intrat pur şi simplu şi le-a luat. 

— Deci a furat câteva sticle de coniac, zic eu. Şi cum îi 
dovedeşte asta nevinovăția? 

— A venit la mine după ce am trimis-o pe domnişorica 
Evelyn la plimbare pe ponei. Voia să bea un ultim pahar cu 
un prieten, mi-a zis el. Nu puteam refuza, nu? Eu şi Charlie 
am băut sticlele şi, cam cu o jumătate de oră înainte de 
crimă, mi-a spus că ar trebui să plec. 

— Să pleci? De ce? 

— Mi-a spus că se întâlnea cu cineva. 

— Cu cine? 

— Nu ştiu, domnule, nu mi-a spus. El doar... 

Miller ezită, încercând să evite un răspuns pe care 
doreşte să îl ascundă. 

— Ce? insist eu. 

Bietul om îşi frânge mâinile, ridicând covorul cu laba 
piciorului. 

— Mi-a spus că totul era aranjat, domnule. Mi-a spus că 
persoana aceea îl va ajuta să obţină o slujbă bună 
altundeva. M-am gândit că poate... 

— Da. 

— Felul în care vorbea, domnule... Am crezut... 

— Vorbeşte odată, pentru numele lui Dumnezeu, Miller! 

— Lady Hardcastle, domnule, zice el, privindu-mă în ochi 
pentru prima oară. M-am gândit că poate se întâlnea cu 
lady Helena Hardcastle. Întotdeauna au fost apropiaţi. 

Mâna îmi cade de pe umărul lui. 

— Dar n-ai văzut-o venind? 

— Eu... 

— Nu ai plecat, nu? îl întreb eu, observând expresia de 
vină de pe faţa lui. Ai vrut să vezi cu cine se întâlnea şi, 
prin urmare, te-ai ascuns undeva în apropiere. 

— Doar un minut, domnule, cât să mă asigur că el este 
în regulă. 

— De ce nu ai spus nimănui despre asta? îl întreb eu, cu 
o privire încruntată. 

— Mi s-a spus să n-o fac, domnule. 

— Cine ţi-a spus? 

El îşi ridică privirea spre mine, înghiţindu-şi cuvintele cu 
ochi rugători. 

— Cine ţi-a spus, fir-ar să fie? insist eu. 

— Lady Hardcastle, domnule. Asta m-a făcut... ea nu l-ar 
fi lăsat pe Charlie să-i omoare fiul, nu? Iar dacă el ar fi 
făcut-o, ea nu mi-ar fi spus să tac din gură. Nu are nicio 
logică. Charlie trebuie să fie nevinovat. 

— Şi ai păstrat secretul atâţia ani? 

— Mi-a fost teamă, domnule. Îngrozitor de teamă, 
domnule. 

— De Helena Hardcastle? 

— De cuţit, domnule. De cel care l-a ucis pe Thomas. L- 
au găsit în coliba lui Carver, ascuns sub podele. Asta i-a 
adus lui pierzarea, domnule. 

— De ce te-ai teme de cuţit, Miller? 

— Pentru că era al meu, domnule. Era un cuţit pentru 
potcoave. A dispărut din coliba mea cu câteva zile înainte 
să aibă loc crima. Cuţitul şi o pătură frumoasă de pe pat. 
Am crezut că voi da vina pe mine, domnule. Că mă vor 
considera complicele lui Carver, domnule. 

Următoarele minute se scurg foarte repede şi parcă nu 
mai gândesc limpede. Îmi aduc vag aminte că i-am promis 
lui Miller sa păstrez secretul la fel cum îmi aduc vag 

aminte că am plecat din colibă şi ploaia m-a udat până la 
piele în drum spre conac. 

Michael Hardcastle mi-a spus că Charlie Carver a fost cu 
cineva în dimineaţa în care a murit Thomas, o persoană pe 
care Stanwin a rănit-o cu puşca înainte ca aceasta să 
scape. Se poate ca acea persoană să fi fost lady 
Hardcastle? Dacă era aşa, atunci rănile ei ar fi necesitat 
îngrijire imediată. 

Doctorul Dickie? 

Soții Hardcastle dădeau o petrecere în weekendul în 
care a fost omorât Thomas şi, după spusele lui Evelyn, 
aceiaşi participanţi au fost invitaţi din nou la bal. Dickie se 
află la conac azi - prin urmare, este posibil să fi fost 
prezent aici în urmă cu nouăsprezece ani. 

Nu va vorbi, este loial ca un câine. 

— Face afaceri cu droguri împreună cu Bell, zic eu, 
aducându-mi aminte de paragrafele subliniate din Biblia pe 
care am găsit-o în camera lui pe când eram Derby. Acest 
lucru îmi conferă un oarecare avantaj ca să scot adevărul 
de la el. 

Încep să mă entuziasmez. Dacă Dickie va confirma că 
lady Hardcastle a fost împuşcată în umăr, ea va deveni 
suspectă în cazul uciderii lui Thomas. Dar de ce şi-ar omori 
propriul fiu sau de ce l-ar lăsa pe Carver - un bărbat pe 
care ea îl iubea, după cum susţine lordul Hardcastle - să ia 
vina asupra lui? 

La atâta se rezumă bucuria lui Dance, deoarece bătrânul 
avocat şi-a petrecut toată viaţa urmărind indiciile ca un 
câine de vânătoare care simte miros de sânge. Abia când 
Blackheath se ridică la orizont, devin conştient de 
împrejurimi. De la această depărtare şi prin aceşti ochi 
slăbiţi, conacul pare estompat şi fisurile ascunse. 
Blackheath pare să aibă splendoarea de altădată, când 
tânăra Millicent Derby îşi petrecea verile aici împreună cu 
Ravencourt şi cu soţii Hardcastle, când copiii se jucau prin 
pădure fără teamă în timp ce părinţii lor petreceau, 
ascultând muzică, râzând şi cântând. 

Cât de minunat trebuie să fi fost! 

Este de înţeles de ce Helena Hardcastle ar putea tânji 
din nou după acele vremuri şi ar vrea să le aducă înapoi, 
organizând o altă petrecere. Deşi pare de înţeles, doar un 
neghiob ar accepta că acesta este motivul celor ce se 
întâmplă aici. 

Blackheath nu poate reveni la vremurile de odinioară. 
Uciderea lui Thomas Hardcastle i-a umbrit pentru 
totdeauna splendoarea, condamnându-l la ruină. Cu toate 
acestea, ea a invitat aceleaşi persoane la aceeaşi 
petrecere, exact în aceeaşi zi, după nouăsprezece ani. 
Trecutul a fost răscolit şi spilcuit, dar cu ce scop? 

Dacă Miller are dreptate şi Charlie Carver nu l-a ucis pe 
Thomas Hardcastle, există şanse mari ca Helena 
Hardcastle să fie vinovata. La este cea care ţese această 
pânză îngrozitoare în care suntem prinşi cu toţii şi femeia 
despre care sunt din ce în ce mai convins că este cheia 
acestui mister. 

Există şanse mari ca ea să plănuiască uciderea lui 
Evelyn în seara aceasta, iar eu habar nu am cum să dau de 
ea, darămite să o opresc. 

Câţiva gentilomi fumează în faţa conacului, împărtăşind 
poveşti despre dezmăţul din noaptea trecută. Saluturile lor 
vesele mă însoțesc în timp ce urc scările, însă trec pe 
lângă ei fără să fac vreun comentariu. Mă dor picioarele şi 
zona lombară cere o baie în cadă, dar eu nu am timp de 
aşa ceva. Vânătoarea va începe peste o jumătate de oră, 
iar eu nu vreau să lipsesc. Am prea multe întrebări, iar 
majoritatea celor care au răspunsuri îşi vor căra puştile de 
vânătoare. 

lau o sticlă cu coniac din salon, mă retrag în camera 
mea şi dau pe gât câteva pahare de băutură ca să îmi 
amorţesc durerea. Simt cum Dance se împotriveşte. Este 
dezgustat de faptul că îmi dau seama atât de starea de 
disconfort, cât şi de nevoia de a-l diminua. Gazda mea 
dispreţuieşte ceea ce i se întâmplă, considerând vârsta o 
boală care te mănâncă pe dinăuntru. 

După ce mă dezbrac de hainele pline de noroi, mă 
apropii de fereastră pentru că îmi dau seama că habar nu 
am cum arată Dance. A mă întrupa în altcineva zi de zi a 
devenit un lucru obişnuit, însă speranţa de a zări o 
frântură din adevăratul Aiden Bishop mă îndeamnă să mă 
privesc în continuare. 

Dance are mai mult de şaptezeci de ani şi este la fel de 
ofilit şi de scorojit în interior ca pe exterior. Este aproape 
chel, iar faţa îi este brăzdată de riduri care îi ajung până 
pe frunte, fiind ţinute în loc doar de un nas mare, ca de 
roman. De o parte şi de cealaltă a nasului se întrevăd o 
mustață căruntă şi nişte ochi negri, lipsiţi de viaţă, care nu 
lasă să se vadă omul din interior (asta, dacă există cumva 
unul). Anonimatul pare să fie o constrângere pentru 
Dance, ale cărui haine - deşi de calitate bună - sunt în 
nuanţe de gri, cu excepţia batistelor şi a papioanelor care 
oferă o pată de culoare. Chiar şi atunci, culorile alese de el 
sunt fie de roşu-închis, fie de albastru-închis, lăsând 
impresia unui bărbat camuflat în propria lui viaţă. 

Haina de vânătoare îl cam strânge pe la mijloc, însă se 
conformează. După ce golesc încă un pahar cu coniac 
pentru a-mi încălzi gâtlejul, traversez coridorul unde se 
află camera doctorului Dickie şi bat la uşă. 

Aud paşi care se apropie de partea cealaltă, iar Dickie 
deschide larg uşa. Este îmbrăcat în haine de vânătoare. 

— Nu fac intervenţii chirurgicale, mormăie el. Te 
avertizez că în dimineaţa aceasta am îngrijit deja răni de 
cuţit, pierderi de memorie şi o persoană bătută crunt. 
Aşadar, indiferent de ce suferi, trebuie să fie interesant. Şi, 
de preferat, deasupra taliei. 

— Faci contrabandă cu droguri prin intermediul lui 
Sebastian Bell, îi zic eu fără ocolişuri, văzând cum îi 
dispare zâmbetul de pe buze. El le vinde, tu le furnizezi. 

Se face alb ca varul la faţă şi se sprijină de tocul uşii ca 
să nu-şi piardă echilibrul. 

Găsindu-i punctul slab, eu profit de avantaj. 

— Ted Stanwin ar plăti o sumă frumuşică pentru 
informaţia aceasta, dar eu n-am nevoie de el. Vreau să ştiu 
dacă i-ai oferit îngrijiri Helenei Hardcastle sau altcuiva 
pentru o rană provocată de armă în ziua în care Thomas 
Hardcastle a fost omorât. 

— Poliţia mi-a adresat aceeaşi întrebare la vremea 
respectivă şi am dat un răspuns sincer, zice el cu 
răsuflarea întretăiată, în timp ce îşi desface gulerul. Nu, nu 
am oferit îngrijiri nimănui. 

Încruntându-mă, mă întorc cu spatele la el. 

— Mă duc la Stanwin, declar eu. 

— La naiba, omule! Îţi spun adevărul, zice el, apucându- 
mă de braţ. 

Ne privim în ochi. Ai lui sunt bătrâni, întunecaţi şi 
temători. Indiferent ce o fi văzut într-ai mei, îl determină 
să îşi ia mâna de pe braţul meu. 

— Helena Hardcastle îşi iubeşte copiii ca pe ochii din 
cap, iar pe Thomas l-a iubit cel mai mult, insistă el. Nu i-ar 
fi făcut niciun rău pentru că nu ar fi putut. [ţi jur, pe 
cuvântul meu de gentilom, că nu a venit nimeni rănit la 
mine în ziua aceea şi habar nu am pe cine a împuşcat 

Stanwin. 

Privesc o clipă în ochii lui rugători, căutând şi cea mai 
mică urmă de înşelăciune, însă el spune adevărul. Sunt 
convins de asta. 

Mă simt. li dau drumul doctorului şi mă întorc în 
vestibul, unde se strâng ceilalţi gentilomi, fumând şi stând 
la taclale. Sunt nerăbdători să înceapă vânătoarea. Eram 
sigur că Dickie va confirma implicarea Helenei şi astfel mi- 
ar fi oferit un punct de plecare pentru moartea lui Evelyn. 

Trebuie să înţeleg mai bine ce s-a întâmplat cu Thomas 
şi ştiu exact pe cine să întreb. 

Plec în căutarea lui Ted Stanwin şi intru în salon. Îl 
găsesc pe Philip Sutcliffe, îmbrăcat în costumul verde de 
vânătoare, în timp ce atacă clapele unui pian cu mult patos 
şi foarte puţin talent. Acordurile aproape muzicale mă 
transportă în prima dimineaţă pe care am petrecut-o în 
această casă - o amintire retrăită acum de Sebastian Bell, 
care stă singur şi stingher în colţul îndepărtat, savurând o 
băutură a cărei denumire nici măcar nu o cunoaşte. Mila 
pe care o simt faţă de el este echilibrată de iritarea lui 
Dance, bătrânul avocat netolerând prea mult ignoranta. 
Dacă i s-ar oferi ocazia, i-ar spune totul lui Bell, indiferent 
de urmări. Trebuie să recunosc că acest gând este tentant. 

De ce n-ar trebui să afle Bell că pe menajera Madeline 
Aubert a văzut-o în pădure în dimineaţa aceasta, şi nu pe 
Anna? Şi că niciuna din ele nu a murit, prin urmare nu 
trebuie să se simtă vinovat. l-aş putea explica saltul 
temporal şi cum uciderea lui Evelyn este cheia salvării 
noastre, împiedicându-l astfel să îşi irosească ziua în trupul 
lui Donald Davies ce încearcă să fugă. l-aş spune că 
Cunningham este fiul lui Charlie Carver şi că încearcă să 
dovedească faptul că nu Carver l-a ucis pe Thomas 
Hardcastle. La momentul potrivit, aceasta va fi informaţia 
cu care îl va şantaja pe Cunningham, deoarece Ravencourt 
detestă scandalul şi mai mult ca sigur că se va descotorosi 
de valetul său dacă va afla. I-aş spune să o găsească pe 
misterioasa Felicity Maddox şi, cel mai important, pe 
Helena Hardcastle, deoarece toate pistele duc la stăpâna 

casei, care este de negăsit. 

Nu ar funcţiona. 

— Ştiu, bodogănesc eu ursuz. 

Primul gând al lui Bell ar fi că eu am scăpat dintr-o casă 
de nebuni, iar când şi-ar da seama într-un final că este 
adevărat, investigația lui ar schimba complet cursul 
evenimentelor din această zi. Oricât de mult mi-aş dori să 
îl ajut, sunt prea aproape de adevăr ca să risc destrămarea 
acestui salt temporal. 

Bell va trebui să se descurce singur. 

Cineva mă ia de braţ; Christopher Pettigrew îşi face 
apariţia lângă mine, cu o farfurie în mână. Nu am mai fost 
niciodată atât de aproape de el şi, dacă nu ar fi manierele 
impecabile ale lui Dance, mi s-ar citi dezgustul pe faţă. De 
aproape, seamănă cu ceva ce parcă a fost de curând 
dezgropat. 

— Vom scăpa de el în curând, zice Pettigrew, arătând cu 
capul peste umărul meu spre Ted Stanwin, care gustă din 
mezelurile de pe masă, în timp ce îi priveşte cu ochii mijiţi 
pe ceilalţi invitaţi. 

Dezgustul lui este evident. 

Până acum, l-am considerat un simplu bădăran, însă 
acum observ ceva mai mult. lIndeletnicirea lui este 
şantajul, ceea ce înseamnă că ştie toate secretele şi faptele 
Truşinoase ascunse, toate scandalurile posibile şi 
perversiunile care s-au petrecut în casă. Mai rău, ştie cine 
a scăpat basma curată. li dispreţuieşte pe toţi cei de la 
Blackheath, inclusiv pe el însuşi, pentru că îşi apără 
secretele. Prin urmare, îşi petrece ziua stârnind certuri ca 
să se simtă mai bine. 

Cineva trece pe lângă mine. Este un Charles 
Cunningham nedumerit, care vine din bibliotecă, ţinând în 
mână scrisoarea lui Ravencourt. În acest timp, menajera 
Lucy Harper strânge farfuriile, fără să fie atentă la ceea ce 
se petrece în jurul ei. Îmi dau seama că ea aduce puţin cu 
soţia mea defunctă, Rebecca, şi simt un junghi de durere. 
Aşa cum era ea în tinereţe, desigur. Există o asemănare în 
mişcări, o anume delicateţe, ca şi când... 

Rebecca nu a fost soția ta. 

— La naiba, Dance! zic eu, eliberându-mă de el. 

— Scuze, n-am înţeles ce-ai spus, bătrâne, zice 
Pettigrew, privindu-mă încruntat. 

Inroşindu-mă la faţă, deschid gura să răspund, însă 
atenţia îmi este distrasă de biata Lucy Harper, care 
încearcă să se strecoare pe lângă Stanwin pentru a aduce 
o farfurie goală. Este mai drăguță decât îmi amintesc: are 
pistrui, ochii albaştri şi încearcă să îşi vâre sub bonetă 
şuviţele rebele de păr roşcat. 

— Scuze, Ted, zice ea. 

— Ted? zice el furios, apucând-o de încheietura mâinii şi 
strângând-o suficient de tare, încât să o facă să se 
schimonosească de durere. Cu cine naiba crezi că vorbeşti, 
Lucy? Domnul Stanwin, pentru tine! Nu mai stau la subsol 
cu şobolanii. 

Şocată şi înspăimântată, ea se uită la noi, cerându-ne 
ajutorul din priviri. 

Spre deosebire de Sebastian Bell, Dance este un fin 
observator al firii omeneşti şi, văzând această scenă 
desfăşurându-se sub ochii mei, sunt şocat când descopăr 
ceva ciudat. Când am fost martor pentru prima oară la 
această scenă, am observat doar teama lui Lucy de a nu fi 
bruscată, însă ea nu este nici pe departe speriată, ci 
mirată. Supărată, poate. Şi, oarecum ciudat, la fel este şi 
Stanwin. 

— Dă-i drumul, Ted! zice Daniel Coleridge din prag. 

Restul înfruntării se desfăşoară aşa cum îmi amintesc: 
Stanwin se retrage, iar Daniel îl ia pe Bell şi îl conduce în 
camera de studiu, unde se vor întâlni cu Michael, şi mă 
salută scurt din cap când trece pe lângă mine. 

— Mergem? întreabă Pettigrew. Cred că spectacolul a 
luat sfârşit. 

Sunt tentat să plec în căutarea lui Stanwin, însă nu am 
niciun chef să urc scările şi să mă duc în aripa de est, 
pentru că ştiu sigur că el va participa la vânătoare. 
Hotărăsc că e mai bine să îl aştept aici. 

Ne croim drum prin mulţimea scandalizată, străbatem 

vestibulul şi ieşim pe alee, unde dăm de Sutcliffe, care ne 
aşteptă împreună cu Herrington şi alţi doi indivizi pe care 
nu îi recunosc. Norii negri se adună unul peste celălalt, 
prevestind o furtună pe care am văzut-o deja biciuind 
conacul Blackheath de zeci de ori. Vânătorii sunt strânşi 
laolaltă, ţinându-şi pălăriile şi jachetele în timp ce rafalele 
de vânt suflă năprasnic. Doar câinii par nerăbdători, 
agitându-se în lese şi lătrând în întuneric. Va fi o după- 
amiază îngrozitoare, iar gândul că mi-o voi petrece afară 
nu face decât să înrăutăţească lucrurile. 

— Sal'tare! zice Sutcliffe, cu umerii jachetei ninşi de 
mătreaţă, când ne apropiem. 

Herrington ne salută din cap, încercând să-şi 
îndepărteze ceva neplăcut de pe pantofi. 

— Aţi văzut lupta dintre Daniel Coleridge şi Stanwin? ne 
întreabă el. Se pare că am ales tabăra potrivită. 

— Vom vedea, zice Sutcliffe, posomorât. Unde s-a dus 
Daniel? 

Privesc în jurul meu şi, cum nu îl văd nicăieri pe Daniel, 
ridic din umeri. 

Paznicii de vânătoare împart puşti celor care nu şi le-au 
adus pe ale lor, inclusiv mie. A mea a fost lustruită şi unsă, 
iar ţevile sunt întredeschise, lăsând la vedere două cartuşe 
roşii introduse în ţevi. Ceilalţi par să aibă o oarecare 
experienţă cu armele, deoarece verifică imediat 
împrejurimile, ochind ţinte imaginare pe cer, însă, cum 
Dance nu le împărtăşeşte entuziasmul pentru vânătoare, 
mă simt oarecum dezorientat. După ce mă priveşte câteva 
minute cum mă joc cu puşca, paznicul de vânătoare îşi 
pierde răbdarea şi îmi arată cum să mi-o aşez pe antebraţ, 
apoi îmi întinde o cutie cu cartuşe şi trece la următorul 
bărbat. 

Trebuie să recunosc că arma mă face să mă simt mai 
bine. Toată ziua am avut impresia că sunt urmărit şi voi fi 
bucuros să ştiu că am o armă în mână atunci când voi intra 
în pădure. Fără îndoială că lacheul aşteptă să mă prindă 
singur, dar să fiu al naibii dacă îi voi cădea pradă atât de 
uşor. 


e 289 + 


Făcându-şi apariţia de nicăieri, Michael Hardcastle 
ajunge lângă noi, suflând în mâini ca să şi le încălzească. 

— Îmi cer scuze că am întârziat, domnilor, zice el. Tata 
vă cere şi el scuze, dar a intervenit ceva. Ne roagă să 
mergem fără el. 

— Ce ar trebui să facem dacă o vom găsi pe fata moartă 
a lui Bell? întreabă Pettigrew pe un ton sarcastic. 

Michael îl priveşte încruntat. 

— Puţină decenţă, te rog, zice el. Doctorul a trecut prin 
multe. 

— Prin cinci sticle, cel puţin, zice Sutcliffe, stârnind 
hohote de râs din partea tuturor, cu excepţia lui Michael. 
Văzând expresia posomorâtă de pe faţa tânărului, el îşi 
ridică mâinile în aer. Ei, haide, Michael, ai văzut în ce hala 
fost aseară. Doar nu crezi vă vom găsi ceva? Nu a dispărut 
nimeni - bărbatul bate câmpii. 

— Bell n-ar născoci aşa ceva, zice Michael. I-am văzut 
braţul, cineva i l-a făcut ferfeniţă. 

— Probabil a căzut pe sticla pe care o ţinea în mână, 
pufneşte Pettigrew, în timp ce îşi suflă mâinile ca să şi le 
încălzească. 

Suntem întrerupţi de paznicul de vânătoare, care îi 
întinde lui Michael un revolver negru. În afară de 
zgârietura de-a lungul ţevii, acesta este identic cu cel pe 
care Evelyn îl va lua cu ea în cimitir în seara aceasta. Este 
unul din cele două revolvere furate din camera Helenei 
Hardcastle. 

— L-am uns eu pentru dumneavoastră, zice paznicul de 
vânătoare, care îşi duce mâna la bască, apoi se 
îndepărtează. 

Michael bagă arma în tocul prins la talie şi reia 
conversaţia, fără să ia în seamă interesul meu. 

— Nu înţeleg de ce sunt cu toţii atât de supăraţi, 
continuă el. Vânătoarea a fost stabilită cu mai multe zile în 
urmă şi nu vom face decât să o luăm într-o altă direcţie 
decât cea stabilită iniţial. Atâta tot. Dacă vom găsi ceva, 
foarte bine. Dacă nu, atunci nu vom pierde nimic, iar 
doctorul se va linişti. 

Câţiva ochi întrebători se aţintesc asupra mea. De 
obicei, Dance este cel care ia decizii referitor la astfel de 
chestiuni. Sunt scutit de comentarii de lătratul câinilor, 
care au fost asmuţiţi de paznicii de vânătoare, iar acum ne 
conduc peste pajişte, spre pădure. 

Mă uit înapoi la conacul Blackheath şi îl caut din priviri 
pe Bell. El stă la fereastra camerei de studiu, ascuns pe 
jumătate de draperiile roşii de catifea. În lumina aceasta şi 
de la depărtarea aceasta, el aduce cu o fantomă, dar cred 
că în cazul lui, casa îl bântuie. 

Până să îi ajung eu din urmă, ceilalţi vânători intră în 
pădure şi se împart pe grupuleţe. Trebuie să vorbesc cu 
Stanwin despre Helena, însă el se deplasează repede, 
ținându-se departe de noi. Abia dacă îl mai zăresc, 
darămite să vorbesc cu el. Într-un final, renunţ şi decid să 
îl încolţesc când ne vom opri ca să ne odihnim. 

Temându-mă să nu mă întâlnesc cu lacheul, mă alătur 
lui Sutcliffe şi lui Pettigrew, care încă mai dezbat 
implicaţiile înţelegerii dintre Daniel şi Lordul Hardcastle. 
Veselia lor nu durează. Pădurea este apăsătoare. După o 
oră reduce cuvintele la şoapte şi după alte douăzeci de 
minute face să înceteze orice conversaţie. Până şi câinii 
tac şi adulmecă pământul pe măsură ce ne conduc mai 
adânc în întuneric. Greutatea puştii pe care o ţin în mâini 
este reconfortantă, iar eu mă agăţ de ea cu înverşunare. 
Obosesc repede, dar mă străduiesc din răsputeri să nu 
rămân prea mult în spatele grupului. 

— Delectează-te, bătrâne! îmi strigă Daniel Coleridge 
din spate. 

— Poftim? întreb eu, revenind la realitate. 

— Dance este una dintre cele mai bune gazde, zice 
Daniel, în timp ce se apropie. Are o minte sănătoasă, un 
temperament liniştit şi un corp suficient de abil. 

— Acest corp suficient de abil pare să fi parcurs pe jos o 
mie de kilometri, nu zece, spun eu, observând oboseala din 
vocea mea. 

— Michael a făcut aranjamente ca grupul de vânători să 
se împartă, îmi explică el. Domnii mai în vârstă vor face o 

pauză scurtă, în timp ce tinerii îşi vor continua drumul. 
Nu-ţi face griji, în curând vei avea ocazia să îţi odihneşti 
picioarele. 

Tufişurile dese se interpun între noi, obligându-ne să ne 
continuăm conversaţia pe nevăzute, ca doi îndrăgostiţi 
într-un labirint. 

— Este o mare pacoste să te simţi obosit tot timpul, zic 
eu, zărind frânturi din el printre frunze. Abia aştept 
tinereţea lui Coleridge. 

— Nu te lăsa păcălit de chipul lui frumos! zice el, 
gânditor. Sufletul lui Coleridge este negru ca smoala. Este 
obositor să îl ţii sub control. Ascultă-mă bine, când vei 
ajunge în trupul acesta, îl vei privi cu drag pe Dance. 
Aşadar, bucură-te de el cât mai poţi! 

Tufişurile încep să se rărească, permițându-i lui Daniel 
să mi se alăture. Are un ochi vânăt şi şchioapătă uşor când 
păşeşte, schimonosindu-se de durere la fiecare pas. Îmi 
amintesc că i-am văzut aceste răni la cină, însă, la lumina 
slabă a lumânărilor, acestea nu păreau atât de grave. Pe 
faţa mea, probabil că se citeşte şocul, deoarece el 
zâmbeşte discret. 

— Nu e atât de grav pe cât pare, zice el. 

— Ce s-a întâmplat? 

— L-am urmărit pe lacheu pe coridoare, răspunde el. 

— Te-ai dus fără mine? îl întreb eu, surprins de 
nesăbuinţa lui. 

Când am plănuit să îl încolţim pe lacheu în subsolul 
conacului, era evident că va fi nevoie de şase oameni ca să 
reuşim; câte doi supraveghetori la cele trei ieşiri. Când 
Anna a refuzat să ne ajute, iar Derby a fost lăsat 
inconştient, am presupus că Daniel va renunţa la planul 
acesta. Este limpede că Derby nu este ultima mea gazdă 
încăpăţânată. 

— N-am avut de ales, amice, zice el. Am crezut că l-am 
prins. Dar s-a dovedit că m-am înşelat. Din fericire, am 
reuşit să ripostez înainte să apuce să utilizeze cuțitul. 

Furia răzbate din fiecare cuvânt. Nu pot decât să îmi 
imaginez cum trebuie să te simţi când eşti atât de 

preocupat de viitor, încât nu vezi prezentul. 

— Ai găsit o cale prin care s-o eliberezi pe Anna? îl 
întreb eu. 

El îşi potriveşte puşca pe braţ, gemând de durere. Deşi 
păşim în ritmul meu încet, el abia reuşeşte să se ţină 
drept. 

— Nu am găsit şi nici nu cred că voi găsi una, răspunde 
el. Îmi pare rău, dar oricât de greu ne-ar fi să acceptăm, 
doar unul dintre noi poate pleca şi, cu cât se apropie mai 
mult ora 11 p.m., cu atât mai probabil este ca Anna să ne 
trădeze. De acum înainte, doar în noi putem avea 
încredere. 

Ea te va trăda. 

Oare acesta este momentul ascuns în spatele 
avertismentului doctorului ciumei? Prietenia este o 
chestiune simplă atunci când toată lumea are de câştigat, 
dar acum... cum va reacţiona Anna când va afla că Daniel a 
renunţat la ea? 

Cum vei reacționa tu? 

Daniel îmi simte ezitarea şi îşi aşază mâna pe umărul 
meu pentru a mă consola. Tresar când îmi dau seama că 
Dance îl admiră pe acest bărbat. Consideră înviorătoare 
determinarea acestuia, iar francheţea lui îşi găseşte ecoul 
într-o calitate pe care gazda mea o preţuieşte. Poate că 
acesta este motivul pentru care Daniel mi-a împărtăşit mie 
această informaţie, şi nu celorlalte gazde ale noastre. Cei 
doi sunt asemănători. 

— Nu i-ai spus, nu? mă întreabă el, îngrijorat. Despre 
oferta noastră fără fundament? 

— Mi-a fost distrasă atenţia. 

— Ştiu că este greu, dar nu trebuie să îi spui nimic, zice 
Daniel, acordându-mi încrederea pe care i-ai acorda-o unui 
copil căruia i s-a încredinţat un secret. Dacă vrei să îl 
păcăleşti pe lacheu, vei avea nevoie de ajutorul Annei şi nu 
îl vom obţine dacă ea ştie că nu ne vom ţine de cuvânt. 

În spatele nostru se aud paşi grei, iar când arunc o 
privire peste umăr, îl văd pe Michael apropiindu-se de noi. 
Zâmbetul lui obişnuit este înlocuit de o privire încruntată. 

— Dumnezeule! zice Daniel. Arăţi de parcă ti-ar fi 
omorât cineva câinele. Ce naiba s-a întâmplat? 

— E căutarea asta blestemată, răspunde el, iritat. Belly a 
văzut o fată care a fost ucisă aici, dar, cu toate astea, nu 
pot să-l conving pe niciunul să ia lucrurile în serios. Nu cer 
mult; doar să privească în jurul lor pe măsură ce 
avansează. Poate vor zări un morman de frunze sau ceva 
de genul acesta. 

Daniel tuşeşte, aruncându-i lui Michael o privire 
stânjenită. 

— Vai de mine! exclamă Michael, privindu-l încruntat. 
Nu e de bine, nu? 

— De fapt, e de bine, se grăbeşte Daniel să răspundă. 
Nu există nicio fată moartă. A fost o neînțelegere. 

— O neînțelegere, repetă încet Michael. Cum naiba ar 
putea fi o neînțelegere? 

— Derby a fost aici, spune Daniel. A speriat o menajeră, 
lucrurile au scăpat de sub control, iar sora ta a tras cu 
arma spre el. Bell a crezut că este vorba despre o crimă. 

— Blestematul de Derby! Michael se întoarce brusc spre 
conac. N-am să accept aşa ceva. N-are decât să-şi facă de 
cap sub acoperişul altcuiva. 

— N-a fost vina lui, îl întrerupe Daniel. Cel puţin, nu de 
data asta. Oricât ar fi de greu de crezut, Derby a încercat 
să dea o mână de ajutor. Doar că lucrurile au fost înţelese 
greşit. 

Michael se opreşte, privindu-l bănuitor pe Daniel. 

— Eşti sigur de asta? îl întreabă el. 

— Da, răspunde Daniel, cuprinzând cu braţul umerii 
tensionaţi ai prietenului său. A fost o regretabilă 
neînțelegere. Nu este vina nimănui. 

— Asta e o premieră pentru Derby. 

Michael oftează prelung şi furia îi dispare de pe faţă. 
Bărbatul este instabil emoţional, iute la mânie, se amuză 
repede şi se plictiseşte la fel de repede. N-ar trebui să mă 
mir. Îmi imaginez pentru o secundă cum ar fi să locuiesc în 
mintea lui. Răceala lui Dance are dezavantajele ei, însă 
este indiscutabil preferabilă în detrimentul schimbărilor 

bruşte de dispoziţie ale lui Michael. 

— Toată dimineaţa le-am spus băieţilor că există un 
cadavru în pădure şi că ar trebui să le fie ruşine pentru că 
sunt atât de veseli, zice Michael, ruşinat. De parcă nu ar fi 
avut şi aşa un weekend neplăcut. 

— Ai ajutat un prieten. Daniel îi oferă un zâmbet 
părintesc. Nu trebuie să îţi fie ruşine. 

Sunt uimit de bunătatea lui Daniel. Este mai mult decât 
o încântare. Deşi îi admir determinarea de a scăpa de la 
conacul Blackheath, mă alarmează modul necruţător în 
care urmăreşte acest lucru. Deja sunt suspicios, iar teama 
se strecoară în fiecare celulă a mea cu fiecare minut ce 
trece. Mi-ar fi mai uşor să îi consider pe toţi duşmani şi să 
îi tratez ca atare. Prind curaj când văd că Daniel poate să 
depăşească astfel de gânduri. 

În timp ce Daniel şi Michael păşesc alături, eu profit de 
ocazie ca să îl interoghez pe tânăr. 

— 'Ţi-am observat revolverul, zic eu, arătând cu degetul 
spre toc. Este al mamei tale, nu-i aşa? 

— Da? El pare sincer surprins. Nici măcar nu ştiam că 
mama are o armă. Evelyn mi l-a dat în dimineaţa aceasta. 

— De ce ţi-ar da un revolver? întreb eu. 

Michael se înroşeşte, ruşinat. 

— Pentru că nu mă dau în vânt după vânătoare, 
răspunde el, lovind cu piciorul nişte frunze care acoperă 
cărăruia. Atâta sânge şi atâta agitaţie mă fac să mă simt al 
naibii de ciudat. Nici măcar nu ar fi trebuit să fiu aici, însă, 
între căutarea fetei şi absenţa tatălui meu, nu prea am 
avut de ales. Mă aflam într-o stare îngrozitoare, dar Evelyn 
este foarte isteaţă. Mi-a dat asta - el loveşte uşor arma - şi 
mi-a spus că este imposibil să nimeresc ceva cu ea, dar voi 
arăta neînfricat când voi încerca. 

Daniel se abţine cu greu să nu râdă, dar îi smulge lui 
Michael un zâmbet binevoitor. 

— Unde sunt părinţii tăi, Michael? îl întreb eu, ignorând 
şicanarea. Credeam că aceasta este petrecerea lor, însă 
povara organizării ei pare să fi căzut doar pe umerii tăi. 

El se scarpină la ceafă, întristându-se. 

— Tata s-a încuiat în casa de oaspeţi, unchiule Edward. 
Se perpeleşte, ca de obicei. 

Unchiule? 

Frânturi din amintirile lui Dance ies la suprafaţă. Sunt 
crâmpeie ale unei prietenii de-o viaţă cu Peter Hardcastle 
care mă fac membru de onoare al familiei. Orice am 
împărţit a dispărut demult, dar sunt surprins de afecțiunea 
pe care o nutresc în continuare pentru acest băiat. Il ştiu 
de când s-a născut. Sunt mândru de el. Mai mândru decât 
de propriul meu fiu. 

— Cât despre mama, continuă Michael, fără să observe 
nedumerirea mea de moment... Să fiu sincer, se comportă 
ciudat de când am venit aici. De fapt, speram să vorbeşti 
cu ea între patru ochi. Cred că pe mine mă evită. 

— Şi pe mine, zic eu. N-am reuşit să dau de ea toată 
ziua. 

El ezită, încercând să ia o decizie. Coborându-şi vocea, 
continuă pe un ton de confidenţialitate: 

— Mă tem că a luat-o razna. 

— Razna? 

— Pare să fie o cu totul altă persoană, zice el, îngrijorat. 
Ba e fericită, ba e furioasă. Nici nu mai ştii ce să crezi, iar 
felul în care se uită la noi acum, este ca şi când nu ne 
recunoaşte. 

Un alt rival? 

Doctorul ciumei a zis că suntem trei: lacheul, Anna şi eu. 
Nu înţeleg la ce folos să mintă. Il privesc pe furiş pe 
Daniel, încercând să îmi dau seama dacă ştie mai multe 
despre asta, însă el este atent la Michael. 

— Când a început să se comporte aşa? întreb eu, într-o 
doară. 

— N-aş putea spune, mi se pare că de-o veşnicie. 

— Când ai observat prima oară? 

El îşi muşcă buza, încercând să îşi amintească. 

— Hainele! exclamă el dintr-odată. Asta trebuie să fie. 
Ţi-am spus despre haine? Se uită la Daniel, care dă negativ 
din cap cu indiferenţă. Ei, haide, trebuie să-ţi fi spus. S-a 
întâmplat acum un an? 

Daniel dă din nou negativ din cap. 

— Mama a venit la Blackheath în morbidul ei pelerinaj 
anual, dar când s-a întors la Londra, a dat buzna în 
apartamentul meu din Mayfair şi a început să bată câmpii, 
spunând că a găsit hainele, explică Michael, relatând 
povestea ca şi când s-ar fi aşteptat ca Daniel să intervină în 
orice moment. A spus doar că a găsit hainele şi m-a 
întrebat dacă ştiu ceva despre ele. 

— Ale cui erau hainele? îl întreb eu, făcându-i jocul. 

M-am entuziasmat când am aflat despre personalitatea 
schimbată a Helenei, dar dacă ea s-a schimbat în urmă cu 
un an, este puţin probabil ca ea să fie un alt rival. Şi, deşi 
se petrece cu siguranţă ceva ciudat cu ea, nu văd cum m- 
ar ajuta nişte haine murdare să descopăr ce se întâmplă. 

— Să fiu al naibii dacă ştiu, răspunde el, ridicându-şi 
mâinile în aer. N-am reuşit să aflu de la ea nimic care să 
aibă vreo logică. Într-un final, am reuşit să o liniştesc, însă 
ea vorbea întruna despre haine. Spunea că toată lumea va 
afla. 

— Ce va afla? întreb eu. 

— Nu mi-a spus. A plecat la scurt timp după aceea, fiind 
de neînduplecat. 

Grupul nostru se destramă când câinii îi conduc pe 
vânători într-o altă direcţie, iar Herrington, Sutcliffe şi 
Pettigrew ne aşteaptă puţin mai în faţă. Este evident că ei 
aşteaptă instrucţiuni noi şi, după ce ne salută, Michael o ia 
în faţă ca să ne arate calea. 

— Ce-ai înţeles din toate astea? îl întreb eu pe Daniel. 

— Până acum, nimic, răspunde el vag. 

Este preocupat şi îl urmăreşte cu privirea pe Michael. 
Ne continuăm drumul în tăcere până când ajungem într-un 
sat părăsit, aflat la poalele unei stânci. Opt căsuțe din 
piatră sunt dispuse în jurul unei intersecţii de pământ. 
Acoperişurile de stuf sunt putrede, bârnele care le susţin s- 
au prăbuşit, însă ecourile unei vieţi din trecut încă mai 
persistă: o găleată printre dărâmături şi o nicovală 
răsturnată pe marginea drumului. Unii le-ar considera 
încântătoare, dar eu le văd doar ca relicve ale unei vieţi 

grele, la care s-a renunţat cu bucurie. 

— E aproape timpul, bombăne Daniel, privind satul. 

Pe faţa lui apare o expresie pe care nu reuşesc s-o 
interpretez, care este însoţită de un ton nerăbdător, 
entuziasmat şi puţin temător. Eu mă înfior. Ceva important 
urmează să se întâmple aici, însă nu îmi dau seama nici în 
ruptul capului ce ar putea fi. Michael le arată lui Sutcliffe 
şi lui Pettigrew una dintre casele vechi din piatră, în timp 
ce Stanwin stă rezemat de un copac, cufundat în gânduri. 

— Pregăteşte-te! îmi spune Daniel pe un ton misterios, 
făcându-se nevăzut printre copaci, înainte ca eu să am 
ocazia să îi pun şi alte întrebări. 

Oricare altă gazdă l-ar fi urmat, dar eu sunt istovit. 
Trebuie să mă aşez undeva. 

Mă aşez pe un zid dărâmat şi mă odihnesc. Ceilalţi 
povestesc îmi simt pleoapele grele. Vârsta se încolăceşte în 
jurul meu, colții ei provocându-mi o senzaţie neplăcută, 
poate chiar mai neplăcută decât corpul mătăhălos al lui 
Ravencourt. Chiar şi în trupul lui Ravencourt, şocul iniţial 
pe care l-am avut când m-am trezit s-a diminuat, 
permiţându-mi să mă obişnuiesc cu limitările lui fizice. Nu 
la fel stă treaba cu Dance, care se crede în continuare un 
tânăr în putere şi care îşi conştientizează vârsta doar 
atunci când îşi vede mâinile zbârcite. Îl simt şi acum cum 
se încruntă din cauza deciziilor mele de a mă aşeza şi de a 
ceda în faţa oboselii. 

Mă ciupesc de mână, străduindu-mă din răsputeri să nu 
adorm, şi mă enervez când simt cum îmi pierd energia. 

Mă întreb ce vârstă am dincolo de conacul Blackheath. 
Nu mi-am permis să mă gândesc la asta înainte, deoarece 
timpul era şi aşa suficient de scurt ca să mă delectez cu 
meditații inutile. Insă, aici şi acum, mă rog pentru tinereţe, 
putere, sănătate şi minte limpede. Să pot scăpa de toate 
astea, doar ca să mă regăsesc blocat în continuare... 

a f Ziua a doua (continuare) ) i 


Mă trezesc brusc, făcându-l să tresară pe doctorul 
ciumei care se uită la ceasul de buzunar din aur. Lumina 
lumânării pe care o ţine în mână aruncă o bolnăvicioasă 
strălucire galbenă pe masca lui. Sunt din nou în trupul 
majordomului, care este înfăşat în cearşafuri de bumbac. 

— La tanc, zice doctorul ciumei, închizând capacul 
ceasului cu zgomot. 

Pare să fie amurg, iar camera este cufundată în semi 
întuneric, luminată parţial de flacăra plăpândă a lumânării. 
Puşca de vânătoare a Annei zace pe pat, lângă mine. 

— Ce s-a întâmplat? întreb eu, cu o voce răguşită. 

— Dance moţăie pe zid. 

Doctorul ciumei chicoteşte, pune lumânarea pe podea şi 
se aşază pe scăunelul de lângă pat. Este mult prea mic 
pentru el, iar mantaua lui acoperă complet lemnul 
picioarelor. 

— Nu, mă refer la puşcă. De ce e la mine? 

— Ţi-a lăsat-o una dintre gazdele tale. Nu te obosi s-o 
chemi pe Anna, zice el, observând că mă uit la uşă. Nu este 
în casa de oaspeţi. Am venit să te avertizez că rivalul tău 
aproape că a rezolvat crima. Îl aştept să mă caute lângă 
lac, în seara aceasta. De acum înainte, trebuie să te 
grăbeşti. 

Incerc să mă îndrept, însă durerea pe care o simt în 
coaste mă face să renunţ imediat. 

— De ce eşti atât de interesat de mine? îl întreb, lăsând 
durerea să se calmeze. 

— Poftim? 

— De ce vii mereu aici ca să stăm de vorbă? Ştiu că nu-ţi 
baţi capul cu Anna şi pun rămăşag că nu-ţi prea pasă nici 
de lacheu. 

— Cum te cheamă? 

— De ce... 

— Răspunde la întrebare, zice el, lovind podeaua cu 
bastonul. 

— Edward Da... nu, Derby. Eu... mă bâlbâi o clipă. 
Aiden... şi nu mai ştiu cum. 

— Te laşi stăpânit de ei, domnule Bishop, zice el, 
încrucişându-şi braţele pe piept şi lăsându-se pe spătarul 
scaunului. Se întâmplă deja de ceva vreme. Tocmai de 
aceea ţi-am permis doar opt gazde. Dacă ar fi mai multe, 
personalitatea ta nu ar putea să o domine pe a lor. 

Are dreptate. Gazdele mele devin din ce în ce mai 
puternice, iar eu sunt din ce în ce mai slăbit. Acest lucru se 
întâmplă în mod progresiv şi pe nesimţite. Este ca şi când 
aş fi adormit pe o plajă, iar acum mă trezesc în larg. 

— Ce trebuie să fac? îl întreb eu, simțind cum mă 
cuprinde panica. 

— Să rezişti, răspunde el, ridicând din umeri. Doar asta 
poţi să faci. Există o voce interioară pe care cu siguranţă 
deja ai auzit-o. Seacă şi oarecum îndepărtată? Este calmă 
atunci când te cuprinde panica şi neînfricată atunci când 
îţi este teamă. 

— Am auzit-o. 

— Atât a mai rămas din Aiden Bishop cel de odinioară, 
primul bărbat care a venit la Blackheath. Nu este mai mult 
decât un crâmpei, o bucăţică din personalitatea lui, care se 
agaţă de salturile temporale. Dacă vei începe să te pierzi, 
fii atent la voce. Ea este farul tău. Tot ce a mai rămas din 
bărbatul de altădată. 

Se ridică în picioare cu un foşnet puternic de haine, iar 
flacăra lumânării pâlpâie în adierea brizei. Se apleacă, 
ridică lumânarea de jos şi se îndreaptă spre uşă. 

— Stai! zic eu. 

Se opreşte, cu spatele la mine. Lumina lumânării 
formează o aură caldă în jurul trupului său. 

— De câte ori am făcut treaba asta? îl întreb. 

— De mii de ori, cred. Le-am pierdut şirul. 

— Atunci, de ce eşuez mereu? 

Doctorul ciumei oftează şi îmi aruncă o privire peste 

umăr. Pare ostenit, ca şi când fiecare salt temporal ar fi un 
sediment care îl apasă. 

— Este o întrebare pe care mi-o pun şi eu din când în 
când, răspunde el. Ceara topită se prelinge pe mănuşa lui, 
lăsând o pată. Norocul şi-a jucat rolul; te-a salvat faptul că 
te-ai poticnit când ar fi trebuit să fii sigur pe tine. Însă, în 
cea mai mare parte, cred că este firea ta. 

— Firea mea? întreb eu. Crezi că mi-e sortit să eşuez? 

— Sortit? Nu! Asta ar fi o scuză, iar conacul Blackheath 
nu tolerează scuzele, răspunde el. Nimic din ceea ce se 
petrece aici nu este inevitabil, deşi aşa ar putea părea. 
Evenimentele se desfăşoară mereu la fel în fiecare zi, 
deoarece ceilalţi invitaţi iau mereu aceleaşi decizii în 
fiecare zi. Ei decid să meargă la vânătoare, decid să se 
trădeze unul pe celălalt; unul bea prea mult şi sare peste 
micul dejun, ratând o întâlnire care i-ar fi schimbat viaţa 
pentru totdeauna. Ei nu văd o altă cale şi, prin urmare, nu 
se schimbă. Dumneata eşti diferit, domnule Bishop. În 
fiecare salt temporal te-am văzut reacţionând la momente 
de bunătate şi de cruzime, la evenimente întâmplătoare. 
Dumneata iei decizii diferite. Însă, cu toate acestea, repeti 
aceleaşi greşeli în momente cruciale. Este ca şi când o 
parte din tine este atrasă în mod constant spre hău. 

— Vrei să spui că trebuie să devin altcineva ca să scap? 

— Vreau să spun că fiecare om îşi construieşte propria 
cuşcă, răspunde el. Aiden Bishop, cel care a venit primul la 
Blackheath - oftează, ca şi când această amintire l-ar 
tulbura - era atât de încăpățânat în ceea ce îşi dorea şi în 
felul său de a obţine acel lucru. Bărbatul acela nu ar fi 
putut scăpa niciodată de la Blackheath. Aiden Bishop, cel 
care stă în faţa mea, este diferit. Cred că eşti mai aproape 
decât ai fost vreodată, dar am crezut asta şi data trecută şi 
m-am înşelat. Adevărul este că vei fi supus unui test în 
viitor şi dacă te-ai schimbat, dacă te-ai schimbat cu 
adevărat, atunci, cine ştie, s-ar putea să existe o speranţă 
pentru tine. 

Aplecându-şi capul sub tocul uşii, iese pe coridor cu tot 
cu lumânare. 

— Mai ai patru gazde după Edward Dance, inclusiv ce ți- 
a mai rămas din ziua majordomului şi cea a lui Donald 
Davies. Fii cu băgare de seamă, domnule Bishop, lacheul 
nu va renunţa până nu le va fi ucis pe toate. Nu cred că îţi 
poţi permite luxul să pierzi vreuna. 

Zicând acestea, închide uşa. 

: 4 Ziua a şasea (continuare) y ` 


Anii lui Dance parcă sunt o mie de pietre care stau pe 
umerii mei. 

Michael şi Stanwin vorbesc în spatele meu, iar Sutcliffe 
şi Pettigrew râd zgomotos, cu băuturile în mâini. 

Rebecca stă aplecată deasupra mea cu o tavă din argint, 
pe care se află un pahar cu coniac. 

— Rebecca, zic eu cu voce duioasă, şi aproape că vreau 
să îmi întind mâna pentru a atinge gâtul soţiei mele. 

— Nu, domnule! Sunt Lucy, domnule! Lucy Harper, 
spune menajera, îngrijorată. Îmi pare rău că v-am trezit. 
Mi-era teamă că veţi cădea de pe zid. 

Eu clipesc, în încercarea de a alunga amintirea soţiei 
defuncte a lui Dance şi îmi reproşez că m-am purtat ca un 
idiot. Ce greşeală ridicolă. Din fericire, amintirea bunătăţii 
de care Lucy a dat dovadă faţă de majordom îmi mai 
domoleşte starea de iritare, cauzată de faptul că am fost 
surprins într-un moment de vulnerabilitate. 

— Doriţi ceva de băut, domnule? mă întreabă ea. Ceva 
care să vă încălzească? 

Privesc dincolo de ea şi o văd pe slujnica lui Evelyn, 
Madeline Aubert, care strânge într-un coş paharele 
murdare şi sticlele de coniac pe jumătate goale. Probabil 
că le-au adus cele două femei de la Blackheath, cât timp 
am dormit eu. Se pare că am aţipit mai mult decât am 
crezut, deoarece ele se pregătesc deja să plece. 

— Cred că sunt destul de ametit, răspund eu. 

Ea aruncă o privire peste umărul meu la Ted Stanwin, 
care îşi ţine mâna pe umărul lui Michael Hardcastle. Pe 
faţa ei se citeşte nesiguranța şi nu este de mirare, având în 
vedere felul în care el s-a comportat cu ea la amiază. 

— Nu-ti face griji, Lucy! I-l duc eu, îi spun, în timp ce mă 
ridic şi iau paharul cu coniac de pe tavă. Oricum voiam să 

vorbesc cu el. 

— Mulţumesc, domnule, zice ea, cu un zâmbet larg, apoi 
pleacă înainte să mă răzgândesc. 

Stanwin şi Michael nu spun nimic când mă apropii de ei, 
însă eu parcă aud cuvintele nerostite şi simt neliniştea pe 
care o aduc. 

— Michael, aş putea vorbi între patru ochi cu domnul 
Stanwin? îl întreb eu. 

— Desigur, zice Michael,  înclinându-şi capul şi 
retrăgându-se. 

Îi întind paharul lui Stanwin, ignorându-i privirea 
suspicioasă care se uită la pahar. 

— E o raritate că te cobori într-atât încât să vii şi să 
vorbeşti cu mine, Dance, îmi spune Stanwin, măsurându- 
mă din priviri aşa cum face un boxer cu adversarul său din 
ring. 

— Mă gândeam că ne-am putea ajuta reciproc, spun eu. 

— Sunt tot timpul interesat să-mi fac prieteni noi. 

— Vreau să ştiu ce ai văzut în dimineaţa în care a fost 
ucis Thomas Hardcastle. 

— Este o poveste veche, zice el, plimbându-şi degetul pe 
gura paharului. 

— Cu siguranță, merită să o aud direct de la sursă, spun 
eu. 

El aruncă o privire peste umărul meu şi le priveşte 
plecând pe Madeline şi pe Lucy, cu tot cu coş. Am impresia 
că el caută să-mi distragă atenția. Ceva legat de Dance îl 
face să se agite. 

— Bănuiesc că nu-i niciun rău în asta, mormăie el, 
acordându-mi din nou atenție. Pe vremea aceea eram 
paznic de vânătoare la conacul Blackheath. Imi făceam 
rondul în jurul lacului, cum făceam în fiecare dimineaţă, 
când i-am văzut pe Carver şi pe un alt diavol, care stătea 
cu spatele la mine, înjunghiindu-l pe băiat. Am tras cu 
arma în direcția lui, însă acesta a scăpat în pădure în timp 
ce eu mă luptam cu Carver. 

— lar pentru asta lordul şi lady Hardcastle ţi-au dat o 
plantație? întreb eu. 

— Da, însă n-am cerut eu, răspunde el, trăgând aer pe 
nas. 

— Alf Miller, grăjdarul-şef, zice că Helena Hardcastle s-a 
întâlnit cu Carver în dimineaţa aceea, cu câteva minute 
înainte de atac. Ce ai de spus în privinţa asta? 

— Că este un beţivan şi un mincinos afurisit, răspunde 
Stanwin, fără să ezite. 

Caut o urmă de şovăială sau de stinghereală, însă 
bărbatul acesta este un escroc desăvârşit şi încetează să se 
mai agite acum, când ştie ce vreau. Simt cum balanţa se 
înclină în favoarea lui, cum devine din ce în ce mai 
încrezător. 

L-am subestimat. 

Am crezut că îl voi putea intimida, aşa cum am procedat 
cu grăjdarul-şef şi cu Dickie, însă agitația lui Stanwin nu 
era un semn de teamă, ci neliniştea unui om care găseşte o 
întrebare într-o mare de răspunsuri. 

— Spune-mi, domnule Dance, zice el, aplecându-se 
suficient de aproape, încât să-mi şoptească la ureche. Cine 
este mama băiatului dumitale? Ştiu că nu a fost defuncta şi 
scumpa ta soţie, Rebecca. Să nu mă înţelegi greşit, dar am 
unele bănuieli şi m-ai scuti de efortul de a le găsi 
confirmarea dacă mi-ai spune direct. După aceea, s-ar 
putea să îţi reduc plăţile lunare pentru serviciile furnizate. 

Încremenesc. Acesta este cel mai bine păzit secret al lui 
Dance. Este cea mai mare ruşine a lui, punctul său 
vulnerabil, iar Stanwin ştie. 

Nu aş putea răspunde, chiar dacă aş vrea. 

Îndepărtându-se de mine, Stanwin varsă coniacul 
neatins în tufişuri cu o mişcare scurtă din încheietura 
mâinii. 

— Data viitoare când vrei să negociezi, asigură-te că ai 
ceva... 

O împuşcătură bubuie în spatele meu. 

Ceva mă stropeşte pe faţă, iar Stanwin se dă în spate 
împleticindu-se, apoi cade grămadă pe jos. Urechile îmi 
ţiuie şi, când îmi ating obrazul, văd că degetele îmi sunt 
mânjite de sânge. 

Este sângele lui Stanwin. 

Cineva ţipă, alţii icnesc şi strigă. 

Nimeni nu se mişcă, apoi toţi încep să se agite. 

Michael şi Clifford Herrington o iau în fugă spre trupul 
căzut, strigând la oameni să îl cheme pe doctorul Dickie, 
deşi este evident că şantajistul este mort. Are o rană 
deschisă în piept, iar răutatea îl părăseşte pentru 
totdeauna. Ochii lui privesc acuzatori în direcţia mea. 
Vreau să îi spun că nu eu sunt vinovatul şi că nu eu am 
făcut asta. Brusc, mi se pare a fi cel mai important lucru 
din lume. 

E din cauza şocului. 

Tufişurile foşnesc, iar Daniel îşi face apariţia, ţinând în 
mână o puşcă din care iese fum. Se uită la cadavru fără 
nicio remuşcare, încât aproape că îl cred nevinovat. 

— Ce-ai făcut, Coleridge? strigă Michael, verificându-i 
pulsul lui Stanwin. 

— Ceea ce i-am promis tatălui tău că voi face, răspunde 
el cu indiferenţă. M-am asigurat că Ted Stanwin nu vă va 
mai şantaja vreodată. 

— L-ai ucis! 

— Da, zice Daniel, în timp ce îi întâlnesc privirea şocată. 
L-am ucis. 

Daniel îşi bagă mâna în buzunar şi îmi întinde o batistă 
de mătase. 

— Curăţă-te, bătrâne! îmi spune. 

Eu o iau fără să mă gândesc şi chiar îi mulţumesc. Sunt 
ameţit şi dezorientat. Nimic din toate astea nu mi se pare 
aievea. Imi şterg sângele lui Stanwin de pe faţă şi mă 
holbez la pata purpurie de pe batistă de parcă aceasta ar 
putea, cumva, explica ce se întâmplă. Vorbeam cu 
Stanwin, apoi el a murit, iar eu nu înţeleg cum este posibil. 
Cu siguranţă trebuie să existe ceva mai mult. O urmărire, 
o teamă, un avertisment, sau ceva de genul acesta. N-ar 
trebui să murim pur şi simplu. Mi se pare o escrocherie. 
Atâta durere, atât de mult cerută. 

— Suntem distruşi, se văicăreşte Sutcliffe, rezemându-se 
de un copac. Stanwin a spus mereu că, dacă va păţi ceva, 

secretele noastre vor ieşi la suprafaţă. 

— Asta-i îngrijorarea ta? ţipă Herrington, întorcându-se 
spre el. Coleridge a omorât un om sub privirile noastre! 

— Un om pe care l-am urât toţi, ripostează Sutcliffe. Nu 
te preface că nu te-ai gândit la acelaşi lucru. Să nu se 
prefacă niciunul! Stanwin ne-a uscat de bani în timpul 
vieţii şi ne va distruge din mormânt. 

— Ba n-o va face, zice Daniel, sprijinindu-şi puşca de 
vânătoare pe umăr. 

Este sigurul care este calm. Singurul care nu se 
comportă diferit. Nimic din toate acestea nu înseamnă 
ceva pentru el. 

— Secretele cu care ne are la mână... zice Pettigrew. 

— Sunt scrise într-un carneţel care este la mine, îl 
întrerupe Daniel, scoţându-şi o ţigară din tabachera de 
argint. 

Mâna nici măcar nu îi tremură. Mâna mea. În ce naiba 
mă transformă Blackheath? 

— Am angajat pe cineva să îl fure, continuă el pe un ton 
relaxat, în timp ce îşi aprinde ţigara. Secretele voastre 
sunt secretele mele şi nu vor vedea niciodată lumina zilei. 
Şi-acum, cred că fiecare dintre voi îmi este dator cu o 
promisiune: nu veţi pomeni despre asta nimănui cât timp 
veţi trăi. S-a înţeles? Dacă întreabă cineva, spuneţi că 
Stanwin a rămas în urmă când am plecat. Nu a spus de ce 
şi nu l-aţi mai văzut de atunci. 

Toţi se privesc cu feţe impasibile, prea şocaţi ca să 
vorbească. Nu îmi dau seama dacă sunt prea înspăimântați 
de ceea ce au văzut sau pur şi simplu sunt copleşiţi de 
norocul care a dat peste ei. 

Cât despre mine, încep să îmi revin din starea de şoc şi 
să înţeleg, într-un final, fapta îngrozitoare a lui Daniel. În 
urmă cu o jumătate de oră, îl admiram pentru că dădea 
dovadă de un pic de bunătate faţă de Michael. Acum sunt 
acoperit de sângele altcuiva şi îmi dau seama cât de mult i- 
am subestimat disperarea. 

Disperarea mea. Îmi văd viitorul, iar acest lucru îmi 
provoacă greață. 

— Vreau să aud cuvintele, domnilor, zice Daniel, suflând 
fumul prin colţul gurii. Spuneţi-mi că aţi înţeles ce s-a 
întâmplat aici. 

Asigurările vin de-a valma. Sunt şoptite, dar sincere. 
Doar Michael pare supărat. 

Daniel îl priveşte în ochi şi rosteşte pe un ton rece: 

— Şi nu uitaţi! Toate secretele voastre se află în mâinile 
mele - ne lasă timp să ne gândim. Şi acum, cred că ar fi 
mai bine să ne întoarcem, înainte să vină cineva să ne 
caute. 

Această propunere este întâmpinată de un murmur 
aprobator şi toţi se întorc în pădure. Daniel îmi face un 
semn să rămân în urmă, aşteaptă până când se 
îndepărtează cu toţii şi îi vorbeşte: 

— Ajută-mă să-i verific buzunarele, îmi zice, suflecându- 
şi mânecile. Ceilalţi vânători se vor întoarce pe aici în 
curând şi nu vreau să ne vadă lângă cadavru. 

— Ce-ai făcut, Daniel? zic eu printre dinţi. 

— Mâine va fi viu, răspunde el, fluturând din mână 
dispreţuitor. Am doborât o sperietoare de ciori. 

— Trebuie să rezolvăm o crimă, nu să comitem una. 

— Dacă îi dai unui băieţel un trenuleţ, va încerca imediat 
să-l deraieze, zice el. Gestul nu spune nimic despre 
caracterul lui şi nici nu îl judecăm pentru asta. 

— Crezi că este un joc? izbucnesc eu, arătând cu degetul 
spre trupul lui Stanwin. 

— Un puzzle, cu piese de unică folosinţă. Dacă îl 
rezolvăm, plecăm acasă. Mă priveşte încruntat, de parcă 
aş fi un străin care cere indicaţii despre un loc care nu 
există. Nu-ţi înţeleg îngrijorarea. 

— Dacă vom rezolva uciderea lui Evelyn aşa cum 
sugerezi tu, nu merităm să plecăm acasă! Nu vezi? Măştile 
pe care le purtăm ne trădează. Ne deconspiră. 

— Vorbeşti în dodii, zice el, verificând buzunarele lui 
Stanwin. 

— Nu îţi dai seama că nu suntem mai mult noi înşine 
atunci când credem că oamenii nu ne privesc? Nu are 
importanţă dacă Stanwin va fi viu mâine; l-ai omorât azi. Ai 

omorât un om cu sânge-rece, iar asta îţi va întina sufletul 
pentru tot restul vieţii. Nu ştiu de ce ne aflăm aici, Daniel, 
sau de ce ni se întâmplă toate astea, dar ar trebui să 
dovedim că este o nedreptate. Să nu fim mândri de ea! 

— Eşti indus în eroare, zice el, în timp ce se simte 
disprețul în glasul lui. Nu ne mai putem purta urât cu 
aceşti oameni nici dacă ar fi nişte umbre pe pereţi. Nu 
înţeleg ce vrei de la mine. 

— Să ne păstrăm standardele ridicate, răspund eu, cu 
voce răstită. Să fim mai buni decât gazdele noastre! 
Uciderea lui Stanwin a fost soluţia lui Daniel Coleridge, 
dar nu ar trebui să fie şi a ta. Eşti un om bun. Nu trebuie 
să uiţi asta. 

— Un om bun... pufneşte el. A fi om bun nu înseamnă să 
eviţi faptele neplăcute. Uită-te unde suntem şi ce ni s-a 
întâmplat. Ca să scăpăm de aici, trebuie să facem tot ceea 
ce este necesar, chiar dacă firea noastră se împotriveşte. 
Ştiu că asta îţi provoacă greață şi că nu ai tăria necesară 
pentru asta. Şi eu am fost la fel, dar nu mai am timp de 
etică. Pot pune capăt acestei poveşti în seara aceasta şi 
chiar intenţionez s-o fac. Aşadar, nu mă judeca după cât de 
tare mă agăţ de bunătatea mea, ci după sacrificiile pe care 
sunt dispus să le fac, astfel încât tu să nu ţi-o piezi pe a ta. 
Dacă eu voi da greş, tu poţi încerca o altă cale. 

— Cum te vei putea suporta după ce vei fi terminat? îl 
întreb eu. 

— Mă voi uita la feţele celor din familia mea şi voi şti că 
pierderile de aici nu au fost nici pe departe atât de 
importante precum răsplata pe care am primit-o pentru că 
l-am părăsit. 

— Doar nu crezi asta, zic eu. 

— Ba da! La fel vei crede şi tu după câteva zile petrecute 
în locul acesta, îmi spune el. Şi acum, te rog, ajută-mă să îl 
percheziţionez, înainte ca vânătorii să ne găsească aici. N- 
am chef să-mi irosesc seara răspunzând la interogatoriul 
poliţiştilor. 

Nu are rost să mă contrazic cu el, deoarece privirea lui 
se întunecă. 

Oftez şi mă aplec deasupra cadavrului. 

— Ce trebuie să caut? îl întreb eu. 

— Răspunsuri, ca de obicei, răspunde el, desfăcând 
nasturii jachetei pline de sânge a şantajistului. Stanwin a 
strâns fiecare minciună de la Blackheath, inclusiv ultima 
piesă din puzzle-ul nostru, adică motivul uciderii lui 
Evelyn. Toate informaţiile pe care le deţine sunt notate 
codificat într-un carneţel, care se completează cu un altul 
în care se află codurile necesare pentru a le descifra. Eu îl 
am pe primul, însă Stanwin îl ţine tot timpul pe al doilea 
asupra lui. 

Vorbeşte despre carneţelul pe care Derby l-a furat din 
camera lui Stanwin. 

— L-ai furat de la Derby? îl întreb eu. Am fost lovit în 
cap aproape imediat ce am pus mâna pe el. 

— Bineînţeles că nu, zice el. Coleridge angajase deja pe 
cineva să îl fure, înainte să intru eu în trupul lui. Nici 
măcar nu am ştiut că era interesat de şantajul lui Stanwin 
până când mi-a fost livrat carneţelul. Dacă te ajută cu 
ceva, să ştii că m-am gândit să te avertizez. 

— Şi de ce n-ai făcut-o? 

El ridică din umeri. 

— Derby e ca un câine turbat; de aceea am considerat că 
este mai bine pentru toată lumea să îl mai las să doarmă 
câteva ore. Să-i dăm bătaie, timpul ne presează! 

Mă cutremur şi îngenunchez lângă cadavru. Nimeni nu 
merită să moară astfel, nici măcar un om ca Stanwin. 
Pieptul îi este sfârtecat, iar sângele i s-a îmbibat în haine. 
Acesta mi se prelinge printre degete atunci când îmi vâr 
mâna în buzunarul pantalonilor lui. 

Mă mişc încet şi abia dacă mă uit. 

Daniel nu are astfel de remuşcări şi îi percheziţionează 
cămaşa şi jacheta, părând netulburat de carnea zdrenţuită 
care se zăreşte prin ele. Când terminăm percheziţia, avem: 
o tabacheră, un cuţit de buzunar şi o brichetă, dar nu şi 
carneţelul cu coduri. 

Ne uităm unul la altul. 

— Trebuie să îl întoarcem, zice Daniel, citindu-mi 

gândurile. 

Stanwin este un bărbat masiv şi ne chinuim să îl 
întoarcem pe burtă. Merită. Mă simt mai confortabil să 
percheziţionez un cadavru care nu se uită la mine. 

În timp ce Daniel îşi trece mâinile peste cracii 
pantalonilor lui, eu îi ridic jacheta şi zăresc o umflătură în 
căptuşeala cusută neglijent. 

Simt un val de entuziasm care mă face să mă ruşinez. 
Ultimul lucru pe care mi-l doresc este să justific metodele 
lui Daniel, însă acum, când suntem pe punctul de a face o 
descoperire, devin din ce în ce mai exaltat. 

Folosesc cuțitul mortului pentru a tăia cusăturile, iar 
carneţelul cu coduri îmi alunecă în palmă. Nici n-a ieşit 
bine, că descopăr altceva în spatele căptuşelii. Bag mâna şi 
scot un medalion mic din argint, fără lanţ. Ilnăuntru se află 
o fotografie şi, deşi este veche şi crăpată, este evident că 
înfăţişează o fetiţă cu păr roşcat, cu vârsta în jur de şapte 
sau opt ani. 

I-o arăt lui Daniel, dar el este mult prea preocupat să 
frunzărească paginile carneţelului cu coduri pentru a fi 
atent. 

— Asta e! exclamă el încântat. Aceasta este salvarea 
noastră. 

— Sper, zic eu. Am plătit un preţ scump pentru ea. 

Când îşi ridică ochii din carneţel, pare a fi un alt om faţă 
de cel care l-a deschis să îl citească. Acesta nu este nici 
Daniel din Bell, nici cel din Ravencourt. Nu este nici măcar 
bărbatul care a fost acum câteva minute şi care susţinea 
necesitatea faptelor sale. Acesta este un om triumfător, pe 
picior de plecare. 

— Nu sunt mândru de ce-am făcut, zice el. Darnu a 
existat o altă cale, crede-mă. 

N-o fi el mândru, dar nici ruşinat nu este. Acest lucru 
este cert, iar eu îmi amintesc de avertismentul doctorului 
ciumei. 

„Aiden Bishop, cel care a venit primul la Blackheath... 
era atât de încăpățânat în ceea ce îşi dorea şi în felul său 
de a obține acel lucru. Bărbatul acela nu ar fi putut scăpa 

niciodată de la Blackheath.” 

În disperarea lui, Daniel comite aceleaşi greşeli pe care 
le-am comis şi eu mereu, întocmai cum m-a avertizat 
doctorul ciumei că voi face. 

Indiferent de ce s-ar întâmpla, nu îmi pot îngădui să 
devin acea persoană. 

— Eşti gata de plecare? mă întreabă Daniel. 

— Ştii drumul spre casă? zic eu, privind pădurea şi 
realizând că habar nu am cum am ajuns aici. 

— E spre est, răspunde el. 

— Şi încotro trebuie să o luăm? 

Bagă o mână în buzunar şi scoate busola lui Bell. 

— Am împrumutat-o de la el în dimineaţa aceasta, zice 
el, aşezând-o în palmă. E ciudat cum se repetă lucrurile, 
nu-i aşa? 

Ajungem la conac oarecum pe neaşteptate. Copacii lasă 
locul pajiştii noroioase. Ferestrele strălucesc în lumina 
lumânărilor. Trebuie să recunosc că mă bucur când văd 
casa. Deşi eram înarmat, pe tot parcursul călătoriei nu am 
făcut decât să fiu cu ochii în patru la lacheu. Dacă este atât 
de valoros carneţelul cu coduri, cum crede Daniel, trebuie 
să presupun că şi duşmanul nostru îl caută. 

În curând, va veni după noi. 

Siluetele trec încoace şi încolo pe lângă ferestrele de la 
etaj, iar vânătorii urcă treptele cu paşi obosiţi şi pătrund în 
albul strălucitor din vestibul, scoţându-şi şepcile şi 
jachetele. Apa murdară bălteşte pe marmură. O menajeră 
se plimbă printre noi cu o tavă plină cu pahare cu vin, iar 
Daniel ia două pahare şi îmi întinde unul. 

Ciocneşte cu mine, apoi dă pe gât băutura chiar în 
momentul în care Michael ni se alătură. Ca noi toţi, şi el 
pare să fi supravieţuit potopului. Ploaia i-a lipit părul negru 
de faţa palidă. Arunc o privire la ceasul lui şi descopăr că 
este ora 6:07 p.m. 

— Am trimis câţiva servitori de încredere după trupul lui 
Stanwin, zice el în şoaptă, servindu-se cu un pahar de vin 
de pe tavă. Le-am spus că i-am descoperit trupul când m- 
am întors de la vânătoare şi le-am poruncit să îl ascundă 
într-una dintre vechile magazii de oale. Nimeni nu îl va 
găsi acolo, iar eu voi chema poliţia abia mâine-dimineaţă, 
la prima oră. Imi pare rău, dar nu am de gând să îl las să 
putrezească în pădure mai mult timp decât este nevoie. 

Ţine strâns în mână paharul cu vin, pe jumătate gol şi, 
deşi băutura i-a adus puţină roşeaţă în obraji, nu este 
suficient. 

Mulțimea din vestibul a început să se împrăştie acum. 
Câteva menajere şi-au făcut deja apariţia cu găleți cu zoaie 
şi stau deoparte, aşteptând cu mopurile în mâini. Ne 
privesc încruntate, încercând să ne facă să ne ruşinăm şi 
să plecăm, astfel încât ele să îşi poată face treaba. 

Michael se freacă la ochi şi se uită la noi pentru prima 
oară. 

— Voi onora promisiunea tatălui meu, zice el. Dar n-o fac 
cu plăcere. 

— Michael... începe Daniel, întinzându-i mâna, dar 
Michael se fereşte. 

— Te rog, nu, zice el, simțindu-se trădat. Vom vorbi într- 
o altă zi. Nu acum. Nu în seara aceasta. 

Apoi ne întoarce spatele şi urcă scările ce duc spre 
camera lui. 

— Nu-l băga în seamă, zice Daniel. Crede că am făcut-o 
din lăcomie. Nu înţelege cât este de important. 
Răspunsurile se află în carneţel, ştiu asta! 

Este entuziasmat, ca un băieţel care a primit o praştie 
nouă. 

— Aproape că am reuşit, Dance, zice el. Suntem aproape 
liberi. 

— Şi-apoi, ce se va întâmpla? întreb eu. Pleci tu de aici? 
Sau eu? Nu putem scăpa amândoi pentru că suntem 
aceeaşi persoană. 

— Nu ştiu, răspunde el. Să presupunem că Aiden Bishop 
se va trezi din nou, cu amintirile intacte. Să sperăm că nu 
îşi va aminti de niciunul din noi. Suntem nişte coşmaruri, 
este mai bine să fie uitate. Se uită la ceas. Hai să nu ne 
gândim la asta acum. Anna a aranjat o întâlnire cu Bell în 
cimitir în seara asta. Dacă nu se înşală, lacheul a aflat 
despre asta şi cu siguranţă îşi va face apariţia. Ea va avea 
nevoie de noi ca să îl prindem. Înseamnă că avem patru 
ore la dispoziţie ca să obţinem ce avem nevoie din 
carneţel. Ce-ar fi să te schimbi şi să vii în camera mea? O 
vom face împreună. 

— Vin imediat, zic eu. 

Bucuria lui este un stimulent rar. În seara aceasta îi vom 
veni de hac lacheului şi îi vom duce răspunsul doctorului 
ciumei. Sunt sigur că, undeva, în casă, celelalte gazde ale 
mele îşi perfecţionează planul lor de a-i salva viaţa lui 
Evelyn, ceea ce înseamnă că eu trebuie doar să găsesc o 
cale pentru a o salva şi pe Anna. Nu pot să cred că m-a 

minţit în tot acest timp şi nu îmi pot imagina să plec din 
acest loc fără ea, după tot ce a făcut ca să mă ajute. 

Podeaua scârţâie sub paşii mei când mă îndrept spre 
camera mea, iar conacul geme sub greutatea celor care s- 
au întors de la vânătoare. Toată lumea se pregăteşte 
pentru cină. 

Îi invidiez pentru seara pe care o vor avea, deoarece eu 
am un scop mai întunecat. 

Mult mai întunecat, lacheul nu se va lăsa uşor. 

— Poftim, zic eu, aruncând o privire în jur ca să mă 
asigur că nu trage nimeni cu urechea. Este adevărat că tu 
eşti ce a mai rămas din adevăratul Aiden Bishop? 

Tăcerea îmi răspunde la întrebare şi, undeva, înlăuntrul 
meu, îl simt pe Dance zâmbindu-mi batjocoritor. Aş putea 
să îmi imaginez ce ar spune avocatul bătrân şi scorţos 
despre un bărbat care vorbeşte singur. 

În afară de lumina slabă a focului din şemineu, camera 
este cufundată în întuneric, deoarece servitorii au uitat să 
aprindă lumânările înainte să sosesc eu. Devin suspicios. 
Ridic puşca la umăr. Un paznic de vânătoare a vrut să mi-o 
ia când am intrat în casă, dar eu l-am alungat, insistând că 
arma face parte din colecţia personală. 

Aprind lampa de lângă uşă şi o văd pe Anna stând într- 
un colţ al încăperii, cu braţele lăsate pe lângă corp şi cu 
faţa inexpresivă. 

— Anna, zic eu, mirat, lăsând arma jos. Ce s-a... 

Podeaua scârţâie în spatele meu şi simt o durere 
ascuţită în partea laterală. O mână aspră mă trage în 
spate, acoperindu-mi gura. Simt cum sunt întors şi mă 
trezesc faţă în faţă cu lacheul. Rânjeşte şi ochii lui mă 
sfredelesc, de parcă ar încerca să descopere ceva ascuns 
în interiorul meu. 

Ochii aceia. 

Încerc să ţip, dar el mă strânge de falcă. 

Ridică arma. Apoi coboară foarte încet vârful acesteia pe 
pieptul meu şi mi-l împlântă în stomac. Fiecare lovitură îmi 
provoacă o durere mai mare decât cea anterioară, până 
când nu mai simt decât durere. 

Niciodată nu mi-a fost atât de frig şi nu m-am simţit 
niciodată atât de liniştit. 

Picioarele mi se înmoaie, dar el îmi susţine greutatea, 
lăsându-mă cu grijă pe podea. Mă priveşte în ochi, 
absorbind viaţa care se scurge din ei. 

Deschid gura să ţip, dar nu reuşesc să scot un sunet. 

— Fugi, iepuraşule! zice el, cu faţa apropiată de a mea. 
Fugi! 

a f Ziua a doua (continuare) ) = 


Ţip, sărind din patul majordomului, doar pentru a fi 
împins la loc de lacheu. 

— El e? întreabă, aruncându-i o privire peste umăr 
Annei, care stă lângă fereastră. 

— Da, răspunde ea, cu voce tremurândă. 

Lacheul se apleacă mai mult. Are vocea răguşită, iar 
respirația, care îi miroase a bere, îmi încălzeşte obrazul. 

— N-ai sărit suficient de departe, iepuraş, îmi zice el. 

Lama îmi pătrunde în partea laterală, iar sângele mi se 
revarsă pe aşternuturi. Odată cu el se scurge şi viaţa mea. 


e 317 » 


43 


í 4 Ziua a şaptea X = 


Ţip într-o beznă sufocantă, cu spatele lipit de perete şi 
cu genunchii aduşi la piept. Îmi duc mâna din instinct la 
locul unde a fost înjunghiat majordomul, blestemându-mi 
idioţenia. Doctorul ciumei a spus adevărul. Anna m-a 
trădat. 

Simt că mi se face greață şi îmi storc creierii să găsesc o 
explicaţie rezonabilă, dar am văzut-o cu ochii mei. Ea m-a 
minţit în tot acest timp. 

Nu este singura vinovată de asta. 

— Taci! zic eu, furios. 

Inima îmi bubuie în piept şi respir greu. Trebuie să mă 
liniştesc, altminteri nu voi fi de folos nimănui. Aştept un 
minut, încercând să mă gândesc la orice altceva, dar nu la 
Anna, însă este surprinzător de greu. Nu am realizat de 
câte ori m-am gândit la ea în tăcere. 

Ea reprezenta siguranţa şi confortul. 

Ea era prietena mea. 

Imi schimb poziţia. Incerc să îmi dau seama unde m-am 
trezit şi dacă mă paşte vreun pericol iminent. La prima 
vedere, par a fi în siguranţă. Ating cu umerii pereţii de o 
parte şi de cealaltă a mea şi un fascicul de lumină 
pătrunde _ printr-o crăpătură de lângă urechea mea 
dreaptă. În stânga mea se află câteva cutii din carton 
prăfuite, iar la picioare sunt sticle. 

Imi întorc ceasul de mână spre lumină şi descopăr că 
este 10:13 a.m. Bell nici măcar nu a ajuns la conac. 

— E tot dimineaţă, îmi zic eu, simţindu-mă uşurat. Mai 
am timp. _ 

Buzele îmi sunt uscate, iar limba îmi este crăpată. In aer 
se simte un miros greu de mucegai şi am impresia că mi-a 
vârât cineva pe gât o cârpă murdară. O băutură mi-ar 
prinde bine; ceva rece, orice cu gheaţă. A trecut mult timp 

de când nu m-am mai trezit în aşternuturi de bumbac, iar 
supliciile zilei stau la coadă răbdătoare de partea cealaltă 
a unei băi calde. 

Nici nu mai ştiu de când n-am mai dus-o bine. 

Gazda mea trebuie să fi dormit toată noaptea în poziţia 
aceasta, deoarece e un chin să mă mişc. Din fericire, 
panoul din dreapta mea stă într-o balama şi se deschide 
fără prea mare efort. Mi se umezesc ochii din cauza luminii 
orbitoare care inundă încăperea de dincolo. 

Mă aflu într-o galerie lungă, care se întinde cât e 
conacul de mare, şi din al cărei tavan atârnă pânze de 
păianjen. Pereţii sunt din lemn negru, iar pe jos zac zeci de 
articole de mobilier vechi, acoperite de un strat gros de 
praf şi găurite de cari. Mă scutur de praf şi mă ridic în 
picioare, încercând să scap de senzaţia de plumb. Se pare 
că gazda mea şi-a petrecut noaptea într-un dulap aflat sub 
nişte scări care duc la o scenă. Nişte partituri îngălbenite 
stau deschise în faţa unui violoncel prăfuit. Când mă uit la 
ele, am impresia că am dormit pe tot parcursul unei mari 
catastrofe, că Judecata de Apoi a avut loc în timp ce eu am 
stat înghesuit în dulap. 

Ce naiba căutam acolo? 

Simt durere în tot corpul şi mă apropii clătinându-mă de 
una dintre ferestrele înşirate de-a lungul galeriei. Geamul 
este murdar, însă, când şterg o porţiune cu mâneca, văd 
grădinile conacului. Sunt la ultimul etaj al casei. 

Incep, din obişnuinţă, să scotocesc prin buzunare în 
căutarea unui indiciu care să-mi dezvăluie identitatea, dar 
îmi dau seama că nu este nevoie. Sunt Jim Rashton. Am 
douăzeci şi şapte de ani, sunt poliţist, iar părinţii mei, 
Margaret şi Henry, nu îşi mai încap în piele de mândrie ori 
de câte ori spun acest lucru cuiva. Am o soră, un câine şi 
sunt îndrăgostit de o femeie pe care o cheamă Grace 
Davies. ea este motivul pentru care mă aflu la această 
petrecere. 

Orice barieră care a existat între mine şi gazdele mele 
aproape că a dispărut. Abia mai disting viaţa lui Rashton 
de a mea. Din păcate, nu îmi mai amintesc cum am ajuns 

în dulap din cauza sticlei de scotch pe care Rashton a băut- 
o seara trecută. Îmi amintesc că am spus poveşti vechi, că 
am râs şi că am dansat, petrecând nechibzuit o seară 
menită să aducă doar plăcere. 

Oare lacheul a fost acolo? El a făcut asta? 

Încerc din răsputeri să-mi amintesc, însă seara trecută 
este învăluită în aburii bahici. Din cauza stării de agitaţie, 
îmi duc din instinct mâna la tabachera din piele pe care 
Rashton o ţine în buzunar, dar înăuntru nu a mai rămas 
decât o ţigară. Sunt tentat să o aprind pentru a mă linişti, 
însă, având în vedere circumstanţele, încordarea mi-ar 
putea fi de folos, mai ales dacă va trebui să scap de aici 
prin luptă. Lacheul mi-a luat urma de la Dance la 
majordom, aşadar mă îndoiesc că voi fi în siguranţă în 
Rashton. 

De acum înainte, precauţia va fi adevărata mea prietenă. 

Privesc în jur în căutarea unei arme şi găsesc statuia din 
bronz a lui Atlas. Înaintez tiptil, cu ea ridicată deasupra 
capului, şi îmi croiesc drum printre pereţii plini cu 
dulapuri şi printre rândurile de scaune, ce seamănă cu o 
pânză uriaşă, până când ajung în dreptul unei draperii de 
un negru şters, care se întinde cât e încăperea de lungă. 
De pereţi sunt sprijiniți copaci din carton, iar cuierele din 
apropiere sunt pline cu costume. Printre acestea se află 
şase sau şapte costume de doctor al ciumei. Pălăriile şi 
măştile sunt aruncate grămadă într-o cutie care zace pe 
podea. Se pare că familia obişnuia să monteze piese de 
teatru aici. 

Pardoseala scârţâie, iar draperia se mişcă. Cineva se 
foieşte după ea. 

Mă încordez şi îl ridic pe Atlas deasupra capului... 

Anna ţâşneşte afară, cu obrajii roşii. 

— O, Slavă cerului! exclamă ea când mă vede. 

Abia mai respiră şi are cearcăne adânci în jurul ochilor 
căprui şi injectaţi. Părul blond îi este desfăcut şi încâlcit. 
Îşi strânge boneta în mână. Caietul de schiţe, în care ţine 
evidenţa fiecărei gazde a mea, i se iveşte din şorţ. 

— Eşti Rashton, nu? Haide! Avem la dispoziţie doar o 

jumătate de oră ca să îi salvăm pe ceilalţi, zice ea, făcând 
un pas în faţă cu scopul dea mă lua de mână. 

Eu mă feresc, ţinând statuia ridicată deasupra capului, 
însă repeziciunea cu care se fac prezentările m-a 
descumpănit. La fel şi lipsa de vină din vocea ei. 

— Nu merg nicăieri cu tine, zic eu, strângând mai tare 
statuia în mână. 

Pe faţă i se citeşte nedumerirea, apoi pare să îşi dea 
seama. 

— E din cauza a ceea ce s-a întâmplat cu Dance şi cu 
majordomul? mă întreabă ea. Nu ştiu nimic despre asta. 
De fapt, nu ştiu nimic. M-am trezit de curând. Ştiu doar că 
vei intra în opt persoane diferite şi că lacheul le omoară pe 
toate. Trebuie să mergem să îi salvăm pe cei care au mai 
rămas. 

— Te aştepţi să am încredere în tine? zic eu, uluit. I-ai 
distras atenţia lui Dance în timp ce lacheul l-a ucis. Te-ai 
aflat în încăpere când acesta l-a ucis pe majordom. L-ai 
ajutat şi te-am văzut! 

Ea scutură din cap. N 

— Nu fi prost! strigă ea. Incă n-am făcut toate astea şi, 
chiar dacă le voi face, nu va fi ca să te trădez. Dacă voiam 
să mori, ţi-aş fi eliminat gazdele înainte ca acestea să se 
trezească. Nu m-ai fi văzut, iar eu cu siguranţă nu aş fi 
colaborat cu un bărbat care s-ar întoarce împotriva mea, 
odată ce vom fi terminat. 

— Atunci, ce căutai acolo? o întreb. 

— Nu ştiu. N-am trăit încă partea aceea, ripostează ea. 
Tu - un alt tu, adică - mă aşteptai când m-am trezit. Mi-a 
dat o carte în care scria să îl găsesc pe Derby în pădure, 
apoi să vin aici pentru a te salva pe tine. Asta este ziua 
mea. Doar atâta ştiu. 

— Nu este suficient, zic eu, fără ocolişuri. Eu n-am făcut 
nimic din toate astea, aşa că nu ştiu dacă spui adevărul. 

Pun statuia jos şi trec pe lângă ea, îndreptându-mă spre 
draperia de după care a ieşit ea. 

— Nu pot avea încredere în tine, Anna, zic eu. 

— De ce? mă întreabă ea, apucându-mă de mână. Eu am 

încredere în tine. 

— Nu este... 

— Îţi aminteşti ceva din salturile noastre temporale 
anterioare? 

— Doar numele tău, răspund eu, în timp ce privesc cum 
degetele noastre se împletesc şi simt cum mă împotrivesc 
din ce în ce mai puţin. 

Îmi doresc atât de mult să o pot crede. 

— Nu îţi aminteşti cum a luat sfârşit niciunul dintre ele? 

— Nu, răspund eu, începând să-mi pierd răbdarea. De ce 
mă întrebi asta? 

— Pentru că eu îmi amintesc, răspunde ea. Motivul 
pentru care îţi ştiu numele este pentru că îmi amintesc că 
te-am chemat în casa de oaspeţi. Ne-am înţeles să ne 
întâlnim acolo. Tu ai întârziat, iar eu mi-am făcut griji. Am 
fost foarte fericită să te văd, dar apoi am văzut expresia de 
pe faţa ta. 

Ochii ei îi găsesc pe ai mei. Pupilele îi sunt mari, negre 
şi îndrăzneţe. Sunt sincere. Cu siguranţă ea nu ar fi 
putut... 

Toţi din casa aceasta poartă o mască. 

— M-ai omorât pe loc, zice ea, atingându-mi obrazul, în 
timp ce eu îi privesc cu atenţie faţa pe care eu încă nu o 
văzusem. Când m-ai găsit în dimineaţa aceasta, eram atât 
de speriată, încât a fost cât pe ce s-o iau la fugă. Iar tu erai 
atât de distrus... atât de speriat. Toate vieţile tale s-au 
prăbuşit peste tine. Nu o puteai deosebi pe una de 
cealaltă; nici măcar nu ştiai cine erai. Mi-ai dat cartea 
aceasta şi mi-ai spus că îţi pare rău. Repetai întruna asta. 
Mi-ai spus că nu mai erai acelaşi om şi că nu putem scăpa 
de aici făcând aceleaşi greşeli la nesfârşit. A fost ultimul 
lucru pe care l-ai spus. 

Amintirile încep să-mi revină încet în minte, însă par 
atât de îndepărtate, încât am impresia că sunt un om care 
îşi întinde mâna peste un râu, încercând să prindă între 
degetele sale un fluture. 

Anna îmi pune piesa de şah în palmă, îndoindu-mi 
degetele în jurul ei. 

— Asta s-ar putea să te ajute, îmi zice. Am folosit aceste 
piese în ultimul salt temporal ca să ne putem recunoaşte. 
Un nebun pentru tine, Aiden Bishop, şi un cal pentru mine. 
Un protector, ca acum. 

Îmi amintesc sentimentul de vină - întristarea. Îmi 
amintesc regretul. Nu sunt imagini pentru că nu există nici 
măcar o amintire. Nu are importanţă. Simt că vorbele ei 
sunt adevărate, aşa cum am simţit că legătura noastră de 
prietenie este puternică, de prima oară când ne-am 
cunoscut, şi cum am perceput durerea agonizantă care m-a 
adus la Blackheath. Are dreptate, am ucis-o. 

— Acum îţi aminteşti? zice ea. 

Dau din cap ruşinat şi îngreţoşat. Nu am vrut să îi fac 
rău. Ştiu asta. Lucram împreună ca azi, dar ceva s-a 
schimbat... Eu am devenit disperat. Am văzut cum îmi 
scapă printre degete şansa de a scăpa şi am intrat în 
panică. Mi-am promis că voi găsi o cale prin care să o 
salvez după ce plecam. Mi-am ascuns trădarea în intenţii 
nobile şi am făcut ceva îngrozitor. 

Mă cutremur şi simt cum mă inundă valuri de repulsie. 

— Nu ştiu din ce salt temporal este această amintire, 
zice Anna, dar cred că am tinut-o minte ca un avertisment 
pentru mine. Un avertisment să nu mai am încredere în 
tine niciodată. 

_ — Îmi pare rău, Anna, zic eu. Am... am uitat ce-am făcut. 
In schimb, ţi-am ţinut minte numele. 'Ţi-am promis şi mi-am 
promis că data viitoare mă voi descurca mai bine. 

— Şi îţi ţii promisiunea, zice ea, pe un ton împăciuitor. 

Mi-aş dori să fie adevărat, dar ştiu că nu este. Mi-am 
văzut viitorul. Am vorbit cu el şi l-am ajutat să ţeasă intrigi. 
Daniel face aceleaşi greşeli pe care le-am făcut şi eu în 
ultimul salt temporal. 

Disperarea l-a făcut nemilos, iar dacă eu nu îl voi opri, el 
o va sacrifica din nou pe Anna. 

— De ce nu mi-ai spus adevărul când ne-am întâlnit 
prima oară? o întreb eu, încă ruşinat. 

— Pentru că îl ştiai deja, răspunde ea, încreţindu-şi 
fruntea. Din punctul meu de vedere, noi ne-am cunoscut în 

urmă cu două ore, dar tu ştiai deja totul despre mine. 

— Prima oară când te-am cunoscut, eram Cecil 
Ravencourt, răspund eu. 

— Atunci suntem undeva la mijloc, pentru că habar nu 
am cine este persoana aceasta, zice ea. Dar nu contează. 
N-am să-i spun nici lui şi nici celorlalţi, pentru că nu 
contează. Nu am fost noi în acele salturi temporale. 
Indiferent cine ar fi fost, eu am făcut alte alegeri şi alte 
greşeli. Aleg să am încredere în tine, Aiden, şi am nevoie 
să ai şi tu încredere în mine, pentru că locul acesta este... 
ştii cum funcţionează. Indiferent ce crezi că făceam când 
te-a ucis lacheul, nu a fost tot. Nu a fost adevărat. 

Ar fi putut să pară sinceră dacă n-ar fi fost acea voce 
sugrumată şi dacă n-ar fi bătut cu piciorul în podea. li simt 
mâna tremurând pe obrazul meu şi tensiunea din vocea ei. 
În ciuda bravadei, ea se teme în continuare de mine, de 
bărbatul care am fost, de bărbatul care s-ar putea ascunde 
în interiorul meu. 

Nici nu îmi pot imagina curajul de care a trebuit să dea 
dovadă ca să vină aici. 

— Nu ştiu cum să ieşim amândoi de aici, Anna. 

— Ştiu. Ă 

— Dar voi găsi o cale. Nu voi pleca fără tine. Îţi promit. 

— Ştiu şi asta. 

În momentul acela, ea îmi trage o palmă. 

— Asta este pentru că m-ai ucis, zice ea, ridicându-se în 
vârful degetelor pentru a săruta locul în care m-a lovit. Să 
mergem şi să-l împiedicăm pe lacheu să te mai omoare. 

Pe măsură ce coborâm prin întuneric pe scara îngustă şi 
spiralată, lemnul trosneşte. În cele din urmă, ne afundăm 
în beznă. 

— Ştii de ce mă aflam în dulap? o întreb eu pe Anna, 
care merge în faţa mea şi înaintează cu paşi repezi. 

— Habar n-am, dar asta ţi-a salvat viaţa, răspunde ea, 
aruncându-mi o privire peste umăr. În carte scrie că 
lacheul va veni după Rashton cam pe vremea asta. Dacă el 
ar fi dormit în camera lui noaptea trecută, lacheul l-ar fi 
găsit. 

— Poate că ar trebui să-l lăsăm să mă găsească, zic eu, 
simțind un val de entuziasm. Haide, mi-a venit o idee! 

Trec pe lângă Anna şi încep să cobor treptele două câte 
două. 

Dacă lacheul îl urmăreşte pe Rashton în dimineaţa 
aceasta, există mari şanse ca acesta să stea la pândă pe 
coridoare. El se aşteaptă să găsească un bărbat dormind în 
pat, ceea ce înseamnă că, pentru prima oară, sunt în 
avantaj. Cu puţin noroc, aş putea pune capăt acestei 
poveşti, o dată pentru totdeauna. 

Scările se termină brusc în faţa unui perete văruit, iar 
Anna, care se află la jumătatea scării, îmi spune să 
încetinesc. Fiind un ofiţer de poliţie destul de pregătit - 
după cum recunoaşte chiar el -, Rashton nu este străin de 
lucrurile ascunse. Degetele mele îndemânatice localizează 
o trecere ascunsă, care îmi permite să mă rostogolesc în 
coridorul întunecat de afară. Flăcările lumânărilor pâlpâie 
în interiorul aplicelor, iar veranda, care se află în stânga 
mea, este pustie. Am ieşit la parter, iar uşa prin care am 
intrat începe să se facă din nou una cu peretele. 

Lacheul se află la mai puţin de douăzeci de metri 
depărtare. Stă în genunchi şi forţează o încuietoare. 
Instinctul îmi spune că este camera mea. 

— Pe mine mă cauţi, ticălosule? zic eu cu dispreţ, 
năpustindu-mă asupra lui, înainte ca el să aibă ocazia să 

pună mâna pe cuţit. 

Se ridică în picioare mai repede decât mi-am imaginat, 
face un salt în spate şi mă loveşte cu piciorul în piept. Mă 
lasă fără aer. Aterizez greoi şi mă ţin cu mâna de coaste, 
iar el nu se clinteşte din loc. Stă nemişcat şi aşteaptă, 
ştergându-şi cu dosul palmei saliva din colţul gurii. 

— Ce iepuraş curajos! zice el, rânjind. Te voi spinteca 
încet. 

Mă ridic, mă scutur de praf şi iau o poziţie de boxer, 
devenind brusc conştient de greutatea braţelor mele. 
Noaptea petrecută, când eram în dulap, nu m-au ajutat la 
nimic, iar acum, încrederea mea în ele scade cu fiecare 
secundă care trece. De data aceasta, mă apropii de el 
încet, fandând în stânga şi în dreapta. Încerc să găsesc o 
ocazie ca să atac, însă aceasta nu mai apare. Simt o 
lovitură în bărbie şi capul mi se dă pe spate. Nici măcar nu 
anticipez al doilea pumn ce îmi zdruncină stomacul, sau pe 
al treilea, care mă pune la podea. 

Sunt dezorientat, ameţit şi abia mai respir în momentul 
în care lacheul se apleacă deasupra mea, mă ridică de păr 
şi se întinde după cuţit. 

— Hei! strigă Anna. 

E o mică diversiune, dar este suficientă. Mă eliberez din 
strânsoarea lacheului, îl lovesc cu piciorul în genunchi, 
apoi îl izbesc cu umărul în faţă şi îi sparg nasul. Sângele 
lui îmi pătează cămaşa. Se retrage pe coridor, clătinându- 
se, şi înşfacă un bust pe care îl azvârle cu o mână spre 
mine. Sunt obligat să sar într-o parte, iar el dispare după 
un colţ. 

Vreau să îl urmăresc, dar nu am forţa necesară. Alunec 
de-a lungul peretelui până când ajung pe podea, în fund, 
ţinându-mă cu mâna de coastele care mă dor. Sunt 
înspăimântat şi descurajat. El a fost prea rapid şi prea 
puternic. Dacă lupta ar fi durat mai mult, aş fi fost mort. 
Sunt sigur de asta. 

— Idiotule! ţipă Anna, privindu-mă ameninţător. Era cât 
pe ce să-ţi pierzi viaţa! 

— Te-a văzut? o întreb eu, scuipând sângele din gură. 

— Nu cred, răspunde ea, întinzându-mi o mână pentru a 
mă ajuta să mă ridic. Am rămas ascunsă şi mă îndoiesc că 
a mai putut vedea ceva după ce i-ai spart nasul. 

— Îmi pare rău, Anna, îi spun. Am crezut sincer că îi vom 
putea veni de hac. 

— Să-ţi pară rău, fir-ar să fie, zice ea, luându-mă prin 
surprindere cu o îmbrăţişare strânsă în care simt cum 
tremură tot corpul. Trebuie să fii cu băgare de seamă, 
Aiden. Din cauza ticălosului ăstuia, ţi-au mai rămas doar 
câteva gazde. Dacă vei face o greşeală, vom rămâne 
blocaţi aici. 

Această revelaţie mă izbeşte drept în faţă. 

— Mi-au mai rămas doar trei gazde, repet eu, uluit. 

Sebastian Bell a leşinat când a văzut iepurele mort din 
cutie. Majordomul, Dance şi Derby au fost ucişi, iar 
Ravencourt a adormit în sala de bal după ce a văzut-o pe 
Evelyn luându-şi viaţa. Mai rămân Rashton, Davies şi 
Gregory Gold. Între fragmentarea zilelor şi salturile înainte 
şi înapoi, am pierdut numărătoarea gazdelor. 

Ar fi trebuit să-mi dau seama imediat. 

Daniel a susţinut că era ultima mea gazdă, dar acest 
lucru nu poate fi adevărat. 

Simt cum ruşinea mă acoperă ca o pătură călduroasă. 
Nu îmi vine să cred că am fost păcălit atât de uşor. Că m- 
am lăsat păcălit. 

Nu a fost doar din vina ta. 

Doctorul ciumei m-a avertizat că Anna mă va trăda. De 
ce mi-a spus asta când Daniel era cel care mă minţea? Şi 
de ce mi-a spus că existau doar trei persoane care 
încercau să scape din casa aceasta, când, de fapt, erau 
patru? Şi-a dat toată osteneala să ascundă caracterul 
duplicitar al lui Daniel. 

— Am fost atât de orb, zic eu, cu superficialitate. 

— Ce s-a întâmplat? mă întreabă Anna, în timp ce se 
retrage şi mă priveşte îngrijorată. 

Şovăi, însă mintea începe să mi se limpezească, iar 
stânjeneala lasă loc chibzuinţei. Deşi minciunile lui Daniel 
erau elaborate, scopul lor rămâne obscur. Aş înţelege că 

încearcă să-mi câştige încrederea, dacă ar vrea să profite 
de pe urma investigaţiei mele. Însă nu este cazul. Cu greu 
m-a întrebat despre aceasta. Dimpotrivă, mi-a dat un 
avans, spunându-mi că Evelyn este cea care va fi omorâtă 
în timpul petrecerii şi m-a avertizat în privinţa lacheului. 

Nu îl mai pot numi prieten, dar nici nu sunt sigur dacă 
este duşmanul meu. Trebuie să aflu care este poziţia lui şi 
cea mai bună cale este aceea de a mă preface ignorant 
până când el îşi va dezvălui adevăratele intenţii. 

Trebuie să încep cu Anna. 

Să ne ajute Dumnezeu în cazul în care ea îi va spune 
ceva lui Derby sau lui Dance. Prima lor reacţie în faţa unei 
probleme este să o atace, chiar dacă ar fi una spinoasă. 

Anna mă priveşte, aşteptând un răspuns. 

— Ştiu ceva, răspund eu, privind-o în ochi. Ceva 
important pentru amândoi, dar nu îţi pot spune despre ce 
este vorba. 

— Eşti îngrijorat că vei schimba ziua, spune ea, de parcă 
ar fi cel mai evident lucru din lume. Nu-ţi face griji, caietul 
ăsta conţine o mulţime de lucruri pe care nu am voie să ţi 
le dezvălui. Anna zâmbeşte; îngrijorarea care i se citeşte 
pe faţă dispare. Am încredere în tine, Aiden. Nu aş fi aici 
dacă n-aş avea. 

Ea îmi întinde o mână şi mă ajută să mă ridic de jos. 

— Nu putem rămâne pe coridor, zice ea. Sunt în viaţă 
doar pentru că el nu ştie cine sunt. Dacă ne va vedea 
împreună, nu voi trăi suficient de mult ca să te ajut. Îşi 
netezeşte şorţul şi îşi îndreaptă boneta, apoi îşi lasă bărbia 
în piept, cât să aibă un aer reţinut. O iau eu înainte. Ne 
întâlnim în faţa uşii camerei lui Bell peste zece minute şi fii 
cu ochii-n patru. Odată ce lacheul îşi va reveni, te va căuta 
din nou. 

Sunt de aceeaşi părere, dar nu am nici cea mai mică 
intenţie să aştept în acest coridor răcoros. Tot ce se 
întâmplă astăzi poarta amprenta Helenei Hardcastle. 
Trebuie să vorbesc cu ea, iar aceasta s-ar putea să fie 
ultima mea şansă. 

O caut în salon, continuând să îmi oblojesc orgoliul şi 

coastele rănite, şi dau peste câteva persoane matinale care 
vorbesc despre cum a fost Derby târât cu forţa de bătăuşul 
lui Stanwin. Farfuria lui cu mâncare a rămas pe masă, 
unde a lăsat-o. Aceasta este caldă încă, semn că n-a plecat 
demult. li salut din cap şi mă îndrept spre dormitorul 
Helenei, dar când bat la uşă nu îmi deschide nimeni. 
Deoarece nu am mult timp la dispoziţie, o lovesc cu 
piciorul şi o deschid, distrugând încuietoarea. 

Aşa se rezolvă misterul legat de persoana care a intrat 
prin efracţie. 

Draperiile sunt trase, iar aşternuturile de pe salteaua 
patului cu baldachin atârnă încâlcite pe jos. În cameră 
domneşte o atmosferă sumbră, dominată de un somn 
tulburat şi de mirosul transpiraţiei provocate de 
coşmaruri, care nu a fost înlăturat de aerul proaspăt. 
Şifonierul este deschis, masa de toaletă este murdărită cu 
pudra vărsată dintr-o cutie mare, produsele cosmetice sunt 
deschise şi împinse deoparte, sugerând faptul că lady 
Hardcastle şi-a făcut toaleta oarecum în grabă. Când pun 
mâna pe pat, îmi dau seama că acesta este rece. A plecat 
de ceva timp. 

Ca atunci când am intrat în această cameră însoţit de 
Millicent Derby, ruloul mesei de scris este ridicat, pagina 
de azi din agenda Helenei este ruptă şi cutia lăcuită care 
ar trebui să conţină cele două revolvere este goală. Evelyn 
trebuie să le fi luat la prima oră a dimineţii, probabil, după 
ce a primit biletul care o obliga să se sinucidă. Nu i-ar fi 
fost greu să se furişeze după plecarea mamei ei prin uşa 
care făcea legătura cu camera ei. 

Dar, dacă ea intenţionează să se împuşte cu revolverul, 
de ce alege să folosească pistolul argintiu pe care Derby l- 
a furat de la doctorul Dickie? Şi de ce a luat ambele 
revolvere din cutie? Ştiu că îi dă unul lui Michael pentru 
vânătoare, însă nu îmi pot imagina că acesta a fost primul 
ei gând după ce a aflat că propria ei viaţă şi cea a prietenei 
ei erau în pericol. 

Privirea mi se opreşte asupra agendei cu pagina ruptă. 
O fi tot opera lui Evelyn sau vinovatul este altcineva? 

Millicent a bănuit-o pe Helena Hardcastle. 

Trecându-mi vârful degetului peste marginea ruptă, 
încep să îmi fac griji. 

Am văzut întâlnirile Helenei în agenda lordului 
Hardcastle; prin urmare, ştiu că pagina lipsă se referă la 
întâlnirile ei cu Cunningham, EVelyn, Millicent Derby, 
grăjdarul-şef şi Ravencourt. Singura întâlnire pe care sunt 
sigur că a avut-o Helena Hardcastle este cea cu 
Cunningham. El i-a recunoscut acest lucru lui Dance, iar 
amprentele lăsate de degetele lui mânjite cu cerneală sunt 
pe toate paginile. 

Închid agenda cu zgomot. Mă simt agitat. Sunt 
numeroase lucruri pe care nu le înţeleg şi nu mai am mult 
timp la dispoziţie. 

Gândurile nu îmi dau pace în timp ce urc scările ca să 
mă întâlnesc cu Anna, care se plimbă de colo colo în faţa 
camerei lui Bell, examinând caietul cu schiţe pe care îl ţine 
în mâini. Aud voci înăbuşite de partea cealaltă a uşii. 
Trebuie să fie Daniel care vorbeşte cu Bell; înseamnă că 
majordomul este jos, în bucătărie, cu doamna Drudge. El 
va sosi în scurt timp. 

— L-ai văzut pe Gold? Ar trebui să fie deja aici, zice 
Anna, în timp ce priveşte umbrele, sperând, poate, să îi 
desluşească silueta în întuneric, cu ochii ei sfredelitori. 

— Nu l-am văzut, zic eu, privind agitat în jurul meu. De 
ce ne aflăm aici? 

— Lacheul îi va ucide pe majordom şi pe Gold în 
dimineaţa aceasta dacă nu îi vom duce într-un loc sigur, 
unde să îi pot proteja, îmi explică ea. 

— Cum ar fi casa de oaspeţi. i 

— Întocmai. Însă nu trebuie să pară că asta facem. În 
caz contrar, lacheul va şti cine sunt şi mă va omori şi pe 
mine. Dacă va crede că eu sunt o simplă doică, iar ei sunt 
prea răniţi ca să prezinte un pericol, el ne va lăsa în pace o 
vreme. Asta ne dorim noi. Cartea zice că rolul lor nu s-a 
încheiat încă, presupunând că îi vom păstra în viaţă. 

— Şi-atunci, de ce ai nevoie de mine? 

— Să fiu a naibii dacă ştiu. Nici eu nu ştiu sigur ce ar 

trebui să fac. În caiet scrie să te aduc aici, la ora asta, însă 
- oftează, scuturând din cap - aceasta a fost singura 
instrucţiune clară; restul sunt doar cuvinte fără noimă. 
După cum spuneam, nu erai tocmai lucid când mi-ai dat-o. 
De aproape o oră încerc să descifrez paginile întrucât ştiu 
că, dacă le voi citi greşit sau dacă voi sosi prea târziu, tu 
vei muri. 

Mă înfior, tulburat de acest crâmpei din viitorul meu. 

Gregory Gold, ultima mea gazdă, trebuie să îi fi dat 
acest caiet Annei. Încă mi-l amintesc cum bătea câmpii 
despre trăsură pe la uşa lui Dance. Îmi amintesc că mă 
gândeam că era demn de milă şi înspăimântător. Ochii lui 
negri erau sălbatici şi pierduţi. 

Nu aştept cu nerăbdare ziua de mâine. 

Imi încrucişez braţele pe piept, mă reazem de peretele 
aflat lângă ea, iar umerii noştri se ating. Când ştii că ai 
omorât pe cineva într-o viaţă anterioară, se limitează 
posibilele căi spre afecţiune. 

— Te-ai descurcat mai bine decât mine, zic eu. Prima 
oară când mi-a spus viitorul, m-am trezit că fugăresc prin 
pădure o menajeră pe numele de Madeline Aubert, 
crezând că îi salvez viaţa. Am băgat spaima în biata fată. 

— Ziua aceasta ar trebui să vină cu instrucţiuni, zice ea, 
încruntându-se. 

— Trebuie să ne comportăm normal. 

— Nu sunt sigură că, dacă vom fugi şi ne vom ascunde, 
ne va fi de vreun ajutor, spune ea, cu o frustrare ce însoțea 
sunetul paşilor grăbiţi care urcau scările. 

Fără să scoatem un cuvânt, ne ascundem amândoi. Anna 
se face nevăzută după colţ, iar eu intru într-o cameră 
goală. Curiozitatea mă determină să las uşa întredeschisă 
şi îl văd pe coridor pe majordomul care vine şchiopătând 
spre noi. Trupul lui scofâlcit pare şi mai chinuit în mişcare. 
Pare deformat; o adunătură de colţuri ascuţite ascunse sub 
pijamale şi un halat maro, zdrenţuit. 

Pentru că am retrăit de multe ori aceste momente, încă 
din acea primă dimineaţă, am crezut că nu mai pot fi 
afectat, însă simt frustrarea şi teama majordomului în timp 

ce se grăbeşte să îl confrunte pe Bell în legătură cu acest 
trup nou în care este blocat. 

Gregory Gold iese din dormitor, dar majordomul este 
mult prea preocupat ca să îl observe. De la depărtarea 
aceasta şi cum stă cu spatele la mine, artistul pare ciudat 
de diform. Aduce mai puţin cu un om şi mai mult cu o 
umbră lungă, aruncată pe perete. În mână ţine un vătrai şi, 
fără niciun avertisment, începe să îl cotonogească pe 
majordom. 

Îmi amintesc de acest atac şi de această durere. 

Mă cuprind mila şi un sentiment dezgustător de 
neajutorare când vătraiul împroaşcă sângele pe perete. 

Sunt alături de majordom când se ghemuieşte pe podea, 
implorând îndurare şi cerând ajutor, pe care însă nu le 
primeşte. 

În momentul acela, îmi pierd cumpătul. 

Înşfac o vază de pe bufet şi dau năvală pe coridor, 
năpustindu-mă asupra lui Gold cu toată forţa şi lovindu-l cu 
ea în cap. Cioburi de porțelan se împrăştie în jurul lui în 
timp ce se prăbuşeşte pe podea. 

Tăcerea pluteşte în aer. Ţin strâns în mână buza spartă 
a vazei în timp ce îi privesc pe cei doi bărbaţi care zac 
inconştienţi la picioarele mele. 

Anna îşi face apariţia în spatele meu. 

— Ce s-a întâmplat? mă întreabă, prefăcându-se 
surprinsă. 

— Eu... 

Câţiva oameni se strâng la capătul coridorului, treziţi 
din somn de zgomote. Sunt bărbaţi pe jumătate îmbrăcaţi 
şi femei speriate îşi mută privirile de la sângele de pe 
pereţi la trupurile de pe jos, apoi le aţintesc asupra mea cu 
o curiozitate obraznică. Dacă lacheul se află printre ei, 
atunci s-a ascuns pe undeva. 

Probabil e mai bine aşa. 

Sunt foarte furios şi nu vreau să fac din nou un lucru 
nesăbuit. 

Doctorul Dickie urcă în grabă scările şi, spre deosebire 
de ceilalţi invitaţi, el este deja îmbrăcat. Mustaţa uriaşă îi 

este unsă cu grijă, iar începutul de chelie îi străluceşte 
datorită cremei. 

— Ce naiba s-a întâmplat aici? exclamă el. 

— Gold a înnebunit, răspund eu, cu un tremur de emoție 
în glas. A început să îl atace pe majordom cu vătraiul, iar 
eu... 
Îi flutur prin faţă buza vazei. 

— Adu-mi trusa medicală, fetiţo! îi zice Dickie Annei, 
care s-a postat în raza lui vizuală. E lângă pat. 

Anna face ce i s-a cerut. Incepe să pună cap la cap cu 
dexteritate frânturi din viitor, fără să lase impresia că a 
preluat controlul. Doctorul întreabă dacă există un loc cald 
şi liniştit unde să îi ofere îngrijiri majordomului, iar Anna îi 
recomandă casa de oaspeţi şi se oferă să îi administreze ea 
medicamentele. Din simplul motiv că nu există niciun loc 
unde să îl încuie pe Gold, se ia decizia ca acesta să fie dus 
şi el în casa de oaspeţi şi să i se administreze sedative în 
mod regulat până când un servitor va putea aduce un 
poliţist din sat - Anna se oferă să găsească un servitor. 

Se coboară scările, cărându-l pe majordom pe o targă 
improvizată, iar Anna îmi zâmbeşte uşurată, înainte să îi 
însoţească. Drept răspuns, eu mă încrunt, nedumerit. Am 
făcut atâtea eforturi, dar tot nu sunt sigur ce am realizat. 
Majordomul va fi imobilizat la pat, devenind astfel o pradă 
uşoară pentru lacheu în seara aceasta. Gregory Gold va fi 
sedat şi atârnat. Va supravieţui, dar va rămâne cu mintea 
scrântită. 

Nu este un gând prea liniştitor, ţinând cont că urmăm 
instrucţiunile lui. Gold i-a dat caietul Annei şi, deşi el va fi 
ultima mea gazdă, habar nu am ce încearcă să realizeze. 
Nici măcar nu sunt sigur că ştie. Mai ales după câte a 
îndurat. 

Eu îmi storc creierii, căutând crâmpeie de viitor pe care 
le-am zărit, dar pe care nu le-am trăit încă. Încă nu am 
aflat ce înseamnă mesajul „cu toții” pe care Cunningham i- 
l transmite lui Derby şi de ce îi spune că a strâns câteva 
persoane laolaltă. Nu ştiu de ce Evelyn ia pistolul argintiu 
de la Derby, când are deja revolverul negru, pe care l-a 


<e 333 + 


furat din camera mamei sale, sau de ce Derby trebuie să 
păzească un bolovan în timp ce ea se sinucide. 

Este frustrant. Văd firimituri aşezate dinaintea mea, dar, 
din câte îmi pot da seama, acestea mă conduc pe marginea 
unei prăpăstii. 

Din nefericire, nu există altă cale. 

Când am scăpat de povara vârstei înaintate a lui Edward 
Dance, am sperat că voi scăpa şi de durerile lui, însă după 
noaptea petrecută în dulap, corpul mi-e înţepenit. De 
fiecare dată când mă întind, mă aplec sau mă răsucesc 
simt o durere acută care mă face să gem. Drumul spre 
camera mea s-a dovedit a fi neaşteptat de istovitor. Este 
evident faptul că Rashton a făcut senzaţie seara trecută, 
deoarece, în timp ce străbat casa, invitaţii îmi strâng 
călduros mâna şi mă bat pe spate. Complimentele sunt 
presărate dinaintea mea ca nişte pietre azvârlite, iar 
bunăvoința lor îmi provoacă vânătăi. 

Când ajung în dreptul camerei, zâmbetul forţat îmi 
dispare de pe buze. Găsesc pe jos un plic alb care conţine 
ceva voluminos. Cineva trebuie să-l fi băgat pe sub uşă. Îl 
desfac şi mă uit în stânga şi-n dreapta pe coridor, căutând 
să dau de urma persoanei care mi l-a lăsat. 


Tu l-ai lăsat. 


Aşa începe bileţelul din interior, care este înfăşurat în 
jurul unei piese de şah similare cu cea pe care Anna o 
poartă la ea. 


Ia granule de nitrit de amil, azotit de sodiu şi tiosulfat 
de sodiu. 
ŢINE BINE DE ELE. 
GG 


— Gregory Gold, oftez eu, când citesc inițialele. 

Probabil că mi l-a lăsat înainte să îl atace pe majordom. 

Acum ştiu ce simte Anna. Instrucţiunile sunt greu de 
desluşit şi de înţeles, deşi reuşesc să îi descifrez scrisul 
urât. 

Arunc bileţelul şi piesa de şah pe bufet, apoi încui uşa şi 
o blochez cu un scaun. În mod normal, aş scotoci imediat 
printre lucrurile lui Rashton şi m-aş duce la oglindă să îmi 

inspectez noul chip, însă ştiu deja ce conţin sertarele lui şi 
cum arată el. Nu trebuie decât să mă gândesc la o 
întrebare ca să aflu răspunsul; de aceea, ştiu că are un set 
de monturi din alamă în sertarul cu şosete. Le-a confiscat 
de la un scandalagiu în urmă cu câţiva ani şi nu o dată i-au 
fost de folos. Mi le pun pe mâini, gândindu-mă doar la 
lacheu şi la cum şi-a apropiat faţa de a mea, inspirând 
ultima mea răsuflare şi oftând de plăcere când m-a 
adăugat şi pe mine la socoteala lui. 

Îmi tremură mâinile, dar Rashton nu este Bell. Peel 
teama mai degrabă îl motivează în loc să îl descurajeze. 
Vrea să îl caute pe lacheu şi să îi vină de hac, să recâştige 
demnitatea pe care am pierdut-o în confruntările noastre 
anterioare. Când mă gândesc la încăierarea noastră din 
această dimineaţă, sunt sigur că Rashton m-a determinat 
să cobor scările şi să pătrund pe coridor. S-a întâmplat din 
cauza furiei şi a orgoliului său. El deţinea controlul, iar eu 
nici măcar nu am observat. 

Acest lucru nu se poate întâmpla din nou. 

Nesăbuinţa lui Rashton ne va omori, iar eu nu îmi permit 
să mai irosesc o gazdă. Ca să reuşesc să ne scot pe mine şi 
pe Anna din haosul acesta, trebuie să i-o iau înainte 
lacheului şi nu să fiu mereu cu un pas în urma lui. Cred că 
ştiu cine ne poate ajuta, deşi nu va fi uşor de convins. 

Imi dau jos monturile, umplu lavoarul cu apă şi încep să 
mă spăl în faţa oglinzii. 

Rashton este un bărbat tânăr - deşi nu pe atât de tânăr 
pe cât se crede el -, înalt, puternic şi incredibil de chipeş. 
Nasul îi este presărat cu pistrui, iar ochii de culoarea 
mierii şi părul scurt şi blond sugerează o faţă luminoasă. 
Singura imperfecţiune este cicatricea veche de pe umăr, 
provocată de glonţ, a cărei urmă neregulată s-a estompat 
demult. Amintirea mi-ar apărea în minte dacă aş invoca-o, 
dar sufăr şi aşa destul de mult ca să mai invit nefericirea 
altui om în mintea mea. 

În timp ce îmi şterg pieptul, clanţa uşii este zgâlţâită, 
ceea ce mă face să înşfac monturile din alamă. 

— Jim, eşti înăuntru? Cineva a încuiat uşa. 

Este o voce de femeie, răguşită şi seacă. 

lau pe mine o cămaşă curată, dau la o parte scaunul şi 
descui uşa. De partea cealaltă a uşii văd o femeie 
nedumerită, cu pumnul ridicat ca să bată din nou. Nişte 
ochi albaştri mă privesc de sub gene lungi, iar dunga de 
ruj roşu este singura culoare de pe faţa ei glacială. Are în 
jur de douăzeci de ani, iar părul bogat şi negru i se revarsă 
peste cămaşa albă şi apretată, care îi este băgată în 
pantalonii de călărie. Prezenţa ei îi pune imediat sângele în 
mişcare lui Rashton. 

— Grace... 

Gazda mea îmi îndeasă acest nume pe limbă, precum şi 
alte cuvinte. 

Un tăvălug de emoţii mă cuprinde: adorare, euforie, 
excitare şi împăcare. 

— Ai aflat ce a făcut idiotul de frate-meu? zice ea, 
trecând în grabă pe lângă mine. 

— Bănuiesc că urmează să aflu. 

— A împrumutat o maşină azi-noapte, zice ea, 
aruncându-se pe pat. L-a trezit pe grăjdarul-şef la ora două 
noaptea, îmbrăcat ca un curcubeu, şi a plecat spre sat. 

Informaţiile pe care le are sunt complet eronate, dar nu 
am cum să-i salvez reputaţia fratelui ei. A fost decizia mea 
să iau maşina, să fug din casă şi să plec în sat. In acest 
moment, bietul Donald Davies doarme pe un drum de 
pământ, acolo unde l-am abandonat, iar gazda mea 
încearcă să mă târască afară pe uşă, să îl caut. 

Loialitatea lui este aproape copleşitoare şi, căutând un 
motiv, sunt imediat asaltat de lucruri îngrozitoare. 
Sentimentele de afecţiune ale lui Rashton pentru Donald 
Davies au luat naştere din noroiul şi sângele din tranşee. 
S-au dus la război ca nişte proşti şi s-au întors fraţi, fiecare 
ştiind de durerile celuilalt. 

Îi simt furia pentru felul în care i-am tratat prietenul. 

Sau, poate, sunt doar furios pe mine. 

Suntem atât de amestecați, încât nu-mi mai pot da 
seama. 

— Eu sunt de vină, zice Grace, plouată. Avea de gând să 

îşi mai cumpere otravă dintr-aia de la Bell, iar eu l-am 
ameninţat că îi voi spune tatei. Ştiam că este supărat pe 
mine, dar nu m-am gândit că-şi va lua tălpăşiţa. Apoi 
oftează, neajutorată. Crezi că a făcut vreo prostie? 

— N-a păţit nimic, zic eu pe un ton liniştitor, aşezându- 
mă lângă ea. Doar s-a speriat. Atâta tot. 

— Mi-aş dori să nu-l fi cunoscut niciodată pe afurisitul 
acela de doctor, zice ea, netezind cutele cămăşii mele cu 
palma. Donald nu a mai fost acelaşi de când Bell şi-a făcut 
apariţia cu „bunătăţile” lui. Afurisitul acela de laudanum a 
pus stăpânire pe el. Abia dacă mai reuşesc să vorbesc cu 
el. Mi-aş dori să putem... 

Cuvintele ei se transformă brusc într-o idee. O văd cum 
priveşte din spatele unor ochi mari de uimire, urmărindu-l 
de la început şi până la sfârşit, ca pe un cal în derby. 

— Trebuie să mă duc şi să îi vorbesc lui Charles despre 
ceva, zice ea, brusc, sărutându-mă pe buze înainte să 
ţâşnească afară pe coridor. 

Dispare înainte ca eu să apuc să reacţionez, lăsând uşa 
deschisă în urma ei. 

Mă ridic şi mă duc să o închid. Sunt înfierbântat, 
tulburat şi puţin cam nedumerit. Per ansamblu, lucrurile 
erau mai simple atunci când mă aflam în dulap. 

Pas cu pas, înaintez încet de-a lungul coridorului, 
băgându-mi capul în fiecare cameră, înainte să le verific. 
Port monturile din alamă la mâini şi tresar la fiecare 
zgomot şi umbră. Sunt atent la atacul care va veni; ştiu că 
nu îl pot învinge pe lacheu dacă mă va lua prin 
surprindere. 

Dau la o parte draperia de catifea care blochează 
coridorul şi pătrund în abandonata aripă de est a conacului 
Blackheath. Un vânt tăios mişcă perdelele care lovesc 
peretele ca nişte hălci de carne ce aterizează pe tejgheaua 
măcelarului. 

Nu mă opresc până când nu ajung la camera copiilor. 

Nu observ imediat trupul inconştient al lui Derby, care a 
fost târât într-un colţ al încăperii şi aşezat în spatele 
căluţului de jucărie. Capul lui este un amestec de sânge şi 
cioburi de porțelan, însă este viu şi bine ascuns. Având în 
vedere faptul că Derby a fost atacat când a ieşit din 
camera lui Stanwin, este evident că făptaşul a avut 
suficientă conştiinţă încât să îl împiedice pe şantajist să îl 
găsească şi să îl omoare, dar nu a avut suficient timp să îl 
ducă într-un loc mai sigur. 

li scotocesc repede prin buzunare, însă tot ce luase de la 
Stanwin a fost furat. Nici nu mă aşteptam să fie altfel, dar, 
cum el este arhitectul atâtor mistere din casă, m-am gândit 
că merită să încerc. 

Il las să doarmă în continuare şi mă îndrept spre 
camerele lui Stanwin de la capătul coridorului. Cu 
siguranţă doar teama l-a împins în acest cotlon interzis al 
casei, atât de departe de minimum de confort pe care şi-l 
permit ceilalţi de la Blackheath. Dacă acesta a fost 
criteriul, atunci el a ales bine. Pardoseala este spionul lui, 
anunţându-mi venirea cu fiecare pas, iar coridorul lung 
oferă doar o singură cale de intrare şi una de ieşire. Este 
evident faptul că şantajistul crede că este înconjurat de 
duşmani, un aspect de care m-aş putea folosi. 

Trec prin sala de recepţie şi mă duc să bat la uşa lui 
Stanwin. Mă întâmpină o tăcere ciudată, ca şi când cineva 
ar încerca să nu facă gălăgie. 

— Sunt agentul de poliţie Jim Rashton, strig eu prin 
lemn, înlăturând monturile din alamă. Trebuie să vă 
vorbesc. 

Această declaraţie este întâmpinată de o avalanşă de 
sunete: cineva traversează încăperea cu paşi uşori, un 
sertar scârţâie, ceva este ridicat şi mutat, apoi, într-un 
final, se aude o voce din spatele uşii. 

— Intră! zice Ted Stanwin. 

Stă pe un scaun, cu o mână băgată în cizma stângă, pe 
care o lustruieşte cu vigoarea unui soldat. Mă trec câţiva 
fiori, căci am o puternică senzaţie stranie. Ultima oară 
când l-am văzut pe bărbatul acesta, zăcea mort în pădure, 
iar eu îi scotoceam prin buzunare. Blackheath l-a ridicat, l- 
a scuturat de praf şi i-a întors cheia de la spate, astfel 
încât el să o ia de la început. Dacă acesta nu este iadul, 
atunci diavolul poate lua notițe. 

Privesc dincolo de el. Garda lui de corp doarme profund 
pe pat, respirând zgomotos prin nasul bandajat. Sunt 
surprins că Stanwin nu l-a mişcat şi încă şi mai surprins să 
văd că şantajistul şi-a aşezat scaunul într-o parte, cu faţa 
spre pat, aşa cum a procedat şi Anna cu majordomul. Este 
evident că Stanwin nutreşte o oarecare afecţiune pentru 
acest individ. 

Mă întreb cum ar reacţiona dacă ar şti că Derby se află 
în camera alăturată. 

— Ah, tu eşti cel care a fost în centrul atenţiei, zice 
Stanwin, oprindu-se din lustruit în timp ce se uită la mine. 

— Mă tem că m-aţi pierdut, zic eu, nedumerit. 

— N-aş fi un şantajist dacă n-aş fi reuşit să fac asta 
foarte bine, zice el, arătând spre un scaun şubred din lemn 
de lângă foc. 

li accept invitaţia şi trag scaunul mai aproape de pat, 
având grijă să ocolesc ziarul murdar şi petele de cremă de 
pantofi de pe pardoseală. 

Stanwin poartă ceea ce aduce cu ţinuta unui grăjdar 

care lucrează pentru un om înstărit. Cămaşa albă de 
bumbac îi este călcată, iar pantalonii negri sunt imaculaţi. 
Când îl văd acum, îmbrăcat simplu, lustruindu-şi singur 
ghetele şi ascunzându-se într-o aripă dărăpănată a unui 
conac odinioară grandios, nu înţeleg ce a avut de câştigat 
după nouăsprezece ani de şantaj. Vase sparte de sânge îi 
brăzdează obrajii şi nasul, în vreme ce ochii lui adânciţi, 
injectaţi şi lipsiţi de somn, sunt atenţi la monştrii de la uşa 
lui. 

Monştri pe care el i-a invitat acolo. 

În spatele fanfaronadei lui se află un suflet stins pentru 
că înflăcărarea l-a părăsit demult. Acestea sunt asperităţile 
unui om înfrânt, secretele fiind singurele care îi mai pot 
încălzi sufletul. În acest moment, el se teme la fel de mult 
de victimele lui ca ele de el. 

Mă încearcă un sentiment de milă. Ceva din situaţia lui 
Stanwin mi se pare teribil de cunoscută şi, în adâncul meu, 
dincolo de gazdele mele, unde sălăşluieşte adevăratul 
Aiden Bishop, simt cum se trezeşte o amintire. Am venit 
aici din cauza unei femei. Am vrut să o salvez, dar nu am 
putut. Blackheath a fost şansa mea să... ce... să încerc din 
nou? 

Ce am venit să fac aici? 

Las-o baltă. 

— Hai să spunem lucrurilor pe nume, zice Stanwin, 
privindu-mă drept în ochi. Eşti în cârdăşie cu Cecil 
Ravencourt, Charles Cunningham, Daniel Coleridge şi alţi 
câţiva; toţi vă interesaţi despre o crimă care s-a petrecut în 
urmă cu nouăsprezece ani. 

Gândurile mele anterioare se risipesc. 

— Nu face pe miratul! zice el, inspectând o pată de pe 
cizma lui. Cunningham a venit să pună întrebări dis-de- 
dimineaţă, în numele stăpânului lui gras, iar Daniel 
Coleridge a dat târcoale pe-aici câteva minute mai târziu. 
Amândoi erau interesaţi de bărbatul pe care l-am împuşcat 
când l-am alungat pe ucigaşul conaşului Hardcastle. Şi- 
acum, iată-ne. Nu-i greu să-mi dau seama ce pui la cale, 
atât timp cât am ochi să văd şi creier să gândesc. 

Îmi aruncă o privire, iar acel paravan de nonşalanţă 
alunecă, lăsând la vedere o minte calculată. Conştient de 
privirea lui aţintită asupra mea, caut cuvintele potrivite, 
care să îi alunge bănuiala. Insă tăcerea devine tot mai 
apăsătoare. 

— Mă întrebam cum vei reacţiona, mormăie Stanwin, 
punându-şi cizma pe ziar şi ştergându-şi mâinile cu o 
cârpă. 

Când vorbeşte din nou, vocea lui este joasă şi blândă, ca 
a unui narator. 

— Mie mi se pare că această sete subită de dreptate este 
stârnită, probabil, de unul din cele două motive, continuă 
el, curăţându-şi cu un briceag mizeria de sub unghii. Fie 
Ravencourt simte miros de scandal şi te plăteşte ca să faci 
cercetări în numele lui, fie crezi că există un caz important 
care aşteaptă să fie rezolvat, în urma căruia vei ajunge în 
ziare şi vei deveni renumit. 

Rânjeşte când mă vede că tac. 

— Uite care-i treaba, Rashton! Tu nu mă cunoşti şi nici 
nu ştii cu ce mă îndeletnicesc, dar eu îi ştiu pe oamenii ca 
tine. Eşti progenitura unor oameni din clasa muncitoare 
care se plimbă cu o femeie bogată pe care nu ţi-o permiti. 
Nu-i nimic rău în a evolua, am făcut-o şi eu, dar vei avea 
nevoie de bani să urci în ierarhie, iar eu te pot ajuta. 
Informaţia are valoare, ceea ce înseamnă că ne putem 
ajuta reciproc. 

Mă priveşte în ochi, dar nu într-un mod confortabil. O 
venă îi pulsează cu putere la gât şi broboane de 
transpiraţie i se adună pe frunte. Abordarea lui este 
periculoasă, iar el ştie asta. Chiar şi aşa, oferta lui este 
tentantă. Rashton nu şi-ar dori nimic altceva decât să o 
poată întreţine pe Grace. l-ar plăcea să-şi cumpere haine 
elegante şi să plătească mai mult de o cină pe lună. 

Adevărul este că i-ar plăcea să aibă un bănuţ în plus. 

— Câte persoane ştiu că Lucy Harper este fiica ta? îl 
întreb eu fără ocolişuri. 

Acum este rândul meu să văd cum îi pică faţa. 

Am intrat la bănuieli atunci când l-am văzut cum o face 

de ruşine pe Lucy la prânz, doar pentru că a avut 
îndrăzneala să i se adreseze cu prenumele atunci când l-a 
rugat să se dea la o parte ca să poată trece. Nu i-am 
acordat prea multă atenţie când am văzut scena prin ochii 
lui Bell. Stanwin este o brută şi un şantajist şi mi s-a părut 
un lucru firesc. Abia când am fost din nou martorul scenei 
în trupul lui Dance am surprins afecțiunea din vocea lui 
Lucy şi teama de pe faţa lui. Se afla într-o încăpere plină 
de oameni care i-ar împlânta bucuroşi cuțitul în coaste, iar 
ea le arăta tuturor că ţine la el. E ca şi când şi-ar fi vopsit o 
ţintă pe spate. Nu este de mirare că el s-a dezlănţuit. Voia 
ca ea să plece din încăpere cât mai repede posibil. 

— Care Lucy? zice el, strângând cârpa în mâini. 

— Nu mă insulta negând, Stanwin, îl întrerup eu. Are 
părul tău roşcat, iar tu păstrezi în haină un medalion cu 
fotografia ei, alături de un caiet cu coduri care conţine 
detalii despre şantajele tale. Sunt nişte lucruri pe care, în 
mod ciudat, le ţii laolaltă; asta, dacă nu cumva sunt 
singurele lucruri de care îţi pasă. Ar fi trebuit să auzi cum 
ţi-a luat ea apărarea în faţa lui Ravencourt. 

Fiecare cuvânt care îmi iese pe gură este ca o lovitură 
de ciocan. 

— Nu este greu să-ţi dai seama, zic eu. Nu şi pentru un 
om care are ochi să vadă şi creier să gândească. 

— Ce vrei? mă întreabă el, încet. 

— Vreau să ştiu ce s-a întâmplat cu adevărat în 
dimineaţa în care a fost omorât Thomas Hardcastle. 

Limba îi mişcă buzele în timp ce mintea i se pune în 
funcţiune, ca nişte rotiţe unse de minciuni. 

— Charlie Carver şi cu încă un bărbat l-au dus pe 
Thomas la lac, apoi l-au înjunghiat până l-au omorât, zice 
el, ridicând cizma din nou. Pe Carver l-am oprit, dar 
celălalt a scăpat. Mai vrei să auzi şi alte poveşti vechi? 

— Dacă m-ar fi interesat minciunile, aş fi întrebat-o pe 
Helena Hardcastle, spun eu, aplecându-mă în faţă, cu 
mâinile împreunate între genunchi. A fost acolo, nu-i aşa? 
Aşa cum a zis Alf Miller. Toată lumea crede că familia ţi-a 
dat o plantație pentru că ai încercat să-l salvezi pe băieţel, 

dar ştiu că nu asta s-a întâmplat. O şantajezi pe Helena 
Hardcastle de nouăsprezece ani, de când a murit băiatul. 
Ai văzut ceva în dimineaţa aceea, ceva cu care ai şantajat-o 
în tot acest timp. Ea i-a spus soţului ei că banii erau pentru 
a păstra secretul în ceea ce priveşte adevărata 
descendență a lui Cunningham, dar nu despre asta e 
vorba, nu-i aşa? Este ceva mai important. 

— Şi dacă nu îţi spun ce am văzut, ce se va întâmpla? 
mârâie el, azvârlind cizma. Răspândeşti zvonul că tatăl lui 
Lucy Harper este infamul Ted Stanwin şi aştepţi să vezi 
cine o va omori primul? 

Deschid gura să răspund şi sunt uimit când văd că nu-mi 
iese niciun cuvânt. Fireşte că acesta a fost planul meu, 
însă, stând aici, îmi amintesc momentul de pe scări, când 
Lucy conducea un majordom debusolat în bucătărie, ca 
acesta să nu dea de necazuri. Spre deosebire de tatăl ei, ea 
are un suflet bun, în care se regăsesc blândeţea şi îndoiala 
- perfect pentru a fi călcat în picioare de bărbaţi ca mine. 
Nu e de mirare că Stanwin s-a ţinut departe şi a lăsat-o pe 
mama ei s-o crească. Probabil că a trimis bani membrilor 
familiei lui de-a lungul anilor, cu intenţia de a le oferi o 
viaţă confortabilă până când îi va putea proteja permanent 
de duşmanii lui puternici. 

— Nu, răspund eu, mai mult în sinea mea. Lucy a fost 
bună cu mine atunci când am avut nevoie de bunătate. Nu 
o voi expune pericolului, nici măcar pentru asta. 

Mă surprinde cu un zâmbet în care se întrezăreşte o 
urmă de regret. 

— Cu sentimente, nu vei ajunge prea departe în casa 
asta, zice el. 

— Atunci, ce zici de bun-simţ? îl întreb eu. Evelyn 
Hardcastle va fi omorâtă în seara aceasta şi cred că este 
din cauza a ceea ce s-a întâmplat în urmă cu nouăsprezece 
ani. Mie mi se pare că este în interesul tău s-o ţii pe Evelyn 
în viaţă, ca ea să se poată căsători cu Ravencourt, iar tu să 
fii plătit în continuare. 

Fluieră. 

— Dacă este adevărat, atunci poţi stoarce mai mulţi bani 

când ştii cine este făptaşul, dar tu ai înţeles greşit, zice el 
cu emfază. Nu e nevoie să fiu plătit în continuare. Eu mi- 
am încheiat socotelile. Urmează să primesc o sumă 
fabuloasă, apoi îmi voi vinde afacerea şi voi pleca. Tocmai 
de aceea am venit la Blackheath: s-o iau pe Lucy şi să 
închei târgul. Ea va pleca împreună cu mine. 

— Cui îi vinzi afacerea? 

— Lui Daniel Coleridge. 

— Coleridge plănuieşte să te omoare peste câteva ore, la 
vânătoare. Câte informaţii merită asta? 

Stanwin mă priveşte cu suspiciune. 

— Să mă omoare? zice el. Noi doi am încheiat o 
înţelegere echitabilă. Urmează să o pecetluim în pădure. 

— Informaţiile se află în două caiete, nu-i aşa? zic eu. 
Toate numele, nelegiuirile şi plăţile sunt notate cifrat într- 
unul, iar codul pentru a le descifra se află în celălalt. Le ţii 
separat, crezând că asta îţi oferă siguranţă, dar nu este 
aşa şi, înţelegere echitabilă sau nu, vei fi mort peste - eu 
îmi ridic mâneca pentru a mă uita la ceas - patru ore, 
moment în care Coleridge va intra în posesia ambelor 
caiete, fără să dea un bănuţ. 

Stanwin pare nesigur pentru prima oară. 

Îşi întinde mâna spre sertarul noptierei pentru a scoate 
o pipă şi un săculeţ cu tutun, pe care îl îndeasă în găvan. 
Înlătură surplusul, apoi trece flacăra chibritului peste 
frunzele tocate, trăgând câteva fumuri ca să le aprindă. 
Până când îşi întoarce atenţia la mine, tutunul se aprinde, 
iar fumul formează o aură deasupra capului lui. 

— Cum o va face? mă întreabă Stanwin, cu colţul gurii, 
deoarece ţine pipa între dinţii galbeni. 

— Ce ai văzut în dimineaţa în care a murit Thomas 
Hardcastle? îl întreb eu. 

— Asta e, nu-i aşa? O crimă pentru altă crimă? 

— E o înţelegere echitabilă, răspund eu. 

El scuipă în palmă. 

— Să batem palma, zice el. 

Eu mă conformez, apoi îmi aprind ultima ţigară. Pofta de 
tutun mi-a venit încetul cu încetul, aşa cum mareea urcă 

puţin câte puţin pe malul apei. Fumul îmi pătrunde în gât, 
iar ochii mi se umezesc de plăcere. 

Stanwin se scarpină în barba nerasă şi începe să 
vorbească pe un ton îngândurat. 

— A fost o zi ciudată, bizară încă de la început, explică 
el, potrivindu-şi pipa în gură. Invitaţii au sosit pentru 
petrecere, dar domnea deja o atmosferă apăsătoare la 
conac. Certuri în bucătărie, încăierări la grajduri, în care 
până şi invitaţii au fost implicaţi; nu treceai pe lângă o uşă 
închisă fără să nu auzi o voce răstită. 

Are un aer obosit, ca a unui bărbat care descarcă un 
camion plin cu obiecte ascuţite. 

— Nu a fost o surpriză când Charlie a fost concediat, 
zice el. Relaţia lui cu lady Hardcastle continua de când 
lumea. A fost secretă la început. Apoi a devenit evidentă, 
prea evidentă dacă mă întrebi pe mine. Cred că au vrut să 
fie prinşi. Nu ştiu de unde s-a aflat într-un final, dar vestea 
că Charlie a fost concediat de către lordul Hardcastle s-a 
răspândit în bucătărie ca varicela. Am crezut că va veni jos 
ca să-şi ia rămas-bun, însă n-am auzit nici măcar un piuit, 
apoi, după câteva ore, una dintre menajere a venit la mine, 
zicându-mi că l-a văzut pe Charlie beat turtă, dând târcoale 
camerei copiilor. 

— Camerei copiilor, eşti sigur? 

— Asta mi-a spus menajera. Îşi băga capul în fiecare 
cameră, ca şi când ar fi căutat ceva. 

— Ştii ce anume căuta? 

— Ea credea că el încerca să-şi ia rămas-bun, însă copiii 
erau afară la joacă. Oricum, el a plecat, cărând pe umăr un 
sac mare din piele. 

— Şi ea nu ştia ce conţinea acesta? 

— Deloc. Indiferent ce o fi fost, nimeni nu l-a pizmuit. 
Charlie era sociabil şi toţi îl plăceam. 

Stanwin oftează, ridicându-şi faţa spre tavan. 

— Ce s-a întâmplat în continuare? îl îndemn, simțind că 
ezită să continue povestirea. 

— Charlie a fost prietenul meu, zice el, cu tristeţe. Aşa 
că m-am dus să-l caut, mai mult ca să-mi iau rămas-bun de 

la el. Ultima oară fusese văzut îndreptându-se spre lac, 
prin urmare am luat-o şi eu într-acolo. Doar că el nu era 
acolo. Nu era nimeni sau cel puţin aşa am avut impresia la 
început. Aş fi plecat, dar am văzut pete de sânge pe 
pământ. 

— Le-ai luat urma? îl întreb eu. 

— Da, până pe marginea lacului... atunci l-am văzut pe 
băiat. 

Înghite cu noduri şi-şi trece mâna peste faţă. Amintirea 
stă ascunsă într-un colţ al minţii lui de atâta vreme, încât 
nu mă miră că reuşeşte cu greu să o scoată la lumină. 
Omul în care s-a transformat acum a crescut din această 
sămânță otrăvitoare. 

— Ce-ai văzut, Stanwin? îl întreb eu. 

Luându-şi mâna de pe faţă, el se uită la mine de parcă aş 
fi un preot care aşteaptă o spovedanie. 

— La început, am văzut-o doar pe lady Hardcastle, 
răspunde el. Stătea în genunchi în noroi şi plângea în 
hohote. Era sânge peste tot. Nu l-am văzut pe băiat, căci 
ea îl legăna în braţe atât de strâns... însă ea s-a întors când 
m-a auzit. Îl înjunghiase în gât cu cuțitul, mai să-i taie 
capul. 

— A mărturisit? zic eu. 

Aud entuziasmul din vocea mea. Când îmi cobor 
privirea, văd că-mi ţin mâinile încleştate şi îmi simt trupul 
încordat. Stau pe marginea scaunului, cu sufletul la gură. 

Mi se face pe loc ruşine. 

— Mai mult sau mai puţin, răspunde Stanwin. Zicea 
întruna că a fost un accident. Doar atât. Că a fost un 
accident. 

— Şi care este rolul lui Carver în toată povestea asta? 

— El a sosit mai târziu. 

— Cât de târziu? 

— Nu ştiu... 

— Cinci minute sau douăzeci de minute mai târziu? îl 
întreb eu. Este important, Stanwin. 

— Nu douăzeci! Poate, zece! N-a trecut prea mult timp. 

— Avea sacul la el? 

— Sacul? 

— Sacul cafeniu din piele pe care l-a văzut menajera 
luându-l din casă? Îl avea asupra lui? 

— Nu, sacul, nu. El îşi îndreaptă pipa spre mine. Ştii 
ceva, nu-i aşa? 

— Cred că da. Termină de povestit, te rog. 

— A venit Carver şi m-a tras deoparte. Era treaz. Treaz 
de-a binelea, aşa cum este un om când are parte de un şoc. 
M-a rugat să uit tot ce-am văzut, să le spun tuturor că el 
este făptaşul. I-am spus că n-o voi face. Nu pentru ea şi nu 
pentru familia Hardcastle. Dar el mi-a spus că o iubeşte, că 
a fost un accident şi că era singurul lucru pe care îl putea 
face pentru ea. Singurul lucru pe care i-l putea oferi. Mi-a 
zis că oricum nu mai avea un viitor, după ce a fost 
concediat de la Blackheath şi că era nevoit să plece de 
lângă Helena. M-a pus să jur că voi păstra secretul ei. 

— Lucru pe care l-ai şi făcut, doar că ai făcut-o să 
plătească pentru asta, zic eu. 

— Tu ai fi procedat altfel, copoiule? întrebă el, cuprins 
de furie. l-ai fi pus cătuşele pe loc, încălcânducţi 
promisiunea dată unui prieten? Sau ai fi lăsat-o să scape 
basma curată? 

Scutur din cap. Nu ştiu ce să-i răspund, dar nu mă 
interesează scuzele lui demne de milă. Există doar două 
victime în povestea aceasta: Thomas Hardcastle şi Charlie 
Carver - un copil ucis şi un bărbat care s-a dus la puşcărie 
pentru a o proteja pe femeia iubită. Este prea târziu să îi 
mai pot ajuta, dar nu am de gând să îngădui ca adevărul să 
rămână în continuare îngropat. 

A produs deja suficiente stricăciuni. 


e 348 » 


47 


Tufişurile foşnesc, iar surcelele trosnesc sub tălpi. 
Daniel se mişcă repede prin pădure, fără să încerce să se 
ascundă. Nu este nevoie. Restul gazdelor mele sunt toate 
ocupate, iar ceilalţi sunt fie la vânătoare, fie pe verandă. 

Inima îmi bubuie în piept. S-a furişat afară din casă după 
ce a vorbit cu Bell şi cu Michael în camera de studiu, iar eu 
îl urmăresc de cincisprezece minute, croindu-mi în tăcere 
drum printre copaci. Îmi amintesc că a ratat începutul 
vânătorii şi că l-a prins din urmă pe Dance. Sunt curios să 
aflu ce l-a reţinut. Sper ca această misiune să arunce mai 
multă lumină asupra planurilor lui. 

Copacii se răresc brusc, lăsând locul unui luminiş urât. 
Nu suntem departe de lac, iar eu zăresc ochiul de apă în 
dreapta mea. Lacheul se învârte în cerc ca un animal în 
cuşcă, iar eu trebuie să mă ascund după un tufiş ca să nu 
fiu văzut. 

— Fă-o repede, zice Daniel, apropiindu-se de el. 

Lacheul îi trage un pumn în bărbie. 

După ce se dă în spate împleticindu-se, Daniel se 
îndreaptă şi cere un al doilea pumn, dând uşor din cap. 
Acesta îl loveşte în stomac. Urmează un croşeu care îl 
trimite la pământ. 

— Încă? întreabă lacheul, aplecându-se deasupra lui. 

— Ajunge, răspunde Daniel,  tamponându-şi buza 
crăpată. Dance trebuie să creadă că ne-am luptat, şi nu că 
a fost cât pe ce să mă omori. 

Sunt în cârdăşie. 

— Poţi să-i prinzi din urmă? îl întreabă lacheul, 
ajutându-l pe Daniel să se ridice de jos. Vânătorii au un 
avans bunicel. 

— Sunt şi multe picioare bătrâne. Nu cred că au ajuns 
departe. Ai avut noroc s-o înhaţi pe Anna? 

— Încă nu, am fost ocupat. 

— Atunci, grăbeşte-te! Prietenul nostru începe să-şi 
piardă răbdarea. 

Deci, la asta se rezumă totul. O vor pe Anna. 

De aceea mi-a spus Daniel să o găsesc atunci când eram 
Ravencourt şi de aceea l-a rugat pe Derby să o aducă în 
bibliotecă, când mi-a expus planul lui de a-l prinde pe 
lacheu. Eu trebuia să i-o livrez, ca mielul la sacrificat. 

Simt cum mă ia cu ameţeală în timp ce îi privesc cum 
mai schimbă două sau trei vorbe, înainte ca lacheul să o ia 
înspre casă. Daniel îşi şterge sângele de pe faţă, dar nu se 
mişcă şi, după o clipă, văd de ce. Doctorul ciumei îşi face 
apariţia în luminiş. El trebuie să fie „prietenul” despre care 
a pomenit Daniel. 

Este chiar lucrul de care m-am temut. Sunt în cârdăşie. 
Daniel a legat un parteneriat cu lacheul şi o vânează pe 
Anna în numele doctorului ciumei. Nu îmi pot imagina ce 
alimentează această duşmănie, însă aşa se explică de ce 
doctorul ciumei şi-a petrecut ziua încercând să mă întoarcă 
împotriva ei. 

Îşi aşază o mână pe umărul lui Daniel şi îl conduce 
printre copaci, unde nu îi mai pot vedea. Intimitatea 
acestui gest mă şochează. Nu-mi amintesc ca doctorul 
ciumei să mă fi atins măcar o dată sau să se fi apropiat de 
mine suficient de mult ca să se întâmple acest lucru. 

Eu mă iau după ei pe furiş, oprindu-mă la lizieră ca să le 
ascult vocile, însă nu aud nimic. Blestem şi mă afund mai 
adânc în pădure, oprindu-mă din când în când şi sperând 
să îi zăresc. Este în zadar. Au dispărut. 

Mă simt ca într-un vis şi fac cale-ntoarsă. 

Cât din tot ce am văzut în ziua aceea este aievea? Este 
cineva ceea ce pretinde a fi? Credeam că Daniel şi Evelyn 
erau prietenii mei, doctorul ciumei era un nebun, iar eu 
eram un doctor pe care îl chema Sebastian Bell şi a cărui 
problemă majoră era amnezia. De unde să ştiu că erau 
doar nişte simple poziţii de plecare într-o cursă în care nu 
ştiam că particip? 

Linia de sosire ar trebui să te îngrijoreze. 

— Cimitirul, zic eu cu voce tare. 

Daniel crede că o va prinde pe Anna acolo şi nu am nicio 
îndoială că va fi însoţit de lacheu atunci când va încerca. 

Acolo va lua sfârşit totul, iar eu trebuie să fiu pregătit. 

Am sosit la fântâna unde Evelyn a primit bileţelul de la 
Felicity în prima dimineaţă. Sunt nerăbdător să îmi pun 
planul în aplicare, însă, în loc să o iau înspre casă, fac 
stânga, înspre lac. Aceasta este decizia lui Rashton. Este 
din instinct. Instinct de poliţist. Vrea să vadă locul crimei 
cât timp mărturisirea lui Stanwin este încă proaspătă în 
minte. 

Cărăruia este năpădită de iarbă, iar copacii, ale căror 
rădăcini străpung pământul, stau aplecaţi de o parte şi de 
cealaltă. Pardesiul mi se agaţă în mărăcini, iar stropii de 
ploaie cad de pe frunze. În cele din urmă, ies pe malul 
noroios al lacului. 

L-am văzut doar de la depărtare, dar e mult mai mare de 
aproape. Apa are o culoare verzuie, iar pe malul drept, 
câteva bărci rahitice stau legate lângă un debarcader care 
stă să se prăbuşească. Pe insula din mijloc se află un 
foişor, iar acoperişul turcoaz şi scorojit împreună cu 
cadranul din lemn stau în bătaia vântului şi a ploii. 

Nu este de mirare că soţii Hardcastle au ales să plece de 
la Blackheath. Ceva rău s-a întâmplat aici şi încă mai 
bântuie lacul. Atât de mare este neliniştea mea, încât îmi 
vine să fac stânga împrejur, însă o mare parte din mine 
simte nevoia să înţeleagă ceea ce s-a întâmplat aici în 
urmă cu nouăsprezece ani. Prin urmare, încep să păşesc 
de-a lungul lacului. Il înconjor de două ori, aşa cum un 
medic legist ar înconjura un cadavru aflat pe masa de la 
morgă. 

Se scurge o oră. Ochii mei sunt atenţi, dar nu descoperă 
nimic. 

Povestea lui Stanwin pare terminată şi îngropată, dar 
asta nu explică de ce trecutul revendică un alt copil 
Hardcastle. Asta nu dezvăluie cine este în spatele acestei 
poveşti şi ce speră să câştige. Am crezut că, venind aici, 
mă voi lămuri, însă indiferent ce şi-ar aminti lacul, acesta 
nu doreşte să împărtăşească. Spre deosebire de Stanwin, 
acesta nu se târguieşte şi, spre deosebire de grăjdarul-şef, 
nu poate fi ameninţat. 

Înfrigurat şi ud, sunt tentat să renunţ, dar Rashton mă 
trage deja spre piscină. Ochii poliţistului nu sunt la fel de 
blajini precum cei ai celorlalte gazde ale mele. Ei caută 
muchiile şi absenţele. Amintirile mele despre acest loc nu 
sunt suficiente pentru el; trebuie să vadă totul din nou. Şi 
astfel, cu mâinile vârâte adânc în buzunare, păşesc până la 
marginea apei, care este suficient de înaltă ca să-mi atingă 
talpa încălțămintei. O ploaie uşoară cade pe suprafaţa 
lacului, lovind bucăţile mari de muşchi plutitor. 

Măcar ploaia este un factor constant. Loveşte faţa lui 
Bell când acesta se plimbă cu Evelyn şi bate în ferestrele 
casei de oaspeţi, unde doarme majordomul şi unde Gold 
este legat.  Ravencourt o ascultă din salonul lui, 
întrebându-se unde s-a dus Cunningham, iar Derby... ei 
bine, Derby este în continuare inconştient şi e mai bine 
pentru el. Davies zace pe drum sau, poate, se întoarce la 
conac. Oricum, el se udă. La fel şi Dance, care hoinăreşte 
prin pădure, cu o puşcă aruncată peste braţ, dorindu-şi să 
fie în altă parte. 

Cât despre mine, mă aflu exact în locul unde va sta 
Evelyn în seara aceasta, unde îşi va lipi ţeava revolverului 
de stomac şi va apăsa pe trăgaci. 

Văd ceea ce va vedea şi ea. 

Incerc să înţeleg. 

Criminalul a găsit o cale prin care să o convingă pe 
Evelyn să se sinucidă, dar de ce să n-o facă în camera ei, 
unde să n-o vadă nimeni? De ce o va aduce aici, în toiul 
petrecerii? 

Ca să vadă toată lumea. 

— Atunci, de ce nu în mijlocul ringului de dans sau pe 
estradă? mormăi eu. 

Totul este atât de teatral. 

Rashton a lucrat la zeci de crime. Acestea nu sunt 
regizate, ci sunt acte imediate, impulsive. Oamenii se 
târăsc în bârlogurile lor după o zi grea de muncă, stârnind 
veninul care zace înlăuntrul lor. Izbucnesc certuri, iar 
soțiile, sătule să li se mai învineţească ochii, înşfacă un 
cuţit de bucătărie. Moartea survine pe străduţe lăturalnice 

şi în odăi liniştite, cu milieuri pe mese. Copacii cad, 
oamenii sunt zdrobiţi, uneltele alunecă. Oamenii mor aşa 
cum au murit dintotdeauna: repede, cu nerăbdare sau 
fortuit; nu aici şi nu în faţa a o sută de persoane îmbrăcate 
în rochii de seară şi fracuri. 

Ce fel de minte face din moarte un teatru? 

Mă întorc spre casă şi încerc să îmi reamintesc traseul 
lui Evelyn spre piscină, aducându-mi aminte cum trecea de 
la lumină la întuneric, împleticindu-se ca un om beat. Imi 
aduc aminte de pistolul argintiu care lucea în mâna ei, de 
împuşcătură, de tăcere, iar apoi de artificii în timp ce ea se 
prăvălea în apă. 

De ce să iei două arme când ajunge una? 

O crimă care nu seamănă cu o crimă. 

Aşa a descris-o doctorul ciumei... dar dacă... mintea mea 
se agaţă de un gând, trăgându-l din întuneric. Începe să se 
contureze o idee, una foarte ciudată. 

Singura care are logică. 

Tresar când cineva mă bate pe umăr şi sunt cât pe ce să 
cad în piscină. Din fericire, Grace mă prinde, trăgându-mă 
în braţele ei. Trebuie să recunosc că nu mă aflu într-o 
situaţie neplăcută, mai ales când mă întorc şi întâlnesc 
acei ochi albaştri care mă privesc iubitori şi amuzaţi. 

— Ce Dumnezeu faci aici? mă întreabă ea. Te-am căutat 
peste tot. Ai ratat masa de prânz. 

În vocea ei se simte îngrijorarea. Se uită în ochi, căutând 
să privească prin ei, deşi habar nu am ce caută. 

— Am făcut o plimbare, răspund eu, încercând să n-o 
îngrijorez. Şi am început să-mi imaginez cum a arătat locul 
acesta în momentele sale de glorie. 

Pentru o clipă, pe faţa ei se citeşte bănuiala, dar aceasta 
dispare când ea clipeşte din ochii ei minunati şi mă ia de 
braţ. Căldura trupului ei mă încălzeşte şi pe mine. 

— Îmi este greu să îmi amintesc acum, zice ea. Fiecare 
amintire pe care o am cu locul acesta, chiar şi fericită, este 
umbrită de ceea ce s-a întâmplat cu Thomas. 

— Erai aici când s-a întâmplat? 

— Nu ţi-am povestit niciodată? zice ea, odihnindu-şi 

capul pe umărul meu. Cred că nu. Eram mică. Da, am fost 
aici. Aproape toată lumea care este aici azi a fost şi atunci. 

— Ai văzut cum s-a întâmplat? 

— Nu. Slavă cerului! zice ea, îngrozită. Evelyn 
organizase o vânătoare de comori pentru copii. Nu cred că 
aveam mai mult de şapte ani. La fel şi Thomas. Evelyn 
avea zece ani. Ea era mai mare, aşadar ne aflam în grija ei 
în ziua aceea. 

Devine abătută, distrasă de o amintire care îşi ia zborul. 

— Desigur, acum ştiu că nu voia decât să meargă să 
călărească şi să nu fie nevoită să aibă grijă de noi, dar, la 
vremea respectivă, ni s-a părut incredibil de amabilă. Ne 
distram de minune fugind unul după celălalt prin pădure în 
căutarea indiciilor, când, brusc, Thomas a ţâşnit din loc. 
Nu l-am mai văzut de-atunci. 

— A ţâşnit? A spus de ce pleca sau unde se ducea? 

— Zici c-ai fi polițistul care m-a interogat, zice ea, 
lipindu-mă mai tare de ea. Nu! N-a mai aşteptat să ne 
răspundă la întrebări. A întrebat cât era ceasul, apoi a 
plecat. 

— A întrebat cât era ceasul? 

— Da, de parcă trebuia să ajungă undeva. 

— Şi nu v-a spus unde se ducea? 

— Nu. 

— Se comporta straniu, a spus ceva ciudat? 

— De fapt, abia dacă am scos un cuvânt de la el, 
răspunde ea. A avut un comportament ciudat toată 
săptămâna, dacă stau să mă gândesc mai bine. Era retras, 
posomorât, nu era deloc în apele lui. 

— Cum era de obicei? 

Ea ridică din umeri. 

__— O pacoste, de cele mai multe ori. Era la vârsta aceea. 
li plăcea să ne tragă de coadă şi să ne sperie. Ne urmărea 
prin pădure, apoi sărea în faţa noastră când ne aşteptam 
mai puţin. 

— Şi s-a comportat ciudat timp de o săptămână? întreb. 
Eşti sigură că atâta a durat? 

— Păi, de atâta vreme ne aflam noi la Blackheath înainte 

de petrecere. Aşa că... da! Tremură şi îşi ridică ochii la 
mine. Ce coace mintea aia a ta, domnule Rashton? mă 
întreabă ea. 

— Coace? 

— Văd încreţitura asta mică - ea loveşte uşor cu degetul 
locul dintre sprâncenele mele - ori de câte ori te frământă 
ceva. 

— Nu sunt sigur încă. 

— Ei bine, încearcă să n-o faci când o vei cunoaşte pe 
bunica. 

— Să-mi încreţesc fruntea? 

— Să gândeşti, prostuţule. 

— De ce nu? 

— Nu prea agreează bărbaţii tineri care gândesc prea 
mult. Crede că este un semn de lene. 

Temperatura scade repede. Lumina slabă a zilei fuge de 
norii negri de furtună care învolburează cerul. 

— Ne întoarcem în casă? întreabă Grace, bătând din 
picioare ca să se încălzească. Urăsc Blackheath la fel de 
mult ca orice fată, dar nu într-atât încât să mor de frig 
doar ca să nu mă întorc înăuntru. 

Arunc o privire către piscină şi sunt puţin cam 
deznădăjduit. Nu îmi pot pune în aplicare ideea până nu 
vorbesc mai întâi cu Evelyn, iar ea a ieşit la plimbare cu 
Bell. Indiferent ce o coace mintea mea - ca să folosesc 
cuvintele lui Grace va trebui să aştept până când ea se va 
întoarce peste câteva ore. Şi-apoi, ideea de a petrece 
timpul cu cineva care nu este târât în multele drame ale 
zilei mi se pare atrăgătoare. 

Cu umerii lipiţi, facem cale-ntoarsă spre casă şi intrăm 
în vestibul tocmai când Charles Cunningham coboară 
grăbit scările. Este încruntat şi cufundat în gânduri. 

— Te simţi bine, Charles? îl întreabă Grace, distrăgându- 
i atenţia. Pe bune acum, ce-i cu toţi bărbaţii din casa asta 
azi? Toţi sunteţi cu capul în nori. 

Pe buzele lui apare un surâs. Bucuria lui este în 
contradicţie cu seriozitatea cu care mă salută pe mine de 
obicei. 

— Ah, cei doi preferaţi ai mei, zice el teatral, sărind de 
pe a treia treaptă ca să ne bată pe amândoi pe umăr. Imi 
cer iertare, eram îngândurat. 

Sentimentul de duioşie mă face să zâmbesc larg. 

Până acum, valetul era pur şi simplu cineva care ba 
apărea, ba dispărea din ziua mea. Era uneori de ajutor, dar 
care mereu îşi urmărea propriul scop. Era imposibil să ai 
încredere în el. Văzându-l prin ochii lui Rashton este ca şi 
când aş privi cum o schiţă în cărbune prinde culoare. 

Grace şi Donald Davies îşi petreceau verile la 
Blackheath, crescând împreună cu Michael, Evelyn, 
Thomas şi Cunningham. În ciuda faptului că a fost crescut 
de bucătăreasă, doamna Drudge, toată lumea credea că el 
era fiul biologic al lui Peter Hardcastle, iar acest lucru îl 
făcea să fie mai presus de nivelul de bucătărie. Încurajând 
această percepție, Helena Hardcastle i-a poruncit 
guvernantei să îl educe pe Cunningham împreună cu copiii 
Hardcastle. O fi fost el servitor, dar nici Grace şi nici 
Donald nu Îl percepeau astfel, indiferent ce ar fi zis părinții 
lor. Cei trei sunt practic o familie, motiv pentru care 
Cunningham a fost unul dintre primii oameni pe care 
Donald Davies l-a prezentat lui Rashton atunci când cei doi 
s-au întors din război. Cei trei sunt apropiaţi ca fraţii. 

— Te necăjeşte Ravencourt? îl întreabă Grace. Sper că 
n-ai uitat iar să-i duci a doua porţie de ouă? Ştii cât este de 
supărăcios. 

— Nu, nu, nu e vorba despre asta. Cunningham scutură 
îngândurat din cap. Ştii cum uneori ziua îţi începe într-un 
fel, iar apoi, din senin, se transformă în altceva? 
Ravencourt mi-a spus ceva destul de surprinzător şi, ca să 
fiu sincer, încă nu am reuşit să înţeleg. 

— Ce ţi-a spus? întreabă Grace, înclinându-şi capul într-o 
parte. 

— Că nu este... el tărăgănează şi se ciupeşte de nas. 
După ce se gândeşte mai bine, oftează şi renunţă la acest 
subiect. Mai bine vă spun la un pahar de băutură în seara 
aceasta, când totul va fi lămurit. Acum nu ştiu ce să spun. 

— Mereu faci aşa, Charles, zice ea, bătând din picior. Îţi 

place să începi să spui poveşti interesante, dar nu le 
termini niciodată. 

— Ei bine, poate asta te va înveseli puţin. 

Scoate din buzunar o cheie argintie cu o etichetă de 
carton. Este a lui Sebastian Bell. Ultima oară când am 
văzut cheia, aceasta se afla în buzunarul ticălosului de 
Derby, cu puţin timp înainte ca un necunoscut să îl 
pocnească în cap în camera lui Stanwin şi să i-o fure. 

Am senzaţia că fac parte dintr-o maşinărie, că sunt un 
zimţ al unui ceas uriaş, care propulsează un mecanism şi 
că sunt mult prea minuscul ca să îl înţeleg. 

— Ai găsit-o? întrebă Grace, bătând din palme. 

El îmi zâmbegşte. 

— Grace m-a rugat să şterpelesc din bucătărie cheia de 
rezervă a camerei lui Bell ca să îi furăm drogurile, îmi 
explică el, lăsând cheia să îi atârne de deget. Eu am mers 
mai departe şi am găsit cheia de la cufărul lui. 

— Ştiu că este o copilărie, dar vreau ca Bell să sufere la 
fel de mult cum suferă Donald, zice ea, cu o strălucire 
vicleană în ochi. 

— Şi cum ai intrat în posesia cheii? îl întreb eu pe 
Cunningham. 

— În timp ce îmi făceam datoria, răspunde el, puţin cam 
neliniştit. Cheia de la uşa camerei lui este în buzunarul 
meu. Toate acele fiole mici aruncate în lac, îţi poţi 
imagina? 

— Nu în lac, zice Grace, strâmbându-se. E suficient de 
rău că m-am întors la Blackheath şi n-am de gând să mă 
apropii de locul acela îngrozitor. 

— Ar mai fi fântâna de lângă casa de oaspeţi, sugerez 
eu. Este veche şi adâncă. Dacă vom arunca fiolele acolo, 
nu le va găsi nimeni. 

— Perfect! încuviinţează Cunningham, frecându-şi vesel 
palmele. Ei bine, doctorul cel amabil s-a dus la plimbare cu 
domnişoara Hardcastle, deci aş zice că acum este 
momentul potrivit. Cine are chef să dea o mică spargere în 
miezul zilei? 

Grace stă de pază lângă uşă, în timp ce Cunningham şi 
cu mine ne furişăm în camera lui Bell. Nostalgia 
zugrăveşte totul în culori vesele. După ce m-am luptat cu 
firile autoritare ale celorlalte gazde ale mele, atitudinea 
mea faţă de Bell s-a îndulcit considerabil. Spre deosebire 
de Derby, Ravencourt sau Rashton, Sebastian Bell era ca o 
pânză albă; este un bărbat care se izola, chiar şi de el 
însuşi. Eu l-am inundat, umplând atât de mult spaţiile 
goale, încât nici măcar nu mi-am dat seama că era forma 
greşită. 

Deşi pare ciudat, îl simt ca pe un vechi prieten. 

— Unde crezi că-şi ţine drogurile? mă întreabă 
Cunningham, închizând uşa după noi. 

Deşi ştiu exact unde se află cufărul lui Bell, mă prefac că 
habar nu am îngăduindu-mi să mă mai lăfăi puţin în 
absenţa lui, ca să mă bucur de senzaţia de a mă reîntoarce 
la o viaţă pe care am trăit-o deja. 

Însă Cunningham descoperă destul de repede cufărul şi 
îmi cere ajutorul ca să îl scoatem din dulap. Acesta face un 
zgomot îngrozitor când zgârie pardoseala din lemn. Ce 
bine că toată lumea a plecat la vânătoare, deoarece 
zgomotul ar putea trezi şi morţii din mormânt. 

Cheia se potriveşte perfect, iar încuietoarea se deschide 
datorită balamalelor care sunt unse bine, lăsând la vedere 
un interior plin doldora cu fiole maronii şi sticluţe aşezate 
în rânduri ordonate. 

Cunningham a adus cu el un sac de bumbac şi, 
îngenunchind de o parte şi de cealaltă a cufărului, începem 
să îl umplem cu proviziile lui Bell. Există tincturi şi fierturi 
de tot felul, şi nu dintre acelea menite să te facă să 
zâmbeşti prosteşte. Printre acele mici plăceri dubioase se 
află o ploscă pe jumătate goală cu stricnină. Grăunţii albi 
aduc foarte bine cu bucăţile de sare grunjoasă. 

Ce-o fi făcând cu asta? 

— Bell vinde orice oricui, nu? zice Cunningham, 

smulgându-mi plosca din mână şi azvârlind-o în sac. Dar 
nu pentru multă vreme. 

În timp ce iau sticluţele din cufăr, îmi aduc aminte de 
bileţelul pe care Gold l-a vârât pe sub uşa mea şi de cele 
trei lucruri pe care mi-a cerut să le şterpelesc. 

Din fericire, Cunningham este atât de concentrat la ceea 
ce face, încât nu observă când îmi strecor sticluţele în 
buzunar şi las să cadă piesa de şah în cufăr. Printre atâtea 
intrigi, pare un lucru neimportant ca să-mi bat capul cu el, 
dar îmi amintesc câtă linişte mi-a adus şi câtă forţă. M-a 
înveselit în momentele cele mai grele şi mă bucur că eu 
sunt acela care a pus-o acolo. 

— Charles, vreau să-mi spui adevărul despre ceva, încep 
eu. 

— Ţi-am mai explicat că nu mă bag între tine şi Grace, 
zice el pe un ton distant, continuând să umple cu grijă 
sacul. Indiferent din ce cauză vă veţi certa săptămâna 
aceasta, admite că ai greşit şi fii recunoscător atunci când 
îţi va accepta scuzele. 

Îmi oferă un zâmbet, dar acesta dispare când îmi vede 
expresia posomorâtă de pe faţă. 

— Ce s-a întâmplat? mă întreabă el. 

— De unde ai cheia de la cufăr? spun eu. 

— Mi-a dat-o un servitor, dacă chiar vrei să ştii, zice el, 
evitându-mi privirea şi continuând să împacheteze. 

— Nu este adevărat, zic eu, scărpinându-mi gâtul. Ai 
luat-o de la Jonathan Derby după ce l-ai lovit în cap. Daniel 
Coleridge te-a angajat să furi carneţelul cu lista celor pe 
care îi şantajează Stanwin, nu-i aşa? 

— E... e o prostie, se bâlbâie el. 

— Te rog, Charles, zic eu, cu vocea sugrumată de 
emoție. Am vorbit deja cu Stanwin. 

Rashton s-a bazat pe prietenia şi pe sfatul lui 
Cunningham de nenumărate ori de-a lungul anilor şi mi-e 
foarte greu să îl văd cum se agită acum din cauza 
interogatoriului meu. 

— N-am... n-am vrut să îl lovesc, zice Cunningham, 
ruşinându-se. Tocmai îl pusesem pe Ravencourt în cada de 


e 359 + 


baie şi mă duceam să iau micul dejun, când am auzit 
agitaţie pe scări. L-am văzut pe Derby intrând în fugă în 
camera de studiu, cu Stanwin pe urmele lui. Am crezut că 
mă voi putea furişa în camera lui Stanwin ca să îi iau 
carneţelul când atenţia tuturor era distrasă, însă garda lui 
de corp era acolo, aşa că m-am ascuns în camera opusă şi 
am aşteptat să văd ce se va întâmpla. 

— L-ai văzut pe Dickie administrându-i gărzii de corp un 
sedativ, iar apoi pe Derby, găsind carneţelul, zic eu. Nu 
puteai să îl laşi să plece de acolo cu el. Era prea preţios. 

Cunningham încuviinţează cu înflăcărare. 

— Stanwin ştie ce s-a întâmplat în dimineaţa aceea. Ştie 
cine este adevăratul ucigaş al lui Thomas, zice el. A minţit 
în tot acest timp. Scrie în carneţelul lui. Coleridge îl va 
descifra pentru mine şi toată lumea va şti că tatăl meu, 
tatăl meu biologic, este nevinovat. 

Citesc frică în ochii lui. 

— Stanwin ştie despre înţelegerea mea cu Coleridge? 
mă întreabă el brusc. De aceea te-ai întâlnit cu el? 

— Nu ştie nimic, răspund eu, pe un ton blând. M-am dus 
să-l întreb despre uciderea lui Thomas Hardcastle. 

— Şi ţi-a povestit? 

— Mi-a rămas dator pentru că i-am salvat viaţa. 

Cunningham stă în continuare în genunchi, cu mâinile 
pe umerii mei. 

— Eşti făcător de minuni, Rashton, zice el. Nu mă ţine în 
suspans. 

— A văzut-o pe lady Hardcastle plină de sânge şi 
legănând în braţe trupul lui Thomas, spun eu, privindu-l cu 
atenţie. Stanwin a tras concluzia de rigoare, dar Carver a 
sosit câteva minute mai târziu şi a insistat ca Stanwin să îl 
învinuiască pe el. 

Cunningham se holbează la mine în timp ce încearcă să 
identifice cusururi într-un răspuns căutat de mult timp. 
Când vorbeşte din nou, în vocea lui se simte amărăciunea. 

— Fireşte, zice el, pleoştindu-se. Am irosit mulţi ani 
încercând să dovedesc că tata este nevinovat, dar aflu că 
mama este, de fapt, criminala. 

— De când ştii cine sunt adevărații tăi părinţi? îl întreb 
eu, străduindu-mă din răsputeri să par empatic. 

— Mi-a spus mama când am împlinit douăzeci şi unu de 
ani, răspunde el. Mi-a spus că tata nu este monstrul pe 
care îl crede toată lumea, dar n-a vrut să-mi explice de ce. 
De atunci, îmi storc creierii în fiecare zi, încercând să 
înţeleg ce-a vrut să spună. 

— Te-ai întâlnit cu ea în dimineaţa aceasta, nu-i aşa? 

— l-am dus ceaiul, răspunde el pe un ton blând. L-a băut 
în pat cât timp am stat de vorbă. Obişnuiam să fac acelaşi 
lucru în copilărie. Mă întreba dacă sunt fericit, dacă învăţ. 
Era bună cu mine. Era momentul meu preferat din zi. 

— Şi în dimineaţa aceasta? Bănuiesc că nu a pomenit 
nimic care să stârnească suspiciuni? 

— Despre uciderea lui Thomas? Nu. N-a venit vorba 
despre asta, răspunde el pe un ton sarcastic. 

— Mă refeream la ceva contrar firii ei, ceva neobişnuit. 

— Contrar firii ei, pufneşte el. De mai bine de un an, nu 
prea e în apele ei. Nu pot ţine pasul cu ea. Acum e veselă, 
dar imediat plânge. 

— Un an, repet eu, îngândurat. De când a vizitat 
Blackheath cu ocazia comemorării morţii lui Thomas? 

După vizita aceea, ea şi-a făcut apariţia la uşa lui 
Michael, trăncănind despre haine. 

— Da... poate, zice el, trăgându-se de lobul urechii. Doar 
nu crezi că e copleşită? De vină, adică. Aşa s-ar explica de 
ce se comportă atât de ciudat. Poate că încearcă să-şi facă 
puţin curaj ca să mărturisească, în sfârşit, adevărul. Astfel, 
comportamentul ei din dimineaţa aceasta ar avea logică. 

— De ce? Despre ce aţi vorbit? 

— De fapt, era calmă. Oarecum distantă. Vorbea despre 
îndreptarea lucrurilor şi despre cât de mult regretă că a 
trebuit să cresc ruşinat de numele tatălui meu. Se 
întristează. Asta e, nu? Are de gând să mărturisească în 
seara aceasta la petrecere. De aceea şi-a dat atâta 
osteneală să redeschidă conacul şi să-i invite pe aceiaşi 
oaspeţi. 

— Se prea poate, zic eu, neputând să îmi ascund 

îndoiala. De ce ţi-ai lăsat amprentele pe agenda ei? Ce 
căutai? 

— Când am insistat să-mi spună mai multe, ea mi-a cerut 
să caut în agendă ora la care trebuia să-l întâlnească pe 
grăjdarul-şef. Mi-a spus că îmi va putea spune mai multe 
după aceea şi că ar trebui să vin la grajduri. Am aşteptat-o, 
dar ea n-a mai venit. Am căutat-o toată ziua, dar n-a văzut- 
o nimeni. S-o fi dus în sat. 

Ignor aceste cuvinte. 

— Spune-mi despre băiatul de la grajduri care a 
dispărut, îi cer eu. L-ai întrebat pe grăjdarul-şef despre el. 

— Nu-s multe de spus. În urmă cu câţiva ani, am băut 
împreună cu inspectorul care a anchetat moartea lui 
Thomas. Nu credea că tatăl meu - Carver, adică - era 
vinovat, mai ales pentru că acest băiat, Keith Parker, 
dispăruse înainte cu o săptămână, când tatăl meu se afla în 
Londra cu lordul Hardcastle, şi nu îi plăcea această 
coincidenţă. Inspectorul s-a interesat de băiat, dar n-a aflat 
nimic. După câte se pare, Parker a plecat fără să lase vreo 
vorbă cuiva şi nu s-a mai întors. Nu i-au găsit niciodată 
trupul. Prin urmare, nu au putut dezminţi zvonul conform 
căruia fugise de-acasă. 

— L-ai cunoscut? 

— Vag. Obişnuia să se joace cu noi uneori, dar până şi 
copiii servitorilor aveau treburi de făcut prin casă. De cele 
mai multe ori, el ajuta la grajduri. Il vedeam arareori. 

Observându-mi dispoziţia, mă priveşte întrebător. 

— Chiar crezi că mama a comis crima? mă întreabă el. 

— Tocmai de aceea am nevoie de ajutorul tău, ca să pot 
afla, răspund eu. Mama ta te-a dat în grija doamnei 
Drudge, da? Asta înseamnă că erau apropiate? 

— Foarte apropiate. Doamna Drudge a fost singura 
persoana care ştia cine era tatăl meu adevărat, înainte să 
afle şi Stanwin. 

— Bine, am nevoie de o favoare. 

— Ce fel de favoare? 

— De fapt, de două favoruri, zic eu. Vreau ca doamna 
Drudge să... O! 

Tocmai mi-am amintit ceva din trecutul meu. Am aflat 
răspunsul la o întrebare pe care voiam s-o pun. Acum, 
trebuie să mă asigur că se va întâmpla din nou. 

Cunningham îşi flutură mâna în faţa mea. 

— Te simţi bine, Rashton? Incepi să te comporţi cam 
ciudat. 

— Scuze, amice, m-am lăsat distras, răspund eu, 
alungându-i nedumerirea. După cum ziceam, vreau ca 
doamna Drudge să mă lămurească într-o privinţă. Apoi, 
vreau ca tu să strângi câţiva oameni laolaltă. După aceea, 
caută-l pe Jonathan Derby şi spune-i tot ce am descoperit. 

— Pe Derby? Ce legătură are ticălosul acela cu toate 
astea? 

Uşa se deschide, iar Grace îşi bagă capul înăuntru. 

— Pentru numele lui Dumnezeu, de ce durează atât de 
mult? ne întreabă ea. Dacă mai întârziem, va trebuie să îi 
pregătim baia lui Bell şi să ne prefacem că suntem 
servitori. 

— Încă un minut, zic eu, punându-mi mâna pe braţul lui 
Cunningham. Vom îndrepta lucrurile, îţi promit. Şi-acum, 
ascultă cu atenţie, este important. 

Sacul de bumbac zornăie în timp ce păşim, iar greutatea 
lui complotează cu terenul denivelat, făcându-mă să mă 
împiedic mereu. Grace face o grimasă plină de compasiune 
de fiecare dată când mă împiedic. 

Cunningham s-a dus în grabă să-mi îndeplinească 
rugămintea, iar Grace i-a urmărit plecarea neaşteptată cu 
o nedumerire tăcută. Simt nevoia să îi dau explicaţii, dar 
Rashton o cunoaşte suficient de bine pe această femeie ca 
să ştie că ea nu le aşteaptă. La zece minute după ce 
Donald Davies i-a prezentat familia recunoscătoare 
bărbatului care îi salvase viaţa în război, a devenit limpede 
pentru toţi cei care aveau ochi să vadă şi inimă să simtă că 
Jim Rashton şi Grace Davies se vor căsători într-o bună zi. 
Fără teamă de mediile diferite din care proveneau, cei doi 
au construit în timpul primei lor cine un liant alcătuit din 
cuvinte afectuoase şi întrebări de tatonare, iubirea 
înfiripându-se peste o masă plină cu tacâmuri pe care 
Rashton nu reuşea să le identifice. Ceea ce a luat naştere 
în ziua aceea a continuat să se dezvolte, cei doi ajungând 
să trăiască într-o lume creată de ei. Grace ştie că îi voi 
spune povestea când aceasta va lua sfârşit, când va fi 
susţinută de realităţi suficient de puternice care să vină în 
sprijinul ei. Între timp, păşim alături în tăcere, bucurându- 
ne unul de compania celuilalt. 

Port monturile din alamă, după ce mi-am dat seama 
despre o posibilă ameninţare din partea complicilor lui Bell 
şi ai doctorului Dickie. Este o minciună neverosimilă, care 
o face pe Grace să meargă în vârfurile degetelor şi să 
trateze cu suspiciune orice frunză care cade. Astfel, 
ajungem la fântână, iar Grace dă la o parte o ramură ca să 
pot păşi în luminiş, fără să mă agăţ. Arunc imediat sacul în 
fântână, care loveşte fundul cu o bufnitură puternică. 

Îmi scutur braţele, încercând să alung durerea pe care o 
simt în muşchi, în timp ce Grace aruncă o privire în 
întunericul fântânii. 

— Ţi-ai pus o dorinţă? mă întreabă ea. 

— Să nu fiu nevoit să car sacul înapoi, răspund eu. 

— O, Dumnezeule, chiar funcţionează, zice ea. Crezi că 
pot să-mi pun şi alte dorinţe? 

— Asta înseamnă să trişezi. 

— Păi, nimeni n-a mai folosit-o de ani buni. Probabil că 
mai e loc de câteva. 

— Pot să-ţi pun o întrebare? zic eu. 

— Nu te-ai sfiit niciodată când a venit vorba de întrebări, 
spune ea, aplecându-se atât de tare în fântână, încât 
picioarele îi sunt în aer. 

— În dimineaţa în care a fost ucis Thomas, atunci când 
ai participat la vânătoarea de comori, cine era cu tine? 

— Haide, Jim, s-a întâmplat acum nouăsprezece ani, zice 
ea, cu vocea înăbuşită de pereţii din piatră. 

— Charles a fost acolo? 

— Charles? Ea îşi scoate capul din fântână. Cred că da. 

— Crezi sau eşti sigură? Este important, Grace. 

— Înţeleg, zice ea, ieşind de tot din fântână şi ştergându- 
şi mâinile. A făcut ceva greşit? 

— Sper că nu. 

— Şi eu, spune ea, în timp ce îngrijorarea mea se 
oglindeşte pe chipul ei. Stai să mă gândesc! Aşteaptă o 
secundă! Da, a fost acolo. A şterpelit un tort cu fructe din 
bucătărie. Îmi amintesc că ne-a dat şi mie, şi lui Donald din 
el. Cred că doamna Drudge s-a înfuriat la culme. 

— Dar Michael Hardcastle a fost acolo? 

— Michael? Nu ştiu... 

Îşi duce mâna la părul cârlionţat, răsucindu-şi pe deget o 
şuviţă în timp ce se gândeşte. Este un gest familiar, unul 
care îl face pe Rashton să simtă atâta dragoste, încât 
aproape că mă dă pe mine complet deoparte. 

— Cred că era în pat, zice ea într-un final. Suferea de 
ceva. Probabil că una dintre bolile copilăriei. 

Îmi ia mâna într-ale ei, fixându-mă cu ochii ei frumoşi şi 
albaştri. 

— Faci ceva periculos, Jim? mă întreabă ea. 

— Da. 

— O faci pentru Charles? 

— Parţial. 

— Îmi vei povesti vreodată despre asta? 

— Da, când voi şti ce trebuie să spun. 

Se ridică în vârful degetelor şi mă sărută pe nas. 

— Atunci, ar fi mai bine să plecăm, zice ea, ştergându-mi 
urmele de ruj de pe nas. Ştiu cum eşti când scormoneşti 
după indicii şi nu le laşi până când nu le descoperi. 

— Mulţumesc. 

— Mi le vei spune odată cu povestea, şi asta în curând. 

— Promit, zic eu. 

E rândul lui Rashton să o sărute. Când reuşesc să-i 
smulg acest trup, sunt îmbujorat şi stânjenit, iar Grace îmi 
zâmbeşte cu o licărire ştrengărească în privire. Îmi vine 
greu să o părăsesc, dar, pentru prima oară de când a 
început toată povestea aceasta, sunt foarte aproape de 
adevăr şi, dacă nu voi insista, mi-e teamă că îmi va scăpa 
printre degete. Trebuie să vorbesc cu Anna. 

Străbat cărăruia pietruită din spatele casei de oaspeţi şi 
îmi scutur pardesiul de stropii de ploaie înainte să îl agăţ 
în cuierul din bucătărie. Paşi răsună în pardoseală, ca nişte 
bătăi de inimă în lemn. Se aude mişcare în salonul din 
dreapta mea. Este locul unde Dance şi acoliţii lui s-au 
întâlnit cu Peter Hardcastle în dimineaţa aceasta. Prima 
mea bănuială este că unul dintre ei s-a întors, dar când 
deschid uşa, o găsesc pe Anna aplecată deasupra lui Peter 
Hardcastle, care stă tolănit în acelaşi fotoliu în care l-am 
găsit mai devreme. 

E mort. 

— Anna, zic eu încet. 

Ea se întoarce să mă salute, iar pe faţa ei se citeşte 
şocul. 

— Am auzit un zgomot şi am coborât... începe ea, 
arătând spre cadavru. 

Spre deosebire de mine, ea nu şi-a petrecut ziua 
scăldându-se în sânge, iar descoperirea cadavrului a avut 
un impact puternic asupra ei 

— Ce-ar fi să mergi şi să-ţi dai cu puţină apă pe faţă? îi 

propun eu, atingându-i uşor braţul. Eu voi arunca o privire 
în jur. 

Ea încuviinţează recunoscătoare, aruncându-i cadavrului 
o ultimă privire lungă înainte să iasă în grabă din încăpere. 
Nu o condamn. Trăsăturile lui frumoase de odinioară sunt 
schimonosite într-un mod hidos; ochiul drept îi este 
întredeschis, iar cel stâng deschis complet. Mâinile îi sunt 
încleştate pe braţele fotoliului, iar spatele îi este arcuit de 
durere. Indiferent ce s-a întâmplat aici, a fost privat de 
demnitate şi de viaţă în acelaşi timp. 

Primul meu gând ar fi atacul de cord, însă instinctele lui 
Rashton îmi dictează să fiu precaut. 

Imi întind mâna să-i închid ochii, dar nu reuşesc să fac 
asta. Având în vedere că mi-au mai rămas atât de puţine 
gazde, aş prefera să nu provoc moartea să îşi întoarcă 
privirea spre mine. 

Din buzunarul lui de sus iese o scrisoare împăturită şi, 
scoţând-o, citesc mesajul. 


Nu m-am putut căsători cu Ravencourt şi nu mi-am 
putut ierta familia pentru că m-a obligat s-o fac. Ei au 
provocat toate astea. 

Evelyn Hardcastle 


Un curent de aer pătrunde prin fereastra deschisă. Pe 
pervaz sunt urme de noroi, sugerând că a fugit pe-acolo 
cineva. Singurul indiciu tulburător este sertarul care a fost 
lăsat deschis. Este cel prin care am scotocit eu când eram 
Dance şi, lucru cert, agenda lui Peter a dispărut. Mai întâi, 
cineva a rupt o pagină din agenda Helenei, iar acum a luat- 
o pe a lui Peter. Helena a făcut astăzi ceva, ce merită 
ascuns prin crimă. Aceasta este o informaţie utilă. Oribilă, 
dar utilă. 

Bag scrisoarea în buzunar şi îmi scot capul pe fereastră, 
căutând un indiciu despre identitatea criminalului. Nu 
observ prea multe, în afară de câteva urme de paşi în 
noroi, deja spălate de ploaie. După forma şi mărimea lor, 
persoana care a fugit din casa de oaspeţi este o femeie 

care poartă cizme ascuţite. Acest indiciu ar face credibil 
mesajul, dacă nu aş şti că Evelyn este cu Bell. 

Nu ar fi putut face asta. 

Mă aşez pe scaunul din faţa lui Peter Hardcastle, aşa 
cum a făcut Dance în dimineaţa aceasta. În ciuda orei 
târzii, amintirea acelei întâlniri mai zăboveşte încă în 
încăpere. Paharele din care am băut nu au fost luate de pe 
masă, iar fumul de trabuc mai persistă în aer. Hardcastle 
poartă aceleaşi haine în care l-am văzut ultima oară, ceea 
ce înseamnă că nu s-a schimbat pentru vânătoare. Prin 
urmare, este posibil să fie mort de vreo două ore. Imi 
înmoi unul câte unul degetele în băutura rămasă în 
pahare, gustându-le pe fiecare cu vârful limbii. Sunt toate 
în regulă, în afară de băutura lordului Hardcastle. 
Împreună cu gustul de whisky afumat“ se simte un uşor 
gust amărui. 

Rashton îl recunoaşte imediat. 

— Stricnină, zic eu, holbându-mă la faţa schimonosită şi 
zâmbitoare a victimei. 

El pare încântat de veste, de parcă ar fi stat aici în tot 
acest timp aşteptând să îi spună cineva cum a murit. 
Probabil că şi-ar dori să ştie cine l-a omorât. Am o idee în 
această privinţă, dar deocamdată este doar o idee. 

— Îţi spune ceva? mă întreabă Anna, întinzându-mi un 
prosop. 

Deşi este încă palidă la faţă, vocea îi este puternică, 
semn că şi-a revenit din şocul iniţial. Chiar şi aşa, stă la 
distanţă de cadavru, cuprinzându-se cu braţele. 

— Cineva l-a otrăvit cu stricnină, răspund eu. Bell a 
furnizat-o. 

— Bell? Prima ta gazdă? Crezi că este implicat în asta? 

— Nu de bunăvoie, răspund eu, ştergându-mi părul. Este 
prea laş ca să se implice într-o crimă. Adeseori, stricnina 
este vândută în cantităţi mici ca otravă pentru şobolani. 


ê Băutură alcoolică originară din Scoţia. Fumul de turbă folosit conferă 
o aromă aparte licorii. Gama de whisky-uri afumate este extrem de 
bogată, variind de la cele cu doar un uşor iz de fum la cele cu un 
parfum dramatic de pregnant (n.red.). 

Dacă criminalul face parte din personalul conacului, ar fi 
putut cere o cantitate semnificativă pe motiv că vrea să 
deratizeze conacul. Bell nu avea niciun motiv să fie 
suspicios până când nu au început să apară cadavrele. 
Probabil că aşa se explică de ce cineva a încercat să-l 
omoare. 

— De unde ştii toate astea? mă întreabă Anna, uimită. 

— Rashton ştie, răspund eu, lovindu-mă cu palma peste 
frunte. S-a ocupat de un caz cu stricnină în urmă cu câţiva 
ani. Urâtă treabă! O chestiune despre o moştenire. 

— Iar tu îţi aminteşti pur şi simplu? 

Dau afirmativ din cap, gândindu-mă la implicaţiile aduse 
de otrăvire. 

— Cineva l-a ademenit pe Bell în pădure azi-noapte, cu 
intenţia să-l reducă la tăcere, îmi zic eu. Dar bunul doctor 
a reuşit să scape doar cu rănile de pe braţe, pierzându-l pe 
urmăritorul lui în întuneric. Norocosul. 

Anna mă priveşte într-un mod ciudat. 

— Ce s-a întâmplat? o întreb eu, încruntându-mă. 

— Este felul în care ai vorbit - ea şovăie - nu a fost... nu 
te-am recunoscut. Aiden, cât din tine se mai află înăuntru? 

— Suficient, zic eu, pierzându-mi răbdarea şi întinzându- 
i scrisoarea pe care am găsit-o în buzunarul lui Hardcastle. 
Ar trebui să citeşti. Cineva vrea să ne facă să credem că 
Evelyn este  făptaşa. Criminalul încearcă să îşi 
muşamalizeze fapta. 

Ea îşi ia privirea de la mine şi citeşte scrisoarea. 

— Dacă am privit lucrurile dintr-o perspectivă greşită? 
zice ea, după ce termină de citit. Dacă o persoană încearcă 
să distrugă familia Hardcastle şi vrea să înceapă cu 
Evelyn? 

— Crezi că Helena se ascunde? 

— Dacă stă bine cu instinctul, exact asta face. 

Întorc ideea pe toate părţile, încercând să o privesc din 
toate unghiurile. Măcar încerc. Este prea grea şi prea 
apăsătoare. Nu văd ce se află de partea cealaltă. 

— Ce facem în continuare? mă întreabă ea. 

— Vreau să îi spui lui Evelyn că majordomul s-a trezit şi 

că vrea să stea de vorbă cu ea între patru ochi, zic eu, 
ridicându-mă în picioare. 

— Dar majordomul nu s-a trezit şi nu vrea să stea de 
vorbă cu ea. 

— Nu, dar vreau eu şi prefer să mă feresc de lacheu cât 
pot de mult. 

— Fireşte că mă voi duce, dar vreau să îi supraveghezi 
pe majordom şi pe Gold în locul meu, zice ea. 

— O voi face. 

— Ce îi vei spune lui Evelyn când va veni aici? 

— Îi voi spune cum va muri. 

Este ora 5:42 p.m. şi Anna nu s-a întors. 

Au trecut mai bine de trei ore de când a plecat. Trei ore 
de frământare şi îngrijorare, cu puşca pe genunchi. O iau 
în mâini la cel mai mic zgomot. Este o prezenţă aproape 
constantă în braţele mele. Nu ştiu cum a reuşit Anna. 

In locul acesta n-ai pic de odihnă. Vântul se strecoară 
prin crăpăturile din ferestre, suflând pe coridoare. Lemnul 
scârţâie, pardoseala  trosneşte, cedând sub propria 
greutate ca şi când casa de oaspeţi ar fi un om bătrân care 
încearcă să se ridice de pe scaun. Aud în mod repetat 
zgomot de paşi care se apropie, iar când deschid uşa 
descopăr că am fost păcălit de un oblon desprins ce se 
leagănă sau de o ramură de copac care bate în geam. 

Insă aceste zgomote nu mai îmi stârnesc nicio reacţie, 
deoarece nu mai cred că prietena mea se va întoarce. În 
prima oră de veghe, mi-am spus că a întâmpinat greutăţi în 
a o găsi pe Evelyn după plimbarea ei cu Bell. După două 
ore, m-am gândit că poate are ceva comisioane de 
îndeplinit - o teorie pe care am încercat să o confirm, 
punând cap la cap ziua ei din întâlnirile noastre anterioare. 
Din spusele ei, s-a întâlnit mai întâi cu Gold, cu Derby în 
pădure, iar apoi cu Dance, înainte să dea peste mine în 
pod. După aceea, a vorbit pentru prima oară cu 
majordomul în trăsură în drum spre casa de oaspeţi, apoi l- 
a căutat pe Ravencourt în salonul lui. Apoi a urmat o altă 
conversaţie cu majordomul, dar am revăzut-o abia după ce 
lacheul l-a atacat seara pe Dance. 

De şase zile, ea dispare în fiecare după-amiază, iar eu n- 
am observat acest lucru. 

Acum, când se scurge cea de-a treia oră pe care o petrec 
în încăpere, iar întunericul se aşterne dincolo de fereastră, 
sunt sigur că ea are necazuri şi că lacheul stă la pândă pe 
undeva. După ce-am văzut-o cu duşmanul nostru, ştiu că ea 
este în viaţă, deşi acest lucru nu-mi aduce prea multă 
alinare. Indiferent ce i-o fi făcut lacheul lui Gold, l-a 

smintit, iar eu nu suport gândul ca Anna să fie supusă 
aceluiaşi chin. 

Mă plimb de colo colo prin încăpere, cu puşca în mână, 
şi încerc să nu mă las învins de teamă, ca să pot veni cu un 
plan. Cel mai simplu lucru ar fi să aştept aici, dar, făcând 
asta, aş irosi orele de care am nevoie ca să rezolv uciderea 
lui Evelyn. La ce folos să o salvez pe Anna dacă nu o pot 
elibera din casa aceasta? Oricât aş fi de disperat, mai întâi 
trebuie să o ajut pe Evelyn şi să am încredere că Anna îşi 
va purta singură de grijă între timp. 

Majordomul geme şi-şi deschide cu greu ochii. 

Preţ de o clipă, ne holbăm unul la celălalt. În ochii noştri 
se citesc vina şi nedumerirea. 

Dacă îi voi lăsa nepăziţi pe el şi pe Gold, îi voi condamna 
la nebunie şi moarte, dar nu văd altă cale. 

Când el adoarme, aşez puşca pe patul lui. L-am văzut 
murind, dar nu sunt nevoit să accept acest lucru. 
Conştiinţa îmi dictează să-i ofer o şansă să lupte. Măcar 
atât. 

Îmi iau haina de pe scaun şi plec spre Blackheath fără să 
arunc măcar o privire în urma mea. Camera lui Evelyn este 
la fel de dezordonată cum am lăsat-o, iar focul arde atât de 
mocnit, încât abia dacă reuşesc să văd ceva la lumina lui 
slabă. După ce pun pe foc câteva lemne, încep cercetarea. 

Mâna îmi tremură, deşi, de data aceasta, nu este din 
cauza dorinţei arzătoare a lui Derby, ci din cauza 
propriului meu entuziasm. Dacă voi găsi ceea ce caut, voi 
şti cine este responsabil pentru moartea lui Evelyn. 
Libertatea va fi la o aruncătură de băț. 

Deşi Derby a scotocit prin cameră mai devreme, el nu 
avea nici pregătirea, nici experienţa lui Rashton. Mâinile 
poliţistului caută imediat locurile ascunse din spatele 
dulapurilor şi din jurul ramei patului. Bat cu picioarele în 
pardoseală, cu speranţa că voi găsi scândură desprinsă. 
Chiar şi aşa, după o căutare amănunţită, nu găsesc nimic. 

Niciun indiciu. 

Mă întorc pe călcâi, mai arunc o privire la piesele de 
mobilier şi încerc să găsesc ceva ce am omis. Nu mă pot 

înşela în privinţa sinuciderii, deoarece nicio altă explicaţie 
nu are logică. În acel moment, ochii mi se fixează pe 
tapiseria peretelui care ascunde uşa de legătură cu camera 
Helenei. Luând o lampă cu petrol, trec dincolo, reluându- 
mi căutarea. 

Aproape că îmi pierd speranţa, când ridic salteaua de pe 
pat şi găsesc un săculeţ din bumbac legat de una dintre 
bare. Când desfac şnurul, descopăr înăuntru două arme. 
Una este un pistol de start, emblema sărbătorilor săteşti 
de pretutindeni. Cealaltă este revolverul negru pe care 
Evelyn l-a şterpelit din camera mamei ei, cel pe care îl 
avea în pădure în dimineaţa aceasta şi pe care îl va duce 
cu ea în cimitir în seara aceasta. Este încărcat. Din 
încărcător lipseşte un singur glonţ. Găsesc, de asemenea, 
o eprubetă cu sânge şi o mică seringă plină cu un lichid 
transparent. 

Inima îmi bubuie în piept. 

— Am avut dreptate, mormăi eu. 

Draperiile se mişcă şi îmi salvează viaţa. 

Curentul de aer care pătrunde prin uşa deschisă îmi 
atinge gâtul cu o clipă înainte să aud un pas în spatele 
meu. Când mă arunc la podea, aud şuieratul unui cuţit 
care brăzdează aerul. Mă rostogolesc pe spate, ridic 
revolverul şi îl văd pe lacheu fugind pe coridor. 

Îmi las capul pe podea şi îmi odihnesc revolverul pe 
stomac, mulţumind cerului. Dacă aş fi observat draperiile o 
secundă mai târziu, totul ar fi luat sfârşit. 

Îmi iau un răgaz ca să-mi trag sufletul, apoi mă ridic în 
picioare, pun la loc în săculeţ cele două arme şi seringa, 
însă iau eprubeta cu sânge. les cu băgare de seamă din 
dormitor şi pun întrebări despre Evelyn, până când toată 
lumea mă îndrumă spre sala de bal, de unde răzbate un 
zgomot asurzitor. Constructorii termină de montat o 
estradă. Glasvandurile stau deschise, în speranţa că 
vaporii de vopsea şi norii de praf se vor risipi. Menajerele 
îşi irosesc tinereţea frecând podelele. 

O zăresc pe Evelyn lângă estradă, vorbind cu liderul 
formaţiei. Este îmbrăcată în rochia verde pe care o va 

purta în timpul zilei, dar Madeline Aubert stă în spatele ei 
cu gura plină de agrafe pe care le împlântă cu repeziciune 
în buclele ce i s-au desprins din păr, încercând să îi facă 
coafura pe care o va avea în seara aceasta. 

— Domnişoară Hardcastle! strig eu, traversând 
încăperea. 

Se desparte de liderul formaţiei printr-un zâmbet 
prietenos şi o strângere de braţ şi se întoarce spre mine. 

— Evelyn, te rog, zice ea, întinzându-şi mâna. lar tu eşti? 

— Jim Rashton. 

— A, da, polițistul, zice ea, iar zâmbetul îi dispare de pe 
buze. E totul în regulă? Eşti cam roşu la faţă. 

— Nu sunt obişnuit cu forfota specifică societăţii înalte, 
răspund eu. Îi strâng uşor mâna, surprins de cât de rece 
este. 

— Cu ce te pot ajuta, domnule Rashton? mă întreabă ea. 

Vocea ei este distantă. Aproape enervată. Mă simt ca o 
insectă strivită şi descoperită pe talpa pantofului ei. Ca şi 
în cazul lui Ravencourt, sunt uimit de disprețul cu care se 
înarmează Evelyn. Dintre toate trucurile de la Blackheath, 
cu siguranţă cel mai nemilos este acela de a vedea toate 
laturile neplăcute ale unei persoane pe care ai considerat-o 
odinioară prietenă. 

Un gând mă face să şovăi. 

Evelyn a fost bună cu Bell, iar amintirea acestei bunătăţi 
m-a impulsionat de atunci, dar doctorul ciumei mi-a spus 
că a făcut experimente cu diferite combinaţii de gazde de-a 
lungul mai multor salturi temporale. Dacă Ravencourt ar fi 
fost prima mea gazdă, după cum a fost cu siguranţă la un 
moment dat, n-aş fi cunoscut decât disprețul lui Evelyn. 
Derby nu a făcut decât să o înfurie, şi mă îndoiesc că ea ar 
fi dat dovadă de bunătate faţă de servitori ca majordomul, 
sau faţă de Gold. Asta înseamnă că au existat salturi 
temporale când am văzut-o murind pe această femeie, fără 
să simt mai nimic, pentru că singura mea îngrijorare era 
mai degrabă aceea de a rezolva uciderea ei decât de a 
încerca cu disperare să o împiedic. 

Mai că le invidiez pe gazdele mele. 

— Aş putea vorbi cu tine - îi arunc o privire lui Madeline 
- între patru ochi? 

— Sunt foarte ocupată, răspunde ea. Despre ce este 
vorba? 

— Aş prefera să vorbim între patru ochi. 

— Iar eu aş prefera să termin cu pregătirile înainte de 
sosirea a cincizeci de invitaţi şi să vadă că nu au unde 
dansa, zice ea pe un ton aspru. lţi poţi imagina care este 
prioritatea mea. 

Madeline zâmbeşte, prinzând cu o agrafă o şuviţă din 
părul lui Evelyn. 

— Prea bine, zic eu, scoțând eprubeta cu sânge pe care 
am găsit-o în sacul din bumbac. Hai să vorbim despre asta. 

E ca şi când i-aş fi tras o palmă, dar şocul îi dispare de 
pe faţă atât de repede, încât am impresia că nici n-a fost 
acolo. 

— Ne vom ocupa de asta mai târziu, Maddie, zice 
Evelyn, fixându-mă cu o privire rece şi încăpăţânată. Du-te 
la bucătărie şi mănâncă. 

Madeline mă priveşte la fel de neîncrezătoare, dar îşi 
vâră agrafele în buzunarul şorţului, înainte să facă o 
reverență şi să iasă din încăpere. 

Evelyn mă ia de braţ şi mă conduce într-un colţ al sălii 
de bal, astfel încât să nu ne audă servitorii. 

— Ai obiceiul să scotoceşti printre lucrurile personale 
ale oamenilor, domnule Rashton? mă întreabă ea, 
scoţându-şi o ţigară din tabacheră. 

— În ultima vreme, da, răspund eu. 

— Poate-ar trebui să-ţi găseşti un hobby. 

— Am unul. Încerc să-ţi salvez viaţa. 

— Nu este nevoie să mi-o salvezi, zice ea pe un ton rece. 
Poate-ar trebui să încerci grădinăritul. 

— Sau poate ar trebui să înscenez o sinucidere ca să nu 
fiu nevoit să mă căsătoresc cu lordul Ravencourt? zic eu, 
tăcând ca să savurez momentul în care expresia 
dispreţuitoare îi dispare de pe faţă. Se pare că aceasta 
este preocuparea ta în ultimul timp. E o mişcare 
inteligentă; din nefericire, cineva se va folosi de această 

falsă sinucidere ca să te omoare, ceea ce este o mişcare 
mult mai inteligentă. 

Ea rămâne cu gura căscată şi face ochii mari de uimire. 

Imi evită privirea şi încearcă să îşi aprindă ţigara pe 
care o ţine între degete, însă îi tremură mâna. lau chibritul 
din mâna ei şi îl aprind, iar flacăra lui îmi arde vârful 
degetelor. 

— Cine te-a angajat să faci asta? mă întreabă ea printre 
dinţi. 

— Despre ce vorbeşti? 

— Despre planul meu, răspunde ea, smulgându-mi din 
mână eprubeta cu sânge. Cine ţi-a spus despre el? 

— Păi, cine mai este implicat? o întreb eu. Ştiu că ai 
invitat la conac pe o anume Felicity, dar încă nu ştiu cine 
este această persoană. 

— Este... Ea scutură din cap. Nimic, nici măcar n-ar 
trebui să stau de vorbă cu tine. 

Se întoarce spre uşă, dar eu o prind de încheietura 
mâinii, trăgând-o înapoi cu mai multă forţă decât am 
intenţionat. Pe faţa ei se citeşte furia, iar eu îi dau drumul 
imediat, ridicându-mi mâinile. 

— Ted Stanwin mi-a spus tot, zic eu, cuprins de 
disperare, încercând să o împiedic să iasă ca o furtună din 
încăpere. 

Am nevoie de o explicaţie plauzibilă pentru lucrurile pe 
care le ştiu, iar Derby i-a auzit pe Stanwin şi pe Evelyn 
certându-se în dimineaţa aceasta. Cu foarte mult noroc, 
şantajistul ar putea fi implicat în povestea asta. Nu ar fi de 
mirare. El este implicat în tot ceea ce se petrece azi. 

Evelyn stă nemişcată; este vigilentă, ca o căprioară din 
pădure, care tocmai a auzit trosnind o creangă. 

— Mi-a spus că plănuieşti să te sinucizi lângă piscină în 
seara aceasta, însă n-avea nicio logică, continui eu, 
bazându-mă pe reputaţia formidabilă a lui Stanwin ca să 
mă fac credibil. lartă-mă că sunt atât de direct, 
domnişoară Hardcastle, dar, dacă ai fi vrut cu adevărat să- 
ţi pui capăt zilelor, ai fi fost moartă deja şi nu ai fi făcut pe 
gazda amabilă pentru nişte oameni pe care îi dispreţuieşti. 

Apoi m-am gândit că vrei ca toată lumea să fie martoră la 
această scenă, dar atunci de ce să n-o faci în sala de bal, în 
timpul petrecerii? Nu am înţeles nimic din toate acestea 
până când nu am stat pe marginea piscinei şi mi-am dat 
seama cât de întunecată este apa şi cât de bine ar ascunde 
ceva aruncat acolo. 

In ochii ei se citeşte disprețul. 

— Ce doreşti, domnule Rashton? Bani? 

— Încerc să te ajut, insist eu. Ştiu că plănuieşti să te 
duci lângă piscină la ora 11 p.m., să-ţi lipeşti de stomac 
ţeava unui revolver negru şi să te prăbuşeşti în apă. Ştiu 
că nu vei apăsa cu adevărat pe trăgaciul revolverului 
negru şi că împuşcătura pe care o va auzi toată lumea va 
răsuna dintr-un pistol de start, aşa cum ştiu că vei arunca 
acest pistol în apă după ce vei fi terminat. Eprubeta cu 
sânge va atârna de un şnur lung în jurul gâtului tău şi se 
va crăpa atunci când o vei lovi cu revolverul, provocând 
sângerarea. Bănuiesc că seringa pe care am găsit-o în sac 
este umplută cu o combinaţie de miorelaxant şi sedativ, 
care te va ajuta să faci pe moarta, uşurându-i astfel sarcina 
doctorului Dickie - care bănuiesc că a primit o sumă 
frumuşică pentru deranjul lui - de a te declara oficial 
decedată, fără a mai fi nevoie de o anchetă neplăcută. Îmi 
imaginez că la o săptămână sau mai bine după moartea ta, 
tu te vei întoarce în Franţa, unde vei savura un pahar cu 
vin alb. 

Două menajere care se îndreaptă spre uşi, cărând nişte 
găleți cu apă murdară, se opresc din trăncănit când ne 
observă. Trec pe lângă noi, făcând o plecăciune şovăitoare, 
iar Evelyn mă trage şi mai mult înspre colţul încăperii. 

Pentru prima dată, citesc teamă pe faţa ei. 

— Recunosc că nu am vrut să mă mărit cu Ravencourt şi 
am ştiut că nu îmi puteam convinge familia să nu mă 
oblige să fac asta decât dacă aş fi dispărut, dar de ce ar 
vrea cineva să mă ucidă? mă întreabă ea, cu ţigara în 
mâna care continuă să-i tremure. 

li privesc cu atenţie faţa să văd dacă minte, dar este ca 
şi când aş fi privit o perdea de ceaţă printr-un microscop. 

Femeia aceasta a minţit pe toată lumea zile la rând. Nu mi- 
aş da seama dacă spune adevărul nici dacă l-ar rosti chiar 
ea. 

— Am unele bănuieli, dar am nevoie de dovezi, spun eu. 
Tocmai de aceea vreau să te ţii de planul tău. 

— Să mă ţin de plan, ai înnebunit? exclamă ea, după 
care îşi coboară vocea când toţi ochii se întorc spre noi. De 
ce m-aş ţine de plan după tot ce mi-ai spus acum? 

— Pentru că nu vei fi în siguranţă până când nu-i vom 
ademeni pe conspiratori să iasă la suprafaţă, iar ca să 
facem asta, aceştia trebuie să creadă că le-a ieşit planul. 

— Voi fi în siguranţă când mă voi afla la sute de 
kilometri depărtare de aici. 

— Şi cum vei ajunge acolo? o întreb eu. Ce se va 
întâmpla dacă birjarul este implicat în complot? Sau vreun 
servitor? Zvonurile circulă peste tot în casa aceasta, iar 
când criminalii vor afla că încerci să fugi, îşi vor pune 
planul în aplicare şi te vor omori. Fuga nu va face decât să 
amâne inevitabilul, crede-mă! Pot pune capăt întregii 
poveşti, dar doar dacă mă vei ajuta. Îndreaptă-ţi arma spre 
stomac şi fă pe moarta o jumătate de oră. Cine ştie, poate 
vei avea şansa să rămâi moartă şi să scapi de Ravencourt, 
aşa cum ai plănuit. 

Ea îşi ţine palma lipită de frunte şi ochii strâns închişi. 
Se concentrează. Când vorbeşte din nou, vocea îi este mai 
blândă şi oarecum distantă. 

— Sunt prinsă între ciocan şi nicovală, nu-i aşa? zice ea. 
Prea bine, am s-o fac, dar trebuie să ştiu ceva mai întâi. De 
ce mă ajuţi, domnule Rashton? 

— Sunt poliţist. 

— Da, dar nu eşti sfânt. Doar un sfânt s-ar amesteca în 
toate astea. 

— Atunci, consideră că-i faci o favoare lui Sebastian Bell, 
Zic eu. 

Mirarea îi îmblânzeşte expresia feţei. 

— Bell? Ce legătură are bunul doctor cu toate acestea? 

— Încă nu ştiu, dar a fost atacat azi-noapte şi mă 
îndoiesc că este o coincidenţă. 

— Se poate, dar ce legătură ai tu cu asta? 

— El vrea să devină o persoană mai bună, răspund eu. 
Este o raritate în casa asta. Admir această dorinţă. 

— La fel şi eu, zice ea, tăcând şi cântărindu-l din priviri 
pe bărbatul din faţa ei. Prea bine, spune-mi care este 
planul tău, dar mai întâi vreau să-mi promiţi că voi fi în 
siguranţă. Imi las viaţa în mâinile tale şi nu este un lucru 
pe care să-l accept fără să primesc o garanţie. 

— De unde ştii că cuvântul meu are vreo valoare? 

— Am fost în preajma bărbaţilor fără onoare toată viaţa, 
răspunde ea simplu. Tu nu te numeri printre ei. Şi-acum, 
dă-mi cuvântul tău de onoare. 

— Ți-l dau. 

— Şi ceva de băut, continuă ea. Trebuie să-mi fac puţin 
curaj ca să merg mai departe. 

— Mai mult decât puţin, zic eu. Vreau să te împrieteneşti 
cu Jonathan Derby. Are un pistol argintiu de care vom avea 
nevoie. 

Cina este servită, iar invitații îşi iau locurile la masă, în 
timp ce eu stau ghemuit în spatele tufişurilor de lângă 
piscină. Este devreme, însă trebuie să fiu prima persoană 
care ajunge la Evelyn când ea va ieşi din casă, dacă vreau 
să-mi reuşească planul. Nu pot risca să las trecutul să mă 
împiedice. 

Stropii de ploaie cad de pe frunze, aterizând reci ca 
gheaţa pe pielea mea. 

Vântul adie, iar picioarele îmi amorţesc. 

Îmi schimb poziţia şi îmi dau seama că n-am mâncat şi n- 
am băut nimic toată ziua. Nu este deloc pregătirea ideală 
pentru seara care mă aşteaptă. Mă simt ametit şi, pentru 
că nimic nu îmi distrage atenţia, simt cum toate gazdele se 
înghesuie în capul meu. Amintirile lor îmi apar în minte, 
iar greutatea lor este aproape insuportabilă. Îmi doresc tot 
ce îşi doresc şi ele. Le simt durerile, iar fricile lor mă 
intimidează. Nu mai sunt un singur om, ci un cor. 

Fără să-mi observe prezenţa, doi servitori ies din casă, 
cu braţele pline de lemne pentru vetre. Lămpile cu petrol 
le atârnă de curele. Aprind vetrele de metal una câte una, 
descriind o linie de foc în întunericul nopţii. Ultima vatră 
se află aproape de casa de oaspeţi, iar flăcările se reflectă 
pe panourile din sticlă, lăsând impresia că a luat foc 
clădirea. 

În timp ce vântul urlă şi stropii de ploaie cad de pe 
copaci, Blackheath pâlpâie şi se schimbă, urmărindu-i pe 
invitaţii care părăsesc sala de mese şi se îndreaptă spre 
camerele lor, apoi spre sala de bal, unde formaţia a urcat 
pe estradă, iar musafirii aşteaptă să petreacă. Servitorii 
deschid glasvandurile, iar acordurile muzicale dau năvală 
afară, rostogolindu-se şi pierzându-se în pădure. 

— Acum îi vezi cum îi văd eu, zice în şoaptă doctorul 
ciumei. Ca pe nişte actori într-o piesă de teatru, făcând 
acelaşi lucru noapte de noapte. j 

Stă în spatele meu, ascuns după copaci şi tufişuri. În 


< 380 » 


lumina pâlpâitoare a vetrelor, masca lui pare să plutească 
în semiîntuneric, asemenea unui suflet care încearcă să se 
desprindă de trup. 

— I-ai spus lacheului despre Anna? îl întreb eu printre 
dinţi. 

Trebuie să-mi folosesc şi ultimul strop de stăpânire de 
sine ca să nu mă arunc asupra lui şi să-l calc în picioare. 

— Nu mă interesează niciunul din ei, răspunde el calm. 

— Te-am văzut lângă casa de oaspeţi cu Daniel, apoi 
lângă lac, iar acum Anna a dispărut, zic eu. I-ai spus unde 
s-o caute? 

Pentru prima oară, doctorul ciumei pare nesigur pe el. 

— Te asigur că nu am fost în niciunul din aceste locuri, 
domnule Bishop. 

— Te-am văzut, îi spun eu, aproape mârâind. Ai vorbit cu 
el. 

— N-a fost... Vocea lui tărăgănează, iar când vorbeşte 
din nou, pare să înţeleagă ce se petrece. Deci aşa 
procedează. Mă întrebam de unde ştie atât de multe. 

— Daniel m-a minţit de la bun început, iar tu i-ai păstrat 
secretul. 

— Nu este treaba mea să mă amestec. Am ştiut că, într- 
un final, îţi vei da seama ce hram poartă. 

— Atunci de ce l-ai avertizat în legătură cu Anna? 

— Pentru că am fost îngrijorat că tu n-o vei face. 

Muzica încetează brusc şi, uitându-mă la ceas, îmi dau 
seama că mai sunt câteva minute până la ora unsprezece. 
Michael Hardcastle a oprit formaţia ca să întrebe dacă a 
văzut-o cineva pe sora lui. Sesizez mişcare în partea 
laterală a casei. O umbră se mişcă în întuneric. Este 
Derby, care se postează lângă bolovan, după cum i-a spus 
Anna. 

— Nu am fost în luminiş, domnule Bishop. Îţi garantez, 
zice doctorul ciumei. Îţi voi explica totul în curând, dar, 
pentru moment, trebuie să-mi continui propria 
investigație. 

Pleacă repede, lăsând doar întrebări în urma lui. Dacă aş 
fi fost în oricare dintre gazde, aş fi fugit după el, însă 

Rashton este o creatură mai subtilă, greu de speriat şi cu o 
minte ageră. Pentru moment, Evelyn este singura mea 
grijă. Îl alung pe doctorul ciumei din gândurile mele şi mă 
apropii pe furiş de piscină. Din fericire, frunzele şi 
crenguţele sunt prea demoralizate de ploaie, încât nu mai 
ţipă sub tălpile mele. 

Evelyn se apropie, plângând cu suspine şi căutându-mă 
cu privirea printre copaci. Indiferent care o fi implicarea ei 
în toată povestea aceasta, ea este vădit înspăimântată, 
pentru că tremură din tot corpul. Trebuie să fi luat deja 
miorelaxantul, pentru că se leagănă puţin, de parcă ar 
dansa în ritmul unei melodii pe care doar ea o aude. 

Foşnesc din tufişul ce se află în apropiere pentru a o 
anunţa că sunt acolo, însă ea este deja sub efectul 
medicamentului. Abia dacă vede, darămite să mă depisteze 
în întuneric. Chiar şi aşa, ea îşi continuă drumul. Pistolul 
argintiu îi luceşte în mâna dreaptă, iar pistolul de start, în 
cea stângă. Îl ţine lipit de picior ca să îl ascundă. 

Trebuie să recunosc că este curajoasă. 

Când ajunge pe marginea piscinei, Evelyn ezită. Ştiind 
ce urmează să se întâmple, mă întreb dacă pistolul argintiu 
nu îi pare prea greu sau dacă planul nu este prea 
copleşitor pentru ea. 

— Să ne ajute Dumnezeu, zice ea încet, îndreptându-şi 
arma spre stomac şi apăsând pe trăgaciul pistolului de 
start, pe care-l ţine lipit de picior. 

Împuşcătura este atât de asurzitoare, încât sfâşie 
văzduhul. Pistolul de start alunecă din mâna lui Evelyn şi 
cade în apa întunecată din piscină, în timp ce pistolul 
argintiu aterizează pe iarbă. 

Sângele i se împrăştie pe rochie. 

Ea îl priveşte îngrozită, apoi se rostogoleşte în piscină. 

Angoasa mă paralizează. Împuşcătura şi expresia de pe 
faţa lui Evelyn înainte ca ea să cadă în apă îmi trezesc o 
amintire mai veche. 

Nu ai timp pentru asta. 

Este atât de aproape. Mi se pare că întrezăresc o altă 
faţă şi aud o altă rugăminte. E o altă femeie pe care nu am 

reuşit să o salvez, care a venit la Blackheath ca să... ce? 

— De ce-am venit aici? zic eu tare, cu o voce sugrumată, 
chinuindu-mă să invoc amintirea din întuneric. 

Salveaz-o pe Evelyn, se îneacă! 

Clipesc şi îmi întorc privirea spre piscină, unde Evelyn 
pluteşte cu faţa în jos. Panica alungă durerea, iar eu mă 
ridic brusc în picioare, sar prin tufişuri şi plonjez în apa 
rece ca gheaţa. Rochia i s-a întins pe suprafaţa apei şi este 
la fel de grea ca un sac îmbibat cu apă. Fundul piscinei 
este acoperit cu muşchi alunecoşi. 

Nu reuşesc să o ţin bine. 

Lumea se agită lângă sala de bal. Derby se încaieră cu 
Michael Hardcastle şi atrag atenţia, aproape la fel de mult 
ca femeia muribundă din piscină. 

Artificiile explodează deasupra noastră, aruncând peste 
tot lumini roşii şi violet, galbene şi portocalii. 

Îmi încolăcesc braţele în jurul taliei lui Evelyn, o ridic cu 
greu din apă şi o întind pe iarbă. 

Prăbuşit în noroi, încerc să-mi recapăt răsuflarea şi mă 
uit la Cunningham, ca să mă asigur că acesta îl ţine bine 
pe Michael, aşa cum i-am cerut. 

El face întocmai. 

Planul funcţionează, dar nu datorită mie. Vechea 
amintire pe care mi-a trezit-o împuşcătura a fost cât pe ce 
să mă paralizeze. O altă femeie şi un alt deces. Este din 
cauza fricii pe care am citit-o pe faţa lui Evelyn. Am 
recunoscut acea frică. Asta m-a adus la Blackheath. Sunt 
convins de asta. 

Doctorul Dickie vine în fugă la mine. Este îmbujorat şi 
gâfâie. O avere se duce pe apa sâmbetei chiar sub ochii lui. 
Evelyn mi-a spus că a fost plătit ca să întocmească un 
certificat de deces fals. Bătrânul şi jovialul soldat a 
construit un adevărat imperiu criminal. 

— Ce s-a întâmplat? întreabă el. 

— S-a împuşcat, răspund eu, văzând cum pe faţă îi apare 
o umbră de speranţă. Am văzut întreaga scenă, dar n-am 
putut face nimic. 

— Nu te învinui. El mă apucă de umeri. Ce-ar fi să mergi 

şi să bei ceva până când o consult eu. Lasă totul în seama 
mea, da? 

În timp ce el îngenunchează lângă trup, eu culeg pistolul 
argintiu de pe jos şi mă îndrept spre Michael, care este 
imobilizat de Cunningham. Văzându-i pe cei doi, n-aş fi 
crezut că este posibil. Michael este scund, îndesat şi 
seamănă cu un taur prins în braţele lungi şi subţiri ca nişte 
frânghii ale lui Cunningham. Faptul că Michael se 
zvârcoleşte nu-l face pe Cunningham decât să-l strângă 
mai tare. În acest moment, nu l-ai putea elibera nici cu o 
rangă. 

— Îmi pare nespus de rău, domnule Hardcastle, zic eu, 
aşezându-mi mâna pe braţul bărbatului, ca să-l consolez. 
Sora dumneavoastră şi-a luat viaţa. 

El încetează brusc să se mai zbată, iar ochii i se umplu 
de lacrimi când îşi îndreaptă privirea disperată spre 
piscină. 

— N-aveţi de unde să ştiţi asta, zice el, chinuindu-se să 
vadă dincolo de mine. Ar putea fi încă... 

— Doctorul a confirmat, îmi pare rău, zic eu, scoțând 
pistolul argintiu din buzunar şi punându-i-l în palmă. A 
folosit arma aceasta. O recunoaşteţi? 

— Nu. 

— Ei bine, ar trebui să o păstraţi dumneavoastră pentru 
moment, îi sugerez eu. Am rugat doi valeţi să-i ducă trupul 
pe verandă, departe de - arăt spre mulţimea strânsă - 
toată lumea. Dacă doriţi să aveţi câteva minute singur cu 
sora dumneavoastră, mă pot ocupa de asta. 

El se holbează prosteşte la pistol, de parcă ar fi primit 
un obiect din viitorul îndepărtat. 

— Domnule Hardcastle? 

Scutură din cap şi mă priveşte cu ochi goi. 

— Poftim... da, desigur, zice el, strângând pistolul cu 
degetele. Mulţumesc, domnule inspector. 

— Sunt un simplu ofiţer de poliţie, domnule, spun eu, 
făcându-i semn lui Cunningham să se apropie. Charles, te 
deranjează dacă îl însoţeşti pe domnul Hardcastle pe 
verandă? Ţine-l departe de mulţime, da? 

Cunningham îmi primeşte cererea dând scurt din cap, 
apoi îşi aşază mâna pe spatele lui Michael şi îl conduce cu 
blândeţe spre casă. Nu este prima oară când mă bucur că 
valetul este de partea mea. În timp ce îl privesc plecând, 
mă încearcă o oarecare tristeţe gândindu-mă că aceasta 
este, probabil, ultima oară când ne întâlnim. În ciuda lipsei 
de încredere şi a minciunilor, m-am ataşat de el în această 
ultimă săptămână. 

Dickie a terminat consultul. Bătrânul s-a ridicat încet în 
picioare. Valeţii trag trupul lui Evelyn pe o targă, sub 
privirea lui atentă. Tristeţea i se potriveşte ca un costum 
uzat. Nu ştiu cum de n-am observat acest lucru până acum. 
Crima aceasta este ca o pantomimă şi, oriunde m-aş uita, 
văd cortina mişcându-se. 

Când Evelyn este ridicată de jos, o iau în fugă prin 
ploaie spre veranda care se află în capătul celălalt al casei. 
Mă strecor înăuntru printre glasvandurile pe care le-am 
deschis mai devreme şi mă ascund în spatele unui paravan 
oriental. Bunica lui Evelyn mă priveşte din tabloul de 
deasupra şemineului. La lumina pâlpâitoare a lumânării, 
pot să jur că zâmbeşte. Probabil că ştie ceea ce ştiu şi eu. 
Poate că a ştiut mereu şi a fost nevoită să privească zi de zi 
cum noi, restul, ne perindăm pe aici, ignorând adevărul. 

Nu e de mirare că se încruntă. 

Ploaia bate în ferestre când valeţii sosesc cu targa. Se 
deplasează încet, încercând să nu scuture trupul, care 
acum este acoperit cu haina lui Dickie. În scurt timp, intră 
în încăpere şi, după ce aşază trupul pe un bufet şi-şi lipesc 
bascurile de piept în semn de respect, pleacă, închizând 
glasvandurile în urma lor. 

Îi urmăresc cu privirea, surprinzându-mi reflexia în 
geam. Îmi ţin mâinile în buzunare, iar pe faţa liniştită a lui 
Rashton nu se citeşte nimic altceva decât certitudinea. 

Până şi reflexia mea mă minte. 

Certitudinea a fost primul lucru pe care mi l-a furat 
Blackheath. 

Uşa se deschide, iar curentul de aer de pe coridor face 
flacăra lumânării să pâlpâie. Îl văd pe Michael prin spaţiile 


e 385 œ» 


dintre panourilor paravanului. Este palid la faţă şi tremură. 
Apucă strâns cu mâna tocul uşii ca să-şi păstreze echilibrul 
şi are ochii înlăcrimaţi. Cunningham este în spatele lui şi, 
după ce aruncă pe furiş o privire spre paravanul după care 
stau ascuns, închide uşa. 

În clipa în care rămâne singur, Michael îşi alungă 
suferinţa, îşi îndreaptă umerii, iar privirea i se înăspreşte. 
Tristeţea lui se transformă în ceva mult mai sălbatic. Se 
apropie în grabă de trupul lui Evelyn şi caută o gaură de 
glonţ în stomacul ei însângerat. Bombăne ceva când n-o 
găseşte. 

Se încruntă şi scoate încărcătorul din arma pe care i-am 
dat-o eu afară şi descoperă că este plin. Evelyn trebuia să 
ia revolverul negru la piscină, şi nu acest pistol argintiu. 
Probabil că se întreabă ce a făcut-o să schimbe planul şi 
dacă s-a ţinut într-adevăr de el. 

Mulţumit că ea este încă în viaţă, se retrage cu spatele, 
bătând darabana cu degetele pe buze în timp ce cântăreşte 
pistolul. Pare să fie în dialog cu arma, deoarece se încruntă 
şi îşi muşcă buza de parcă ar încerca să navigheze printr-o 
serie de întrebări-capcană. Îl pierd din vedere pentru o 
clipă, când se duce cu paşi mari spre un colţ al încăperii şi 
mă obligă să ies puţin din ascunzătoarea mea ca să pot 
vedea mai bine. A luat o pernă brodată de pe un scaun, iar 
acum se apropie cu ea de Evelyn. O apasă pe stomacul ei, 
probabil pentru a înăbuşi sunetul focului din pistolul pe 
care l-a împlântat în ea. 

Nu există niciun moment de şovăire şi niciun cuvânt de 
rămas-bun. Întorcându-şi faţa, el apasă pe trăgaci. 

Pistolul scoate un ţăcănit neputincios. El încearcă iar şi 
iar, până când eu ies de după paravan, punând capăt 
acestui fiasco. 

— Nu funcţionează, zic eu. Am dezactivat percutorul. 

El nu se întoarce. Nici măcar nu lasă pistolul din mână. 

— Vă voi face un om bogat dacă mă veţi lăsa să o omor, 
domnule inspector, zice el, cu un tremur în glas. 

— Nu pot face asta şi, după cum v-am spus afară, sunt 
ofiţer de poliţie. 

— Cu o minte ca a dumneavoastră, nu pentru mult timp. 
Sunt sigur. 

Deşi tremură, ţine pistolul lipit de trupul lui Evelyn. 
Broboanele de transpiraţie mi se preling pe şira spinării, 
iar în încăpere, tensiunea este atât de mare, încât o poţi 
tăia cu lama cuţitului. 

— Lăsaţi arma jos şi întoarceţi-vă, domnule Hardcastle. 
Încet, vă rog. 

— Nu e nevoie să vă temeti de mine, domnule inspector, 
zice el, aruncând pistolul într-un ghiveci şi întorcându-se 
cu mâinile ridicate. Nu am nicio intenţie să rănesc pe 
cineva. 

— Nicio intenţie? repet eu, mirat de tristeţea afişată pe 
faţa lui. Aţi încercat să trageţi cinci gloanţe în trupul 
surorii dumneavoastră. 

— Şi fiecare dintre ele ar fi fost o binecuvântare. Vă 
asigur. 

Cu mâinile ridicate în aer, el îmi arată cu degetul un 
fotoliu de lângă masa de şah unde am cunoscut-o pentru 
prima oară pe Evelyn. 

— Pot să mă aşez? mă întreabă el. Mă simt puţin cam 
ametit. 

— Vă rog, răspund eu, privindu-l atent când se trânteşte 
în fotoliu. 

O parte din mine îşi face griji că se va năpusti spre uşă, 
însă adevărul este că seamănă cu un om stors de puteri. 
Este palid şi iritat. Îşi ţine braţele moi pe lângă corp şi 
picioarele întinse în faţa lui. Dacă ar fi să ghicesc, aş zice 
că a avut nevoie de toată forţa pentru a se decide să apese 
pe trăgaci. 

Acestui bărbat nu îi era uşor să ucidă. 

Îl las să se liniştească, apoi trag un fotoliu de lângă 
fereastră şi mă aşez în faţa lui. 

— De unde aţi ştiut ce aveam de gând să fac? mă 
întreabă el. 

— Datorită revolverelor, răspund eu, afundându-mă mai 
adânc în perne. 

— Revolvere? 

— Două revolvere negre similare au fost furate din 
camera mamei dumneavoastră în dimineaţa aceasta. Unul 
era la Evelyn, iar celălalt, la dumneavoastră. N-am putut 
înţelege de ce. 

— Nu pricep. 

— Singurul motiv întemeiat pentru care a fost nevoită să 
fure o armă a fost pentru că Evelyn credea că se află în 
pericol - o explicaţie oarecum redundantă pentru cineva 
care urmează să se sinucidă - sau plănuia să îl folosească 
pentru a se sinucide. Al doilea motiv fiind mai plauzibil, mă 
întreb ce motiv ar fi putut avea să ia ambele revolvere? Cu 
siguranţă unul singur şi-ar fi făcut treaba. 

— Şi unde v-au condus aceste gânduri? 

— Nicăieri, până când Dance a observat că aveaţi cu 
dumneavoastră la vânătoare cel de-al doilea revolver. Ceea 
ce păruse ciudat, acum este al naibii de bizar. O femeie 
care se află într-o stare jalnică şi care se gândeşte la 
sinucidere are suficientă luciditate ca să-şi amintească de 
aversiunea fratelui ei faţă de vânătoare şi să fure pentru el 
o a doua armă? 

— Sora mea mă iubeşte nespus de mult, domnule 
inspector. 

— Se poate, dar dumneavoastră i-aţi spus lui Dance că 
ştiaţi că veţi merge la vânătoare doar pe la amiază, iar 
revolverele au dispărut din camera mamei dumneavoastră 
dimineaţa devreme, cu mult înainte să luaţi această 
hotărâre. Este imposibil ca Evelyn să fi luat cea de-a doua 
armă din motivele invocate de dumneavoastră. De îndată 
ce am aflat despre planul surorii dumneavoastră de a-şi 
înscena moartea, mi-am dat seama că minţiţi şi totul a 
devenit limpede. Nu Evelyn a luat revolverele din camera 
mamei voastre, ci dumneavoastră. Aţi păstrat unul, iar pe 
celălalt i l-aţi dat lui Evelyn să-l folosească pe post de 
accesoriu. 

— Evelyn v-a spus despre sinuciderea  înscenată? 
întreabă el pe un ton îndoielnic. 

— Partial, răspund eu. Mi-a explicat că aţi fost de acord 
să o ajutaţi. Să fugiţi la piscină şi să o trageţi afară din apă 

pe iarbă, aşa cum ar face în mod normal un frate 
îndurerat. Atunci mi-am dat seama cum aţi putea comite 
crima perfectă şi care este motivul pentru care aveaţi 
nevoie de două revolvere identice. Inainte să o scoateţi din 
piscină, nu trebuia decât să o împuşcaţi în stomac, 
profitând de  artificiile care ar fi acoperit a doua 
împuşcătură. Arma crimei ar fi dispărut în apa tulbure, iar 
glonţul s-ar fi potrivit cu arma identică pe care ea ar fi 
scăpat-o în iarbă. Crimă prin sinucidere. A fost un plan 
genial, de fapt. 

— De aceea aţi convins-o să folosească pistolul argintiu 
în locul revolverului negru, zice el, începând să înţeleagă. 
Voiaţi ca eu să-mi schimb planul. 

— Trebuia să arunc momeala. 

— Foarte inteligent, zice el, prefăcându-se că aplaudă. 

— Nu suficient de inteligent, zic eu, surprins de calmul 
de care dă dovadă. Tot nu înţeleg cum aţi putut-o face. Azi 
am auzit de nenumărate ori cât de apropiaţi sunteţi 
dumneavoastră şi Evelyn. Cât de mult ţineţi la ea. Este o 
minciună? 

Furia îl face să se îndrepte în fotoliu. 

— Îmi iubesc sora mai mult decât orice pe lume, zice el, 
privindu-mă cu duşmănie. Aş face orice pentru ea. De ce 
credeţi că mi-a cerut ajutorul? De ce credeţi că am fost de 
acord să o ajut? 

Înfocarea lui mă surprinde. Am pus acest plan în 
aplicare crezând că ştiam ce poveste îmi va spune Michael, 
dar m-am înşelat. M-am aşteptat să aud cum mama lui îl 
îndrumase în această direcţie în timp ce ea instrumenta 
evenimentele de altundeva. Nu este prima oară când am 
impresia că am înţeles greşit lucrurile. 

— Dacă vă iubiţi sora, de ce aţi trădat-o? îl întreb eu, 
nedumerit. 

— Pentru că ştiam că planul ei nu va funcţiona! exclamă 
el, lovind cu palma braţul fotoliului. Nu aveam de unde să 
plătim suma pe care a cerut-o Dickie pentru certificatul 
fals de deces. El a fost de acord să ne ajute oricum, dar 
ieri, Coleridge a aflat că Dickie avea de gând să îi 

dezvăluie secretul nostru tatei în seara aceasta. Înţelegeţi? 
După toate astea, Evelyn s-ar fi trezit la Blackheath, 
blocată în aceeaşi viaţă din care încerca cu disperare să 
evadeze. 

— Ei i-aţi spus toate astea? 

— Cum aş fi putut? întreabă el cu tristeţe în glas. Planul 
acesta era singura ei şansă de a fi liberă, de a fi fericită. 
Cum aş fi putut s-o privez de asta? 

— L-aţi fi putut omori pe Dickie. 

— Şi Coleridge a spus acelaşi lucru. Dar, când? Aveam 
nevoie de el ca să confirme decesul lui Evelyn, iar el 
intenţiona să meargă la tata imediat după aceea. Clatină 
din cap. Am luat singura decizie posibilă. 

Lângă fotoliul lui se află două pahare cu băutură. Unul 
este pe jumătate plin şi mânjit cu ruj, iar celălalt, fără 
urme, mai conţine puţin alcool pe fund. El îşi întinde încet 
mâna spre paharul cu urme de ruj, fără să-şi ia ochii de la 
mine. 

— Pot să iau o gură? mă întreabă el. Este al lui Evelyn. 
Am ţinut un toast aici înainte să înceapă petrecerea. Ne- 
am urat succes şi toate alea. 

Observ o mică ezitare în vocea lui. Oricare altă gazdă a 
mea ar fi crezut că se căieşte, dar Rashton poate mirosi 
frica de la un kilometru depărtare. 

— Desigur. 

El ridică paharul recunoscător şi soarbe din el. Poate îl 
va ajuta să-şi controleze mâinile care îi tremură. 

— O cunosc pe sora mea, domnule inspector, zice el, cu 
o voce răguşită. Nu i-a plăcut niciodată să fie obligată să 
facă un lucru, încă de când era mică. Nu putea suporta o 
viaţă umilitoare alături de Ravencourt, ştiind că lumea 
râdea pe la spatele ei. Priviţi ce era dispusă să facă pentru 
a evita asta! Acest mariaj ar fi distrus-o încet şi sigur. Am 
vrut să o scutesc de această suferinţă. j 

Obrajii îi sunt îmbujoraţi, iar ochii verzi, sticloşi. In ei se 
oglindeşte o tristeţe atât de sinceră, încât aproape că îl 
cred. 

— Presupun că banii nu au nicio legătură cu asta? zic eu 

pe un ton categoric. 

Privirea încruntată îi umbreşte tristeţea. 

— Evelyn mi-a spus că părinţii voştri au ameninţat-o că 
vă vor dezmoşteni pe dumneavoastră dacă ea nu va face 
ceea ce îi cereau, zic eu. Aţi reprezentat un avantaj şi a 
funcţionat. Amenințarea aceea a fost motivul pentru care 
ea a acceptat să le dea ascultare de la început, dar cine 
ştie dacă ar fi făcut la fel ştiind că planul ei de evadare nu 
ar fi funcţionat? Odată cu moartea lui Evelyn, această 
incertitudine rămâne îngropată. 

— Priviţi în jurul dumneavoastră, domnule inspector, 
zice el, arătând încăperea cu paharul. Chiar credeţi că 
merită să omori pe cineva pentru toate astea? 

— Acum, întrucât tatăl dumneavoastră nu poate risipi 
averea familiei, presupun că perspectivele dumneavoastră 
s-au îmbunătăţit incomensurabil. 

— Tata se pricepe de minune să risipească averea 
familiei, pufneşte el, terminându-şi băutura. 

— De aceea l-aţi omorât? 

El se încruntă şi mai tare. Se crispează şi păleşte la faţă. 

— l-am găsit trupul, Michael. Ştiu că tu l-ai otrăvit, 
probabil când te-ai dus să-l chemi la vânătoare. Ai lăsat un 
bileţel în care o învinuiai pe Evelyn. Urma de cizmă din 
faţa ferestrei a fost un şiretlic aparte. Pe faţa lui se citeşte 
incertitudinea. Sau a fost lăsată de altcineva? zic eu încet. 
De Felicity, poate? Recunosc că n-am desluşit încă acest 
indiciu. Sau aparţine mamei tale? Ea unde este, Michael? 
Sau ai ucis-o şi pe ea? 

Face ochii mari în timp ce faţa i se schimonoseşte din 
cauza şocului. Paharul îi alunecă din mână şi aterizează pe 
pardoseală. 

— Negi toate astea? îl întreb eu, devenind brusc nesigur. 

— Nu... eu... eu... 

— Unde este mama ta, Michael? Ea te-a pus să faci asta? 

— Ea... eu... 

La început, confund bâlbâială lui cu remuşcarea şi 
gâfâiala cu respiraţia superficială a unui om care îşi caută 
cuvintele potrivite. Abia când apucă strâns cu degetele 

braţul fotoliului şi face spume albe la gură îmi dau seama 
că a fost otrăvit. 

Sar în picioare alarmat, dar habar nu am ce să fac. 

— Să ne ajute cineva! tip eu. 

Spatele i se arcuieşte, muşchii i se încordează, iar ochii i 
se înroşesc în momentul în care se sparg vasele de sânge. 
Se îneacă şi se prăbuşeşte pe podea cu faţa în jos. În 
spatele meu aud un zgomot. Când mă întorc, o văd pe 
Evelyn cuprinsă de convulsii pe bufet, aceeaşi spumă albă 
formându-i-se pe buze. 

Uşa se deschide brusc, iar Cunningham priveşte 
întreaga scenă cu gura căscată. 

— Ce se întâmplă? întreabă el. 

— Au fost otrăviţi, răspund eu, uitându-mă când la unul, 

când la celălalt. Cheamă-l pe Dickie. 
_ Cunningham dispare înainte să termin ce am de spus. 
Imi duc mâna la frunte şi îi privesc neajutorat. Evelyn se 
zvârcoleşte pe bufet de parcă ar fi posedată, iar Michael 
scrâşneşte din dinţi-i încleştaţi. 

Medicamentele, idiotule. 

Imi vâr mâna în buzunar şi scot cele trei fiole pe care am 
fost sfătuit să le fur din cufărul lui Bell. Cufărul pe care l- 
am golit cu ajutorul lui Cunningham în după-amiaza 
aceasta. Desfac bileţelul şi caut instrucţiunile, deşi ştiu că 
nu sunt specificate în el. Probabil că ar trebui să le 
amestec pe toate trei, dar nu ştiu cât să le dau. Nici măcar 
nu ştiu dacă îmi ajunge pentru două doze. 

— Nu ştiu pe cine să salvez! strig eu, uitându-mă când la 
Michael, când la Evelyn. 

Michael ştie mai mult decât ne-a spus. 

— Dar i-am promis lui Evelyn că o voi proteja, zic eu. 

Evelyn este cuprinsă de spasme atât de violente, încât 
cade pe jos, în timp ce Michael continuă să se 
zvârcolească, cu ochii daţi atât de tare peste cap, încât nui 
se mai vede decât albul lor. 

— La naiba! zic eu, fugind la bar. 

Golesc cele trei fiole într-un pahar de scotch, adaug 
nişte apă dintr-o carafă şi le amestec pe toate până când se 

formează o spumă. Evelyn îşi arcuieşte spatele şi strânge 
între degete covorul gros. li dau capul pe spate şi îi torn pe 
gât amestecul acela nenorocit chiar în momentul în care 
Michael se îneacă în spatele meu. 

Crizele lui Evelyn încetează la fel de brusc cum au 
început. Sângele i se retrage din ochi. Inspiră adânc şi 
sacadat. Răsuflu uşurat şi îi ating cu degetele gâtul, 
verificându-i pulsul. Este accelerat, dar puternic. Spre 
deosebire de Michael, ea va trăi. 

Arunc o privire vinovată spre trupul tânărului. Arată la 
fel cum arăta tatăl lui în salon. Este limpede că au fost 
otrăviţi de aceeaşi mână care a folosit stricnina pe care 
Sebastian Bell a băgat-o pe furiş în casă. Aceasta trebuie 
să se fi aflat în băutura pe care a consumat-o el. Băutura 
lui Evelyn. Paharul ei a fost pe jumătate plin. Judecând 
după efectele pe care aceasta le-a avut asupra ei, Evelyn 
trebuie să fi luat doar o înghiţitură sau două. Spre 
deosebire de ea, Michael a terminat ce-a mai rămas din 
băutură în mai puţin de un minut. Oare ştia că băutura era 
otrăvită? Panica pe care am văzut-o pe faţa lui sugerează 
că nu ştia. 

Altcineva era făptaşul. 

Există un alt ucigaş la Blackheath. 

— Dar cine? întreb eu, furios pe mine pentru că am 
permis să se întâmple asta. Felicity? Helena Hardcastle? 
Cu cine era Michael în cârdăşie? Este cineva despre care 
el nu ştia? 

Evelyn se mişcă, iar culoarea îi revine deja în obraji. 
Indiferent ce o fi conţinut acel amestec, acesta îşi face 
repede efectul, deşi ea este în continuare slăbită. Mă 
prinde cu degetele de mânecă şi încearcă să-mi spună 
ceva. 

Îmi aplec urechea aproape de gura ei. 

— Nu sunt... - ea înghite - Millicent a fost... omorâtă. 

Cu mişcări slabe, ea îşi duce mâna la gât şi scoate un 
lanţ ascuns sub rochia ei. De el atârnă un inel cu sigiliu. 
Dacă nu mă înşel, este emblema familiei Hardcastle. 

O privesc clipind, deoarece nu înţeleg. 

— Sper că ai obţinut tot ce aveai nevoie, zice o voce din 
pragul glasvandului. Deşi, nu-ţi va servi la nimic. 

Când arunc o privire peste umăr, îl văd pe lacheu ieşind 
din întuneric. Cuţitul lui luceşte la lumina lumânării în 
momentul în care îşi atinge uşor coapsa cu vârful acestuia. 
Poartă livreaua alb cu roşu, dar haina este presărată cu 
pete de unsoare şi noroi, ca şi când esenţa fiinţei lui s-ar 
scurge prin ea. O tolbă curată şi goală îi este prinsă la 
brâu. Imi amintesc cu groază când el a aruncat la 
picioarele lui Derby o tolbă plină, al cărei material era atât 
de îmbibat în sânge, încât a scos un pleoscăit când a 
aterizat pe jos. 

Mă uit la ceasul de pe perete. Derby ar trebui să fie 
afară acum, stând la căldura emanată de vetre şi privind 
cum petrecăreţii se risipesc în jurul lui. Indiferent ce 
intenţionează lacheul să pună în tolba aceea, el plănuieşte 
să taie din Rashton. 

Lacheul îmi zâmbeşte, iar ochii îi strălucesc cu 
nerăbdare. 

— Crezi că m-am plictisit să te tot omor, nu-i aşa? mă 
întreabă el. 

Pistolul argintiu aruncat de Michael se află în ghiveci. 
Nu poate să tragă, dar lacheul nu ştie asta. Dacă aş reuşi 
să ajung la el, l-aş putea păcăli să o ia la fugă. Deşi ar fi o 
mişcare la mustață, există o masă în calea lui, care l-ar 
putea întârzia. Ar trebui să pot ajunge acolo înaintea lui. 

— O voi face încet, zice el, atingându-şi nasul spart. Ţi- 
am rămas dator pentru asta. 

Rashton nu se sperie uşor, dar acum îi este teamă. La fel 
şi mie. Îmi vor mai rămâne două gazde după ziua de azi, 
însă Gregory Gold îşi va petrece cea mai mare parte din zi 
legat în casa de oaspeţi, iar Donald Davies rătăceşte pe un 
drum de pământ, la kilometri de părtare de aici. Dacă voi 
muri acum, este greu de spus câte şanse voi mai avea să 
scap din Blackheath. 

— Nu-ţi bate capul cu arma, zice lacheul. Nu vei avea 
nevoie de ea. 

Inţeleg greşit la ce se referă şi mă simt plin de speranţă, 

dar aceasta dispare când îi văd rânjetul de pe buze. 

— O, stai liniştit, frumosul meu flăcău! Te voi omori, zice 
el, fluturându-şi cuțitul spre mine. Voiam să spun că nu te 
vei lupta cu mine, adaugă el, venind mai aproape. Vezi tu, 
o am pe Anna, şi dacă nu vrei să aibă parte de o moarte 
cruntă, te vei lăsa pe mâinile mele, apoi îi vei aduce în 
seara aceasta pe cei rămaşi în cimitir. 

Îşi deschide palma, arătându-mi piesa de şah a Annei, 
pătată de sânge. Printr-o smucitură a încheieturii, o 
azvârle în foc, iar flăcările o mistuie pe loc. 

Mai face un pas spre mine. 

— Ce alegi? mă întreabă el. 

Îmi ţin pumnii strânşi pe lângă corp şi îmi simt gura 
uscată. De când se ştie, Rashton s-a aşteptat să moară 
tânăr. Pe o străduţă întunecată sau pe câmpul de bătălie, 
într-un loc unde nu există lumină şi confort, unde nu există 
prietenie - o situaţie fără scăpare. Ştia că ducea o viaţă 
riscantă şi se împăcase cu acest gând, pentru că ştia că va 
muri luptând. Oricât de zadarnic şi oricât de neîntemeiat 
ar fi fost acest gând, el se aştepta să-şi croiască drum prin 
întuneric cu pumnii ridicaţi în aer. 

Şi acum, lacheul l-a privat până şi de această dorinţă. 
Voi muri fără luptă şi mă simt ruşinat. 

— Care este răspunsul tău? zice lacheul, devenind din ce 
în ce mai nerăbdător. 

Nu mă pot decide să rostesc cuvintele şi să recunosc cât 
de înfrânt mă simt. Dacă aş mai fi petrecut încă o oră în 
acest trup, aş fi rezolvat enigma. Acest gând mă face să 
vreau să ţip. 

— Răspunsul tău! îmi cere lacheul. 

Eu reuşesc să încuviinţez când se apropie de mine. 
Mirosul lui neplăcut mă învăluie când îşi înfige lama 
cuţitului în locul familiar de sub coaste. Simt cum gâtul şi 
gura mi se umplu de sânge. 

Mă apucă de bărbie, îmi ţine capul ridicat şi mă priveşte 
în ochi. 

— Ţi-au mai rămas două gazde, zice el. Apoi răsuceşte 
lama. 

52 


= 4 Ziua a treia (continuare) ) 


Ploaia răpăie pe acoperiş, iar copitele cailor tropăie pe 
pavaj. Mă aflu într-o trăsură, iar pe bancheta din faţa mea 
stau două femei în rochii de seară. Acestea vorbesc în 
şoaptă, iar umerii li se ciocnesc în timp ce trăsura se 
leagănă într-o parte şi-n alta. 

Să nu cobori din trăsură. 

Mă străbate un fior. Acesta este momentul despre care 
m-a avertizat Gold. Momentul care l-a înnebunit. Lacheul 
pândeşte în întuneric, având cuțitul în mână. 

— S-a trezit, Audrey, zice una din ele, observând că mă 
mişc. 

Crezând probabil că nu aud bine, a doua doamnă se 
apropie mai mult. 

— Te-am găsit dormind pe marginea drumului, îmi zice 
ea tare, în timp ce pune o mână pe genunchiul meu. 
Automobilul tău se afla la câțiva kilometri mai încolo. 
Şoferul a încercat să-l pornească, dar n-a reuşit. 

— Sunt Donald Davies, zic eu, simțind un val de uşurare. 

Ultima oară când am fost în trupul acestui bărbat, am 
condus o maşină în toiul nopţii până la ivitul zorilor şi am 
abandonat-o în drum când a rămas fără combustibil. Am 
umblat ore în şir pe drumul nesfârşit ce duce în sat şi m- 
am prăbuşit din cauza epuizării, fără să mă apropii de 
destinaţie. Davies trebuie să fi dormit toată ziua, scăpând 
astfel de mânia lacheului. 

Doctorul ciumei mi-a spus că mă voi întoarce în Davies 
când acesta se va trezi. Nu mi-am imaginat că el va fi 
salvat şi adus înapoi la Blackheath când se va întâmpla 
acest lucru. 

In sfârşit, norocul îmi surâde. 

— Femeie dulce şi frumoasă, zic eu, cuprinzându-i 
obrajii între palmele mele şi sărutând-o zgomotos pe buze. 

Nici nu ştii ce ai făcut. 

Înainte ca ea să apuce să răspundă, eu îmi scot capul pe 
geam. Este seară, iar felinarele care se leagănă odată cu 
trăsura mai degrabă luminează întunericul decât îl alungă. 
Ne aflăm într-una dintre acele trei trăsuri care înaintează 
din sat spre casă. Mai bine de douăsprezece trăsuri sunt 
parcate de o parte şi de cealaltă a drumului, iar birjarii fie 
sforăie, fie stau la taclale în grupuleţe, trecând o ţigară de 
la unul la celălalt. Aud acorduri muzicale dinspre casă şi 
râsete stridente care străpung distanţa dintre noi. 
Petrecerea este în toi. 

Mă simt plin de speranţă. 

Evelyn nu se îndreaptă încă spre piscină, ceea ce 
înseamnă că mai am timp să îi pun întrebări lui Michael şi 
să aflu dacă se află în cârdăşie cu cineva. Chiar dacă voi 
ajunge prea târziu ca să fac acest lucru, încă îl pot lua prin 
surprindere pe lacheu atunci când acesta va veni după 
Rashton şi încă pot să aflu unde o ţine pe Anna. 

Să nu cobori din trăsură. 

— Ajungem la Blackheath în câteva minute, domniţă, 
strigă birjarul de undeva de deasupra noastră. 

Eu privesc din nou pe geam afară. Casa se ridică drept 
în faţa noastră, iar grajdurile se află puţin mai încolo, în 
dreapta noastră. Acolo se ţin puştile, iar eu ar trebui să fiu 
un prost dacă îl atac pe lacheu fără una. 

Deschid portiera şi sar din trăsură, lovindu-mă când 
aterizez pe pavajul ud. Doamnele ţipă, iar birjarul strigă 
după mine când mă culeg de pe jos şi o iau, împleticindu- 
mă, spre luminile din depărtare. Doctorul ciumei mi-a spus 
că tiparul acestei zile era dictat de personajele care o 
trăiau. Nu pot decât să sper că este adevărat şi că soarta 
va fi darnică, pentru că, dacă nu va fi aşa, atunci eu şi 
Anna suntem condamnaţi. 

Grăjdarii desfac la lumina slabă a  vetrelor 
harnaşamentele ce leagă caii de trăsuri, conducând la 
adăpost creaturile care nechează. Deşi sunt epuizați, 
oamenii se mişcă repede şi abia scot o vorbă. Abordez cel 
mai apropiat vlăjgan care, în ciuda ploii, poartă doar o 

cămaşă de bumbac cu mânecile suflecate. 

— Unde ţineţi puştile de vânătoare? îl întreb eu. 

El strânge hamurile şi scrâşneşte din dinţi când trage 
cureaua întinsă spre ultima cataramă. Mă priveşte 
bănuitor, mijindu-şi ochii sub bască. 

— Cam târziu pentru vânătoare, nu? răspunde el. 

— Şi mult prea devreme pentru obrăznicie, izbucnesc 
eu, copleşit de aerul de superioritate al gazdei mele. Unde 
naiba sunt puştile sau trebuie să-l aduc aici pe lordul 
Hardcastle ca să te întrebe personal? 

După ce mă măsoară din priviri, face un semn peste 
umăr spre o clădire mică din cărămidă roşie, prin a cărei 
fereastră răzbate o lumină slabă. Puştile sunt aranjate pe 
un suport din lemn, iar cutiile cu gloanţe sunt stocate într- 
un sertar din apropiere. Aleg o puşcă şi o încarc cu grijă, 
băgându-mi în buzunar un pumn de gloanţe. 

Arma este grea, însă puţinul curaj pe care îl am mă 
îndeamnă să traversez curtea şi s-o iau pe drumul ce duce 
spre Blackheath. Grăjdarii se uită unii la alţii când mă 
apropii de ei şi se dau la o parte ca să mă lase să trec. Cu 
siguranţă că mă consideră vreun bogătan smintit care are 
de reglat nişte conturi - încă o bârfă de răspândit mâine- 
dimineaţă. Asta nu poate decât să mă bucure. Dacă s-ar 
apropia mai mult, ei ar putea observa cât de aglomeraţi 
îmi sunt ochii, cum gazdele mele anterioare se înghesuie 
ca să aibă o privelişte mai bună. Intr-un fel sau altul, 
lacheul a rănit-o pe fiecare dintre ele, iar acum toate vor 
să asiste la execuţia lui. Abia dacă îmi aud gândurile din 
cauza larmei. 

Când ajung pe la jumătatea drumului, observ o lumină 
care vine legănându-se spre mine. Eu pun degetul pe 
trăgaci. 

— Sunt eu! strigă Daniel peste vuietul furtunii. 

Ţine în mână o lampă de furtună, iar lumina galbenă i se 
revarsă pe faţă şi pe partea superioară a corpului. 
Seamănă cu un duh care a ieşit din sticlă. 

— Trebuie să ne grăbim pentru că lacheul este în cimitir, 
zice Daniel. Anna e cu el. 

El încă presupune că ne poate păcăli. 

Mângâi cu degetul puşca şi îmi întorc privirea spre 
Blackheath, încercând să fac alegerea cea mai bună. 
Michael ar putea fi pe verandă chiar acum, dar sunt sigur 
că Daniel ştie unde este ţinută Anna, iar eu nu voi avea o 
şansă mai bună de a obţine această informaţie de la el. 
Două drumuri şi două fundături. Ştiu că unul din ele duce 
spre eşec. 

— Aceasta este şansa noastră, zice Daniel, ştergându-şi 
ochii de ploaie. Acesta este momentul pe care l-am 
aşteptat. El este acolo chiar acum şi stă la pândă. Nu ştie 
că noi ne-am regăsit. Putem să-i întindem o capcană şi să-i 
venim de hac împreună. 

De atâta vreme mă lupt să-mi schimb viitorul. Să schimb 
cursul acestei zile. Acum, că am reuşit, mă simt neajutorat, 
chinuit de deşertăciunea alegerilor făcute. Am salvat-o pe 
Evelyn şi am renunţat la Michael, două lucruri care au 
importanţă doar dacă Anna şi cu mine vom trăi până la ora 
11 p.m. Ca să-i dăm răspunsul doctorului ciumei. Dincolo 
de acest moment, iau fiecare decizie orbeşte şi, având în 
vedere că după ziua de azi îmi mai rămâne doar o gazdă, 
fiecare decizie contează. 

— Şi dacă vom da greş? îi strig eu înapoi, în timp ce 
cuvintele mele abia ajung la urechile lui. 

Răpăitul ploii pe piatră este aproape asurzitor, vântul 
vuieşte şi leagănă pădurea, şuierând printre copaci ca o 
fiară care a scăpat din cuşcă. 

— Avem de ales? strigă Daniel, apucându-mă de ceafă. 
Avem un plan, ceea ce înseamnă că, pentru prima oară, 
avem un avantaj faţa de el. Trebuie să profităm. 

Îmi amintesc când l-am cunoscut prima dată pe acest 
bărbat. Cât părea de calm, de răbdător şi de rezonabil. Nu 
mai recunosc nimic din toate acestea. Totul a fost distrus 
de furtunile nesfârşite de la Blackheath. Are ochii unui 
smintit: nerăbdători şi rugători, sălbatici şi disperaţi. 
Depinde de deznodământul acestui moment la fel de mult 
ca mine. 

Are dreptate. Trebuie să îi venim de hac lacheului. 

— Cât este ora? îl întreb. 

El se încruntă. 

— Ce importanţă are? 

— Nu ştiu niciodată decât ulterior, răspund eu. Ora? Te 
rog. 

El se uită nerăbdător la ceas. 

— Este ora 9:46, răspunde el. Putem pleca acum? 

Eu încuviinţez şi pornesc în urma lui pe pajişte. 

Stelele se comportă ca nişte laşe, dispărând de pe cer în 
timp ce noi ne apropiem pe furiş de cimitir. Când Daniel 
deschide poarta, singura lumină care ne însoţeşte este 
lumina pâlpâitoare a felinarului de furtună. Suntem 
protejaţi de copacii care înfruntă furtuna ce încearcă să 
ajungă până la noi prin rafalele de vânt tăios, care pătrund 
ca nişte pumnale prin crăpăturile armurii de frunze. 

— Ar trebui să ne ascundem, şopteşte Daniel, atârnând 
felinarul de braţul unui înger. O vom striga pe Anna când 
va sosi. 

Îmi ridic puşca la umăr şi lipesc ambele ţevi de ceafa lui. 

— Lasă teatrul, Daniel! Ştiu că nu eşti acelaşi bărbat, zic 
eu, aruncându-mi privirea spre pădure în căutarea 
lacheului. 

Din nefericire, lumina felinarului este atât de puternică, 
încât mai mult ascunde decât descoperă. 

— Ridică mâinile şi întoarce-te! spun eu. 

El face cum îi spun şi se holbează la mine, ca şi când ar 
vrea să pătrundă înlăuntrul meu pentru a căuta ceva 
stricat. Nu ştiu dacă găseşte sau nu ceea ce caută, dar 
după o tăcere lungă, pe faţa lui frumoasă înfloreşte un 
zâmbet încântător. 

— Bănuiesc că nu putea dura la nesfârşit, zice el, făcând 
un gest spre buzunarul de la piept. 

Eu îi fac semn să continue, iar el scoate încet o 
tabacheră şi loveşte o ţigară de palmă. 

L-am urmat pe acest bărbat în cimitir cu certitudinea că, 
dacă nu îl voi înfrunta, mă voi uita mereu peste umăr, 
aşteptând ca el să atace din nou. Însă acum, când mă aflu 
aici şi îl văd atât de calm, nu mai sunt atât de sigur pe 

mine. 

— Ea unde este, Daniel? Unde-i Anna? îl întreb eu. 

— Păi, fix asta voiam să te întreb şi eu, răspunde el, 
punându-şi ţigara între buze. Fix asta: unde este Anna? Am 
încercat toată ziua să te fac să-mi spui. Aproape reuşisem 
atunci când Derby a fost de acord să mă ajute să îl scot pe 
lacheu de sub casă. Ar fi trebuit să-ţi vezi faţa; erai atât de 
dornic să îmi faci pe plac. 

lşi fereşte ţigara de vânt şi o aprinde din a treia 
încercare, luminând o faţă cu nişte ochi goi precum cei ai 
statuilor de lângă el. Deşi ţin arma îndreptată spre el, 
Daniel pare să domine. 

— Unde-i lacheul? îl întreb, simțind din ce în ce mai mult 
greutatea puştii. Ştiu că sunteţi parteneri. 

— O, nici pomeneală. Mă tem că ai înţeles greşit 
lucrurile, răspunde el, dând din mână ca şi când ar vrea 
să-l alunge pe individ. El nu este ca tine, ca mine sau ca 
Anna. Este unul dintre asociaţii lui Coleridge. De fapt, mai 
sunt câţiva în casă. Sunt o adunătură cam dezgustătoare, 
dar şi Coleridge este implicat într-o afacere dezgustătoare. 
Lacheul, cum îi spui tu, era cel mai inteligent dintre toţi, 
aşa că i-am explicat ce se întâmplă la Blackheath. Nu cred 
că m-a crezut, dar cum îi place să ucidă, nici măcar nu a 
stat pe gânduri când i-am arătat care sunt gazdele tale. 
Cred că se distrează, adevărul fie spus. Desigur, ajută 
enorm şi faptul că l-am făcut un om foarte bogat. 

Scoate fumul pe nări şi zâmbeşte de parcă tocmai mi-ar 
fi spus o glumă doar de noi ştiută. Mişcările lui sunt 
sigure, iar el emană aerul încrezător al unui bărbat care 
trăieşte într-o lume a premoniţiilor. Este într-un contrast 
descurajant cu mâinile care îmi tremură şi inima care îmi 
bubuie în piept. A pus ceva la cale şi până nu voi afla 
despre ce este vorba, nu pot face nimic altceva decât să 
aştept. 

— Eşti ca Anna, nu-i aşa? zic eu. O singură zi, apoi uiţi 
totul şi o iei de la capăt. 

— Nu este corect, nu-i aşa? Nu când ai opt vieţi şi opt 
zile. Tu ai primit toate harurile. De ce? 

— Observ că doctorul ciumei nu ţi-a spus totul despre 
mine. 

Zâmbeşte din nou. Eu simt un fior pe şira spinării. 

— De ce faci asta, Daniel? îl întreb surprins de propria- 
mi suferinţă. Ne-am fi putut ajuta reciproc. 

— Dar, dragul meu, tu m-ai ajutat pe mine, răspunde el. 
Am intrat în posesia ambelor caiete pe care le foloseşte 
Stanwin ca să şantajeze lumea. Dacă Derby nu i-ar fi 
cotrobăit prin cameră, probabil că aş fi găsit doar unul şi 
nu aş fi ştiut mai multe decât ştiam în dimineaţa aceasta. 
Peste două ore, voi duce răspunsul la lac şi voi scăpa din 
locul acesta. Asta, datorită ţie. Cu siguranţă acest gând te 
mai linişteşte puţin. 

Aud paşi pe pământul ud. O armă este încărcată şi simt 
metalul rece lipit de spatele meu. Un bătăuş trece pe lângă 
mine şi se postează în lumină, lângă Daniel. Spre 
deosebire de prietenul lui din spatele meu, el nu este 
înarmat, deşi, din câte se pare, nici nu este nevoie. Are 
faţa unui scandalagiu din baruri, nasul rupt şi obrazul 
brăzdat de o cicatrice urâtă. Işi freacă articulațiile 
degetelor şi îşi linge buzele nerăbdător. Niciuna din 
acţiuni lui nu mă face să mă simt teribil de încrezător în 
ceea ce urmează să se întâmple. 

— Fii drăguţ şi lasă arma jos! îmi zice Daniel. 

Oftez şi las arma să cadă pe jos, apoi îmi ridic mâinile în 
aer. Deşi este un gând prostesc, îmi doresc cu ardoare ca 
acestea să nu mai tremure atât de tare. 

— Poţi ieşi acum, zice Daniel cu voce tare. 

Tufişurile din stânga mea foşnesc, iar doctorul ciumei 
păşeşte în oaza de lumină aruncată de felinar. Sunt pe 
punctul să-i arunc o insultă, când observ o lacrimă argintie 
pictată pe partea stângă a măştii. Aceasta străluceşte în 
lumină. Când mă uit mai bine, observ şi alte diferenţe. 
Haina pe care o poartă este mai rafinată şi mai neagră, iar 
marginile nu sunt atât de zdrenţuite. Trandafiri brodaţi 
urcă pe mănuşi şi îmi dau seama că persoana aceasta este 
mai scundă şi are o postură dreaptă. 

Persoana aceasta nu este doctorul ciumei. 

— Cu tine a vorbit Daniel pe malul lacului, zic eu. 

Daniel fluieră, aruncându-i o privire tovarăşului său. 

— Cum naiba şi-a dat seama? zice „Lacrima argintie”. Ai 
ales locul acela tocmai ca să nu ne vadă nimeni împreună, 
nu-i aşa? 

— Te-am văzut şi în faţa casei de oaspeţi, continui eu. 

— Din ce în ce mai ciudat, zice Daniel, distrându-se de 
minune pe seama tovarăşului său. Credeam că ştii ce se 
întâmplă în fiecare secundă din ziua lui. Apoi adoptă un 
ton bombastic şi îl citează, pufăind: „Nimic nu se întâmplă 
aici fără ca eu să nu ştiu, domnule Coleridge”. 

— Dacă ar fi adevărat, nu aş avea nevoie de ajutorul tău 
ca să o prind pe Annabelle, zice „Lacrima argintie”. Vocea 
îi este impunătoare, complet diferită de tonul amabil al 
doctorului ciumei. Acţiunile domnului Bishop au întrerupt 
cursul firesc al lucrurilor. A schimbat soarta lui Evelyn 
Hardcastle şi a contribuit la moartea fratelui ei, fără să 
ţină cont, în tot acest timp, de evenimentele zilei. A păstrat 
alianţa cu Annabelle mult mai mult timp decât înainte, 
ceea ce înseamnă că evenimentele nu se desfăşoară în 
ordine. lar dacă acestea se mai întâmplă, sunt fie mai 
lungi, fie mai scurte. Nimic nu mai este cum ar trebui să 
fie. 

Masca se întoarce spre mine. 

— Trebuie să te felicit, domnule Bishop, zice masca. Nu 
am mai văzut atâta dezordine la Blackheath de zeci de ani. 

— Cine eşti? zic eu. 

— Te-aş putea întreba şi eu acelaşi lucru, răspunde ea, 
fluturându-şi mâna. Dar n-am s-o fac, deoarece tu nu te 
cunoşti pe tine şi există întrebări mai urgente. Este 
suficient să spun că am fost trimisă de superiorii mei ca să 
corectez greşeala colegului meu. Şi-acum, fii bun şi spune-i 
domnului Coleridge unde o poate găsi pe Annabelle. 

— Annabelle? 

— El îi spune Anna, explică Daniel. 

— Ce vrei de la Anna? întreb eu. 

— Nu este treaba ta, răspunde „Lacrima argintie”. 

— Dar va fi, răspund eu. Trebuie să îţi doreşti foarte 


e 403 >» 


mult să pui mâna pe ea dacă eşti dispusă să închei o 
înţelegere cu cineva ca Daniel, care să ţi-o aducă. 

— Reechilibrez balanţa, zice ea. Crezi că este o 
coincidenţă că ţi-au fost date aceste gazde, care sunt 
bărbaţii cei mai apropiaţi de uciderea lui Evelyn? Nu eşti 
curios să afli de ce te-ai trezit în Donald Davies tocmai 
când aveai cea mai mare nevoie de el? Colegul meu a avut 
preferaţi încă de la început, iar acest lucru este interzis. 
Trebuia să observe fără să intervină, să vină la lac şi să 
aştepte un răspuns. Nimic mai mult. Mai rău, el a deschis 
uşa unei creaturi care nu are voie să părăsească această 
casă. Nu pot lăsa acest lucru să continue. 

— Deci, de-asta te afli aici, zice doctorul ciumei, ieşind 
din umbră. 

Ploaia i se prelinge în şiroaie pe mască. 

Daniel se încordează, privindu-l cu precauţie pe intrus. 

— Îmi cer scuze că nu mi-am anunţat prezenţa, 
Josephine, continuă doctorul ciumei, concentrându-şi 
atenţia asupra „Lacrimii argintii”. Nu eram sigur că îmi vei 
spune adevărul dacă te-aş fi întrebat direct, având în 
vedere cât de mult te-ai străduit să rămâi ascunsă. N-aş fi 
aflat niciodată că eşti la Blackheath dacă nu te-ar fi 
depistat domnul Rashton. 

— Josephine? intervine Daniel. Voi doi vă cunoaşteţi? 

„Lacrima argintie” îl ignoră. 

— Speram să nu ajungem aici, zice ea, adresându-i-se 
doctorului ciumei. Tonul ei este mai blând şi mai cald. În el 
se simte regretul. Intenţia mea a fost să îmi îndeplinesc 
sarcina şi să plec fără ca tu să afli. 

— Tot nu înţeleg de ce te afli aici. Blackheath este sub 
supravegherea mea şi totul este sub control. 

— Doar nu crezi asta! exclamă ea, devenind exasperată. 
Uite cât de apropiaţi sunt Aiden şi Annabelle. Sunt pe 
punctul de a scăpa. El este dispus să se sacrifice pentru ea. 
Vezi asta? Dacă vom îngădui ca lucrurile să continue 
astfel, în scurt timp ea va veni la tine cu un răspuns. Ce vei 
face atunci? 

— Sunt sigur că nu se va ajunge la asta. 


e 404 œ» 


— Eu sunt sigură că se va ajunge, pufneşte ea. 
Răspunde-mi sincer, o vei lăsa să plece? 

Întrebarea îl lasă mut o clipă, iar înclinarea uşoară din 
cap îi trădează indecizia. Îmi întorc ochii spre Daniel, care 
îi priveşte preocupat. Îmi imaginez că se simte ca mine, ca 
un copil care îşi vede părinţii certându-se, înțelegând doar 
pe jumătate lucrurile care sunt spuse. 

Când doctorul ciumei vorbeşte din nou, vocea lui este 
fermă, deşi teatrală. Convingerea lui s-a născut mai 
degrabă din repetiţie decât din credinţă. 

— Regulile de la Blackheath sunt foarte clare, iar eu le 
respect, aşa cum faci şi tu, zice el. Dacă ea îmi va spune 
numele ucigaşului lui Evelyn Hardcastle, nu pot refuza să 
o ascult. 

— Reguli sau nu, ştii ce îţi vor face superiorii noştri dacă 
Annabelle va scăpa de la Blackheath. 

— Te-au trimis ca să mă înlocuieşti? 

— Fireşte că nu. Ea oftează, părând jignită. Crezi că ar 
avea o reacţie atât de blândă? Am venit în calitate de 
prietenă, ca să pun lucrurile în ordine înainte ca ei să afle 
cât de aproape ai fost să gafezi. O voi scoate în tăcere din 
joc pe Annabelle, astfel încât să nu fii nevoit să iei o decizie 
pe care o vei regreta. 

Ea îi face semn lui Daniel. 

— Domnule Coleridge, te rog să îl convingi pe domnule 
Bishop să îţi spună unde se află Annabelle. Cred că ştii 
care este miza. 

Daniel zdrobeşte mucul de ţigară sub talpă şi îi face un 
semn din cap bătăuşului, care mă apucă de braţe, 
ţintuindu-mă locului. Eu încerc să mă zbat, dar el este mult 
prea puternic. 

— Acest lucru este interzis, Josephine, zice doctorul 
ciumei, şocat. Nu acţionăm direct. Nu dăm ordine. Cu 
siguranţă nu le oferim informaţii pe care nu ar trebui să le 
ştie. Încalci toate regulile pe care ai promis să le respecţi. 

— Îndrăzneşti să-mi faci observaţii? zice „Lacrima 
argintie”, pe un ton dispreţuitor. Tu n-ai făcut altceva 
decât să intervii. 

Doctorul ciumei scutură din cap cu vehemenţă. 

— l-am explicat domnului Bishop care este scopul lui aici 
şi l-am încurajat atunci când a şovăit. Spre deosebire de 
Daniel şi de Anna, el nu s-a trezit cu regulile impregnate în 
minte. A fost liber să se îndoiască şi să se îndepărteze de 
scopul lui. Nu i-am dat niciodată informaţii pe care să nu le 
fi meritat, aşa cum ai făcut tu cu Daniel. Am căutat să 
stabilesc echilibrul, nu să ofer avantaje. Nu face asta! Te 
implor! Lasă evenimentele să-şi urmeze cursul firesc. El 
este atât de aproape să rezolve cazul. 

— Şi, din cauza asta, la fel şi Annabelle, zice ea cu 
asprime. Îmi pare rău, dar trebuie să aleg între binele lui 
Aiden Bishop şi al tău. Continuă, domnule Coleridge! 

— Nu! ţipă doctorul ciumei, ridicându-şi mâna ca şi când 
ar vrea s-o îmbuneze. 

Individul care ţine arma o îndreaptă spre el. Este agitat 
şi îşi ţine degetul puţin prea încordat pe trăgaci. Nu ştiu 
dacă doctorul ciumei poate fi rănit de aceste arme, dar nu 
îl pot lăsa să rişte. Am nevoie de el în viaţă. 

— Pleacă! îi spun eu. Nu mai ai ce face aici. 

— Este greşit, protestează el. 

— Atunci îndreaptă lucrurile. Celelalte gazde ale mele 
au nevoie de tine, zic eu, apoi tac intenţionat. Eu nu am. 

Nu ştiu dacă este intonaţia din vocea mea sau dacă a 
mai trăit acest moment, dar, într-un final, el renunţă în 
silă, apoi îşi fixează privirea asupra lui Josephine, înainte 
să plece din cimitir. 

— Mărinimos ca întotdeauna, zice Daniel, venind spre 
mine. Vreau să ştii că am admirat această calitate, Aiden. 
Felul în care te-ai luptat să o salvezi pe femeia a cărei 
moarte te putea elibera. Afecţiunea pe care o nutreşti 
pentru Anna, care fără îndoială te-ar fi trădat dacă n-aş fi 
făcut-o eu primul. Însă mă tem că într-un final totul a fost 
în zadar. Doar unul dintre noi poate pleca din casa asta şi 
n-am niciun interes să fii tu acela. 

Ciorile se strâng pe ramurile de deasupra mea. Au venit 
ca la un semn, survolând cu aripi silenţioase, ale căror 
pene lucesc datorită ploii recente. Sunt câteva zeci şi stau 

îngrămădite unele într-altele ca nişte bocitoare la o 
înmormântare, privindu-mă cu o curiozitate care mă face 
să mă înfior. 

— Până acum o oră, Anna era în grija noastră. Apoi a 
reuşit să scape cumva, continuă Daniel. Unde s-a dus, 
Aiden? Spune-mi unde se ascunde şi le voi porunci 
oamenilor mei să îţi ofere o moarte rapidă. Doar tu şi cu 
Gold aţi mai rămas. Două împuşcături şi te vei trezi în Bell, 
vei bate la uşa conacului Blackheath şi o vei lua de la 
capăt, fără ca eu să-ţi stau în cale. Eşti un tip deştept şi 
sunt sigur că vei rezolva în scurt timp uciderea lui Evelyn. 

La lumina felinarului, faţa lui schimonosită de nevoie 
pare bolnavă. 

— Cât de înspăimântat eşti, Daniel? zic eu încet. Mi-ai 
omorât gazdele viitoare, deci nu sunt o ameninţare şi, cu 
toate acestea, habar nu ai unde este Anna. Te-a frământat 
toată ziua, nu-i aşa? Teama că ea va rezolva cazul înaintea 
ta. 

Zâmbetul meu îl sperie. Este sentimentul vag că s-ar 
putea să nu fiu atât de blocat pe cât a crezut el la început. 

— Dacă nu îmi dai ceea ce vreau, voi începe să tai, îmi 
zice Daniel, trasând o linie pe obrazul meu cu vârful 
degetului. 'Te voi dezmembra bucăţică cu bucăţică. 

— Ştiu, pentru că m-am văzut după ce ai terminat, îi 
spun eu, zgâindu-mă la el. Te-ai jucat atât de mult cu 
mintea mea, încât sminteala mea s-a transferat în Gregory 
Gold. Acesta îşi taie braţele şi îi îndrugă avertismente lui 
Edward Dance. Este înspăimântător. lar răspunsul meu 
rămâne „nu”. 

— Spune-mi unde este Anna, zice el, ridicând tonul. 
Jumătate din servitorii din casă îi ciugulesc din palmă lui 
Coleridge, iar eu am un carneţel suficient de gros ca să 
cumpăr şi cealaltă jumătate dacă va fi nevoie. Pot 
înconjura lacul de două ori. Nu vezi? Am câştigat deja. Ce 
rost are să te încăpăţânezi acum? 

— A devenit o deprindere, mârâi eu. N-am de gând să-ţi 
spun nimic, Daniel. Fiecare minut în care eşti frustrat din 
cauza mea este un minut în plus pentru Anna ca să ajungă 

la doctorul ciumei şi să-i dea răspunsul. Vei avea nevoie de 
o sută de oameni care să păzească lacul într-o noapte 
întunecată ca asta şi mă îndoiesc că „Lacrima argintie” te 
va putea ajuta. 

— Vei suferi, zice el printre dinţi. 

— Mai e o oră până la 11 p.m., zic eu. Care din noi crezi 
că va rezista? 

Daniel mă loveşte suficient de tare pentru a mă lăsa fără 
suflare şi să mă facă să cad în genunchi. Când îmi ridic 
privirea, stă aplecat deasupra mea, frecându-şi degetele. 
Pe faţa lui se citeşte furia precum o furtună se întrezăreşte 
pe un cer lipsit de nori. Jucătorul şarmant de odinioară a 
dispărut, fiind înlocuit de un escroc ţâfnos, cu trupul 
contorsionat din cauza furiei. 

— Te voi ucide încet, mârâie el. 

— Nu eu sunt cel care moare aici, Daniel, zic eu, lăsând 
să-mi scape un fluierat strident. 

Păsările îşi iau zborul din copaci, iar frunzişul foşneşte 
din cauza mişcării. Un felinar se aprinde în întunericul 
pădurii. Este urmat de un altul la câţiva metri depărtare, 
apoi de un altul. 

Daniel se roteşte pe călcâie, urmărind felinarele. Nu o 
observă pe „Lacrima argintie”, care se retrage în pădure, 
părând nesigură pe ea. 

— Ai rănit mulţi oameni, zic eu, pe măsură ce luminile se 
apropie. lar acum va trebui să-i înfrunţi. 

— Cum? se bâlbâie el, mirat de cum s-a întors roata 
norocului. Ţi-am omorât toate gazdele viitoare. 

— Nu le-ai omorât şi prietenii, zic eu. Când Anna mi-a 
spus planul ei de a-l ademeni pe lacheu aici, am hotărât că 
aveam nevoie de întăriri. Aşa că i-am cerut ajutorul lui 
Cunningham. Odată ce mi-am dat seama că eşti în cârdăşie 
cu lacheul, am început recrutarea. Nu mi-a fost greu să 
dau de duşmanii tăi. 

Grace Davies îşi face prima apariţia, ţinând arma 
pregătită. Rashton a fost cât pe ce să-şi muşte limba 
pentru a mă împiedica să-i cer ajutorul, dar nu aveam de 
ales. Celelalte gazde ale mele sunt fie ocupate, fie moarte, 

iar Cunningham îl însoţeşte pe Ravencourt la petrecere. A 
doua lumină îi aparţine lui Lucy Harper, care s-a alăturat 
de îndată cauzei mele când a aflat că Daniel i-a ucis tatăl. 
În cele din urmă, apare garda de corp a lui Stanwin, cu 
capul bandajat în întregime, mai puţin acei ochi reci şi 
aspri. Deşi sunt cu toţii înarmaţi, niciunul dintre ei nu pare 
prea încrezător, iar eu nu mă aştept să-şi nimerească ţinta. 
Nu are importanţă. În acest moment, numărul contează, 
iar ei sunt suficienţi ca să-i intimideze pe Daniel şi pe 
„Lacrima argintie”, a cărei mască se leagănă într-o parte 
şi-n alta, căutând o cale de scăpare. 

— S-a terminat, Daniel, zic eu, cu o voce ca de oţel. 
Predă-te şi-am să te las să te întorci nevătămat la 
Blackheath. 

El îmi aruncă o privire disperată. Mai întâi mie, apoi 
prietenilor mei. 

— Ştiu ce poate face locul acesta din noi, continui eu. 
Dar ai fost bun cu Bell în acea primă dimineaţă şi am văzut 
cât ţii la Michael când am fost la vânătoare. Fii un om bun 
încă o dată şi renunţă la lacheu. Lasă-ne să plecăm, pe 
mine şi pe Anna, cu binecuvântarea ta. N 

El şovăie şi agonia i se citeşte pe față. Insă nu este 
suficient. Blackheath l-a otrăvit de tot. 

— Omoară-i! porunceşte el cu sălbăticie. 

O împuşcătură explodează în spatele meu, iar eu mă 
arunc la pământ din instinct. Aliaţii mei se împrăştie care 
încotro când omul lui Daniel se îndreaptă spre ei, trăgând 
rafale de gloanţe în întuneric. Bărbatul neînarmat o ia la 
stânga, privind cu băgare de seamă în timp ce încearcă să 
îi ia prin surprindere. 

Nu îmi dau seama dacă furia mea sau cea a gazdei mele 
mă îndeamnă să mă năpustesc asupra lui Daniel. Donald 
Davies şi-a ieşit din minţi, însă furia lui este mai degrabă 
una legată de clasă decât de crimă. Se simte lezat că îl 
tratează cineva atât de necuviincios. 

Furia mea este mai personală. 

Daniel mi-a stat în cale încă din prima dimineaţă. El a 
căutat să scape de la Blackheath trecând peste mine şi 

zădărnicindu-mi planurile, pentru a le pune pe ale lui în 
aplicare. A venit la mine ca prieten, m-a minţit cu zâmbetul 
pe buze şi m-a trădat râzând. Acest gând mă face să mă 
arunc asupra lui ca o suliță îndreptată spre pântecul său. 
__Else dă la o parte, lovindu-mă în stomac cu un upercut. 
Indoit de durere, îi trag un pumn în vintre, iar apoi îl apuc 
de gât şi îl trag la pământ. 

Văd prea târziu busola. 

El mă loveşte în obraz cu ea, sticla se sparge, iar de pe 
bărbie îmi picură sânge. Ochii mi se umezesc şi strivesc 
sub palme frunzele ude. Daniel avansează, însă un glonţ 
trece şuierând pe lângă el şi o nimereşte pe „Lacrima 
argintie”. Aceasta ţipă, îşi duce mâna la umăr şi cade 
grămadă pe jos. 

După ce aruncă o privire la arma din mâna tremurândă 
a lui Lucy Harper, Daniel o ia la fugă spre Blackheath. Eu 
mă ridic de jos şi îl urmăresc. 

Străbatem în fugă pajiştea din faţa conacului, precum un 
ogar care urmăreşte o vulpe, şi o luăm pe aleea ce duce 
spre sat, trecând în goană pe lângă casa de oaspeţi. Sunt 
aproape convins că el vrea să fugă în sat, dar, într-un final, 
o ia la stânga, urmărind cărarea ce duce spre fântână, 
dincolo de care se află lacul. 

Este întuneric beznă, iar luna stă la pândă dincolo de 
nori asemenea unui câine în spatele unui gard vechi din 
lemn. În curând, îmi scap din vedere prada. Temându-mă 
de o ambuscadă, încetinesc ritmul şi ciulesc urechile. 
Bufniţele ţipă, iar stropii de ploaie cad printre frunzele 
copacilor. Ramurile încearcă să mă înşface, dar eu mă 
feresc şi dau peste Daniel, care stă îndoit pe marginea 
apei, cu mâinile pe genunchi, gâfâind şi cu un felinar lângă 
el. 

Nu mai are unde să fugă. 

Mâinile îmi tremură, iar teama mi se cuibăreşte în piept. 
Furia mi-a dat curaj, dar m-a pus într-o postură 
caraghioasă. Donald Davies este scund şi firav, mai moale 
decât paturile în care doarme. Daniel este mai înalt şi mai 
puternic. El vânează oameni ca mine. Indiferent de 


e 410 œ» 


avantajul numeric pe care l-am avut în cimitir, acum nu mă 
mai bucur de el. Asta înseamnă că, pentru prima oară de 
când am sosit la Blackheath, niciunul din noi nu ştie ce va 
urma. 

Daniel îmi simte prezenţa şi îmi face semn să rămân pe 
loc pentru a-i lăsa un minut ca să-şi tragă răsuflarea. Eu 
mă conformez, folosindu-mă de acest răgaz ca să aleg o 
piatră grea pe care să o folosesc drept armă. După 
episodul cu busola, am întrecut graniţele unei lupte 
corecte. 

— Indiferent ce vei face, ei nu-i vor lăsa pe prietenii tăi 
să plece, zice el, abia vorbind printre gâfâieli. „Lacrima 
argintie” mi-a povestit totul despre tine, în schimbul 
promisiunii că o voi găsi şi o voi ucide pe Anna. Mi-a 
povestit despre gazdele tale, unde s-au trezit şi când. Nu 
înţelegi? Nimic din toate astea nu are importanţă, Aiden. 
Eu sunt singurul care poate scăpa. 

— Mi-ai fi putut spune asta mai devreme, zic eu. Nu era 
nevoie să se termine astfel. 

— Am o soţie şi un fiu, spune el. Aceasta este amintirea 
pe care am adus-o cu mine. Îţi poţi imagina ce simt când 
ştiu că ei sunt acolo şi mă aşteaptă? Sau, poate, m-au 
aşteptat. 

Eu fac un pas spre el, ţinând piatra pe lângă corp. 

— Cum îi vei putea privi în ochi ştiind ce ai făcut ca să 
scapi din locul acesta? îl întreb eu. 

— Sunt aşa cum m-a făcut Blackheath, zice el gâfâind şi 
scuipând flegma în noroi. 

— Nu! Blackheath este aşa cum l-am făcut noi, spun eu, 
avansând încă puţin. El stă în continuare aplecat şi este 
obosit. Doar câţiva paşi şi totul va lua sfârşit. Deciziile 
noastre ne-au adus aici, Daniel. Dacă acesta este iadul, 
atunci noi l-am creat. 

— Şi ce-ai vrea să facem? mă întreabă el, ridicându-şi 
privirea spre mine. Să stăm aici şi să ne căim până când 
cineva va catadicsi să deschidă uşile? 

— Ajută-mă să o salvez pe Evelyn şi îi vom spune 
doctorului ciumei tot ce ştim, zic eu însufleţit. Toţi trei: tu, 

eu şi Anna. Avem ocazia să plecăm de aici mai buni decât 
am venit. 

— Nu pot risca, zice el cu o voce monotonă. N-am să las 
să-mi scape printre degete această ocazie. Nu din cauza 
vinei şi nu ca să ajut oameni care nu mai au de mult nevoie 
de ajutor. 

Fără niciun avertisment, el loveşte cu piciorul felinarul. 

Întunericul îmi inundă ochii. 

Aud zgomotul paşilor lui înainte să mă izbească cu 
umărul în stomac, lăsându-mă fără aer. 

Cădem cu o bufnitură amândoi la pământ şi scap piatra 
din mână. 

Apuc cu greu să-mi ridic braţele ca să mă apăr, dar 
acestea sunt subţiri şi fragile, iar pumnii lui trec cu 
uşurinţă prin ele. Gura mi se umple de sânge. Mă simt 
amortit, pe dinăuntru şi pe dinafară, iar el continuă să mă 
lovească până când pumnii îi alunecă pe obrajii mei mânjiţi 
de sânge. 

Greutatea sa nu mai este atât de mare când se ridică de 
pe mine. 

Gâfâie şi transpiraţia lui picură pe mine. 

— Am încercat să evit asta, zice el. 

Nişte degete puternice mă apucă de gleznă şi mă târăsc 
prin noroi, spre apă. Vreau să îl apuc, dar atacul lui m-a 
stors de putere. Mă prăbuşesc pe spate. 

Se opreşte şi îşi şterge transpiraţia de pe faţă. Lumina 
lunii răzbate printre nori, albindu-i trăsăturile. Părul lui 
este argintiu, iar pielea pare albă ca zăpada proaspătă. Mă 
priveşte cu aceeaşi milă pe care i-a arătat-o lui Bell în 
prima dimineaţă când am sosit. 

— Noi nu... zic eu, tuşind cu sânge. 

— Nu trebuia să te pui în calea mea, spune el, târându- 
mă din nou. Doar atât ţi-am cerut. 

Intră în lac, împroşcând apa, şi mă trage după el. Apa 
rece îmi trece peste picioare, udându-mi pieptul şi capul. 
Şocul îmi dă o oarecare forţă şi încerc să mă târăsc înapoi 
pe mal, dar Daniel mă apucă de păr şi îmi bagă capul sub 
apa rece ca gheaţa. 

Îi zgârii mâna şi dau din picioare, dar el este prea 
puternic. 

Sunt cuprins de convulsii şi încerc cu disperare să iau o 
gură de aer. 

Cu toate acestea, el îmi ţine capul sub apă. 

Îl văd pe Thomas Hardcastle, mort de nouăsprezece ani, 
ieşind din întuneric şi înotând spre mine. Are părul blond 
şi ochii mari şi, deşi este pierdut, mă ia de mână şi îmi 
strânge degetele, îndemnându-mă să fiu curajos. 

Sunt incapabil să îmi mai ţin răsuflarea. Deschid gura şi 
înghit apa rece şi noroioasă. 

Trupul îmi este cuprins de spasme. 

Thomas îmi desprinde sufletul de acest trup care moare 
şi plutim împreună în apă, privindu-l pe Donald Davies cum 
se îneacă. 

E linişte şi pace. O tăcere surprinzătoare. 

Apoi ceva sare în apă. 

Nişte mâini pătrund în apă, apucă trupul lui Donald 
Davies şi îl întorc cu faţa în sus. O secundă mai târziu, eu îl 
urmez. 

Degetele băiatului mort sunt încă unite cu ale mele, dar 
eu nu pot să îl scot din lac. Ela murit, aşa că rămâne 
blocat aici, privind cu tristeţe cum eu sunt scos la 
suprafaţă. _ 

Zac întins pe jos în noroi şi tuşesc, scuipând apă. Imi 
simt trupul ca de plumb. 

Daniel pluteşte în lac, cu faţa în jos. 

Cineva îmi trage o palmă. 

Apoi încă una, mai tare. 

Anna stă aplecată deasupra mea, dar totul pare 
estompat. Lacul îşi ţine mâinile peste urechile mele, 
trăgându-mă înapoi, întunericul mă cheamă. 

Ea se apleacă mai tare. Este ca o umbră. 

— ..„.găseşte-mă! ţipă Anna, iar cuvintele se estompează. 
Ora 7.12 a.m., în vestibul... 

Din adâncul lacului, Thomas mă cheamă la el, iar eu îmi 
închid ochii şi mă alătur băiatului înecat. 

Obrazul mi se odihneşte pe curbura spatelui unei femei. 
Suntem goi pe o saltea murdară, încâlciţi în aşternuturile 
îmbibate în transpiraţie. Apa de ploaie se infiltrează prin 
rama ferestrei, şiroind în jos pe perete şi strângându-se 
într-o baltă pe podea. 

Ea se mişcă odată cu mine. Madeline Aubert se 
rostogoleşte pe spate ca să mă poată privi. Ochii verzi ai 
menajerei strălucesc de o dorinţă bolnăvicioasă, iar părul 
negru îi stă lipit de obrajii umezi. Seamănă mult cu 
Thomas Hardcastle din visele mele, înecat şi disperat, care 
se agaţă de orice îi vine la mână. 

Când mă vede stând întins lângă ea, Madeline îşi lasă 
capul pe pernă şi oftează dezamăgită. Un asemenea 
dispreţ făţiş ar trebui să mă facă să mă simt stânjenit, însă 
orice iritare dispare odată cu amintirea primei noastre 
întâlniri; ruşinea nevoii noastre comune şi a nerăbdării cu 
care ea s-a abandonat în braţele mele, atunci când am scos 
din buzunar una din fiolele cu laudanum ale lui Bell. 

Îmi plimb ochii leneşi prin colibă în căutare de droguri. 
Mi-am îndeplinit comisionul faţă de familia Hardcastle - 
noile lor portrete atârnă în galeria lungă. Nu sunt invitat la 
petrecere şi nu sunt aşteptat la conac, ceea ce înseamnă 
că pot petrece toată dimineaţa pe această saltea. Lumea se 
învârte în jurul meu precum se învârte apa în jurul unei 
guri de scurgere. 

Privirea mea rătăceşte asupra bonetei şi şorţului lui 
Madeline, care atârnă pe un scaun. 

Îmi revin imediat, ca şi când aş fi primit o palmă, 
deoarece uniforma invocă chipul, vocea şi atingerea Annei. 
Simt pericolul în care ne aflăm. 

Mă agăţ de această amintire şi reuşesc să înlătur 
personalitatea lui Gold. 

Sunt atât de copleşit de speranţele şi fricile lui, dar şi de 
dorinţele şi de pasiunile lui, încât Aiden Bishop mi s-a 
părut un vis în lumina dimineţii. 

Am crezut că nu sunt mai mult de-atât. 

Când mă aşez pe marginea saltelei, lovesc cu picioarele 
o grămadă de fiole goale de laudanum, care se rostogolesc 
pe podea ca nişte şoareci care o iau la fugă. Le înlătur cu 
piciorul şi mă apropii de şemineu, unde o singură flacără 
mângâie jăraticul şi care creşte când adaug iască şi nişte 
lemne din grămadă. Piese de şah stau înşirate pe poliţă; 
fiecare este sculptată de mână, câteva sunt vopsite sau, 
mai bine zis, împroşcate cu culoare. Acestea sunt 
terminate doar pe jumătate, iar lângă ele se află cuţitaşul 
pe care îl foloseşte Gold la sculptatul lor. Acestea sunt 
piesele de şah pe care Anna le poartă la ea toată ziua, iar 
lama se potriveşte perfect cu tăieturile pe care le-am văzut 
ieri pe braţele lui Gold. 

Soarta îmi oferă din nou indicii. 

Madeline îşi strânge hainele, care sunt împrăştiate pe 
jos. O asemenea dezordine vorbeşte despre o pasiune 
nestăpânită, deşi ea pare acum cuprinsă doar de ruşine. Se 
îmbracă cu spatele la mine şi cu ochii fixaţi la peretele din 
faţă. Privirea lui Gold nu este atât de nevinovată, căci se 
desfată la vederea pielii albe şi a părului care se revarsă 
pe spatele ei. 

— Ai o oglindă? întreabă ea, cu un uşor accent 
franțuzesc, în timp ce se îmbracă. 

— Nu, răspund eu, bucurându-mă să simt căldura focului 
pe pielea goală. 

— Cred că arăt îngrozitor, zice ea, absentă. 

Un gentilom ar fi negat din politeţe, dar Gold nu este 
gentilom, iar Madeline nu este Grace Davies. Nu am văzut- 
o niciodată fără pudră şi machiaj şi sunt surprins de cât de 
bolnăvicioasă pare. Este foarte trasă la faţă, pielea îi este 
galbenă şi ciupită de vărsat, iar ochii sunt obosiţi şi roşii. 

Se furişează de-a lungul peretelui opus ca să se ţină cât 
mai departe de mine şi deschide uşa să plece, lăsând să 
pătrundă înăuntru aerul rece, care alungă căldura din 

încăpere. Este devreme, mai sunt câteva ore până la 
răsăritul soarelui, iar ceața acoperă pământul. Blackheath 
este încadrat de copaci şi cufundat în întuneric. Din 
unghiul din care văd conacul, coliba în care sunt trebuie să 
se afle undeva lângă cimitirul familiei. 

O privesc pe Madeline cum străbate în grabă cărăruia ce 
duce spre casă. Poartă un şal înfăşurat strâns în jurul 
umerilor. Dacă evenimentele şi-ar fi urmat cursul firesc, eu 
aş fi fost cel care ar fi rătăcit, poticnindu-se prin întuneric. 
Cu mintea smintită din cauza torturii lacheului, mi-aş fi 
tăiat carnea cu lama cuţitului de sculptat, înainte să urc 
scările conacului şi să bat cu putere la uşa lui Dance, 
avertizându-l cu ţipete de om nebun. Văzând că Daniel m-a 
trădat în confruntarea din cimitir, am evitat această 
soartă. Am rescris cursul acestei zile. 

Acum, trebuie să mă asigur că va avea un final fericit. 

După ce închid uşa în urma lui Madeline, aprind o lampă 
cu petrol şi cuget la următorul pas pe care îl voi face în 
timp ce întunericul se furişează prin unghere. Ideile încep 
să încolţească în mintea mea, ca un monstru pe jumătate 
conturat ce aşteaptă să fie scos la lumină. Mă gândesc că, 
atunci când m-am trezit în prima dimineaţă ca Bell, îmi 
făceam griji de prea puţine amintiri. Acum trebuie să 
înfrunt un adevărat tăvălug. Mintea mea este asemenea 
unui cufăr burduşit care trebuie golit, însă pentru Gold 
lumea are noimă doar pe pânză. Prin urmare, acolo trebuie 
să găsesc răspunsul pe care îl caut. Dacă am învăţat ceva 
de la Rashton şi Ravencourt, a fost să preţuiesc talentele 
cu care sunt înzestrate gazdele mele în loc să mă plâng de 
ale lor defecte. 

Iau lampa cu petrol şi mă îndrept spre studioul care se 
află în spatele colibei, cu scopul de a căuta nişte vopsea. 
Pânzele sunt sprijinite grămadă de perete, iar tablourile 
sunt pe jumătate terminate sau tăiate în timpul acceselor 
de furie. Sticle cu vin au fost răsturnate, vărsându-se pe 
podea peste sute de schiţe în creion, mototolite şi aruncate 
cât colo. Terebentina se prelinge pe perete, mânjind un 
tablou ce înfăţişează un peisaj pe care Gold pare să-l fi 

început cu avânt şi pe care l-a abandonat într-un acces de 
furie. 

Puse unele peste altele în mijlocul dezordinii, ca un rug 
ce aşteaptă să fie aprins, sunt zeci de portrete de familie 
vechi, ale căror rame din lemn mâncate de viermi au fost 
smulse şi puse deoparte. Aproape toate portretele au fost 
distruse de terebentină, deşi câteva bucăţi de trupuri 
palide au reuşit să supravieţuiască epurării. Evelyn mi-a 
spus că Gold fusese angajat ca să retuşeze operele de artă 
de la Blackheath. Se pare că nu a fost prea impresionat de 
ceea ce a găsit. 

În timp ce privesc grămada de tablouri, îmi vine o idee. 

Scotocesc printre rafturi, iau o bucată de cărbune şi mă 
întorc în camera din faţă. Aşez lampa pe jos. Deoarece nu 
am o pânză la îndemână, îmi adun gândurile în timp ce mă 
concentrez la perete şi mă apuc de lucru în interiorul 
ochiului de lumină jucăuşă pe care o aruncă lampa. Ideile 
îmi vin de-a valma şi, în câteva minute, consum bucata de 
cărbune până când aceasta ajunge un ciot. Mă duc pe 
întuneric să caut alta. 

Pornesc în jos, de la un coronament de nume 
îngrămădite aproape de tavan şi schiţez cu fervoare 
trunchiul care conţine acţiunile fiecărei persoane din 
timpul zilei. Rădăcinile se întind până în urmă cu 
nouăsprezece ani şi se înfig într-un lac pe fundul căruia 
zace un băiat mort. La un moment dat, o tăietură mai 
veche de pe mână mi se redeschide din întâmplare, 
mânjindu-mi cu roşu copacul. Rup mâneca de la cămaşă şi 
îmi bandajez rana cât pot de bine şi mă apuc din nou de 
treabă. Primele raze ale răsăritului îşi fac apariţia la 
orizont, iar eu fac un pas în spate, lăsând să-mi cadă din 
mână bucata de cărbune, care se face bucăţi pe 
duşumeaua goală. Mă aşez sleit de puteri pe jos, în faţa 
operei mele. Braţul îmi tremură. 

Prea puţine informații şi eşti orb, prea multe şi eşti 
orbit. 

Privesc desenul cu ochii mijiţi. Copacul are două noduri 
care reprezintă două vârtejuri din poveste. Sunt două 

întrebări care vor face ca totul să aibă logică: ce ştia 
Millicent Derby şi unde este Helena Hardcastle? 

Uşa colibei se deschide, lăsând să pătrundă înăuntru 
miros de rouă. 

Sunt prea obosit ca să privesc în jur. Sunt precum ceara 
topită, diformă şi folosită, care aşteaptă pe cineva să fie 
răzuită de pe pardoseală. Nu îmi doresc decât să dorm, să 
închid ochii şi să-mi golesc mintea de gânduri, însă aceasta 
este ultima mea gazdă. Dacă voi da greş, va trebui să o iau 
de la început. 

— Eşti aici? întrebă doctorul ciumei, surprins. Nu eşti 
niciodată aici. De obicei, pe vremea asta eşti cuprins de 
delir. Cum ai... ce este asta? 

Când trece pe lângă mine, paltonul lui foşneşte. 
Costumul lui pare extrem de caraghios în lumina zilei, iar 
pasărea de coşmar seamănă cu un vagabond. Nu e de 
mirare că el îşi face vizitele la domiciliu în timpul nopţii. 

Se opreşte la câţiva centimetri de perete şi îşi trece 
mâna protejată de mănuşă de-a lungul coroanei copacului, 
mânjind numele. 

— Remarcabil, zice el în şoaptă, măsurând copacul din 
priviri. 

— Ce s-a întâmplat cu „Lacrima argintie”? îl întreb. Am 
văzut când a fost împuşcată în cimitir. 

— Am blocat-o în saltul temporal, răspunde el cu 
tristeţe. Doar aşa i-am putut salva viaţa. Se va trezi peste 
câteva ore crezând că tocmai a sosit şi va repeta tot ce a 
făcut ieri. În cele din urmă, superiorii mei îi vor observa 
absenţa şi vor veni s-o elibereze. Mă tem că mă aşteaptă 
nişte întrebări dificile. 

În timp ce admiră copacul pe care l-am desenat, eu 
deschid uşa de la intrare, lăsând razele soarelui să se joace 
pe faţa mea şi căldura să îmi învăluie gâtul şi braţele 
goale. Mijesc ochii şi îi inspir lumina aurie. Nu am mai fost 
treaz niciodată atât de devreme şi nu am văzut niciodată 
soarele răsărind deasupra acestui loc. 

Este spectaculos. 

— Pictura asta reprezintă ceea ce cred eu? mă întreabă 

doctorul ciumei, cu vocea sugrumată de anticipare. 

— Ce crezi că reprezintă? 

— Că Michael Hardcastle a încercat să-şi ucidă sora. 

— Atunci, da, asta reprezintă. 

Păsările ciripesc şi trei iepuri ţopăie în mica grădină din 
jurul colibei. In lumina soarelui, blana lor are culoare 
ruginie. Dacă aş fi ştiut că paradisul se află de partea 
cealaltă a răsăritului, nu aş fi irosit nici măcar o noapte 
dormind. 

— Ai rezolvat crima, domnule Bishop! Eşti primul care a 
rezolvat-o, zice el, încântat. Eşti liber! După tot acest timp, 
în sfârşit eşti liber! 

Scoate o sticlă de buzunar din argint dintre faldurile 
robei sale şi mi-o pune în mână. 

Nu pot vedea lichidul din ea, dar simt o arsură în oase, 
care mă trezeşte de-a binelea. 

— „Lacrima argintie” a avut motive să se îngrijoreze, zic 
eu, fără să-mi iau privirea de la iepuri. Nu plec fără Anna. 

— Nu este alegerea ta, spune el, dându-se în spate ca să 
vadă mai bine copacul. 

— Ce vei face? Mă vei târi până la lac? îl întreb eu. 

— Nu va fi nevoie, răspunde el. Lacul n-a fost decât un 
loc de întâlnire. Doar răspunsul a contat. Ai rezolvat 
uciderea lui Evelyn, iar soluţia ta m-a convins. Acum, că 
am acceptat-o, nici măcar Blackheath nu te mai poate 
reţine. Data viitoare când vei adormi, vei fi eliberat! 

Aş vrea să mă pot înfuria, dar nu reuşesc. Somnul mă 
ademeneşte cu mâinile lui fine şi, de fiecare dată când 
închid ochii, îmi este din ce în ce mai greu să mi-i deschid 
din nou. Mă întorc la uşa deschisă şi mă las să alunec cu 
spatele de-a lungul tocului până când ajung pe pardoseală. 
Sunt pe jumătate în semiîntuneric şi pe jumătate în lumina 
soarelui. Nu îmi vine să renunţ la căldură şi la trilurile 
păsărilor, la acea lume binecuvântată care mi-a fost negată 
atât de mult timp. 

Trag încă o duşcă din sticlă, încercând să mă trezesc. 

Mai am atât de multe de făcut. 

Atât de multe, încât nu trebuie să fii văzut când le vei 

face. 

— Nu a fost o întrecere corectă, zic eu. Eu am avut opt 
gazde, în vreme ce Anna şi Daniel, doar câte una. Eu mi- 
am putut aminti ce s-a întâmplat în timpul săptămânii, dar 
ei nu. 

Tace şi mă priveşte cu atenţie. 

— Tu ai avut parte de toate acestea pentru că ai ales să 
vii la Blackheath, zice el încet, de parcă s-ar fi temut să nu 
fie auzit. Referitor la această chestiune, îţi pot spune doar 
că ei n-au ales. 

— Dacă am ales cândva să vin aici, pot alege să revin, 
zic eu. N-am s-o abandonez pe Anna. 

El începe să se plimbe de colo colo, uitându-se când la 
mine, când la pictură. 

— Te temi, zic eu, mirat. 

— Da, mă tem, izbucneşte el. Superiorii mei nu sunt... 
nu ar trebui să îi sfidezi. Iţi promit că după ce vei pleca, 
cât îmi va sta în putere, îi voi oferi Annei tot ajutorul. 

— O zi, o gazdă. Ea nu va putea scăpa niciodată de la 
Blackheath, iar tu ştii asta, zic eu. Nici eu nu aş fi reuşit 
fără inteligenţa lui Ravencourt şi viclenia lui Dance. 
Datorită lui Rashton am început să consider indiciile drept 
dovezi. La naiba, până şi Derby şi Bell şi-au jucat rolul. Ea 
va avea nevoie de înzestrările lor, aşa cum am avut şi eu 
nevoie. 

— Gazdele tale vor rămâne la Blackheath. 

— Dar nu le voi controla eu! insist. Nu vor ajuta o 
menajeră. O voi abandona în acest loc. 

— Uită de ea! Chestia asta a durat deja prea mult, zice 
el, întorcându-se pe călcâie ca să mă înfrunte şi tăind aerul 
cu mâna. 

— Ce a durat deja prea mult? 

El se uită la mâna lui, surprins că şi-a pierdut controlul. 

— Doar tu mă poţi înfuria atât de tare, zice el în şoaptă. 
Mereu a fost la fel. Salt temporal după salt temporal, 
gazdă după gazdă. Te-am văzut trădându-ţi prietenii, 
creând alianţe şi murind din principiu. Am văzut atât de 
multe versiuni ale lui Aiden Bishop, încât probabil că nici 

măcar tu nu te-ai recunoaşte în ele. Însă un singur lucru 
nu s-a schimbat niciodată - încăpăţânarea ta. Alegi o cale 
şi o urmezi până la capăt, indiferent de câte ori te 
împiedici pe drum. Ar fi impresionant dacă n-ar fi atât de 
al naibii de enervant. 

— Enervant sau nu, trebuie să ştiu de ce „Lacrima 
argintie” şi-a dat atâta osteneală încercând să o omoare pe 
Anna. 

Îmi aruncă o privire lungă şi apreciativă, apoi oftează. 

— Ştii cum îţi poţi da seama dacă un monstru merită să 
iasă din nou în lume, domnule Bishop? mă întreabă el, 
îngândurat. Dacă s-a căit cu adevărat, şi nu doar cu 
vorbele? Mai trage o duşcă din sticlă. li oferi o zi fără 
consecinţe şi aştepţi să vezi cum o va folosi. 

Simt furnicături pe tot corpul, iar sângele îmi îngheaţă 
în vene. 

— Totul n-a fost decât un test? întreb eu încet. 

— Noi preferăm să îi spunem „reabilitare”. 

— Reabilitare... repet eu, începând să văd limpede 
lucrurile. Aceasta este o închisoare? 

— Da, doar că în loc să îi lăsăm pe prizonierii noştri să 
putrezească în celulă, le oferim în fiecare zi şansa să dea 
dovadă că merită să fie eliberaţi. Vezi frumuseţea acestui 
lucru? Cazul uciderii lui Evelyn Hardcastle nu a fost 
niciodată rezolvat şi nici nu va fi vreodată. Aşa cred. Dar, 
implicându-i pe prizonierii noştri în rezolvarea crimei, le 
oferim şansa să îşi ispăşească propriile  nelegiuiri, 
rezolvându-le pe ale altora. Este atât un serviciu, cât şi o 
pedeapsă. 

— Mai există alte locuri ca acesta? întreb eu, încercând 
să înţeleg. 

— Cu miile, zice el. Am văzut un sat care se trezeşte în 
fiecare dimineaţă cu trei trupuri decapitate în piaţă şi o 
serie de ucigaşi la bordul unui pachebot. Cincisprezece 
prizonieri încearcă să rezolve crima aceea. 

— Atunci tu ce eşti? Gardian? 

— Evaluator. Eu decid dacă meriţi să fii eliberat. 

— Dar ai spus că eu am ales să vin la Blackheath. De ce 

aş alege să vin la o închisoare? 

— Ai venit după Anna, dar ai rămas blocat şi, cu fiecare 
salt temporal, Blackheath te-a disecat până când ai uitat 
de tine. Aceasta este menirea sa. În vocea lui se simte furia 
şi îşi ţine pumnul strâns. Superiorii mei nu ar fi trebuit să 
te lase să intri aici. A fost o greşeală. Am crezut mult timp 
că acel bărbat nevinovat care a intrat aici era pierdut, 
sacrificat dintr-un gest zadarnic, dar ai găsit calea de 
întoarcere. De aceea te-am ajutat. Ţi-am oferit controlul 
asupra gazdelor şi le-am căutat pe cele mai potrivite 
pentru a rezolva uciderea ei. In cele din urmă, m-am 
hotărât astăzi asupra celei de-a opta. Am intervenit în ceea 
ce priveşte ordinea lor ca să mă asigur că vei scoate ce-i 
mai bun din ele. Ba chiar am aranjat lucrurile, astfel încât 
domnul Rashton să rămână ascuns în dulap şi să îl ţin în 
viaţă. Am încălcat toate regulile ca tu să poţi scăpa, în cele 
din urmă. IÎnţelegi acum? Trebuie să pleci cât timp eşti 
încă persoana care îţi doreşti să fii. 

— Şi Anna...? zic eu, şovăind şi detestând întrebarea pe 
care urmează să o pun. 

Nu mi-am îngăduit niciodată să cred că locul Annei este 
aici, preferând să cred că această destinaţie este 
echivalentul unui naufragiu sau al unui trăsnet. Pentru că 
am considerat-o victimă, am înlăturat din mintea mea acea 
îndoială sâcâitoare: merită una ca asta? Fără acest gând 
reconfortant, devin din ce în ce mai temător. 

— Ce a făcut Anna ca să merite să fie la Blackheath? îl 
întreb eu. 

El scutură din cap şi îmi întinde sticla. 

— Nu sunt în măsură să spun. Să ştii doar că pedeapsa 
este la fel de aspră pe cât de gravă este crima. Prizonierii 
din sat şi de pe vas, despre care am pomenit, au primit 
sentinţe mai uşoare decât Anna sau Daniel. Locurile acelea 
sunt mult mai puţin chinuitoare decât acesta. Blackheath a 
fost construit ca să îmblânzească diavolii, nu hoţii de 
buzunare. 

— Vrei să spui că Anna este un diavol? 

— Spun că în fiecare zi sunt comise mii de crime, însă 

doar doi oameni au fost trimişi în locul acesta. Vocea lui 
devine din ce în ce mai puternică; este sugrumată de 
emoție. Anna este unul din ei, dar, cu toate acestea, tu ţi-ai 
riscat viaţa ca să o ajuţi să scape. E o nebunie. 

— Orice femeie care inspiră o asemenea loialitate 
trebuie să aibă o valoare. 

— Nu mă asculţi, zice el, ţinându-şi pumnii strânşi. 

— Ba te ascult, dar n-o voi lăsa aici. Chiar dacă mă vei 
obliga să plec azi, mâine mă voi întoarce. Am făcut-o o 
dată şi o voi face din nou. 

— Nu mai fi atât de prost! Loveşte tocul uşii suficient de 
tare, încât praful cade pe capetele noastre. Nu din 
loialitate ai venit la Blackheath, ci din dorinţa de 
răzbunare. Nu ai venit aici ca să o salvezi pe Anna, ci ca 
să-ţi faci dreptate. Ea se află în siguranţă la Blackheath. 
Este captivă, dar în siguranţă. Tu nu ai vrut ca ea să fie 
închisă, ci ai vrut ca ea să sufere - atât de mulţi oameni au 
vrut ca ea să sufere, dar niciunul dintre ei nu a fost dispus 
să realizeze ce ai făcut tu, pentru că niciunul nu a urât-o 
pe această femeie la fel de mult ca tine. Ai urmărit-o până 
la Blackheath şi, timp de treizeci de ani, n-ai făcut decât să 
o chinuieşti, întocmai cum lacheul te chinuieşte pe tine azi. 

Între noi se aşterne o tăcere apăsătoare. 

Deschid gura să răspund, însă simt un nod în gât şi sunt 
ameţit. Lumea s-a întors cu susul în jos şi, deşi stau pe jos, 
simt cum cad în continuare. 

— Ce-a făcut? îl întreb eu în şoaptă. 

— Superiorii mei... 

— l-au deschis uşile închisorii Blackheath unui om 
nevinovat care voia să comită o crimă, zic eu. Sunt la fel de 
vinovaţi ca toţi cei de aici. Şi-acum, spune-mi ce a făcut. 

— Nu pot, zice el încet, incapabil să se mai opună. 

— M-ai ajutat până acum. 

— Da, pentru că ţi s-a făcut o nedreptate, zice el, 
trăgând o duşcă sănătoasă din sticlă. Mărul lui Adam îi 
joacă în gât. Nimeni nu s-a opus când te-am ajutat să 
scapi, pentru că nici n-ar fi trebuit să te afli aici, dar dacă 
voi începe să îţi spun lucruri pe care nu ar trebui să le ştii, 

vor exista consecinţe. Pentru amândoi. 

— Nu pot pleca fără să ştiu de ce plec şi nu pot promite 
că n-am să mă întorc mereu până când nu voi şti sigur de 
ce am venit aici de la bun început, zic eu. Te rog, aşa vom 
pune capăt acestei poveşti. 

Masca cu cioc se întoarce încet spre mine şi, preţ de un 
minut, stă nemişcată şi cufundată în gânduri. Simt că sunt 
măsurat din priviri. Calitățile îmi sunt cântărite şi puse 
deoparte, iar defectele îmi sunt ridicate la lumină, pentru a 
fi analizate mai bine. 

Nu pe tine te evaluează. 

Ce înseamnă asta? 

Este un om cumsecade. Acum va afla cât de cumsecade. 

Plecându-şi capul, doctorul ciumei mă surprinde când îşi 
scoate jobenul, lăsând la vedere curelele maro din piele 
care îi ţin masca pe faţă. Incepe să le desfacă pe rând. 
Geme din cauza efortului pe care degetele lui groase îl 
depun pentru a deschide cataramele. Când o desface pe 
ultima, îşi scoate masca şi îşi înlătură gluga, lăsând la 
vedere capul pleşuv ascuns sub ea. Este mai bătrân decât 
mi-aş fi imaginat. Este cu siguranţă mai aproape de şaizeci 
de ani decât de cincizeci, iar faţa sa este cea a unui bărbat 
cumsecade şi trudit. Ochii îi sunt injectaţi, iar pielea lui 
are culoarea hârtiei învechite. Dacă starea mea de 
oboseală s-ar putea întrupa, atunci aşa ar arăta. 

Neatent la îngrijorarea mea, el îşi ridică faţa ca să 
prindă primele raze ale dimineţii care pătrund prin 
fereastră. 

— Gata, zice el, aruncând masca pe patul lui Gold. 

Eliberată de porțelan, vocea lui este aproape - dar nu 
identică - de cea pe care o ştiu eu. 

— Nu cred că ai voie să faci asta, zic eu, arătând cu 
capul spre mască. 

— Adaug-o pe listă, răspunde el, în timp ce se aşază pe o 
treaptă din faţa uşii şi se poziţionează astfel încât tot 
corpul lui să fie scăldat de lumina soarelui. Vin aici în 
fiecare dimineaţă înainte să-mi încep munca, îmi explică el, 
inspirând adânc. Ador acest moment al zilei. Durează 

şaptesprezece minute, apoi norii încep să se adune şi doi 
lachei îşi reiau cearta din seara precedentă înainte ca 
aceasta să se transforme într-un meci de box în faţa 
grajdurilor. Îşi scoate mănuşile, descoperindu-şi pe rând 
fiecare deget. Păcat că este pentru prima oară când te poţi 
bucura de priveliştea aceasta, domnule Bishop. 

— Aiden, zic eu, întinzând mâna. 

— Oliver, spune el, în timp ce mi-o strânge. 

— Oliver, repet eu, căzând pe gânduri. Nu m-am gândit 
niciodată că ai avea un nume. 

— Poate ar trebui să i-l spun lui Donald Davies când îl 
voi înfrunta pe drum, zice el, schiţând un zâmbet. Va fi 
foarte furios. Poate că asta îl va calma. 

— Mai mergi acolo? De ce? Ai primit răspunsul. 

— Până când vei scăpa, este datoria mea să îi îndrum pe 
cei care te urmează şi să le ofer aceeaşi şansă pe care ai 
avut-o şi tu. 

— Dar acum ştii cine a ucis-o pe Evelyn Hardcastle, zic 
eu. Asta nu schimbă lucrurile? 

— Vrei să spui că sarcina mea va fi mai grea pentru că 
ştiu mai multe decât ei? El clatină din cap. Întotdeauna am 
ştiut mai multe decât ei. Am ştiut mai multe şi decât tine. 
Cunoştinţele n-au constituit niciodată o problemă pentru 
mine. Cu ignoranţa mă lupt eu. 

Faţa i se înăspreşte din nou, iar vocea îi devine serioasă. 

— Tocmai de aceea mi-am scos masca, Aiden. Vreau să- 
mi vezi faţa, să-mi auzi vocea şi să ştii că este adevărat 
ceea ce îţi spun. Nu mai trebuie să existe îndoieli în ceea 
ce ne priveşte. 

— Înţeleg, zic eu. 

Doar atât reuşesc să spun. Mă simt ca un om care îşi 
aşteaptă declinul. 

— Numele de Annabelle Caulker, femeia pe care tu o 
cunoşti cu numele de Anna, este un blestem în fiecare 
limbă vorbită, zice el, fixându-mă cu privirea. Ea este 
liderul unui grup care a semănat distrugere şi moarte în 
jumătate din naţiunile lumii şi cu siguranţă ar fi continuat 
să facă asta dacă nu ar fi fost prinsă, în urmă cu treizeci de 

ani. Asta încerci tu să eliberezi. 

Ar trebui să fiu surprins. Ar trebui să fiu şocat sau 
furios. Ar trebui să protestez, dar nu simt nimic din toate 
astea. Nu mi se pare a fi o revelaţie, ci o confirmare a 
faptelor pe care le cunosc de mult. Anna este fioroasă şi 
neînfricată, chiar brutală când este nevoie. l-am văzut 
expresia atunci când l-a atacat cu puşca pe Dance în casa 
de oaspeţi, neştiind că sunt eu. Ar fi apăsat pe trăgaci fără 
nicio remuşcare. Ea l-a omorât pe Daniel când n-am putut 
eu şi a sugerat într-o doară să o omorâm noi pe Evelyn ca 
să dăm un răspuns întrebării doctorului ciumei. Mi-a spus 
că a glumit, dar nici măcar acum nu sunt convins de asta. 

Cu toate acestea, Anna i-a omorât pe aceştia ca să mă 
protejeze pe mine şi ca să câştige timp pentru a rezolva 
misterul. Este puternică, amabilă şi a rămas loială, chiar şi 
atunci când dorinţa mea de a o salva pe Evelyn ameninţa 
să compromită ancheta noastră referitoare la uciderea ei. 

Dintre toţi oamenii din casă, ea a fost singura care nu şi- 
a ascuns adevărata identitate. 

— Nu mai este acea persoană, îl contrazic eu. Ai spus că 
scopul închisorii Blackheath este să reabiliteze oamenii, să 
le distrugă vechile personalităţi şi să le pună la încercare 
pe cele noi. Ei bine, am urmărit-o îndeaproape pe Anna în 
ultima săptămână. M-a ajutat şi mi-a salvat viaţa de mai 
multe ori. Este prietena mea. 

— "Ţi-a ucis sora, îmi zice el fără ocolişuri. 

Lumea mea se prăbuşeşte. 

— A torturat-o şi a umilit-o în faţa tuturor, continuă el. 
Aceasta este Anna, iar oamenii ca ea nu se schimbă, Aiden. 

Eu mă las în genunchi şi îmi apăs tâmplele când 
amintirile încep să dea năvală. 

Pe sora mea o chema Juliette. Avea părul castaniu şi un 
zâmbet fermecător. A primit sarcina să o prindă pe 
Annabelle Caulker şi era foarte mândră de asta. 

Fiecare amintire e ca un ciob de sticlă care îmi sfâşie 
creierul. 

Juliette era ambițioasă şi deşteaptă. Credea că dreptatea 
trebuia apărată, şi nu cerută pur şi simplu. Mă făcea să 


e 426 » 


râd. Credea că era o cauză pentru care merita să lupţi. 

Lacrimile mi se rostogolesc pe obraji. 

Oamenii lui Annabelle Caulker au venit în toiul nopţii şi 
au luat-o pe Juliette din casa ei. I-au executat soţul cu un 
singur glonţ în cap. A fost norocos. Juliette a fost 
împuşcată abia peste şapte zile. Au torturat-o şi i-au lăsat 
pe toţi să privească. 

Au spus că s-a făcut dreptate pentru că au fost 
persecutați. 

Au spus că trebuia să ne aşteptăm la asta. 

Nu ştiu mai multe despre mine sau despre familia mea. 
Nu am păstrat amintirile frumoase. Doar pe cele care îmi 
puteau fi de folos. Doar ură şi îndurerare. 

Uciderea lui Juliette m-a adus la Blackheath. Apelurile 
telefonice săptămânale pe care nu le-am mai primit. 
Poveştile pe care nu ni le-am mai împărtăşit. Spaţiul pe 
care ar fi trebuit să îl ocupe ea şi care rămâne gol pentru 
totdeauna. Felul în care a fost prinsă Annabelle, în cele din 
urmă. 

Fără vărsare de sânge. Fără durere. 

Fără incidente. 

Au trimis-o la Blackheath, unde ucigaşa surorii mele îşi 
va petrece tot restul vieţii încercând să rezolve moartea 
unei surori ucise. Ei numesc asta dreptate. S-au felicitat 
pentru ingeniozitatea lor, crezând că voi fi şi eu la fel de 
mulţumit ca ei. Au crezut că era suficient. 

S-au înşelat. 

Nedreptatea mă chinuia noaptea şi mă bântuia ziua. M-a 
mistuit până când ea mi-a acaparat toate gândurile. 

Am urmat-o în iad. Am urmărit-o, am speriat-o şi am 
torturat-o pe Annabelle Caulker până când am uitat 
motivele care m-au mânat să fac asta. Până când am uitat- 
o pe Juliette. Până când Annabelle a devenit Anna, iar eu n- 
am văzut decât o fată înspăimântată, aflată la mila 
monştrilor. 

Am devenit ceea ce uram şi am transformat-o pe 
Annabelle în obiectul iubirii mele. 

Şi am dat vina pe Blackheath. 

Îl privesc pe doctorul ciumei cu ochii înlăcrimaţi. El mă 
priveşte drept în faţă, cântărindu-mi reacţia. Mă întreb ce 
vede, pentru că habar nu am ce gândeşte. Mi se întâmplă 
toate acestea din cauza persoanei pe care încerc să o 
salvez. 

Este vina Annei. 

A lui Annabelle. 

— Poftim? întreb eu, surprins de cât de insistentă este 
vocea interioară. 

Este vina lui Annabelle Caulker, nu a Annei. Pe ea o 
urâm. 

— Aiden? mă întreabă doctorul ciumei. 

Iar Annabelle Caulker este moartă. 

— Annabelle Caulker este moartă, repet eu încet, privind 
în ochii miraţi ai doctorului ciumei. 

El scutură din cap. 

— Te înşeli. 

— A fost nevoie de treizeci de ani, zic eu. Nu s-a făcut cu 
violenţă, nici cu ură. S-a făcut cu iertare. Annabelle 
Caulker e moartă. 

— Te înşeli. 

— Nu! Tu te înşeli, zic eu, prinzând încredere. Mi-ai 
cerut să-mi ascult vocea interioară, şi asta fac. Mi-ai cerut 
să cred că Blackheath reabilitează oamenii, şi am crezut. 
Acum, trebuie să faci şi tu la fel, pentru că eşti atât de 
orbit de cine a fost Anna în trecut, încât nu vezi cine a 
devenit. Dacă nu eşti dispus să accepţi că s-a schimbat, 
atunci ce rost mai au toate astea? 

Loveşte praful cu vârful cizmei, plin de frustrare. 

— N-ar fi trebuit să-mi scot masca, spune el, în timp ce 
se ridică în picioare şi păşeşte în grădină, speriind iepurii 
care mâncau iarbă. 

Cu mâinile în şolduri, el priveşte în depărtare spre 
Blackheath şi, pentru prima oară, îmi dau seama că acesta 
îl subjugă aşa cum face şi cu mine. Dacă eu am fost liber 
să dreg şi să schimb lucrurile, el a fost nevoit să asiste la 
crimă, viol şi suicid. La atâtea minciuni care ar fi putut 
îngropa locul acesta. A trebuit să accepte orice îi aducea 

ziua, indiferent de cât era de oribil. Şi, spre deosebire de 
mine, el nu a avut voie să uite. Îţi poţi pierde minţile. Asta 
ar păţi majoritatea oamenilor dacă nu ar avea credinţă şi 
dacă ar crede că scopul scuză mijloacele. 

Ca şi când mi-ar citi gândurile, doctorul ciumei se 
întoarce spre mine. 

— Ce vrei de la mine, Aiden? 

— Vino la lac la ora 11, răspund eu pe un ton ferm. 
Acolo va fi un monstru, dar te asigur că nu va fi Anna. 
Urmăreşte-o şi dă-i şansa să dovedească contrariul. Vei 
vedea cine este cu adevărat şi te vei convinge că am 
dreptate. 

Pare nesigur. 

— De unde ştii? mă întreabă el. 

— Pentru că voi fi în pericol. 

— Chiar dacă mă vei convinge că ea s-a reabilitat, tu ai 
rezolvat misterul uciderii lui Evelyn, zice el. Regulile sunt 
clare: primul prizonier care spune cine a ucis-o pe Evelyn 
Hardcastle va fi eliberat. Acesta eşti tu. Nu este Anna. 
Care este răspunsul tău? 

Mă ridic în picioare. Mă apropii până mă poticnesc de 
copacul pe care l-am desenat, încercând să acopăr 
lacunele din cunoştinţele mele. 

— Nu am rezolvat totul, zic eu. Dacă Michael Hardcastle 
a plănuit să-şi împuşte sora la piscină, atunci de ce a 
otrăvit-o? Nu cred că a făcut-o el. Nu cred că a ştiut că 
exista otravă în băutura care l-a ucis. Eu cred că altcineva 
a pus-o acolo, pentru cazul în care Michael ar fi dat greş. 

Doctorul ciumei mă urmează înăuntru. 

— Asta e o gândire superficială, Aiden. 

— Există prea multe întrebări referitoare la celelalte 
aspecte, zic eu, amintindu-mi de faţa palidă a lui Evelyn 
după ce am salvat-o pe verandă şi de mesajul pe care s-a 
chinuit atât de mult să îl transmită. Dacă totul s-a sfârşit, 
atunci de ce mi-a spus Evelyn că Millicent Derby a fost 
ucisă? 

— Poate că Michael a ucis-o şi pe ea? 

— Ce motiv ar fi avut? Nu! Omitem ceva. 

— Ce anume? întreabă el, nemaifiind atât de convins. 

— Cred că Michael Hardcastle avea un complice, cineva 
care a stat ascuns în tot acest timp, zic eu. 

— Un al doilea ucigaş, spune el, căzând o clipă pe 
gânduri. Sunt aici de treizeci de ani şi n-am bănuit asta 
niciodată... nimeni n-a bănuit. Nu se poate, Aiden. Este 
imposibil. 

— Tot ce se întâmplă azi este imposibil, spun eu, 
ciocănind în copacul meu de cărbune. Există un al doilea 
ucigaş. Ştiu asta. Am o idee despre cine ar putea fi şi, dacă 
nu mă înşel, a ucis-o pe Millicent Derby ca să-şi acopere 
urmele. Persoana aceasta este la fel de implicată ca 
Michael în uciderea lui Evelyn, ceea ce înseamnă că ai 
nevoie de două răspunsuri. Dacă Anna îţi va spune numele 
complicelui lui Michael, va fi suficient ca să fie eliberată? îl 
întreb eu. 

— Superiorii mei nu vor ca Annabelle Caulker să plece 
de la Blackheath, răspunde el. Şi nu sunt sigur că pot fi 
convinşi că ea s-a schimbat. Chiar dacă vor ajunge să 
creadă asta, vor căuta o scuză să o ţină închisă, Aiden. 

— M-ai ajutat pentru că locul meu nu este aici, zic eu. 
Dacă am dreptate în privinţa Annei, atunci acelaşi lucru 
este valabil şi pentru ea. 

Îşi trece mâna peste chelie şi se plimbă de colo colo, 
aruncând priviri neliniştite când spre mine, când spre 
desen. 

— Pot doar să-ţi promit că voi veni la lac cu mintea 
deschisă, zice el. 

— Mi-e de-ajuns, spun eu, bătându-l pe umăr. Vino la 
debarcader la ora 11 şi vei vedea că am dreptate. 

— Pot să te întreb ce vei face între timp? 

— Voi afla cine a ucis-o pe Millicent Derby. 

Mă furişez printre copaci şi mă apropii de Blackheath 
fără să fiu văzut. Cămaşa mi-e umedă din cauza ceţii, iar 
pantofii îmi sunt plini de noroi. Veranda se află la câţiva 
paşi mai încolo, iar eu mă ascund în spatele tufişurilor ude, 
încercând să văd dacă există vreo mişcare înăuntru. Este 
încă devreme şi nu ştiu când se va trezi Daniel sau când va 
fi recrutat de „Lacrima argintie”. Din motive de siguranţă, 
trebuie să presupun că el şi spionii lui constituie în 
continuare o ameninţare, ceea ce înseamnă că trebuie să 
stau ascuns până când îl voi vedea cu faţa în jos în lac, 
înecat cu intrigile lui cu tot. 

După ce şi-a făcut apariţia pentru puţin timp mai 
devreme, soarele ne-a abandonat întunericului. Cerul este 
ca un talmeş-balmeş de nuanţe cenuşii. Privesc rondourile 
cu flori, căutând pete roşii, violet, roz sau albe. Caut lumea 
strălucitoare de dincolo de aceasta, imaginându-mi că 
Blackheath este luminat, că poartă o coroană de flăcări şi o 
mantie de foc. Văd cerul cenuşiu arzând şi cenuşa neagră 
căzând precum zăpada. lmi imaginez această lume 
refăcută, fie doar şi pentru o clipă. 

Mă opresc brusc locului, nesigur de scopul meu. Privesc 
în jur, dar nu recunosc nimic şi mă întreb de ce am plecat 
din colibă fără să-mi iau pensulele şi şevaletul. Cu 
siguranţă am venit să pictez, deşi nu prea mă încântă 
lumina dimineţii din acest loc. Este prea mohorât, prea 
multă linişte. Este ca o perdea trasă peste un peisaj. 

— Nu ştiu de ce mă aflu aici, îmi zic, privindu-mi cămaşa 
mânjită de cărbune. 

Anna. Eşti aici pentru Anna. 

Numele ei mă scoate din starea de confuzie a lui Gold, 
iar amintirile îmi vin de-a valma. 

Situaţia se înrăutăţeşte. 

Inspir adânc aerul rece, strâng în pumn piesa de şah pe 
care am luat-o de pe poliţă şi ridic un zid între mine şi 
Gold, folosindu-mă de fiecare amintire pe care o am cu 

Anna. Râsul, atingerea, bunătatea şi căldura ei sunt ca 
nişte cărămizi. Doar după ce sunt mulţumit că zidul este 
suficient de înalt, încep să supraveghez din nou veranda. 
Doar când sunt convins că toată lumea din casă doarme, 
pătrund în casă. 

Prietenul beţiv al lui Dance, Philip Sutcliffe, doarme pe o 
canapea, cu haina trasă peste faţă. Se mişcă o clipă, 
lovindu-se peste buze şi uitându-se la mine cu nişte ochi 
injectaţi. Bombăne ceva, îşi schimbă poziţia, apoi adoarme 
la loc. 

Eu aştept, ciulindu-mi urechile. Sunt ud leoarcă şi respir 
greu. 

Nu se aude nicio altă mişcare. 

Bunica lui Evelyn mă priveşte din tabloul de deasupra 
şemineului. Îşi ţine buzele ţuguiate. Se pare că artistul a 
surprins-o într-un moment de supărare. 

Mi se ridică părul pe ceafă. 

Mă încrunt la tablou, consternat de fineţea cu care a fost 
pictată. Refac pictura în minte; liniile curbe sunt aspre 
precum cicatricele, iar vopseaua în ulei este adunată în 
grămezi precum munţii. Imaginea se transformă într-o 
stare de spirit redată pe pânză. Una depresivă. Sunt sigur 
că bătrâna zgripţuroaică ar fi preferat sinceritatea. 

Un râset ascuţit răzbate prin uşa deschisă, ca un pumnal 
înfipt în povestea cuiva. Musafirii trebuie să fi coborât la 
micul dejun. 

Nu mai am mult timp la dispoziţie. 

Închid ochii şi încerc să îmi amintesc ce a vorbit 
Millicent cu fiul ei şi ce a determinat-o să plece în grabă şi 
să vină aici, dar totul e în ceaţă. Sunt prea multe zile, prea 
multe conversații. 

Un gramofon prinde viaţă pe coridor, întrerupând 
tăcerea cu note discordante. Se aude o bufnitură, muzica 
se întrerupe şi se desluşesc voci şoptite care se ciondănesc 
şi se învinuiesc. 

Ne aflam în faţa sălii de bal. Acolo a început totul. 
Millicent era tristă şi cufundată în amintiri. Am vorbit 
despre trecut; cum a vizitat ea Blackheath în copilărie şi 

cum şi-a adus copiii aici când aceştia erau suficient de 
mari. Era dezamăgită de ei, apoi furioasă pe mine. M-a 
surprins uitându-mă prin fereastra sălii de bal la Evelyn, 
confundând îngrijorarea mea cu pofta carnală. 

— Ţie nu-ţi plac decât cele slabe, nu-i aşa? zice ea. 
Doar... 

A văzut ceva care a făcut-o să-şi piardă şirul gândurilor. 

Inchid ochii strâns şi încerc să-mi amintesc ce era. 

Cine mai era acolo cu Evelyn? 

O secundă mai târziu, ies în fugă pe coridor şi o iau 
înspre galerie. 

O singură lampă cu petrol arde pe perete, iar flacăra ei 
slabă mai degrabă încurajează umbrele decât le alungă. O 
iau din cui şi o ridic spre tablourile în ulei ale familiei. 
Încep să le inspectez pe rând. 

Blackheath se micşorează în jurul meu, strângându-se ca 
un păianjen atins de flacără. 

Peste câteva ore, Millicent va vedea ceva în sala de bal 
care o va speria atât de tare, încât îşi va lăsa fiul singur pe 
cărare şi va fugi spre galerie. Înfăşurată în fularele ei şi 
copleşită de bănuieli, va zări tablourile noi ale lui Gold 
printre cele vechi. In orice alt moment, ea ar fi trecut pur 
şi simplu pe lângă ele. Poate că a şi făcut-o de-a lungul 
sutelor de salturi temporale, dar nu şi acum. De data 
aceasta, trecutul se va agăța de ea. 

Amintirea o va omori. 

Este ora 7:12 a.m., iar în vestibul este haos: carafe 
sparte sunt împrăştiate pe pardoseala de marmură, 
tablourile atârnă în unghiuri ciudate, iar bărbaţii 
reprezentaţi şi răposaţi demult au urme de sărutări rujate. 
Papioane atârnă de candelabru ca nişte lilieci adormiţi şi, 
în mijlocul acelui haos, stă Anna, desculţă, în cămaşa de 
noapte din bumbac alb, şi se zgâieşte la mâini de parcă ar 
fi o ghicitoare care nu poate înţelege liniile. 

Nu m-a observat şi o privesc preţ de câteva secunde 
încercând să o asociez pe Anna mea cu poveştile 
doctorului ciumei despre Annabelle Caulker. Mă întreb 
dacă Anna aude vocea lui Caulker în acest moment, aşa 
cum am auzit-o şi eu pe cea a lui Aiden Bishop în prima 
dimineaţă. O parte din ea pare seacă şi distantă, dar, în 
acelaşi timp, imposibil de ignorat. 

Spre ruşinea mea, încep să-mi pierd încrederea în 
prietena mea. După ce am depus atâta efort să îl conving 
pe doctorul ciumei de nevinovăția Annei, acum eu sunt cel 
care o priveşte cu suspiciune, întrebându-mă dacă o parte 
din monstrul care mi-a ucis sora a supravieţuit şi aşteaptă 
să iasă la suprafaţă. 

Annabelle Caulker este moartă. Şi acum, ajut-o. 

— Anna, zic eu cu blândeţe, conştient de înfăţişarea 
mea. 

Gold şi-a petrecut cea mai mare parte a serii 
îmbuibându-se cu laudanum, iar singura concesie pe care 
am făcut-o în ceea ce priveşte igiena a fost să arunc nişte 
apă pe faţa lui, înainte să dau năvală afară din colibă. 
Numai Dumnezeu ştie cum arăt în faţa ei sau cum miros. 

Îşi ridică privirea mirată către mine. 

— Te cunosc? mă întreabă ea. 

— Mă vei cunoaşte, răspund eu. Poate asta te va ajuta. 

Îi arunc piesa de şah pe care am luat-o din colibă, iar ea 
o prinde cu o mână. Îşi deschide palma, se holbează la ea 
şi se luminează la faţă când îşi aduce aminte. 

Fără niciun avertisment, se aruncă în braţele mele, iar 
lacrimile ei îmi udă cămaşa. 

— Aiden, zice ea, cu gura lipită de pieptul meu. Miroase 
a săpun şi a înălbitor, iar firele de păr i se prind în mustaţa 
mea. Îmi amintesc de tine, îmi amintesc... 

Simt cum înţepeneşte, iar braţele îi cad moi. 

Se desprinde de mine, mă împinge şi culege un ciob de 
sticlă de pe jos ca să îl folosească pe post de armă. Acesta 
îi tremură în mână. 

— M-ai ucis, spune ea mârâind, în timp ce strânge ciobul 
atât de tare, încât începe să-i curgă sângele. 

— Aşa este, confirm eu, fiind pe punctul să o acuz că mi- 
a ucis sora. 

Annabelle Caulker este moartă. 

— Şi îmi pare rău, continui eu. A fost o altă viaţă, cu alte 
alegeri. Am încercat să nu repet multe greşeli şi am reuşit. 
Cred că datorită ţie. 

— Nu... zice ea, azvârlind ciobul de sticlă spre mine 
atunci când fac un pas spre ea. Nu pot... Imi amintesc 
lucruri, ştiu lucruri. 

— Există reguli, spun eu. Evelyn Hardcastle va muri, iar 
noi o vom salva împreună. Ştiu o cale prin care putem 
scăpa amândoi de aici. 

— Nu putem scăpa amândoi! Nu este permis, insistă ea. 
Aceasta este una dintre reguli, nu? 

— Că este permis sau nu, o vom face, zic eu. Trebuie să 
ai încredere în mine. 

— Nu pot, spune ea cu încăpățânare, ştergându-şi o 
lacrimă de pe obraz cu degetul mare. M-ai ucis. Imi 
amintesc. Încă mai simt împuşcătura. Am fost atât de 
încântată să te văd, Aiden. Am crezut că, în sfârşit, vom 
pleca. Împreună. 

— Vom pleca. 

— M-ai ucis! 

— N-a fost prima dată, zic eu, cu regret în glas. Amândoi 
ne-am făcut rău unul celuilalt, Anna, şi amândoi am plătit 
pentru asta. N-am să te mai trădez niciodată, îţi promit. 
Poţi avea încredere în mine. Ai avut deja încredere în 

mine, doar că nu îţi aminteşti. 

Imi ridic mâinile ca şi când m-aş preda şi mă îndrept 
încet spre scară. Dau la o parte două pahare sparte şi nişte 
confetti şi mă aşez pe covorul roşu. Simt cum mă apasă 
fiecare gazdă. Amintirile lor legate de această încăpere se 
adună într-un colţ al minţii mele. Greutatea lor este 
aproape insuportabilă. Sunt la fel de clare ca dimineaţa în 
care s-a întâmplat... 

Aceasta este dimineaţa în care s-a întâmplat. 

„.„„Imi amintesc conversaţia dintre Bell şi majordom de la 
uşă şi cât de teamă le era amândurora. Mă doare mâna din 
cauza bastonului cu care Ravencourt se chinuia să ajungă 
în bibliotecă, cu puţin timp înainte ca Jim Rashton să iasă 
pe uşa din faţă cu un sac plin cu droguri furate. Aud paşii 
uşori ai lui Donald Davies pe pardoseala de marmură, când 
a fugit din casă după prima lui întâlnire cu doctorul ciumei 
şi râsul prietenilor lui Edward Dance, chiar dacă acesta 
tăcea. 

Atât de multe amintiri şi secrete. Atât de multe poveri. 
Fiecare viaţă cântăreşte atât de mult. Habar nu am cum 
reuşeşte cineva să trăiască chiar şi una singură. 

— Ce-ai păţit? mă întreabă Anna, venind mai aproape şi 
ţinând în continuare ciobul în mână, dar nu atât de strâns. 
Nu arăţi prea bine. 

— Am opt persoane care se agită aici, răspund eu, 
lovindu-mi tâmpla. 

— Opt? 

— Şi opt versiuni ale zilei de azi, zic eu. De fiecare dată 
când mă trezesc, mă aflu într-o altă gazdă. Aceasta este 
ultima. Dacă nu voi rezolva misterul azi, mâine o voi lua de 
la capăt. 

— Nu!... Regulile nu îţi vor permite. Avem o singură zi la 
dispoziţie pentru a rezolva crima şi nu poţi fi altcineva. 
Asta e... nu este corect. 

— Regulile nu se aplică şi pentru mine. 

— De ce? 

— Pentru că eu am ales să vin aici, răspund, frecându-mi 
ochii obosiţi. Am venit aici pentru tine. 

— Încerci să mă salvezi? mă întreabă ea neîncrezătoare, 
iar ciobul de sticlă îi atârnă uitat, pe lângă corp. 

— Ceva de genul. 

— Dar m-ai ucis. 

— N-am spus niciodată că sunt foarte priceput la asta. 

Poate este din cauza tonului din vocea mea sau a felului 
în care stau cocoşat pe treaptă, însă Anna lasă ciobul să 
cadă pe jos şi se aşază lângă mine. Îi simt căldura şi 
trupul. Ea este singurul lucru real într-o lume a ecourilor. 

— Şi încă mai încerci? mă întreabă ea, privindu-mă cu 
ochii mari şi căprui. Faţa îi este palidă, umflată şi brăzdată 
de lacrimi. Să mă salvezi, vreau să spun. 

— Încerc să ne salvez pe amândoi, dar nu o pot face fără 
ajutorul tău, răspund eu. Trebuie să mă crezi că nu sunt 
cel care te-a rănit, Anna. 

— Îmi doresc asta... şovăie, clătinând din cap. Cum pot 
avea încredere în tine? 

— Trebuie să încerci, zic eu, ridicând din umeri. Nu 
avem timp pentru altceva. 

Ea încuviinţează, părând să înţeleagă. 

— Şi ce vrei să fac, dacă voi încerca să am încredere în 
tine? 

— Câteva favoruri mărunte şi două mari, răspund eu. 

— Care sunt cele mari? 

— Trebuie să-mi salvezi viaţa. De două ori. Acesta te va 
ajuta. 

Scot din buzunar caietul cu schiţe. Este un obiect vechi 
şi uzat, plin cu pagini desprinse şi şifonate, ale cărui 
coperte din piele sunt legate cu un şnur. L-am găsit în 
haina lui Gold când am părăsit coliba. După ce am aruncat 
din el schiţele oarecum dezordonate ale lui Gold, am notat 
tot ce mi-am putut aminti despre programul gazdelor mele, 
lăsând notițe şi instrucţiuni printre rânduri. 

— Ce-i asta? mă întreabă ea şi mi-l ia din mână. 

— Este o carte despre mine, răspund eu. Şi este singurul 
avantaj pe care îl avem. 

— L-ai văzut pe Gold? Trebuia să fie deja aici. 

Stau în camera goală a lui Sutcliffe, cu uşa 
întredeschisă. Daniel vorbeşte cu Bell în camera de vizavi, 
iar Anna este afară, plimbându-se furioasă de colo colo. 

Nu intenţionez să o fac să se agite şi, după ce am 
terminat de împărţit scrisori în toată casa, inclusiv pe cea 
din bibliotecă, în care este dezvăluită descendența lui 
Cunningham, m-am retras aici, cu o sticlă de whisky pe 
care am luat-o din salon. Beau încontinuu de o oră, 
încercând să alung ruşinea a ceea ce va urma. Deşi sunt 
băut, nu sunt nici pe departe suficient de beat. 

— Care este planul nostru? îl aud pe Rashton întrebând- 
o pe Anna. 

— Trebuie să îl împiedicăm pe lacheu să îi omoare pe 
majordom şi pe Gold în dimineaţa aceasta, răspunde ea. 
Mai au de jucat un rol în toată povestea asta, presupunând 
că îi vom păstra în viaţă suficient de mult timp. 

Mai trag o duşcă, în timp ce le ascult conversaţia. 

Gold nu are niciun dram de violenţă în interiorul lui şi ar 
trebui să duc o luptă de convingere cu el ca să îl determin 
să rănească un om nevinovat. Nu am timp pentru asta, aşa 
că sper să îi amorţesc simţurile. 

Până acum, nu am reuşit. 

Gold se culcă cu nevestele altora, înşală şi aruncă zaruri, 
comportându-se de obicei ca şi când ar fi ultima zi, dar n- 
ar putea face rău nici măcar unei muşte. lubeşte viaţa prea 
mult ca să provoace durere altcuiva; este regretabil, 
deoarece durerea este singurul lucru care îl va ţine în viaţă 
pe majordom, suficient de mult timp ca acesta să se 
întâlnească cu Anna în casa de oaspeţi. 

Aud cum îşi târăşte picioarele dincolo de uşă, inspir 
adânc şi ies pe coridor, blocându-i calea. Prin ochii ciudaţi 
ai lui Gold, majordomul este o privelişte frumoasă: faţa lui 
arsă care emană bucurie este mult mai captivantă decât 
simetria plictisitoare a celorlalţi oameni. 

Încearcă să se retragă, scuzându-se în grabă, dar eu îl 
apuc de încheietura mâinii. Îşi ridică privirea spre mine, 
înţelegându-mi greşit starea de spirit. Vede furie când eu 
nu simt decât suferinţă. Nu îmi doresc deloc să îi fac rău 
acestui om, dar trebuie. 

Încearcă să mă ocolească, dar eu mă pun în calea lui. 

Urăsc ceea ce trebuie să fac şi îmi doresc să îi pot 
explica, dar nu este timp. Chiar şi aşa, nu mă lasă inima să 
ridic vătraiul şi să lovesc un om nevinovat. Îl văd zăcând în 
pat, înfăşurat în cearşafuri albe de bumbac, învineţit şi 
abia respirând. 

Dacă nu vei face asta, Daniel va câştiga. 

Mă înfurii numai auzindu-i numele şi-mi strâng pumnii 
pe lângă corp. Mă gândesc la caracterul lui duplicitar şi 
îmi alimentez furia când îmi amintesc fiecare minciună pe 
care mi-a spus-o. Simt cum mă înec din nou cu băieţelul 
din lac. Imi amintesc senzaţia pe care am avut-o atunci 
când lacheul şi-a înfipt cuțitul în coastele lui Derby şi când 
i-a tăiat gâtul lui Dance. Apoi cum l-a forţat pe Rashton să 
cedeze. N 

Scot un răcnet şi dau frâu liber furiei. Il lovesc pe 
majordom cu vătraiul pe care l-am luat de lângă şemineu, 
nimerindu-l între omoplaţi. El se izbeşte de perete şi cade 
grămadă pe jos. 

— Vă rog, zice el, încercând să se târască de lângă mine. 
Nu sunt... 

El cere ajutorul şi imploră, întinzându-şi mâna. Acea 
mână mă face să-mi pierd cumpătul de tot. Daniel a făcut 
un gest asemănător pe malul lacului, întorcând propria-mi 
milă împotriva mea. Il văd pe Daniel căzut pe jos şi simt 
cum iau foc. Simt cum îmi clocoteşte sângele în vene. 

Il lovesc cu piciorul. N 

O dată, apoi iar şi iar. Imi pierd raţiunea şi în locul ei 
apare furia. Fiecare trădare, fiecare durere şi tristeţe, 
fiecare regret, fiecare dezamăgire, fiecare umilire, fiecare 
chin, fiecare rană... toate vin să mă copleşească. 

Abia mai respir şi abia mai văd. Plâng în hohote în timp 
ce îl lovesc cu piciorul fără încetare. 

Mi-e milă de bărbatul acesta. 

Mi-e milă de mine. 

Îl aud pe Rashton cu o clipă înainte ca el să mă lovească 
cu vaza. Izbitura îmi răsună în cap în timp ce cad, iar 
pământul mă prinde cu braţele lui tari. 

a f Ziua a doua (continuare) ) = 


— Aiden! 

Vocea pare îndepărtată, revărsându-se asupra mea ca 
valurile ce inundă plaja. 

— Doamne, trezeşte-te! Te rog, trezeşte-te! 

Abia reuşesc să deschid ochii. 

Văd un perete crăpat, iar capul mi se odihneşte pe o faţă 
de pernă albă, împroşcată cu sânge. Oboseala mă 
împresoară, amenințând să pună stăpânire pe mine. 

Spre marea mea surprindere, mă aflu din nou în 
majordom şi stau întins pe patul din casa de oaspeţi. 

Stai treaz. Stai nemișcat. Am dat de bucluc. 

Mă mişc puţin, iar durerea pe care o simt în partea 
laterală îmi ajunge până în gură, însă reuşesc să-mi înăbuş 
țipătul. Măcar reuşeşte să mă ţină treaz. 

Aşternuturile sunt îmbibate cu sânge în locul unde 
lacheul m-a înjunghiat mai devreme. Durerea a fost destul 
de chinuitoare cât să mă lase inconştient, dar nu suficient 
de mare cât să mă omoare. Cu siguranţă nu este o 
întâmplare. Lacheul a trimis mulţi oameni pe lumea 
cealaltă şi mă îndoiesc că a ratat de data aceasta. Acest 
gând mă face să mă înfior. Am crezut că nimic nu poate fi 
mai înspăimântător decât cineva care încearcă să mă 
omoare. Se pare că este vorba mai mult despre cine este 
ucigaşul, iar când acesta este lacheul, ideea de a rămâne 
în viaţă este mult mai înfricoşătoare. 

— Aiden, eşti treaz? 

Mă întorc cu greu din cauza durerii şi o văd pe Anna 
într-un colţ al încăperii. Are picioarele şi mâinile legate cu 
o funie, care este înnodată în jurul unui calorifer vechi. 
Obrazul îi este umflat, iar vânătaia din jurul ochiului ei 
înfloreşte pe faţă asemenea unei flori în zăpadă. 

Întunericul se iveşte prin fereastra de deasupra ei, dar 

habar nu am cât este ceasul. Din câte ştiu eu, este deja 
unsprezece, iar doctorul ciumei ne aşteaptă lângă lac. 

Văzând că sunt treaz, Anna răsuflă uşurată. 

— Am crezut că te-a ucis, zice ea. 

— La fel am crezut şi eu, spun eu cu vocea răguşită. 

— M-a înşfăcat în faţa casei şi mi-a spus că mă va omori 
dacă nu vin cu el, îmi explică ea, zbătându-se să se 
elibereze din legături. Ştiam că Donald Davies dormea în 
siguranţă pe drum şi că el nu îl putea ajunge, aşa că am 
făcut ce mi-a cerut. Imi pare atât de rău, Aiden, dar nu am 
găsit altă soluţie. 

Ea te va trăda. 

Despre asta m-a avertizat doctorul ciumei. Dovada 
caracterului duplicitar al Annei se reflectă în confuzia 
deciziei lui Rashton. Acea lipsă de încredere aproape că a 
sabotat tot ce am realizat în acea zi. Mă întreb dacă 
doctorul ciumei a cunoscut circumstanţele în care m-a 
„trădat” Anna şi le-a ascuns ca să-şi atingă scopul sau dacă 
a crezut cu adevărat că femeia aceasta se întorsese 
împotriva mea. 

— Nu este vina ta, Anna, zic eu. 

— Tot îmi pare rău. Aruncă o privire înspăimântată spre 
uşă, apoi îşi coboară vocea. Poţi ajunge la puşcă? A pus-o 
pe bufet. 

Mă uit în direcţia aceea. Arma se află la câţiva metri 
depărtare, dar parcă ar fi pe lună. Abia am reuşit să mă 
întorc pe spate, darămite să mă ridic în picioare şi să mă 
duc s-o iau. 

— Te-ai trezit, nu? intervine lacheul, care intră pe uşă, 
tăind felii dintr-un măr cu ajutorul cuţitului pliabil. Păcat, 
abia aşteptam să te trezesc din nou. 

În spatele lui se află un alt bărbat. E bătăuşul din 
cimitir, cel care m-a imobilizat în timp ce Daniel încerca să 
mă convingă prin lovituri să-i spun unde se afla Anna. 

Lacheul se apropie de pat. 

— Ultima dată când ne-am întâlnit, te-am lăsat să 
trăieşti, îmi zice el. Trebuia să fac asta, dar... a fost 
nesatisfăcător. 

Îşi drege glasul, iar eu simt o flegmă udă pe obraz. Mă 
simt dezgustat, dar nu am forţa necesară să îmi ridic mâna 
şi s-o şterg. 

— Nu se va întâmpla şi a doua oară, zice el. Nu-mi place 
când oamenii se trezesc din nou. Mi se pare că mi-am făcut 
treaba pe jumătate. Îl vreau pe Donald Davies şi vreau să- 
mi spui unde pot pune mâna pe el. 

Mintea mea e ca un vârtej care încearcă să lege toate 
bucăţile mari din viaţa mea. 

Daniel m-a găsit pe drum după ce am sărit din trăsură şi 
m-a convins să îl urmez în cimitir. Nu m-am întrebat 
niciodată cum a ştiut unde să mă găsească, dar iată 
răspunsul meu. În câteva minute, i-l voi spune lacheului. 

Dacă nu mi-ar fi atât de frică, aş zâmbi în faţa acestei 
ironii. 

Daniel crede că îl trădez pe Davies, condamnându-l la 
moarte, dar fără întâlnirea lor din cimitir, eu nu voi afla 
niciodată că „Lacrima argintie” este la Blackheath şi nici 
nu mă voi lupta cu Daniel pe malul lacului, permițându-i 
Annei să-i vină în sfârşit de hac. 

E o capcană. Una construită de Rashton şi întinsă de 
Davies, în care eu am pus momeala. Este cât se poate de 
aranjată, doar că, atunci când îi voi spune lacheului ceea 
ce vrea să ştie, ne va măcelări ca pe nişte vite. Atât pe 
mine, cât şi pe Anna. 

Lacheul pune cutitul şi mărul pe bufet, lângă puşcă, şi i- 
a flaconul cu somnifere, care zornăie când el îl întoarce 
pentru a vărsa o pastilă în palmă. Aproape că îl aud cum se 
încruntă şi cum gândurile i se lovesc unul de altul. 
Însoţitorul lui a rămas lângă uşă, cu braţele încrucişate pe 
piept şi cu o faţă inexpresivă. 

Flaconul zornăie din nou. O dată, de două ori, de trei ori. 

— De câte pastile de-astea este nevoie să omori un 
schilod ars ca tine, ai? întreabă el, apucându-mă de bărbie 
cu mâna şi ridicându-mi faţa spre el. 

Eu încerc să-mi întorc capul, dar el mă strânge mai tare, 
privindu-mă în ochi. Îi simt fierbinţeala; răutatea lui e ca o 
chestie înţepătoare şi fierbinte ce mi se târăşte pe piele. 

M-aş fi putut trezi în spatele acelei priviri. Aş fi putut avea 
creierul acestui ticălos, care este ca un labirint, şi să 
rătăcesc printre amintiri şi impulsuri de care nu aş fi 
scăpat niciodată. 

Poate că am făcut-o într-un salt temporal anterior. 

Brusc, până şi detestabilul Derby pare o binecuvântare. 

Degetele lui de fier îmi dau drumul, iar capul mi se 
clatină într-o parte. Broboane de transpiraţie mi se adună 
pe frunte. 

Nu ştiu cât mai am. 

— Judecând după arsurile alea, ai avut o viaţă grea, zice 
el, retrăgându-se puţin. O viaţă grea merită o moarte 
uşoară, presupun. Asta îţi ofer. Să adormi cu burta plină 
de pastile sau te zvârcoleşti câteva ore în vreme ce eu voi 
continua să scot bucăţi importante cu cuțitul. 

— Lasă-l în pace! ţipă Anna din colţ. 

Lemnul trosneşte în timp ce ea se zbate ca să se 
elibereze. 

— Mai bine, zice el, fluturându-şi cuțitul spre ea. l-aş 
putea face nişte tăieturi fetei ăsteia. Am nevoie de ea în 
viaţă, dar asta nu înseamnă că nu poate tipa puţin înainte. 

El face un pas spre ea. 

— Grajduri, zic eu încet. 

El se opreşte brusc şi îmi aruncă o privire peste umăr. 

— Ce-ai spus? 

Vine spre mine. 

Închide ochii, nu-i arăta că îţi este teamă. Asta îşi 
doreşte. Nu te va omori până când nu vei deschide ochii. 

Inchid ochii strâns şi simt cum salteaua se lasă în jos 
când el se aşază pe pat. Peste câteva clipe, îmi mângâie 
obrazul cu tăişul cuţitului. 

Frica îmi spune să deschid ochii, să văd răul care mă 
paşte. 

Respiră, aşteptă momentul potrivit. 

— Donald Davies va fi la grajduri? zice el printre dinţi. 
Asta ai spus? 

Incuviinţez, încercând să alung panica. 

— Lasă-l în pace! ţipă Anna din nou din colţul ei, lovind 

duşumeaua cu călcâiele şi zvârcolindu-se în legăturile care 
o imobilizează. 

— Taci! ţipă lacheul la ea, înainte să-şi îndrepte atenţia 
spre mine. Când? 

Gura îmi este atât de uscată, încât nu sunt sigur că mai 
pot vorbi. 

— Când? insistă el, în timp ce lama muşcă din obrazul 
meu, care începe să sângereze. 

— La 9:40, zic eu, amintindu-mi ora pe care mi-a zis-o 
Daniel. 

— Pleacă! Mai sunt zece minute, îi spune el bărbatului 
de la uşă. 

Paşii bătăuşului se estompează în timp ce el se 
îndepărtează pe coridor. 

Lama rătăceşte de-a lungul marginii buzelor mele, 
trasând conturul nasului până când simt o presiune uşoară 
pe pleoapa închisă. 

— Deschide ochii! zice el. 

Mă întreb dacă aude cum îmi bubuie inima. Cum să nu 
audă? Bubuie ca un mortier, alungând şi puţina vitejie care 
mi-a mai rămas. 

Încep să tremur, deşi aproape imperceptibil. 

— Deschide ochii! repetă el, împroşcându-mi obrazul cu 
scuipat. Deschide ochii, iepuraşule! Lasă-mă să privesc 
înăuntru! 

Lemnul trosneşte, iar Anna ţipă. 

Nu mă pot abţine să nu mă uit. 

Ea a reuşit să smulgă caloriferul dintr-o consolă şi să-şi 
elibereze mâinile, dar nu şi picioarele. Cuţitul se retrage 
când lacheul sare în picioare, iar arcurile patului scârţâie 
când scapă de greutatea lui. 

Acum. Mişcă-te acum! 

Mă năpustesc asupra lui. Nu există nici abilitate, nici 
forţă în gestul meu; este doar disperare şi impuls. Eşuez 
pentru a o suta oară, iar trupul meu se izbeşte de al lui ca 
o cârpă, însă e ceva în unghiul în care stă el şi în felul în 
care ţine cuțitul. Eu apuc perfect mânerul, îl întorc şi îi 
înfig lama în stomac. Sângele îmi şiroieşte printre degete 

în timp ce cădem amândoi grămadă pe jos. _ 

Gâfâie. E uluit, ba chiar rănit, deşi nu mortal. Incepe 
deja să-şi revină. 

Îmi cobor privirea la cuţit, din care se vede doar 
mânerul. Ştiu că nu este suficient. El este prea puternic, 
iar eu sunt prea slab. 

— Anna! strig eu, smulgând cuțitul şi aruncându-l de-a 
lungul duşumelei spre ea. 

Privesc cu disperare cum acesta se opreşte la doar 
câţiva centimetri de degetele ei întinse. 

Lacheul mă înhaţă, zgâriindu-mi obrajii cu unghiile în 
timp ce se chinuieşte cu disperare să ajungă la gâtul meu. 
Greutatea trupului meu îi imobilizează mâna dreaptă, iar 
umărul meu îi zdrobeşte faţa, orbindu-l. Se zvârcoleşte şi 
geme în timp ce încearcă să scape de mine. 

— Nu îl mai pot ţine! strig către Anna. 

Mâna lui îmi găseşte urechea şi mă trage de ea, apoi 
simt în ochi o durere orbitoare. Mă smucesc şi mă izbesc 
de bufet, făcând să cadă arma pe jos. 

Lacheul îşi eliberează mâna de sub mine. Mă împinge de 
pe el şi, când mă izbesc de duşumea, o văd pe Anna 
întinzându-se după armă. Frânghia pe care tocmai a tăiat-o 
îi atârnă de încheietura mâinii. Privirile noastre se 
întâlnesc, iar pe faţa ei se citeşte furia. 

Lacheul mă apucă cu ambele mâini de gât şi începe să 
strângă. Eu îl pocnesc peste nasul spart, făcându-l să urle 
de durere, însă nu-mi dă drumul. El strânge mai tare, 
sufocându-mă. 

Puşca explodează. La fel şi lacheul, al cărui corp 
decapitat se prăbuşeşte lângă mine. Sângele i se revarsă 
din gât şi se răspândeşte pe duşumea. 

Mă holbez la arma care tremură în mâinile Annei. Dacă 
aceasta nu ar fi căzut în locul în care a căzut... dacă cuțitul 
n-ar fi ajuns la ea sau dacă ea s-ar fi eliberat câteva 
secunde mai târziu... 

Mă cutremur, îngrozit de linia subţire care desparte 
viaţa de moarte. 

Anna vorbeşte cu mine. Îşi face griji în privinţa mea, dar 

eu sunt atât de epuizat, încât nu aud decât jumătate din 
ce-mi spune şi ultimul lucru pe care îl simt înainte ca 
întunericul să mă împresoare este mâna ei într-a mea şi 
atingerea uşoară a buzelor ei când mă sărută pe frunte. 

4 4 Ziua a opta (continuare) X ` 


Mă lupt să străpung pâcla somnului şi îmi anunţ trezirea 
printr-o tuse, care o face pe Anna să tresară. Stă în vârful 
picioarelor, cu trupul lipit de al meu, în timp ce încearcă să 
mă elibereze cu ajutorul unui cuţit de bucătărie. Sunt din 
nou în Gold şi atârn de încheieturile mâinilor de tavan. 

— Te dau jos într-o clipită, îmi zice Anna. 

Trebuie să fi venit direct din camera alăturată, deoarece 
şorţul îi este mânjit cu sângele lacheului. Taie încruntată 
frânghia, părând neîndemânatică din cauza grabei. Înjură 
şi încetineşte ritmul, însă, după câteva minute, legăturile 
mele sunt suficient de slabe ca să îmi pot elibera mâinile. 

Cad ca un bolovan, izbindu-mă cu zgomot de pardoseală. 

— Uşurel, zice Anna, îngenunchind lângă mine. Ai stat 
legat toată ziua, nu mai ai pic de forţă. 

— Ce... 

Mă cuprinde o tuse seacă, dar în carafă nu mai este apă 
ca să mi-o mai domolească. Doctorul ciumei a irosit-o pe 
toată când a încercat să mă trezească mai devreme. 
Cămaşa îmi este udă în locul unde el m-a împroşcat cu apă. 

Aştept ca tusea să se domolească, apoi încerc să vorbesc 
din nou. 

— Cât e ceasul... reuşesc să spun, având impresia că am 
un şmirghel în gât. 

— Este 9:45, răspunde Anna. 

Dacă l-ai ucis pe lacheu, atunci el nu îi poate ucide pe 
Rashton şi pe Derby. Ei trăiesc. Te pot ajuta. 

— N-am nevoie de ei, zic eu, gâfâind. 

— De cine? mă întreabă Anna. 

Scutur din cap, făcându-i semn să mă ajute să mă ridic. 

— Trebuie să... 

O altă criză de tuse dureroasă, o altă privire 
compătimitoare din partea Annei. 

— Aşază-te o clipă, pentru numele lui Dumnezeu! zice 
ea, în timp ce îmi întinde o bucată de hârtie împăturită 
care îmi căzuse din buzunarul de la piept. 

Dacă se va uita înăuntru, va vedea cuvintele „cu toții” în 
îngrozitorul scris de mână al lui Gold. Aceste cuvinte sunt 
cheia a tot ceea ce se întâmplă şi m-au urmărit peste tot 
încă de când Cunningham i-a transmis acest mesaj lui 
Derby în urmă cu trei zile. 

Bag bileţelul în buzunar şi îi fac semn Annei să mă ajute 
să mă ridic. 

Undeva, în întuneric, doctorul ciumei merge spre lac, 
unde va aştepta ca Anna să îi ducă un răspuns pe care ea 
nu îl are încă. După opt zile de întrebări, acum avem la 
dispoziţie puţin mai mult de o oră ca să ne susţinem cauza. 

În timp ce ţin un braţ după umerii Annei, iar ea îl ţine 
pe-al ei în jurul taliei mele, ieşim împleticindu-ne pe uşă, 
ca nişte beţivi, fiind cât pe ce să cădem pe scări. Sunt 
foarte slăbit, însă problema cea mai mare este cât de 
amorţite îmi sunt membrele. Mă simt ca o marionetă din 
lemn care este manevrată de nişte sfori răsucite. 

Părăsim casa de oaspeţi fără să aruncăm o privire în 
urmă şi pătrundem direct în aerul rece al nopţii. Cea mai 
scurtă cale spre lac este pe lângă fântâna dorințelor, însă 
există mari şanse să dăm peste Daniel şi Donald Davies 
dacă o vom lua într-acolo. Nu am nicio intenţie să stric 
echilibrul delicat pe care l-am obţinut, intervenind într-o 
întâmplare care este deja în favoarea mea. 

Va trebui să o luăm pe ocolite. 

Sunt transpirat, am picioarele ca de plumb şi gâfâi. 
Înaintez clătinându-mă de-a lungul aleii ce duce la 
Blackheath. Corul meu mă însoţeşte: Dance, Derby şi 
Rashton merg în faţă, iar Bell, Collins şi Ravencourt vin în 
urmă. Ştiu că sunt născociri ale minţii mele care începe să 
se smintească, dar îi văd limpede ca nişte reflexii. Văd 
mersul fiecăruia, nerăbdarea şi disprețul lor faţă de 
sarcina pe care o avem de îndeplinit. 

leşim de pe alee şi o luăm pe drumul pietruit ce duce la 
grajduri. 

Este linişte acum, că petrecerea este în toi. Câţiva 
grăjdari se încălzesc în jurul vetrelor, aşteptând să 
sosească ultima trăsură. Aceştia par vlăguiţi, dar neştiind 
sigur care dintre ei se află în serviciul lui Daniel, o trag pe 
Anna din lumină înspre padoc, luând-o pe cărăruia ce duce 
la lac. O flacără slabă pâlpâie la capătul cărăruii. 
Strălucirea ei caldă răzbate printre copaci. Când mă 
furişez mai aproape, văd că este felinarul căzut al lui 
Daniel, a cărui flacără îşi dă ultima suflare în noroi. 

Mijesc ochii în întuneric şi îl zăresc pe proprietarul 
acesteia în lac, ţinându-l pe Donald Davies cu capul în apă. 
Tânărul dă din picioare încercând să se salveze. 

Anna ia o piatră de pe jos şi face un pas înspre ei, dar eu 
o apuc de braţ. 

— Spune-i... ora 7:12 a.m., îi zic eu cu vocea răguşită, 
sperând ca privirea mea intensă să îi transmită mesajul pe 
care gâtul meu nu îl poate detalia. 

Ea ţâşneşte spre Daniel, ridicând piatra deasupra 
capului. 

Mă întorc şi ridic felinarul de jos, întreţinând flacăra 
slabă cu o răsuflare răguşită. Nu am chef să văd pe 
altcineva murind, indiferent cât de mult ar merita soarta 
asta. Doctorul ciumei a susţinut că Blackheath era menit 
să ne reabiliteze, însă gratiile nu pot îmbuna oamenii, iar 
mizeria nu poate decât să distrugă şi ultima fărâmă de 
bunătate rămasă. Locul acesta spulberă speranța 
oamenilor, iar fără speranţă, ce folos mai au iubirea, 
compasiunea sau bunătatea? Indiferent care ar fi intenţia 
din spatele ridicării lui, Blackheath vorbeşte monstrului 
din noi, iar eu nu am de gând să îl mai răsfăţ pe al meu. A 
avut mână liberă prea mult timp. 

Ridic felinarul în aer şi mă furişez spre debarcader. Am 
căutat-o toată ziua pe Helena Hardcastle, crezând că ea 
este responsabilă pentru evenimentele petrecute în casă. E 
ciudat să cred că am avut dreptate, deşi nu aşa cum mi-am 
imaginat eu. 

Fie că a vrut sau nu acest lucru, ea este motivul pentru 
care se întâmplă toate acestea. 

Debarcaderul nu este mai mult decât un şopron care 
atârnă deasupra apei. Pilonii din partea dreaptă s-au 
prăbuşit şi întreaga construcţie stă strâmb. Uşile sunt 
încuiate, dar lemnul este atât de putred, încât cedează sub 
atingerea mea. Se vor deschide la cea mai mică presiune, 
dar, cu toate acestea, ezit. Mâna îmi tremură şi fasciculul 
de lumină se leagănă. Nu frica mă face să şovăi, căci Gold 
are o inimă de piatră. Ceva căutat de multă vreme va fi 
găsit şi, când se va întâmpla acest lucru, totul va lua 
sfârşit. 

Vom fi liberi. 

Inspir adânc şi deschid uşile, deranjând câţiva lilieci, 
care îşi iau zborul din debarcader. Ţipă în cor, indignati. 
Înăuntru sunt legate două bărci cu vâsle rahitice. Doar una 
din ele este acoperită cu o prelată mucegăită. 

Mă las în genunchi şi o dau la o parte, lăsând la vedere 
faţa palidă a Helenei Hardcastle. Ochii îi sunt deschişi, iar 
pupilele sunt la fel de lipsite de culoare precum pielea ei. 
Pare surprinsă, de parcă moartea ar fi sosit cu flori în 
mână. 

De ce aici? 

— Pentru că istoria se repetă, bolborosesc eu. 

— Aiden? strigă Anna, cu o urmă de panică în glas. 

Încerc să strig şi eu, dar gâtul îmi este atât de răguşit, 
încât sunt nevoit să ies afară, în ploaie. Imi ridic gura spre 
ploaia care cade, înghițind stropii reci ca gheaţa. 

— Aici! strig eu. La debarcader. 

Pătrund din nou în cameră şi plimb lumina felinarului pe 
trupul Helenei. Pardesiul îi este descheiat, lăsând la 
vedere sacoul şi fusta din lână de culoarea ruginii şi bluza 
din bumbac alb de dedesubt. Pălăria i-a fost azvârlită în 
barca de alături. A fost înjunghiată în gât cu suficient de 
mult timp în urmă ca sângele să se închege. 

Dacă nu mă înşel, este moartă de azi-dimineaţă. 

Anna soseşte în spatele meu şi icneşte când vede trupul 
din barcă. 

— Este... 

— Helena Hardcastle, termin eu. 

— De unde ai ştiut că este aici? mă întreabă ea. 

— Aceasta a fost ultima întâlnire de la care n-a lipsit, îi 
explic eu. 

Tăietura din gâtul ei nu este mare, dar este suficientă. 
Exact cât lama unui cuţit de potcoave. N-ar trebui să mă 
mire. Este aceeaşi armă cu care a fost ucis Thomas 
Hardcastle în urmă cu nouăsprezece ani. Despre asta este 
vorba, în final. Toate celelalte decese au fost un ecou al 
acestuia. O crimă despre care n-a aflat nimeni. 

Mă dor picioarele pentru că am stat pe vine, aşadar mă 
ridic şi mi le scutur. 

— Michael a făcut asta? mă întreabă Anna, apucându-mă 
strâns de haină. 

— Nu, nu e mâna lui Michael, răspund eu. Lui Michael 
Hardcastle i-a fost teamă. A devenit criminal din disperare. 
Crima asta este altceva; a fost nevoie de răbdare şi 
plăcere. Helena a fost ademenită aici şi a fost înjunghiată 
la uşă, astfel încât să se prăbuşească înăuntru, pentru a nu 
fi văzută. Criminalul a ales un loc la mai puţin de şase 
metri de locul unde a fost ucis Thomas Hardcastle, în ziua 
comemorării morţii lui. 'Ţie ce-ţi spune asta? 

În timp ce vorbesc, mi-o imaginez pe lady Hardcastle 
căzând şi aud trosnetul lemnului când ea aterizează în 
barcă. În minte îmi apare o umbră care trage prelata peste 
cadavru, înainte să-şi croiască drum prin apă. 

— Criminalul era plin de sânge, zic eu, plimbând lumina 
felinarului prin încăpere. S-a spălat în apă, ştiind că este 
ascuns de pereţii debarcaderului. Şi-a pregătit haine 
curate înainte... 

Într-un colţ, găsesc o geantă de voiaj veche şi, desfăcând 
încuietoarea, descopăr înăuntru un maldăr de haine 
femeieşti, pline de sânge. Sunt hainele criminalului. 

Crima a fost plănuită... 

...Cu mult timp în urmă, pentru o altă victimă. 

— Cine a făcut asta, Aiden? mă întreabă Anna, cu teamă 
în glas. 

les din debarcader şi cercetez întunericul până când 
zăresc un felinar la capătul îndepărtat al lacului. 

— Aştepţi pe cineva? mă întreabă ea, cu privirea fixată 
la lumina care devine din ce în ce mai mare. 

— Este criminalul, răspund eu, simţindu-mă ciudat de 
calm. L-am pus pe Cunningham să răspândească zvonul că 
vom veni aici ca să... folosim debarcaderul, ca să spun aşa. 

— De ce? zice Anna, îngrozită. Dacă ştii cine l-a ajutat 
peMichael, spune-i doctorului ciumei! 

— Nu pot, zic eu. Tu trebuie să-i explici restul. 

— Poftim? zice ea printre dinţi, aruncându-mi o privire 
aspră. Am avut o înţelegere: eu te ţin în viaţă; tu îl găseşti 
pe ucigaşul lui Evelyn. 

— Doctorul ciumei trebuie să audă răspunsul din gura 
ta, zic eu. Altfel, nu te va lăsa să pleci. Ai toate piesele şi 
trebuie doar să le pui cap la cap, crede-mă. Poftim, ia asta. 

Îmi bag mâna în buzunar şi îi întind bucata de hârtie. Ea 
o desface şi citeşte cu voce tare. 

— „Cu toții”, zice ea, încreţindu-şi fruntea. Ce înseamnă? 

— Este răspunsul la o întrebare adresată doamnei 
Drudge de către Cunningham, rugat de mine. 

— Ce întrebare? 

— Dacă, dintre ceilalţi copii Hardcastle, a mai fost 
vreunul al lui Charlie Carver. Am vrut să ştiu pentru cine 
şi-a dat el viaţa. 

— Dar toţi sunt morţi acum. 

Felinarul misterios se leagănă în aer, apropiindu-se din 
ce în ce mai mult. Persoana care îl ţine în mână se 
grăbeşte, fără să încerce să se ascundă. A trecut vremea 
subterfugiilor. 

— Cine este? mă întreabă Anna, ducându-şi mâna 
streaşină la ochi şi mijind ochii spre lumina care se 
apropie. 

— Chiar aşa, cine sunt eu? zice Madeline Aubert, 
coborând felinarul şi lăsând să se vadă arma îndreptată 
spre noi. 

A renunţat la uniforma de menajeră în favoarea unei 
perechi de pantaloni şi a unei cămăşi largi din pânză. Pe 
umeri poartă un jerseu bej. Părul negru îi este ud, iar tenul 
ciupit de vărsat este încărcat de pudră. Scăpată de masca 

slugărniciei, seamănă cu mama ei; are aceiaşi ochi 
migdalaţi şi pistrui pe faţa albă ca laptele. Sper doar ca 
Anna să-şi dea seama. 

Anna se uită la mine, apoi la Madeline, apoi iar la mine. 
Pe faţa ei, nedumerirea lasă locul panicii. 

— Aiden, ajută-mă! mă imploră ea. 

— Tu trebuie s-o faci, îi spun eu, căutându-i mâna rece 
prin întuneric. Toate piesele sunt în faţa ta. Cine a putut să 
îi omoare pe Thomas Hardcastle şi pe lady Hardcastle 
exact în acelaşi fel, la o distanţă de nouăsprezece ani? De 
ce a spus Evelyn „nu sunt eu” şi „ucigaşul lui Millicent” 
după ce am salvat-o? De ce avea un inel cu sigiliu pe carei 
l-a dat lui Felicity Maddox? Ce ştia Millicent Derby pentru 
a fi ucisă? De ce a fost angajat Gregory Gold să picteze 
portrete noi ale familiei când restul casei se prăbuşea? Pe 
cine ar fi minţit Helena Hardcastle şi Charlie Carver ca să-i 
ofere protecţie? 

Faţa Annei se luminează ca o zi însorită. Ea face ochii 
mari când se uită de la bileţel la Madeline, care o priveşte 
cu atenţie. 

— Evelyn Hardcastle, zice ea încet. Apoi mai tare: Tu 
eşti Evelyn Hardcastle! 

Nu ştiu sigur la ce reacţie mă aşteptam din partea lui 
Evelyn, dar ea mă surprinde când începe să bată din palme 
încântată şi să ţopăie, de parcă am fi nişte animale dresate 
care fac un truc nou. 

— Am ştiut că va merita să vă urmăresc, zice ea, în timp 
ce aşază felinarul pe jos, unindu-i strălucirea cu cea a 
felinarului nostru. Oamenii nu se afundă în beznă fără 
minime cunoştinţe care să le lumineze calea. Deşi 
mărturisesc că nu înţeleg deloc de ce v-ar privi treaba 
asta. 

A renunţat la accentul franțuzesc şi, odată cu el, la orice 
urmă din menajera supusă în spatele căreia se ascundea. 
Umerii, care odinioară îi erau adunaţi, acum se îndreaptă 
imediat, gâtul îi este ţeapăn şi bărbia ridicată în aer, astfel 
încât pare să ne privească de undeva din vârful unei stânci 
semeţe. 

Işi plimbă privirea întrebătoare de la unul la celălalt, 
însă eu sunt atent la pădure. Toate acestea vor fi în zadar 
dacă doctorul ciumei nu este aici ca să audă, însă, dincolo 
de cercul de lumină aruncat de cele două felinare ale 
noastre, este întuneric beznă. El ar putea sta la zece metri 
depărtare, iar eu n-aş şti. 

Evelyn îmi zâmbeşte larg, confundând tăcerea mea cu 
încăpăţânarea. Se amuză pe seama noastră. Ne va savura. 

Trebuie să o reținem până când va sosi doctorul ciumei. 

— Asta ai plănuit pentru Thomas cu mulţi ani în urmă, 
nu-i aşa? zic eu, arătând spre trupul Helenei din 
debarcader. L-am întrebat pe grăjdarul-şef, care mi-a spus 
că ai ieşit să călăreşti în dimineaţa respectivă, dar acesta 
n-a fost decât un alibi. Te-ai înţeles cu Thomas să vă 
întâlniți aici, prin urmare, tot ceea ce trebuia să faci era să 
treci călare pe lângă casa de oaspeţi, să priponeşti calul şi 
s-o tai direct prin pădure. M-am cronometrat. Ai fi putut 
ajunge în mai puţin de o jumătate de oră fără să fii văzută, 
ceea ce înseamnă că ai fi avut suficient timp să îl ucizi în 

tăcere pe Thomas în debarcader, să te speli, să-ţi schimbi 
hainele şi să te întorci la cal, înainte ca să îşi dea seama 
cineva că el lipseşte. Ai furat arma crimei de la grăjdarul- 
şef şi pătura în care urma să înfăşori cadavrul. Vina 
trebuia să cadă asupra lui odată ce Thomas va fi fost găsit, 
doar că planul nu a funcţionat, nu-i aşa? 

— Nimic nu a funcţionat, răspunde ea, pleoscăind. 
Debarcaderul a fost un plan de rezervă, în caz că prima 
mea idee nu funcţiona. Intenţionam să-l ameţesc pe 
Thomas cu o piatră, iar apoi să îl înec şi să-i las trupul să 
plutească în lac până îl va fi găsit cineva. Ar fi fost un 
accident tragic şi toţi ne-am fi văzut mai departe de vieţile 
noastre. Din nefericire, nu am avut ocazia să pun în 
aplicare niciunul din planuri. L-am lovit în cap pe Thomas, 
dar nu suficient de tare. El a început să ţipe, iar eu am 
intrat în panică şi l-am înjunghiat aici, în aer liber. 

Pare iritată, deşi nu foarte tare. Este ca şi când ar 
descrie nimic mai serios decât un picnic stricat de vremea 
rea. Îmi dau seama că mă holbez la ea. Dedusesem mare 
parte din poveste înainte să vin aici, dar acum, când o aud 
redată cu atâta degajare şi fără urmă de regret, este 
înspăimântător. Ea nu are nici suflet, nici mustrare de 
conştiinţă. Abia îmi vine să cred că este o fiinţă umană. 

Anna reia conversaţia, observând că mă poticnesc. 

— Atunci au dat peste tine lady Hardcastle şi Charlie 
Carver. Ea îşi cântăreşte fiecare cuvânt, rostindu-le 
înaintea gândurilor năvălitoare. Ai reuşit cumva să îi 
convingi că moartea lui Thomas a fost un accident. 

— Ei au făcut mai toată treaba, zice Evelyn, pe un ton 
meditativ. Am crezut că totul va lua sfârşit când i-am văzut 
pe cărăruie. Am apucat să le spun că încercam să-i iau 
cuțitul lui Thomas, dar Carver a continuat povestea. 
Accident, joacă de copii, chestii de-astea. Mi-a oferit o 
poveste frumos ambalată. 

— Ştiai că tatăl tău este Carver? o întreb eu, 
recăpătându-mi autocontrolul. 

— Nu, dar eram copil. M-am bucurat de norocul care a 
dat peste mine şi m-am dus să călăresc, cum mi s-a spus. 

Mama mi-a zis adevărul abia când am fost trimisă la Paris. 
Cred că ea a vrut ca eu să fiu mândră de el. 

— Aşadar, Carver îşi vede fiica plină de sânge pe malul 
lacului, continuă Anna, vorbind încet şi încercând să pună 
totul în ordine. Îşi dă seama că ai nevoie de haine curate, 
prin urmare merge la conac ca să le aducă, în timp ce 
Helena rămâne cu Thomas. Asta a văzut Stanwin atunci 
când l-a urmărit pe Carver până la lac şi de aceea a crezut 
că Helena şi-a ucis fiul. De aceea şi-a lăsat prietenul să ia 
vina asupra lui. 

— Asta şi o grămadă de bani, zice Evelyn, zâmbind şi 
dezvelindu-şi dinţii. Ochii ei verzi sunt sticloşi, goi, 
complet lipsiţi de empatie şi intoleranţi la remuşcare. 
Mama i-a plătit o sumă frumuşică de-a lungul anilor. 

— Charlie Carver nu a ştiut că tu ai plănuit dinainte 
crima şi că aveai deja un set de haine curate în 
debarcader, zic eu, străduindu-mă să nu îl caut pe doctorul 
ciumei printre copaci. Hainele au rămas ascunse acolo 
timp de optsprezece ani, până când le-a găsit mama ta 
anul trecut, când a vizitat Blackheath. Şi-a dat seama 
imediat ale cui erau. Ba chiar i-a spus şi lui Michael despre 
ele, probabil ca să vadă cum va reacţiona. 

— Credea că el ştia despre crimă, zice Anna, pe un ton 
compătimitor. Imaginează-ţi... ea nu putea avea încredere 
în niciunul din copiii ei. 

Se iscă vântul, iar stropii de ploaie aterizează pe 
felinarele noastre. Se aude un zgomot în pădure, 
nedesluşit şi îndepărtat, dar suficient cât să îi atragă 
atenţia lui Evelyn pentru o clipă. 

„Trage de timp”, o îndemn pe Anna, mişcându-mi buzele 
fără să vorbesc. Îmi scot haina şi i-o aşez pe umerii subţiri, 
câştigând un zâmbet recunoscător. 

— Trebuie să fi fost îngrozitor pentru lady Hardcastle, 
zice Anna, strângându-şi haina pe lângă corp, când a 
realizat că fiica pentru care şi-a lăsat iubitul să facă 
închisoare ca să o protejeze îşi ucisese fratele cu sânge- 
rece. Îşi coboară vocea. Cum ai putut face asta, Evelyn? 

— Cred că întrebarea potrivită ar fi de ce a făcut-o, zic 

eu, uitându-mă la Anna. Lui Thomas îi plăcea să 
urmărească oamenii. Ştia că va da de bucluc dacă era 
prins, aşa că a învăţat foarte bine cum să se furişeze. Într-o 
zi, el a urmărit-o pe Evelyn în pădure, unde ea s-a întâlnit 
cu un băiat de la grajduri. Nu ştiu de ce s-au întâlnit sau 
dacă s-au înţeles să facă asta. Poate că a fost doar o 
coincidenţă, dar eu cred că a avut loc un accident. Sper că 
a fost un accident, zic eu, aruncându-i o privire la Evelyn, 
care mă evaluează ca pe o molie care a aterizat pe haina 
ei. 

Întreg viitorul nostru stă scris în ridurile din jurul 
ochilor ei; faţa aceea palidă este ca un glob de cristal care 
ascunde în ceaţă doar orori. 

— N-are importanţă, de fapt, continui eu când îmi dau 
seama că nu are de gând să îmi răspundă. Oricum ar fi, ea 
l-a ucis. E posibil ca Thomas să nu fi realizat ce văzuse, 
altminteri ar fi dat fuga la conac şi i-ar fi spus mamei lui, 
însă, la un moment dat, Evelyn şi-a dat seama că el ştia. A 
avut două variante: să îl reducă la tăcere pe Thomas 
înainte ca el să spună cuiva sau să-şi mărturisească 
faptele. Ea a ales prima variantă şi şi-a pus planul la punct 
cu meticulozitate. 

— Te descurci foarte bine, zice Evelyn, luminându-se la 
faţă. Cu excepţia unui detaliu sau două, este aproape ca şi 
când ai fi fost prezent acolo. Eşti o încântare, domnule 
Gold, ştii asta? Mult mai amuzant decât creatura 
plictisitoare cu care te-am confundat noaptea trecută. 

— Ce s-a întâmplat cu băiatul de la grajduri? o întreabă 
Anna. Grăjdarul-şef a spus că nu a fost găsit niciodată. 

Evelyn o priveşte atent o vreme. La început, cred că este 
pentru că se gândeşte dacă să răspundă la întrebare, apoi 
îmi dau seama care este situaţia adevărată. Ea încearcă să 
îşi amintească. Nu s-a gândit la acest lucru de ani buni. 

— A fost un lucru dintre cele mai ciudate, zice Evelyn, 
pe un ton neutru. El m-a dus să-mi arate nişte peşteri pe 
care le descoperise. Ştiam că părinţii mei nu vor fi de 
acord, prin urmare am mers pe ascuns, dar m-am plictisit 
în compania lui. În timp ce exploram, el a căzut într-o 

groapă adâncă. Nimic prea serios şi puteam să mă duc să 
aduc ajutoare. I-am spus că aşa voi face, apoi mi-a venit o 
idee. Nu trebuia să aduc ajutoare. Nu trebuia să fac 
absolut nimic. Puteam să-l las acolo. Nimeni nu ştia unde 
se dusese sau că eu eram cu el. Era soarta. 

— L-ai abandonat pur şi simplu, zice Anna, îngrozită. 

— Chiar mi-a făcut plăcere, să ştii. El a fost micul meu 
secret până când Thomas m-a întrebat de ce fusesem la 
peşteri în ziua respectivă. Ţinându-şi în continuare arma 
îndreptată spre noi, ea ridică felinarul din noroi. Ştiţi 
restul. Ce păcat! 

Ea trage piedica, iar Anna se pune în faţa mea. 

— Stai! strigă ea, întinzându-şi mâna. 

— Nu implora! Te rog, zice Evelyn, exasperată. Nici nu 
ştiţi cât de mult v-am respectat. În afară de mama, nimeni 
nu s-a gândit l-a moartea lui Thomas de aproape douăzeci 
de ani, iar apoi apăreţi voi doi din senin şi aproape că 
puneţi totul cap la cap. Cred că a fost nevoie de multă 
determinare, şi admir acest lucru, dar nimic nu este mai 
necuviincios decât lipsa de mândrie. 

— Nu am de gând să implor, dar povestea nu s-a 
încheiat, zice Anna. Avem dreptul să aflăm şi restul. 

Evelyn zâmbegşte, iar expresia ei este frumoasă, casantă 
şi complet nebună. 

— Mă credeţi proastă, zice ea, alungându-şi ploaia din 
ochi. 

— Cred că ai de gând să ne ucizi, zice Anna, pe un ton 
calm, vorbindu-i ca unui copilaş. Şi mai cred că, dacă o vei 
face în aer liber, mulţi oameni vor auzi. Trebuie să ne duci 
într-un loc mai retras, aşa că ce-ar fi să povestim pe drum. 

Evelyn face câţiva paşi spre ea şi îşi apropie felinarul de 
faţa ei ca să o poată cerceta mai bine. Işi ţine capul 
înclinat într-o parte şi buzele uşor depărtate. 

— Ce fată inteligentă! zice Evelyn, pe un ton plin de 
admiraţie. Prea bine! Întoarceţi-vă şi luaţi-o din loc. 

Eu ascult acest schimb de replici şi simt cum mă 
cuprinde panica, sperând cu disperare ca doctorul ciumei 
să iasă din întuneric şi să pună capăt acestei poveşti, o 

dată pentru totdeauna. Ar trebui să aibă deja suficiente 
dovezi ca să o elibereze pe Anna. 

Asta dacă nu cumva a fost reținut. 

Acest gând mă umple de teamă. Anna încearcă să ne 
ţină în viaţă, însă totul va fi în zadar dacă doctorul ciumei 
nu ştie unde să ne găsească. 

Mă întind după felinarul nostru, dar Evelyn îl loveşte cu 
piciorul, făcându-ne semn cu arma să o luăm spre pădure. 

Păşim alături, cu Evelyn la câţiva paşi în urma noastră, 
fredonând încetişor. Eu risc şi arunc o privire peste umăr, 
dar ea este mult prea în spate şi îmi este imposibil să-i 
smulg arma din mână. Chiar dacă aş reuşi să fac asta, nu 
ar fi de folos. Nu suntem aici ca să o prindem pe Evelyn. 
Suntem aici ca să dovedim că Anna nu este ca ea, iar cea 
mai bună cale de a face asta este să fim în pericol. 

Deoarece stelele sunt ascunse de norii negri şi singura 
lumină care ne călăuzeşte este flacăra slabă a felinarului 
lui Evelyn, trebuie să ne mişcăm cu atenţie ca să nu ne 
împiedicăm. Este ca şi când ai încerca să navighezi prin 
cerneală, iar doctorul ciumei nu se vede nicăieri. 

— Dacă mama ta a aflat în urmă cu un an ce ai făcut, de 
ce nu le-a spus tuturor atunci? întreabă Anna, aruncându-i 
o privire peste umăr lui Evelyn. De ce a organizat această 
petrecere şi de ce i-a invitat pe toţi aceşti oameni? 

Tonul ei este cât se poate de sincer. Dacă îi este teamă, 
atunci se pricepe de minune să ascundă acest lucru. 
Evident, Evelyn nu este singura actriţă din casă. Nu pot 
decât să sper că şi eu mă pricep să fac asta. Inima îmi 
bubuie suficient de tare încât să-mi rupă o coastă. 

— Din lăcomie. Părinţii mei au nevoie de bani mai mult 
decât a simţit nevoia mama mea să mă vadă spânzurată. 
Bănuiesc că au avut nevoie de ceva timp să aranjeze 
căsătoria, deoarece mama mi-a trimis o scrisoare în urmă 
cu o lună în care îmi spunea că, dacă nu mă mărit cu 
odiosul de Ravencourt, mă vor denunța. Umilinţa la care 
am fost supusă în timpul petrecerii de azi a fost ca o 
replică usturătoare, o mică dreptate făcută lui Thomas. 

— Deci i-ai ucis din răzbunare? o întreabă Anna. 

— Tata a fost un troc. Michael a ucis-o pe Felicity, iar eu 
l-am ucis pe tata. Fratele meu a vrut să pună mâna pe 
moştenire cât timp mai exista una. Vrea să-i cumpere 
afacerea lui Stanwin împreună cu Coleridge. 

— Înseamnă că urma de cizmă pe care am văzut-o în faţa 
ferestrei casei de oaspeţi este a ta, zic eu. Şi tu ai lăsat 
bileţelul în care îţi asumi răspunderea. 

— Păi, n-am vrut ca vina să cadă asupra bietului 
Michael. Ar fi năruit totul, răspunde ea. Nu intenţionez să- 
mi folosesc numele odată ce voi pleca de aici; de ce nu l-aş 
folosi în alt scop? 

— Şi pe mama ta de ce ai ucis-o? o întreabă Anna. 

— Eram la Paris, răspunde Evelyn, furia simţindu-i-se în 
glasul ei pentru prima oară. Dacă nu m-ar fi vândut lui 
Ravencourt, nu m-ar mai fi văzut niciodată. Din punctul 
meu de vedere, ea s-a sinucis. 

Copacii se dau brusc la o parte, lăsând să se vadă casa 
de oaspeţi. leşim în spatele clădirii, partea opusă uşii 
încuiate a bucătăriei pe care falsa Evelyn i-a arătat-o lui 
Bell în prima dimineaţă. 

— Unde ai găsit-o pe cealaltă Evelyn? o întreb eu. 

— O chema Felicity Maddox. Era un soi de impostoare, 
din câte am înţeles, răspunde vag Evelyn. Stanwin a 
aranjat totul. Michael i-a spus că familia voia ca Felicity să 
se căsătorească cu Ravencourt în locul meu, moment în 
care părinţii mei urmau să îi plătească jumătate din zestre 
ca să păstreze secretul. 

— Stanwin ştia ce voiaţi să faceţi? o întreabă Anna. 

— Poate, dar de ce i-ar fi păsat? zice Evelyn, ridicând din 
umeri şi făcându-mi semn să deschid uşa. Felicity a fost un 
vierme. Un poliţist a încercat să o ajute în după-amiaza 
asta, iar ea ştiţi ce-a făcut? In loc să recunoască totul în 
faţa lui, s-a dus la Michael şi i-a cerut bani mai mulţi ca să 
tacă. O astfel de persoană face umbră pământului 
degeaba, zău aşa. Consider uciderea ei un serviciu adus 
omenirii. 

— Dar moartea lui Millicent Derby a fost tot un serviciu 
adus omenirii? 

— O, Millicent! zice Evelyn, înveselită de această 
amintire. Ştiţi, pe vremuri, ea era la fel de rea ca fiul ei. 
Însă şi-a pierdut energia la bătrâneţe. 

Trecem prin bucătărie şi intrăm pe hol. Casa este 
cufundată în tăcere şi toţi ocupanţii ei sunt morţi. Cu toate 
acestea, o lampă aprinsă este agăţată de perete, semn că 
Evelyn a intenţionat de la bun început să se întoarcă aici. 

— Millicent te-a recunoscut, nu-i aşa? zic eu, trasând cu 
degetul de-a lungul tapetului. Nu reuşesc să-mi revin. 
Nimic din toate astea nu mai pare real. Simt nevoia să 
ating ceva solid ca să ştiu că nu visez. Te-a zărit în sala de 
bal alături de Felicity, continui eu, amintindu-mi cum 
bătrâna doamnă a plecat în grabă de lângă Derby. Ai 
crescut sub ochii ei şi nu avea de gând să se lase păcălită 
de o uniformă de menajeră şi de noile portrete ale lui Gold 
de pe perete. Millicent şi-a dat seama imediat cine erai. 

— A coborât în bucătărie şi a vrut să ştie ce pun la cale, 
răspunde Evelyn. l-am spus că era o farsă pentru balul 
mascat şi prostuţa m-a crezut. 

Privesc în jur, sperând să găsesc vreun indiciu că 
doctorul ciumei s-ar afla aici, însă speranţa mi se spulberă. 
Nu are cum să ştie că suntem aici şi, prin urmare, nu va 
avea habar de curajul Annei sau că a rezolvat ghicitoarea 
lui. Ne îndreptăm spre moarte mânaţi de o smintită şi totul 
este în zadar. 

— Cum ai ucis-o? o întreb eu, încercând cu disperare să 
o fac pe Evelyn să vorbească în continuare până când îmi 
voi face un nou plan. 

— Am şterpelit o sticluţă cu veronal din trusa doctorului 
Dickie şi i-am zdrobit câteva pastile în ceai, explică ea. 
Când a leşinat, i-am ţinut o pernă pe faţă până când a 
încetat să mai respire, iar apoi l-am chemat pe Dickie. 

Vocea ei este veselă, de parcă ar fi vorba despre vreo 
amintire veche şi fericită pe care nişte prieteni şi-o 
împărtăşesc în timpul cinei. 

— El a văzut sticluţa cu veronal din trusa lui pe noptiera 
ei şi şi-a dat seama pe loc că era implicat, zice ea. Asta 
este frumuseţea oamenilor corupți: te poţi baza pe ei că 

vor rămâne în continuare aşa. 

— Aşadar, a luat sticluţa şi a susţinut că a fost un infarct 
ca să-şi acopere urmele, zic eu, oftând. 

— Of, nu te mai necăji, dragule! zice ea, împungându-mă 
în spate cu ţeava armei. Millicent Derby a murit aşa cum a 
trăit, adică cu eleganţă şi chibzuială. A fost un dar, crede- 
mă. Am vrea noi să fim atât de norocoşi şi să avem un 
sfârşit atât de plin de sens. 

Îmi fac griji că ne conduce în încăperea unde lordul 
Hardcastle stă contorsionat în fotoliu, dar ea ne îndrumă 
spre uşa opusă. Este o sufragerie mică, cu patru scaune şi 
o masă pătrată în centru. Lumina felinarului pe care îl ţine 
Evelyn în mână se împrăştie pe pereţi; se văd două genţi 
din pânză, fiecare doldora de bijuterii, haine şi ce-o mai fi 
reuşit ea să fure de la Blackheath. 

Noua ei viaţă va începe acolo unde ale noastre vor 
sfârşi. 

Ca artist, Gold poate aprecia măcar simetria. 

Evelyn pune felinarul pe masă şi ne face semn să 
îngenunchem pe pardoseală. Ochii îi strălucesc şi este 
îmbujorată. 

O fereastră dă spre drum, dar nu îl văd nicăieri pe 
doctorul ciumei. 

— Mă tem că nu mai aveţi timp, ne zice ea, ridicând 
arma. 

A mai rămas o mutare. 

— De ce l-ai ucis pe Michael? o întreb eu repede, pe un 
ton acuzator. 

Evelyn se încordează, iar zâmbetul îi dispare. 

— Despre ce vorbeşti? 

— L-ai otrăvit, continui eu, observând expresia 
nedumerită de pe fața ei. Toată ziua am auzit cât de 
apropiaţi eraţi şi cât de mult îl iubeai. Nici măcar nu a ştiut 
că tu i-ai omorât pe Thomas şi pe mama voastră, nu-i aşa? 
Nu ai vrut să aibă o părere proastă despre tine. Dar, cu 
toate acestea, când a sosit momentul, l-ai ucis cu aceeaşi 
uşurinţă cu care le-ai ucis şi pe celelalte victime ale tale. 

Ea îşi plimbă privirea de la mine la Anna, iar arma îi 

tremură în mână. Pentru prima oară, pare să îi fie teamă. 

— Minti, nu i-am făcut niciodată rău lui Michael, zice ea. 

— L-am văzut murind, Evelyn, spun eu. M-am aplecat 
deasupra lui ca... 

Mă loveşte cu arma, iar din buză îmi ţâşneşte sângele. 

Intenţionasem să îi smulg arma din mână, dar ea a fost 
prea rapidă şi s-a îndepărtat deja cu un pas de noi. 

— Nu mă minţi, se jeleşte ea, cu ochi scăpărători şi 
respiraţia întretăiată. 

— Nu te minte! rosteşte Anna, punându-şi un braţ 
protector după umerii mei. 

Lacrimile i se rostogolesc pe obraji lui Evelyn, iar buza îi 
tremură. lubirea ei este nebună, vibrantă şi putredă, dar 
sinceră. Cumva, acest lucru o face şi mai monstruoasă. 

— Eu nu... Ea se prinde de păr, trăgându-se atât de tare 
de el, încât şi-l smulge din rădăcină. El a ştiut că nu 
puteam să mă mărit... a vrut să mă ajute. Ne aruncă o 
privire rugătoare. A ucis-o pentru mine, ca să pot fi 
liberă... m-a iubit... 

— Cu toate astea, trebuia să te asiguri, zic eu. N-ai vrut 
să rişti ca el să se piardă cu firea, iar Felicity să se 
trezească din nou, aşa că i-ai dat un pahar de scotch 
otrăvit, înainte ca ea să se îndrepte spre piscină. 

— Dar nu i-ai spus lui Michael, continuă Anna. lar el a 
băut ce-a mai rămas în pahar în timp ce îl interoga 
Rashton. 

Arma lui Evelyn stă înclinată, iar eu mă încordez, 
pregătit să i-o smulg din mână, însă Anna mă strânge mai 
tare. 

— A venit, îmi şopteşte ea la ureche, arătând cu capul 
spre fereastră. 

O singură lumânare arde în drum, luminând o mască de 
porțelan cu cioc. Mă simt însufleţit de speranţă, dar 
aceasta dispare imediat. El nu se clinteşte din loc. Nici 
măcar nu poate auzi ce se vorbeşte. 

Ce aşteaptă? 

— Vai, nu, zice Anna de parcă i-ar fi fost rău. 

Şi ea se holbează la doctorul ciumei, doar că nu este 

nedumerită ca mine, ci îngrozită. E albă ca varul la faţă şi 
mă ţine strâns de mânecă. 

— Nu am rezolvat crima, zice ea în şoaptă. Tot nu ştim 
cine o va omori pe Evelyn Hardcastle, pe adevărata Evelyn 
Hardcastle. Iar numărul suspecţilor s-a redus la doi. 

Simt cum mă străbate un fior rece. 

Sperasem că, dacă Anna o va demasca pe Evelyn, acest 
lucru va fi suficient ca să-şi câştige libertatea, dar ea are 
dreptate. În ciuda discursului doctorului ciumei despre 
căinţă şi reabilitare, el mai are nevoie de încă o viaţă care 
să plătească preţul şi se aşteaptă ca unul din noi să i-o 
livreze. 

Evelyn se plimbă în continuare de colo colo şi se trage 
de păr, fiind afectată în continuare de moartea lui Michael. 
Este prea departe ca să fie luată prin surprindere. Poate că 
Anna sau eu i-am putea smulge arma din mână, dar nu 
înainte ca unul din noi să fie împuşcat în cap. 

Am fost păcăliţi. 

Doctorul ciumei s-a ţinut departe intenţionat, astfel încât 
să nu audă răspunsul Annei şi să nu fie nevoit să o 
cunoască pe femeia bună în care ea s-a transformat. El nu 
ştie că m-am înşelat în privinţa lui Michael. 

Sau nu îi pasă. 

A obţinut ce şi-a dorit. Dacă eu voi muri, el mă va 
elibera. Dacă va muri ea, Anna va rămâne blocată aici, aşa 
cum vor superiorii lui. O vor ţine aici pentru totdeauna, 
indiferent ce va face ea. 

Incapabil să îmi mai ascund disperarea, fug la fereastră 
şi încep să bat cu pumnii în geam. 

— Nu este corect! ţip eu spre silueta îndepărtată a 
doctorului ciumei. 

Furia mea o sperie pe Anna, care sare cât colo, 
înspăimântată. Evelyn vine spre mine cu arma ridicată, 
confundându-mi furia cu panica. 

Simt cum mă copleşeşte disperarea. 

I-am spus doctorului ciumei că nu o voi abandona pe 
Anna şi că voi reveni la Blackheath dacă mă vor lăsa să 
plec, dar nu mai pot petrece încă o zi în locul acesta. Nu îi 

pot lăsa să mă măcelărească din nou. Nu pot privi 
sinuciderea lui Felicity sau să fiu trădat de Daniel 
Coleridge. Nu pot retrăi nimic din toate acestea, iar o 
parte din mine, una mult mai mare decât aş fi crezut 
vreodată, este pregătită să o asmuţă pe Evelyn ca totul să 
ia sfârşit, indiferent ce se va întâmpla cu prietena mea. 

Orbit de nefericirea mea, nu observ când Anna se 
apropie de mine. Ignorând-o pe Evelyn, care o urmăreşte 
cu privirea aşa cum o bufniţă ar urmări un şoarece 
neastâmpărat, Anna îmi ia mâinile, se ridică în vârful 
picioarelor şi mă sărută pe obraz. 

— Să nu îndrăzneşti să te întorci după mine, zice ea, 
lipindu-şi fruntea de a mea. 

Se mişcă repede, se roteşte pe călcâie şi se năpusteşte 
asupra lui Evelyn dintr-o singură mişcare fluidă. 

Împuşcătura este asurzitoare şi, preţ de câteva secunde, 
doar ecoul se mai aude. Însă şi acesta începe să se 
estompeze. Scot un țipăt şi fug lângă Anna chiar în 
momentul în care arma cade pe jos cu un zăngănit. 
Sângele începe să pătrundă prin cămaşa lui Evelyn, 
deasupra şoldului. 

Ea îşi deschide gura, apoi şi-o închide şi cade în 
genunchi, cu o rugăminte tăcută în acei ochi goi. 

Felicity Maddox stă în prag, ca un coşmar care a devenit 
realitate. Este îmbrăcată în aceeaşi rochie albastră de 
gală, care acum este udă leoarcă şi plină de noroi, iar 
machiajul i se scurge pe obrajii palizi şi zgâriaţi de 
crengile copacilor printre care a fugit. Rujul îi este întins 
peste conturul buzelor, iar părul îi este răvăşit. Ţine ferm 
în mână revolverul negru. 

Ne aruncă o privire, dar mă îndoiesc că ne vede. Furia a 
smintit-o. Îşi îndreaptă revolverul spre stomacul lui Evelyn 
şi apasă pe trăgaci. Împuşcătura este atât de asurzitoare, 
încât eu sunt nevoit să-mi acopăr urechile în timp ce 
sângele este împroşcat pe tapet. Deloc mulţumită, ea trage 
din nou, iar Evelyn se prăbuşeşte pe jos. 

Apropiindu-se de ea, Felicity trage ultimul glonţ în 
trupul neînsufleţit al lui Evelyn. 

60 


Faţa Annei este lipită de pieptul meu, dar eu nu îmi pot 
lua privirea de la Felicity. Nu ştiu dacă s-a făcut sau nu 
dreptate, dar sunt recunoscător pentru asta, oricum ar fi. 
Sacrificiul Annei m-ar fi eliberat, însă sentimentul de vină 
m-ar fi împiedicat să plec. 

Moartea ei m-ar fi făcut să mă înstrăinez de mine 
însumi. 

Felicity m-a salvat. 

Deşi i s-au terminat gloanţele, ea continuă să apese pe 
trăgaci, copleşind-o pe Evelyn cu o rafală de ţăcănituri. 
Cred că ar fi continuat la nesfârşit dacă nu ar fi fost 
întreruptă de sosirea doctorului ciumei. El îi ia cu blândeţe 
arma din mână şi, ca şi când s-ar fi rupt o vrajă, ei i se 
limpezesc ochii şi începe să-şi mişte membrele. Pare sleită 
şi golită, adusă în pragul nebuniei. 

După ce îi aruncă o ultimă privire lui Evelyn, îl salută din 
cap pe doctorul ciumei înainte să treacă pe lângă el şi să 
iasă din încăpere, fără să aibă nici măcar un felinar care să 
îi lumineze calea. O clipă mai târziu, uşa de la intrare se 
deschide şi se aude sunetul ploii care cade şi umple 
văzduhul. 

Îi dau drumul Annei şi mă prăbuşesc pe covor, cu capul 
între mâini. 

— Tu i-ai spus lui Felicity că suntem aici, nu-i aşa? zic eu 
printre degete. 

Cuvintele mele sună a acuzaţie, deşi sunt sigur că am 
vrut să-i semnalez recunoştinţa. În acest moment, cu toate 
câte s-au întâmplat, poate că graniţa dintre cele două este 
foarte fină. 

— I-am dat de ales, zice el, lăsându-se în genunchi ca să 
îi închidă ochii lui Evelyn. Firea ei a avut grijă de restul, ca 
în cazul tău. 

El o priveşte pe Anna în timp ce rosteşte aceste cuvinte, 
apoi cercetează peretele împroşcat cu sânge, ca apoi să 
privească din nou trupul care zace la picioarele lui. O parte 

din mine se întreabă dacă el nu îşi admiră cumva propria 
lucrare, adică indirecta distrugere a unei fiinţe umane. 

— De când ştii cine este adevărata Evelyn? îl întreabă 
Anna, care îl măsoară din priviri pe doctorul ciumei şi îl 
analizează cu ochii miraţi ai unui copil. 

— Exact din momentul în care aţi ştiut şi voi, răspunde 
el. Am venit la lac pentru că aşa mi s-a cerut şi am asistat 
la demascarea ei. Când mi-am dat seama unde vă duce, m- 
am întors la Blackheath ca să îi transmit această 
informaţie actriţei. 

— De ce ne-ai ajutat? îl întreabă Anna. 

— Ca să se facă dreptate, răspunde el simplu, 
întorcându-şi masca cu cioc spre ea. Evelyn a meritat să 
moară, iar Felicity a meritat să o omoare. Voi doi aţi 
dovedit că meritaţi să fiţi liberi şi nu voiam să vă înecaţi 
precum tiganul la mal. 

— Asta e tot? S-a terminat? îl întreb cu o voce 
tremurătoare. 

— Aproape, răspunde el. Anna trebuie să îmi dea un 
răspuns oficial la întrebarea cu privire la cine a ucis-o pe 
Evelyn Hardcastle. 

— Şi Aiden? îl întreabă ea, aşezându-şi o mână pe 
umărul meu. El l-a învinuit pe Michael. 

— Domnul Bishop a rezolvat uciderea lui Michael, a lui 
Peter şi a Helenei Hardcastle, dar şi tentativa de omor 
împotriva lui Felicity Maddox, o nelegiuire atât de bine 
ascunsă, încât nu am ştiut despre ea nici eu, nici superiorii 
mei, zice doctorul ciumei. Nu îl pot învinui pentru că a 
răspuns la întrebări pe care noi nu ne-am gândit niciodată 
să le punem, nici nu pot pedepsi un om care a riscat atât 
de mult ca să salveze viaţa altcuiva. Răspunsul lui rămâne 
valabil. Acum am nevoie de al tău. Anna! Cine a ucis-o pe 
Evelyn Hardcastle? 

— Nu ai spus nimic despre celelalte gazde ale lui Aiden, 
zice ea, cu încăpățânare. Le vei lăsa şi pe ele să plece? 
Unele dintre ele trăiesc. Dacă vom pleca acum, probabil că 
îl vom putea salva pe majordom. Şi cum rămâne cu bietul 
Sebastian Bell? Abia s-a trezit în dimineaţa aceasta. Ce va 

face fără ajutorul meu? 

— Aiden este Sebastian Bell, cel care s-a trezit în 
dimineaţa aceasta, zice doctorul ciumei cu blândeţe în 
glas. Au fost tot timpul doar o iluzie optică, Anna. Nişte 
umbre aruncate pe pereţi. Acum aveţi şansa să luaţi cu voi 
flacăra care i-a proiectat şi, odată ce se va întâmpla acest 
lucru, ei vor dispărea. 

Ea îl priveşte clipind. 

— Ai încredere în mine, Anna, zice el. Spune-mi cine a 
ucis-o pe Evelyn Hardcastle şi toate lumea va fi eliberată. 
Într-un fel sau altul. 

— Aiden? 

Îmi aruncă o privire nesigură, aşteptând aprobarea mea. 
Reuşesc doar să încuviinţez. Simt cum mă inundă un val de 
emoţii, care aşteaptă să dea năvală afară. 

— Felicity Maddox, declară ea. 

— Eşti liberă, zice el, ridicându-se în picioare. 
Blackheath nu vă va mai ţine prizonieri aici pe niciunul din 
voi. 

Umerii îmi tremură. Sunt incapabil să mă mai abtin şi 
încep să plâng în hohote. Opt zile de chin şi teamă se 
revarsă ca otrava. Anna încearcă să mă liniştească, dar eu 
nu mă pot opri. Sunt cu nervii încordaţi, uşurat şi epuizat, 
îngrozit că s-ar putea să fim păcăliţi. 

Tot ce s-a întâmplat la Blackheath a fost o minciună. De 
ce n-ar fi şi asta una? 

Mă zgâiesc la trupul lui Evelyn şi îl văd pe Michael 
zvârcolindu-se pe verandă. Văd expresia uimită de pe faţa 
lui Stanwin când Daniel îl împuşcă în pădure. li văd pe 
Peter şi pe Helena, pe Jonathan şi pe Millicent, pe Dance, 
pe Davies, pe Rashton. Pe lacheu şi pe Coleridge. Numărul 
morţilor creşte. 

Cum poate scăpa cineva de toate acestea? 

Rostind un nume... 

— Anna, murmur eu. 

— Sunt aici, zice ea, apucându-mă strâns. Plecăm acasă, 
Aiden. Ai reuşit. Ţi-ai ţinut promisiunea. 

Mă priveşte, iar în ochii ei nu se zăreşte nici urmă de 

îndoială. Zâmbeşte. Jubilează. O zi şi o viaţă. Am crezut că 
nu va fi suficient să scap din locul acesta, dar poate că este 
singura cale să scap de aici. 

Ţinându-mă strâns, ea îşi ridică privirea spre doctorul 
ciumei. 

— Ce se va întâmpla în continuare? îl întreabă ea. Tot nu 
îmi amintesc nimic din cele întâmplate înainte de această 
dimineaţă. 

— Îţi vei aminti, zice doctorul ciumei. Ţi-ai ispăşit 
pedeapsa. Prin urmare, toate bunurile îţi vor fi returnate, 
inclusiv amintirile. Dacă doreşti. Mulţi aleg să renunţe la 
ele şi să îşi continue viaţa aşa cum sunt. Este ceva ce 
merită luat în considerare. 

Anna cugetă la toate, dar îmi dau seama că tot nu ştie 
cine este sau ce a făcut. Va fi o discuţie dificilă, iar eu nu 
am forţa să o port în acest moment. Trebuie să alung 
experienţa trăită la Blackheath într-un ungher al minţii, 
unde trăiesc şi coşmarurile mele. Ştiu că nu o voi uita prea 
degrabă. Dacă aş putea să o scutesc pe Anna de o 
suferinţă similară, măcar pentru o vreme, o voi face. 

— Ar trebui să plecaţi, ni se adresează doctorul ciumei. 
Cred că aţi zăbovit aici suficient de mult timp. 

— Eşti pregătit? mă întreabă Anna. 

— Da, răspund eu, lăsând-o să mă ajute să mă ridic în 
picioare. 

— Îţi mulţumesc pentru tot, îi spune ea doctorului 
ciumei, făcând o reverență înainte să iasă din casă. 

El o priveşte cum pleacă, apoi îmi întinde felinarul lui 
Evelyn. 

— O vor căuta, Aiden, îmi spune el în şoaptă. Să nu te 
încrezi în nimeni şi încercaţi să nu vă amintiţi. In cel mai 
bun caz, amintirile vă vor schilodi; în cel mai rău caz... 
Vocea lui tărăgănează. Odată ce veţi fi eliberaţi, luaţi-o la 
fugă şi nu vă opriţi. Aceasta este singura voastră şansă. 

— Ce se va întâmpla cu tine? îl întreb eu. Mă îndoiesc că 
superiorii tăi vor fi încântați când vor afla ce ai făcut. 

— O, se vor înfuria, zice el, vesel. Dar azi mi se pare a fi 
o zi bună, iar conacul Blackheath nu a mai avut parte de 

aşa ceva de foarte mult timp. Cred că mă voi bucura de ea 
o vreme şi doar mâine îmi voi face griji în privinţa 
consecinţelor. Vor urma cât de curând. Mereu se întâmplă 
aşa. 

Îşi întinde mâna. 

— Succes, Aiden! 

— Şi ţie, zic eu, strângând-o pe a lui şi ieşind afară, în 
furtună. 

Anna aşteaptă pe drum, cu ochii pironiţi la conac. Pare 
tânără şi lipsită de griji, dar este o mască. Sub ea se 
ascunde o altă faţă; este o femeie detestată de jumătate 
din glob, iar eu am ajutat-o să scape. Nesiguranţa se 
cuibăreşte înlăuntrul meu, însă, indiferent ce a făcut ea, 
indiferent ce soartă ne aşteaptă, o vom înfrunta împreună. 
Pentru mine contează doar aici şi acum. 

— Încotro o luăm? mă întreabă Anna în timp ce eu mătur 
pădurea cu lumina caldă a felinarului. 

— Nu ştiu, răspund eu. Nu cred că are importanţă. 

Mă ia de mână şi mi-o strânge uşor. 

— Atunci, hai s-o luăm din loc şi vom vedea unde vom 
ajunge. 

Facem întocmai. Punem un picior în faţa celuilalt şi ne 
cufundăm în întuneric, ghidaţi de cea mai slabă lumină. 

Încerc să îmi imaginez ce mă aşteaptă. 

Familia pe care am abandonat-o? Nepoţi crescuţi cu 
poveştile aventurilor mele? Sau doar o altă pădure şi o altă 
casă învăluită în secrete? Sper că nu. Sper că lumea mea 
este complet diferită. O lume necunoscută şi 
impenetrabilă, o lume pe care nici nu mi-o pot imagina 
dincolo de mintea lui Gold. La urma urmei, nu scap doar 
de Blackheath. Scap şi de ei: de Bell şi de majordom, de 
Davies, de Ravencourt, de Dance şi de Derby. De Rashton 
şi de Gold. Blackheath a fost închisoarea, iar ei au fost 
cătuşele. 

Și cheile. 

Îi datorez libertatea mea fiecăruia dintre ei. 

Dar lui Aiden Bishop? Lui ce îi datorez? Bărbatul care m- 
a vârât aici ca să o poată tortura pe Annabelle Caulker. Lui 

nu-i voi da amintirile înapoi. De asta sunt sigur. Îi voi 
vedea mâine faţa în oglindă şi va trebui, într-un fel, să mi-o 
însuşesc. Ca să pot face asta, trebuie s-o iau de la capăt, 
eliberat de trecut, eliberat de el şi de greşelile pe care le-a 
comis. 

Eliberat de vocea lui. 

— Mulţumesc, zic eu în şoaptă, simțind cum el se 
îndepărtează în sfârşit. 

Mi se pare un vis prea frumos ca să fie adevărat. Mâine, 
nu va trebui să înving niciun lacheu, nu va trebui să o 
salvez pe Evelyn Hardcastle, nu va trebui să îl păcălesc pe 
Daniel Coleridge. Nu va trebui să rezolv un puzzle 
contracronometru. În locul imposibilului, va trebui să-mi 
fac griji doar pentru lucrurile obişnuite. Pentru luxul de a 
mă trezi în acelaşi pat două zile la rând sau de a mă duce 
într-un sat dacă doresc acest lucru. Pentru luxul de a mă 
bucura de lumina soarelui. Pentru luxul de a mă bucura de 
onestitate. Pentru luxul de a-mi trăi viaţa fără a fi nevoit să 
rezolv o crimă. 

Ziua de mâine poate fi aşa cum mi-o doresc, ceea ce 
înseamnă că, pentru prima oară în ultimele decenii, o 
aştept cu nerăbdare. În loc să fie ceva de temut, poate fi o 
promisiune pe care să mi-o fac mie însumi. O şansă să fiu 
mai curajos şi mai bun, ca să îndrept lucrurile. Să fiu mai 
bun decât sunt azi. 

Fiecare zi care urmează este un dar. 

Trebuie doar să îmi continui drumul până când voi 
ajunge acolo. 

Mulţumiri 


Cele şapte morţi ale lui Evelyn Hardcastle nu ar exista 
fără impresarul meu, Harry Illingworth. El a ştiut înaintea 
mea ce ar putea fi această poveste şi m-a ajutat să o 
descopăr. Eşti un domn, Illington! 

Pentru înţelepciunea ei şi pentru talentul cu care 
modelează cuvintele, aş dori să îi mulţumesc redactorului 
meu, Alison Hennessey, cunoscută ca „Regina corbilor” 
sau ca „ucigaşă (de paragraf)” plină de farmec. Eu am 
scris o poveste, Alison a transformat-o într-o carte. 

Şi, dacă tot sunt aici, nu pot uita de restul echipei de la 
Editura Raven. Talentul, entuziasmul şi farmecul său 
general m-au făcut să roşesc. 

Trebuie să-i amintesc, în mod special, pe primii mei 
cititori, David Bayon, Tim Danton şi Nicole Kobie, care au 
citit povestea aceasta în faza David Lynch şi care au 
subliniat cu amabilitate faptul că indiciile, gramatica şi 
mementourile referitoare la intrigi nu sunt semne de 
slăbiciune. 

Şi, în final, îi mulţumesc soţiei mele, Maresa. Dacă vrei 
să faci ceva stupid (cum ar fi să petreci trei ani scriind un 
roman de acţiune şi suspans, cu călătorii în timp şi salturi 
dintr-un trup într-altul), atunci cel mai bun prieten al tău 
trebuie să-ţi fie aliat tot drumul. Ea a fost, şi este. Nu aş fi 
reuşit fără ea. 

Complex, fascinant, surprinzător... Un debut extraordi- 
nar de rahnat.” 
Ihe Time 


„Actaită carte m-a innebunit Este abintul originali gi 
unică. Mu puteam să mi-a scot din cap, 
Sopiiie Hanat 


„Amejiloare ca sfărțitul unui spectacol de artificii.” 
The Guardian 


-Pregiteyie-te să innebuneyi O lectură explozivă!” 
Daily Express 

